
— Evocare Istorică — 


„Terrarum Dea gentiumque, Roma cujus par est nihil et nihil 
secundum” 
(Zeița pămînturilor şi neamurilor, Roma fără de pereche şi nimic 
asemănător). 


PROLOG 


Povîrnişul sud-estic al dealului capitolin era 
înţesat de mulţime şi totuşi noi şi noi pîlcuri veneau 
mereu, soseau de pretutindeni. 

Pe Vicus Jugaris, drum ce înconjoară Capitoliul 
dinspre miazăzi, curgea un torent urlător. Oprindu-se o 
clipă în faţa şirului de ostaşi se opinti, îl rupse şi năvăli 
pe cele o sută de trepte ale scării ce suie coasta 
abruptă dinspre Tibru. Un alt torent omenesc inundă 
locul între povîrniş, templul Concordiei şi Vistierie. Un 
al treilea ocoli sinistra masă a închisorii Mamertina, pe 
suişul drumului Argentarius, contopindu-se cu gloatele 
strînse deja în faţa scărilor Monetăriei. 

Mai în glumă, mai în serios, mulţimea rupse 
toate cordoanele de pretorieni, împînzind tot dealul. 
Atit de impetuoşi cînd vine vorba de distracţii şi 
privelişti, locuitorii Romei se opriră plini de respect şi 


teamă în faţa scărilor monumentale care duc sus spre 
templul lui Jovis. Magnificul edificiu îşi  scînteia 
marmurile, ameninţindu-i parcă pe cei îndrăzneţi cu 
fulgerele marelui zeu. 

Lacomi de distracţii, cetăţenii Romei, cu mic cu 
mare, bărbaţi, femei, bogaţi, săraci, liberi ori sclavi, 
adică toţi acei ce nu se aflau în dosul zăbrelelor, 
ferecaţi în lanţuri, se  îndreptară spre centru, 
părăsindu-şi cu nepăsare treburile şi necazurile. Se 
grăbiră gălăgioşi într-acolo unde perspectiva Urbei se 
lărgeşte în mari esplanade, forumuri şi pieţi, unde 
orbitoarele marmure ale frontoanelor se succed cu 
umbrele răcoroase ale porticelor; unde edificiile civile 
alternează cu templele şi unde peste tot se înalţă 
splendide columne, obeliscuri, statui. 

Deasupra mării de capete, clădirile dealului 
capitolin păreau nişte insule. Templul Junonei era de 
mult înciorchinat de curioşi. Încă din zori locurile cele 
mai bune fură ocupate de către slujitorii şi sclavii de 
seamă ai demnitarilor, iar terasele acoperişului de pe 
Auguraculum erau acoperite de albul imaculat al 
tagmei numeroase de auguri. Clădirile Monetăriei şi ale 
Vistieriei se împestriţară de mozaicul curioşilor. 

De acolo, de sus, panorama oraşului se 
desfăşura în toată măreaţa-i frumuseţe. Pînă-n zare, 
departe, unde contururile colinelor se topeau în boarea 
caldă a dimineţii, şerpuiau albiile de marmură ale 
arterelor principale, purtînd puhoaie omeneşti. Numai 
dincolo de grădinile albăstrui ale dealului Pincius şi 
mătăhăloasele cazărmi pretoriene, dincolo de ape- 
ductele de pe colina Caelius şi dincolo de panglica 
şerpuitoare a Tibrului, depărtarea şi picla de praf 
opreau vederea spre Roma cartierelor mărginaşe, a 
cîmpurilor de exerciţii şi a mlaştinilor Campaniei. 


Trăind intens evenimentul, cetăţenii Romei 
gustau din plin odihna neaşteptată. 

Teatrul serbărilor cuprindea tot oraşul din incinta 
zidurilor. Dimineața, pe Via Sacra, trebuia să 
pornească o procesiune spre templul lui Jovis. Insuşi 
împăratul trebuia să fie de faţă, obligind astfel 
prezenţa tuturor cetăţenilor de vază, a tot ce este mai 
influent, mai bogat şi mai ilustru. După ce „divinul” 
împărat va oficia serviciul religios, cortegiul va cobori 
spre Curia Hostilia, unde senatul va primi delegaţia 
regelui Decebal, pe solii acelui popor barbar, pe care 
geniul militar al lui Traian îl biruise, dar nu-l strivise 
încă. 

Acesta era miezul evenimentului şi fiecare voia 
să-i vadă pe aceşti duşmani de moarte care de zeci de 
ani ameninţă şi cotropesc provinciile romane. 

Ca o încoronare firească a bucuriilor acelei zile, 
fură anunţate numeroase spectacole. Nici un 
amfiteatru, nici o arenă, nici un cîmp de exerciţii nu va 
rămîne închis după amiază. Programul luptelor şi al 
întrecerilor atletice nu înceta să fie obiectul discuţiilor, 
cetăţenii încheiau pariuri. Numele vestiţilor gladiatori şi 
conducători de quadrige erau puse la bătaie cu o 
pasiune de care numai locuitorii Romei erau în stare. 

Nu-i păsa nimănui că nu va reuşi să ocupe un loc 
bun pe Via Sacra ori pe dealul capitolin, după cum nu-i 
păsa că nu va putea răzbi prin mulţimea adunată în 
jurul Curiei, erau doar atitea alte distracţii. Dacă cineva 
nu va putea căpăta un loc la Circul Maximus, îl va avea 
la Circul Flaminius; dacă nu va avea noroc la 
Colosseum, îl va avea de bună seamă la Hippodrom. 

Trecuseră trei ore de cînd răsărise soarele, trei 
ore de tălăzuire şi zbucium; mulțimile începură să 
obosească, cînd, în sfîrşit, dinspre Via Sacra se auziră 


sunîind trimbiţele de argint ale gărzii imperiale. 
Mulțimea neliniştită se înghesui reîncepînd vacarmul, 
dar, îndată ce se comprimă la maxim, se molcomi. 
Zgomotul, la început asurzitor, scăzu pînă la murmur. 

Aşteptarea plină de nerăbdare, ce se aşternu ca 
un giulgiu, se sfişie deodată de tropotul cohortelor de 
cavalerie, scînteietoare în platoşele lor din solzi aurii. 
In faţa rîndurilor nesfirşite de cai focoşi mulţimea se 
desfăcu gemînd, comprimîndu-se, croind în monolitul 
ei o pirtie. In urma călăreţilor apărură manipuli de 
pedestraşi. Desfăşurîndu-se cu repeziciune de-a lungul 
drumului croit, ostaşii, cu faţa spre mulţime, îşi 
încleştară mîinile pe lăncile întinse orizontal şi se 
proptiră bine în picioare. 

De astă dată plebea nu mai reacţiona în nici un 
fel căci timpul glumelor trecuse. Cu pretorienii voinici, 
bine hrăniţi, nu era de glumă. 

In liniştea ce se aşternu peste întreg dealul 
capitolin în dimineaţa aceea de început de vară a 
anului 856 de la întemeierea Romei, nu se mai auzea 
decit ţăcănitul copitelor pe plăci de granit şi tropăitul 
grăbit al soldaţilor care-şi ocupau posturile de-a lungul 


întregului traseu. 
x 


Ciţiva cetățeni întreprinzători erau cocoţaţi pe 
postamentul unei statui şi cei din jur, mai puţin 
matinali, îi invidiau sincer pentru acest avantaj. Orice 
s-ar spune, un soclu nu e o tribună şi nici lojă, dar de 
pe el totul se vede ca în palmă. 

Unul din aceşti privilegiați, tînăr, oacheş, 
neastimpărat, fudul în zdrenţele lui de locuitor al 
cartierelor mărginaşe, îşi asumase rolul de crainic. 

— Au apărut lecticile senatorilor, strigă tînărul. 


Un sirian bondoc, în straie bogate şi pestriţe, se 
agita la baza soclului, văitîindu-se mereu: 

— Vai mie! numai eu nu văd nimic. Vai, vai! 

— Copiii senatorilor îi însoțesc călări! 

— Ce necaz, ce necaz că nu-i pot vedea! se căina 
sirianul. 

— Spune mai departe, spune! îl îndemna pe tînăr 
un meseriaş spătos, sprijinit de soclul statuii. 

— Nu-i ştiu pe toţi, dar iată-i pe Cerealis, Priscus, 
Nepos, Lepidus, Sabinus. Nu-i cunosc pe toţi, sînt 
cîteva sute. 

— Vai, vai, doar pentru asta am venit la Roma! 
se tînguia sirianul lovindu-se cu pumnul în piept. Apoi, 
luînd o hotărîre, îl trase pe tînăr de picior. 

— Lasă-mă să mă urc în locul tău, îţi voi plăti. 
Privindu-l batjocoritor, tînărul zise rizînd: 

— Să-ţi las această lojă augustană, pentru banii 
tăi de aramă? Păstrează-i! 

Sirianul se făcu foc: 

— O, pe Astarte, zdrenţărosule! Cine ţi-a spus că 
vreau să-ţi dau bani de aramă, şi scotocind în pungă, 
zise repede: Priveşte, îţi voi dărui acest sesterţiu de 
argint, cu efigia iubitului nostru împărat. 

Tînărul pufni în ris. 

— Ehei, provincialule, eşti pentru întîia oară la 
Roma de nu ştii cît costă un loc ca acesta. 

Sirianul se învineţi. 

— Dar cît îmi ceri, calicule? Nu cumva vei fi vrînd 
un aureus? 

— Ai ghicit pe jumătate, rise tînărul. 

— Adică cum pe jumătate? exclamă sirianul, 
prevăziînd un dezastru. 

— Vreau să zic că ţi-l cedez contra doi galbeni. 


— O şacal spurcat! Tilhar de drumul mare! Şi nu 
ţi s-a lipit limba de cerul gurii după astfel de vorbe? 

În loc de răspuns, tînărul rise zgomotos, apoi 
înclinîndu-se înainte, exclamă: 

— Au apărut consulii! In faţă merge Quadratus 
cu lictorii, după el, Candidus, cu alţi lictori. 

Sirianul, ieşit din minţi, îl zgilţiia mereu de picior. 

— Îţi dau un galben, sărăntocule, şi nimic mai 
mult. Cred că-ţi va ajunge ca să te îmbeţi trei zile la 
rînd în toate popinele Romei. 

— lată şi curulii, iată tribunii poporului... 

Dar nu sfirşi bine că sirianul înăbuşit de ciudă, cu 
spume la gură, strigă disperat: 

— Dă-te jos şi ia-ţi prada! 

Zimbind  maliţios, tînărul alunecă de pe 
postament, smulse din mîinile tremurătoare ale 
sirianului cele două monede, le încercă cu dinţii şi-i 
zise scurt: 

— Hai, urcă-te! 

Noul posesor al locului se apucă cu miinile de 
bordura ornamentată cu frunze de acant, încercînd să 
se salte, dar picioarele-i, negăsind nici un sprijin, 
alunecau pe piatra lucioasă. Gifiind, se răsti la tînărul 
care ridea în spatele său. 

— De ce rizi? Ajută-mă să mă urc! Nu m-ai jefuit 
tu de doi galbeni? 

Cei din jur se prăpădeau de ris, iar tînărul, 
strimbîndu-se, îi zise în bătaie de joc: 

— Cetăţene, mi-ai plătit doi galbeni ca să mă dau 
jos, acum îmi mai dai unul ca să te urcpetine. 

Sirianul se înăbuşea de neputinţă. Se întoarse pe 
cît îi permitea înghesuiala şi-l apucă pe tînăr de git. 
Văzind că nu-i poate face nimic, se rugă de cei din jur 


să-l ajute, dar nimeni nu vroia să strice afacerile 
tînărului întreprinzător. 

In clipa aceea, asemenea unui freamăt de codru, 
prin mulţime trecu un murmur: 

— Divus, divus! 

— Soseşte divus Traian! 

— lată caii albi ai quadrigei! 

Desperat, sirianul scoase cu mîna tremurîindă 
încă un galben. 

— Ţine, hienă împuţită! 

— Să-ţi fie cu noroc! strigă voios tînărul şi 
săltîindu-l, într-o clipită îl urcă pe postament. 

Sirianul vînăt de ciudă, scăldat de sudori, 
îmbrăţişa picioarele reci ale statuiei şi încremenit, 
emoţionat sorbi cu nesaţ priveliştea ce-i apăru 
deasupra imensităţii de capete. 

După ce în aclamaţiile plebei se scurseră 
cortegiile demnitarilor, după ce tropotiră cavalcadele 
somptuoase ale consulilor, prefecţilor, questorilor, 
apăru Traian. 

Ca să nu-l depăşească pe împărat, vizitiul uriaş, 
negru ca smoala, conducea în genunchi. Carul sculptat 
în bronz era tras de patru cai albi ca neaua, mai 
frumoşi ca aceia ai zeului Apollo. 

Traian, îmbrăcat cu sobrietate senatorială, cu 
poala togei căzîndu-i în pliuri sculpturale de pe braţul 
sting, în care ţinea „Vica Pota”, o bilă de aur cu 
statuieta zeiţei Victoria, saluta poporul cu dreapta 
întinsă. Capul îi era încununat cu lauri. În urma carului 
călăreau cîţiva dintre generalii şi prietenii săi intimi, cu 
care împărțea sarcina cîrmuirii unui imperiu uriaş. 

Freamătul mulţimii creştea din ce în ce mai mult, 
după cum creşte zbuciumul unui codru bătut de vijelie. 

— Vivat, divinul Traian! 


— Ave, cesar, imperator! 

— Salve, optimus princeps! 

Aceste vorbe, prinse în zbor, repetate şi 
scandate de zeci şi zeci de mii de guri, se contopiră 
într-un  vuiet imens. Ovaţiile deveniseră atit de 
furtunoase că, la un moment dat, pretorienii de teamă 
că mulţimea va rupe cordoanele au trebuit să se 
proptească bine în picioare şi să-şi încleşteze şi mai 
vîrtos mîinile pe suliţi. 

Pe măsură ce împăratul trecea şi în urma lui 
apărea escorta de generali vestiți, frenezia se mai 
potolea, ovaţiile însă nu încetau: 

— Vivat Sura! 

— Vivat Falco! 

— Vivat Cornelius Parma: 


De pe terasa Auguraculum-ului tot platoul din 
fața cetăţuii se vedea ca în palmă. 

Pata albă a togii împărăteşti coborî din car şi, 
urmată de un grup multicolor, urcă încet panglica 
purpurie a covorului întins de jos pînă sus. In fața 
magnificei colonade de marmură, orbitor de albă, pe 
trepiede fumega mirra şi tămiia. Grupul imaculat al 
augurilor, al sarcedoţilor, pătat de tunicile sîngerii ale 
victimariilor, manevrează în iscusite mişcări teatrale, 
înainte de a se aşeza în ordinea dictată de ritual. 

Sprijinit comod de balustrada terasei, indiferent 
şi plictisit, priveşte în gol un filozof stoic. În jurul său 
cîţiva discipoli ce-şi imită maestrul. Togi mohorite, 
capete tunse, sandale simple; miini încrucişate, bărbii 
sprijinite în piept. 

Înclinîndu-se la urechea filozofului, unul dintre 
învăţăcei întrebă cu respect: 

— Ce părere are maestrul despre ziua de azi? 


Maestrul întoarse capul pe jumătate, gîndi un 
timp, apoi zise: 

— Ce părere poate să aibă un stoic despre toate 
acestea, făcu un gest larg, aceste amăgiri şi 
deşertăciuni? Praf de aur aruncat în ochii plebei. Zic 
praf, căci bulgării rămîn în lăzile acelor ce se prefac 
acolo. 

— Ce folos ar avea să se prefacă, oare nu tot ei 
deţin puterea? 

— Puterea li se trage din liniştea plebei şi pentru 
ca aceasta să nu-şi facă de cap, îi aruncă fărîmituri de 
la ospăţul lor. Plebeii vor primi partea lor de piine şi 
distracţii şi se vor împrăştia mulţumiţi. 

— Maestre, întrebă un alt discipol, noi, stoicii, 
ştim că toţi oamenii sînt fraţi, fie ei sclavi sau barbari. 
De ce ceilalţi oameni nu vor să priceapă acest adevăr? 

— Cauzele sînt multe: ignoranţa, egoismul, 
îngimfarea, dar mai ales dorinţa de a stăpini. Potentaţii 
şi bogaţii au nevoie de sclavi. 

— Bine, dar era vorba de plebei, iar aceştia nu 
sînt sclavi. 

— Ei sînt cetăţeni liberi numai cu numele; în 
realitate sînt mai nenorociţi decît mulţi dintre sclavi. 
Am văzut aristocrați  cerşind audienţe sclavilor 
privilegiați. 

Un alt tînăr zise cu părere de rău: 

— De ce treburile omenirii sînt atît de încurcate? 
Ce va mai fi în viitor? 

Maestrul se întoarse către elevi şi le zise: 

— Nu vă bateţi capul cu viitorul şi veţi fi fericiţi! 
Cerul ne e acoperiş, pămîntul — pat, mantaua şi 
toiagul — averea. Cinstiţi-i pe zei şi faceţi bine 
oamenilor. Inainte de a pătrunde tainele marelui 
„Gnossis”, învăţaţi bine orînduielile vieţii pămînteşti. În 


ape tulburi este uşor de pescuit, iar acei ce conduc 
destinele omenirii sînt pescari încercaţi. 

Un discipol pufni în ris, dar, amintindu-şi că e 
stoic, tăcu brusc. 

Maestrul îl privi cu dojana şi spuse apăsat: 

— Rabdă şi abţine-te! 

— lartă-mă, maestre! îi răspunse ucenicul roşind. 

— Maestre, şopti un alt discipol, se apropie 
Juvenal. 

— Ah, Juvenal! Atunci e mai bine să tăcem. Este 
un băiat bun, dar de pana lui nu scapă nimeni, nici 
măcar acei ce caută seninătate perfectă şi adevărul 
veşnic. 

— Salut, stoicilor! 

— Salve, poete! 

— Ce puneţi la cale? 

— Vorbim despre vreme. 

— Şi cum o să fie vremea? 

— Fără schimbări. 

— Dar vremurile? 

— La această întrebare numai Nemessis ar putea 
să-ţi răspundă. 

Juvenal rise cu poftă şi zicînd: „Salve, 
înţeleptule!” trecu înainte. 

Dinspre Capitoliu răsunară sunetele argintii ale 
tobelor. Era salutul dat cezarului, divinului şi augustului 
Nerva Traian. Îndată după aceea răsunară glasurile 
cristaline ale corului de copii care îl salutau nu ca pe 
un conducător de oşti şi destine omeneşti, ci ca pe un 
sacerdot „pontifex maximus” conducătorul sufletesc al 
omenirii. 

Puţini muritori avură cinstea de a păşi pe covorul 
de purpură şi să urce scările templului pe urmele 
dumnezeescului împărat. Numai corpul senatorial, 


cîteva sute de togi albe din cea mai fină stofă, tivită la 
poale cu dungi purpurii. Cîţiva generali năduşiţi în 
armurile lor aurite. Ciţiva mari pontifi şi hierofanţi, 
reprezentanţii celor mai vestite temple din Cetatea 
Eternă. Din lumea artelor şi literelor, cîţiva oratori şi 
magistrați. La urmă, în mijlocul unui buchet de ma- 
troane voioase păşeau modeşti: Tacit — ginerele lui 
Agricola, Plinius Secundus — literat, fost consul, şi 
Apollodor, arhitectul din Damasc. 

În spatele acestei ilustre pleiade de patricieni şi 
înalţi demnitari se grupară — umili ori umflaţi în pene 
— cîțiva oameni noi. Unii înnobilaţi recent, alţii încă 
plebei: toţi mari  bogătaşi,  samsari, armatori, 
industriaşi. 

Un grăsun stacojiu, îmbrăcat ţipător, se înclină la 
urechea unui mititel, sperios şi, acoperindu-şi gura cu 
mîna încărcată de brățări şi inele, zise: 

— Ai avut noroc, Libertinus. Ştii ce înseamnă să 
te afli aici? Cinstea este foarte mare şi dacă te vei ţine 
de cuvînt şi-mi vei ceda moşia ta din Tarentum, vei 
deveni în curînd patrician. 

— Dar cît m-a costat această cinste? răspunse 
Libertinus ştergîndu-şi sudoarea cu o basma de Coss. 

— Oriciît te-ar costa. Nu uita că moştenitorii tăi 
nu se vor mai înjosi, cum ne-am înjosit noi pînă am 
ajuns aici. 

— l-am împrumutat împăratului, continuă pe un 
ton plingăreţ Libertinus, două sute, înţelegi tu, două 
sute de talanţi aur! 

Tăcu o clipă, tot ştergindu-şi sudoarea, apoi îi 
şopti din nou la ureche: 

— Dacă pierde războiul, sînt ruinat. Şi atunci, 
adio nobleţe, visuri, planuri. Voi rămîne cu amintirea 
acestui prim succes al meu. 


Desfăcîndu-şi miinile într-un gest larg, Libertinus 
vroia parcă să cuprindă şi să păstreze toată adunarea 
de pe dealul capitolin. 

— Eu stau şi mai prost, zise grăsunul. Am echipat 
patruzeci de galere şi le-am trimis prin Hellespont şi 
Pontus Euxinus tocmai pînă la cetăţile de pe Danubiu. 
Prin cîte primejdii va trebui să treacă flota şi ce va 
rămîne din ea, numai marele Jovis o ştie. 

— Ştiam că împăratul ţi le-a plătit. 

— Ce să-mi plătească? 

— Corăbiile. 

— Da de unde! Nu mai are un as găurit în 
vistierie. Totul s-a dus pe războaie. In Germania 
legiunile cer soldă, în Syria, Idumeia, Arabia alte 
legiuni cer soldă şi daruri pe deasupra, pentru bravură. 
Acum pregăteşte un alt război cu dacii şi mi-e teamă. 

— Atunci de ce ţi-ai băgat banii în această 
afacere? 

— Ce era să fac? Dacă nu primeam, Traian o 
încheia cu un altul. De îmbogăţiţi peste noapte mişună 
Roma. Dacă nu primeam, cădeam în dizgrație. Vai, 
mie! De-aş vedea o dată şi triumful acesta dacic. 

— Ar fi o mare fericire. Atiţia sclavi, bogăţiile 
nenumărate ale lui Decebal, provincii noi... şi mai ales 
minele de aur. 

Aci vorbele lui Libertinus se prefăcură într-o 
şoaptă voluptuoasă. 

— Minele de aur. Am auzit că eunucul ăsta de 
Scullus îi tot dă tircoale lui Marinus Priscus, ştii acela ce 
are trecere la împărat şi e un mare şperţar. Vrea de pe 
acum să-şi asigure întîietatea la minele din Dacia. 

— Cine, Scullus? şi grăsunul rise ceva mai tare 
decit trebuia. Este o vorbă veche. „Ce să facă şchiopul 
cu mingea?” 


Băgind de seamă că cei din faţă se întorc şi-i 
privesc cu dojana, cei doi samsari tăcură, imprimînd pe 
chipurile lor o mină din cele mai pioase. 

Chiar în clipa aceea preotul templului lui Jovis se 
apropie de altar, urmat de victimarii înarmaţi cu tot ce 
este necesar unui sacrificiu. Cu un gest abia schiţat, 
Traian îl chemă şi-i zise în şoaptă: 

— Vreau ca serviciul diyin să dureze cît mai mult. 


Între timp bulgărele incandescent al soarelui 
urca implacabil către zenit şi săgețile razelor lui 
deveneau tot mai arzătoare. 

Apăreau tot mai multe semne de oboseală şi 
plictiseală. Bărbaţii îşi potoleau discret cîte un căscat, 
îşi sprijineau bărbia cînd într-o mînă, cînd în cealaltă. 
Matroanele din elită şi din anturajul împărătesei Plotina 
îşi mişcau tot mai repede evantaiele din pene de struţ 
ori flamingo şi se înclinau tot mai des la urechea 
vecinelor. 

— Maestre, se adresă lui Tacit o doamnă încă 
tînără, de ce augustul tărăgăneşte atit? 

— Nu ştiu, prea frumoasă Flaminia, ştiu doar că 
iubitul nostru împărat nu face nimic din ceea ce n-ar 
avea însemnătate ori folos. 

— Mă faci să cred contrariul, nobile Cornelius. Ce 
folos ar avea statul în picioare timp de cîteva ore, sub 
soarele acesta nemilos? 

Tacit se uită la o mică clepsidră ce-i atirna la git 
pe un lănţişor de aur. 

— Într-adevăr, ora este înaintată. 

— Din gindurile mele pioase, cu care am venit 
aici, n-a rămas mai nimic. Jovis, iartă-mă! Tacit rise 
încetişor. 


— N-ai ştiut, frumoasă Flaminia, că evlavia scade 
pe măsură ce se lungeşte slujba? 

— În acest caz, marele preot urmăreşte ceea ce 
ar fi trebuit să evite. 

— Aşa ar fi trebuit să fie, nu uita însă că slujba 
este oficiată nu de un preot de meserie, ci de un 
conducător de oşti. 

Matroana Flaminia îşi potoli un căscat, apoi 
deschizind un mic flacon cu mosc, îşi muie degetele 
trandafirii şi-şi frecă timplele cu lichidul aromat. 

Serviciul divin se apropia de sfîrşit. Augustul 
pontif dădu încuviințarea să se înceapă sacrificiul. 


Sub o vastă umbrelă purpurie, ţinută de un sclav 
tuciuriu, două matroane îşi şopteau discret: 

— Scumpa mea, cine este tînărul de lingă fiul 
prefectului Longinus? 

— Îţi place acest uriaş? 

— Da, este îmbrăcat cu eleganța sobră a unui 
vechi patrician. 

— De ce nu-mi spui că-ţi place statura, muşchii, 
bărbăţia sa, că te-aş crede mai repede. 

— Fie aşa cum spui. Acest tînăr are ceva ce mă 
atrage în mod deosebit. 

— Din păcate, femeile nu-l interesează. 

— Hm, e timid? 

— Nicidecum, dar nu are timp de pierdut cu ele. 

— Atunci, ce face? 

— Se războieşte. 

— E militar de profesie? Interesant, dar de ce 
este în civil? 

— Pesemne s-a săturat de haine militare. 

— Îmi place. Dacă l-aş cunoaşte, l-aş ruga să 
pozeze sculptorului meu pentru statuia zeului Marte. 


— ŢI-I voi prezenta. În ce mă priveşte, nu-l socot 
frumos, îl prefer pe celălalt, pe Lucius Longinus. Are 
multă distincţie. Ş-apoi îmi plac bărbaţii cu părul negru 
cîrlionţat, nu ca tunsul tău. 

— Scumpa mea, de ce: „al meu?” Nici nu ştiu 
cum îl cheamă. 

— Se numeşte Papirius Marcellinus şi este tribun 
militar. 

— Ah, este un nume atît de cunoscut. Este 
prieten cu Lucius? 

— Sînt nedespărţiţi. Amiîndoi au luptat în 
Germania, acum vor să se măsoare cu dacii. 

— Bine, dar dacii au venit să încheie pace, doar 
pentru asta ne-am adunat aici. Nu ne-am rugat noi ca 
pacea să se întindă peste provinciile nordice atît de 
încercate în ultima vreme? 

— O, te conjur, să nu vorbim de politică. 

— Bine, dacă vrei, dar spune-mi, este adevărat 
că Lucius s-a logodit? 

— Da, cu fiica lui Faustus. 

— Cu îngimfata Herminia? 

— Este totuşi cea mai frumoasă fecioară din 
Roma. 

— „De gustibus”. Spune-mi, este o căsătorie de 
interes? 

— Oarecum. Lucius o iubeşte cu patimă, ea însă 
este prea răsfăţată şi cochetă ca să iubească pe cineva 
cu adevărat. 

— Atunci îl ia pentru banii lui? 

— Nu, căci tatăl ei este putred de bogat. Neamul 
său s-a ridicat în timpul dictaturii lui Sulla, cumpărînd 
averile celor proscrişi. 

— Atunci, pentru ce? 


— Faustus vrea să-şi strecoare odrasla într-o 
familie senatorială. 

— O, nu-l invidiez pe tînărul Longinus. 

— Nici eu, mai ales că fata este prudentă. Nu 
vrea să-l ia acum, ci după război. Deocamdată el 
pleacă în Dacia Minor, unde-l aşteaptă bătrînul. 

— Gaius Cassius Longinus? 

— Da, prefectul. Vrea cu orice preţ să facă din 
fiul său un mare conducător de oşti. Pîn-atunci, însă, 
Herminia rămasă singură va conduce cu succes mult 
mai mare o armată de admiratori. Nu crezi că Lucius 
va avea de ce să se teamă şi că duşmanii interni vor fi 
pentru el mult mai periculoşi decit acei externi? 

— Nici nu mă îndoiesc. 


Sîngele nevinovat al victimelor îl îmbună pe 
marele Jovis şi zeul, vorbind prin gura marelui 
pontifice, încheie serviciul divin. 

Acelaşi cortegiu, care urcase plin de voioşie 
treptele de marmoră, le coborise obosit. 

Mai întîi togile albe ale senatorilor, apoi coifurile 
şi loricele aurite ale generalilor, la urmă — buchetul 
multicolor al augustanilor. Un torent strălucitor printre 
două şiruri de mantii roşii ale pretorienilor, încremeniţi 
pe fiece treaptă a scării. Feţe împietrite de oboseală, 
pleoape îngreunate de veghe, corpuri transpirate sub 
armuri şi togi, sub somptuoasele combinaţii ale 
îmbrăcămintei civile, amestecătură fantezistă de straie 
vechi latine, italice, eline, siriene, egiptene, persane 
alcătuite din stofe fine, mătăsuri rarisime, văluri de în 
de Coss, peruci, coliere, diademe, brățări. 

În pîrjolul nemilos al soarelui de miez de zi, după 
atitea ore de obositoare veghe, strălucirea cortegiului 
pălise, se acoperise parcă cu un strat uşor de pulbere, 


acea pulbere a deşertăciunii celor lumeşti, care nu 

întirzie să se aşeze peste toate faptele omeneşti, 

îndată ce se sleieşte avîntul şi prospeţimea lor iniţială. 

Încă din primele ore ale dimineţii, mulţimea 
ocupă cartierul învecinat cu Porta Flaminia. Numai 
şoseaua Via Lata, dreaptă ca săgeata şi şoseaua 
Argentarius  încolăcită într-o  molatecă  serpantă, 
aidoma unui spate de balaur acoperit cu solzi de 
granit, rămăseseră libere, păzite de armată. 

Cetăţenii care au ocupat toate trotuarele, ieşirile 
şi intrările în aceste mari artere, precum şi acei ce şi- 
au găsit loc pe acoperişurile caselor, pe drept cuvînt se 
puteau socoti cetăţeni norocoşi. Ceea ce le era hărăzit 
să vadă nu putea fi văzut decit poate o dată la zece 
ani. 

Masele de oameni ce se îmboldeau şi se 
înghesuiau în Forum, în jurul Senatului, în preajma 
Capitoliului nu puteau vedea decit unul din obişnuitele 
cortegii imperiale, o ceremonie cu care orice cetăţean 
al Romei era obişnuit de mic. Cu totul altceva sperau 
să vadă mulțimile strînse în jurul mohoritului castel ce 
păzea poarta Flaminia şi de-a lungul drumului ce lega 
pe acesta cu centrul Romei. 

In cel de-al treilea ceas după răsăritul soarelui, 
dinspre Via Sacra, într-un tropot furios şi ţăcănit 
asurzitor, apăru un manipul de pretorieni călări. 
Oprindu-şi unitatea lîngă poarta castelului, centurionul 
descălecă şi pătrunse înăuntru. 

Cetăţenii Romei vroiau să vadă pe reprezentanţii 
liberi ai acelui popor falnic, căruia împăratul de faimă 
rea, Domițian, îi plătea tribut şi căruia numai marele 
Traian reuşise să-i îndoaie cerbicia. 


Ore întregi de aşteptare, nerăbdare şi oboseală 
enervară plebea. 

Certurile pentru un loc mai bun nu o dată se 
sfirşeau cu încăierări sîngeroase. 

Aceste busculade, încleştări, această viermuire 
se putea asemui cu tălăzuirea oceanului, care 
spumegiînd îşi repede valurile în ţărmul ce-l stăvileşte 
cu îndărătnicie. 

Pe neaşteptate, poarta castelului de la capătul 
şoselei Flaminia s-a deschis larg şi în urma unei 
centurii de călăreţi apărură dacii. 

Un freamăt, de codru răscolit de vijelie, trecu 
prin mulţime. Oamenii se îmboldiră, se înghesuiră, se 
săltară în virfurile picioarelor. Fiecare voia să vadă, să 
audă, să pipăie, chiar, dacă s-ar putea. _ 

Dacii mergeau mîndri şi gravi. In fruntea lor 
păşeau doi bărbaţi falnici. Unul tînăr, altul mai în vîrstă, 
amindoi în straie bogate şi coifuri de formă 
neobişnuita. Ceilalţi soli, cei mai mulţi vîrstnici, însă 
voinici, erau îmbrăcaţi mai simplu. Purtau cămăși albe 
şi pantaloni strînşi pe picior. Pletoşi şi bărboşi, ei aveau 
în cap căciulite de blană ori de pislă, potrivit rangului 
lor de tarabostari. Pe umeri purtau mantii albe ori 
negre, unele brodate pe margini cu măiestrie. 

Locuitorii Romei, impresionați de înfăţişarea 
mîndră şi bărbătească a acestor străini, păstrau o 
tăcere adincă. Privirile tuturor erau aţintite mai ales 
asupra celor doi conducători. Se comenta 
impunătoarea sobrietate a straiului, forma neobişnuită 
a armelor, ţinuta dîrză şi stăpînirea de care ei dădeau 
dovadă. 

Mai bine de o sută de ani, dacii îşi trimiteau 
reprezentanţii la romani, dar pînă acum aceştia tratau 
direct cu legaţii şi guvernatorii Moesiei, Panoniei şi 


Traciei. Era pentru prima oară cînd păşeau în incinta 
strălucitei Urbe. Impăratul Traian voia să sublinieze 
prin asta importanţa victoriei sale asupra lor. 

Nu era de mirare că cetăţenii Romei voiau să-i 
vadă. 

Tînărul conducător, cu faţa-i palidă, încadrată de 
o barbă castanie, cu ape roşietice, atrăgea atenţia 
tuturor. Avea un chip ciudat şi în ochii săi, adinciţi în 
găvane, părea că mocneşte un gind, numai lui 
cunoscut. 

Chipul celuilalt, dimpotrivă, era deschis şi plin de 
viaţă. 

Aruncînd o privire piezişă tînărului mohorit de 
lîngă el, zise: 

— Stăpineşte-te, Dieghes! Adu-ţi aminte ce ţi-a 
poruncit fratele şi stăpînul tău. 

Tînărul îi răspunse înciudat: 

— Decebal mi-a spus multe, numai de un lucru n- 
a pomenit, căci nici lui nu i-ar fi trecut prin cap aşa 
ceva, deşi a pătruns de mult înţelepciunea vieţii. 

— Ce anume? 

— Că noi, solii, vom fi aduşi aici în toiul nopţii şi 
găzduiţi într-un castel, mai bine zis închisoare, ca nişte 
răufăcători. Ştii bine că n-am putut dormi auzind 
gemetele şi blestemele întemniţaţilor, închişi undeva în 
beciurile acelui mohorit turn. Motivul ar fi fost ora tirzie 
la care am sosit. Spune-mi, Vezina, se poate ocară mai 
mare pentru nişte soli? 

Vezina îi răspunse cu dojana: 

— Uiţi că acei pe care i-ai auzit văietindu-se 
noaptea sînt răzvrătiți şi nemulţumiţi ca şi noi. Poate 
că între aceste ziduri au căzut sub topor multe capete 
mîndre şi dornice de libertate. 

— Incă o jignire ca asta şi voi izbucni. 


— Dieghes, aminteşte-ţi de jurămiînt. Fratele tău, 
încredinţîindu-ţi această solie, a avut încredere deplină 
în tine. 

— Dar eu n-am venit aici ca să fiu batjocorit, 
prefăcîndu-mă că nu văd şi nu simt nimic. 

— Ai minte scurtă, Dieghes. Noi am venit aici cu 
un anumit gînd, scump nouă, un gînd ascuns dar de al 
cărui înfăptuire atîrnă, fără doar şi poate, existenţa 
poporului nostru. Am venit aici ca să ne prefacem 
supuşi şi umiliţi. Pentru oameni viteji şi mîndri cum 
sîntem, este poate cea mai grea încercare din cîte sînt 
pe lume. Aici poţi să-ţi dovedeşti adevărata bărbăţie. 
Înăbuşă durerea din sufletul tău, chiar dacă inimacţi 
sîngerează; macină-ţi între măsele strigătul de revoltă, 
sfişie-ţi cu unghiile dosul palmei, dar nu o încleşta pe 
mînerul paloşului! Prefă-te umil şi supus! Mai mult, 
zimbeşte dacă este nevoie şi cînd te vei întoarce în 
patrie, abia atunci îţi vei da seama cit de viteaz ai fost. 

Dieghes îşi lăsă capul în piept şi-i răspunse: 

— Îmi amintesc, Vezina, de jurămîntul dat şi mă 
voi strădui, dar duhul răului sălăşluieşte în mine şi mă 
aţiţă la revoltă împotriva voinţei mele. 

— Învinge-l şi pe el, Dieghes. Tu vei urma lui 
Decebal. Obişnuieşte-te cu gindul că tot ce face un 
rege este de cele mai multe ori împotriva voinţei lui. 

— Voi merge mut şi orb la toate cîte sînt în jurul 
meu, căci tot ce este aici îmi este străin şi vrăjmaş, iar 
gloata strînsă aici ca să ne vadă, îmi provoacă o scîrbă 
fără seamăn. 

— O Zalmoxis, exclamă Vezina, ajută-mă să-l 
luminez pe acest tînăr încăpăţinat! Dieghes, fiule, în 
curînd vei împlini treizeci de primăveri şi ai purtat 
războaie, dar tot copil ai rămas. Dimpotrivă, trebuie să 
vezi şi să auzi cît mai multe. Dispreţuieşte mulţimea 


asta proastă, dispreţuieşte ostaşii aceştia îngîmfaţi, 
dispreţuieşte-l pe Traian cel cu două feţe, disprețuiește 
oraşul acesta clădit din sîngele şi sudoarea popoarelor 
înrobite, dar nu dispreţui îndemînarea duşmanului în 
ducerea treburilor statului, nu-i dispreţui puterea 
armelor, nu-i dispreţui unirea în jurul unui singur 
stăpîn. Invaţă de la duşman şi la rîndul tău îl vei 
învinge. 

Călăreţii care escortau solia dacilor mergeau 
înadins încet, însoţiţi de murmurul mulţimii, dacii 
străbătuseră de acum o bună jumătate din drum. 
Atunci cînd, în urma rîndurilor de călăreţi, apărea 
grupul impunător al trimişilor regelui Decebal, se 
auzeau exclamaţii înăbuşite: 

— Daos, daos! 

Fiecare cetăţean paşnic al Romei era dornic să 
vadă pe aceşti vajnici luptători, să vadă pe 
reprezentanţii acelui popor curajos, căruia i s-a impus 
pacea, dar încă nu i s-au smuls armele din mînă. 

— Daos, daos! strigă un olog, urmărindu-i cu o 
privire halucinantă de nebun. Îşi ridică una din cîrji, 
agitînd-o ameninţător: Voi m-aţi schilodit, 
blestemaţilor! Pe Venus Libitina, v-aş tăia la toţi 
picioarele şi v-aş lăsa să vă tiriţi acasă pe cioate. 
Culege-v-ar Libitina umbrele de pe maidanul sclavilor, 
afurisiţilor! 

Glasul său răguşit cu nuanţe isterice răsuna 
supărător, electrizind mulţimea din jur. 

— Daos! Ulala, ulala! se mai auzea din urmă, 
cînd deodată, o bătrină cu părul alb ciufulit, cu chipul 
brăzdat de nenumărate zbircituri, se smulse din 
mulţime şi ţişnind pe sub suliţele întinse ale 
pretorienilor, se năpusti spre daci, strigind sfişietor: 


— Daos, fiţi blestemaţi, voi mi-aţi omorît băieţii! 
O să vă scot ochii la toţi şi o să-i arunc la cîini! 

Cu o vioiciune neobişnuită pentru virsta ei se 
repezi către conducătorul delegaţiei şi apucîndu-l cu o 
mînă de mantie, cu cealaltă se străduia să-i ajungă 
chipul. 

Dieghes se opri nedumerit, privind-o cu dezgust, 
apoi încruntîndu-se ridică braţul ca s-o lovească, dar 
Vezina îl opri la timp. 

Doi pretorieni care s-au repezit pe urmele 
bătrînei o apucară zdravăn şi o tirîră în lături, dar 
femeia nu-şi descleştă mîna de pe mantie şi smucind-o 
i-o smulse dacului de pe umeri. Paftaua prețioasă se 
rupse şi căzu pe caldarim. 

— Ce vrăjitoare dezgustătoare, zise Dieghes 
printre dinţi. 

Bicilis care mergea în primele rînduri, din doi paşi 
îl ajunse şi desprinzindu-şi mantaua i-o puse pe umeri. 

Întîmplarea impresionă plebea care, liniştită pînă 
acum, începu să vocifereze. 

— Ulala, ulala! 

— În lanţuri pe daos, în lanţuri! 

— În arenă cu ei! 

— Să fie daţi fiarelor! 

— Să plătească sîngele romanilor măcelăriți de 
ei! Scînteia ce mocnea sub spuză izbucni afară 
aprinzînd ura în suflete. Mulțimea zgilţiia cordoanele 
pretorienilor. Din zgomotul asurzitor se smulgeau cu 
furie strigătele izolate ale celor mai pătimaşi, ale celor 
loviți cu tecile paloşelor, ale celor mai slabi striviţi sub 
picioare. 

La intrare într-o ulicioară lăturalnică, cîțiva sclavi 
daci şi geţi fură încolţiţi de gloata înfuriată. Rezemaţi 


de zid, se apărau cu dirzenia disperării. Din cînd în 
cînd, cîte unul smuls din rînduri era sfişiat pe loc. 

Tot drumul Argentarius se prefăcuse într-o uriaşă 
tălăzuire a corpurilor omeneşti. Valurile năpraznice ale 
furiei împinse de la spate de altele şi mai năpraznice 
se rostogoleau tot mai departe, pînă la poalele dealului 
capitolin. 

Nimeni nu ştia despre ce anume este vorba şi 
nici nu vroia să ştie; energia acumulată trebuia să fie 
iradiată într-un fel oarecare şi nimeni nu căuta s-o 
stăvilească. Friînturi de fraze, ori vorbe apucate şi 
transmise din gură în gură zburau peste tot fără cîrmă 
Şi ţel. 

— Ce spune, ce spune? 

— Au dormit la Mamertina. 

— La închisoare? Dar ei sînt soli. 

— Nu la Mamertina, ci la Porta Flaminia. 

— Pe toţi sucubii, aşa le trebuie! 

— Ulala daos, ulala! 

— O Jovis, se spune că au bătut o femeie. 

— O văduvă de război. 

— Infamii! 

— Ce tot vorbiţi! Ei au venit să ni se închine. 

— Tacă-ţi gura! 

— Au încercat să răscoale sclavii. 

— Şi nu i-au sfişiat pe loc? 

— l-au pus în lanţuri. 

— Ba le-au legat miinile la spate. 

— De unde ştii, nici nu i-ai văzut. 

— Pe Hercule! l-au văzut cei din faţă. 

— Aşa le trebuie. 

— În arenă cu ei! 

— Pe cine, pe soli? 

— În infern cu aşa soli! 


— Să fie daţi fiarelor | 

— Divus le-a venit de hac. 

— A trecut timpul lui Domițian, cînd am plătit 
tribut barbarilor. 

— Ce-o să facă cu ei? 

— li mînă la Senat. 


— Ce Senat! În arenă cu ei! 
* 


Un tribun aghiotant se apropie discret de Împărat 
şi după ce acesta Îi făcu semn să vorbească, zise: 

— Divus, plebea se agită, umblă zvonuri că dacii 
au fost măcelăriți. 

Traian oficia serviciul divin şi pentru nimic în 
lume nu ar fi dorit să-l întrerupă. Nu prea dădea 
crezare zvonurilor. Ştia că oamenii lui Licinius Sura 
lucrează bine şi toate astea îi conveneau de minune. 
Plebea a fost încălzită, acum treaba pretorienilor era s- 
o ţină în frîu. li spuse totuşi tribunului să se ducă să 
afle adevărata stare de lucruri. 

Aghiotantul cobori în fugă scările şi, încălecînd, 
porni într-un galop nebunesc pe culoarul păzit de gărzi, 
spre şoseaua Argentarius. Ajuns în Via Sacra, zări în 
dreptul închisorii Mamertina escorta de pretorieni 
călări. Vorbi cu comandantul ei. Dacii erau vii şi 
nevătămaţi şi se îndreptau către Curia Hostilia. 

In curtea Senatului poporul nu avea voie să 
pătrundă şi solii răsuflară uşuraţi că au scăpat de 
sicîiala lui plictisitoare. Sub porticele Curiei era umbră 
şi răcoare şi o linişte sacră domnea în jur. Cu toată 
scîrba lor pentru tot ce era roman, solii simţiră, printre 
aceste ziduri şi colonade, suflul solemn şi eroic a unei 
tradiţii de veacuri. Mai mult, aceste ziduri li s-au părut 
caste şi nepărtinitoare, mai presus de zbuciumul 
prostesc al gloatei răscolite de patimi, al gloatei care 


nu avea opinii proprii şi care-şi tălăzuia pornirile după 
bunul plac al şireţilor conducători. Odihnindu-se pe 
băncile de marmură din peristil, amintindu-şi cu 
duioşie de patria lor mult încercată, încredinţindu-şi 
unul altuia nădejdile şi temerile, seninătatea cobori 
încetul cu încetul în sufletele lor. Fără voie, mulţi dintre 
ei au fost cuprinşi de respect pentru acest locaş de 
putere supremă în care latinii temerari au pus la cale 
atitea fapte măreţe şi printre zidurile căruia s-au 
zămislit atîtea cuceriri. 

Aşteptarea nu li se mai păru lungă şi clipa cînd 
fură anunţaţi de sosirea împăratului veni pe 
neaşteptate. Din acel loc tihnit ei auziră uralele 
furtunoase ale mulţimii, tropotul cailor şi uruitul roţilor, 
auziră sunetele argintii ale trimbiţelor. Apoi totul se 
molcomi în forum şi pe străzi. 

Tot aşa de neaşteptată fu apariţia lui Licinius 
Sura urmat de o gardă de onoare şi cîţiva tribuni. 
Prefectul Romei se întreţinu în greceşte cu Dieghes şi 
Vezina, întrebîndu-i de sănătatea regelui Decebal, de 
sănătatea reginei şi de sănătatea lor proprie. Mîndru, 
dar politicos, distant, dar plin de curtoazie, acest 
militar de meserie le explică, în puţine cuvinte, 
desfăşurarea procedurală a ceremoniei şi ceea ce se 
cuvenea solilor daci să îndeplinească în cadrul ei. 

Apoi, ocolind colonadele peristilului, trecură doi 
cîte doi în porticul principal. De aci, din umbră, 
marmorele curţii şi ale clădirilor din jur sclipeau orbitor 
în torentul de raze ale soarelui de la amiază. 

Printre coloane se vedea imensitatea de capete 
omeneşti umplind toate locurile goale din faţa 
templului Venerei şi ale forumului lui Nerva. In locul gol 
din faţa Curiei Hostilia se adunase tot ce era mai 
distins în Roma. 


Dieghes strînse cu putere mina lui Vezina şi 
întorcînd capul îi învălui cu o privire caldă, 
încurajatoare pe compatrioţii săi. 

— Pînă nu voi cobori aceste trepte nu-mi voi 
recăpăta liniştea sufletească şi din păcate, acum, doar 
le urc, zise el ca pentru sine. 

Oameni mîndri şi drepţi din fire, dacii intrau în 
Senat îndureraţi, scrişnind din dinţi. De ruşine şi 
înjosire totul li se părea un vis urit. Mulţi dintre ei nici 
nu-şi dădură seama cum urcară treptele scării străjuite 
de două rînduri de pretorieni cu scuturi aurite şi mantii 
roşii. Numai Bicilis era atent la toate. Toate le vedea şi 
le auzea. 

În marea sală a Senatului, cîteva sute de senatori 
în togi imaculate şedeau nemişcaţi într-o linişte gravă 
şi solemnă. Împăratul, care, de obicei, la şedinţele 
ordinare stătea în amfiteatru ca un simplu senator, de 
astă dată şedea pe un scaun pliant, sculptat din fildeş, 
aşezat sub statuia lui Julius Caesar. In jurul său, pe 
treptele podiului, cîţiva mari demnitari, iar în dreapta şi 
stinga, corpul complet de lictori cu fascii pe umăr. 

La semnul său, solii îşi desprinseră armele 
depunîndu-le la intrare, apoi împreunînd mîinile după 
obiceiul captivilor, se apropiară cu capetele lăsate în 
Jos. 

Momentul solemn sosi. Dieghes se îngălbeni. 
Pronunţa cu greu cuvintele dictate de tălmaci. După ce 
delegaţii pronunţară întreg legămîntul în limba lor şi se 
rugară, invocînd numele lui Zalmoxis, pentru ca pacea 
să pogoare între daci şi romani, se închinară 
împăratului, apoi senatului şi ridicîndu-şi armele de jos 
plecară. 

De astă dată fură poftiţi să urce în nişte lectici cu 
perdelele trase şi fură duşi la locul lor de găzduire, 


care nu mai era sinistrul castel de la Porta Flaminia, ci 
nişte odăi luxoase în palatul împărătesc. 

Sărmanii oameni mai avură de suportat un 
grandios banchet dat în cinstea lor în acea seară, la 
care s-au rostit cuvîntări deşarte, cu vorbe prefăcute şi 
s-au închinat cupe pentru pacea de nezdruncinat între 
poporul dac şi cel roman. 

A doua zi li s-au oferit distracţii şi li s-a propus o 
şedere mai îndelungată pe meleagurile romane, dar 
Dieghes nu vroi să mai petreacă o noapte între zidurile 
Romei şi porunci de îndată întoarcerea în patrie. 

Plecară deci, luînd drumul Adriaticei, revenind 
către portul Ariminium unde-i aştepta corabia. 

De abia după ce noaptea îşi aşternu poala peste 
lume, dacii strînşi pe punte îşi recăpătară liniştea şi 
hotărîrea lor de totdeauna. Pe aceste meleaguri 
vrăjmaşe, printre atitea lucruri străine, numai stelele li 
se păreau cunoscute şi prietenoase. Lor le încredinţară 
ei gîndurile cele mai tainice, în ele căutau să-şi 
citească îndeplinirea speranţelor într-un viitor apropiat. 


* 


PARTEA ÎNTIIA 


„Audaces fortuna juvat” 
(Soarta îi răsfață pe cei curajoşi) 


Virgiliu 
Cu puţin înainte de ivirea zorilor, o ceaţă deasă 


porni încet dinspre fluviu, acoperi sălciile, se caţără pe 
malul înalt, se urcă pînă-n virful plopilor. 


Decurionul, venit să controleze gărzile de pe mal, 
se înfiora de umezeala pătrunzătoare şi se înveli bine 
în manta. 

Printre zgomotele obişnuite ale unui sfîrşit de 
noapte se strecură strigătul pitpalacului şi nu al unuia, 
nici a doi-trei, ci al multora. 

— Ce caută pitpalacii noaptea pe rîu? îşi zise 
străjerul uimit şi se apropie, bijbiind printre sălcii, cît 
mai aproape de apă. 

Tot  ascultind, deosebi printre  chemările 
pitpalacilor alte zgomote care peste citeva clipe 
deveniră mai desluşite. Acum aduceau aminte de 
clipocitul apei sub visle. Ostaşul se gîndi să-i caute pe 
străjerii care se aflau pe undeva prin apropiere, dar 
renunţă. Încremeni, încercînd să străpungă ceţurile cu 
privirea. Vălurile albicioase se adunau, se unduiau, se 
destrămau. Picături mărunte se aşezau pe faţă, pe 
miîini, pe haine. 

Pitpalacul strigă în stînga. Un altul îi răspunse din 
dreapta. Apoi iar şi iar. 

— Blestemăţie! îşi zise ostaşul, nevenindu-i să 
creadă urechilor. Pitpalacii s-au mutat din cîmpie în 
păpuriş şi ţipă rătăciţi în ceaţă. Vai, n-o fi cumva... 

Fără să mai aştepte, apucă scutul rezemat de un 
copac şi porni la deal, bijbiind prin ceaţă. 

O masă mare, întunecoasă, cu forme nedesluşite 
îi apăru în faţă. Era castrul din Sucidava. Dibuind cu 
greu podul aruncat peste şanţ, ostaşul trecu peste 
bîrnele-i lunecoase şi izbi cu pumnul în poartă. 

— Hei, deschide! 

— Cine-i acolo? întrebă o voce groasă. 

— Ce, nu mă mai cunoşti? Sînt eu, Caliga. 
Deschide repede! 


Poarta se deschise scîrţiind şi un ostaş îi lumină 
drumul cu o lanternă. 

— Stinge lumina, Cursor. Comandantul o fi la el? 

— Doarme dus. Dar ce s-a întîmplat, decurioane? 
Fără să-i răspundă, Caliga străbătu în goană curtea, 
urcă într-un suflet scările foişorului şi bătu la o uşă. 

Peste citeva clipe cetatea se trezi. Echipîndu-se 
din mers, ostaşii alergau la posturile lor. Ici-colo cîte un 
tropot, cîte un zăngănit, apoi cetatea amuţi din nou. 

În uşa foişorului apăru un tînăr înalt, impunător. 
Ordonanţa îi încheia în grabă curelele platoşei. 
Centurionii şi veteranii în ţinută de campanie îl 
aşteptau. 

— Aţi observat ceva neobişnuit? 

— Deocamdată nimic, răspunse locotenentul 
său, centurionul Agatus. 

— S-au întors şi ceilalţi străjeri? 

— Incă nu, comandante. 

Tribunul Lucius Longinus, comandantul castrului, 
le făcu semn să vină mai aproape şi după ce făcură 
cerc în jurul său, le spuse: 

— Ar putea să fie o alarmă deşartă, deşi nu-mi 
vine să cred, căci îl cunosc prea bine pe Caliga. Şi, 
punînd mîna pe umărul veteranului reangajat, adăugă: 
Simţurile sale nu dau greş niciodată. Duceţi-vă la 
posturile voastre şi fiţi cu ochii în patru. După ce se va 
risipi ceața, voi trimite cercetaşi să iscodească în jur. 
Nu m-ar mira cituşi de puţin să fim atacați, dacă nu 
astăzi, miine sau într-o altă zi. Mă miră că nu avem 
veşti de la ceilalţi străjeri. Sînt de părere... 

Nu isprăvise de vorbit căci se auziră bătăi în 
poartă. Peste citeva clipe, încă doi străjeri urcară 
scările, miraţi că lagărul se trezise. 


— Salut, comandante! zise acel care ajunsese 
întîi. Pe mal au debarcat mulţi oameni. Pesemne 
oşteni. Nu puteam să aşteptăm de teamă să nu 
surprindă cetatea nepregătită. Ş-apoi... 

— Veteranul Caliga v-a luat-o înainte, zise Lucius 
rizind. Ce vă face să credeţi că erau oşteni? 

— Am auzit desluşit zăngănitul armelor, iar după 
aceea tirşiitul bărcilor pe nisip şi şoapte. 

— Şi tu, se adresă tribunul celuilalt, ai auzit 
acelaşi lucru? 

— Cum să nu! doar am fost împreună. 

— Şi cum se face că aţi fost împreună? 

— Ne-am întîlnit, comandante, la marginea 
sectoarelor noastre. 

— Nu ştiţi ce-i cu al treilea străjer? 

— Nu, comandante! 

— Mi-e teamă să nu-l fi ucis. Puteţi pleca! 
Adresîndu-se apoi centurionilor şi decurionilor, adunaţi 
în jurul său, continuă: 

— Ne trebuie un om curajos şi isteţ care să plece 
deîndată în pădure şi după ce se va risipi ceața, ascuns 
bine, să numere forţele duşmanului şi să observe tot 
ce se poate observa. După aceea, fără să-şi piardă 
timpul, să se ducă în poiana din dealul Mărului, unde 
pasc caii noştri, să ia calul cel mai bun şi să plece, fără 
zăbavă, la Dionysopolis să raporteze prefectului ceea 
ce va fi văzut şi auzit. Nici într-un caz să nu plece la 
Durostorum, cu toate că e mult mai aproape, căci 
garnizoana de acolo poate să fie în aceeaşi situaţie ca 
şi noi. Afară de aceasta, drumul de-a lungul fluviului 
trebuie să fie închis de duşmani. Cred că au debarcat 
în mai multe locuri. Ei, cine dintre voi ar vrea să plece? 

Toţi cîţi au fost, vreo cincisprezece, au făcut un 
pas înainte. 


Alegerea lui Lucius Longinus căzu pe un 
centurion încă tînăr şi voinic. 

— Vei pleca tu, Caius Cappa. Nu mai zăbovi! 
Timpul este preţios! Nu-ţi voi da nici o scrisoare. 

— Sînt gata, comandante. Plec! Ochii lui Cappa 
sclipiră de mulţumire. 

— Stai o clipă! Cum am să aflu că te-ai strecurat 
cu bine? 

Cappa se gîndi puţin. 

— Comandante, cînd vei vedea urcînd de pe 
dealul Mărului o coloană de fum gros, să ştii că am 
plecat la Dionysopolis. 

— Bine, foarte bine, Cappa! 

— Salut, comandante. 

Tribunul îi puse mîna pe umăr şi privindu-l în ochi 
adăugă: 

— Fii prudent, Cappa, poate că vieţile celor din 
Sucidava sînt în mîinile tale. 


Un vînt uşor împrăştie puţin cîte puţin ceața, 
descoperind cetatea şi locul deschis din jurul ei. Lunca 
mai era învăluită în piclă. Părea că cetatea stă pe 
ţărmul mării. Mai ales acolo unde Danubiul îşi împărțea 
albia în două braţe părea o întindere nesfirşită de ape. 

Soarele aruncînd văpăi orbitoare ieşi de după 
dealurile albăstrii. 

În jur nici o mişcare. Nici urmă de duşmani. Nu 
cumva era o alarmă deşartă? Totuşi, Lucius Longinus, 
veghind pe turn, nu avea nici o încredere în această 
linişte şi cînd unul din decurioni veni să-l înştiinţeze că 
cercetaşii sînt gata de plecare, îi spuse să mai aştepte. 

Pitit pe după palisadul din birne de stejar, Caliga 
arunca din cînd în cînd cite o privire spre baltă şi ofta. 

— De ce oftezi, Caliga? îl întrebă un alt soldat. 


— Oftez pentru că nu mă pot duce să vînez rațe. 

— Aşteaptă puţin, poate ai să vinezi oameni! 

— Unde sînt? Vreau să-i văd şi eu! 

— Pe mine mă întrebi, decurioane? Dormeam 
dus cînd ai venit cu sufletul la gură cu vestea aceea 
năstruşnică. Nu cumva ai dormit în post şi ţi s-au 
năzărit toate acestea în vis? 

Soldatul rise pe-nfundate. Caliga nu se sinchisi 
să-i răspundă. Scuipind peste palisadă, mormăi o 
înjurătură. Această poveste începu să-l plictisească. 

Într-un tîrziu, cînd centurionul Agatus trecu lîngă 
ei, îl întrebă: 

— Centurioane, cercetaşii aceia nu mai pleacă? 
Ce mai aşteaptă? 

Agatus îl privi încruntat. 

— Caliga, Caliga! De cite ori ţi-am spus să nu 
vorbeşti  neiîntrebat în timpul serviciului. Dacă 
cercetaşii nu pleacă, înseamnă că aşa trebuie. Ştie 
comandantul ce face. 

Ţăranii care veneau în fiecare dimineaţă din sat 
cu provizii proaspete n-au mai venit de astă dată. Era 
un semn prost. Soarele se ridicase ca la o suliță de 
orizont. Se făcea cald. Soldaţii obosiţi de veghe 
începură să moţăie. Mîncarea li se aduse la posturile 
lor. Nici comandantul nu părăsea turnul. Stătea 
rezemat de biîrnele balustradei şi aştepta nu se ştie ce. 
Era sigur, duşmanul e prin apropiere, dar nu-i atacă 
pentru că îşi dă seama că romanii prinseseră de veste 
şi sînt pregătiţi. Privi înspre deal. Cam la vreo patru 
stadii de cetate, începea pădurea. Stejarii, falnici, 
seculari străjuiau marginea ei. În care din aceşti stejari 
este ascuns Cappa? În tot cazul nimeni n-ar fi putut 
bănui acest lucru. 


Cappa era cocoţat în virful celui mai înalt stejar 
de acolo. l-au amorţit picioarele de atita stat pe 
creangă. El, care nu auzise ceea ce au auzit străjerii 
noaptea, a început să creadă că toate acestea nu sînt 
decit închipuiri. Se mira totuşi de faptul că ţăranii n-au 
apărut încă dinspre sat. De obicei veneau zilnic cu 
lapte, fructe, pîine proaspătă. 

Tocmai cînd începu să se plictisească şi vroi să-şi 
schimbe locul de pîndă, auzi nişte voci în pădure. Se 
piti în frunziş şi aşteptă. Spre el veneau doi sarmaţi 
îmbrăcaţi în zale ruginite, cu săbii încovoiate la şold, cu 
arcuri şi tolbe pline de săgeți. Cappa se miră văzindu-i 
mergînd pe jos. Sarmaţii erau călăreţi înnăscuţi, vestiți 
prin părţile acelea. Pesemne şi-au lăsat caii pe malul 
celălalt. Zîmbi. Aceşti călăreţi temuţi, ca pedeştri erau 
foarte nepricepuţi. Pe cît de ageri erau ei călări, pe atît 
de stîngaci se mişcau pe picioarele lor strimbe. 

Cappa de tînăr venise în Moesia Inferioară şi 
făcuse toată campania din Dacia. Petrecuse doi ani 
dincolo de fluviu şi luase parte la lupta de la Tapae. 
Ştia destul de bine dialectele getice ca să înţeleagă 
despre ce era vorba. 

Sarmaţii se opriră la marginea pădurii şi ferindu- 
se de a ieşi din umbra ei se uitau la cetate. 

— Dacă aceşti blestemaţi de romani n-ar fi simţit 
apropierea noastră, am fi stăpîni acum pe cuibul lor — 
zise unul din ei. 

— La noapte, răspunse celălalt, vom merge la 
asalt. 

— De unde ştii asta? 

— Azi, după ce răsărise soarele, l-am auzit pe 
Andagus vorbind cu Bedar, şeful dacilor. l-a spus să 
înconjoare cetatea dinspre mal. l-a mai spus să-i prindă 
pe toţi ţăranii din Sucidava, să-i lege şi la noapte să-i 


treacă dincolo, în robie. Ai noştri vor înconjura cetatea 
dinspre deal, ascunzîndu-se în pădure. Nici un cioroi de 
roman nu trebuie să scape din cuibul acela blestemat 
pentru a aduce întăriri. 

— Cîţi soldaţi sînt în cetate? 

— Ţăranii din Sucidava spun că sînt vreo trei 
sute. 

— Sînt puţini. Numai noi sîntem aproape o mie. 
Piegeţi ciîţi or fi? 

— Nu ştiu. Cred că sînt mai mulţi. 

— Da, sînt vicleni aceşti piegeţi. Acum cînd 
miroase a pradă sînt cu noi, dar dacă Traian va trece 
fluviul o să se închine lui. Decebal nu are încredere în 
ei. Toate neamurile acestea din şes sînt stricate de 
negustorii greci şi traci care se plimbă aici ca la ei 
acasă. 

— Ei, am trăncănit destul, întoarce-te la locul 
tău. Să nu ne vadă cineva. Ştii, cu Andagus nu-i de 
glumit. 

— Plec! La noapte ne vom întîlni acolo, sarmatul 
întinse mîna arătind spre cetate. 

— S-au ascuns în vizuină şi le e frică să iasă. Au 
un miros subţire. Ştiu ce-i aşteaptă. 

— Cu bine! Vezi să nu adormi. Aci la umbră e 
răcoare. Sarmatul se îndepărtă rizind. Celălalt se uită 
în jurul lui ca şi cînd căuta un loc liniştit, apoi veni să se 
aşeze la umbră, nu departe de stejarul în care stătea 
pitit Cappa. 

Cappa lăsă să treacă puţin timp, apoi fără grabă 
scoase din tolbă două săgeți. Una din ele o ţinu între 
dinţi, cealaltă o potrivi în arc. Rupse o crenguţă ce-i 
astupa vederile, dar n-o lăsă să cadă, ci o băgă în briu. 

Liniştit, ridică arcul. Ochi o clipă. 


Săgeata îl lovi pe sarmat în ceafă şi ieşi prin 
gitlej. Nenorocitul duse mîinile la git, horcăi şi căzu cu 
faţa în jos. 

Centurionul cobori cu băgare de seamă din 
copac. Se uită în toate părţile. Cu o lovitură de picior îşi 
răsturnă victima pe spate. Privi cum îi gilgiia sîngele, 
revărsîndu-se prin colţul gurii ȘI se înfundă în pădure. 


Cit fu ziua de lungă, cerul rămăsese senin, după 
ce apusese soarele, însă o fişie vinătă apăru la orizont. 

— Numai de nu s-ar înnoura, mormăi bătrinul 
soldat Barba, înfăşurind cu grijă sfoara pe capătul 
arcului său. 

— Crezi că s-ar putea întîmpla? întrebă Lucius 
privind îngrijorat în zare. 

Soldatul nu răspunse, privi doar spre soare- 
răsare şi întinzînd vîna de bou pe arc, o încercă cu 
degetu-i noduros. 

Cerul se înverzea, se înălbăstrea, iar spre 
miazănoapte se întuneca de-a bineiea. Citeva stele mai 
mari se aprinseseră pe nesimţite. 

Duşmanul nu se arăta. Se simţea însă prezenţa 
lui. Lucius renunţase de a mai trimite cercetaşi. Nu 
vroia să-şi piardă oamenii. 

Greierii îşi începuseră eternul cîntec. Răcoarea 
dinspre rîu aducea miros de levănţică, ismă, busuioc. 
În timpul zilei oamenii se odihniseră pe rînd, dar de 
cum se lăsase noaptea fură treziţi cu toţii. Cazanele cu 
mîncare fierbeau pe crăcane în mijlocul curţii. Se 
schimbau străjerii în posturi. 

Din întunericul fără fund de dincolo de focuri se 
auzeau vocile gituite ale decurionilor care schimbau 
gărzile şi adunau trupa la cină. 


Lucius nu fusese niciodată mai turburat ca în 
seara aceea. A luptat cu germanii, sub comanda tatălui 
său, în pădurile neumblate de dincolo de Rhenus şi la 
izvoarele Danubiului, la Anoba. Nu-i mai era frică de 
barbarii de aici, cu toate că i s-au povestit destule 
despre vitejia şi nepăsarea lor în faţa morţii, dar pentru 
prima oară era comandant, stăpîn deplin peste această 
cetate, al tuturor acestor oşteni. Nu era altul aici care 
să-i dea porunci şi toată sarcina grea a răspunderii 
cădea pe umerii săi. Ştia că este sufletul acestei cetăţi 
şi de hotărîrea şi voinţa lui atîrnă viaţa atitor oameni. 
Se simţea singur şi acest sentiment de singurătate nu 
voia să-l slăbească, cu toate că în jurul său erau atiţia 
camarazi, atita freamăt. 

Deşi era foarte atent la tot ce se petrece în jur, 
gîndurile îi veneau unul după altul. 

Acum un an tatăl său îl adusese în Dacia Minor. 
Socotea că de acum înainte gloria militară numai aici 
se va putea dobiîndi. 

Era tribun şi ar fi putut să rămînă lîngă tatăl său, 
să ia parte la conducerea legiunii, să ia parte la consilii. 
Părintele însă ţinea să facă din el un militar adevărat. 
După ce făcuse şcoala războiului sub acelaşi cort cu el, 
s-a pomenit trimis într-o mică cetate. Bătrinul socotea 
această independenţă ca ceva absolut necesar în 
formarea caracterului de comandant. Aici în Sucidava 
un simplu centurion ar fi fost mult mai la locul lui. 
Prietenii lui Lucius spuneau că Longinus vrea să facă 
din fiul său un centurion. Tribunul Papirius Marcellinus, 
cel mai bun prieten al său, zicea adesea în glumă: 
„Bătrinul prefect şi-a exilat fiul. Oare ce vină are 
băiatul?” 

Pînă la urmă se obişnuise cu această cetăţuie 
grosolană din pietre înverzite de vreme, cu aceşti codri 


nesfîrşiţi şi sălbateci, cu aceste bălți şi smircuri pline 
de broaşte şi ţinţari. Clima aspră de aci îl oţeli. După ce 
cunoscuse asprimea iernii tracice, pînă şi acea din 
Rhenania îi păru uşoară. De un an de zile n-a mai fost 
acasă. Cînd gheţurile de pe Danubiu porniseră foşnind 
de vale şi primăvara tracică, dulce şi caldă, gonise 
iarna rea, el mai uitase din cele ce-i rodeau sufletul. 
Dar curînd apărură caravane de plute din buşteni, 
flotile de bărci încărcate cu piei, carne, miere, sare; 
toate se îndreptau spre miazăzi, spre mare. 

Se  întrista văzindu-le plecînd fără el. Apoi 
începură să apară galerele negustorilor, cu pînze de 
felurite culori, alunecînd în susul fluviului. Treceau cite 
trei, patru, cinci şi mai multe, escortate de galere 
militare. Corăbiile acestea acostau lîngă mica cetate, 
aduceau veşti, scrisori... 


Ajungînd la drumul pietruit, Cappa călări spre 
miazăzi tot restul zilei şi toată noaptea, iar către 
dimineaţă sosi la Zaldapa. După un scurt popas, 
încalecă şi părăsind drumul mare, coti spre ţărmul 
mării; pe la prînzişor intra în Dionysopolis. 

Adunîndu-şi ultimele puteri, calul urcă într-un 
galop nebunesc caldarimul de piatră al drumului şi se 
opri, sleit de puteri, în faţa cetăţii. 

— Duceţi-mă la comandant! zise Cappa oştenilor 
postați la poartă. Vedeţi dacă se mai poate salva 
această jivină. Mi se pare că am omorit-o. 

Fu introdus într-o cameră mare unde, la masă, 
scria un bătrîn uscăţiv, cu părul alb tăiat scurt. 

— Salut prefectului Gaius Longmus! 

— Ce-i cu tine, Cappa? 

— Prefecte, vin în grabă din Sucidava. Cetatea 
este împresurată de duşmani. 


— Duşmani? Care din cele două Sucidave? 

— Sucidava-sat, de pe acest mal al Istrului. 

— Cum! exclamă Longinus plin de uimire. Din 
nou au început să-şi arate colții? Trec fluviul ca în 
timpurile lor bune? Nu le-au fost de ajuns lecţiile date 
la Tapae şi Tropaeum? Spune, cum s-a întîmplat? 

— Au trecut fluviul în zori de zi, pe ceaţă şi ne-au 
împresurat. O mie de sarmaţi şi un număr dublu de 
daci din seminţia Piegeţilor. 

Bătrînul strînse în pumn pliurile togii. Cicatricea 
albă ce-i brăzda faţa se învineţi. Sprinceana tăiată în 
două tresări nervos. Primise această teribilă lovitură de 
paloş încă pe cînd era tînăr, în Orient. Acum, o soartă 
poate mai crudă îl aştepta pe mezinul său. 

— Cînd v-au asediat? 

— Alaltăieri, noaptea. 

— Au început asaltul? 

— Cînd m-am strecurat afară încă nu începuseră. 

— Şi ce te face să crezi că au intenţii ostile? 

— Am auzit o discuţie între doi străjeri. Ridicînd 
ochii, întrucitva visători, bătrînul zise: 

— Nouăzeci de mile, e o bucată bună. Apoi, pe 
un ton indiferent: Cum se simte tribunul? E bun 
comandant? 

— Prefecte, sănătatea tribunului, lăudaţi fie zeii, 
este înfloritoare, iar el plin de bărbăţie şi nepreţuit 
comandant. Este energic şi drept. 

Aceste laude din gura unui subaltern l-ar fi pus 
pe gînduri; s-ar fi îndoit poate de sinceritatea lor, pe 
Cappa îl cunoştea însă prea bine ca să nu-l creadă. 

— Bine, Cappa, du-te de te odihneşte! Abia te ţii 
pe picioare de oboseală. 

Nu trecu nici o jumătate de oră şi consiliul 
legiunii fu adunat. 


În aceeaşi cameră, în jurul unei mese mari, cu 
picioare subţiri arcuite, sculptate cu măiestrie, se 


adunară tribunii,  centurionii, „primae ordines”, 
prefectul trupelor auxiliare şi cetăţeneşti din oraş: 
— Astăzi — zise prefectul — ne-au sosit doi 


curieri: Unul de la împărat şi celălalt din Sucidava. 
Porunca împăratului este să deplasăm legiunea la 
Oescus pentru trecerea ei pe malul stîng al Danubiului. 
Dar în acelaşi timp tribunul Lucius Longinus ne 
raportează că cetatea din Sucidava este asediată de 
aproape trei mii de barbari. Ce să facem? Nu pot să 
împart legiunea în trei părţi, deoarece şi oraşul are 
nevoie de apărare, împăratul cere cele mai bune trupe. 
Spuneţi ce giîndiţi! 

Se ridică bătrinul veteran Cuscus, comandantul 
cohortei „miliaria” de pedeștri. 

— Fiul tău trebuie ajutat îndată, altfel barbarii o 
să măcelărească micul său detaşament. Proporția este 
de zece la unul. 

— Fiul meu, fiul meu! În război şi în faţa datoriei 
nu sînt fii! Pentru mine el este un subaltern, 
comandantul Castrului din Sucidava şi atit! 

Cuscus se încruntă: 

— Chiar dacă e aşa, nu putem sacrifica trei sute 
de legionari dintre cei mai buni. 

Tribunul Marcellinus, prietenul lui Lucius, păli. 
Persius, un bătrin rotofei, comandantul cohortei 
„equestra” se propti în miinile-i grase şi zise: 

— Sfătuiesc să se lase în oraş cohorta auxiliară 
care nu are un efectiv complet. În dosul zidurilor cetăţii 
ea va rezista oricărui atac. Pe lîngă aceasta, în oraş vor 
rămîne, cred, trupele cetăţeneşti, neechipate pentru o 
campanie îndelungată. Astfel legionarii care trebuiau 


să rămînă în cetate pot să fie trimişi în ajutorul 
Sucidavei 

— Acesta este într-adevăr un sfat bun, spuse 
blondul şi încă tînărul Teno, comandantul cohortei 
britanice, eu sînt cu totul pentru el. Dar aş vrea să mai 
adaog un sfat. 

— Spune! bombăni bătrinul prefect. 

— Să detaşăm două centurii de călăreţi şi 
aşezind pe crupele cailor lor alte două centurii de 
pedeştri, să le trimitem neîntirziat la Sucidava. Aceşti 
patru sute de oameni, cu acei trei sute din cetatea 
asediată, pot să gonească duşmanul peste fluviu. 
Indată după aceea ei se vor îndrepta spre Oescus 
mergînd pe un drum bun de-a lungul Danubiului. 

— Eu votez pentru acest plan, zise Cuscus. 

In sinea sa Longinus le mulțumea din suflet 
pentru grija ce o poartă fiului său, pe faţă însă păstra 
calmul unui arbitru nepărtinitor. 

— Bine, zise el, dacă aceasta vă este părerea, 
aşa să fie! Este cineva contra? 

Nu se ridică nici un glas împotrivă. 

— Cine va conduce detaşamentul? întrebă 
Cuscus cel nerăbdător. 

Longinus îşi roti privirea. 

Tînărul tribun Marcellinus se sculă şi zise dintr-o 
suflare: 

— Te rog, nobile Gaius, trimite-mă pe mine la 


Sucidava. 
* 


Înmărmuriţi,  încruntaţi priveau romanii la 
mormanul de grinzi arse, la cadavrele împrăştiate 
pretutindeni. 


Marcellinus îşi scoase casca trecîndu-şi mîna pe 
fruntea îmbrobodită de sudoare. Cappa îşi şterse pe 
furiş o lacrimă. 

Adresîndu-se rîndurilor de veterani încruntaţi, 
comandantul le spuse cu voce tare: 

— Legionari, duşmanul viclean a atacat prin 
surprindere cetatea Sucidava. Priviţi-o! (întinse brusc 
mîna înspre ruinele fumeginde). Camarazii noştri, 
bravii ostaşi romani zac măcelăriți de barbari. Să ne 
răzbunăm crunt pe ucigaşi. Moarte duşmanilor! 

— Moarte, moarte! strigară legionarii, lovind 
scuturile cu coada suliţelor. 

Domolindu-i cu o mişcare a miinii, Marcellinus 
porunci: 

— Ne vom aşeza în tabără ca să aducem ultimele 
onoruri celor căzuţi. 

Indată după aceea, una dintre centurii începu să 
întindă corturile, să îngrijească caii, să pregătească 
mîncarea. Alta rămase de strajă, iar cele două centurii 
de pedestraşi, lepădîndu-şi armele, se îndreptară spre 
cetate. 

Nici un cadavru de dac ori sarmat nu fu găsit. 
Duşmanii au avut grijă să le ridice pentru a nu fi 
profanate. In schimb, apărătorii aveau gitlejurile tăiate, 
ca să nu se mai ridice niciodată. Apa din şanţ era roşie, 
iar pămîntul, peste tot îmbibat cu sînge. 

— A fost mare măcel aici, zise Cappa, oftînd cu 
durere. Ai noştri şi-au vîndut scump viaţa. 

Marcellinus porunci cu un glas înăbuşit: 

— Căutaţi corpul comandantului Longinus! 

Soldaţii se împrăştiară pe tot cuprinsul cetăţii, 
cercetind fiecare cadavru în parte. 


Un stol de corbi se rotea lin deasupra ruinelor, 
aşteptînd să se potolească fumul înecăcios, croncănind 
neliniştiţi de apariţia oamenilor. 

— O, zei milostivi! strigă un ostaş, întorcînd cu 
faţa în sus un cadavru. E micul Glaucus... bietul meu 
consătean. Ce tînăr era! Să tot fi trăit... 

— Da, el e, afirmă un altul, apropiindu-se. L-am 
cunoscut prea bine. Taică-său ieşise acum un an din 
armată şi-l aşteaptă acum acasă, să vină în concediu. 

Se uitau amindoi la capul desfigurat, cu părul 
pîrlit şi gitul tăiat şi-şi muşcau buzele. Mina băiatului 
mai ţinea paloşul cu sîngele închegat pe lamă. 

Cappa care se ţinea în urma lui Marcellinus şi-i 
dădea explicaţii în legătură cu cetatea şi apărătorii ei, 
şi-a dat seama din primele clipe că mulţi dintre 
camarazii săi lipsesc. 

— Comandante! 

— Spune, Cappa! 

— Cred că mulţi au fost luaţi în robie. 

— Nu-mi vine a crede că Lucius s-ar fi lăsat prins 
de viu. Cred că a murit, doar că nu i-am găsit încă 
cadavrul. Porunceşte să fie ridicată această birni, văd 
un corp sub ea! 

— Nu uita, comandante, spunea Cappa, că 
printre duşmani erau şi sarmaţi care sînt foarte 
pricepuţi în aruncarea arcanelor. Laţul de păr de cal 
împletit e atît de tare şi lunecă atît de uşor încît omul 
prins se sugrumă îndată şi-şi pierde cunoştinţa. 

Cadavrele apărătorilor, scoase şi înşirate pe 
iarbă, creşteau ca număr, totuşi la numărătoare s-a 
văzut că cel puţin o sută de oameni lipsesc. 

Pînă la urmă, convins că prietenul său lipseşte 
printre cei morţi, îşi dădu seama că fusese luat 
prizonier. Cappa, palid, cu sufletul sfişiat de durere, 


cerceta, nici el nu ştia pentru a cita oară, feţele 
desfigurate ale camarazilor. lată-l pe decurionul Poblo, 
originar din insulele Baleare; el conducea prăştierii 
detaşamentului. Capul îi era despicat în două. lată-i pe 
Alvear, Calatus, Ceacus, soldaţi din centuria sa. Primii 
doi, răniţi uşor ar fi trăit dacă fioroşii duşmani nu ar fi 
avut grijă să le taie beregatele. Erau şi mulţi grav 
mutilaţi. Ei şi-au vîndut scump viaţa amărită de 
apărători ai falnicei Rome. 

Caliga nu era printre ei. Cit de mult o să-i 
lipsească acest bătrin sfătos. lată-l pe centurionul 
Marcus Bubo. Işi holba ochii mari, aşa cum făcea şi în 
viaţă. Cînd a murit n-a avut cine să-i închidă. Îşi 
începuse cariera ca simplu soldat şi tocise multe 
perechi de calige pînă ce reuşi să capete gradul care 
acum nu-i mai foloseşte la nimic. Centurionii Agatus şi 
Stolo însă nu se aflau printre morţi. lată-l pe cel mai 
bătrîn dintre soldaţii garnizoanei Sucidava — Servius 
Barba. L-a recunoscut după scutul pe care erau scrise 
cuvintele „BARBA VETERANUS”, i le-a gravat un meşter 
la Dyrrachium. Insuşi Barba era de nerecunoscut. 

Cappa i-a luat scutul şi l-a dat în păstrare unui 
soldat. 

Cînd trimbiţele chemau trupa pentru apelul de 
seară, nişte soldaţi, care lucrau în pădure la făcutul 
tărgilor pentru morți, se apropiară de cortul 
comandantului, aducînd cu ei un ţăran. 

— Tribune, raportă unul dintre ei, am prins în 
pădure un om care zice că a salvat pe unul de-ai noştri. 

Țăranul, un om foarte înalt, cu plete negre se 
aruncă în genunchi în faţa lui Marcellinus. 

— Stăpine, zeii să-şi reverse bunătatea asupra 
ta! 

— Scoală-te! Cine eşti? 


— Sînt un biet ţăran şi mă cheamă Asdus. 

— De unde de fel? 

— M-am născut aici, în satul Sucidava, care 
acum nu e decit un morman de cenuşă. 

— Este adevărat că ai salvat un ostaş roman? 

— Da, luminate! El se află în pădure, în coliba ce 
mi-am făcut-o ca să mă adăpostesc. L-am găsit în 
cetate, era singurul om viu printre atiţia morţi. 

Sub impulsul unei speranţe vagi, Marcellinus 
tresări. 

— Cine e? 

— Un veteran reangajat, decurionul Flavius 
Valerius Martinus, poreclit Caliga. Îi eram prieten şi 
tovarăş de vinătoare. 

Marcellinus, fără voia lui, avu un gest de 
dezamăgire. Privind cu bănuială pe ţăran, porunci unui 
soldat să-l cheme pe centurionul Cappa. 

— Unde ai învăţat atit de bine limba latină? 

— Veneam zi de zi în cetate cu vînat proaspăt şi 
doi ani de zile am făcut cărăuşie la Philipopolis. 

— Eşti om liber, prin urmare? 

— Da, şi cetăţean roman. 

Apăru Cappa şi răspunzind cu voie bună la 
plecăciunea ţăranului, se apropie de tribun. 

— İl cunoşti pe acest om? îl întrebă comandantul. 

— Desigur, tribune. E Asdus din Sucidava-sat. ÎI 
cunoşteau toţi ostaşii din castru. Cum de ai scăpat 
teafăr, Asdus? Satul tău e ras de pe faţa pămîntului. 

— Am fost plecat în cărăuşie, centurioane, şi m- 
am întors azi dimineaţă. 

— Zici că l-ai găsit pe Caliga? Unde e?. 

— İn bordeiul meu, în pădure. Cappa se întoarse 
către Marcellinus. 


— Tribune, porunceşte să mă duc cu patru ostaşi 
să-l aduc pe Caliga. 

Marcellinus se sculă şi făcîndu-i semn să-l 
urmeze, intră în cort. 

— Cappa, acest ţăran mi se pare suspect. 
Singurul care a scăpat ştie bine latineşte, dă tircoale 
lagărului noaptea, zice că venea des în cetate. Nu 
cumva v-a vîndut? 

— Nu, tribune, îl cunosc. E un tînăr cinstit şi 
inimos şi de cînd îl cunosc ştiu că visul său e să devină 
soldat roman. 

— Am putea să-l recrutăm. Faptul că a salvat un 
ostaş roman merită o răsplată bună. 

Pînă-n dimineaţă, îngrijit de vraciul 
detaşamentului, Caliga şi-a revenit. Adus pe targa lîngă 
cortul comandantului, a putut chiar să vorbească. 

— Ce s-a întîmplat cu tribunul Lucius Longinus? 
întrebă Marcellinus. 

— Tribunul, centurionul Agatus şi cu mine, zise în 
sfîrşit Caliga abia auzit, ne apăram împotriva unei cete 
numeroase de duşmani. Mulţi din ei au căzut, dar pînă 
la urmă ne-au copleşit. Eu primul am primit o lovitură 
de coasă în şold şi am căzut, dar înainte de a-mi pierde 
cunoştinţa i-am văzut pe tribun şi pe centurion 
sugrumaţi de arcanele sarmaților şi tirîţi pe jos. Cînd 
mi-am revenit era spre ziuă şi totul se sfirşi pentru ai 
noştri. Duşmanii umblau de colo pînă colo şi-i omorau 
pe cei care mai aveau viaţă în ei. Atunci m-am tîrît cum 
am putut şi m-am ascuns sub nişte scînduri. Din pricina 
sforţării am leşinat şi m-am trezit de abia astăzi. Asta-i 
tot ce ştiu, tribune. 

Morţii au fost incineraţi pe rugul uriaş înălţat pe o 
movilă. Li s-au dat toate onorurile după lege, iar 
deasupra locului de veci camarazii înălţară un tumul 


din piatră de rîu. În vîrf au înfipt un trunchi de stejar, 
curăţat de crengi, în afară de două, rămase ca nişte 
braţe ce invocă răzbunarea. In capul trunchiului fixară 
o cască, pe braţele acestuia —-arme, iar în mijlocul 


trofeului bătură în ţinte scutul veteranului Barba. 
* 


Asdus cîntări sulița în mînă. 

— Ar putea să fie mai grea, decurioane, zise el 
către Caliga. 

— İn armata romană toate suliţele cîntăresc la 
fel. 

Asdus rise, scuturindu-şi pletele, arătîndu-şi dinţii 
săi albi şi tari ca de lup. 

— Mă voi descurca şi cu asta. 

Caliga alese din carul cu arme un paloş mai greu, 
un scut şi un coif de piele. 

— Nu ride prosteşte! Ţine-le şi îngrijeşte-le! De 
acum înainte asta ţi-e familia, nevasta şi copiii. Platoşă 
nu am. Du-te la cohortă, la Capito. Să treci pe la 
bărbier să-ţi taie chica asta de barbar. 

Bătrînul îl privi cum se depărtează. Înalt, spătos, 
cu părul negru curgindu-i pe umeri. Mergea călcînd cu 
grijă printre rîndurile soldaţilor ce se odihneau în 
aşteptarea cinei. Soarele apunea. Globul turtit, ireal de 
mare, vibra în boarea depărtării. Totul părea neobişnuit 
în acest crepuscul şi Asdus, păşind spre soare, părea 
un gigant care-şi duce ofrandele către tronul de aur al 
marelui Jupiter. 

— Face-ţi focurile, soarele a apus de mult! 
porunci Caliga oamenilor săi. 

— Facem îndată, decurioane. Tinţarii au şi 
început să biziie. 

— Puneţi bălegar pe foc! Caliga strivi un ţînţar şi 
adăugă încetişor: Eh, dragii mei! Soldatul trebuie să 


ştie să lupte nu numai cu foamea şi setea, dar şi cu 
ţinţarii. Dacă n-ar fi acestea şi nici căldura prea mare şi 
nici frigul prea înţepat, de tine şi de mine n-ar mai fi 
nevoie în armată. Războiul ar fi fost asemănător unei 
reprezentații de teatru. Toţi filfizonii, leneşii şi 
mîncăcioşii ar fi năvălit sub acvile. 

Focurile lagărului lui Oescus, înghesuite de 
întuneric, ardeau încolăcindu-şi vilvătaiele cu fumul. La 
lumina şi căldura lor se adunau laolaltă gazde şi 
musafiri, soldaţii din garnizoană şi oamenii lui 
Marcellinus, pedeştrii şi călăreţii, auxiliarii iliri adunaţi 
din provincie şi sclavii aduşi pentru încărcarea vaselor. 

Asdus îşi făcea loc prin forfota lagărului spre 
cortul lui Caliga. Vestmintele-i de ostaş şi armele îl 
făceau şi mai impunător. Pînă şi veteranii arţăgoşi, 
totdeauna gata de ceartă, se dădeau la o parte în faţa 
acestui uriaş frumos. Poate numai Marcellinus, 
tribunul, s-ar putea măsura cu el în înălţime; în 
lărgimea umerilor însă nu avea potrivnic. 

Caliga scormonea focul cu un băț. Faţa-i 
brăzdată de urmele rănilor vechi şi noi era groaznică. 
Barba sură, pirlită la Sucidava, se zburlea ca o mirişte. 
Soldaţii care nu-l cunoşteau îl priveau cu o frică 
aproape mistică. Cine-l cunoştea însă, ştia că în dosul 
acestei înfiorătoare măşti se ascundea o minte limpede 
şi un suflet de aur. 

Asdus îşi scutură cîrlionţii uzi de sudoare şi-şi 
aşeză cu grijă armele lîngă cort. Apoi scoase din traistă 
două bucăţi de carne, citeva cepe, o căpăţină de 
usturoi şi o piine. 

— Am adus de mincare de la centurie. Astă seară 
gătim singuri. 

Cu aceste cuvinte luă ceaunul soios şi coborînd 
pînă la rîu se apucă să-l frece cu nisip. 


Malul era înţesat de oameni. Un soldat spălindu- 
şi tunica cînta: 

„O Tarentum, dulce ţară, 

Cînd te-oi revedea?...” 

— Eşti chiar din Tarentum? îl întrebă un altul. 

— Nu, dar ce are a face? Aşa zice cîntecul. 

— După vorbă pari a fi din Trinacria. Soldatul 
oftă: 

— Acolo m-am născut, dar guvernatorul ne-a 
sărăcit şi tata a trebuit să plece în Spania. 

— Eşti spaniol deci, ca şi împăratul. 

Soldatul oftă din nou, frecîndu-şi cu îndirjire 
tunica cu nămol de rîu. 

— Da, da! Numai că el este cel mai mare, iar eu 
cel mai mic. Eu mănînc linte şi carne de berbec, iar el 
prepeliţe cu smochine. El este divin, iar eu... 

— Sst! Nu da drumul la gură, nu sîntem singuri 
aici. Bine că zeii ni l-au dat pe el şi nu pe un altul. 
Oricum e un stăpîn mai bun şi mai drept decit alţii şi 
ştie cîteodată să răsplătească. 

— Păi, frate, atita nădejde am şi eu — să mă aleg 
cu ceva pămînt în ţara asta mănoasă; altfel, aş fi 
dezertat de mult la duşman. 

— Să vedem mai întîi dacă îl vom putea răpune. 

— Şi dacă vom rămîne în viaţă. 

— Tocmai. Miine trebuie să sosească şi bătrînul 
Longinus cu toate trupele din Dacia Minor. E o forţă. 
Am auzit că vom merge în susul Alutei, în întîmpinarea 
grosului armatei. 

— Aşa e! Dar ai auzit că fiul lui Longinus a căzut 
prizonier la daci? 

— Asta nu mă bucură de loc. Bătriînul prefect 
trebuie să fie foc, iar oalele o să se spargă în capul 
nostru. 


— Longinus şi fără această pierdere era destul 
de sever. Sub comanda sa nu puteai să răsufli, d-apoi 
acum... 

Soldatul dădu trist din cap. 

— Dar nu vom fi sub porunca lui decit pînă la 
unirea cu restul legiunii. Vom răbda niţel şi pe urmă îl 
recăpătăm pe Adrian. După mine, ăsta e cel mai blind 
dintre toţi. 

— Aşa crezi tu. E lup în piele de oaie. 

— Sst! lar începi? 

— Bine, tac! Spune-mi, Longinus ştie de 
pierderea fiului său? 

— Legionarii lui Marcellinus spun că nu. Ei au 
venit cu vestea de-a lungul fluviului pe cînd prefectul a 
tăiat ţara de-a curmezişul. 


Îndată ce oştile din Dacia Minor se adunară la 
Oescus, vestea distrugerii castrului din Sucidava se şi 
împrăştiase printre ostaşi. Acei care au fost de faţă la 
raportul comandantului  Tibertinus îl văzură pe 
prefectul Longinus cercetind cu înfrigurare rîndurile 
oştenilor; nu ştia nimic despre tragedia de la Sucidava. 
După raport îi făcu semn lui Marcellinus să-l urmeze şi 
urcă în grabă scările pretoriului. 

Peste puţin timp tribunul ieşi pripit şi fără să 
răspundă la întrebări se închise în locuinţa sa. Nici 
prefectul nu mai ieşi în ziua aceea. 

A doua zi, pămintiu şi tras la faţă, inspecta 
trupele adunate ca şi cînd nu s-ar fi întîmplat nimic. Işi 
vedea de treabă ca de obicei, însă fără acea vioiciune 
dîrză ce-l caracteriza pîn-acum. 

Totuşi, îndeplinindu-şi îndatoririle de cetăţean, 
Longinus nu uita nici pe acelea a unui bun părinte. 


În timpul acelor cîteva zile cînd trupele se 
reechipau în aşteptarea ordinului împărătesc, Longinus 
s-a întreţinut cu oameni cu care nu ar fi stat de vorbă 
mai înainte. Numai Marcellinus şi Cappa erau iniţiaţi în 
demersurile sale secrete şi se consulta cu ei în timpul 
său liber. Ei îi aduceau tot soiul de oameni: negustori 
şireţi, greci, iliri şi traci; căpitani de galere arşi de 
soare; oamenii simpli de dincoace şi de dincolo de 
Danubiu. El le punea întrebări fără ca ei să bănuiască 
ce urmăreşte. Mai toţi erau asiguraţi că discuţiile ce le 
aveau cu prefectul sînt în legătură cu campania ce se 
pregătea. 

A treia zi după ce s-a întreţinut îndelung cu 
Cappa, Longinus s-a dus în port. Deunăzi acostase o 
galeră care făcea cursa între Ostia şi Drobeta. Vasul se 
legăna uşor cu cele două sute de visle trase înăuntru şi 
pînzele strînse pe catarg. Căpitanul, un fioros lup de 
mare, cu numele Ulpius Fronto, măgulit de vizita 
distinsului general, îl pofti la bord. 

— Nobile Longinus, cu ce-ţi poate fi de folos 
umilul tău servitor? Să-ţi duc o scrisoare la Ostia, ori să 
iau vreun pasager pînă la un oraş ca lumea? 
Porunceşte, îţi voi îndeplini orice dorinţă. 

— Aş vrea să-ţi văd dezertorii ce-i ai pe bord. 

— Dezertorii? Nobile, dar ce ai putea să vezi la 
lepădăturile acelea? 

— Aş vrea totuşi să-i văd, îi tăie vorba prefectul. 

— Fie, nobile, cum doreşti, dar netrebnicii aceştia 
trebuiesc descătuşaţi şi spălaţi înainte de a putea 
apare în faţa unei persoane ca tine. 

Longinus făcu un gest de nerăbdare. Nu-i plăcea 
vorbăria. Acest Fronto era un brav şi neînfricat căpitan, 
dar şi o brută fără seamăn. 


— Nu trebuie nimic, căpitane, vreau să mă duc 
jos să-i văd. 

— Nobile, voia ta este poruncă pentru mine, dar 
n-aş vrea să te expui. Am acolo, jos, vislaşi puşi în 
lanţuri de zeci de ani. Astora nu le e frică de nimic; ar 
putea să te lovească ori să te insulte. 

— Văd că nu-i prea preţuieşti pe vislaşii tăi? 

Fronto rînji: 

— La ce bun să-i preţuiesc? Viaţa oamenilor nu 
preţuieşte nici cît o ceapă degerată. N-aş avea curajul 
să pariez un singur ban pe oricare din oameni, chiar 
din lumea întreagă. „Azi eşti viu şi mîine mort”, zice un 
cîntec, iar pielea omenească nu-i bună nici pentru o 
pereche de sandale. 

Cu un gest larg căpitanul îl pofti pe prefect să-l 
urmeze. Se opri lîngă trapa prin care se pătrundea pe 
puntea vislaşilor. Cu piciorul pe prima treaptă a scării, 
Fronto îşi dădu bonetul frigian pe o ureche, clipi cu 
înţeles şi zise: 

— Să mă ierţi, nobile, dacă aerul de jos nu-ţi va 
prii. 

— Nu face nimic. Am mai coborit eu în cala 
corăbiilor. Un miros greu, respingător de corpuri 
murdare, de urină şi vase nespălate, îl izbi cu duhoarea 
lui. Pe această punte, joasă şi întunecoasă, moţăiau pe 
bănci fiinţe, care cu greu se puteau denumi oameni. 
Inlănţuiţi doi cîte doi, faţă-n faţă la cîte o vislă, aceste 
arătări zburlite, cu chipuri de strigoi, n-aveau nimic 
omenesc în ele. La auzul paşilor pe scara sciîrțiitoare, 
cîteva capete se ridicară, trezite din amorţeala lor. 

Longinus păşi pe spaţiul liber din mijloc. Paznicii, 
nişte monştri fioroşi, îmbrăcaţi în tunici jegoase, pe 
vremuri roşii, se ridicară de la o masă din fund la care 
jucau zaruri. 


— Unde sînt dezertorii? întrebă încet Longinus. 

— Aici, nobile Longinus, aici! Fronto îmbrînci un 
paznic ce-i stătea în drum cu o expresie tîmpită pe 
faţă. Merseră pînă-n fund. 

— Hei, voi din Drobeta, sculaţi-vă! îşi însoţi 
vorbele cu cîteva lovituri de picior. 

Oamenii se treziră din starea de apatie ce-i 
cuprindea, ori de cite ori încetau să vislească. In 
capătul celălalt, unul căscă zgomotos. Un altul rise cu 
nuanţe nebuneşti în glas. 

Chipuri palide, cu bărbi încîlcite îi fixară pe 
Longinus cu ură, frică şi curiozitate. Erau acei dezertori 
despre care aflase prefectul în convorbirile lui cu 
negustorii şi marinarii. 

— Aceştia sînt mieluşeii pe care i-am căpătat la 
Drobeta şi tocmai la timp, căci îmi muriseră cîțiva. 

Din partea opusă se auzi din nou un ris de 
nebun. De astă dată ridea în gura mare. 

— Gura, Aquila, se răsti Fronto, ai uitat unde te 
afli? 

— Ha-ha-ha, eu n-am uitat. Ho-ho-ho, Aquila n-a 
uitat, nu-u-u-u! Ce vrea înzorzonatul? Nu cumva a venit 
să mă schimbe? 

Fronto se încruntă şi făcîndu-i semne paznicului, 
spuse: 

— l-ai visla, Zimos, ia-i! 

Paznicul se repezi prefăcîndu-se că vrea să-i 
smulgă visla nebunului. 

— Nu-u-u-u, nu ţi-o dau! E a mea, numai a mea, 
striga nebunul, strîngînd visla la piept. Nu-u-u-u, nu ţi-o 
dau! Căpitane, te implor, pe toţi zeii, spune-i să nu mi- 
o ia! 

Descumpănit de această scenă, Fronto se scuză: 


— Nobile Longinus, să nu te superi, e nebun. A 
fost pe vremuri un faimos pirat, acum e o zdreanţă. A 
căpiat şi nu-i mai pasă de nimic. Nu-i e frică nici de 
bici, nici de foame, dar îi e frică că-i vom lua visla. E 
straşnic vislaş. Visleşte şi cîntă şi vislind uită de toate. 

Pe paznic îl amuza acest joc. Îl lovea în cap pe 
nebun cu coada biciului şi trăgea spre el visla. Aquila 
se agăța de ea ţipind ca din gură de şarpe. 

— Lasă.-l! zise Longinus poruncitor. 

Deodată din grupul dezertorilor se auzi o voce 
nehotărită, rugătoare: 

— Salve, prefecte! Nu-ţi mai aminteşti de mine? 

Longinus tresări căci vocea i se păru cunoscută. 
ÎI privi cu băgare de seamă pe omul slab, zdrenţăros, 
cu chipul năpădit de o barbă deasă, sură, dar nu putu 
să-şi amintească unde l-a mai văzut. 

— Sînt Filimon, nobile, Servius Filimon, fost 
centurion din cohorta a doua. Am luptat sub comanda 
ta. 

De cum îi auzi numele, Longinus îşi aminti 
numaidecit şi totuşi răspunse cu răceală: 

— Nu-mi amintesc. Cînd ai dezertat? 

— Acum doi ani. 

— De ce-ai făcut-o? 

— Comandantul meu cel nou m-a nedreptăţit şi 
m-a ameninţat că mă degradează cînd am încercat să 
mă apăr. Am fugit atunci la daci. Ştii doar, am fost un 
bun constructor. La ei am făcut acelaşi lucru. 

— Hm! Şi cum ai nimerit în mîinile noastre? 

— Regele Decebal m-a trimis să văd ce se 
contruieşte la Drobeta. Travestirea nu m-a ajutat, un 
fost camarad m-a recunoscut şi m-a predat. 

Longinus se încruntă şi zise cu severitate: 


— Eşti un nemernic. A fi dezertor este cea mai 
mare crimă. 

Prefectul se întoarse brusc şi plecă. 

Fronto zăbovi jos cîteva clipe, apoi urcînd 
treptele, două cite două, îl ajunse din urmă pe prefect. 

— Nobile Longinus, te-am rugat să nu intri acolo. 
Locuri ca acestea nu sînt pentru oameni cumsecade. 
Erai cît p-aci să fii insultat de aceşti netrebnici. 

Bătrînul nu-i răspunse şi numai cînd ajunse la 
capătul schelei care lega puntea de mal, se întoarse şi- 
| întrebă: 

— Cît mai stai la Oescus? 

— Ştiu eu, nobile? Vreo două-trei zile, pînă voi 
încărca pieile care sînt în drum spre port. 

— Astă seară te aştept la mine. Vom vorbi de 
unele lucruri la un pahar de vin de Falern. Bătrînul 
zimbi silit. Mai am citeva arnore din această licoare. 


Fronto trăgea adînc pe nări mireasma vinului, 
închizînd ochii de plăcere. Gustă puțin, îşi clăti gura, 
apoi plescăind din limbă, cum fac degustătorii de 
vinuri, zise: 

— Nectar demn de zei. De mult n-am mai băut 
un Falern ca acesta. 

— Este din pivnițele mele, de aceea îţi pot 
garanta că este veritabil. 

— Nobile, strigă Fronto cu entuziasm, gustul lui 
este chezăşia cea mai bună. 

Neluînd în seamă lipsa de politețe a căpitanului, 
prefectul ridică cupa: 

— Să bem pentru reuşita călătoriei taleîn patrie! 

Fronto rise zgomotos: 

— Nobile amfitrion, oamenii practici spun că 
patria este acolo unde e bine, şi au dreptate. M-am 


născut la Benevent, dar tatăl meu era de fel din 
Massilia; am casă şi avere la Dyrrachium, dar nu stau 
acolo nici zece zile pe an. Atunci, unde-mi este patria? 
Cred că este peste tot unde mă simt bine. Mai degrabă 
să bem pentru reuşita războiului pe care divinul este 
gata să-l înceapă cu Decebal. 

— Vivat! 

Longinus îl studia pe acest temerar om al mării, 
aşezat comod în faţa sa. Vroia să-l cunoască la un 
pahar de vin, căci oamenii se schimbă cînd beau vin, 
mai ales cînd beau un vin bun. Jucîndu-se cu ciucurii 
perniţei pe care-şi sprijinea cotul, zise, aşa. deodată: 

— Căpitane, vrei să mi-l vinzi pe Filimon? 

Fronto, care tocmai luase o gură de vin, era să se 
înece. După ce-i trecu, se ridică şi holbîndu-se la 
prefect, exclamă: 

— Să-l vînd pe Filimon? Dar... la ce ar putea să-ţi 
folosească? 

Longinus se ridică încet de pe pat. Cicatricea i se 
înălbi. li era penibil să se înjosească în faţa acestui 
plebeu, dar n-avea încotro. 

— Vino mai aproape. Aşa! Şi... să vorbim încet. 
Ceea ce-ţi propun este o afacere şi nu trebuie să te 
intereseze nimic altceva decît preţul... înţelegi? 

— Nu înţeleg! se încăpăţină Fronto. 

— Am nevoie de omul acesta şi vreau să-l 
cumpăr. 

— Dar nu e de vînzare, nobile. 

— Dacă ai vrea, ar fi. 

— Dar e dezertor şi-l am în primire. Răspund 
pentru toţi aceştia. Ei sînt deţinuţii, iar eu temnicierul. 

Bătrînul îl privi cu înţeles. 


— Aşa este, dar banii au o putere magică, ei 
deschid închisorile, rup lanţurile, dezvinovăţesc pe cei 
vinovaţi. 

Fronto se scarpină în ceafă cu ciudă. Privirile-i 
deveniră neastîmpărate. Dădu de citeva ori din cap. 

— Da, da! Dar nu văd cum aş putea-o face. 

— Te priveşte. Cred că te pricepi mai bine decit 
mine la o astfel de treabă. Mie să-mi spui doar cit îţi 
trebuie ca să te descurci. 

Fronto se aşeză la loc, goli cupa pe nerăsuflate şi 
scărpinîndu-se în barbă începu să-şi facă socotelile. 

— M-ai luat prea repede. Nu ştiu ce să fac. Dacă 
ţi l-aş da pe Filimon aş putea să am neplăceri mari. Ştii 
cît este de sever împăratul cînd e vorba de încălcarea 
legii. Tot aşa sînt şi guvernatorii şi prefecţii, doar sînt 
oameni aleşi de el. 

Longinus deschise un scrin de palisandru şi 
scoţind din el o pungă de piele, o cîntări în palmă şi 
zise încet: 

— Aici sînt două sute de galbeni. Cred că ajunge 
ca să astupi gura oricui. 

Fronto nu întinse mîna şi lăsîndu-şi ochii în jos, 
dădu din cap: 

— E foarte greu să fac ceea ce îmi propui. 

Atunci Longinus, tot atit de calm, scoase din 
frumosul scrin încă o pungă, la fel. 

— Un fiu de prinţ nu merită o astfel de 
răscumpărare. 

Fronto îşi descreţi fruntea ca prin minune şi 
punînd mîna pe cele două pungi le băgă în sîn. Oftînd, 
murmură: 

— E al tău, dar nici nu-ți poţi închipui cîte 
necazuri pot avea de pe urma acestui tîrg. Mi-e teamă 
să nu trăncănească ceilalţi dezertori, căci sînt cu toţii 


oameni isteţi. O fac numai din stimă pentru un nobil şi 
vestit conducător de oşti. Te rog însă, nobile Longinus, 
ca toate să rămînă între noi. 


La capătul dinspre apus al portului se afla o 
colibă părăsită. Căpitanul Fronto urmat de altcineva, 
învelit într-o manta lungă, se apropie cu băgare de 
seamă, biîjbîind în întuneric. 

O umbră se desprinse de lîngă zid şi le ieşi întru 
întîmpinare. 

— Tu eşti, căpitane Fronto? 

— Eu, cine întreabă? 

— Cappa. 

— In regulă. Unde-i prefectul? 

— Inăuntru, te aşteaptă. 

Fronto îl îmboldi pe însoţitorul său şi intră după 
el pe uşa joasă. În dreptul deschizăturii pătrate, ce-i 
servea odăii de fereastră, se profila un cap în coif. 

— Salut, prefecte! Ţi l-am adus pe Filimon după 
cum ne-a fost vorba. 

Apoi, izbindu-l cu pumnul în ceafă pe însoţitorul 
său, Fronto mormăi înciudat: 

— În genunchi, cîine! Sărută-i picioarele nobilului 
Longinus, care ţi-a dat prilejul să mai păşeşti o dată pe 
pămîntul tare şi să vezi stelele deasupra capului tău. 
De-ar fi fost după mine, n-ai mai fi ieşit niciodată. 

— Lasă-l! îl întrerupse prefectul. Îţi mulţumesc şi 
te rog să ne laşi singuri. Am eu o răfuială cu omul 
acesta. Du-te sănătos pe corabia ta, Fronto, şi spune-i 
lui Cappa să intre! 

— Porunceşte, prefecte! zise Cappa intrînd. 

— Du-te şi stai la pîndă! N-aş vrea ca cineva să 
ne audă. Fronto a plecat, nu-i aşa? 


— L-am urmărit cu privirea pînă l-am putut 
vedea. S-a dus în port. 

Rămas singur cu Filimon, bătrînul zise: 

— Nu-ţi fie frică, băiete, nu-ţi voi face nici un rău. 
Scoală-te şi întoarce-te ca să-ţi tai legăturile. 

Buimăcit, Filimon îşi freca încheieturile amorţite. 

— Ceea ce îţi voi spune nu trebuie să ştie nimeni, 
mă înţelegi, nimeni! Eşti un om bun, te cunosc! Nu te 
consider trădător, cu toate că ai fost înlănţuit pe galeră 
pentru trădare. Îţi dau posibilitatea să te reabilitezi şi 
să devii din nou cetăţean onorabil. Nu-ţi pun nici o 
condiţie, am doar o singură rugăminte. 

Filimon îl privi uimit. Mîndrul Longinus se roagă 
de el? 

— Fiul meu, tribunul Lucius, continuă bătrînul, îl 
cunoşti? A căzut în robie la daci. Nu am nici o veste 
despre soarta lui. Nu ştiu unde l-au dus, dar bănuiesc 
că îl vor duce la Decebal ca să-i stoarcă informaţii 
despre forţele noastre armate. Tu care cunoşti Dacia şi 
obiceiurile dacilor, tu care-l cunoşti pe însuşi Decebal, 
ai putea să-mi faci un mare serviciu. 

— Care, prefecte? întrebă Filimon cu vocea 
sugrumată. 

— Să te întorci la curtea lui Decebal, să te 
informezi despre fiul meu şi ori să-i înlesneşti 
răscumpărarea, să ştii, sînt gata să dau toată averea 
mea pentru a-l vedea scăpat, ori să-l ajuţi să evadeze. 
Ţie, în schimbul acestui serviciu, îţi promit reabilitarea 
în viitor, iar deocamdată libertatea. 

— Libertatea? Filimon repetă ca un ecou acest 
cuvînt. Îl cuprinse bucuria. Este adevărat ce spui, 
prefecte, sau vrei doar să-ţi baţi joc de un nenorocit? 

— Cît se poate de adevărat. 


Filimon se prăbuşi în genunchi şi apucînd mîna 
bătrînului o acoperi de sărutări. 

— O, îţi mulţumesc, stăpîne. Nu voi mai putrezi 
în mucegăitul fund de corabie, ferecat pe veci de 
bancă. Viaţa mea îţi aparţine şi nu trebuie să mă rogi 
să-ţi fac un serviciu, poţi sami porunceşti! 


Marele pod peste Danubiu era terminat şi 
ultimele schele date jos. Sclavii supraveghiaţi de 
soldaţi îl curăţau de moloz. 

In acea seară de început de iunie, Traian, 
împăratul Romei, aşezat comod într-un jilţ pliant, cu 
generalii şi colaboratorii săi alături, privea măreaţa 
înfăptuire a geniului uman. 

Evenimentul într-adevăr era de o copleşitoare 
importanţă. Era poate unicul în felul său, din toată 
istoria de pîn-atunci a omenirii. În sfîrşit, cele două 
maluri ale bătrînului fluviu, hotarul de veci între cele 
doua lumi: romană şi barbară, erau legate între ele. 

Pentru acei ce l-au construit, l-au văzut 
avîntîndu-se din ce în ce mai mult, peste apa adincă a 
Danubiului, adevărată inaugurare nu avea să fie a 
doua zi, fixată oficial, ci în acea ultimă seară, pe 
şantierul acela uriaş, în zgomotul de ciocane, sciîrtiitul 
de piîrghii, în larma glasurilor ce nu încetă încă. 

După multe zile de zăduf, această ultimă zi se 
nimeri răcoroasă. Semnul era de bun augur. Vîntul serii 
se juca cu părul lins, tăiat drept pe frunte, al 
împăratului. Cerul senin brăzdat la miazănoapte de 
nori prelungi se oglindea în fluviu. Pe malul celălalt, tot 
terenul era fortificat; un colosal cap de pod menit să 
apere măreaţa înfăptuire. Printre valuri de pămînt şi 
şanţuri se înălța o fortăreață semeaţă, cu cele 
cincisprezece turnuri de piatră ale ei. 


Între stîlpii cheiului şi bărcile legate de ele se 
balansau pe apă umbre negre. In locuri deschise jucau 
zglobiu petele albastre, crimpeie de cer, înconjurate de 
cercuri argintii. În depărtare, Danubiul părea de metal 
topit, iar în umbra dealurilor tracice sidefiu. 

Bărcile mişunau în jurul podului. Vislele se 
scufundau, apoi ieşeau scînteietoare de stropi. 

Soldaţii, sclavii, meşterii se  îmbarcau ori 
debarcau. Strigătele, comenzile, cîntecele melancolice 
ale nordicilor, voioase ale celor din sud răsunau de 
pretutindeni. Un mozaic uriaş de bărbi, plete, capete 
rase, tunse, cărunte, negre, blonde; coifuri, sculfii, 
tichii, basmale, pălării de pislă ori paie; corpuri arse de 
soare, tunici albastre, albe, roşii, verzi; zale, platoşe, 
mantii, lănci, sulițe, scuturi. Mugetul vitelor de ham, a 
celor minate la abator, tropotul hergheliilor de cai, 
călăreţi pe armăsari jucăuşi; corturi, barăci, steaguri 
filfiietoare, depărtatele case albe ale Drobetei, toate se 
adunau într-o privelişte desfătătoare. 

Împăratul era mulţumit Ochii săi calmi, dar 
pătrunzători, puşi cam aproape de nasul lung şi cărnos, 
luceau de bucurie, în colţurile gurii subţiri, ferme, 
înflorea un zimbet discret. 

De după cotitura Danubiului, din josul apei, 
apăru o triremă cu vintrele purpurii, decolorate de 
soare. Trei rînduri de visle o împingeau împotriva 
curentului atît de puternic în acel loc. Curînd după 
aceea, în urma triremei, apărură altele, un şir întreg. 

Traian făcu un semn lui Manlius, şeful de lucrări. 

— De unde vin? 

— Divus, este flota care a sosit din Athena. Ai 
fost anunţat despre asta. 

— Îmi aduc aminte, dar o aşteptam mai tîrziu. 

— A avut un vint prielnic, auguste. 


— Cu ce sînt încărcate, Manlius? 

— Cu plumb, smoală, otgoane; apoi cuie, scoabe, 
unelte de timplărie şi fierărie. 

— Zeii sînt milostivi! 

O barcă suplă se desprinse din mulţimea 
ambarcaţiunilor  îndreptindu-se spre chei. Vislaşii 
ridicară lopeţile; un matelot, cu o scufie frigiană în cap, 
prinse otgonul, aruncat de pe mal şi-l legă. 

Un om frumos, între două virste, în haine albe, 
prăfuite, se grăbi să urce dimbul. Ajuns în faţa 
împăratului se aşeză într-un genunchi şi arătind spre 
pod cu un gest larg, puţin teatral, spuse: 

— Auguste, podul de la Drobeta este terminat şi 
aşteaptă să treacă dincolo glorioasele tale legiuni. 

— Vino mai aproape, Apollodor, zise împăratul şi 
cînd acela se apropie îngenunchind din nou, îi puse 
mîna pe umăr şi-l privi în lumina ochilor. În viaţa mea 
am cunoscut mulţi arhitecţi, tu însă eşti cel mai 
destoinic dintre toţi. Miine vei fi încoronat cu lauri în 
faţa întregii armate, iar în Damascul tău originar ţi se 
va înălța o statuie. 

Apollodor răspunse cu emoție în glas: 

— O divine, zeii au vrut ca talentul meu să 
înflorească sub augusta ta ocrotire! 

— Şi acum, încheie Traian rizînd, scoală-te, 
schimbă-ţi hainele şi vino în cortul meu. Vom închina 
cîte o cupă în cinstea izbiînzii tale şi a izbînzii noastre în 
viitor. 

Împăratul se sculă şi făcînd semn celor din jur să- 
| urmeze, se îndreptă spre cortul său. 

Adrian, Lusius Quietus, comandantul suprem, 
Acilius Attianus, comandantul pretorienilor, Manlius 
Felix, şeful de lucrări, Apollodor din Damasc, poetul 
Criton îl urmară. 


* 

Peste şaizeci de mii de romani au trecut podul de 
la Drobeta. Malul stîng fremăta de oşti. Legiunile 
pregătite de marş aşteptau doar semnalul. Toate 
privirile erau aţintite asupra cortului de purpură al 
împăratului. Acolo îşi adună el sfetnicii spre a lua o 
ultimă hotărîre. Nu erau decit cîţiva: Quietus, Attianus, 
Adrian şi Manlius. 

— Prieteni, zise Traian, legiunile romane au 
trecut pentru a treia oară Danubiul, de astă dată însă 
malurile acestui fluviu sînt legate prin marele pod. 
Augurii ne-au spus că acesta este un mare semn şi că 
simbolica legătură va deveni în curind un adevăr; 
nimeni nu va putea s-o mai rupă. 

Împăratul îşi plimbă privirea peste chipurile 
grave ale generalilor. El însuşi era grav şi solemn. 

— Zeii, continuă el, ne vestesc prin slujitorii lor 
că toate se vor petrece aşa cum vrem noi, dar zeii nu 
dau biruinţă decit celor destoinici; dacă nu vom reuşi 
să fim la înălţimea marelui nume de romani, de militari 
disciplinaţi, de faimoşi cuceritori, zeii se vor minia şi 
vor trimite fulgerele lor ucigătoare asupra capetelor 
noastre. Acum optsprezece ani Cornelius Fuscus făcuse 
greşeala de a nesocoti şi de a subaprecia puterea 
dacilor. El plecă la război ca la o plimbare şi legiunile 
noastre nu s-au mai întors. Şi noi, acum doi ani, ne-am 
avîntat în această ţară sălbatecă fără să ne giîndim la 
multe lucruri folositoare. Acum avem experienţă şi 
acest fapt adăugat la disciplina şi credinţa 
nestrămutată în steaua Romei, ce nu apune niciodată, 
va face să biruim. Vom smulge de pe cetăţile dacilor 
stindardele lor fioroase. De astă dată îl vom învăța 
minte pe perfidul Decebal şi-i vom tăia avintul de a mai 
cotropi provinciile romane. 


Putem porni chiar acum, continuă Traian, vreau 
însă să vă giîndiţi pentru ultima oară, şi pînă nu e tirziu, 
la drumul pe care l-am ales. Oare am cîntărit bine 
şansele preferind Valea Alutei acelei a rîului Tsierna? 
Vorbiţi, vreau să vă mai aud o dată pronunţindu-vă 
pentru şi împotriva acestei întreprinderi! 

Privirile tuturor se îndreptară către Quietus, 
comandantul suprem, strateg neîntrecut. Acest maur 
tuciuriu îşi netezi părul cărunt, rărit la frunte, şi cu 
vocea-i guturală zise: 

— Auguste, tu eşti prudenţa întruchipată şi 
pentru asta îţi sînt recunoscător. Tu ai primit planul 
meu de a pătrunde în regatul lui Decebal prin Valea 
Alutei şi dacă aş fi fost sigur că duşmanii ne aşteaptă 
acolo, aş fi renunţat eu primul, la el. Duşmanii ne 
aşteptau însă, din fericire, pe drumul bătătorit de pe 
valea Tsiernei, acolo ei şi-au reclădit cetăţile distruse şi 
au pus mîna pe castrele noastre. Surpriza va fi mare şi 
va împărţi oştile duşmanilor în două. Unii dintre noi au 
obiectat că drumul Alutei este mult mai lung şi nu prea 
cunoscut, dar ce contează asta faţă de argumentele de 
mai sus. Pe lingă toate acestea, faptul că Valea Alutei 
este mai largă şi mai accesibilă pledează pentru cauza 
noastră. Am spus ce aveam de spus! 

— Sînt şi eu pentru acest plan, răspunse 
Attianus, dar şi de astă dată am să spun ce mă 
frămîntă. Pînă a ajunge la Aluta, chiar dacă vom merge 
de-a dreptul, încălecînd dealurile, în afară de trecerea 
a nenumăratelor rîuri şi pîraie, vom avea de înfruntat 
seminţiile numeroase de barbari care locuiesc acolo. 
Adevărat, avem multe veşti despre intenţiile lor de ani 
se supune, dar nu putem conta numai pe aceste veşti. 
În caz contrar, noi ne vom fărîmiţa elanul înainte de a 


ajunge la Aluta. În război, totul trebuieşte cîntărit pînă 
la ultimul dram. Am vorbit! 

Citeva clipe se scurseră în linişte. Traian se uita 
gînditor la o hartă întinsă în faţa lui. Plimbîndu-şi stylul 
de aur peste liniile drepte şi frinte ale drumurilor 
militare şi civile, înclinîndu-se din cînd în cînd ca să 
vadă mai bine cifrele distanțelor notate pe diferite 
trasee, zise: 

— Vorbeşte, Adrian, de ce te tot scarpini în barba 
ta de filozof? 

— Vroiam să vorbesc ultimul, sînt cel mai tînăr 
aici. 

— Vorbeşte, vorbeşte, am băgat de seamă că te 
frămîntă un gînd. Să nu-l pierzi! 

— Auguste, am vrut să spun că Attianus are 
dreptate fiind îngrijorat, însă nu are de ce să se teamă 
de trecerea cursurilor de apă, căci vara fiind timpurie şi 
uscată, rîurile aproape că au secat. Am veşti precise 
despre asta. In ceea ce priveşte seminţiile gete care 
locuiesc pe dealurile dintre Danubiu şi Aluta, ele nici nu 
s-au gindit încă să plece în munţi la Decebal, cu toate 
că acesta îi ademeneşte într-una şi chiar le ameninţă 
cu represalii. 

— Bine, îl întrerupse Traian, dar ele ar putea încă 
să plece. 

— Nu, divine, dacă n-au făeut-o pîn-acum, n-or 
să mai plece. Vestea schimbării drumului o să ne 
preceadă, şi ele, mai ales seminţia piegeţilor, n-o să-şi 
lepede avutul în mîinile noastre. Aceşti piegeţi sînt 
foarte numeroşi, dar nu prea războinici. Socot că e 
mult mai prudent să nu-i aţiţăm şi să-i atragem de 
partea noastră cu orice preţ. Toată reuşita campaniei 
atirnă de pacea şi liniştea din spatele oştirilor noastre. 
Traian rise: 


— Adrian, tu eşti un fanatic al păcii. Nu uiţi 
niciodată să adaogi ceva din teoria ta a pacificării 
barbarilor cu ajutorul blîndeţii. Îţi admir perseverenta, 
dar îţi repet încă o dată: trebuie să-i smulgi duşmanului 
armele din mînă, apoi să-l pui în lanţuri ca să ţină 
minte copiii copiilor lui cît este de rău să te cerţi cu 
străvechea Romă. Numai atunci cînd toţi barbarii vor fi 
puşi în genunchi, va începe era păcii, la care visezi 
atita. 

Adrian se încruntă. Căsătorit cu sora lui Traian şi 
desemnat să-i fie urmaş la tron, el putea să-şi permită 
acest gest. Manlius Felix era cu totul pentru planul lui 
Quietus. 

— Cred, zise el, că în război nu există alt factor 
mai important decit surpriza. Decebal nu ştie nimic de 
acest plan al nostru şi chiar de ar fi ştiut, nu mai are 
timp să fortifice valea Alutei. Cu atît mai mare o să-i fie 
surprinderea şi  zăpăceala cînd ne va vedea 
îndreptîndu-ne într-acolo unde nu sîntem aşteptaţi. 

— Atunci, aşa să fie! zise Traian cu hotărire. 
Oştile din Dacia Minor şi din Tracia se adună la Oescus. 
Adrian! 

— Poruncă! 

— Trimite, pe o corabie militară, un curier la 
Oescus, cu poruncă lui Longinus şi Servilius să 
pornească în susul Alutei, îndată ce vor sosi cu toţii 
acolo. Mesajul să fie secret, sigilat! 

După asta, Traian îşi puse coiful şi se lăsă 
îmbrăcat de către doi sclavi. Aceştia îi puseră platoşa 
sclipitoare, îl încinseră cu un paloş scurt aurit şi-i 
atirnară de umeri o superbă mantie stacojie, tivită cu 
benzi ţesute în fir de aur. 

— Sus stindardul! porunci împăratul ieşind din 
cort. 


Un pretorian voinic, stegar împărătesc, se repezi 
să-i îndeplinească porunca. 

Bucata de mătase roşie se înălţă spre cer. 
Trimbiţaşii îşi ridicară trimbiţele în formă de balauri 
răsuciţi. 

Clar, sonor, cu nuanţe elegiace, răscolitor, 
sunară pilniile de argint, trezind lagărul din aşteptare. 

Încă un gest de a lui Traian şi cîţiva călăreţi în 
mantii roşii porniră în diferite unghere ale lagărului. 

Din locul înalt unde se afla cortul împărătesc se 
vedeau manevrele  imensului furnicar omenesc. 
Centuriile se adunau în cohorte, cohortele îşi ocupau 
locul în cadrul legiunilor şi în curînd imensele 
patrulatere aliniate hăt departe, unde pîcla dimineții 
înceţoşa vederile, înmărmuriră în poziţia de drepţi. 

În clipa în care împăratul încălecă şi ridicînd mîna 
dădu semnalul de plecare, un imens vuiet izbucnit din 
zeci de mii de guri se rostogoli spre zări: 

— Vivat Traian imperator! 

Cohortele ecvestre ale numizilor şi galilor, 
evoluînd cu dibăcie, fluturîndu-şi mantiile albe şi pieile 
de animale, ieşiră cele dintii din Drobeta, pornind spre 
răsărit. 

* 

Vestea neaşteptată, că Traian alesese un alt 
drum, străbătuse munții şi ajunsese la urechile regelui 
Decebal. Consternarea era mare şi în vreme ce 
semințiile dacice răsculate se zbăteau în îndoieli şi 
cîntăreau consecințele ce ar fi putut avea stratagema 
genială a împăratului, oastea romană cobora în grabă, 
neîmpiedicată de nimeni, de-a lungul rîului Amutria. 
Era aici un străvechi drum de negoţ amenajat de 
romani şi întreţinut întrucitva de triburile dacice de prin 
partea locului. Punţile şi podurile peste afluenții 


Amutriei n-au fost dărimate, populaţia părea liniştită şi 
chiar supusă. Zilnic Traian primea delegaţii din tirguri 
şi sate care îl asigurau de intenţiile lor paşnice. 
Experienţa primului război îi făcea prevăzători. Aveau 
grijă să trimită în faţa împăratului numai oameni de soi 
„pileati”, oameni bătrîni şi aşezaţi cu care se putea 
înţelege. 

Fiecare dac îşi aducea aminte cit de 
neînduplecat a fost Traian în cursul primului război şi 
cu cîtă severitate respingea soliile, dacă găsea în sînul 
lor „comati”, oameni simpli, socotind aceasta drept 
jignire adusă divinității sale. 

Pîndarii şi cercetaşii daci văzînd apropierea 
groaznicei armate, căreia nimic nu-i putea sta 
împotrivă, se întorceau înspăimîntaţi la cei ce i-au 
trimis. 

Triburile de dincoace de munţi, mai ales acelea 
din partea şesului, aveau cu totul alte păreri despre 
expansiunea străinilor decit triburile răsculate de 
dincolo de munţi. Prea mulţi străini, călători şi 
negustori mişunau în cîmpie, stricînd vechile obiceiuri 
şi ademenind oamenii cu fel de fel de lucruri noi. 
Negoţul pe care-l făceau localnicii cu veneticii le 
aducea bani şi bunăstare, în schimb îşi pierdeau puţin 
cîte puţin independenţa politică. Totuşi, mai erau şi aici 
în sud oameni mîndri. Războaiele şi răscoalele lui 
Decebal îi aduseră acestuia faimă, ţesînd în jurul frunţii 
lui o aureolă de erou. Mulţi tineri, înflăcăraţi de lupta 
acestui diîrz conducător, treceau pe faţă sau în ascuns 
de partea lui. Fără să-şi dea seama de primejdia 
expansiunii străine, simțeau instinctiv că trebuie să i se 
împotrivească. Dar, din aceştia erau puţini. 

Nemulţumiţii plecau din sate şi tirguri şi 
organizîndu-se în cete luau drumul băjeniei. Unii din ei, 


răspunzînd chemării bătrînului Decebal, se adunau sub 
steagurile sale, alţii se ascundeau prin păduri, dînd 
tircoale satelor, pîndind şi hărţuind ostile romane. In 
ura lor neîmpăcată pentru năvălitori şi scîrba pentru 
conducătorii lor laşi, nu se mulţumeau cu chemările 
regelui dac, ci se puneau pe treabă pe loc, fără 
întîrziere, plini fiind de nerăbdare şi de dorinţa de a se 
răfui cu musafirii nepoftiţi. Aceşti singurateci ambiţioşi 
în loc să-l ajute pe Decebal, îi puneau bete în roate, în 
loc să-i sporească numărul oştilor, îşi lăsau cetele 
măcinate şi fărimiţate de duşman, de un duşman bine 
organizat care în ale războiului poseda o practică 
multiseculară. 

Neînfricatul Decebal trimitea mereu soli, 
ademenindu-i, rugîndu-i să amine deocamdată visurile 
de răzbunare şi să vină la el. 


La vărsarea Amutriei în Gilpil, Traian porunci 
construirea unui castru. Aproape toată armata luă 
parte la lucrări. Furnicarul imens de oameni se 
organiză ca prin minune. 

Liniile înaintate ale cercetaşilor făceau paza 
lagărului, cavaleria era gata oricind să intervină. 
Infanteria, însă, împreună cu sclavii se puse de îndată 
pe lucru. În loc de sabie, suliță, praştie, arc, oamenii 
luară în miini topor, cazma, lopată, tirnăcop. Fiecare 
ostaş era în acelaşi timp meseriaş. Meşter sau ucenic, 
el îşi făcea treaba bine. Fiecare ofiţer era tehnician, 
constructor, arhitect; fiecare ştia cîte ceva, nevoia i-a 
învăţat, iar timpul i-a selecționat după aptitudini. 

Încă nu apusese soarele şi din acel tumult şi 
vuiet, din acel du-te-vino continuu răsări o cetate de 
necucerit, împrejmuită de două rînduri de valuri cu 
palisade de bîrne şi două rînduri de şanţuri. In jurul 


castralui, tot terenul pe distanţă de o jumătate de 
stadie fu acoperit cu ţăpuşe înfipte în pămînt şi 
ascunse în iarbă. Cele două intrări au fost prevăzute cu 
porţi, din bîrne de stejar şi punți peste şanţuri. La 
colţurile lagărului, pe platforme speciale, se instalară 
catapulte uriaşe. 

Lagărul botezat după denumirea rîului 
„Amutrium” era gata. Restul lucrărilor, adică 
construirea barăcilor, depozitelor şi a clădirii pretoriului 
cădeau în sarcina garnizoanei şi urmau a se face mai 
tirziu. Împăratul lăsînd în cetate o cohortă din armata 
regulată şi cîteva sute de auxiliari, porni înainte fără 
teamă. Spatele îi era întărit. 

După cum melcul în mersul lui lasă o diră 
viscoasă, tot aşa şi armata romană lăsa în urma ei dire 
de drumuri.  Apărate de trupele  avangărzii, 
detaşamente rapide de săpători se deplasau mereu 
înainte. Trasînd drumul, dînd jos ridicaturile terenului, 
astupînd adînciturile lui, lărgindu-l unde trebuie, îl 
treceau peste punți şi poduri, pe malul celălalt al 
riurilor. Timpul nu-i permitea lui Traian să construiască 
şosele după toate regulile artei militare, dar, cît timp 
vremea se menținea frumoasă, nici nu se simţea prea 
mare nevoie de ele. 

Loc de lagăre nu se găsea atit de uşor şi se 
făceau mai multe lagăre mici, dar totdeauna întărite 
după obiceiul roman. Citeodată oştile mărşăluiau mult 
după miezul nopţii pînă dădeau de vreo poiană sau loc 
deschis. 

De la Amutrium pînă la Pelendava, o aşezare 
dacică destul de însemnată, drumul trebuia tăiat prin 
păduri. 

Înainte de a intra în Pelendava, împăratul dădu 
oştilor poruncă să se oprească pentru odihnă şi 


curăţenie. Ţinea foarte mult să impresioneze populaţia 
băştinaşă. 

Soliile triburilor din ţinut se striînseră în piaţă 
pentru a-l întîmpina pe împărat. Bătrînul şef înconjurat 
de o ceată de nobili pileati aşteptă răbdător pînă 
trecură cele şase ile de călăreţi. Mulțimea din piaţă 
căsca gura cu uimire şi frică la numidienii tuciurii cu 
penaje de struţ pe coifuri rotunde şi cu piei de lei şi 
leoparzi pe umeri. Dacii văzuseră soldaţi romani în 
cetăţile înşirate de-a lungul Danubiului şi din Dacia 
Minor, dar nimeni nu văzuse pîn-acum oameni negri ca 
smoala. Nu-i văzuseră de asemenea nici pe gali, uriaşi 
cu părul blond împletit în cozi, purtînd coifuri cu coarne 
şi îmbrăcaţi în piei de urşi, lupi, rîşi şi alte fiare 
sălbatece. Nu văzuseră vreodată vlăjgani roşcovani din 
Brittania îmbrăcaţi în haine de piele şi înarmaţi cu 
securi. Tracii şi ilirii erau întrucitva asemănători dacilor, 
dar mult mai frumos îmbrăcaţi şi înarmaţi cu arme 
strălucitoare de acelaşi fel. 

După călări trecură cohortele pedestre de 
pretorieni. Strălucitori în platoşele lor aurite şi mantii 
roşii ca focul, înarmaţi cu sulițe, săbii scurte şi scuturi 
mari, ovale, de aramă, ei produseră cel mai mare efect 
asupra localnicilor. 

In sfîrşit, apăru împăratul. El trecu vijelios în 
quadriga sa de bronz sculptat, trasă de patru cai albi 
ca laptele. Trecînd prin faţa fruntaşilor daci, salută cu 
mîna întinsă fără să se oprească măcar pentru o clipă, 
vroind să le arate prin asta că nu are timp de zăbavă şi 
poate întrucitva că-i disprețuiește. 

In urma împăratului trecură cohortele de 
pretorieni  călări. Aceşti ostaşi de origină nobilă 
întrecură pe toţi în strălucirea îmbrăcămintei şi a 
echipamentului. În fruntea lor călărea un uriaş frumos 


care purta stindardul împărătesc. După acest cortegiu 
grăbit, răsună ropotul a zeci de mii de picioare ale 
legionarilor greu înarmaţi, purtînd acvilele stindardelor 
care s-au acoperit de glorie în atitea lupte, pe atitea 
meleaguri, în timp de secole. Aceşti ostaşi sobri, arşi 
de soare, tăbăciţi de vinturi şi frig, cu chipurile 
sculptate ca din piatră, brăzdate de urme de răni erau 
temelia puterii romane. Apoi urmară în pas vioi 
unităţile celor uşor înarmaţi. După ele trecură 
cohortele consulare de aşa-zişi „pedes singularies” mai 
pestriţe, înarmate cu fel de fel de arme. 

Trecură „funditores” — prăştierii şi „sagittaries” 
—  arcaşii, încheind convoiul nesfirşit al armatei 
regulate. După ei s-au perindat încă multă vreme 
nesfiîrşitele cete de auxiliari, nu prea instruiți şi 
înarmaţi cu tot felul de arme. Între ei de-a valma 
mergeau negustorii, marchitanii şi toţi acei aventurieri 
dornici de a se îmbogăţi din pradă de război. Femeile 
acestora şi chiar ai unor legionari, laolaltă cu 
prostituatele, îi urmau cocoţate cu tot calabalicul lor pe 
măgari şi catiîri. Ilmpăratul nu privea cu ochi buni 
această anexă civilă a armatei, dar nu avea încotro. 
Intr-adevăr, nu era greu de presupus ce s-ar fi 
întîmplat dacă i-ar fi gonit pe toţi saltimbancii, 
cîntăreţii, dansatorii, scamatorii, vrăjitorii şi vracii 
aceştia. S-ar fi întîmplat de bună seamă ceva mult mai 
grav decit dacă ar fi izgonit preoţii şi augurii. S-ar fi 
stiîrnit poate chiar o răscoală. 

Toţi aceştia aveau cite ceva de vindut: băuturi, 
dulciuri, zorzoane, amulete, arta lor de a distra, de a 
înveseli, trupul lor şi toate celelalte lucruri care nu 
existau în dotaţia armatei romane. În schimbul tuturor 
acestora, ei nu cereau decit bani şi pentru că banii se 
cîiştigau uşor de la militarii care de obicei nu-i cunosc 


valoarea, erau gata să se expună oricăror pericole şi 
riscuri, atît de strîns legate de război. 

Ore în şir se scurgeau trupele prin tîrgul 
Pelendava, ore în şir scîrţiiau roţile carelor încărcate. 
Sclavii, cu frunţile legate cu benzi de felurite culori, 
îndemnau animalele, fiecare pe limba lui. Urmară şiruri 
de animale de samar, turme de vite şi oi pentru hrana 
oştirii. Mii şi mii de copite răscoleau drumul aruncînd în 
sus nori imenşi de pulbere. Din cînd în cînd, din 
această perdea de praf răsăreau detaşamente de 
cavalerie însărcinate cu paza coloanelor de 
aprovizionare. 

În urmă de tot, sub paza puternicelor 
detaşamente de auxiliari, se tîrau, trase de nenumărați 
boi, maşinile de asediu. 


De la Acidava cele două oşti unite îşi continuară 
drumul de-a lungul Alutei, mereu spre miazănoapte. 
Dealurile domoale ce străjuiau rîul şi văile largi prin 
care şerpuiau afluenții leneşi, deocamdată nu puneau 
piedici oştilor în mersul lor. Totuşi, comandanții luau 
din ce în ce mai multe măsuri de siguranţă. Incă o zi- 
două şi valea se va îngusta, pădurile virgine vor cobori 
pînă-n poalele dealurilor, drumul larg pîn-acum se va 
lipi de coastele poviîrnişurilor, trecînd cînd în dreapta, 
cînd în stînga apei. Armata compactă pîn-acum se va 
lungi pe mile întregi expunîndu-se tuturor pericolelor 
unei călătorii printr-o ţară necunoscută şi vrăşmaşă. 

Centuria lui Cappa din care făcea parte şi decuria 
lui Caliga nimerise în detaşamentul de escortă a 
maşinilor de asediu. În urma lor se tîrau nesfirşitele 
rînduri de căruţe cu provizii şi caravane de animale de 
samar păzite de cohortele ecvestre de numidieni şi 
gali. 


Caliga avea în paza lui o balistă uriaşă, trasă de 
şase perechi de boi. Jumătate din oameni mergeau 
înarmaţi, cealaltă — lăsîndu-şi armele şi sarcinile în 
carul ce-i urma, veghia asupra maşinii, ajutind-o să 
iasă din gropi şi hîrtoape. 

Soarele nemilos muşca adînc în carnea 
oamenilor obosiţi, scăldaţi în sudoare. Boii, ameţiţi de 
arşiţă, mergeau ca nişte somnambuli, nesimţitori la 
loviturile bicelor şi strigătele răguşite ale sclavilor. Din 
cînd în cînd, cîte unul mătura apatic cu coada cite o 
muscă mai veninoasă. Orice mişcare cît de mică 
stirnea nori de praf înecăcios pe drumul fărimiţat de 
roți. 

Asdus, numai în tunică, cu o lopată şi un par 
încrucişate pe umeri, păşea voios şi neobosit. 

Prin lava fierbinte a aerului îmbibat de praf 
pătrundea sfişiind nervii scîrţiitul neîncetat al roţilor. 
Aproape toţi soldaţii în ciuda poruncii împărăteşti şi-au 
scos armele şi le purtau agăţate de suliţi. 

Soarele se oprise parcă în mijlocul bolţii, surd la 
chinurile bietelor fiinţe, iar ele se tirau şi împingeau 
înainte, mereu înainte, nişte caraghioase jucării pe roţi. 

Un deal prelung cobora domol pînă aproape de 
drum. Toţi au pus umărul la roţi ca să ajute boii să 
tragă maşinăriile în sus. Oamenii băgau parii printre 
lemnărie folosindu-i ca pirghii, puneau pietre sub roţi 
ca să nu alunece înapoi. Pocnetele bicelor se împleteau 
cu vocile răguşite într-un sălbatec tumult. Picioarele se 
încordau, opintindu-se, căutînd puncte de sprijin pe 
pămîntul fărimiţat de roţi. 

Într-o clipă, cînd cohorta de călăreţi ilirieni 
dispăruse după ridicătură, în faţa căreia maşinile se 
poticniseră, iar cohortele de numidieni şi gali erau mult 
în spate, în dosul perdelei de praf şi ascunşi de cotituri, 


o ceată numeroasă de daci călări ţişni din pădure, 
aşternîndu-se într-un galop nebun spre drumul înţesat 
de care şi maşini de asediu. O altă ceată, mai 
numeroasă, de pedeştri, porni în goană pe sub creasta 
dealului ca să le taie legătura romanilor cu grosul 
armatei. 

Praful stîrnit de coloanele în mişcare, minat 
înapoi de un vint uşor, astupa vederile celor din spate. 
Ariergarda se afla la vreo milă în spatele unui deal; 
cohortele de numidieni şi gali n-aveau cum să vadă şi 
n-aveau de unde să ştie că maşinile de asediu au căzut 
în capcană. 

Atacul neaşteptat se prăbuşi mai întii asupra 
centuriei lui Cappa. Centurionul îşi dete seama într-o 
clipă de situaţia disperată în care se aflau. Şeful dacilor 
însă o cîntărise bine. Scopul său era să dea foc 
catapultelor, batistelor, berbecilor, de a măcelări vitele 
de jug şi de a omori cît mai mulţi oameni. Îndrăzneţul 
dac avea toate şansele de partea lui. Poziţia de luptă 
era minunat aleasă. leşind din desiş, atacatorii, 
coborau în vale, asupra unui inamic obosit, strîns între 
două dealuri şi rîul Aluta. 

Celelalte două centurii din escorta maşinilor se 
grăbită să vină în ajutorul lui Cappa. 

— Toţi cei înarmaţi după mine! tună Cappa şi se 
avintă călare. 

Il urmară vreo douăzeci de pedeștri. 

— Caliga, Vincor! strigă el în treacăt, apăraţi 
maşinile, Decurionii s-au pus pe treabă. 

— Asdus, Asdus! strigă Caliga îndesîndu-şi coiful. 
Unde eşti, Asdus? 

— Aici sînt, decurioane, porunceşte! 

— Repede, ia un catir şi goneşte la numidieni 
după ajutor! Mişcă-te...! 


Soldaţii care se avintară după comandanţi 
înfipseră suliţele în pămînt cu virfurile îndreptate spre 
avalanşa de daci şi primiră prima lovitură. Cîţiva 
căzură, ceilalţi strinseră rîndurile şi acoperindu-se cu 
scuturile se apărau. Sub protecţia lor, oricît de slabă ar 
fi şi de scurtă durată, ceilalţi se înarmară şi ocupară 
poziţia în faţa maşinilor. 

În această luptă, căzută ca un trăznet din senin, 
în freamătul de voci, tropotul de picioare, gifiitul a sute 
de piepturi, Asdus se simţi mic şi umilit. Era prima sa 
luptă. Atunci de ce Caliga nu l-a lăsat să lupte alături 
de el, umăr la umăr, să se ajute unul pe altul; de ce-l 
trimite aiurea, departe de primejdie? Nu cumva n-are 
încredere în el? Sau poate vrea să-l ferească de 
lovituri? 

Înciudat, îmbrînci cîţiva sclavi cuprinşi de panică. 
Cu citeva lovituri de cuţit tăie curelele samarelor. 
Catiîrul speriat de zgomot nu se lăsa încălecat. In sfîrşit 
porni. Peste cîteva clipe, Asdus îşi dădu seama că nu 
degeaba bătrînul Caliga îl trimisese tocmai pe el după 
ajutoare. 

O ceată de daci îl văzu şi-i tăie drumul, caii lor 
sprinteni îl înconjurară. Nu avea la el decit scurtul 
paloş „gladius”. 

Sîngele i se urcă la cap, muşchii se încordară, 
simţurile se ascuţiră. Apucă o lance îndreptată spre el, 
o smulse cu violenţă, o întoarse cu repeziciune şi o 
băgă într-un piept îmbrăcat în zale ruginite. Nu avu 
timp s-o mai scoată căci un altul îl înghesui din 
dreapta. Simţi o lovitură în umăr. Îl înşfacă pe dac de 
barbă şi-l smuci de pe cal. Pară lovitura unui topor. 
Paloşul i se rupse, dar avu timp să-l lovească pe dac cu 
sfărimătura lui în obraz. Înmărmuriţi ceilalţi daci se 
dădură înapoi. 


Lupta nu dură decit cîteva clipe, dar şi clipele 
acestea erau preţioase. Romanii de lîngă catapulte şi 
baliste, încolţiţi de atacatori, n-ar fi putut să reziste 
prea mult. 

Scăpat de urmăritori, Asdus într-o goană nebună, 
îndemnînd catîrul cu călciile, cu capătul friului, cu 
strigăte, trecu ca o nălucă de-a lungul şirurilor de care, 
căruţe, sacale, maşinării, animale de jug şi samar, 
turme de vite, oameni uimiţi şi speriaţi de oprirea 
neaşteptată şi larma îndepărtată. 

— Pregătiţi-vă de luptă! strigă Asdus în trecere. 
Daţi ajutor celor din faţă! 

Centuriile de numidieni erau în fierbere. Tribunul 
care-i conducea tocmai vroia să trimită cercetaşi în 
faţă să vadă despre ce-i vorba, cînd apăru Asdus pe 
catîru-i înspumat. 

— Tribune, strigă el cu vocea întretăiată, sîntem 
atacați de daci. Maşinile sînt în primejdie. 

— Sînt mulţi duşmani? 

— Citeva sute, tribune. 

Tribunul, negricios, cu ochii de jăratec, rînji 
mulţumit, dezgolindu-şi dinţi sclipitor de albi. Intoarse 
brusc calul său nărăvaş. i 

— Stindardul la mine! Numidieni. In ordinea 
centuriilor după mi-i-ne! 

Călăreţii negri se mistuiră în praf. Asdus întoarse 
catîrul vroind să se ia după ei, dar se văzu înconjurat 
de călăreţi gali. Centuriile galice rămaseră deocamdată 
pe loc. Uriaşii blonzi cu plete lungi împletite în cozi îl 
priveau curioşi şi binevoitori pe acest voinic cu părul 
negru cîrlionţat. 

— De unde eşti? îl întrebă unul din centurioni. 

— Din legiunea Macedonica, cohorta l-a, centuria 
a lla pedeştri grei. 


— Marcellinus ţi-e comandantul? 

— Da! 

— Şi toţi sînt aşa voinici ca tine şi ca şeful tău? 

— Nu toţi, totuşi sînt! răspunse Asdus zimbind. 
Apoi îşi aduse aminte: Trebuie să plec, faceţi-mi loc! 

— Încotro? Mai stai! 

— Nu pot sta aici cînd tovarăşii mei luptă şi mor. 
Faceţi loc! 

— Ho, ho, mai domol, tinere! Văd că ai luptat 
destul. Priveşte aici! 

Numai atunci Asdus îşi dădu seama că umărul îi 
este însîngerat. El se încruntă smucind frîiele catirului. 
O mînă robustă apucă şi ea de frîu, iar un gal cu 
mustăţi lungi de culoarea spicului de grîu mormăi într- 
o latină stricată: 

— Nu, de data aceasta n-o să-ţi meargă. Dacă nu 
descaleci, vei avea de furcă cu noi! Avea o voce 
domoală şi pronunţa cuvintele rîrîind. Să vină vraciul! 


Avem un rănit aici. 
* 


După distrugerea cetății Sucidava, temîndu-se de 
răzbunarea romanilor, dacii trecură pe malul stîng al 
fluviului. 

In aceeaşi zi, o galeră grecească cu trei sute de 
visle, plutind spre mare, căzu în cursă. Grecii, ştiind că 
se află în preajma cetăţii romane, erau atît de siguri de 
protecţia ei încît n-au luat nici o măsură de apărare. 
Cînd trecură de cotitură, era tirziu. Cetatea ardea, iar 
cîteva sute de bărci cu daci ieşeau din păpuriş. Galera 
fu luată cu asalt aproape fără împotrivire, ziua în 
amiaza mare. Echipajul, încărcătura şi tot ce putea fi 
de folos fu transportat pe mal, iar corabia incendiată, 
împinsă la larg. 


Cînd intenţiile Romei de a-l ataca pe regele 
dacilor deveniră neîndoielnice şi legiunile ei se 
strinseră în număr mare la Drobeta, Bedar, Andagus şi 
alte căpetenii primiseră sfat de la Decebal de a hăitui 
cetăţile romane megieşe şi a provoca cît mai multă 
nelinişte în spatele oştilor lui Traian. 

Şefii daci şi sarmaţi şi-au trimis de mult familiile, 
turmele şi recolta în munţi şi faptul că nu se mai 
gîndeau la căminurile şi ogoarele lor, le dădea o mare 
mobilitate şi linişte sufletească atit de necesară în 
război. 

Dar numărul mare de prizonieri (erau peste cinci 
sute) luaţi la Sucidava — sat şi cetate, precum şi de pe 
galera grecească, le îngreuna mişcările. Luară deci 
hotărîrea să trimită robii lui Decebal care avea nevoie 
de braţe de muncă. Cu treaba asta fu însărcinat un şef 
dac, din cei mărunţei, cu numele de Mando. Acesta luă 
cu el trei sute de războinici şi porni spre miazănoapte, 
în susul văii rîului Argessos, mînînd înainte-i turma de 
robi. 

Tribunul Lucius, rănit uşor la braţ, mergea 
posomorit în rînd cu ceilalţi. Ştiind cine este şi 
socotindu-l preţios, Mando — şeful dacilor, dădu 
poruncă să nu-l bată, nici să nu-l batjocorească. 
Ordinul se extinse întrucitva şi asupra centurionilor — 
Agatus şi Stolo, care se ţineau lîngă el. 

Mergeau de-a valma. Paznicii călări nu le dădeau 
voie să se grupeze. Cu toate acestea, încetul cu 
încetul, doi cîte doi, trei cîte trei, prietenii se apropiau 
unii de alţii. Soții se apropiau de soțiile lor ca să-şi 
ajute unii altora să ducă copiii, dar biciul paznicilor 
şuiera sfişiind carnea spatelui, încolăcindu-se în jurul 
gitului, capului, arzind cu sfîrcu-i de metal. 


Femeile plingeau înfundat, copiii cu hohote, 
bărbaţii scriîşneau din dinţi. Poticnindu-se în zgrunţuri, 
alunecînd în urmele lăsate de roţi şi copite, robii se 
grăbeau cu înfrigurare, nu cumva să rămînă în urmă. 
Acolo în coada convoiului, biciul şuiera într-una. Cite 
unul istovit peste măsură cădea jos. Nimeni nu 
întorcea capul să vadă cum sarmatul se dă jos de pe 
cal ca să-i taie beregata. 


Lucius se deşteptă brusc, trezit de sfîrşitul unui 
vis urit. Se crăpa de ziuă. Cerul sidefiu la răsărit era 
senin şi odihnitor de dulce. De undeva, de jos, se 
prelingea o boare rece, mişcînd vălurile uşoare ale 
ceţii. 

Işi linse buzele uscate. Din pricina rănii avea 
febră şi cîrpa cu care era legat se lipise de carnea vie. 
Cu mîna stingă, zdravănă, pipăi iarba udă de rouă, apoi 
lipi palma de obraz. Făcu aceasta de mai multe ori pînă 
se răcori. Incetul cu încetul gîndurile-i zăpăcite de 
somn se orînduiră. Se ridică într-un cot şi privi în jurul 
său. Văzu trupurile ghemuite ale tovarăşilor de 
suferinţă. In dreapta zări corpul robust al unui străjer 
dac. Omul moţăia sprijinindu-se în lance. 

Lucius se ridică în capul oaselor. Îi venea greu 
din pricina picioarelor legate, dar aşa vedea mai mult. 

În lumina slabă dinaintea zorilor cercetă lagărul, 
corturile,  colibele acoperite cu verdeață, focurile 
aproape stinse. Drept în faţă văzu lucind mat, fără 
sclipiri, pînza rîului. Sălcii mari stufoase îl străjuiau la 
cotitură. Mai încolo, ştearsă de ceaţă, se întindea lunca 
cu piîlcuri de răchită, sălcii, plopi. 

Lucius trase cu putere în piept aerul proaspăt. Un 
dor de viaţă nestăvilit îl năpădi, dîndu-i speranţe vagi şi 
dulci. Niciodată n-a încercat el acest sentiment. Inima îi 


bătu cu putere, simţurile se ascuţiră. Învălui într-o 
privire lagărul, lunca şi cerul profund. Stelele păleau. 
jos, aproape de orizont, luceafărul arunca văpăi. O 
linişte deplină domnea peste fire. Doar din cînd în cînd 
gemea în somn cite un rănit. Caii împiedicaţi fornăiau 
în iarba udă de rouă. 

Umbra de sub sălcii îl fascina pe Lucius. Dacă ar 
fi ajuns pînă la ea, ar fi scăpat poate. Cu înfrigurare se 
apucă să deslege fringhia cu care-i erau legate 
picioarele. Se grăbea. li era frică să nu-l apuce ziua. 
Fringhia fusese înnodată udă, iar el nu putea lucra 
decit cu o singură mînă. Zdrelindu-şi degetele, pînă la 
sînge, o dezlegă totuşi. Mai pierdu cîtva timp frecîndu- 
şi picioarele amorţite, apoi culcîndu-se pe burtă se tîrî 
spre rîu. 

Cu ochii aţintiţi spre străjer, cu urechile ciulite, 
se strecură cu grijă printre cei ce dormeau. Stelele 
păleau pe nesimţite. Lucius ştia că aceasta este poate 
prima şi ultima ocazie de evadare şi gîndul că ar fi 
putut să-i scape îl înnebunea. 

In sfîrşit, lac de apă, ajunse pînă la salcia 
apropiată şi se piti în dosul trunchiului ei noduros. Din 
grămada de prizonieri răsună un geamăt. Străjerul, 
tresărind, privi într-acolo, dar după o clipă aţipi din 
nou. 

Atunci Lucius ridicîndu-se în picioare se grăbi 
spre mal. In faţă, la vreo douăzeci de paşi se afla un 
cort. Era cu poalele lăsate şi nu-l păzea nimeni. Lucius 
îl ocoli prin dreapta, căutînd să nu iasă din umbră, dar 
dintr-o dată se împiedică de funia cu care era priponit 
şi căzu. Cortul se cutremură. Stringind dinţii, ca să nu 
strige de durere, căci se lovise în rană, Lucius se sculă. 
In aceeaşi clipă, poala cortului se ridică şi în cadrul 
întunecos apăru un cap zburilit şi răvăşit de somn. 


Tribunul îl privi o clipă ca vrăjit. Zburlitul, scoţind 
un strigăt de furie, se năpusti. Lucius îl izbi cu piciorul 
în burtă şi întorcîndu-se alergă spre rîu. Din cort apăru 
însă un altul, un flăcăiandru sprinten. Dintr-o săritură îl 
ajunse pe fugar şi se încleşta de el, mormăind şi 
duhnind a usturoi. Lucius căuta să scape de strinsoare, 
folosindu-se de mîna sănătoasă, dar flăcăul pletos se 
agăţă de el ca un scai. Într-o clipită tot lagărul fu în 
picioare. Robii, cu feţele livide, se sculară în capul 
oaselor şi-l priveau înspăimintaţi. Din grămadă se auzi 
un glas: 

— Tribune, tribune! Ce ai făcut? 

Era Agatus, care se sculă, făcu o mişcare 
instinctiva spre a-i veni în ajutor, dar clătinîndu-se pe 
picioarele-i legate îşi pierdu echilibrul şi căzu. 

Dacii cu cămăşile descheiate fluturînd, alergau 
de pretutindeni. 

Cu un efort supraomenesc Lucius se smulse din 
strinsoarea tinărului, îl izbi cu stînga în obraz şi fără să 
mai privească înapoi, alergă pînă la mal şi se aruncă în 
apă. 

— În rîu, după el! striga Mando ieşit din minţi. Vă 
înec pe toţi, dacă vă scapă blestematul acela de 
roman. 

— Nu ne scapă, Mando, zise un dac cărunt de 
lîngă el, nu ne scapă căci e slăbit şi are braţul rănit. 

Dar Mando nu-l asculta. Privind înspre rîu, 
blestema într-una. 

— Ticăloşii aceştia de paznici merită să fie 
biciuiţi, jupuiţi şi aruncaţi cu piatra de git în girlă, să-i 
mănînce peştii. Leneşilor, puturoşilor, după el! 

Tinerii plini de vlagă, din cîteva aruncături de 
braţ îl ajunseră pe Lucius. În disperarea lui, acesta 
încercă să se apere pînă şi în apă. Valul rece îi 


împrospăta forţele. Călcînd apa cu picioarele, izbea cu 
pumnul în cei ce se apropiau. 

— Vreţi să mă prindeţi de viu? striga el gifiind. N- 
o să vă meargă, barbari lăţoşi şi murdari ce sînteţi. N-o 
să puneţi voi mîna pe mine. Mai degrabă o să-mi 
pescuiţi cadavrul! 

Curentul îi ducea pe toţi de vale. Apa clocotea în 
jurul fugarului. In lumina ireală a unui sfîrşit de noapte 
toate acestea păreau un joc zglobiu al tritonilor din 
poveşti. 

Un dac afundîndu-se îl apucă pe Lucius de 
picioare, un altul îl apucă de păr, apoi tăbărînd cu toţii 
asupra lui, îl scoaseră la mal. 

Pînă şi atunci, pe jumătate înecat, încerca să se 
mai apere. Mando, negru de minie, se apropie şi cu o 
lovitură de pumn îl dobori la pămînt. 

Adunați în jurul zdrenţei de om, care acum citva 
timp era un mindru tribun roman, dacii rideau, 
glumeau şi li se părea, în naivitatea lor, că-l vor dobori 
tot atît de uşor şi pe împăratul Traian cu toate oştirile 
lui. Descărcîndu-şi furia, Mando îşi aminti porunca lui 
Andauus de a avea o grijă deosebită faţă de romanii 
suspuşi şi-i păru rău de cele făcute. Intorcîndu-se către 
prizonieri strigă în limba lui: 

— Hei, voi cîini spurcaţi, cine vrea să-l ducă pe 
acest ticălos pe targa, n-are decit s-o facă! 

Romanii se uitară unii la alţii fără să priceapă. Un 
trac le traduse şi îndată se ridicară cîteva miini. 

— Dezleagă patru dintre ei! spuse Mando unui 
paznic. Agatus, decurionul Papilio şi doi soldaţi coboriră 
sub pază în luncă, îl îngrijiră pe tribun, îi legară rana 
zgîndărită şi-l puseră pe targa împletită din ramuri de 
răchită. 

Acolo unde şesul se propteşte în dealuri, iar 
acestea fugind în zarea albăstruie se înalţă şi se 
înghesuie în jurul culmilor grebănoase, se găsea un 
tirguşor dac cu numele Albota. Ajuns aici, Mando îşi 
împărţi robii în două. Toţi ţăranii cu femeile şi copiii lor 
şi cei aproape trei sute de sclavi-vislaşi de pe galera 
grecească au rămas pe loc pentru stringerea recoltei. 
Soldaţii romani şi restul echipajului galerei porniră mai 
departe. 

Dealurile se  înălţau tot mai semeţe. Riul 
Argessos nu se mai încolăcea în meandre molatece 
printre lunci şi fîneţuri, muşcînd din maluri lutoase. 
Albia pietroasă strinsă de stincă îl făcea să sară 
înspumat din prag în prag, să vuiască printre bolovani 
şi să clocotească prin viltori. 

Despărțirea de grosul convoiului era un prilej de 
bucurie pentru soldaţii disciplinaţi şi pentru cîțiva din 
echipajul grecesc al galerei. Oricum, au scăpat de 
vaietele femeilor şi ale copiilor, de ţărani sperioşi şi 
pofticioşi, de sclavi fioroşi, fericiţi că au scăpat de 
lanţuri şi visle. Acum, printre cei rămaşi nu erau decit 
cetăţeni romani legaţi de aceleaşi interese, de aceeaşi 
religie. Dar această despărţire era şi un prilej de în- 
tristare. Pînă şi în sufletul celui mai curajos se cuibări o 
nelinişte vagă. Încotro îi mînă? Ce chinuri le-a hărăzit 
soarta în viitor? Nu cumva îi duc în munţi ca să-i pună 
să lucreze în mine, ceea ce e mai rău decit moartea? 

Privind natura din jur, mulţi se cutremurau. Oare 
au să reuşească compatrioţii lor să pătrundă în aceste 
văgăuni sălbatece ca să scoată duşmanul din ele? Oare 
cum ar fi putut-o face? Dacii sînt la ei acasă, cunosc 
toate potecile, sînt obişnuiţi cu clima şi greutăţile vieţii 
de la munte. O mînă de oameni viteji ar fi putut să ţină 
în frîu o armată întreagă. Numai cîțiva dintre prizonieri 


luptaseră cu dacii sub comanda lui Traian şi în 
povestirile lor nu era nimic îmbucurător. 

Numai o zi îl purtară camarazii pe Lucius, sleit de 
puteri după încercarea sa de evadare. A doua zi, 
refăcut, mergea pe jos. Se încrincena de miînie 
amintindu-şi de umilinţă şi bătaie, dar îşi păstra 
mîndria, retrăgîndu-se în scoica tăcerii. 

Într-o zi poposiră într-un loc deschis, unde rîul 
ieşind din strîmtoare sărea voios printre bolovani. De 
jur împrejur se  înălţau brazi şi fagi seculari. 
Prizonierilor li se spuse că vor rămîne acolo pînă a 
doua zi dimineaţa şi, spre marea lor uimire, li se dădu 
pentru masa de prînz un cal care-şi rupsese piciorul. 
Repaosul neaşteptat şi darul generos oferit de stăpini 
înviorase pînă şi pe cei mai abătuţi dintre ei. 

Calul înjunghiat fu jupuit, curăţat, spălat şi apoi 
fript pe crăcane deasupra unui foc de cetină de brad. 

Nimeni nu putea să ghicească pricina acestei 
bunăvoinţi neaşteptate din partea noilor lor stăpini. 
Încruntatul lor şef, Mando, le dădu voie chiar să facă 
un mic sacrificiu. Cu această ocazie fu arsă inima 
calului omorit. 

Restul zilei se ocupară de curăţenie şi spălatul 
veşmintelor. Mulţi se culcară goi la soare printre 
tunicile întinse la uscat. 

Jos vuia rîul printre bolovani. Un vint uşor 
şuşotea în frunziş. 

Chinuit de fel de fel de ginduri, Lucius nu putu 
adormi. Cobori pînă la apă şi încercă să bea cu stinga, 
n-avea însă pe ce să se sprijine. 

— Dă-mi voie să-ţi ofer căniţa mea! auzi în 
spatele său. 


Se întoarse şi-l văzu pe Piros, medicul din 
Corinth, capturat de pe galera grecească. Zimbindu-i 
prieteneşte, bătrinul adăugă: 

— Cînd voi pierde pînă şi această ultimă unealtă 
a civilizaţiei, mă voi putea denumi, pe drept cuvînt, 
Diogene al II-lea, deocamdată nu sînt demn de acest 
mare nume. 

— Iţi mulţumesc, venerabile. 

— Vezi însă să n-o scapi în apă. 

— Am băut de atitea ori din piraie şi rîuri. Cînd 
apa era prea repede, băgăm capul în undă şi o 
sorbeam. Acum mă împiedică mîna asta rănită. 

— AŞ vrea să ţi-o văd, doar mă pricep. Lucius se 
supuse cu vădită plăcere. 

— Nu e nimic grav, spuse după un timp Piros. Pe 
seară am să culeg o buruiană care îţi va scădea din 
febră, iar pîn-atunci hai să-ţi pun o prişniţă. 

Cu aceste cuvinte, bătrînul rupse cu băgare de 
seamă o fişie din tunica sa spălată şi întinsă la uscat, o 
muie în apă şi o înfăşură în jurul umărului rănit. 

După aceea ei se aşezară pe nişte bolovani şi 
statură aşa, tăcuţi. Bătrînul medic îşi tot freca pieptul 
gol, încălzit de razele soarelui. 

— O, Phoebus, Mithra, Ra — tot una cum îţi zice, 
căci eşti unicul şi fără tine sîntem nimic. Îţi mulţumesc 
pentru ziua de azi şi te rog să-mi dai să trăiesc încă 
multe zile ca aceasta şi chiar mai bune. 

Tăcu cîteva clipe, apoi urmă cu un zîmbet blajin, 
adresîndu-se de astă dată lui Lucius: 

— Am de trei ori atiţia ani ciţi ai tu, zise el lui 
Lucius; cu toate acestea, trupul meu nu şi-a pierdut 
încă vigoarea. Nu ţi-am spus că am venit pe 
meleagurile acestea minat de curiozitate şi plin de 
dorinţă de a cunoaşte cite ceva din obiceiurile, 


moravurile şi  leacurile barbarilor de dincolo de 
Danubiu, sau mai bine zis de dincoace de Danubiu, 
uitasem că nu mă mai aflu în imperiul roman. Atunci 
cînd galera noastră a fost luată cu asalt, mă întorceam 
în binecuviîntata noastră Elladă. Mă umflam în pene şi 
mă simţeam tobă de carte; aveam chiar impresia că 
ştiu mult mai multe despre locurile acestea decit însuşi 
Herodot pe vremea lui. Ei, zeii în înţelepciunea lor, m- 
au pedepsit pentru îngimfare. Jur pe Minerva că m-am 
împăcat cu soarta mea şi socot că plimbarea aceasta 
nu e decit o prelungire firească a călătoriei mele. Dacă- 
mi pare rău de ceva, apoi numai de lipsa celor 
trebuincioase scrisului. Am o memorie excelentă, care 
nu m-a trădat niciodată, totuşi cîteodată simt nevoia să 
notez... Am să inventez ceva pînă la urmă. 

Vîntul se juca în părul lui Lucius. Odihna în acest 
loc minunat, mirosul înviorător al răşinei de brazi, apa 
proaspătă, rece îi redară întrucîtva vigoarea. 

Dinspre pădure se auziră chiote. Paznicii din jur 
răspunseră voioşi. Unii rideau şi-şi agitau mîinile 
mulţumiţi. 

Piros îşi luă opincile şi se încălţă. Arătind apoi 
spre paznicii daci, zise: 

— Nu sînt oameni răi. Ei văd lucrurile mult mai 
simplu decit le vedem noi cetăţenii falnicei Rome. Şi ei 
sînt mîndri, dar nu şi încrezuţi; şi ei sînt înţelepţi, dar n- 
o spun la toate colţurile; sînt muritori, dar nu se tem de 
moarte deoarece cred că viaţa nu e decit un scurt 
popas în drum spre o viaţă veşnică şi fericită. 

O ceată de daci cobora spre riu. Doi voinici 
pletoşi mergeau în faţă. Inarmaţi cu securi croiau drum 
acolo unde nu se putea trece. În urma lor, alţi patru 
păşeau mlădios, clătinîndu-se sub greutatea unui cerb. 
ÎI duceau pe o prăjină lungă trecută între picioarele 


legate tuspatru la un loc. Capul animalului, cu nişte 
coarne superbe, atîrna aproape pînă la pămînt. In urma 
acestui cortegiu pitoresc mergeau cîțiva daci mai 
bătrîni cu traiste vărgate, cu arcuri şi suliţi. 

Mando ieşi din cort şi-şi netezea, mulţumit, barba 
sură. 

Agatus, cu ochii umflaţi de somn, se apropie de 
Lucius şi Piros, zicîndu-le cu părere de rău: 

— O să facă acum un ospăț şi o să se îmbete. 
Cred că noi nu vom gusta din cerbul ăsta şi vom mînca 
resturile calului pîrlit la amiază. 

Lucius zimbi şi bătîndu-l pe umăr îi răspunse în 
semn de mingiiere: 7 

— Ai vînat şi tu la timpul tău, Agatus. Iți aduci 
aminte? într-o ţară tot atit de muntoasă şi plină de 
păduri, în Germania! Îţi aduci aminte cum ne ospătam 
şi stropeam cărnurile grase cu vinul tare, iar robii 
germani se uitau la noi ronţăind pîinea uscată şi 
mucegăită. Aşa-i în război! î 

După ce se întuneca şi frigul nopţii îi făcea pe 
prizonieri să se stringă mai aproape unul de altul, 
Lucius închidea ochii şi se cufunda în amintiri, iar 
gîndurile nu lăsau somnul să se apropie. 

Cînd era de o şchioapă, nu putea să adoarmă 
decit în cîntece de leagăn, iar mai tîrziu în zumzetul 
basmelor. După o zi de zbenguială prin grădină ori 
printre stîncile de pe țărm, cădea obosit pe aşternutul 
răcoros, aşteptind ca mama sau doica să înceapă a 
depăna firul miraculos al poveştilor. Ajunsese să le ştie 
pe toate şi cerea să i se spună, pe alese, ba aceea a 
bunului Saturn, ba pe a lui Lupercus. Basmele cu fauni, 
nimfe şi driade îl încîntau, acelea cu centauri şi ciclopi 
îi dădeau fiori. Cerea să i se povestească despre 


naiade şi tritoni, sau basme populare despre animale şi 
oameni isteţi: cîte şi mai cite, unul mai frumos decit 
altul. Dar mai ales îi plăcea să asculte despre zeitățile 
proteguitoare ale casei — penaţii. Grădina vilei lor din 
Salernum era plină de statuiele acestora. Chipurile lor 
dăinuiau în memorie şi le vedea aievea. Mici şi mai 
mari, zvelţi şi bondoci, frumoşi şi uriţi şi fiecare cu rolul 
lui. Ossipago, bunăoară, întărea oasele şi-i făcea pe 
copii să crească viguroşi; Statininus îi învăţa să stea pe 
picioare şi să facă primii paşi; Fabulinus îi învăţa să 
vorbească. Cei mai nesuferiţi erau: Educa, care-i iniţia 
pe cei mici să mănînce cuwviincios, Potina, care-i 
deprindea să bea fără să-şi păteze hăinuţele şi Cuba, 
care-i făcea să adoarmă la timp. Favoriţii săi erau 
lterduca şi Domiduca, veseli şi frumoşi. Unul îi ocrotea 
pe copii în drum spre şcoală, celălalt îi aducea teferi 
pînă la pragul casei. Şi acum, după atita timp, îşi 
reaminti cu duioşie naiva rugăciune cu care li se 
adresa zi de zi, pînă se făcuse băiat mare. Acum, cînd 
era rob şi pribeag pe meleaguri vrăjmaşe, şi-ar fi dorit 
un Domiduca atotputernic care să-l scoată din impas şi 
să-i îndrepte paşii către lumea lui. Dar cei mari nu se 
bucură de privilegiul copilăriei şi trebuie să se descurce 
singuri. Pe atunci, pentru a-i îmbuna era de ajuns să le 
picuri la picioare vin, lapte sau miere, să le împleteşti 
ghirlande şi coroane de flori. Acum... toate erau în 
mîinile neîndurătorului Fatum. 

O vedea aievea pe sora sa, mica Fulvia ajutîndu-l 
la făcutul coroanelor, căci el nu era deloc dibaci în 
această treabă. O vedea împletind cu măiestrie ramuri 
de mirt ori de măslin, aşezind florile de lămii sau 
magnolii în cercul complicat al cununelor. După ramuri 
şi flori se duceau în grădină, umbrită dinspre miazăzi 
de chiparoşi, străjuită la miazănoapte de pini negri. 


Acolo era domeniul lui Cultus, grădinarul. Era un ade- 
vărat vrăjitor, acest grec din Alexandria. Ce mai 
răsucea el pomii fructiferi şi arbuştii aduşi din cine ştie 
ce ţări depărtate. Ce forme stranii le dădea; ba ţi le 
răstignea pe un zid, ba le învirtea pe după prăjini, ba le 
tundea în chip de piramide şi sfere, ba le agăța de 
pergole în formă de meandre, volute şi spirale. 

Avea bătrinul în grădină un copăcel care le 
plăcea mult. Tiptil-tiptil, ca să nu-i vadă, se furişau 
Lucius şi Fulvia către acel copăcel. li atingeau pe rînd 
frunzele şi rideau pe înfundate privind cum se închid. 

Cultus îi descoperea şi venea ca să-i gonească. 

— Plecaţi de aici, răutăcioşilor! Nu v-am spus de 
atitea ori să lăsaţi mimoza în pace? E un copac ruşinos 
şi nu poate să-i sufere pe copiii neascultători. 

— Dar nu i-am făcut nimic, răspundea de fiecare 
dată Lucius, n-am rupt o singură frunză. 

— N-are a face, copăcelul e prea gingaş şi poate 
să se usuce dacă-l necăjiţi. 

Fulvia întindea un deget şi atingînd o frunzuliţă, 
spunea: 

— Incă una, Cultus, şi am plecat. 

Apoi, apucîndu-l de mînă pe Lucius, fugea rizînd. 
Moşul îşi punea miinile în şolduri şi, tropotind pe loc, 
striga după ei: 

— Staţi că vă prind eu! 

Copiii, prefăcîndu-se că le e frică, ţipîind, 
dispăreau după tufe, pentru ca după citeva clipe să 
apară din nou. 

Tot acolo, mulţi ani mai tîrziu, o cunoscuse pe 
Herminia. 

Într-o seară, cerul era de opal, iar promontoriul 
înceţoşat de boare sidefie. 


Ospăţul era cumpătat, dar ales, aşa cum îi 
plăcea maestrului Plinius, oaspetele lor de onoare, care 
poposise pentru cîteva zile în Salernum. 

In seara aceea, doi oameni erau pe deplin 
fericiţi: fratele său Caius, elevul marelui învăţat, şi 
Lucius, care o cunoscuse pe Herminia. 

După ospăț însoţi pe Fulvia şi Herminia pînă la 
ţărmul mării. Stătea tăcut în preajma lor, absorbit de 
admiraţie. Privită din orice parte, Herminia era una şi 
aceeaşi frumuseţe neasemuită şi dacă el, om răsfăţat 
de soartă, nu a simţit niciodată dorinţa de a poseda 
ceva, căci avea de toate, în seara aceea, asemenea 
unui plebeu vanitos şi orgolios, cu nenumărate dorinţi 
neîmplinite, a dorit-o pe Herminia numai pentru el şi 
pentru totdeauna. Dar fata nu era bine dispusă şi 
pretextînd că e obosită, plecă în curînd. 

După ce lecticele duseră musafirii pe la casele 
lor, Fulvia îl întrebă: 

— Nu-i aşa că e minunată? Toţi bărbaţii din oraş 
sînt nebuni după ea. 

Lucius simţi o teamă nelămurită, dar Fulvia îi 
ghicise gîndul: 

— Să nu-ți fie frică! Eşti fără concurenţă. Cine 
poate să se compare cu tine, frăţioare? Publius cel 
gras, Corolus slab ca un tîr sau Simplicius cu capul lui 
de maimuţă? 

El îi mulţumi cu un zîmbet. 

— Spune-mi, continuă ea, nu am dreptate? Pater 
este de familie bună, dar e prea scund, Solacus e 
putred de bogat, dar e fiu de libert. 

— Pe Marcellinus l-ai uitat? 

Fulvia lăsă ochii în jos şi, turburată, răspunse: 

— Am întrebat-o. Nu-i place, căci e veşnic 
încruntat. 


— Ş-apoi, adăugă Lucius sărutînd-o pe frunte, te 
iubeşte pe tine. 

Obrajii Fulviei se împurpurară. 

— Cine ţi-a spus această glumă? 

— El mi-a spus-o, surioară. 

— Nu cred. Ar fi putut să mi-o spună el însuşi, 
doar nu e timid cu fetele. 

— O să ţi-o spună într-o zi. 

Un paznic se apropie cu torţa aprinsă şi lumină 
feţele celor ce dormeau. Lucius întredeschise ochii şi-i 
închise din nou, dar apt ȘASE destrămară. 


În locul unde Argessos ia naştere din două piraie, 
unul cu ape limpezi, iar altul — tulburi şi roşii, convoiul 
se întîlni cu un pilc de războinici daci, călări. 

Întîlnirile erau atit de rare prin pustietăţile 
acelea, încît treburile fură lăsate la o parte şi cele două 
grupuri îşi îngăduiră un răgaz mai lung. 

În stînga văii, pe malul înalt al rîului se afla o 
poiană străjuită de codri întunecoşi, iar în colţul de jos 
al ei se pitea o aşezare omenească. Robii se trîntiră în 
iarba înmiresmată presărată cu flori, trăgindu-şi 
sufletul după atita umblet pe arşiţă, iar vremea fiind 
către amiază, dacii tolăniţi la umbră se puseră pe 
mîncat şi pe băut. 

Pe neaşteptate, de ceata prizonierilor se apropie 
un dac care-l strigă pe Piros să vină după el. Nu se 
miră nimeni că-l cheamă, căci bătrinul devenise 
cunoscut, atit la robi, cît şi la stăpîni, ca vraci iscusit şi 
îndeminatec. Piros la rîndul său strigă pe un soldat, 
trac de origine, care ştia limba localnicilor şi care l-a 
mai însoţit în ocazii asemănătoare. 

— Hei, vraciule, zise Mando, cînd cei doi i se 
înfăţişară, iată un tarabosta care are o bubă în gitlej şi, 


din pricina asta, nu poate înghiţi şi nici vorbi; vezi ce 
poţi face ca să-l scapi de belea. 

— Stăpine, voi încerca să-l ajut, dar nici noi, 
vracii, nu sîntem atotştiutori. Pe lîngă asta, ochii îmi 
sînt împăienjeniţi de slăbiciune, iar mîinile şi picioarele 
îmi tremură de oboseară, doar ştii bine, stăpîne, că de 
aseară noi, cu aceste vorbe Piros cuprinse într-un gest 
toată ceata de robi, nu am pus nimic în gură. 

— Vorba! grec şiret ce eşti, o să vi se dea şi vouă 
cînd voi găsi eu de cuviinţă să vă dau, şi o să vă dau, 
căci nu vreau să-mi muriţi în drum. Deocamdată 
soarbe asta şi te întăreşte... Manda îi întinse o 
strachină cu lapte covăsit. 

— Îţi mulţumesc, stăpîne, pentru dărnicia ta, zise 
Piros cu uşoară ironie în glas şi golind vasul pe 
jumătate îl întinse  însoţitorului său, zicîndu-i în 
latineşte: 

— Bea, omule, şi întăreşte-te, dacă nu te-o apuca 
burta după asta. 

După ce-l examina pe bolnav, Piros îl duse la un 
izvor cu ape limpezi ca cleştarul, ceru un cuţit subţire 
şi ascuţit şi-l operă pe bolnav într-o clipită. Apoi căută 
nişte ierburi în jur şi puse să i le fiarbă într-un ceaun. 
După ce infuzia fu gata, o strecură şi o dădu bolnavului 
să-şi clătească gitul cu ea, din cînd în cînd. 

Peste vreun ceas, bolnavul se uşura într-atita că- 
şi recapătă glasul şi ţinu mult să-l răsplătească într-un 
fel oarecare pe vraci... 

— Da, stăpine, îi răspunse Piros, am nevoie de 
ceva cald, un cojocel bunăoară, căci sînt bătrîn şi 
sîngele nu-mi aleargă prin vine atît de repede ca la cei 
tineri. 


Astfel Piros se alesese cu un cojocel îmblănit, de 
toată frumuseţea, dar se mai alesese şi cu altceva, 
mult mai preţios. 

Pe cînd se întorceau la tovarăşii lor, soldatul 
care-l însoțea îi spuse încet: 

— Pînă ai stat tu de vorbă cu Mando, eu am tras 
cu urechea la ce se vorbea în jurul meu. Află că armata 
romană nu a mai mers pe vechiul drum spre Tapae, ci 
pe sub poalele munţilor pînă la Aluta şi are de gînd să 
urce pe valea acestui rîu. Din cîte am înţeles, dacii sînt 
tare miîhniţi şi necăjiţi. 

— Eşti sigur de ceea ce spui? întrebă Piros 
apucîndu-l de braţ. 

— Da, venerabile, am auzit bine. Erau chercheliţi 
şi vorbeau destul de tare, doar ai auzit şi tu, chiar dacă 
nu ai înţeles. Am un auz prea fin ca să-mi scape o 
vorbă spusă la trei-patru paşi. 

— Ti-ti! Asta-i bună, după cite ştiam Decebal îi 
aştepta pe valea Tsiernei; tocmai de aceea am şi 
părăsit în grabă meleagurile acelea, întrerupîndu-mi 
călătoria înainte de vreme de teama războiului. 

— Şi ai nimerit din lac în puț. 

— Da, întocmai, dar nu mă pling. Tot mai am cite 
ceva de învăţat, de văzut, de admirat. 

— Dar ce au avut dacii cu o galeră grecească? 

— În război toate mijloacele sînt permise. Oare 
noi, grecii, nu sîntem cetăţeni romani, iar Achaia nu eo 
provincie romană? 

Apropiindu-se de Lucius şi prietenii săi, Piros le 
zise cu jumătate de glas: 

— Am o veste bună pentru voi. Nu ştiu dacă n-ar 
fi mai bine să v-o spun după masă, ca să nu leşinaţi de 
bucurie. 


— Da ce, întrebă Agatus, au de gînd totuşi să ne 
dea ceva de mîncare? 

— Mando mi-a spus că nu ţine cîtuşi de puţin la 
cadavrele noastre. 

După această glumă, se aşeză între ei pe iarbă şi 


le povesti tot ce auzise de la însoţitorul său. 
A 


Urmară zilele de greu urcuş. Convoiul se tira 
încet, ca un şarpe rănit, pe potecile înguste şi 
întortocheate. Proviziile se terminaseră şi oamenii 
lihniţi, mulţi din ei bolnavi de stomac şi de friguri, abia 
se mai ţineau pe picioare. 

Din locul unde se întîlniseră cu pilcul de călăreţi 
daci, convoiul de sclavi coti la stînga, de-a lungul unui 
piîriu cu ape roşiatice. Străbătind apoi cîteva tainice 
poieni, ajunseră la o nouă confluență. De aici, părăsind 
valea, urcară un munte cu povirniş domol. Drumul 
anevoios prin pădurile virgine, pe o potecă ce abia se 
zărea, era atit de lung şi de obositor încît pe la sfîrşitul 
zilei, cînd ajunseră pe culme, oamenii căzură jos 
istoviţi. Nimeni nu mai admira minunata privelişte ce 
se desfăşura în faţa ochilor. larba măruntă de pe vîrful 
golaş, rotund ca un ceaun, îmbia la odihnă. 

In seara aceea dacii aveau de gind să dea robilor 
cîte ceva de mincare, căci puseseră la fiert cazane 
mari cu apă. 

Aşezindu-se pe iarbă, ceva mai la o parte de 
furnicarul omenesc, Lucius şi Piros stăteau de vorbă. 
Cu toată oboseala, bătrinul medic nu putea să-şi 
ascundă admiraţia. 

— Prin urmare, aceştia sînt Munţii Carpilor? Sînt 
frumoşi. Priveşte, fiule: cît vezi cu ochii numai culmi 
semeţe, numai creste! 


— Într-adevăr, sînt majestuoşi, cu toate că Alpii îi 
întrec mult în înălţime, răspunse Lucius, încheindu-şi 
tunica, la git. 

— Ţi-e frig? 

Bătrînul îi acoperi umerii cu poala mantalei. Un 
vînt rece se plimba prin înălţimi, suflînd dinspre culmile 
acoperite pe alocuri cu zăpadă. 

Au stat aşa citva timp, tăcuţi, contemplind 
natura. Soarele apunea în stînga, după o creastă de 
formă ciudată, care amintea figura unui om culcat cu 
faţa în sus. Culorile se schimbau vertiginos. De la 
verzui la albastru azuriu, de la albastru sineliu la 
stîinjeniu. Zăpada sclipea imaculat şi totul, munţii, 
cerul, norii păreau că plutesc într-un lichid sidefiu, 
incomparabil, miraculos, care, învăluind pînă şi cele 
mai rigide şi înfiorătoare forme le prefăcea în frumuseți 
pline de graţie şi duioşie. 

— De unde vine numele de Munţii Carpilor? 
întreabă Lucius cu privirea pierdută în zări. 

— De la o seminţie getică — Carpi, care au 
stăpiînit aceste meleaguri cîndva pe vremea marelui 
călător Herodot. Acum ei şi-au împlinit ciclul vieţii şi nu 
au mai rămas decit cîteva grupuri răzlețe în răsăritul 
acestui lanţ de munţi. Cam atita se ştie despre ei. In 
tot cazul, ţi-o spun cu tristeţe, aceste locuri sînt foarte 
cunoscute. Cînd şi cînd, cîte un negustor sau cite un 
aventurier temerar înfruntă greutăţile şi primejdiile 
acestor drumuri. De altfel băştinaşii cît timp nu sînt 
aţiţaţi sînt primitori. Mai degrabă mi-ar fi teamă să 
călătoresc singur prin munţii Trinacriei sau Libanului 
decit prin meleagurile acestea. 

— Maestre, îl întrerupse Lucius, mi-ai promis 
alaltăieri să mă lămureşti în privinţa drumului pe care 


împăratul l-a ales de astă dată. Unde se află rîul Aluta 
şi ce ţinuturi au străbătut armatele noastre? 

— Cu plăcere. Piros căută ceva cu privirea. Uite 
colo o piatră mare, să mergem la ea. 

Bătrînul luă o pietricică colţuroasă şi se apucă să 
zgîrie peste pojghiţa subţire de licheni a bolovanului. 

— Priveşte! Nu sînt un mare desenator, totuşi îţi 
voi reda aproape exact o hartă sumară a Daciei, făcută 
de un călător grec acum vreo sută de ani. Pe aici trece 
lanţul munţilor, uite aşa, ca un imens arc destins. Riul 
Argessos izvorăşte din el şi curge la vale mai întîi spre 
miazăzi, apoi înspre miazăzi-răsărit. Nu departe de el, 
cam la vreo cincizeci de mile înspre apus, munţii sînt 
străpunşi de o trecătoare foarte lungă, dar destul de 
largă prin care se scurge Aluta, venind de dincolo de 
munţi, de pe podişul dacic. Ai priceput? 

— E cît se poate de limpede. 

— Priveşte mai departe! Aici, la poalele munţilor 
se află ţinuturile locuite de piegeţi; şi ei sînt de neam 
dacic, dar sînt mult mai blînzi. Împăratul şi-a îndreptat 
oştirea dinspre Drobeta, din locul unde Dunărea 
străpunge munţii şi străbătînd ţinuturile de sub munte 
a ajuns pînă la rîul Aluta. 

Uitindu-se la Lucius, Piros fu surprins de 
schimbarea chipului său. Ochii îi sclipeau de bucurie, 
nările îi fremătau. 

— Prin urmare, între cele două văi nu sînt decit 
vreo cincizeci de mile? întrebă el într-un tîrziu. 

— Aşa cred. 

— Atunci sîntem foarte aproape de oştile 
romane. 

— Asta nu se ştie. 

— Cum nu se ştie? Atunci te contrazici singur? 
zise Lucius posomorîndu-se. 


— Nu mă contrazic. Nu uita că vestea ne-a 
parvenit tirziu, iar noi n-am stat o clipă şi am tot urcat, 
am tot mers spre miazănoapte. 

— Crezi că armata a stat pe loc? 

— Eşti militar şi mă simt stingherit aducîndu-ţi 
aminte că o armată nu se deplasează atit de uşor, mai 
ales cînd este vorba de o strimtoare păzită cu 
străşnicie de duşman. Crezi că dacii stau cu miinile în 
sîn? Ei îşi apără ţara şi sînt gata să moară pentru ea. 

Lucius îşi lăsă capul în jos. 

— Da, ai dreptate! Apoi privi înspre Apus, spre 
creasta aceea cu chip de om. Soarele dispăruse după 
ea, înconjurind-o cu un nimb de lumină. Tribunul era 
vădit emoţionat. 

Piros veni lîngă el şi cuprinzindu-i umerii, îl 
întoarse puţin. 

— Nu într-acolo trebuie să priveşti, ci niţel mai 
spre miazăzi. Dacă oastea romană s-ar fi aflat în 
dreptul locului unde ne aflăm noi, adică pe culmi, 
războiul ar fi fost pe jumătate cîştigat. 

O dată cu lăsarea nopţii un frig năpraznic se lăsă 
peste vîrful golaş.  Inţepeniţi, cu feţele vinete, 
prizonierii şiruri-şiruri trecură pe la cazane să-şi ia 
porţia de ciorbă, dacă s-ar putea denumi aşa o fiertură 
în care nu se puteau distinge; decît mirosul cărnii de 
berbec şi nu se putea găsi decit cîteva boabe de grîu. 
Piine nu căpătaseră căci nu mai era. Agatus adusese în 
oala sa de lut şi porţiile lui Lucius şi Piros. Clănţănind şi 
lovindu-se cu dinţii de marginea aspră a vasului, 
sorbiră fiertura care cu toată foamea li se păru gre- 
țoasă şi se culcară apoi în grupuri strînse ca să le fie 
mai cald. 

— Nu mai e chip de răbdat, zise Agatus, mai bine 
moartea decit o viaţă ca aceasta. 


— Cred că avem destul curaj, adăugă Stolo. Dacă 
ne vom îndrepta mereu spre apus-miazăzi, vom da în 
cele din urmă de ai noştri. 

—  Hotăriţi voi, răspunse grav Lucius, eu mă 
asociez la toate. 

— Fiii mei, le zise cu o voce rugătoare Piros, fiii 
mei dragi, eu nu vă sfătuiesc să faceţi una ca asta. Veţi 
merge de-a dreptul spre pieire. Nu e acesta rostul 
vostru. Armata romană va pierde cîţiva ostaşi fără nici 
un folos pentru ea. Nu uitaţi ce vă aşteaptă în cale. 
Gîndiţi-vă numai: drumul vă este necunoscut, arme nu 
aveţi, mîncare de asemenea. Sinteţi slabi şi obosiţi, nu 
aveţi o haină călduroasă pe voi. In desiş riscaţi să vă 
întîlniţi cu fiare sălbatice, sau, ce e şi mai rău, cu 
oameni. Presupun că tot ţinutul acesta este împinzit de 
luptători daci, căci le e teamă să nu fie înconjurați de 
romani. Nu încape nici o îndoială că potecile, vilcelele, 
văile şi culmile sînt supravegheate. Vă daţi seama de 
toate acestea? 

— Da, îi răspunse în şoaptă Lucius, sîntem 
militari de meserie şi le ştim tot atit de bine ca şi tine, 
dar este ceva care biruie orice greutate şi de care ai 
uitat. 

— Dorul de libertate, răspunse în locul lui Agatus. 

Înţepeniţi de frig şi legănaţi de visuri de evadare, 
Lucius şi cei doi centurioni nu putură adormi în 
noaptea aceea. Locul era foarte potrivit pentru a fugi. 
În timpul zilei ei s-au orientat destul de bine. Dacă ar 
trece pădurea de sub plai, ar da de o vale lungă care 
se îndreaptă tocmai înspre locul unde bănuiau ei că s- 
ar afla ostile romane. Cincizeci, şaizeci chiar optzeci de 
mile n-ar fi o mare piedică pentru ei, în două zile ar 
ajunge. Dacii puţini la număr nu ar îndrăzni să-şi 
înjumătăţească ceata pentru a-i urmări; operaţia ar fi 


grea şi ar cere timp. Mîncarea şi armele nu-i preocupau 
deocamdată, s-ar fi descurcat pe drum. Dar, spre 
marea lor miîhnire, dacii deveniseră de la un timp 
foarte prudenţi. Toată noaptea gărzile dublate s-au 
plimbat în jurul lagărului. Cîteva focuri ardeau într-una 
luminînd cu flăcările lor pilpîietoare întregul plai. 

Spre dimineaţa, cînd din pricina zorilor lumina 
focurilor începu să pălească, iar culmea fu învăluită în 
ceţuri, lui Lucius i se păru că s-ar putea încerca ceva. 
El se sfătui cu Agatus şi Stolo şi-l linişti pe vraci, care 
se trezise şi căuta să-i oprească. Statură culcaţi, 
pîndind mişcările celor doi daci care erau de straja prin 
apropiere. 

— Vedeţi acolo mai jos un bolovan? spuse Lucius 
încet celorlalţi doi. Deocamdată trebuie să ajungem 
pînă la el. Va fi primul nostru salt. Staţi puţin aşa, 
acum, gata! 

Se tiriră prin iarba udă şi se lungiră în dosul 
pietrii. Întoarseră capul şi cercetară terenul ce cobora 
spre pădure. O ceaţă nu prea deasă urca dinspre 
aceasta  învăluind toate din jur. Distanţele şi 
dimensiunile deveniseră înşelătoare. Cînd se pregătiră 
să facă un al doilea salt, de jos se auzi sunetul tă- 
lăngilor şi hămăit de cîini, iar peste cîteva clipe din 
ceaţă, ca din valuri, apărură capete de oi. 

— Blestem, murmura Lucius. Ce-i asta? 

— E o turmă, răspunse Agatus cu vocea stinsă. 

— Ne-au închis drumul, ne-au răpit speranţele. 
Stolo îi apucă de miini: 

— Ce-ar fi să lăsăm oile să treacă peste noi şi să 
ne ascundă de vederile paz... 

Nu termină fraza, căci doi cîini mari, lăţoşi se 
repeziră la ei lătrind cu furie. Un sunet prelung de 
bucium răsună din dosul turmei. Chiar în aceeaşi clipă 


răsună cornul dacilor amintind deşteptarea. Lucius le 
făcu semn celorlalţi şi toţi trei tîrîş, urmăriţi de aproape 
de cîini, se întoarseră la locurile lor, abătuţi şi ruşinaţi. 

Piros şedea în capul oaselor cu mîinile 
împreunate ca pentru rugăciune şi ofta uşurat văzindu- 
i din nou lîngă el. 

— Sînt bucuros, nespus de bucuros, zise el încet, 
că vă văd din nou aici. Mi-era teamă pentru voi. Cu tot 
curajul pe care-l aveţi şi de care m-am convins, sînt 
atitea lucruri neprevăzute. Tocmai atunci cînd v-aţi 
cufundat în ceaţă şi am început să mă rog zeilor pentru 
voi, a trebuit să apară această turmă. Ce întîmplare, ce 
întîmplare. Să ştiţi: marea Nemessis a vrut să vă abată 
din drumul primejdios pe care aţi pornit. 

Lucius şi tovarăşii săi nu-l ascultau. 

Turma se opri în dreptul lagărului. Oile speriate 
de mulţimea de oameni şi de lătratul năpraznic al 
cîinilor se scurgeau în valuri behăitoare pe de lături. 
Ciobanii dînd jos glugile sumanelor încleştară mîinile 
pe bite, dar dinspre lagăr răsunară strigăte de bucurie 
ale dacilor. 

Mando ieşind din cort şi aflind despre ce este 
vorba, trimise să-i cheme pe ciobani la el. 

Îi întrebă de unde vin şi ce veşti au despre 
mişcările oştirilor, dar nu prea pricepu răspunsurile lor. 
Vorbeau munteneşte, sonor şi dulce, cîntau, nu 
vorbeau. Unul dintre muntenii care conduceau ceata 
lui Mando se apucă să tălmăcească. 

— De unde veniţi, oameni buni? 

Baciul, un om bătrîn cu plete lungi, albe ca 
neaua, îl privi zimbind pe sub mustață. 

— Apoi noi venim de departe. 

— Întreabă-i: de unde anume! porunci Mando. 

— Noi umblăm cu oile de colo pînă colo. 


— Cum vine asta? 

— Nu sîntem de prin partea locului. Noi paştem 
oile pe muncelele de lîngă rîul mare. 

— N-am auzit de aşa rîu! 

— Îi mai zice Aluta. 

— Aluta? Şi de ce aţi pornit încoace? 

— Apoi ce era să facem? Am fugit de bătălie. 

— Ce tot vorbeşti, care bătălie? 

— Acum patru zile s-au bătut ai noştri cu romanii 
aceia, care au venit să ne jefuiască ţara. 

— Şi de ce aţi fugit, vă e frică? 

— Nu-u-u, nu ne e frică, flăcăii noştri s-au dus cu 
toţii la luptă. lar noi, bătrînii, făcu un gest larg cu mîna- 
i bătucită, am îndeplinit porunca şi am plecat cu oile şi 
caii, cu oalele, ciuberele şi ţoalele noastre. 

— Ce poruncă? Cine a dat-o? 

— Tarabosta cel mare, Vezina, a dat-o şi a zis să 
scăpăm avutul în munţi. Avutul nostru ăsta-i: oile! 
Femeile şi copiii vin din urmă călări. 

Se întoarse şi privi cu drag spre turma care 
împiînzise plaiul. Apoi bătrînul se întoarse din nou spre 
Mando şi-l întrebă la rîndul său: 

— Dar tu cine eşti şi de unde vii, tarabosta? 

— Eu sînt Mando. Am părăsit şi eu ţinuturile mele 
din şes şi mă duc la Decebal, să-i duc în dar pe aceşti 
robi romani. 

— Deci şi tu, tarabosta, ai fugit în munţi? De 
unde vine urgia asta peste oameni? Zalmoxis e mare! 
El vrea să-i vadă pe daci uniţi în primejdie, căci prea s- 
au mincat pîn-acum pentru lucruri de nimic. Nu le 
ajungea cite turme au avut, cîte plaiuri au stăpinit, cite 
bogății au strîns. Vroiau să ia de la vecini de-a gata. 
Zalmoxis ne încearcă, fie voia lui binecuvîntată. Sînt eu 
prea bătriîn, dar m-aş mai duce o dată cu securea să 


gonesc hrăpăreţii duşmani peste Dunaris. Trebuie însă 
să păzesc avutul fiilor şi nepoților mei. Acei dintre ei, 
care se vor întoarce, din ce vor trăi? Tu ce crezi, 
tarabosta? 

— Şi eu cred la fel! 

Bătrînul întoarse faţa către ceilalţi ciobani, erau 
opt de tot, toţi cu pletele ninse de vreme. 

— Hai să mergem! 

Capul său frumos, cu plete albe de patriarh, se 
desena viguros pe fondul culmilor. 

— Staţi puţin, îl opri Mando, nu mi-ai spus unde a 
fost bătălia aceea mare şi cine a ieşit biruitor. 

— Bătălia, tarabosta, s-a dat dincolo de ieşire din 
trecătoare, acolo unde dealurile se îngiînă cu munţii, iar 
ai noştrii s-au retras la gura trecătoarei. 

— Deci ai noştri au fost bătuţi? 

— Mulţi, foarte mulţi daci s-au dus în grădinile lui 
Zalmoxis. 

Bătrînul se înclină în faţa lui Mando şi ieşi din 


cort. 
* 


Spre seară cînd lucrările încetară şi trimbiţele 
chemară soldaţii la cină, o unitate de numidieni intră 
pe poarta castrului, mînînd în faţă-i o ceată de 
prizonieri daci. 

Soldaţii îşi lăsară treburile şi le ieşiră în drum. 
Erau dornici să-i vadă pe aceşti fioroşi barbari, atît de 
temuti şi neînfricaţi în luptă. 

Legaţi cîte şase în rînd, dacii mergeau 
posomoriţi, cu capetele lăsate în jos, nepăsători la 
loviturile bicelor. 

Rînjindu-şi dinţii strălucitori de albi, numidienii 
vorbeau şi glumeau în graiul lor gutural. Învingătorii ca 


şi învinşii erau plini de praf, pătaţi de sînge. Peste tot 
plutea mirosul iute de sudoare. 

— A fost o încăierare? întrebă un roman. 

— O-o-o! făcu un decurion tuciuriu care o rupea 
puţin latineşte, încăierare zici tu? A fost o luptă ma-a-a- 
re! îşi desfăcu miinile cît mai larg ca să arate cit de 
mare a fost lupta. 

— l-aţi gonit pe daci? întrebă acelaşi soldat 
mergind alături de cal şi ţinîndu-se de şeaua 
numidului. 

— Încă nu-u-u! Sînt mulţi şi se luptă ca nişte lei. 

— Unde i-aţi prins pe aceştia? 

— Au vrut să ne înconjoare, coborînd din desiş, 
dar noi am prins de veste şi i-am măcelărit. Numai 
aceştia au rămas, înclinîndu-se apoi către roman, îi zise 
încet: Şeful, Hadras, a vrut să-i omoare pe toţi, dar a 
venit poruncă de la prefect să luăm citeva zeci de vii. 

Numidul clătină capul cu părere de rău şi 
adăugă: 

— Scump ne-a costat această poruncă. Aceşti 
catiîri nu vor să se predea; se omoară singuri cînd văd 
că noi îi cruţăm. Pe aceştia i-am prins cu arcanele, da! 
Numidul plescăi din limbă şi lovindu-şi calul cu călciiele 
se grăbi să-şi ajungă unitatea. 

Convoiul făcu înadins înconjurul barăcilor ca 
prizonierii să fie văzuţi de toată lumea. O mulţime de 
soldaţi mergeau alături strigind şi glumind. Unii mai 
nesăbuiţi huiduiau şi-i loveau pe prizonieri. 

O parte din numidieni poposi lîngă 
cantonamentul centuriei lui Cappa. După ce-şi văzură 
de cai şi-i închiseră pe daci într-o încăpere goală, 
veniră să se aşeze la focul lui Caliga. Asdus se aşeză şi 
el cît mai aproape de decurioni ca să asculte noutăţile 
zilei. 


Majoritatea numidienilor ştiau prea puţin limba 
oficială, de aceea ei îşi vedeau de treburi. Doi dintre ei 
însă vorbeau binişor latineşte. 

— la povesteşte-ne cum a fost, îl îndemnă Caliga 
pe unul din ei, întinzîndu-i o strachină cu ciorbă de 
carne. 

Numidul îşi ridică miinile spre cer şi dîndu-şi ochi 
peste cap exclamă: 

— O zei milostivi! 

Un timp mînca, sorbind zgomotos, sugind 
măduva din oase, aruncînd ciolanele în foc. 

— Deci n-a fost glumă şi nici încăierare, ci luptă 
adevărată? insistă Caliga. 

Numidul, curăţindu-şi dinţii cu ajutorul degetelor, 
mormăi: 

— O zei îndurători! 

Caliga văzînd că nu-i nimica de făcut, aşteptă. 
Numidul rîgii, îşi şterse degetele în barbă, întinse 
picioarele spre foc şi numai după aceea zise rar: 

— Cum poţi tu să zici că a fost o glumă, cînd mii 
de ostaşi s-au ciocnit. Cum poţi tu să zici că a fosto 
încăierare cînd sute de viteji au căzut şi nu s-au mai 
ridicat? Eu care am luptat în Lybia, în Judeea, în 
Germania n-am mai văzut aşa luptă. 

— E departe de aici? 

— Vreo zece mile în susul rîului. 

— l-aţi biruit pe daci? 

— Nu, lupta a fost întreruptă de lăsarea nopţii. 

— Voi aţi plecat din lagăr încă înainte de prînz. 

— Da, cînd am sosit, lupta era în toi. Legiunea 
Italica le ţinea piept duşmanilor şi mulţi căzuseră. 
Insuşi împăratul venise într-ajutor cu o parte din 
cohortele legiunii Claudia şi pretorienii săi. Tot atunci 
am sosit şi noi. 


— Valea e largă acolo? 

— Nu. Aluta curge pe sub malul stîncos lăsînd de 
partea cealaltă un loc deschis de vreo două stadii. 

Un călăreț se opri la cîţiva paşi de foc. 

— Ei, voi de colo! strigă călăreţul. Cineva mai 
mare să vină la mine! 

— Vine îndată, răspunse Caliga şi-i zise lui Asdus: 
Du-te de-l cheamă pe Capito, repede. Uite-l colo lîngă 
focul acela mare, stă de vorbă cu şeful numidienilor. 

Asdus execută ordinul cu repeziciune şi Capito se 
apropie de călăreț. 

— Salve, tribune! 

— Pînă-n zori veţi pleca. Fiţi gata! Tu, ordo, vei 
conduce cohorta, căci tribunul Marcellinus a fost 
chemat la împărat. Să nu rămînă nimeni în 
cantonament fără motive întemeiate. 

Vei inspecta imediat cohorta şi vei transmite 
ordinul şi celorlalţi, ai înţeles? 

— Da, tribune, întocmai! 

— Atunci cu bine şi vă urez noroc! 


— Salve, tribune! 
* 


Soarele pitit după o stîncă colțuroasă arunca 
văpăi orbitoare din dosul ei. Părea că a luat foc poala 
cerului dinspre răsărit. Versanții dinspre apus ai 
muncelelor scînteiau, prinzînd din ce în ce mai multă 
culoare. Codrii umezi abureau. Ceţurile se destrămau 
prin văi şi viroage. Printre scamele lor apărea cîte un 
colţ de stîncă trandafiriu, cîte un pîlc de brazi în toată 
splendoarea verdelui său. Dimpotrivă, peste vale, la 
adăpostul malului stîncos şi abrupt, totul era cufundat 
în umbră, în care, una-ntr-alta se topeau contururile 
tuturor lucrurilor. 


Cohorta mărşăluia de-a lungul apei. Clipocitul 
undelor se contopea cu scrişnitul prundişului sub paşii 
grei. Capito, pe calul său voinic, îşi întorcea capul 
încolo şi încoace, scrutind cînd marginea pădurii 
inundată de lumină, cînd crestele cufundate în 
întuneric. Din cînd în cînd se dădea la o parte şi lăsînd 
să treacă centuriile, cerceta feţele oamenilor. 

— Capul sus, soldaţi, capul sus! 

În spatele unui pripor împădurit se întîlniră cu o 
trupă ieşită din luptă. Ostaşii obosiţi trebăluiau lîngă 
focuri, uitindu-se ciudat la unitatea proaspătă ce se 
grăbea la prăpăd. Cite unul, mai nepăsător, ori mai 
obişnuit cu  grozăviile războiului, striga celor ce 
treceau: 

— Grăbiţi-vă, nunta e în toi! 

— Vinul roşu se varsă din plin, pregătiţi-vă 
ploştile! 

leşiră din pădure. Un stol de corbi trecu pe 
deasupra. Croncănitul lor îl făcu pe Asdus să-şi ridice 
capul. 

— Se grăbesc la ospăț, zise un ostaş bătrîn. 

— O să aibă ce ciuguli, adăugă un altul mai tînăr. 

— Apoi, pe Haron, e de la sine înţeles. Atiţia 
oameni şi fiecare are cîte doi ochi, sau cel puţin unul. 
Ştii, corbilor le plac cu deosebire ochii. Ai văzut 
vreodată cum îi scot? 

Tînărul rise silit, iar bătrinul, dînd scutul 
deoparte, îndoi degetul arătător murdar şi noduros şi 
ciocănind cu el în lemnul suliţei, îşi ţugui buzele şi se 
făcu că soarbe cu nesat. 

Asdus îl privi cu dezgust. Bătrînelul negricios 
avea un nas coroiat care semăna cu un cioc de 
răpitoare. A mai trecut un stol negru, apoi încă unul. 


— S-au îngreunat la masă, drăguţii de ei, zboară 
pe jos! După o cotitură a rîului se auzi din depărtare un 
freamăt nedesluşit, urmat din cînd în cînd, de lovituri 
surde. 

— Serbarea e în toi! zise unul de lîngă Asdus şi-şi 
duse mîna la git, vroind parcă cu acest gest să-şi 
lărgească deschizătura loricei. 

— Auzi cum bubuie taranele? se trezi din visare 
Caliga. Cred că ai noştri zgilţiie zdravăn întăriturile 
dacilor. 

Pe Asdus îl cuprinse emoția. Îşi suflă din mers 
nasul. Braţul stîng îl înţepeni sub greutatea scutului şi 
celor patru suliţi. Coiful mic îi stringea capul. Era prima 
luptă mare la care va lua parte. 

Zgomotul luptei creştea cu fiece pas al lor. Un 
corn răsună în depărtare adăugind un iz de nelinişte la 
vuietul general. Trosniturile seci ale pietrelor aruncate 
din baliste, atunci cînd proiectilele se loveau de 
prundiş şi gemetele surde ale taranelor dominau 
întregul concert. 

Ciţiva călăreţi trecură în galop, de săreau 
pietrele de sub copite. O cohortă în formaţie de luptă 
ieşi dintr-un crîng. Trecînd apa ce le ajungea pînă la 
briu, oamenii se afundară în pădurea deasă ce urca 
pripoarele muncelului din stînga. 

In dreptul insuliţei dintre cele două braţe ale 
Alutei, la adăpostul unui ariniş, Asdus văzu locul unde 
erau aduşi şi îngrijiţi răniții. Gemetele şi ţipetele celor 
ce se chinuiau sub cuţitele vracilor sau ai acelora ce 
agonizau împotrivindu-se morţii, răsunau nefiresc în 
acel ungher. 

Apele rîului alunecau la vale înroşite de sînge, 
ducînd laolaltă cadavre de daci şi romani. Oprindu-se şi 
pornind din nou, cînd cu capul înainte, cînd cu 


picioarele, întoarse de viltoare, unde apa clocoteşte 
printre bolovani, ele veneau unul după altul, altădată 
cîte două-trei, veneau într-una. Strins între două 
bancuri de prundiş, un şuvoi se prăbuşea de pe o 
grămadă de vreascuri împotmolite. Acolo, trecînd rîul 
prin vad, Asdus văzu un trup agăţat de crăci şi bătut de 
valuri. Tînărul trac privea ca vrăjit cum leşul se 
desprinde treptat-treptat sub apăsarea apei, cum se 
întoarce cu picioarele la deal şi apoi scăpat, porneşte 
repede, cu capul înainte. Asdus făcu o mişcare ca să 
iasă mai repede la mal, dar alunecînd pe pietre, zăbovi 
şi se pomeni lovit de cadavru. Îl opri cu scutul, neştiind 
ce să facă. 

— Hai, să-l scoatem pe mal, zise Caliga, e de-ai 
noştri! Priviră cîteva clipe mortul lungit pe nisip. Era un 
tînăr mauretan. 

— Plînge-l, mamă, că n-ai să-l mai vezi! zise 
Caliga fără emoție şi ştergindu-şi mîinile de iarbă, se 
grăbi cu Asdus să-şi ajungă unitatea. 

Într-un aluniş cohorta fu oprită de un tribun palid, 
uscăţiv. Calul său nărăvaş juca pe loc şi-şi umfla 
nervos nările. Luîndu-l pe Capito de o parte, tribunul se 
întreţinu cu el timp de cîteva minute. La despărţire 
Capito îl întrebă cum se desfăşoară lupta. 

— Ceea ce se petrece acolo, răspunse posomorit 
tribunul, nu seamănă cu nimic din ce am văzut şi am 
trăit în viaţa asta. Dacii aceştia mă exasperează. Pină 
şi iureşele cele mai înverşunate nu-i pot urni din loc. 
Nici pomeneală de panică ori de dorinţă de a scăpa de 
o moarte sigură. Numai pierderile prea mari de oameni 
ar putea să-l convingă pe Vezina, comandantul lor, să 
se retragă. Ca să le pricinuim aceste pierderi trebuie şi 
noi să suferim pierderi enorme. Acum o oră eram la 
cîţiva paşi de împărat şi l-am auzit exclamind: „O 


Zalmoxis, te invidiez că ai asemenea credincioşi şi, 
dacă n-aş şti că eşti de neînduplecat, ţi-aş făgădui cel 
mai superb templu din cîte există pe lume!”. 

Tribunul îşi aranjă legătura însîngerată de care îi 
atirna braţul stîng şi răspunziînd la salutul lui Capito 
întoarse calul în loc şi porni în galop spre cîmpul de 
luptă. 

Cohorta lui Capito întoarse brusc la stinga şi, 
trecînd peste al doilea braţ al rîului, începu să urce 
coasta împădurită. 

După un urcuş anevoios, la adăpostul fagilor 
seculari, cohorta făcu haltă într-un luminiş. Printre 
copacii rari din marginea poienii, cîmpul de luptă se 
vedea ca în palmă. Zgomotele luptei, apucate de ecou, 
se izbeau în stinci, încolo şi încoace, ca nişte mingi 
uriaşe. 

Trecînd atit de aproape de această asurzitoare 
încleştare, la adăpostul frunzişului proaspăt, de un 
verde auriu, încîntător şi liniştitor, Asdus nu-şi putea da 
seama de realitate. | se părea că visează. Nu aşa îşi 
închipuia el o luptă. Inţelesese că numai trăind un lucru 
poţi să-ţi dai seama de el. Cu toate că auzise atitea de 
la Caliga şi de la alţi camarazi, cu toate că luase şi el 
parte la o ciocnire, cu toate că văzuse pe apărătorii 
Sucidavei măcelăriți, el nu-şi putuse plăsmui imaginea 
unei bătălii mari. 

Scuturindu-şi încălţămintea de nisip, privea de 
sus, printre ramuri şi nu vedea decit un furnicar în care 
ochii săi nu puteau distinge nimic. El nu vedea 
comandanţi călări, cu mantii strălucitoare filfiind şi cu 
penaje colorate pe coifuri, nu vedea viteji duelînd cu 
alţi viteji. | se părea că în acea amestecătură de 
corpuri urlătoare nimeni nu este erou şi-i venea greu 
să-i deosebească pe daci de romani. Toţi erau 


deopotrivă de cenuşii şi neînsemnaţi. Ei umpleau valea 
de la un capăt la altul, acoperind plaiul dinspre pădure, 
bancurile de nisip şi prundiş, pînă şi albiile rîului, 
înghesuindu-se buluc pe o linie unde erau îngrămdite 
grămezi de pietre şi bîrne. Pe deasupra capetelor lor, o 
ploaie deasă de pietre, suliţi şi săgeți. 

— Te miri, ai? întrebă Caliga. Asta-i lupta! Tot te 
întrebai cum şi ce; iată cum arată, priveşte şi te 
satură! 

— Să-ţi spun drept, nu înţeleg nimic. 

— Nici eu n-am priceput nimic în prima mea 
bătălie, căci eram în rîndul întîi. După aceea am 
înţeles. Priveşte acolo! In spate, pe dimbuşorul acela, 
printre fagii cei înalţi, e împăratul. Îl vezi? Acela, călare 
pe un cal sur. Poartă o manta cenuşie şi are un coif 
simplu de oţel pe cap. In jurul său stau comandanții. 
Călăreţii care pornesc în toate părţile sînt tribunii care 
transmit ordinele. Uite, bunăoară, acela cu stola vişinie 
pe umeri, care trece acum rîul spre aripa dreaptă, îl 
vezi? 

— Da, îl văd! 

— El duce o poruncă unităţilor ce atacă în partea 
aceea. Nu pot să-ţi spun ce anume unităţi, ştiu însă că 
printre ei se află şi pretorienii. li poţi deosebi după 
coifurile lor aurite. Dacă mai stăm aici cîteva clipe, o să 
vedem o schimbare în aripa dreaptă. Nu degeaba a 
plecat tribunul acela într-acolo. 

Cohorta porni din nou prin pădure. Dealul era atit 
de abrupt că oamenii trebuiau să se caţere în patru 
labe, ţinîndu-se de tufe şi crăci. Întinzînd suliţele unii 
altora în locuri mai grele. Caliga, suflînd greu şi înjurînd 
toţi munţii din lume, zise: 

— Unde ne ducem cred că o să fie lată de tot. 

— Dar unde ne ducem? întrebă tracul. 


— Nu ştiu, dar presupun că cele două cohorte — 
ai băgat de seamă, că înaintea noastră merge încă 
una? — trebuie să cadă în spatele duşmanului. Este o 
misiune din cele mai grele, în tot cazul aş prefera să fiu 
acolo jos în grosul armatei, decit să umblu prin codrii 
aceştia nesfirşiţi, printre mii de capcane. 

După încă un ceas de gifiială, ajunseră în culmea 
muncelului. În vîrful său pleşuv, străjuit de jur împrejur 
de falnici brazi şi fagi, îi aştepta cealaltă cohortă. În 
zarea albăstruie, printre trunchiurile uriaşe se vedeau 
culmile unor munţi înalţi. 

Cu toată frumuseţea locului, firea era parcă 
îmbibată de mister. Caliga avea dreptate — acolo, în 
zgomotul luptei, omul se simte mai bine. Asdus o 
simţea şi el acum. Soldaţii aruncau în jur priviri 
temătoare şi fără să le fi dat cineva poruncă, încercau 
dacă paloşele ies bine din tecile lor. 

Din dosul unui pilc de brazi ieşi un grup de 
comandanţi. In mijlocul lor se afla tribunul Marcellinus. 
Capito cu centurionii se îndreptă într-acolo. Un murmur 
de aprobare se auzi din rîndurile strînse ale ostaşilor. 
Erau mulţumiţi că acela care îi va conduce este 


Papirius Marcellinus. 
* 


Mînat pe poteci  prăpăstioase, apoi pe 
drumeaguri cine ştie de cine croite, prin codri nesfîrșiți, 
convoiul de prizonieri sleit de puteri ajunse în sfîrşit în 
vale. 

Cu toate că nici de aci încolo nu-i aştepta o 
soartă mai bună, zdrenţele omeneşti — pe vremuri 
mîndri oşteni şi temerari navigatori, răsuflaseră puţin. 
işi întorceau din cînd în cînd capetele spre munţii 
cărunţi, rămaşi în urmă şi amintirea chinuitoarelor 
urcuşuri şi coborişuri se topea în priveliştea odihnitoare 


a şesului. Lina şerpuire a drumurilor colboase, netede 
şi atit de... orizontale, li se părea prin contrast o 
încîntare. 

Trecuseră Aluta prin vad şi primul popas, făcut 
pe malul celălalt al rîului molatec, bogat în ape, le 
aduse în sfîrşit o vremelnică, dar atît de binevenită 
alinare trupească. Goi, tolăniţi pe tăpşanul verde 
printre zdrenţele lor întinse la uscat, ei se simțeau 
aproape fericiţi. Apa şi soarele le alinaseră întrucitva 
rănile trupului. Unii tot se mai uitau, cu un amestec de 
spaimă şi admiraţie la crestele Munţilor Carpi, 
îmblînzite de depărtare, îmbietor de frumoase, de 
acolo de jos. 

Natura înconjurătoare,  îmbăiată de razele 
soarelui văratec, îmbia la odihnă şi desfătare şi, cu 
toată graba, dacii obosiţi şi ei hotăriseră să rămînă pe 
loc tot restul zilei. 

Şi aici, ca atunci în cheile rîului Arghessos, 
prizonierii căpătată un cal ce-şi rănise picioarele şi nu 
mai putea merge. 

Seara, strinşi în jurul focurilor, robii se 
încumetară chiar să cînte. Mai întîi sfios, apoi cu mai 
multă îndrăzneală, cîntecul cuprinse întreaga ceată. 
Urmară alte cîntece, tot felul, eline, romane, tracice, 
dar toate tiînguitoare, pline de dor după libertatea 
pierdută. Şi era atita frăţească îmbărbătare în valurile 
sonore, ce se scurgeau o dată cu acelea ale rîului, încît 
dacii, stăpiînii şi asupritorii lor actuali, îşi întoarseră cu 
toţii feţele bărboase spre cîntăreţi. Erau şi ei păstori şi 
plugari, şi cîntecele robilor le mergeau la inimă. 

Lîngă focul aproape stins, centurionii îi ţineau de 
urit tribunului, iar vraciul Piros, cu spiritu-i neobosit, la 
toţi trei. Lucius se gindea cu un sentiment cald de 
recunoştinţă la camarazii săi, foştii subalterni şi i se 


părea ciudat de plăcut faptul că acum, cînd şi el este 
rob, atitudinea lor nu se schimbase întru nimic. Mai 
mult, i se părea că cei din jurul său sînt mai atenţi, mai 
prevenitori şi dacă pe vremuri între el şi cei în 
subordine exista o stinjeneală, ea nu se mai simte în 
prezent. Era grăitor cazul de adineaori, cînd un soldat, 
avînd nevoie de consultul lui Piros, ceru întîi voie 
fostului său comandant. Ce legături de rigoare mai 
puteau dăinui, cînd erau cu toţii robi? Acest caz, ca şi 
altele  întîmplate în timpul chinuitorului marş, îi 
deschiseră ochii asupra unor stări de lucru despre care 
nu avea nici cea mică idee şi despre altele pe care le 
neglija, nedîndu-le nici o importanţă. Îşi dădea seama 
că este iubit de ostaşi şi asta înseamnă ceva mai mult 
decît dacă eşti numai stimat. 

Stolo îi curmă firul gîndurilor cu un oftat adînc. 

— E mare păcat să zaci în robie într-o noapte ca 
asta. 

— Oricum şi oricînd e păcat să fii rob, răspunse 
Piros scormonind jăratecul cu un băț. 

Stolo părea că n-aude cuvintele bătrinului. 

— Intr-o noapte ca asta e bine să faci dragoste 
ori să porneşti liber la aventură. 

— Ai fost dintotdeauna un pofticios, zise 
posomorit Agatus. 

— Ce să-i faci, aşa sînt eu. Tu eşti mai bătrîn ca 
mine şi poate ai gustat mai mult din viaţă. 

— De ce m-aş gîndi la lucruri imposibile? 

— Vă lipseşte filozofia bătrîneţii, zise din nou 
Piros. Viaţa m-a învăţat să mă bucur de clipe şi ore fără 
să mă gindesc la viitor. 

— Pentru că ai avut parte de o viaţă mai blindă. 
Şi militarii ştiu să se bucure de clipe, dar se gindesc şi 
la viitor. 


— Într-adevăr, am avut parte de o profesie 
paşnică. Noi, medicii, în bună parte, trebuie să dregem 
ceea ce aţi stricat voi, militarii. Privită din această 
latură, viaţa pare un lucru tare ciudat. Tribunul Lucius 
ce părere are? 

Tribunul, care stătea imperturbabil, privind jocul 
zglobiu al vreascurilor mistuite de flăcări, îşi săltă capul 
şi zise rar şi încet, ca pentru sine: 

— Dascălul meu, un erudit din Pergam, spunea 
că viaţa este o înlănţuire de vise frumoase cu cele urite 
şi că numai durerea fizică pricinuită de foame, sete, 
frig şi căldură, la fel şi chinurile pricinuite de boli şi răni 
ne mai trezesc la realitate. El susţinea că uneori toate 
părticelele trupului omenesc ţipă şi se sfişie între ele, 
altădată, puse în ordine de vremelnică armonie a 
îndestulării, dormitează legănîndu-se în pace. Era prea 
înţelept ca să îndrăznesc să-l contrazic, dar ştiam bine 
că exagerează, căci nu mi-am făurit în viaţă vise prea 
frumoase şi nici nu am avut din cele urite. Cînd am 
devenit militar, adică un om al acţiunii, am constatat 
că maxima „întîi să trăieşti, apoi să filozofezi” este cea 
mai potrivită modului nostru de viaţă. 

Înviorat de întorsătura convorbirii, Piros exclamă 
Cu voioşie: 

— Voi, militarii, puneţi prea mult suflet în toate 
acţiunile voastre, iar sufletul de obicei nu judecă. 
Sufletul este ca şi focul acesta, el emană căldură fără 
să ştie de ce şi fără să ştie că o emană. Căldura însă 
este viaţa. 

Agatus şi Stolo, oameni simpli, ascultau în 
tăcere. Discuţia era prea savantă, nu-i interesa şi-i 
depăşea. 

— l-am citit şi eu pe marii filozofi ai lumii, dar 
adolescentul din mine nu era în stare să descifreze 


aceste gînduri sublime. Pentru mine, atunci, o quadrigă 
cu un bun vizitiu era poate lucrul cel mai sublim. Apoi 
am descoperit sublimul în femei frumoase. Acum însă 
sublimul pentru mine constă în libertate, depăşind 
toate celelalte năzuinţe, căci fără această libertate ele 
vor rămîne neîmplinite. 

— Aşa judecă toată lumea, numai că nu toţi ştiu 
să se exprime ca tine. Pentru acei ce nu sînt filozofi, 
viaţa este o succesiune de dorinţi neîmplinite. Cei 
înţelepţi suferă mai puţin, căci raţiunea a fost 
întotdeauna superioară sufletului. Mie, bunăoară, pînă 
şi robia asta îmi pare binevenită. E un prilej de 
cunoaştere. Să nu crezi că trec uşor prin calamităţile 
vieţii. Ceea ce va urma ar putea să fie groaznic, poate 
chiar ireparabil, dar o seară minunată ca asta mă 
răsplăteşte din plin şi oricît de greu mi-ar fi în viitor, 
speranţa că voi mai avea „seri” ca asta mă consolează 
şi-mi dă curaj. De un singur lucru mie teamă — de 
singurătate, dar cred că şi întemnițat, de unul singur, 
pînă la urmă voi găsi tăria necesară s-o îndur. 

— E bine să fii aşa cum eşti tu, venerabile. Eu 
unul n-aş putea să mă laud cu aşa un curaj. Dar tu, 
Agatus, adăugă Lucius rizînd încetişor, ce părere ai 
despre viaţă? 

— Eu, tribune? Ce să zic? Viaţa este grea, dar nu 
într-atita ca să n-o poţi suporta. 

— Grea sau uşoară, se amestecă în vorbă Stolo, 
scărpinîndu-se în barbă, viaţa trebuie trăită căci, aşa 
cum e, noi, oamenii, ţinem la ea. 

— lată adevaraţii filozofi! exclamă Piros. Ei spun 
adevăruri fără să filozofeze. 

Agatus se sculă, privi în jur şi zise dezamăgit: 


— Ştiam eu că n-o să ne lase să înnoptăm pe 
malul apei şi totuşi mă amăgeam cu speranţa că ne 
vor lăsa în pace. 

— Şi eu cred că o să ne mute mai încolo, adaogă 
Stolo. 

— Dar de ce? Oare aici nu e bine? se miră Piros. 

— Eh, venerabile, ce ştii tu în de-ale războiului? 
rise Stolo cam în silă. Dacii nu vor ca tribunul Longinus 
sau un altul să mai încerce să evadeze, cufundiîndu-se 
în acest rîu cu ape line. 

— Ah, asta e? Atunci ei au dreptate. 

— Cel tare are întotdeauna dreptate, zise Lucius 
şi se sculă în picioare. 

După cum prevăzuse Agatus, paznicii se 
apropiau pocnind din bice. Şi, pentru că unii prizonieri 
se mişcau greu de lîngă foc, se pomeniră loviți şi 
brutalizaţi. 

Convoiul se tira în direcţia cîmpiei, cînd din 
întuneric se auziră strigăte. Dacii din faţă răspunseră şi 
în curînd apăru un grup de călăreţi. Erau cinci daci, 
pesemne oameni simpli, căci erau cu capul gol. După 
arme şi îmbrăcăminte păreau să fie ostaşi. 

După un schimb voios de exclamaţii, noii veniţi 
descălecară şi unul spătos, înalt, apropiindu-se de şeful 
Mando, stătu de vorbă cu acesta, pînă ce convoiul îi 
depăşi, mergiînd tot înainte. 

După ce fu întocmită noua tabără, dacii 
aprinseră în jurul ei cîteva focuri de strajă şi dădură 
semnalul din bucium pentru culcare. In curînd totul 
amuţi în jur. 

Lucius mai stătu un timp culcat pe spate, 
minunîndu-se de calmul ce-i cuprinsese fiinţa, fermecat 
de lumina lunii. 


Poate chiar în clipa asta, cei dragi lui o privesc şi 
ei. Selena luminează tuturor deopotrivă şi nimeni, 
niciodată, nu se satură privind-o. Oare ce vrăji emană 
zeiţa nopţii? O fi adevărat că discul acesta strălucitor, 
sau poate globul, cum susţin marii învăţaţi elini, 
transmite gîndurile prietenilor aruncaţi de soartă în 
diferite unghere ale lumii? În acest caz este un fel de 
oglindă a sufletului omenesc. Stătea aşa, ca vrăjit, 
încordîndu-şi toată fiinţa, aşteptind o şoaptă, un semn. 
lreală, imponderabilă, luna îl privea la rîndul ei cu 
petele acelea ce amintesc un chip zimbitor şi mut. Cît 
de mult ar fi vrut el să ştie că şi frumoasa Herminia 
priveşte acum acest chip luminos, încredinţindu-i 
gîndurile şi speranţa că-şi va revedea logodnicul. Apoi 
îşi aminti de alte nopţi din ţara misterioasă de dincolo 
de Rhen. Acolo auzise el cîntecele prizonierilor germani 
în care ei adorau luna. Unul dintre aceste cîntece o în- 
chipuia ca pe o cupă plină cu miere, ce se goleşte 
treptat-treptat, pentru ca Apo Sa se umple din nou. 


În zori se trezi înaintea tuturor, odihnit şi bine 
dispus. Luna apusese, în schimb pe poala dinspre 
răsărit a cerului scînteia Phosphor, steaua dimineţii. 
lerburile coapte miroseau puternic. Roua săracă se 
usca cu repeziciune. Buciumele străjerilor răscoliră 
liniştea taberei cufundate în somn, sfişiind cu asprime 
vraja acelei neasemuite nopţi. 

In lumina dulce a zorilor, forfota mizeră a sutelor 
de robi părea în schimb un vis urit. Aruncînd o privire 
spre cortul lui Mando, Lucius văzu că dacii sosiți aseară 
erau pregătiţi de drum. Lîngă murgii lor de călărie 
stăteau cuminţi şi doi cai de samar, flocoşi şi mărunţei. 
Peste cîteva clipe veni grăbit un paznic şi împingîndu-l 
cu piciorul pe tînărul trac care făcea pe tălmaciul, îi 


porunci ceva în limba dacă. Acela se sculă şi 
apropiindu-se de Piros îi zise: 

— Vraciule, Mando te cheamă la dînsul. 

— lar au nevoie de mine? 

Dacul aştepta nerăbdător şi după ce Piros se 
sculă, îl zori, împingîndu-l cu pumnul în spate. 

Urmă echiparea, apelul şi aşteptarea greţoasei 
mîncări din boabe de grîu fierte cu oasele calului 
omorît deunăzi. 

După ce terminară cu masa şi robii îşi ştergeau 
străchinile cu smocuri de iarbă, sosi şi Piros urmat de 
trac. Stolo le întinse miîncarea păstrată pentru ei, dar 
Piros îndepărtă strachina. 

— Nu-mi arde de mincare acum. Prieteni, 
prieteni dragi! Vai ce nenorocire! 

— Ce s-a întîmplat, venerabile? De ce eşti atit de 
agitat? întrebă Lucius îngrijorat. 

— Cum să nu fiu supărat, cînd vor să mă ia de 
lîngă voi, prieteni dragi. Cum să nu fiu, cînd vor să mă 
ducă departe de acei cu care am împărţit atitea 
necazuri. Cine o să vă caute, cine o să vă îngrijească? 

— Explică-te, omule, exclamă Agatus, că nu 
pricepem nimic. 

— Şi mai repede, căci se apropie paznicii, 
adăugă Stolo. 

— Cine vrea să te ducă şi unde? îl întrebă Lucius 
calm, punîndu-i mîinile pe umeri şi privindu-l în lumina 
ochilor. 

— Trebuie... E poruncă de la Mando... Plec cu 
dacii sosiți aseară la cetatea unui mare tarabosta, un 
fel de demnitar de-al lor. E mare sfetnic şi-l cheamă 
Diaies. 

— Dar ce ai să faci acolo? 


— Diaies are un fiu bolnav de o boală 
necunoscută prin părţile acestea. Oamenii lui au plecat 
să aducă un pustnic, vraci vestit, dar pustnicul între 
timp murise. Mando, voind pesemne să se pună bine 
cu omul regelui, mă oferi pe mine. lată ce înseamnă să 
fii sclav, te dăruieşte ca pe un lucru. 

— Parcă te-am auzit aseară filozofind cu totul 
altfel, venerabile, îl dojeni cu blindeţe Lucius. Crezi că 
acolo o să-ţi meargă mai prost? 

— Nu mi-i de asta, dar cum să vă las pe voi? 

— Nu-ţi face griji, zise Agatus, şi pe noi ne va 
împrăştia în curînd. Pleacă sănătos, noi nu te vom uita! 

Bătrînul îi îmbrăţişă pe rînd, strînse toate mîinile 
ce i se întindeau şi se îndepărtă cu lacrimi în ochi, 
poticnindu-se la tot pasul. 

II văzură apoi aburcat pe unul din căluţii aceia 
flocoşi, pornind în urma CROT ELE! voinici. 


Piros privi sus, către vîrful muntelui pleşuv. Pînă 
la cetate mai avea de urcat un povirniş ameţitor. În 
umbra deasă în care era cufundat acel povirniş, 
şerpuia panglica albicioasă a potecii, ocolind bolovanii 
uriaşi căzuţi de sus. In stînga zidurilor cetăţii, din dosul 
crestei, ieşea geana neagră a unei păduri de brazi. 

Dinspre cetate se auzi un corn. Chemările lui 
elegiace, răscolitoare răsunară în aerul tare de munte, 
se repetară în ecou, lovindu-se de stinci şi se topiră 
apoi în vuietul cascadei. 

Pe măsură ce urcau, cerul se înroşea tot mai 
mult. Părea că însăşi cetatea este cuprinsă de vilvătăi 
şi aşa cum se profila neagră, pe fondul aprins al 
asfinţitului, lui Piros i se păru că e un morman de 
cenuşă şi de pietre înnegrite. 


Porţi masive de stejar scrişniră din ţiţini. Caii 
tropotiră nerăbdători pe podişca de birne şi cavalcada 
intră în curte. Era zarvă mare înăuntru. Cîinii lătrau de 
zor. Pe cerdacul clădirii scunde, dar întinse ca proporţii 
apărură cîţiva oameni. Slugile veneau în fugă să ia caii. 
În lumina ireală a crepusculului aceste figuri bărboase, 
straie ciudate, arhitectura nemaivăzută a clădirilor şi 
masivele ziduri cu turnuri de lemn îl impresionară pe 
vraciul Piros. 

Descălecă şi apucat de subţiori de către 
însoțitorii săi, fu dus spre casa din mijlocul curţii mari, 
bătătorite, pe alocuri acoperită de iarbă. Celelalte 
clădiri: şoproanele, grajdurile, cămările, toate alcătuite 
grosolan din trunchiuri mari de copaci, se înşirau de-a 
lungul zidului cetăţii, lipite de el. 

La capătul de sus al scării aştepta un bărbat în 
vîrstă, înalt, spătos, cu barba sură şi deasă, tunsă cu 
îngrijire. Avea, aruncată pe umeri, o manta scurtă, 
neagră, iar pe cap o căciuliţă din blană de vulpe. Lîngă 
el stătea o fecioară înaltă, cu chipul îmbujorat, încadrat 
de un păr castaniu răsucit la spate într-un conci bogat. 

— Stăpine, zise Nando cu o plecăciune adîncă, la 
porunca ta am umblat dincolo de Riul Mare. Pustnicul 
sfint a plecat din lumea asta, mutindu-se în grădinile 
lui Gebeleizis. La întoarcere însă, am dat de un convoi 
de robi, printre care se afla acest bătrîn, grec de neam, 
vraci vestit în ţara lui. Numele său este Piros. Aflind de 
nevoia în care te afli, tarabosta Mando, din neamul 
Rigizilor, ţi-l dăruieşte, rugîndu-te să pui o vorbă bună 
pentru el la rege. 

— Bine ai făcut, Nando, credinţa ta va fi 
răsplătită, zise bărbatul în care Piros îl recunoscu pe 
Diaies. Numai de-ar fi el cu adevărat vestit, după cum 
se laudă, adăugă stăpinul. 


— Mi-au spus-o alţii, nu el însuşi. 

— Aşa? Atunci fii binevenit la noi, vraciule Piros! 
spuse Diaies într-o grecească pocită. Dar, vorbeşte mai 
bine cu fiica mea, Aya. E mai învățată ca mine. 

După ce ascultă cu atenţie ce-i spuse părintele, 
fata se adresă lui Piros într-o grecească corectă, doar 
că pronunţa cuvintele în felul ei ciudat, mai catifelat şi 
cîntat. 

— Tatăl meu te roagă să-l ierţi că nu poate să 
stea de vorbă cu tine în limba ta, atit de trebuincioasă 
în vremurile noastre. El îţi urează bun sosit şi nu te 
socoteşte rob. Fratele meu, Diza, suferă de o boală 
grea şi numai tu îl vei putea ajuta. Este unicul fiu şi 
moştenitor al tatălui meu. 

— Spune-i nobilului Diaies că binecuvintez soarta 
care m-a îndreptat către pragul său primitor şi mai 
spune-i că-mi voi da toată silinţa ca să-i lecuiesc fiul, 
bineînţeles atit cît îmi va sta în putinţă şi în măsura în 
care zeii nemuritori mă vor ajuta. Spune-i, totodată, că 
întîmplarea care m-a făcut să cad în robie la daci nu se 
datoreşte cîtuşi de puţin faptului că aş fi duşmanul 
poporului său, căci nu sînt duşmanul nimănui. 
Ascleipios este zeul medicinii şi nu al războiului, iar eu 
numai lui mă închin. 

Terminînd de ascultat traducerea, Diaies, foarte 
mişcat îi întinse miinile, apoi bătind din palme, dădu 
cîteva porunci slugilor. 

Piros fu dus într-o încăpere unde-şi aruncă 
zdrenţele murdare, pline de păduchi, se spălă în voie şi 
se îmbrăcă în straie curate. 

Odaia în care zăcea fiul lui Diaies era mică şi 
întunecoasă, cu aerul stătut, îmbibat cu miros de 
ierburi de leac. Podeaua era acoperită cu velinţe, iar pe 
pereţi atîrnau blăni de fiare sălbatece şi panoplii cu 


arme vechi şi preţioase. Pe un pat prea mare, acoperit 
cu blănuri, zăcea un tînăr de vreo şaisprezece ani. 
După ce puse cîteva întrebări Ayei, Piros cercetă 
bolnavul cu cea mai mare băgare de seamă, fără ca 
acesta să se trezească din apatia lui. 
Medicul  oftă  uşurat,  mulţumind în gînd 
providenţei că l-a ajutat şi de astă dată. Boala îi era 


cunoscută. 
* 


PARTEA A DOUA 


„Hospes, hostis” (Orice străin este inamic) 


În ziua sosirii convoiului de prizonieri în preajma 
Sarmizegetusei, aproape de ora prînzului, sosiră şi cei 
doi mari tarabostari din cîmpia Danubiului — Bedar şi 
Andagus. Erau îmbrăcaţi ca de zile mari, dar îngrijoraţi 
la chip. 

Ei se întreţinură timp îndelungat cu noul şef 
numit în locul lui Mando, apoi făcură ocolul lagărului, 
interesîndu-se de toate şi, urmăriţi de privirile 
neliniştite ale prizonierilor, trecură, urmaţi de o ceată 
de paznici, pe lîngă cortul sărăcăcios al lui Longinus. 
Tribunul şedea pe o buturugă şi-i privea plin de 
curiozitate. Faţa sa, rasă pentru întiia oară de cînd 
căzuse prizonier, era gravă şi impunătoare. Văzindu-l 
indiferent şi că nu face nici o mişcare din care ar reieşi 
că-i stimează cit de cît, o umbră de minie trecu peste 
fețele lor. 

Printre  ostaşii romani această inspecţie fu 
comentată în fel şi chip. 

În umbra rară a copacilor rămaşi netăiaţi în 
poiană, captivii se strinseseră în jurul a cîtorva 
mucaliţi. 

— Oare ce ne pregătesc bărboşii? întrebă un 
soldat tînăr şi în glasul său mocnea multă nelinişte. 


— Parcă tu nu eşti bărbos? Păcat că nu ai oglindă 
să te priveşti în ea. 

Cu aceste cuvinte, Carbo îl trase de cîrlionţii 
negri ce-i năpădeau faţa. 

— Fără glume, oare ce au de gind să facă cu 
noi?! 

— Să ne trimeată de-a dreptul la zeiţa Libitina. 

— Hei, cum se poate una ca asta? De ce nu ne- 
au omorît la Sucidava? 

— Dacă nu-l laşi să vorbească? se amestecă 
Cursor. Acolo, în timpul asediului, te-ar fi omorit cu 
măciuca, aici o să te omoare altfel. 

— Cum? 

— Îmi place naivul ăsta, pe Zeus! rîse Cursor, 
privind pe cei din jur. Drăguţule, ascultă şi ţine minte: 
oamenii se mai pot omori şi încet, nu aşa dintr-o dată; 
bunăoară, la minele de fier, aur, plumb sau la carierele 
de piatră sau chiar la tăiatul pădurilor. Ai văzut 
vreodată un om care a lucrat la plumb? li cad dinţii, i 
se înmoaie oasele, orbeşte, scuipă singe. Crezi că 
avînd toate aceste metehne, ai s-o laşi mult pe zeiţa 
Labitina să te aştepte? 

— Nu-l speria pe băiat! interveni Carbo. Pe tine, 
Cursor, sînt sigur, o să te pună să scoţi aurul din 
pămînt, căci ai boală la acest metal preţios. 

— „li datorăm morţii pre noi şi tot ce e al nostru.” 

— De cînd ai devenit filozof? De atunci de cînd 
eşti rob? 

— Pe Bona Dea, Carbo! Dacă nu încetezi îţi mai 
spun una. Prefăcîndu-se furios, Cursor smulse din foc o 
cracă fumegiîndă şi strigă: 

— Tu, în orice caz, vei săpa la saline şi nu vei 
avea decit de cîştigat, căci glumele tale sînt nesărate. 

Ostaşul cel tînăr întrebă pe vecinul său: 


— Ei, Lucret, de ce unul din şefii aceştia, care au 
trecut pe aici, poartă o tunică atit de lungă, doar nu e 
muiere? 

— E sarmat, bobocule! 

— Sarmat? Aşa se îmbracă sarmaţii? Ştiam că 
sînt călăreţi fără pereche. Cum călăreşte el cu o astfel 
de fustă? 

— Stai puţin, în curînd o să te călărească pe tine, 
atunci ai să pricepi. 

— Lăsaţi glumele, băieţi, spuse Calvio, un oştean 
mai bătrîn. Lăsaţi-le, căci sînt nelalocul lor. Mai bine 
staţi de vorbă prieteneşte, sfătuiţi-vă, luaţi-vă rămas 
bun, căci inima-mi spune că tot ce am suferit pîn-acum 
e floare la ureche faţă de ce ne aşteaptă în viitor. 

Intrebările curgeau din toate părţile: 

— Ai auzit ceva, Calvio? 

— Spune, tu pricepi puţin vorba lor! 

— Hai, tată Calvio, spune! 

Calvio se scarpină pe după ureche şi mormăi: 

— Nu am auzit mare lucru, aşa doar citeva 
vorbe. 

— Hai, nu te lăsa rugat, dă-i drumul! 

— Cînd e vorba de pielea noastră, sîntem cu toţii 
Curioşi. 

— Să nu cumva să încercaţi să evadați! Acum 
cîteva clipe l-am auzit pe acela care poartă zaua peste 
fustă, cum îl cheamă? 

— Andagus. 

— Aşa, Andagus. L-am auzit... adică am prins 
cîteva vorbe din convorbirea lui cu celălalt, incubii să-l 
înghită, cum îi zice? 

— Bedar, răcni Carbo furios. Ce tot o lungeşti, 
dă-i drumul o dată! 


— Ai răbdare! L-am auzit spunînd cuvint cu 
cuvint aşa: „Acelora care vor încerca să fugă să li se 
taie tendoanele la picioare”. Să mă înghită zeiţa Terra 
dacă nu e adevărat. Să luaţi seama căci nu e de loc 
plăcut să devii schilod, aşa, dintr-un fleac. 

— După tine, tăiatul tendoanelor e un fleac? se 
amestecă în vorbă Cursor. 

— Nu e mare lucru. Eu însumi am tăiat 
tendoanele la svevi, uite aici! Calvio arătă locul 
deasupra călcîiului. Şi am zdrobit rotula genunchiului la 
helveţi, uite aşa! N-aş vrea să-mi facă şi mie cineva la 
fel. 

— Atunci, de ce ai făcut ceea ce nu ti-ar plăcea 
să ţi se facă ţie? întrebă soldatul cel tînăr. 

Calvio îl privi lung, cu uimire. Nu i s-a mai 
întîmplat să i se pună astfel de întrebări. 

— De ce? Uite de ce, mucosule! Şi-i dădu pe 
neaşteptate un bobirnac în nas. Pentru că mi-au dat 
poruncă s-o fac, iată de ce! 

— Lasă-l în pace, se amestecă în vorbă Cursor, 
mai bine spune-mi ce au mai discutat şefii. 

— Ce să-ţi mai spun, nu-ţi ajunge? Află că dacii 
pînă acum ciîtva timp nu au schingiuit prizonierii de 
război, pînă şi cu robii se purtau mult mai bine. 

— Vrei să zici că ei recurg la măsuri drastice? 

— Da, căci orice ai spune, părerea mea este că s- 
a zis cu ei. O să se apere încă un an, doi, cu 
înverşunare, ş-apoi o să cadă sub loviturile Romei. 

— Desigur, zise Carbo cu ironie în glas, cine 
poate să i se împotrivească zeiţei Roma? Vica-Pota va 
fi de partea ei de astă dată. 

— Ce vrei să spui? întrebă Calvio, măsurîndu-l 
din ochi. Carbo strimbîndu-se de soare zise în glumă: 


— Am vrut să spun numai atit: data trecută, 
Romei nu i-a mers chiar aşa de bine. Decebal a apucat- 
o zdravăn de chică şi cred că nu i-a lăsat mai mult păr 
în cap decit creşte pe chelia ta. 

Calvio roşi. Toţi riseră, iar el, pretăcîndu-se calm, 
zise povâăţuitor: 

— Eşti cu totul greşit. Decebal îl bătuse pe 
nebunul de Domițian, de astă dată n-o să-i meargă! 

Carbo pocni o muscă ce i se aşeză pe genunchi. 

— Pe vremea aceea Domițian era împărat şi zeu 
şi dacă îi plăceau mai mult petrecerile decît războaiele, 
asta-i o chestiune de preferinţă. 

— Tu îţi cam dai drumul la gură, spuse Calvio. 

— Eh! exclamă Carbo, scărpinîndu-se în ceafă, 
cine să mă audă. acela cu fustă sau Decebal, regele? 
Eu le aparţin, sînt robul lor. Află, pînă o să vină ai noştri 
praf o să se aleagă de noi. Un grec care ştie limba 
dacilor mai bine decit tine mi-a spus că în minele de 
fier, aur, aramă se lucrează zi şi noapte. Decebal, ca să 
învingă, nu cruţă pe nimeni. 

Cuvintele lui Carbo, spuse pe un ton glumeţ, 
avură totuşi un efect demoralizator. Toţi din jur se 
posomoriră. 

Calvio săltîndu-şi capul zise cu fermitate: 

— Eu cred că vom fi eliberaţi chiar în toamna 
aceasta. Nu degeaba împăratul a venit cu atita oştire şi 
a ales drumul cel mai puţin fortificat de duşmani. 

— He-he! Eşti prea grăbit, prietene! Pomeneşte- 
mi cuvîntul: Nici la anul pe vremea aceasta n-o să fim 
liberi. Împăratul n-o să-şi schimbe planurile din pricina 
mea sau a ta. El are socoteli mai mari decit ale 
noastre, chestiuni de stat. Şi mai spui că eşti veteran, 
că ştii atît de multe încît ţi-a căzut tot părul din cap? 
Nu vezi că divus nu e deloc grăbit? Dacă în luna lui 


August se află la jumătate de drum de Sarmizegetusa, 
înseamnă că nu are de gind să termine campania în 
toamna aceasta şi vrea să ierneze aici. 

Locul lagărului fusese ales cu socoteală şi din 
incinta lui nu se vedea nimic din ceea ce ar fi putut 
destăinui inamicului pregătirile de luptă ale dacilor. La 
miazăzi se profila pe cer un deal cu copaci rari, la apus 
şi miazănoapte se vedea doar zarea cu liniile succesive 
de dealuri ce coborau în şes, la răsărit — un codru 
secular despărţit de o vilcea. 

Romanii ştiau că undeva prin apropiere se află 
capitala Daciei, un oraş mare şi frumos, în care curge 
din belşug „zeila”, adică vin de struguri, şi,,brytos”, 
bere de orz, băutură care se găsea din belşug şi în 
Tracia. Ştiau de asemenea că în oraş sînt femei şi că 
acestea nu sînt de loc urîte. Îşi dădeau seama că nici 
unul din ei nu va vedea vreodată Sarmizegetusa, totuşi 
fiecare nutrea o vagă speranţă că se va produce o mi- 
nune şi viaţa va lua o întorsătură favorabilă dorințelor 
lui. Pentru oştenii care îşi petrec viaţa în marşuri şi 
lupte, care trăiesc în pustietăţi, oraşele sînt 
întotdeauna nişte faruri luminoase, locuri pline de 
ispite şi de surprize, chiar şi atunci cînd sînt luate cu 
asalt şi dărimate. 

Soarele era de-acum la zenit. Albinele şi bondarii 
umpleau văzduhul cu zumzetul lor nedumerit, voind 
parcă să se lămurească ce s-a făcut cu florile de pe 
pajiştea verde, culcate la pămînt de mii de picioare. 

In acest ceas, cînd moleşeala cuprinsese în 
braţele ei viscoase omenirea din jur, pe neaşteptate 
apărură paznicii şi răcnind cuvinte neînţelese, pocnind 
din bice se apucară să scoată prizonierii din bordeie, 
din locurile umbroase, de peste tot. 

In faţa cortului apăru Agatus: 


— Tribune, paznicii adună poporul pentru apel. 
La ora aceasta neobişnuită şi înfierbîntaţi cum sînt, 
cred că se va produce ceva cu totul neaşteptat. 
Miroase a inspecţie. 

— Cine crezi că o să vină? 

— Ştiu eu, poate vreun general de-al lor, vreo 
căpetenie mai mare, sau... 

Nu apucă să termine, căci intră Stolo şi spuse 
calm ca întotdeauna: 

— Tribune, bărbosul m-a trimis după tine. Vom 
avea fericirea să-l vedem pe însuşi Decebal, regele 
tuturor dacilor. Lucius se sculă, se întinse şi căscînd, 
rectifică: 

— Regele tuturor dacilor, în afară de piegeţii care 
au trecut de partea noastră. Duceţi-vă, înainte, viu şi 
eu după voi! 

Cu o încetineală calculată, Lucius îşi stropi 
obrazul cu apa din ulcior, îşi aranja părul rebel, îşi 
potrivi centura la mijloc şi ieşi din cort. 

In capătul dinspre apus al lagărului, şiruri lungi 
de prizonieri: romanii în flancul drept şi grecii în cel 
stîng, aşteptau, înconjurați de cete de daci. 

Lucius mergea  într-adins încet, călcind cu 
demnitate. Şeful lagărului îi făcu un semn poruncitor să 
se grăbească. Lucius se făcu că nu-l observă, atunci 
şeful se miînie şi trimise doi paznici înainte-i. Dacii 
sosiră în fuga mare şi voiră să-l apuce de miini. 
Tribunul însă îi respinse cu dispreţ, măsurîndu-i de sus 
cu privirea hotărită şi calmă, continuînd să meargă cu 
acelaşi pas. In clipa aceea educaţia militară răbufni din 
el şi se simţi din nou comandant. Dacii, doi oameni mai 
mărunți, merseră pe de lături cu gurile căscate de 
uimire, vrăjiţi parcă de acest voinic impunător, uitînd 


că nu e decit un rob rebel, uitînd de porunca dată de 
şeful lor, neîndrăznind să pună mina pe el. 

Enervarea şefului ajunsese la culme, el încleşta 
mîna pe mînerul paloşului şi se făcu roşu ca racul. Sus, 
dinspre lagărul dacilor, cobora o cavalcadă multicoloră. 
Sosea regele cu suita sa. În clipa aceea totul ar fi 
trebuit să amuţească şi să se prosterne. Cu toate că 
era un neînsemnat tarabostar, ar fi ştiut cum să 
procedeze dacă, acum citeva zile, luînd locul lui 
Mando, nu ar fi primit poruncă severă să se poarte 
frumos cu romanii suspuşi. 

Lucius se opri la cîţiva paşi de şirurile romanilor 
şi fără să-şi dea seama făcu un semn obişnuit. Cu 
acest semn, pe vremuri, cînd se afla în faţa unităţii sale 
sau cînd era de serviciu pe legiune, el dădea de veste 
că este gata să primească raportul. 

Agatus zimbi cu înţeles şi ieşind înainte se opri în 
faţa lui, luă poziţia de drepţi, cu picioarele puţin 
desfăcute şi ridicînd brusc mîna dreaptă, tună cu toată 
puterea plăminilor săi: 

— Tribune, detaşamentul de prizonieri în număr 
de nouăzeci şi patru legionari şi doi centurioni este 
gata să îndeplinească poruncile tale. 

— Bine, centurioane! 

Agatus se întoarse jumătate la stinga şi strigă 
către oameni: 

— Tribunului Lucius Gaius Longinus, salut! 

— Saluu-uut! izbucni din aproape o sută de 
piepturi. 

Scena fu atit de impresionantă în toată 
simplitatea ei, încît pînă şi unii greci, mai ales acei 
dintre mateloţi, obişnuiţi cu disciplina, strigară „salut” 
acestui tînăr mindru. 


După aceea, Lucius îşi luă cu demnitate locul în 
flancul drept. Îndată ce această ceremonie neaşteptată 
luă sfîrşit, ochii tuturora, eliberaţi parcă de o îndatorire, 
se îndreptară către grupul de arbori care despărţea 
lagărul prizonierilor de cel al oştenilor lui Bedar şi 
Andagus. Acolo, în umbra deasă a stejarilor, se oprise 
ceata de călăreţi. In faţă, pe un cal alb ca laptele, se 
profila o figură masivă, în platoşă şi coif. Aurul 
armurilor scînteia în razele ce se strecurau printre 
frunze. Palele vintului se jucau cu faldurile unei mantii 
negre. Calul, un animal nobil, îşi arcuia gitul de lebădă 
şi izbea, nerăbdător, pămîntul cu copitele. 

Regele întorcea din cînd în cînd capul, întrebînd 
pe însoțitorii săi; aceia, apropiindu-se plini de teamă şi 
respect, răspundeau. 

Ceata se urni din loc şi scăpînd de sub umbrarul 
copacilor o porni prin poiana  scâldată de 
soare,scînteind de culori şi metale preţioase. In 
dreapta regelui călărea un tînăr înalt şi slab, îmbrăcat 
în haine de băştinaş, în stînga — cei doi conducători 
din regiunea şesului: Bedar şi Andagus, iar în spate — 
un pilc de oşteni îmbrăcaţi şi înarmaţi la fel, pe semne 
garda personală a regelui. 

La vreo zece paşi de rîndurile mohorite ale 
prizonierilor ceata se opri din nou. La un semn discret 
al lui Bedar, şeful convoiului se repezi înainte şi se 
înclină adînc în faţa regelui, măturind pămîntul cu 
coada de vulpe prinsă de căciuliţa lui. 

Din discuţia care urmă, prizonierii, în afară de 
vreo doi-trei, nu pricepură nimic. Regele vorbea în 
limba lui. 

— Ce se petrece aici? îl întrebă pe tarabosta şi 
sub calmul aparent clocoteau accente de minie. 


— O rege al tuturor dacilor, tu cel cu mina tare, 
ascultă-mă şi nu te miînia pe sluga ta credincioasă. 

— Ajunge! Răspunde-mi la întrebare! 

— O, rege! Fostul conducător al romanilor 
capturați şi-a permis, de faţă cu Luminăţia ta, să facă 
pe stăpînul şi comandantul acestor robi zdrenţăroşi. 

— Şi tu nu l-ai oprit, secătură ce eşti? 

Cu aceste cuvinte Decebal întoarse pe jumătate 
capul spre Bedar: 

— Ce oameni ai tu, tarabosta? 

Bedar roşi. Aseară, la ospăț, regele îmbrăţişindu-l 
îl numise „prinţ”, iar astăzi „tarabosta”! Ce necaz! 

— Să nu-mi spui, Bedar, că de vină este porunca 
mea! Poruncile nu trebuiesc înţelese pe dos. Apoi, 
întorcîndu-şi capul puternic către şeful lagărului care 
înlemnise în faţa lui: Pleacă, să nu te mai văd! 

Lucius, care zimbea sfidător, întoarse capul către 
centurionii săi şi le zise în şoaptă: 

— O, pe Zeus, n-am ştiut că regele dacilor e atit 
de cumpănit. 

Aceasta nu-i scăpă lui Decebal. Se încruntă şi-şi 
îndemnă calul înainte. Îl plimbă prin faţa rîndurilor de 
prizonieri, arzindu-i cu respiraţia animalului nărăvaş, 
apoi oprindu-se pentru citeva clipe, urmări feţele 
cenuşii şi supte, înşirate în faţa lui. Romanii cu 
trăsături aspre, grecii păroşi cu nasuri proeminente, 
tracii şi ilirii voinici, cu plete lungi şi tenul mai alb, cu 
toţii aşteptau să li se pronunţe verdictul. Cu severul 
rege nu era de glumă, vedeau ei bine. Unii, cu nervii 
mai slabi, păliră şi-şi lăsară privirile în jos, aşteptînd cu 
înfrigurare izbucnirea  furtunei. Alţii, mai laşi, îl 
blestemau în gînd pe tribunul Lucius cu ciudăţeniile lui. 


Spre seară se auzi tropot de cai. Agatus intră 
grăbit în cort. 

— Tribune, au venit să te ia! 

— De ce eşti atit de răvăşit, Agatus? 

— O să ne lipseşti mult, tribune. 

—  Credeai poate că vom rămîne veşnic 
împreună? Aşteaptă-mă aici, mă duc să văd despre ce 
este vorba. 

Afară aşteptau cîţiva călăreţi din garda regelui. 
Văziîndu-l, tălmaciul se apropie şi arătindu-i un cal, îi 
spuse să încalece. 

— Unde mă duceţi? 

— Nu pune întrebări. Încalecă! 

— Vreau să-mi iau rămas bun de la camarazi. 

— Nu e voie! Trebuie să pleci neîntirziat. 

Lucius scotoci lagărul cu privirea. Stolo nu se 
vedea nicăieri, nici decurionii. Ca să cîştige timp, 
întrebă: 

— Mă voi întoarce înapoi? 

— Nu ştiu, încalecă! 

Atunci, fără să ceară voie, Lucius zise: 

— Viu îndată. Vreau să-mi iau mantaua. Intră în 
cort şi-l cuprinse în braţe pe Agatus. Centurionul 
plîngea. 

— La revedere, prietene, îi zise. Ţine-te bine! Am 
vrut să-mi iau rămas bun de la Stolo şi ceilalţi 
camarazi, dar nu am văzut pe nimeni în preajmă. 
Transmite-le tuturor din partea mea urări de o soartă 
mai bună. Cu bine! 

leşi şi fără să scoată o vorbă, încalecă. Un dac se 
apropie, îi puse pe umeri o manta largă şi-i trase gluga 
adînc pe cap. Cu un gest maşinal, Lucius dădu s-o 
arunce, dar tălmaciul îl preveni: 

— Nu scoate gluga, căci te vor lega. 


„Aha, gîndi Lucius, nu-mi e îngăduit să văd 
slăvita lor Sarmizegetusa”, şi resemnat, se lasă în voia 
calului şi a sorții. 

Pe sub glugă se prelingea o lumină palidă, care, 
o dată cu lăsarea nopţii, dispăruse de tot. La început, 
foşnetul frunzelor înfiorate de vînt şi călcătura moale a 
calului îi dădură de veste că trecea printr-o pădure, dar 
curînd terenul începu să urce şi deveni pietros. O lume 
de zgomote şi sunete noi îl cuprinse. Pe sub glugă se 
strecurări reflexele roşii ale focurilor, iar copitele cailor 
ţăcăniră, stîrnind ecouri, ca şi cînd ar fi trecut pe sub 
bolți zidite. 

„Am intrat în oraş'', gîndi Lucius şi-i păru rău că 
nu-l poate vedea. 

În jurul său totul se animă. Loviturile ciocanelor 
în nicovale îl asurziră. Deveni mai atent la tot ce se 
petrecea în jurul său. Nu o dată auzise că 
Sarmizegetusa este cel mai mare şi cel mai întărit oraş 
din toată Barbaria cunoscută pe vremea aceea. 

La zgomotele asurzitoare ale ciocanelor se 
adăugară loviturile de topoare, tirşitul buştenilor pe 
pămînt, strigătele oamenilor şi tropotul a sute de cai. 

„Oare ce se petrece aici?” îşi zise Lucius 
surprins. „Nu cumva romanii au înfrîint rezistenţa 
dacilor şi se află undeva prin apropiere? De ce ar fi 
nevoiţi dacii să lucreze şi noaptea, la lumina torţelor? 
Oare situaţia este atit de dezastruoasă?” 

Dar puţin cîte puţin zgomotele vastului şantier se 
topiră în depărtare şi altele mai paşnice veniră să le ia 
locul. Pe drumul pavat cu piatră, ce urca mereu, 
treceau oameni, animale, hodorogeau vehiculele, 
scîrțiind din roţi. Tumultul de voci dădea de veste că şi 
la ora aceea tirzie străzile oraşului erau ticsite de lume. 
Era, pesemne, ora cînd cei mulţi se întorceau de la 


lucru. Răsunau cîntece melancolice, tărăgănate ori 
săltăreţe, acompaniate de fluiere şi alte instrumente, 
pe care Lucius nu le cunoştea după sunet. Din cînd în 
cînd printre vocile groase de bărbaţi se strecurau 
glasurile melodioase de femei. De atita vreme nu 
văzuse femei în afară de citeva ţărănci trudite şi 
murdare întîlnite pe drumul lung al robiei, încît 
glasurile melodioase legate de ideea unui oraş îl 
răscoliră. 

La o cotitură era ris şi veselie, un tămbălău 
asemănător acelora care se iscă în jurul tabernelor 
romane. Undeva pe aproape rise o femeie. Era un ris 
cristalin care te înfiora. Din locul acela zgomotos 
soseau valuri de mirosuri atrăgătoare. Pe sub gluga 
groasă se strecura mirosul tare al vinului şi al 
mîncărurilor usturoiate. 

Copitele cailor nu mai alunecau pe pietre, dar 
continuau să ţăcănească răsunător ca şi cînd ar fi 
călcat pe lespezi. După citeva minute care i se părură 
ceasuri, caii se opriră. Cineva veni lîngă el şi-l trase de 
pulpană, spunînd ceva neînțeles. Lucius descălecă şi 
duse mina la glugă ca s-o ridice, dar o mînă nevăzută o 
apucă şi o ţinu strîns. Nişte braţe vinjoase îl apucară de 
subţiori şi-l tîrîră înainte. Răcoarea care înlocui aerul 
cald al străzii îi dădu de veste că intrară într-o casă. 

In sfîrşit, după un drum cu multe întortocheli, 
gluga îi căzu pe spate, făcîndu-l să închidă ochii din 
pricina luminii puternice. 

In încăperea mare, aproape goală, luminată de 
multe torţe înfipte în pereţi, se aflau numai trei 
oameni. De doi dintre ei Lucius îşi aminti de îndată. 
Unul era însuşi regele Decebal, al doilea — un tînăr 
subţirel, îmbrăcat în haine pitoreşti de prin partea 
locului, era unul din demnitarii care l-au însoţit pe rege 


în timpul vizitei acestuia în lagăr. Al treilea îi era 
necunoscut. 

Tolănit într-un jilţ, Decebal examina cu băgare de 
seamă chipul tribunului, apoi făcu semn ostaşilor care 
l-au adus să plece. Pe faţa sa nu se putea citi ce 
impresie îi făcuse tînărul roman. 

Într-un tîrziu, zise aceluia pe care Lucius nu-l 
cunoştea: 

— Fii cu băgare de seamă, Bicilis, să nu scapi o 
vorbă din ce va spune şi tradu-mi cuvînt cu cuvint. 

Grecul se înclina adînc, apoi îşi fixă privirea 
asupra lui Lucius. Se părea că nu are ochi deloc, atît de 
adinci îi erau orbitele. 

— Tu eşti tribunul Lucius Longinus? 

— Da! răspunse Lucius scurt şi cu demnitate. 

— Eşti dintr-o mare familie senatorială? continuă 
Decebal insinuant. 

— Tatăl meu este într-adevăr senator. 

Decebal zimbi atit de firesc încît Lucius nu-şi 
putu da seama în ce măsură era sincer. 

— Imi place modestia romanilor. Ei nu sînt făloşi 
ca oamenii din Orient. 

Lucius nu răspunse. 

— Ai comandat garnizoana din Sucidava? 

— Da. 

— Mă miră că împăratul Traian numeşte tribunii 
militari în posturi atît de neînsemnate. 

Lucius se încruntă: 

— Aceasta a fost voia tatălui meu, împăratul nu 
are nici un amestec. 

— Voia, dar şi greşeala în acelaşi timp. 

Lucius se pregăti să înfrunte voinţa aceluia care 
era acum stăpiîn asupra vieţii şi morţii sale. Ar fi vrut să 
ghicească ce se ascunde în dosul acestei frunţi mari, 


senine. Îi plăcea acest chip viguros cu ochi pătrunzători 
şi gură fermă. Căută să-l compare cu acela al 
împăratului Traian, dar ajunse la concluzia că al lui 
Decebal era mai impunător. 

— Tribune Longinus, în primul rînd te-am chemat 
ca să-ţi spun că-mi pare nespus de rău că n-ai fost 
tratat aşa cum ar fi trebuit în timpul marşului spre 
Sarmizegetusa. 

Lucius îi răspunse pe un ton ridicat: 

— Mă miră, o rege, că te interesează atit de mult 
soarta unui prizonier, dar mă miră şi mai mult că tu, 
care condamni pe supuşii tăi, mă porţi prin tot oraşul 
ca pe un condamnat, sub escortă şi cu gluga în cap. 

Mîna regelui strînse cu putere mînerul scaunului, 
faţa însă nu-şi schimbă expresia. 

— Am făcut-o în interesul tău. Aşa cum ai 
judecat, ai judecat ca unul care n-are experienţă în 
viaţă. Toate trebuiesc judecate pe dos. Dacă te-aş fi 
lăsat să vezi tot ce se petrece în capitala mea, atunci 
ai fi fost condamnat cu adevărat, căci nu este în 
obiceiul meu să las să plece unul care ştie prea multe. 
După cum vezi, ai grăit nesăbuit căci am de gind să-ţi 
redau libertatea. 

Lucius îl privi cu îndoială. 

— De astă dată voi grăi ca unul cu experienţă. 
Care este preţul libertăţii mele? Nu sînt atît de naiv să 
cred că mi-o dai de dragul ochilor mei. 

Tînărul care stătea lîngă jilţul lui Decebal se 
crispă la chip şi aplecîndu-se la urechea regelui îi şopti 
ceva pe un ton pătimaş. Regele îl înfrîină cu o privire 
grăitoare şi se adresă din nou lui Lucius: 

— Ai ghicit, tribune, într-adevăr am de gind să-ţi 
cer ceva în schimbul libertăţii, o nimica toată şi anume: 


să scrii două scrisori, una către tatăl tău şi alta către 
Lucius Quietus. 

Lucius ciuli urechile. 

— Pentru ce trebuie să le scriu? 

— Ca să ceri răscumpărarea ta. 

— Şi în ce constă aceasta? 

— lată în ce! Tatălui tău îi vei povesti în ce 
nevoie te afli şi-l vei ruga să mijlocească pe lîngă 
comandantul suprem Quietus ca să nu-mi refuze 
condiţiile schimbului de prizonieri. 

— Şi către Quietus ce trebuie să scriu? 

— Cam acelaşi lucru, însă trebuie să mai adaugi 
că în schimbul eliberării tale trebuie să dea drumul la o 
sută de daci. După cum vezi, nu-ţi cer mare lucru şi 
dacă vei face aşa cum ţi-o cer, în curînd vei fi liber. 

— Ceea ce-mi propui este necinstit. La ce o să-mi 
folosească libertatea cînd voi fi dezonorat, iar tatăl 
meu îşi va pune capăt zilelor de ruşine. După cum mi 
te-am închipuit, mai drept decit eşti, tot aşa tu ne-ai 
închipuit, pe noi, romanii, mai laşi decit sîntem. O sută 
pentru unul? Comandantul Quietus ar ride închipuindu- 
şi că sînt nebun sau cel puţin îmi dau prea mare 
importanţă. N-o voi face niciodată, rege al dacilor, 
niciodată! 

Bicilis traducea fugitiv. Tînărul nobil, care părea 
că înţelege fără mijlocitor, se aprinse la faţă şi făcu un 
pas spre Lucius dînd să scoată jungherul. 

— Vină-ți în fire, Dieghes, zise regele cu 
severitate, apucîndu-l de braţ. 

— Nu pot să suport obrăznicia acestui nemernic 
îngimfat. Doar nu se află la Roma, nici măcar în 
rîndurile armatei sale, ci este un sclav ticălos, care 
trebuie să se prosterne în faţa unui rege. 


— Oh, Dieghes, frate scump, viaţa încă nu te-a 
învăţat minte. Ca să fii rege nu ajunge să fii numai 
viteaz. 

Din această convorbire, rostită în limba dacă, 
Lucius nu înţelese nici un cuvînt, pricepu însă despre 
ce este vorba şi deodată parcă-i smulse cineva un văl 
de pe ochi, îşi aminti de tînărul de lîngă rege. Era acela 
care a condus solia de pace, acum doi ani la Roma. Era 
fratele lui Decebal. 

— Tribune Lucius, zise Decebal calm, dar 
răspicat, trebuie să am aceste scrisori chiar dacă va 
trebui să te torturez sau să te condamn la moarte! 

— Nu le voi scrie niciodată. Prea multe scopuri 
vrei să atingi cu o singură lovitură. 

— Asta vom vedea! răspunse Decebal scurt. 
Bicilis romanul să fie închis şi să nu i se dea de mîncare 


pînă nu scrie scrisorile! 
x 


După patru zile de încarcerare uşa temniţei fu 
dată de perete şi în cadrul ei, împreună cu primele 
raze ale dimineţii, apăru Bicilis însoţit de temnicer şi 
doi ostaşi. 

Grecul aruncă o privire fugară spre masă şi 
văzînd papirusul adus ieri rupt în bucăţi, zimbi cu o 
jumătate de gură şi spuse: 

— Tribune, bea acest lapte căci eşti slăbit şi ai un 
drum lung de făcut. 

Temnicerul îi întinse un ulcior. Lucius nu se îndoi 
că îi sosise ceasul cel din urmă şi că vor să-l 
otrăvească. 

— Dacă am de făcut drumul acesta lung pînă-n 
Ţara Umbrelor, atunci de ce nu mi-ai adus un pumnal 
ca s-o pornesc aşa cum i se cuvine unui nobil roman? 


— O, m-ai înţeles greşit, tribune, rise Bicilis, nu 
am de gind să te otrăvesc. Din porunca regelui trebuie 
să te trimit la o cetate îndepărtată, unde vei sta sub 
pază liberă. 

Lucius, care cu tot curajul său, timp de cîteva 
clipe simţise fiorii morţii cuprinzîndu-l, acum la auzul 
acestor vorbe simţi o uşurare atît de deplină încît 
trebui să-şi încordeze întreaga-i voinţă ca să nu se 
trădeze. Luă ulciorul din miinele noduroase ale 
bătrînului şi sorbi pe nerăsuflate lichidul întăritor. Apoi, 
slăbit cum era de postul îndelungat, se lăsă condus 
afară, îmbrăcat cu aceeaşi manta cu glugă, săltat pe 
spinarea unui cal şi dus în necunoscut. Peste un 
interval de timp de lungimea căruia nu putu să-şi dea 
seama, cineva îi ridică gluga. Strinse pleoapele cu 
tărie, apoi, cînd deschise ochii şi-şi roti privirile în jur, 
se văzu călărind pe o potecă de plai, însoţit de un grup 
de oşteni. Nu se vedea nici urmă de locuinţe omeneşti, 
iar capitala dacilor rămăsese pesemne ascunsă de 
aripa unui codru de brazi. Aerul îmbălsămat, de munte, 
îl îmbată şi-l făcu să cadă într-un fel de toropeală. 
Vedea tot ce se petrece în jur, dar nu reacţiona, ca şi 
cînd toate îi erau absolut indiferente. Soarele trecuse 
de zenit şi micul grup se opri pentru odihnă. Lucius se 
simţea infinit mai bine printre oştenii aceştia simpli şi 
tăcuţi decît în lagărul zgomotos ori în palatul regesc. 
Cînd unul dintre oşteni îi aduse o strachină cu brînză şi 
cîteva turte coapte în spuză, le primi cu zîmbet şi le 
mîncă cu poftă. 

Un dac cînta din fluier o melodie ce amintea 
zborul unei ciocîrlii. Legănat de aceste sunete, atît de 
odihnitoare; Lucius se cufundă într-un somn întăritor. 


Cînd îl treziră, soarele se pleca spre asfinţit. 
Lucius se simţea întărit şi proaspăt, iar gindurile 
chinuitoare dispăruseră fără urmă. 

Călăriră toată noaptea; cînd sub bolta înstelată, 
cînd prin întunecimea codrilor, iar în zori ieşiră pe un 
plai plin de flori. În faţa lor, dincolo de vale, cufundată 
încă în vălurile destrămate ale ceţei, se înălța un 
munte singuratec cu o cetate în virf. Lucius, cu simţul 
militarului de meserie, căută de îndată să se orienteze, 
dar îşi dădu seama că e cu neputinţă. Drumul prin 
munţi era atît de întortocheat încît i-ar fi peste putinţă 
să-şi închipuie în ce parte a rămas Sarmizegetusa şi cu 
atit mai mult, unde se află Valea Alutei, țelul 
năzuinţelor sale. Se resemnă deci, amăgindu-se cu 
gîndul că se va descurca în acest haos de dealuri, 
culmi, văi şi vilcele, într-un viitor apropiat. 

Dacii vorbeau cu aprindere arătînd mereu spre 
cetate. 

Atunci cînd cavalcada ieşi de sub umbra 
copacilor şi apucă pe o potecă şerpuitoare la vale, 
dinspre cetate răsunară sunetele unui corn. După 
intonaţiile mai întîi prelungi prevestitoare, apoi 
alarmante şi din ce în ce mai insistente, nu era greu de 
ghicit că grupul de călăreţi fusese zărit. Indată ce unul 
dintre ostaşi îşi desprinse cornul de la brîu şi suflă în el 
drept răspuns, sunetele dinspre cetate amuţiră. 

Lucius rămăsese uimit de vigilenţa ascuţită ce 
domnea în acest ungher îndepărtat. 

Jos în vale, dincolo de pîriu, drumul ce urca către 
cetate era păzit de cîțiva ciobani înarmaţi. Orice om 
care pleca pe drumul acela, spre sau dinspre cetate, 
trebuia să treacă pe lingă coliba acestor cerberi 
bărboşi şi voinici. 


Săpat într-o coastă abruptă, drumul descria cele 
mai fantastice curbe printre brazii care nu se ştie prin 
ce minune se mai ţineau pe povirniş. Drumul ieşea pe 
culme la vreo cinci sute de paşi mai spre asfinţit de 
cetate. Aici, sus, pădurea se oprea brusc ca în faţa unui 
domeniu interzis, lăsînd poteca să-şi urmeze mersul 
nestingherit spre porţile cetăţii. 

Lucius se opri o clipă admirind poziţia rară şi 
frumusețea stranie a cetăţii. Zimbind, tînărul tribun 
căuta s-o compare cu micul castru din Sucidava, pe 
care i l-au smuls dacii. După cum acela nu prezenta o 
piedică serioasă în calea duşmanului, din pricina 
micimii lui şi a lipsei de ziduri solide de piatră, tot aşa 
şi aceasta, pe care o avea în faţă, nu ar constitui o 
piedică serioasă în faţa cohortelor romane, în ciuda 
zidurilor ei înalte şi groase. 

Lucius îşi încheie gîndurile cu amărăciune: 
„Totuşi, această cetate nu este chiar atît de proastă ca 
să nu-mi poată servi drept închisoare foarte bună”. 

Cîinii, care vedeau în fiecare drumeţ sau călător 
un intrus periculos, se năpustiră din toate părţile 
lătrind cu furie, apărind cu dirzenie mica lor lume 
izolată şi sălbăticită. Alungaţi sau legaţi, dulăii fioroşi 
mai lătrară ciîtva timp, acoperind toate celelalte 
zgomote. 

In cerdacul sprijinit pe coloane masive de stejar, 
a casei din mijlocul curţii, au apărut cîţiva oameni. Un 
slujitor pletos, tînăr şi imberb alergă spre poartă. Plini 
de voie bună dacii discutau şi rideau cu poftă. Vocile 
lor groase, baritonale, atit de deosebite de vocile 
meridionalilor, răsunau cu plenitudine, stîrnind ecouri 
între zidurile cetăţii. 

Lucius îşi opri calul mai la o parte de zarva 
prietenească a dacilor. 


Ca orice om intrat nepoftit în casă străină, nu se 
simţea bine şi simţămiîntul singurătăţii îl cuprinse. Dar, 
deodată în spatele său răsună un glas care i se păru 
cunoscut: 

— O zei, dar acesta este însuşi tribunul Longinus! 

Tresărind de uimire, Lucius se întoarse brusc. 

Un bătrîn slab şi chel întindea, zimbind, mîinile 
spre el. Era îmbrăcat în haine de dac şi în zadar Lucios 
îşi încreţea fruntea căci nu putea sa-şi amintească cine 
era în faţa lui. 

Bătrînul se apropie voios şi stringîndu-i mîna ce 
ţinea diîrlogii, strigă: 

— Pe Zeus, nu mă recunoşti, din pricina 
vestmintului meu. Sînt Piros, medicul Piros! 

Atît de mare îi fu bucuria încit într-o frîntură de 
clipă sări jos de pe cal. 

— Jur pe Olimp, venerabile Piros, că nu te-am 
recunoscut în hainele acestea şi cu barba de un cot. Ce 
joc miraculos al Fortunei! Deci, aceasta este cetatea 
lui... cum îi zice? 

— Diaies! E cam ursuz, dar are o fată adorabilă, 
căreia i-a dat o educaţie frumoasă. Din păcate 
perceptorul ei, un grec din Argos, a murit acum un an. 
Piros se apropie mai mult şi-i spuse încet: Trebuie să te 
previn... chiar acum am asistat la o ieşire de a lui 
Diaies. Cînd oşteanul i-a înmînat răvaşul regesc, 
bătrînul a sărutat pecetea, l-a desfăcut şi l-a dat fiicei 
sale să-l traducă. Pe măsură ce asculta, se încrunta tot 
mai mult şi pînă la urmă se făcu roşu la faţă, se 
întoarse brusc şi intră în casă trîntind uşile. Aya, fiică- 
sa, porunci slujitorilor să îngrijească de mincare şi 
băutură pentru cei sosiți şi-mi spuse cu supărare: „Vor 
să facă din cetatea noastră un azil pentru străinii şi 
duşmanii poporului”. 


Lucius privi gînditor spre casă şi apoi întrebă: 

— Zici că ai auzit lectura răvaşului, ce scria în el? 

— Nu pot să ştiu căci fata l-a tradus direct. 

— Mulţumesc că m-ai prevenit. Eu, însă, să-ți 
spun sincer, m-am aşteptat la o primire mai rea. De 
altfel, este firesc să fie aşa. Sîntem duşmani de moarte 
şi atît, doar n-oi fi vrînd să mă primească în triumf. 

Apoi  zimbindu-i prieteneşte, Lucius adăugă 
rizînd: 

— Nu cumva ai un brici? Aş vrea să-mi dau jos 
această barbă de tilhar. 

— Dar îţi stă bine cu barbă, pe lingă aceasta o 
să-ţi ţină de cald! 

— Nu vreau să fiu asemănător stăpiînilor mei. 

— Eşti prea mindru, totuşi va trebui să-ţi laşi 
barbă, căci în cetatea asta, cit e de mare, nu se 
găseşte nici un singur brici. 


— Salut, prefecte! 

Longinus îşi ridică ochii de la hirtiile împrăştiate 
pe masa de campanie şi privi spre intrare. Trecîndu-şi 
mîna pe faţă, ca şi cînd vroia să şteargă oboseala 
întipărită pe ea, făcu un gest prietenesc şi zise cu o 
voce stranie, ca a unuia trezit din visări: 

— Ah, tu erai, Papirius? Fii binevenit! Intră şi 
şezi! 

Înainte de a păşi pragul cortului, Marcellinus îşi 
scoase mantaua prăfuită, o întinse gărzii fără să 
privească înapoi şi, intrînd, zise: 

— Viu de la Castra Traiani, unde s-a mutat statul 
major de la Pons Aluti. Impăratul se află acolo şi se 
pregăteşte să vină la Arrutela. 

— Fie zeii lăudaţi! Ai vorbit cu divus? 

— Da, iată... 


— Stai puţin, îl opri bătrînul, privindu-l îngrijorat, 
eşti rănit? 

— O zgîrietură neînsemnată! răspunse 
Marcellinus privindu-şi mîna bandajată mai sus de cot. 

Atingînd-o cu virful degetelor, Longinus îşi 
îngustă ochii. O sumedenie de zbircituri mici porniră de 
la ochi spre timple şi obraji, brăzdîndu-i pielea feţii. 

— Neînsemnată, zici? Eşti mai preţios decit îţi 
închipui, Papirius! 

Marcellinus scoase dintr-o tolbă de piele un sul 
de pergament şi îl întinse. 

— Lasă asta deocamdată, zise prefectul şi 
făcîndu-i semn să pună sulul pe masă, bătu în palme. 

— Să vină Senio! porunci el ostaşului din gardă 
apărut în uşă. Unde ai căpătat-o? 

— După ce am trecut de Arrutela ne-am încăierat 
cu o ceată de daci coborită de la munte. Eram cu o 
centurie întreagă căci duceam ordinul împărătesc. Ei 
nu se aşteptau la o întîlnire. Au coborit în vale să 
prindă ciţiva dintre ai noştri şi să-i tragă de limbă. 

— Ah, şi s-a întîmplat tocmai pe dos, voi i-aţi tras 
de limbă. 

— N-am avut timp, dar am adus cîțiva dintre ei 
aici. Vreo zece au fugit. Pe ceilalţi i-am trimis în 
împărăţia lui Zalmoxis. 

Bătrînul rîse mulţumit. 

— Era o ceată numeroasă? 

— Vreo treizeci-patruzeci. 

— Cîţi dintre ai noştri au căzut? 

— Patru morţi, nouă răniți. 

— Cum ne pierdem noi oamenii! N-ai auzit cum 
decurg tratativele cu vecinii de la Nord ai lui Decebal? 

— Solii împăratului tratează şi acum cu bastarnii 
şi costobocii şi au de gind să plece mai departe, 


dincolo de rîul Tyras. Am auzit însă că barbarii din 
Nord, de frica dacilor, se feresc de un răspuns 
categoric. 

— Ei aşteaptă, zise bătrînul îngîndurat, să vadă 
de partea cui o să se încline balanţa Fortunei. 

In uşă apăru figura girbovită a lui Senio, sclavul 
lui Longinus. Marcellinus îi zimbi ca unui vechi prieten, 
iar Senio, salutîindu-l respectuos, îşi îndreptă ochii către 
stăpînul său. 

— Papirius e rănit, Senio, schimbă-i feşele 
acestea murdare şi vezi ce-i de făcut! 

Sclavul se duse să fiarbă apa şi să aducă cele 
necesare, iar Longinus luă sulul adus de Marcellinus, îi 
rupse pecetea şi se cufundă în lectură. 

„Prefectului şi prietenului meu Gaius Cassius 
Longinus, salut! 

Cu bucurie am aflat că te-ai consolidat la Nord de 
Arrutela şi te aperi de duşmani ca un erou. Ajutoarele 
nu vor întirzia să-ți sosească. Indată ce lagărul din 
Arrutela va deveni un castru inexpugnabil, o parte din 
trupele ce lucrează la întărirea acestuia va porni către 
locul unde te afli. Vreau, mai tirziu, cind te vei avinta 
mai departe, să-mi stabilesc definitiv statul major în 
lagărul ce-l ocupi în prezent; sint de părere să-l 
denumim Pretorium şi să construim în mijlocul lui o ce- 
tate de piatră. Prin dirzenia şi vitejia ta ţi-ai ciştigat de 
o mie de ori dreptul de a te odihni, atit tu, cit şi 
legiunea ce o comanzi, dar pentru că dorința ta 
fierbinte este de a te afla mereu în luptă cu dușmanul, 
ti-o îndeplinesc cu plăcere,  lăsindu-ţi oricind 
posibilitatea de a te întoarce la statul meu major. Am 
poruncit ca o dată cu legiunea XIII Gemina, care se va 
pune sub comanda ta, să pornească din Arrutela şi un 
mare convoi cu cele necesare vieții şi operațiunilor 


militare. Tribunul Papirius Marcellinus care în mai 
multe rinduri a fost distins de mine pentru priceperea 
şi vitejia sa, va primi comanda legiunii Gemina, al cărei 
comandant a părăsit lumea aceasta. 

Confirmarea lui Papirius Marcellinus în funcția de 
comandant al legiunii depinde de comportarea lui în 
viitor, mai mult decit de virsta ce o are. Iti recomand 
cit mai multă prudență şi grijă de oameni, iar dacă zeii 
te vor ajuta, pină la începerea frigului, să ajungi la 
capătul celălalt al văii, îți poruncesc să alegi acolo un 
loc bun de iernat, nu numai pentru unitățile ce le ai sub 
comandă, dar şi pentru restul armatei de operații. 
Îndată ce se va consolida castrul cel nou, Pretorium, îti 
fixez acolo o întîlnire, la care vom discuta lucruri ce nu 
pot fi încredințate unui petec de hirtie. 

Traian Imperator." 

Ţinînd sulul deasupra flăcării, Longinus urmări 
absent contorsiunile pergamentului ce se mistuia. 
Aruncînd şomoiogul carbonizat, îl strivi cu piciorul şi 
zise cu visare în glas: 

— Felicitările mele, tribune Papirius Marcellinus, 
eşti numit locţitor de comandant al legiunii a XIII-a. 

Marcellinus îl privi  năuc, căutînd sensul 
cuvintelor pronunţate de bătrînul prefect, apoi cînd 
acele cuvinte i se fixară bine în minte, întrebă 
emoţionat: 

— Nu cumva mă înşală auzul? 

— Nu te înşală auzul, după cum nu te înşală nici 
unul din cele cinci simţuri ale tale. Eşti numit în funcţia 
de locţiitor al comandantului legiunii Gemina. 

— Nu-mi vine a crede... atita cinste? Dar nu am 
decît douăzeci şi şase de ani. 


— Mulţi înainte, Papirius! Tu vei ajunge departe! 
Dacă l-aş avea pe Lucius lîngă mine, aş fi pe deplin 
fericit! 

Marcellinus se lăsă brusc pe un genunchi şi 
apucîndu-i mîna o sărută cu recunoştinţă. 

— Tu ai făcut ca să fiu numit în postul acesta, 
prea mare pentru mine, tu nobile, Cassius, ai scris 
împăratului despre mine. Jură-mi că nu ai făcut-o 
numai din prietenie, ci numai pentru meritele mele, 
jură-mi! 

— Eşti nebun! zise bătrînul supărat, smulgîndu-şi 
mîna din mîinile tribunului. Eşti nebun, nebun de-a 
binelea. Ceea ce ai pronunţat adineaori sună ca o 
insultă. Credeam că mă cunoşti mai bine. 

— Da, sînt nebun de fericire, exclamă 
Marcellinus. lartă-mă, nobile Cassius. 

— Atunci, ce sînt scenele acestea? Ei bine, să 
facem pace! Uite-l şi pe Senio. Acum eşti prada lui. 
După ce-ţi schimbă feşele ne vom duce să vedem 
prizonierii tăi. 

* 

Pe terenul pietros, răscolit de cazmale şi 
tirnăcoape, zăceau sfirşiţi de oboseală şi suferințe dacii 
capturați. Soarele amiezii revărsa asupra lor un torent 
nemilos de raze. 

Unul mai tînăr zăcea pe spate şi aiura. De sub 
cîrpa cu care îi era legat capul ieşeau în dezordine 
şuviţele blonde, lipite cu sînge închegat. Altul, mai 
bătrîn, şedea ţinîndu-şi capul între miini. Păru-i sur se 
revărsa rebel şi îmbelşugat ca o coamă de leu. Lingă el 
sprijinit în coate, molfăind în gură un pai, stătea culcat 
pe burtă un tînăr cu trăsături de meridional, prea 
oacheş pentru un dac. Încă unul, înalt, spătos, stătea 
chircit pe o coastă. Gol pînă la briu, el avea pieptul 


înfăşurat cu fişii rupte din cămaşă. Grav rănit, îşi mişca 
buzele palide, crăpate, gemînd cu un glas stins. Ceilalţi 
trei dormeau duşi, un somn de sfirşeală extremă. 
Roiuri de muşte se roteau biziind deasupra lor. De la 
şantierul apropiat valuri de praf roşietic veneau aduse 
de un vînt slab. 

Peste drum, în umbra unei barăci se adunaseră 
cîţiva romani răniţi şi bolnavi, scutiţi de muncă. 
Schilodiţi în luptele înverşunate ce precedaseră 
înfiinţarea acestui castru nou, priveau din umbră pe 
duşmanii prăbuşiţi în praf, în dogoarea soarelui, 
mîncaţi de muşte şi comentau cu o diabolică plăcere. 

Străjerul se retrase şi el la umbră. 

Bătrînul dac, cu coama de leu, nemaiputind 
răbda vaietele camaradului rănit, de lîngă el, îi dădu un 
ghiont oacheşului culcat de partea cealaltă şi-i zise 
răspicat: 

— Scoală-te, grecule, tu doar ştii limba lor, şi 
cere-le puţină apă pentru nenorocitul acesta, nu vezi 
că e sfirşit de chin şi sete? 

Oacheşul se ridică în capul oaselor, scoase paiul 
din gură şi se adresă soldaţilor ce stăteau de vorbă: 

— Fie-vă milă de un duşman învins şi daţi-i 
puţină apă, alinaţi-i puţin durerea căci nu are mult de 
trăit. 

Un ostaş cu ochiul legat se întoarse nepăsător 
către ceilalţi: 

— Auziţi-l, vorbeşte latineşte! 

— Ei, ţincule, zise un altul agitindu-şi braţul 
retezat de la cot, nu cumva crezi că sîntem aici ca să 
ne dădăcim? Braţul acesta cine mi l-a retezat? Crezi 
poate că l-am pierdut pe drum? Să-i dau apă? 
Învățătura cea mai bună este: dinte pentru dinte, ochi 
pentru ochi | 


Grecul cel oacheş mai întinse o dată mîna către 
romani, apoi preschimbiîndu-şi gestul rugător într-unul 
de neputinţă, se culcă din nou în praful drumului. 

Soldaţii se porniră pe ris. 

— Avocatule, strigă veteranul cu ochiul legat, 
locul tău e sub porticul Liviei, să susţii cauza vreunui 
borţos care şi-a ars „insula” şi vrea să stoarcă Urbei 
despăgubiri pentru acea casă plină de ploşniţe, ce s-ar 
fi dărîmat de la sine dacă nu-i dădea el însuşi foc. 

— E vreun sclav fugit de la stăpîn, răsună un 
glas. 

— A aşteptat să-l elibereze stăpinul, răspunse un 
altul, dar ticălos fiind s-a şters pe bot, ş-atunci şi-a 
schimbat el singur stăpinul. 

— Decebal plăteşte bine pe trădători. 

Grecul cel oacheş se uită cu coada ochiului la cel 
ce a pronunţat ultimele cuvinte, goni o muscă ce i se 
băga în ochi, reteză paiul cu dinţii şi scuipă capătul 
tăiat. 

— Ce spun lupii aceştia fără suflet? întrebă dacul. 

— şi bat joc de noi. l-am rugat frumos, dar 
degeaba. Sînt răniţi şi schilozi şi porniţi împotriva 
noastră. Dacul cel bătrîn se uită la camarazii săi care 
dormeau, apoi, la cei doi grav răniţi: „De ce nu le-au 
tăiat beregatele acolo, după încăierare, de ce i-au adus 
aici?” 

— Atenţiune, vine „ordo”! zise străjerul şi ieşind 
din umbră se apropie de prizonieri. 

In rîndurile soldaţilor se produsese agitaţie. Cine 
putu, se sculă în picioare. 

Capito se apropie cu paşi rari. Coiful său lucea ca 
la paradă, platoşa lovită în mai multe locuri de arme 
duşmane era curățată. Privi către nenorociţii care 


zăceau sîngeraţi în praf şi soare, apoi spre cei adunaţi 
în umbra barăcii, se încruntă şi zise aspru către străjer: 

— Tu ce păzeşti aici? Te crezi un pretorian din 
gardă pus de frumuseţe la o reprezentaţie de circ? Noi 
avem nevoie de ei. Decurionul nu ţi-a transmis ordinul 
meu ca să-i adăposteşti pe aceşti prizonieri şi să le dai 
apă? Nu? Cu atît mai rău pentru el. Încă un ceas sub 
soarele acesta şi jumătate din ei ar fi murit. Stăteai la 
umbră şi te distrai laolaltă cu aceştia. Capito se 
întoarse către soldaţi: Vi s-a spus să staţi în baracă şi 
să vă căutaţi de sănătate. N-aţi mai văzut daci, ai? 
Cred că i-aţi văzut prea bine, aţi căpătat şi cîte o amin- 
tire de la ei. Du-te şi cheamă patru ostaşi din corpul de 
gardă, zise Capito către străjer. 

Privindu-l cum fuge,  centurionul  bolborosi 
nemulţumit: 

— Scade mîncarea, scade şi disciplina. 


Lucius ieşi din locuința sa, închise după el uşa 
grea, se opri o clipă în prag, cuprinzind dintr-o privire 
curtea ce se întindea în dosul casei tarabostarului. La 
ora asta era goală. Slujitorii şi ostaşii erau de mult la 
treburile lor, doar cîteva gişte grase se plimbau mîndre 
de culoarea lor albă, imaculată. În stînga, lîngă 
grajdurile lipite de zidul cetăţii stătea roibul lui Diaies, 
un bidiviu frumos. Pesemne, calul legat de conovăţ era 
gata de călărie, căci pătura pestriță, măiestrit lucrată, 
era bine strinsă sub burtă, iar zăbala pusă. 
Tarabostarul Diaies nu prea călărea la virsta lui şi 
focosul animal, stătut, juca pe loc de nerăbdare. Un 
servitor ieşi din grajd, dezlegă calul şi se îndreptă cu el 
spre casă. 

„Bătrînul pleacă undeva”, reflectă Lucius. Un dor 
de ducă neţărmurit şi copleşitor îl cuprinse. Se întoarse 


şi porni la dreapta pe o potecuţă ce şerpuia spre o uşă 
boltită în zid. 

În nişa bolţii stătea rezemat de lance un ostaş 
bătrîn cu pletele şi barba albe ca neaua. Ostaşul îi 
zimbi ca unui cunoscut şi-l întrebă în limba dacă: 
„Unde mergi?” 

— La pădure, să mă plimb! îi răspunse Lucius 
pronunţind cu greu cuvintele străine învăţate de la 
Piros. 

Aruncîndu-şi sumanul de pe umărul drept, 
ostaşul îşi sprijini lancea de piept, puse mîinile pilnie la 
gură şi strigă în direcţia scării înguste ce ducea sus pe 
zid. Un glas tînăr îi răspunse şi aproape îndată un 
voinic cobori. Bătrînul îi spuse cîteva vorbe. Tînărul 
intră pe o uşă scundă din fundul bolţii şi se întoarse cu 
un arc şi o tolbă cu săgeți. Intre timp paznicul deschise 
o portiţă în zid şi invitindu-l pe Lucius cu o mişcare a 
capului, zise: 

— Du-te de te plimbă! 

Aplecîndu-se, tribunul ieşi urmat de tînărul dac. 

Cu toate că aerul dinăuntrul cetăţii era la fel cu 
cel din afara ei, Lucius, oprindu-se pentru cîteva clipe, 
îşi umplu plămiînii cu nesat. 

Vigilenţa dacilor îl surprindea şi îi tăia aviîntul, 
făcîndu-l mai prudent şi mai viclean. Chiar din primele 
zile îşi dădu seama că, pentru a fugi din închisoare, 
trebuie să joace rolul unui om împăcat cu soarta sa. 

Cunoştea de pe acum toate potecile şi aproape 
toţi arborii din geana de pădure care se despărţea din 
codrul cel mare. 

Piros, cu ajutorul gazdelor şi a unui calendar ce 
şi-l înjghebă, restabilise şiragul pierdut al zilelor. li 
spusese acum cîteva zile că vara este pe sfirşite şi că 
la calendele viitoare începe toamna. Peste o lună de 


zile frunzele tufelor şi fagilor se vor îngălbeni şi se vor 
roşI. 

Lucius îşi avea locul lui preferat în pădure. Nu 
departe de marginea dinspre miazăzi, unde brazii 
uriaşi se răresc în faţa stîncilor, era un bolovan rotunjit 
de vreme, acoperit cu muşchi moale, verde-argintiu. 
Din locul acela copacii ascundeau cetatea, însă se 
vedea toată valea sudică cu nesfîrşitele-i coline ce se 
ondulau molatec, catifelate de depărtare. Locul acesta 
îi lăsa privirile să alunece nestînjenite pînă acolo unde 
cerul se îngîna cu pămîntul şi unde presupunea el că 
se află legiunile romane. Din povestirile lui Piros, care 
făcuse drumul călare de la Valea Alutei pînă aci, Lucius 
îşi dădu seama că văile dimprejurul cetăţii toate se 
îndreaptă spre Aluta, colectorul lor principal. Ceea ce îl 
oprea şi-l făcea să-şi muncească mintea era lipsa de 
informaţii asupra mersului războiului. S-ar putea 
întîmpla ca oştile romane să înfrîngă rezistenţa dacilor 
şi să înainteze depăşind astfel locul unde aceste piraie 
se varsă în Aluta sau ca armatele romane să fie ţinute 
în loc şi să se afle undeva mult mai jos. Neavînd ştiri 
precise despre locul unde se află legiunile romane era 
periculos să încerce o evadare; risca să cadă din nou în 
mîinile duşmanilor. Această nereuşită putea să-l coste 
viaţa sau în cazul cel mai bun temniţa grea, din care n- 
ar mai fi evadat niciodată. In situaţia în care se afla în 
prezent, avea o libertate relativă şi-şi păstra vigoarea 
trupului atît de trebuincioasă aceluia care trebuie să 
treacă prin grele încercări. Işi spunea mereu: 
„Răbdare! Nu te pripi! Fii cu ochii în patru!” 

Şi totuşi, firea-i năvalnică izbucnea din cînd în 
cînd. Îi venea să-l înşface pe dacul care-l urmărea pas 
cu pas, să-l sugrume, să-i arunce leşul în prăpastie şi 


să alerge la vale, tot mai jos, către singurul ţel pe care- 
| avea în viaţă — lagărul roman. 

In clipe ca acestea se vedea purtind platoşa cu 
solzi auriţi şi coiful strălucitor, cu panaşul roşu ca 
sîngele. Se vedea umblind printre corturile ostaşilor, 
dînd ordine şi ascultînd rapoarte, adulmecînd aerul prin 
care pluteau aburii miîncărurilor simple soldăţeşti, 
trăgind pe nas cu nesat mirosul grajdurilor, al sudorii 
cailor şi al pielii harnaşamentului. Se vedea în cortul 
său înconjurat de prieteni, discutînd la o cupă de vin 
despre viaţă şi moarte, despre pace şi război, despre 
iubire şi ură sau galopiînd nebuneşte pe cîmpul de 
luptă cu ordinul comandantului în sîn. 

In cetate Lucius locuia alături de Piros. Ocupau 
două odăi într-una din casele lipite de zidul 
împrejmuitor. Piros venea mai des la el. Lucius îl vizita 
mai rar. Aceste vizite aveau însă unul şi acelaşi haz. Nu 
prea aveau ce vedea unul la altul. Odăile construite din 
bîrne cioplite grosolan, cu crăpăturile astupate cu 
muşchi uscat, aveau ferestre mici acoperite cu băşici 
de porc, prin care abia mai trecea lumina zilei. De o 
parte o laviţă lungă, acoperită cu blăni, de cealaltă — o 
vatră în care nu se făcea foc. La mijloc — o masă de 
brad. Seara, la lumina opaiţelor cu seu de oaie, rău 
mirositor, se cufundau în amintiri. Citeodată Piros îi 
vorbea de viaţa stranie a cetăţii, a celor ce locuiau în 
casa mare a stăpinilor, de relaţiile lor cu lumea 
exterioară, de gusturile şi obiceiurile lor. Lucius, cînd 
venea vorba despre asta, îl asculta fără chef, uneori se 
strimba ca la auzul unor lucruri foarte neplăcute. Piros 
avea o părere foarte bună despre gazdele lor, dar mai 
ales îi plăcea să vorbească de prietenia ce o legase cu 
noua lui stăpină — Aya. De fratele ei, Diza, nu putea să 
spună mare lucru, nici pînă acum nu-şi revenise din 


boala grea. Bătrînul nu prea avea păreri bune despre 
Diaies socotindu-l primitiv şi nu prea deştept, în schimb 
îl socotea cinstit şi drept. Dar lui Piros îi plăcea să 
vorbească în mod deosebit de preocupările sale 
profesionale. Bucurindu-se de libertate deplină, el se 
consacra cu pasiune studiului plantelor medicinale. 
Bogăția şi varietatea plantelor de pe aceste meleaguri 
îl entuziasmau. Putea să vorbească despre asta ceasuri 
în şir, iar Lucius îl abătea din cînd în cînd. Dar bătrînul, 
tobă de carte, putea să vorbească cu aceeaşi 
înflăcărare despre medicină şi astrologie, despre 
geografie şi teatru. Astfel treceau serile pe nesimţite. 

De o săptămînă, Piros meşterea un ceasornic 
solar pe care-l instalase pe un turn al cetăţii. În toate 
acţiunile sale Aya juca un rol, aşa că povestirile lui 
Piros erau strîns împletite cu existenţa ei. 

— Nu cumva, îl întrebă o dată Lucius în glumă, 
sentimentul pe care i-l porţi este de altă natură decit 
prietenia? 

Bătrînul nu se supără şi-i răspunse tot rîzînd: 

— După părerea ta, dacă sînt bătrîn nu am nici 
minte? 

Urmat de tînărul dac, Lucius, ca de obicei, se 
îndreptă spre locul său preferat, spre bolovanul 
acoperit cu muşchi argintiu, de la marginea pădurii. 
Aruncă mantaua pe piatră şi se aşeză. La o depărtare 
de vreo douăzeci de paşi se aşeză şi dacul în umbra 
unui brad şi scoţindu-şi cuțitul se apucă să cresteze un 
băț. 

Norii alunecau lin în fața ochilor săi, aducîndu-i 
prin mişcarea lor neîncetată liniştea. Într-un tîrziu, un 
singur gînd, dînd la o parte pe celelalte, ieşi în faţă. Era 
un gînd tainic în legătură cu evadarea şi nu putea fi 
destăinuit nici măcar singurului său prieten — Piros. 


leri, după plimbare, Lucius intrase în odaia 
bătrînului medic şi spre marea sa surprindere o găsi pe 
Aya la el. Piros fierbea nişte ierburi într-o oală de lut, 
iar fata stătea alături şi-l privea. In odaia întunecoasă, 
focul domol din vatră arunca reflexe roşii, jucăuşe pe 
feţele lor atit de diferite: una zbircită, vlăguită, ca 
pergamentul vechi, cealaltă plină de  sevă, 
strălucitoare şi trandafirie. Surprinsă de intrarea neaş- 
teptată a tinărului tribun, Aya îi întilni pentru o clipă 
privirea, apoi ridicîndu-se, zise scurt către Piros: 

— Rămii cu bine! Am să trimit slujnica după 
fiertură, şi plecă fără să-l mai privească pe Lucius. 
Trecu repede, înaltă, zveltă, cu părul ei castaniu, 
atirnînd greu într-un conci pe ceafă. 

Lucius dădu din umeri şi zise jenat: 

— V-am stingherit, îmi pare rău. Dacă nu s-ar fi 
grăbit atita, plecam eu întii. 

— Nu e supărată, numai că nu vrea să dea ochii 
cu tine. Vezi, din principiu, nu-i poate suferi pe romani. 
Bătrînul rise şi adăugă: cu toate că pînă acum nu a 
văzut decit unul singur şi care nu e deloc urit şi nici 
fioros. 

— Nici nu ţin să fiu iubit de cei ce mă urăsc. 

— Da, într-adevăr, vă cam urăşte. De altfel, e şi 
firesc să fie aşa. 

— E cam sălbatică, zise Lucius ca pentru el. 

— Dar cum vrei să fie? răspunse bătrinul 
zimbind. Ca o matroană romană sau una elină? Toată 
viaţa ei a petrecut în această sălbăticie încîntătoare. 

Lucius nu răspunse căci nu era atent la ultimele 
cuvinte ale bătrînului. În clipa aceea, în capul său se 
născu gîndul viclean de a-l folosi pe Piros drept unealtă 
pentru a afla unele lucruri de la Aya. 


Noaptea avu un vis. Tulburat, se trezi uşurat că 
nu era decit un vis. Nu putea să-şi amintească mai 
nimic din hărmălaia de vedenii ce-l asaltaseră. Din 
toate, nu se desprindea decit o singură scenă în care 
apăreau pe rînd cînd Piros, cînd Aya. El se certa cu ei şi 
se silea să le dovedească nişte lucruri care acum i se 
păreau absurdităţi. Işi amintea limpede numai de 
sfîrşitul acestui vis. Toţi trei se aflau într-o sală 
asemănătoare aceleia în care l-a interogat regele 
Decebal. Piros şedea într-un jilţ, cu o coroană de flori 
de cîmp în jurul capului său pleşuv. Bătrînul avea un 
aer posomorit, iar Aya frîngîndu-şi miinile îl ruga pe el, 
Lucius: „De ce eşti atît de rău: de ce nu vrei să 
înţelegi?” Apoi fata se prăbuşi în genunchi în faţa lui 
Piros şi-l rugă stăruitor: „Venerabile, te implor, scapă- 
mă de acest om. Redă-mi libertatea, vreau să mă 
întorc printre ai mei!” 

Visul nu avea nici o noimă şi Lucius nu-i putu 
găsi nici o interpretare. Dar contrastul între atitudinea 
independentă şi duşmănoasă a Ayei din realitate şi cea 
blîndă şi rugătoare, de fiinţă chinuită, din vis, îl obligă 
să-şi concentreze gîndurile, asupra celor ce visase. 

„Nu cumva, îi trecu lui prin gînd, Aya este o 
vrăjitoare şi mi-a apărut în vis ca să se răzbune pe 
viclenia ce am pus-o la cale, sau poate ca să mă 
prevină doar?“ 

De cînd căzuse prizonier, aceasta era prima 
noapte cînd nu mai visase nici casa părintească, nici 
pe Herminia. 

„Trebuie să fug, trebuie neapărat să fug, altfel 
nu ştiu ce o să se întîmple!” 

Tresări la auzul propriului său glas. 

„Na, am început să vorbesc de unul singur 
gîndi el ridicîndu-se de pe piatră. Apoi se sculă brusc, 


LU 


îşi ridică mantaua şi se îndreptă spre izvor. Dacul îl 
urmări cu coada ochiului fără să se clintească din loc, îl 
privi cum bea, cum îşi şterge gura cu dosul palmei, 
cum îşi răvăşeşte părul negru cîrlionţat, dar de îndată 
ce-l văzu depărtindu-se, îşi băgă cuțitul în teaca-i de 
lemn, îşi ridică arcul şi tolba şi se luă după el 
mormăind: 

— Blestemăţie, azi are chef de plimbare! Ce om 
neastimpărat şi ursuz. Ar fi fost mult mai bine să-i fi 
băgat o săgeată între umeri în loc să-mi pierd timpul 
păzindu-l. 

* 

Urmat de Capito şi Cappa, prefectul intră, 
aplecîndu-se pe uşa joasă a barăcii, cuprinzînd dintr-o 
privire ageră încăperea slab luminată. 

În fund, în colţul cel mai întunecos. Longinus 
desluşi cîteva mogildeţe, unele lungite, altele în capul 
oaselor. 

— Ciţi sînt? 

— Opt, prefecte. 

— Ştie careva latineşte? 

— Unul singur, dar acela nu-i dac. 

— Dar ce este? întrebă Longinus aşezindu-se pe 
laviţă şi fără să aştepte răspunsul poruncii: Adă-l 
încoace! 

— Hei tu, grecule, zise Capito, apropie-te! 
Prefectul vrea să te vadă. 

Tînărul care şedea la căpătiiul unui dac puse la o 
parte crenguţa de fag cu care alunga muştele de pe 
rănile muribundului, se sculă fără grabă şi se apropie. 

Prefectul îl măsură din cap pînă-n picioare. 
Atitudinea semeaţă şi nepăsătoare a acestui om îl irita 
cu toate că avea o înfăţişare plăcută pentru ochii unui 
roman. 


„Mîndru băiat, “ gîndi Longinus. 

— Hei, tu, secătură, interveni din nou Capito, ce 
te ţii aşa mindru? In faţa ta e însuşi prefectul Longinus. 

După ce îl fixă un timp pe grec, întrebă: 

— Ai să-mi răspunzi scurt, milităreşte şi fără a 
minţi, altfel voi fi silit să te pun la cazne. 

Capito bătu din palme şi o namilă de om intră cu 
un mangal încins şi o mulţime de unelte de tortură. 

— Dacă acesta ar putea vorbi, zise Longinus 
tărăgănat, el te-ar lămuri asupra întrebuinţării fiecărui 
instrument în parte, dar din păcate limba îi este tăiată. 

Făcu un semn călăului şi acela, bolborosind ceva 
nearticulat, scoase din jar un cleşte cu mînerul lung şi-l 
ţăcăni cu o mişcare bruscă, numai la o palmă de faţa 
tinărului prizonier. 

Dar Longinus nu surprinse pe chipul acestuia nici 
cea mai mică tresărire de spaimă. Obişnuit să admire 
orice manifestare de curaj, generalul simţi pentru tînăr 
o caldă simpatie. 

— Incotro se îndrepta trupa din care făceai parte 
şi pentru ce scop? 

Grecul zimbi nepăsător şi spuse pe un ton 
hotărît: 

— Am să-i răspund nobilului prefect numai între 
patru ochi. Altfel, jur pe Olimp, gura mea nu se va 
descleşta chiar dacă îmi veţi smulge carnea bucăţică 
cu bucăţică. 

— Imi placi, cu toate că nu prea-mi vine să cred 
că vei fi atît de curajos pînă la urmă. Dar fie, o dată ce 
eşti gata să-mi destăinuieşti totul. Lăsaţi-ne singuri! 

Capito avu o  tresărire de nemulțumire, 
amestecată cu bănuială şi fără să ezite, porunci 
călăului: 

— Leagă-i miinile la spate şi du-te afară! 


După ce Capito ieşi cu ceilalţi, prefectul zise cu 
asprime: 

— Acum vorbeşte! Te previn însă, cu mine să nu 
glumeşti! 

Grecul se apropie respectuos şi înclinîndu-se 
către Longinus, îi şopti: 

— Să-mi fie cu iertare, nobile Longinus, dacă la 
rindul meu îţi voi pune o întrebare: Ai auzit de Servius 
Filimon? 

Ridicindu-se brusc de pe laviţă, Longinus îl apucă 
convulsiv de umăr, şuierind printre dinţi: 

— De unde-l cunoşti? Vorbeşte! 

— Mi-e prieten. 

— Unde l-ai văzut? 

— La Sarmizegetusa. 

Bătrînul se lăsă din nou pe laviţă şi, după cîteva 
clipe în care părea să fie pradă unui mare zbucium 
sufletesc, zise mai liniştit: 

— Ţi-a lăsat vreo vorbă pentru mine? Grecul îl 
privi ţintă în ochi, apoi cu o voce şi mai scăzută zise: 

— Nobile Longinus, am să-ţi spun tot, dar cu o 
condiţie. 

— Tu ai să-mi pui condiţii? Uiţi că eşti prizonier? 

— Tocmai de aceea, nobile, căci nu vreau să mai 
fiu. Dacă juri că mă laşi să plec cu tovarăşii mei, 
atunci... 

— Secătură, grec şiret! şuieră printre dinţi 
generalul. Ce ai putea tu să-mi spui? 

— Jură, nobile, şi-ţi voi povesti tot. Cred că te 
interesează într-o foarte mare măsură. 

Generalul îl săgeta cu privirea şi, după ce chibzui 
un timp, zise: 


— N-ai vrea să rămii la mine? Aş putea să-ţi obţin 
graţierea, iar dacii aceştia ar putea să plece de unde 
au venit. 

— Nu am nevoie de grațiere căci nu sînt dezertor 
şi nici sclav. ÎI slujesc pe Decebal pentru că aşa-mi 
place. Jură, nobile, şi eu îţi voi jura că totul va rămîne 
între noi. 

Ghicindu-i zbuciumul, grecul interveni: 

— Nobile Longinus, nu te lăsa pradă îndoielii. Nu- 
mi voi călca jurămiîntul. Filimon m-a salvat de la 
moarte şi-i datorez viaţa. Sînt dator să-l servesc la 
rîndul meu. Dacă Decebal ar fi aflat, m-ar fi omorît de 
îndată ce ar fi pus mîna pe mine. Nu mi-ar fi ele nici un 
folos să vorbesc altcuiva. In afară de Filimon, de 
înţelegerea noastră, iar el după cite ştiu îţi datorează 
viaţa. Hotărăşte-te, nobile! 

Longinus îşi săltă capul: p 

— Îți jur pe Athena-Pallada, protectoarea mea. Îți 
jur pe viața fiului meu mult iubit, că te voi lăsa să pleci 
cu oamenii tăi... 

— Şi că nu vei pune iscoade pe urmele noastre. 

— Jur că nu voi pune iscoade pe urmele voastre! 

— Atîta mi-o de-ajuns, nobile, acum asculta ce 
m-a rugat Filimon să-ți transmit în cazul cînd voi cădea 
în mîinile tale. 

— Te ascult cu luare aminte. 

— Fiul tău, tribunul Lucius Longinus, este sănătos 
şi se află în arest liber într-o cetate din munţi. Regele îi 
cruţă viaţa în speranţa că îi va servi în viitor la 
răscumpărarea oamenilor de vază ce vor cădea în 
mîinile voastre. Filimon va încerca să pună la cale 
evadarea fiului tău. După cum vezi, Filimon vrea să-l 
trădeze pe Decebal, căci e roman şi lupul tot la lupi 
trage. De aceea l-am pus să jure că nu va face decit 


atit şi nu se va deda la alte acte de trădare împotriva 
stăpînului meu. 

Longinus oftă uşurat, apoi punind mîna pe 
umărul tînărului zise: 

— ţi sînt profund recunoscător, dacă vei mai 
cădea o dată în miinile noastre, caută-mă pe mine. Să 
nu ai teamă, miine veţi fi cu toni liberi! 


Noaptea se lăsă peste lagărul roman potolindu-i 
freamătul. Praful roşietic se aşeza în picle, acoperind 
totul şi toate. Paşii apăsaţi ai ostaşilor din 
detaşamentele de lucru răsunau pe terenul pietros. 
Focurile de strajă începuseră a licări ici-colo tremurînd 
în boarea caldă a pămîntului. Prin porţile decumane, în 
incinta lagărului, se scurgeau ultimele care cu 
trunchiuri de copaci şi piatră. La porţile pretoriene 
îndreptate spre inamic, închise încă de la apusul 
soarelui, se schimbau gărzile cu obişnuitul şi nelipsitul 
ceremonial roman. Grupuri de oameni se îndreptau 
spre focuri. 

Nemărginita boltă a cerului străin, rece şi 
vrăjmaşă, întinsă deasupra acestor locuri sălbatice, 
pustii, îi speria pe aceşti ostaşi, oameni simpli, 
superstiţioşi, îi învăluia ca o imensă mreajă, născînd 
spaime, şoptind taine, cobind prin miile de glasuri ale 
codrilor din jur. 

Oamenii adunaţi din cele patru colţuri ale lumii, 
fiecare cu dorul lui, pîndiţi în orice clipă de un duşman 
nemilos, numai aici lîngă foc, cu o strachină aburindă 
în miini, în zarvă de glasuri, se simțeau mai bine. 

Bătrînul Caliga, după ce făcuse apelul decuriei 
sale şi o orînduise lingă cazanul cu mîncare, sfîrşit de 
oboseală, se retrase în sălaşul său. Asdus, ca de obicei, 
trebuia să-i aducă miîncarea. Gîndul că acest credincios 


tovarăş nu-l uită niciodată şi-şi împarte răgazul cu el, 
un bătrîn morocănos, îi aducea alinare. 

Caliga scoase din sîn o statuetă grosolan făcută 
a Cibellei, mama tuturor zeilor, o puse cu evlavie în 
faţa uşii şi adună, cu palmele, nisip în jurul ei ca să nu 
se răstoarne. Cotrobăi în sacul de campanie şi scoţind 
o ploscă de lut ars o clătină lîngă ureche. 

— Hm, mai e un pic, zise mulţumit şi aşezindu-se 
pe prag îşi aţinti privirile spre partea de unde trebuia 
să apară Asdus. 

După un timp, zărindu-l, oftă uşurat ca după o 
aşteptare nespus de lungă. 

— Bine ai venit! Am pregătit totul pentru 
libaţiune. Tu, care te rogi altor zei, barbari, ai face bine 
să te rogi cu mine Mamei tuturor zeilor, căci puterea ei 
nu o are nici un zeu pe lume. 

Cu aceste vorbe, bătrîinul îngenunche în faţa 
idolului care abia se zărea în licăririle slabe ale focului 
din apropiere şi Asdus îi urmă pilda. 

— Azi, căci după socoteala mea împlinesc şaizeci 
de ani, dacă ar fi fost pace, aş fi părăsit armata, dar 
cum e război, trebuie să-l termin şi pe acesta. Apoi, 
împreunîndu-şi mîinile, continuă pe un ton mai 
scandat, rostind cuvintele pe nas: O, Bona Dea, mama 
tuturor zeilor, începutul începuturilor, tu care ţii 
pămîntul şi naşti tot ce este viu, nu te supăra pe robul 
tău că-ţi oferă ca libaţiune un vin prost şi acru. ţi 
mulţumesc că m-ai ţinut printre cei vii şi nu m-ai trimis 
în Ţara Umbrelor unde Haron aşteaptă să-i aduc 
bănuţul. Te slăvesc, Cibelle, şi te rog plin de credinţă 
dă-mi zile să trăiesc pînă îl voi vedea pe acest tînăr 
(aici Caliga îl împunse în piept, cu degetul pe Asdus) 
ridicat printre robii tăi mizeri şi înălţat la gradul de 


centurion. Te implor, o Cibelle, ascultă-mi ruga 
fierbinte! 

Mişcat de această rugăciune, Asdus îl privea 
tăcut, cum picură vinul din ploscă, strop cu strop, la 


picioarele micului idol. 
A 


În provizoria construcţie a pretoriului, sediul 
prefectului Longinus, larma se potolise. Tribunul de 
serviciu plecase de cîteva clipe după ce îi dăduse 
raportul şi liniştea era întreruptă doar de paşii 
scutierilor ce se încrucişau în faţa intrării. Intr-o zi 
obişnuită, Longinus ar fi fost de mult întins pe patul 
său de campanie, ar fi aţipit legănat de paşii gărzilor şi 
strigătele îndepărtate ale sentinelelor, acum însă nu 
era nici măcar dezbrăcat. 

Pe masa de lucru, pliantă, mai stătea altarul cu 
statuia Athenei-Pallada. Canaturile acestui sanctuar în 
miniatură erau date în lături, dînd la iveală o mică 
copie în fildeş şi aur a operei lui Phidias. Prefectul nu se 
despărţea niciodată de acest mic altar. Om al raţiunii şi 
logicii, se închina cu evlavie în faţa zeiţei 
deşteptăciunii. De cite ori se afla în cumpănă, i se ruga 
şi o implora să pogoare liniştea în sufletul său 
zbuciumat. De astă dată motivul rugăciunii a fost 
bucuria. 

Cu sufletul încălzit de ruga, căuta să se 
concentreze asupra bunei veşti despre fiul său, să 
cumpănească starea de lucruri, să judece, să ia 
hotăriri. De la discuţia sa cu grecul captiv, aceste 
gînduri nu-l părăsiseră nici o clipă, împiedicîndu-l 
adesea să se dedice treburilor ostăşeşti şi datoriei sale 
de comandant. Simţind că păcătuieşte, îşi apăsa mereu 
pumnul pe piept zicînd în sinea sa: „Mea culpa, mea 
culpa!” 


Pădurile erau pline de cete vrăjmaşe. Legiunea 
ce o comanda suferise pierderi mari şi nu mai număra 
decit cinci mii de oameni. Trebuie să-şi ţină ostaşii în 
friu, să nu-i piardă în încăierări inutile. Lagărul trebuia 
consolidat din ce în ce mai mult şi, deoarece 
materialele de construcţie se găseau în afara lui, 
fiecare soldat ce lucra trebuia păzit de alţi doi. Furaje 
pentru vite de jug şi cai lipseau şi detaşamente întregi 
schimbînd paloşul pe coasă umblau în căutare de fî- 
neţe. Oamenii duceau lipsă de mîncare, deşi pădurile 
abundau în vînat. 

Şi iată veni bucuria cea mare. Fiul său era viu, 
nevătămat... 

Febrilitatea cu care se lucra, încordarea care 
cuprinsese legiunea, pericolul ce-l ameninţa la tot 
pasul îi cerea lui, prefectului, concentrarea tuturor 
forţelor sale morale şi fizice. Cinstea ce i s-a acordat de 
către împărat de a fi conducătorul avangardei oştilor 
romane, îi cerea încordare şi concentrare, îi lua tot 
timpul şi toate gîndurile. Atunci ce-i mai răminea 
tatălui? 

În noaptea aceea, ascuns de privirile tuturor, 
îngenunchiat în faţa altarului, învăluit în fumul 
mirodeniilor, se ruga fierbinte, mai întîi pentru izbînda 
Romei asupra barbarilor, apoi pentru Lucius care zăcea 
în robie. Implora zeiţa cu lacrimi în ochi să aducă 
Patriei victoria mult dorită şi să-l ajute pe fiul său să 
evadeze ori să moară cu arma în mînă, aşa cum se 


cuvine unui ostaş roman. 
* 


— De ce eşti tristă, Aya? 

— Ţi se pare numai. 

— Altă dată, culegind flori, plaiul răsuna de 
cîntecele tale. 


Fata nu-i răspunse, continuînd să rupă firavele 
tulpiniţe, iar Piros se apropie şi privind-o cu băgare de 
seamă, zise: 

— Ce faci, Aya? Rupi de-a valma ierburi bune şi 
proaste? Priveşte! Asta-i planta ce-mi trebuie pentru 
infuzie? 

— lartă-mă, dar ele se cam aseamănă. 

Un timp, au cules în tăcere. Aya întindea din cînd 
în cînd smocuri de iarbă slujnicei sale Sutta, care le 
punea în coş. Pe la prînzişor, vraciul se îndreptă din 
şale şi zise: 

— Cred că ajunge. Acum, dă-mi voie să mă 
odihnesc puţin. 

Aya se aşeză şi ea mai la o parte, tăcută şi 
îngîndurată. 

— Azi nu eşti în toane bune, Aya. La ce te 
gîndeşti? 

— La nimic, răspunse fata încet. 

— Omul nu poate să nu gindească. Citeodată, 
însă, gîndurile sale sînt senine şi voioase, îl leagănă şi-i 
fac plăcere; altă dată ele sînt chinuitoare, îl obosesc, îl 
sicîie şi-i pricinuiesc dureri. Fără gînduri, draga mea, nu 
se poate. 

ÎI minţise pe bătrîn, căci era copleșită de gînduri. 

Erau gînduri ciudate şi chinuitoare. Dorea din 
toată inima să scape de povara lor, deşi îşi dădea 
seama că, scăpînd, n-ar fi ştiut cu ce să umple golul. 
Cîteodată uşoare şi pieritoare ca fulgii de zăpadă ce se 
topesc atingind obrazul, mîngiietoare ca atingerea 
funigeilor călători ele o lăsau înfrigurată, plină ele 
păreri de rău. 

Căuta înadins singurătatea, îndreptîndu-şi paşii, 
zi de zi, către acest plai, către această geană de 
pădure, către izvorul de lîngă stînci. In zori de zi se 


pomenea, singură, pe turnul cetăţii de unde se vede 
atit de bine curtea din spatele casei şi cişmeaua albă 
din mijlocul ei. Ciîteodată, răzvrătită pe ea însăşi, se 
închidea în casă, căutindu-şi de lucru, încercînd să 
scape din mreaja chemărilor neînţelese. Dar noaptea, 
frintă de tristeţea unei zile golite de miez, aştepta cu 
nerăbdare să vină zorile. 

La început nu-şi dădea bine seama ce putere o 
mîna către anumite locuri; pe urmă, pricepu cu necaz, 
că lăuntrica poruncă îi poartă paşii pe urmele 
prizonierului roman. De atunci, dorinţa de a-l vedea cît 
mai des, chiar din depărtare, chiar pentru o clipă, 
deveni copleşitoare, mistuitoare ca un foc. Miîndria, 
ruşinea şi teama de a nu-şi da în vileag slăbiciunea o 
făceau să sufere nespus. Fiinţa i se sfişia în două — 
una alergind pe urmele străinului singuratec, cealaltă 
— fugind de tot ce-i amintea de el. 

Cu timpul, tot ce era legat de romanul prizonier, 
intrase adînc în viaţă-i, se împletise strîns cu 
năzuinţele şi visele ei. 

Singura legătură între ea şi acela care-i subjuga 
gîndurile era Piros. Bătrînul îşi împărțea voioşia şi 
entuziasmul între ei doi şi alerga ca o suveică printre 
firele urzelii nevăzute. 

Înăbuşind cu durere simţul vinovăţiei de a fi 
legată atît de strîns de un duşman al neamului său, 
fără să-i fi vorbit vreodată, fără măcar să-i fi simţit 
atingerea miinii, sfîrşi prin a-l îndrăgi. Soarta lui tristă, 
tinereţea-i încătuşată o înduioşau, o îndurerau. Pînă la 
urmă îşi dădu seama că este în stare să facă orice 
pentru dînsul. 

Dimineaţa, cînd ieşiseră pe plai să culeagă 
ierburi de leac, îl zărise pe prizonier, însoţit de paznic, 
îndreptîndu-se spre pădure. Mergea încet şi îngîndurat. 


Pe urmă, cînd se pierdu printre brazi, coborînd spre 
izvor, Aya simţi că toată fiinţa ei tînjeşte după acest 
nefericit. Tinereţea ei se smucea din loc vrînd să alerge 
către cealaltă tinereţe, să se bucure împreună, să se 
topească una-n alta. 

Printre tulpinele roşii ale brazilor apărură două 
siluete. Cu mina streaşină la ochi, Piros întrebă: 

— Cine sînt aceia de acolo, Aya? 

Fără să-şi schimbe atitudinea, fata îi răspunse cu 
un uşor tremur în glas: 

— Este prietenul tău cu paznicul. 

Piros îşi agită braţul, strigînd cu vocea-i slabă: 

— Salve, Lucius! 

— Salve, doctore! răsună glasul viguros, tineresc 
al tribunului. 

— Te întorci în cetate? 

— O, nu! Nu-mi găsesc pace nici aici, d-apoi 
acolo. Simt nevoia să mă mişc. 

Aya asculta cu înfrigurare acest sărac schimb de 
cuvinte şi-i venea să strige la rîndul său: „Salve, 
Lucius! Vino aici! Vino şi stai cu noi. Să vorbim, să 
ridem, să-ţi treacă uritul! Vino!” Dar aceste vorbe 
calde, din vis, nu au răsunat niciodată. Văzindu-l 
coborînd de cealaltă parte a crîngului, inima i se strînse 
dureros, cuprinsă de o nespusă părere de rău. 

— S-a dus de vale, către stînci, zise Piros 
întristat. Băiatul acesta mă nelinişteşte. Cînd îl privesc, 
mi se pare că văd un leu în cuşcă. 

Privindu-l cu ochii ei limpezi, Aya îi răspunse 
grav, dar cu o uşoară nuanţă de ciudă în glas: 

— Dacă e atit de nefericit, de ce nu fuge de aici? 
Amuţit de uimire, Piros o privi un timp. 

— Bine, Aya, dar cum ar putea-o face? 

— ÎI priveşte, e bărbat doar! 


Şi porni tăcută spre da 

Mai repetă-mi o dată, venerabile! 

— Ea a spus aşa: „Dacă o atit de nefericit, de ce 
nu fuge de aici?” 

— Şi apoi? 

— Cînd am întrebat-o cum ai putea să fugi, mi-a 
răspuns: „Îl priveşte, e bărbat.” 

Lucius rămase pe gînduri. Uitase de mîncare şi 
privea prin uşa deschisă. Lumina înserării învăluia 
curtea, colţul casei din mijlocul ei, zidul crenelat, 
culmea sinelie de dincolo de el şi se topea în zare. 
Privea dincolo de toate acestea, întrezărind cine ştie ce 
lucruri minunate. 

Piros îl urmărea cu coada ochiului. Căuta să-i 
pătrundă gindul şi-i părea rău că n-o poate face. Pe 
faţa tinărului nu se vedea nici bucuria, nici tristeţea, 
doar în ochii săi licărea ceva foarte nedesluşit. 

— De ce nu măninci? îl întrebă. 

— Nu mi-e foame, răspunse Lucius împingînd 
strachina la o parte. 

După cîteva clipe de tăcere, zise: 

— Tare aş vrea să ştiu dacă mă crede laş ori ba? 

Chipul lui Piros se însenină: „Deci, la asta se 
gîndea tînărul meu prieten? De cînd am îmbătriînit am 
uitat că prima mîndrie a unul tinar este curajul.” 


— Bine ai venit, zise Aya lui Piros, tocmai acum 
slujitorii s-au apucat să scoată afară cuferele. 

— Bine te-am găsit, Aya! M-am grăbit şi eu, sînt 
nerăbdător să văd ce minunăţii aveţi în ele. 

— Sînt fel de fel de lucruri vechi. Despre multe 
din ele nu ştiu nimic. Unele au fost aduse de tata din 
război, altele de bunic, sînt însă şi mai vechi şi istoria 
lor a fost uitată cu timpul. 


— O. tocmai acestea din urmă sînt cele mai 
interesante, dar pînă una-alta, îmi dai voie să pun pe 
mine acest cojocel frumos? Dimineţile la munte sînt 
reci. 

— Vai de mine! exclamă fata şi luînd din 
grămada de haine întinse pe parapetul ceardacului un 
cojocel îmblănit i-l puse ea însăşi pe umeri. Te rog să-l 
iei şi să-l îmbraci la nevoie. Tu nu trebuie să te 
îmbolnăveşti căci eşti vraci. Cine o să-l îngrijească pe 
Diza, dacă răceşti şi cazi la pat? 

— O, nici o grijă, Diza e în afară de primejdie, de 
data asta a învins moartea. Ştii, Aya, peste trei zile am 
de gind să-l scot la plimbare. 

— Ce bine, tocmai cînd o să înceapă sărbătoarea 
Culesului. Venerabile, aşază-te aici pe scările acestea 
şi aşteaptă-mă puţin, vreau să văd ce fac fetele în 
casă. 

— Du-te, draga mea, du-te! 

Soarele se arătă de după zidul crenelat 
străpungînd trandafiriul cerului cu smocuri de raze 
orbitoare. Piros clipi des din ochi şi-şi feri privirea. O 
jumătate de curte şi zidurile dinspre Apus, smulse din 
umbră, fură inundate de lumina intensă şi crudă a 
dimineţii. Pămîntul ud de rouă aburea. Virful lăncii 
străjerului din turn arunca văpăi de diamant. In jurul 
casei umblau servitorii cu poveri şi unelte. Pînă la 
sărbătoarea culesului de vii au mai rămas doar citeva 
zile. De dimineaţă şi pînă seară soseau şi plecau pilcuri 
de ţărani. Ei urcau costişa către cetate mergiînd în 
urma cailor mărunți încărcaţi cu saci şi vase de argilă. 
Servitorii casei nu mai pridideau să primească, să pună 
la adăpost nenumăratele bunătăţi aduse. 

In dimineaţa aceea pe poarta larg deschisă 
intrară cîteva grupuri de ţărani. Unii din ei mai mîndri, 


alţii mai amăriţi se înghesuiau lîngă acareturile scunde, 
dar încăpătoare ale curţii. Nando cel spătos şi înalt se 
certa cu doi ţărani mai bătrîni, ocărîndu-i cu glas tare. 

Pe lîngă casă, zarva era şi mai mare. Odăile 
stăpînului se aeriseau, se curăţau de praf şi funingine. 
Crăpăturile între birne se astupau cu muşchi proaspăt 
şi cîlţi smoliţi. Femeile scoteau afară nenumăratele lăzi 
şi cufere, blăni şi haine. 

Bărbaţii scoteau panopliile cu arme, trofeele de 
război şi vinătoare. 

Ciţiva timplari schimbau draniţa de pe acoperiş, 
înlocuind străşinile vechi, înnegrite de vint şi ploaie, cu 
altele noi, crestate şi înflorate. 

Urmărind această zarvă voioasă şi creatoare, 
minunîndu-se la vederea atitor lucruri noi, admirînd 
măiestria acestor oameni, atit de deosebiți de oamenii 
lumii eline şi romane, Piros fu cuprins de tristeţe. Ce 
caută el aici, pe aceste meleaguri străine? Oare nu are 
ce face acasă? Oare nu are şi el soţie, copii, servitori? 
Şi acolo se simte nevoia unui stăpin. Şi acolo casa 
trebuie îngrijită. Sînt atitea de făcut pe lingă o casă 
mare. Cît de mult ar fi vrut ca promisiunile lui Diaies să 
nu fie numai vorbe goale. El nu-şi putea închipui cum şi 
cînd o să se producă miracolul eliberării sale; cum o să 
călătorească şi prin cîte încercări o să mai treacă. De 
aceste încercări se temea cel mai mult. Tare ar fi vrut 
să se trezească într-o bună dimineaţă la el acasă, în 
oraşul natal, să simtă boarea caldă a mării şi mirosul 
îmbătător de mirt şi să se mire ce vis urit, dar şi frumos 
în acelaşi timp, visase. 

— Te-ai încălzit, venerabile? răsună dintr-o dată 
vocea Ayei, care ieşise din casă. Peste puţin o să lepezi 
cojocul acesta. Astăzi o să avem o zi frumoasă, poate 
mai frumoasă decit cea de ieri. Dar de ce eşti trist? 


— Cum să-ţi spun? Uite, stăteam aici, mă uitam 
la toate în jurul meu şi m-a apucat un dor de casă... 

Zimbetul zbură de pe buzele fetei. Se aşeză lîngă 
bătrîn şi luîndu-i mîna zise: 

— Nu te întrista fără rost. Îmi închipui cît trebuie 
să te doară, dar crede-mă, tatăl meu ştie să se ţină de 
cuvînt. Acum e la curtea regelui şi o să-l roage pentru 
tine şi dacă va fi nevoie, o să plătească 
răscumpărarea. 

Cu entuziasmul său inepuizabil, bătrînul îşi 
petrecu restul timpului pînă la prînz scotocind prin lăzi 
şi admirînd fel de fel de lucruri. Pîn-la urmă, obosit, se 
apropie de Aya şi-i zise: 

— Voi avea ce povesti acasă despre ţara, poporul 
şi arta dacă. Păcat că Lucius nu le poate vedea. 

— N-ai decit să-i duci şi să-i arăţi, răspunse Aya 
încet, temîndu-se parcă să n-o audă cineva. 

— E prea complicat, Aya. Totuşi, am să-i arăt 
cojocelul acesta care mi l-ai dat şi dacă îmi dai voie... 
Bătrînul căută în jurul său... Ah, da, şi jungherul acesta 
cu plasele de os, încrustat cu argint. 

— la-l, dar nu cred să-i placă lucrul nostru 
grosolan. Şi scăzîndu-şi glasul din nou, Aya adăugă: 

— Jungherul acesta poţi să i-l dăruieşti, poate o 
să-i trebuiască, dar... fata tăcu o clipă. Dacă-l primeşte, 
spune-i să nu-l ţină în văzul tuturor. 

Piros simţise ceva straniu în vocea fetei, dar nu 
putea să-şi dea seama ce anume. 

— Îţi mulţumesc, Aya, ii mulţumesc din suflet. 


— Astăzi am fost pentru întiia oară în odaia 
tinerei noastre stăpîne. 

Lucius întoarse încet capul către Piros şi-l privi cu 
un amestec de curiozitate şi bătaie de joc. 


Soarele apusese şi imensa boltă incendiată de 
asfinţit lumina odaia cu reflexele ei roşii. Şedea pe 
laviţă, cu picioarele întinse în lungul ei, cu mîinile 
încrucişate pe piept rezemîndu-şi capul de perete. 

Privindu-l, Piros simţi dintr-o dată o ciudă atit de 
puternică încit îi veni să se scoale şi să părăsească 
odaia. | se păru că această privire întunecată în care 
nu se putea citi nici un gînd, că acest bronz arămiu al 
feţei încadrate de o barbă neagră ca smoala puteau să 
fie numai ale unui demon, ale unei fiinţe a 
întunericului. Dar gura fermă se descleştă şi albul 
umed al dinţilor înveseli această arătare, o însufleţi cu 
un zîmbet, goni demonicul, iar vocea adîncă, 
omenească a tribunului risipi vraja, reţinîndu-l pe 
bătrîn în loc. 

— Îmi închipui! 

— Ce-i închipui? 

— Ce-ai putea vedea în odaia unei ţărănci. Fuste, 
cămăşi? 

— Eşti nedrept, de o mie de ori nedrept. 

Lucius nu răspunse. Continuînd să zimbească, 
întoarse din nou capul către uşa deschisă şi-şi afundă 
privirea în imensitatea roşie a crepusculului. 

— Vai, Lucius, zise Piros încet, cu emoție în glas, 
ştiam despre voi romanii că sînteţi încrezuţi şi aroganţi 
pînă şi cu noi elinii, care v-am făcut din ţărani ncciopliţi 
oameni rafinaţi, dar... 

— Continuă! zise Lucius împăciuitor fără nici o 
nuanţă de supărare în glas. 

— Dar nu credeam că vei insulta ceea ce este 
demn numai de laude. Ai văzut-o pe Aya numai de 
vreo două ori, în treacăt şi ţi-ai făcut de pe acum o 
părere despre ea. Dar află, fiul meu, ţi-o jur pe Cibelle, 


mama tuturor lucrurilor, că Aya este o fiinţă minunată; 
mai că n-am văzut în viaţa mea o astfel de fiinţă. 

— O-o-o, venerabile! exclamă Lucius. Mă 
uimeşti! 

— Cu ce aş putea să te uimesc, cu acele lucruri 
imperceptibile care nu se pot decît simţi, al căror preţ 
este incalculabil, căci nu se pot măsura cu argint, aur 
sau alte valori. 

— Mă faci să mor de curiozitate, glumi din nou 
Lucius. Văzind că nu-l poate scoate dintr-ale lui, Piros 
continuă cu jumătate de glas, ca pentru el: 

— Azi am fost în odaia ei. Mi-a arătat cufărul 
vechi pompeian ce i-a rămas de la mama ei. |n el îşi 
ţine acele citeva cărţi ce i-au rămas de la Sofronos, 
perceptorul ei. Mi-a arătat şi scrisoarea ce a primit-o de 
la tatăl ei, care se află acum la curtea regelui. 

Lucius lăsă picioarele jos de pe laviţă şi-şi 
apropie faţa de cea a bătrînului. Orice urmă de 
indiferenţă dispăru. 

— Bătrînul Diaies îi scrie că este reţinut la curte 
şi că nu poate veni. Rămine ca sărbătoarea Culesului, 
Aya şi fratele ei, s-o petreacă singuri. Această 
sărbătoare este la ei cea mai mare, toată lumea 
mănîncă, bea şi petrece cît poate. Dar nu asta o 
întristează, ci faptul că printre oaspeţi o să fie şi cîţiva 
peţitori dintre care ea trebuie să-şi aleagă pe viitorul 
soţ. Diaies îi recomandă să-l ia pe Ariort, aşa îl 
cheamă, iar dînsa zice că îi e scîrbă de el cu toate că e 
frumos, viteaz şi bogat cum nu e nimeni pe 
meleagurile acestea. 

— Şi de ce, mă rog, îi e scîrbă de un aşa 
logodnic? întrebă Lucius cu interes. 

— E o brută, se poartă rău cu supuşii săi şi cu 
toată lumea, e arţăgos şi iute la miînie şi-şi bate joc de 


învăţătura ei. Anul trecut la un ospăț i-a spus în glumă 
la ureche: „Dacă vei deveni soţia mea, ai să-ţi dai 
seama că toate cărţile tale nu sînt bune decit de pus 
pe foc. Ştiu eu ce-i trebuie unei femei!” 

— Să-şi aleagă un altul care să fie mai 
îngăduitor. Şi ce mai scria în scrisoare? Ai citit-o tu 
însuţi? 

— Da, cu ochii mei! Ceea ce urmează te priveşte 
personal. 

Ochii lui Lucius seînteiară: 

— Spune, te ascult cu nerăbdare! 

— Diaies i-a poruncit fiicei sale ca în timpul 
sărbătorilor să te ţină închis, cu uşa zăvorită şi cu paza 
dublată. 

Lucius strînse pumnul şi scoase un blestem. 

— Îi scrie că în curînd va sosi aici un constructor 
de cetăţi... uite că am uitat cum îl cheamă, un fost 
centurion în armata romană, care are poruncă de la 
rege să întărească această cetate. 

— Un trădător şi dezertor pesemne? strecură 
Lucius printre dinţi. 

— Probabil, răspunse Piros. altfel de ce s-ar 
apuca să-l ajute pe Decebal împotriva Romei? Ei, 
scumpe Lucius, asta-i tot ce ştiu, iar acum mă duc să-l 
mai văd o dată pe bolnavul meu. Miine îl scot pentru 
întiia oară la plimbare. Ah, uitasem! Copilul acesta, 
Diza, a aflat de tine şi mi-a spus că după ce se face 
bine te provoacă la luptă. 

— La luptă? exclamă Lucius rizind, spune-i 
maimuţoiului să se lase păgubaş dacă nu vrea să 
nimerească din nou în pat. Da, uitasem, iar tinerei tale 
stăpine spune-i că-i mulţumesc pentru deplina mea 
întemniţare. 


— Eşti nedrept cu ea. Porunca a fost dată de 
tatăl ei, iar dinsa suferă. lată ce mi-a spus înainte de a 
ne despărţi: 

„Îmi pare rău de prietenul tău, venerabile. Nu e 
vina mea. Cred însă că e mai bine să fie închis şi păzit 
în timpul sărbătorilor; este, poate, chiar în interesul 
lui.” 

* 

Lucius ieşi în prag şi urmărind figura uscățivă a 
lui Piros încercă să-şi pună gîndurile în ordine. 

Cerul se întunecă. Ultimele văpăi roşii muriră şi 
albastrul spaţial puse stăpiînire pe nesimţite pe 
întinderile nemărginite ale bolţii. Deasupra unui turn 
miji o stea, alături alta. Biruind reflexele stăruitoare ale 
crepusculului aştrii se aprindeau parcă unul de la altul. 
Pe nesimţite se lăsă şi frigul. 

În umbra deasă a zidului străjerii aprinseră un 
foc şi în lumina lui pîlpiitoare se apucară să cineze. 

Lucius privi o vreme oamenii de lingă foc, 
mişcările lor lente, ascultînd vorbele lor domoale. Acest 
foc, care strinsese în jurul lui prieteni, oameni din 
acelaşi neam, fiinţe cu aceleaşi interese, i se părea un 
loc tihnit, un colţişor intim în care oamenii se 
dezmorţeau şi-şi încălzeau sufletele. Era firesc să 
privească şi el într-acolo înspre acel colţ prietenesc. 
Simţea că în deşertul singurătăţii îi trebuia şi lui o oază 
ca aceasta. Privea într-acolo căci în acel fapt de noapte 
era locul cel mai luminat, pentru că simţea venind 
dintr-acolo un viu şi cald suflu omenesc. Intr-un tîrziu 
îşi dădu seama că priveşte într-acolo cu jind şi părere 
de rău şi-şi întoarse brusc capul în altă parte. Ca o 
lamă de oţel pătrundea această singurătate în fiinţa lui 
şi-o despica încet şi lin, fără sforţare, numai prin 
atingerea ei. 


„Vai, se gîndi el, închizînd ochii. — de aş şti unde 
se află trupele romane, m-aş azvirli într-acolo fără să- 
mi pese de nimic. Numai de aş şti încotro să merg, 
numai atit.” 

Străjerul de pe turnul apropiat strigă ceva în 
limba lui. Lucius tresări. Strigătul era prelung şi 
melancolic; totul e melancolic în această ţară. 
Melancolie şi pustiu. Distanțe mari între oraşe, satele 
sînt rare, oamenii locuiesc în munţi şi păduri. Totul aici 
e altfel decit în însorita Italie; pînă şi cerul e mai rece şi 
mai depărtat. Numai stelele sînt aceleaşi şi de acolo de 
sus văd bine în toate colţurile lumii. 

De după casa  stăpînilor apăru lumina 
tremurătoare a unei făclii. 

„Se întoarce bătrînul”, se gîndi Lucius şi sculîndu- 
se intră în odaie şi se întinse pe laviţă. 

— Dormi, Lucius? 

— Nu! 

— Pot să intru? 

Lucius nemaiputind suporta singurătatea se 
grăbi să răspundă: 

— Intră, fii binevenit! 

Piros înfipse făclia într-un locaş în zid şi se aşeză 
lîngă tînărul tribun. 

— Cînd dădeam să plec, zise bătrînul, Aya mi-a 
dat această strachină şi mi-a spus: „Asta e pentru voi; 
am gătit-o eu însămi. Nu ştiu dacă oamenilor sus-puşi 
şi rafinaţi o să le placă această prăjitură simplă, de a 
noastră, dar vă poftesc din toată inima să gustaţi din 
ea.” 

Lucius abia atunci băgă de seamă că bătrînul 
ține ceva în mînă, acoperit cu un şervet sclipitor de 
alb. 


— Cu cit îmbătrinesc cu atit îmi plac mai mult 
dulciurile, zise Piros şi ridicînd şervetul dădu la iveală 
un fel de cozonăcel frumos rumenit, aşezat pe un blid 
de pămînt ars, pictat în culori vii. 

— Stăpiînă-ta te răsfaţă, glumi Lucius. 

— Aşa s-ar părea, răspunse bătrînul, dar mi-e 
teamă că l-a gătit mai mult pentru tine. Eu nu sînt 
chiar aşa de sus-pus şi nici cu prea mult rafinament nu 
mă pot lăuda; ş-apoi, unei gloabe ca mine ar putea să-i 
dea să măniînce şi acolo. 

— Ce vrei să spui cu asta? 

Bătrînul se sculă, scoase din sîn ca din întîmplare 
jungherul cu plasele de os şi miner de argint şi spunînd 
morocănos: „Făclia asta fumegă îngrozitor” se apucă 
să taie prăjitura. 

Urmărindu-i mişcările, Lucius începu să fiarbă. 

— Ce înseamnă toată comedia asta? 

Bătrînul smiorcăi din nas şi prefăcîndu-se că nu-i 
observă supărarea, zise cu un calm prost mascat: 

— Nu ştiu dacă a fi sincer este o calitate sau un 
cusur, pot însă să susţin că în cazul meu este vorba de 
amiîndouă aceste epitete. Părerea mea este că Aya se 
gîndeşte la tine mai mult decit ai putea s-o crezi. 

— O-o-o! exclamă Lucius, te întreci cu gluma. 

— Pesemne greşesc, căci de la o vîrstă bătrînii 
pierd simţul realităţii şi încep să aibă viziuni, aşa că nu 
pot să pun mîna în foc ca să întăresc spusele mele. 

Lucius se sculă. Ochii îi aruncau văpăi. 

— la, fiule, acest jungher, căci îţi aparţine, Aya ti- 
| trimite în dar, poate vei avea nevoie de el. 

Împins de o forţă neînţeleasă, Lucius întinse 
maşinal mîna, luă jungherul, îl întoarse pe o parte şi pe 
cealaltă, îi încercă tăria oţelului şi zise, de astă dată 
mai potolit: 


— Ea ţi l-a dat pentru mine? Nu mă minţi? 

— Ea ţi l-a dat o dată cu sfatul de a-l ascunde 
bine ca să nu fie văzut şi de alţii. 

— Mulţumesc, dar nu pricep de ce mi l-a dat? 

— Fiule, căile pe care ne conduce destinul cel orb 
sint greu de cercetat, mai bine gustă din această 
prăjitură! 

Lucius luă o bucată şi muşciînd din ea simţi că 
făptura i se umple de o căldură necunoscută lui pînă 


acum. 
x 


După ce noul castru fu consolidat la exterior, 
începură lucrările interioare şi centuria, din care făceau 
parte Caliga şi Asdus, primise poruncă să facă cărămizi 
pentru clădirea pretoriului. 

Era o treabă uşoară, binevenită după atitea 
sforţări. La marginea platoului nivelat pe care urmau 
să fie înălțate zidurile noii clădiri, erau înşirate armele 
şi echipamentul ostaşilor. Alarmele dese nu îngăduiau 
nici o clipă de întirziere. Arancîndu-şi pălăria de 
papură, ostaşul îşi îndesa coiful, iar mîinile mînjite de 
lut, abia şterse cu un şomoiog de paie, se încleştau pe 
mînerul paloşului. 

Îmbrăcat într-o tunică decolorată, desculţ, cu 
mîinile în şolduri, Asdus frămiînta o grămadă de lut. 
Muşchii picioarelor puternice îi jucau încordîndu-se. 
Sub apăsarea tălpilor lutul fisîia plescăind, ţuguindu-se 
ca nişte buze de uriaş cînd piciorul era tras afară. 

Micşorîndu-şi ochii din pricina luminii puternice, 
Caliga îl privea cum lucrează şi-n privirile lui pline de 
dragoste şi miîndrie aproape părintească se oglindea 
uimirea. Mulţi voinici văzuse el, dar ca acesta nu-i fu 
dat să vadă. Alături de Asdus, pînă şi cei mai arătoşi 
oşteni păreau neînsemnaţi. Era ceva în acest trac ce 


depăşea  obişnuitele dimensiuni omeneşti, era 
asemenea acelor giganţi, reprezentaţi adesea pe 
frontoanele templelor. 

Era o zi frumoasă. Nici un nor pe cer şi un soare 
cald şi luminos. Văzduhul tremura, unduind străveziu, 
răsunînd de cîntecele şi glumele oamenilor. Treaba 
uşoară ce o făceau la adăpostul întăriturilor alunga 
teama şi neîncrederea. Murmurul de voci, cîntecele 
tărăgănate ori vioaie, poruncile decurionilor, plescăitul 
lutului, toate se îmbinau de minune. 

Dar deodată răsunară pline de nelinişte sunetele 
stridente ale trimbiţelor de alarmă. Toţi se îndreptară 
din şale, priviră o clipă în direcţia porţii pretoriene, 
apoi, parcă treziţi din vrajă de glasul aspru al 
centurionului, îşi aruncară uneltele şi se năpustiră la 
arme. 

În cîteva clipe acest furnicar de paşnici meseriaşi 
se transformă într-o masă de războinici împlătoşaţi, 
într-un patrulater de fier din care creştea o pădure de 
suliţi. 

Pe platoul din faţa porţii apăru un grup de 
călăreţi în mijlocul căruia se zărea coiful cu penaj de 
struţ al prefectului Longinus. In spatele său un stegar 
uriaş, avînd un cap de leu în loc de coif, purta vulturul 
glorios al legiunii. Peste cîteva clipe din acel loc porniră 
în galop tribunii, ducînd porunci. Trimbiţele răsunară 
din nou. 

Aproape patru mii de oameni părăseau lagărul 
lăsîndu-l în paza gărzilor, răniților şi a sclavilor. In urma 
ultimei unităţi ieşite din incinta întăritorilor podul fu 
ridicat. 

Toate privirile erau îndreptate spre miazănoapte, 
către drumul de ţară pe care se retrăgea, pas cu pas, 
un manipul de ostaşi din avanposturi, urmărit de 


aproape de daci. Dinspre pădure soseau în pas 
alergător cercetaşii, fugăriţi de duşmani. 

Văzind oastea romană ieşind din castru, 
comandantul manipulului prinse curaj. Dacii atacară 
vijelios, căutînd să-l învăluie, dar mica trupă, 
mlădiindu-se, respingea iureşul lor. 

— Marha, marha! strigau dacii năvâălind cu 
înverşunare. 

Din cînd în cînd cîte un roman cădea lovit de 
săgeți ori suliţi, dar rîndurile se strîngeau din nou. 

Cetele de daci care îi urmăreau pe cercetaşi 
apărură şi ele la marginea pădurii. Călări şi pedeștri ei 
căutau să ocupe locul gol dintre oastea romană şi 
manipul, cu gîndul să-i taie retragerea. Dar, atunci cînd 
locul între apa Alutei şi pădure, între manipul şi lagăr 
se umplu de daci, cam în număr de o mie, prefectul, 
mirat de imprudenţa inamicului, făcu un semn. 

Totul se puse în mişcare. Trei sute de călăreţi se 
aşternură în galop pe drumul prăfuit, tăind dacilor 
drumul spre pădure. Centuriile primopilariilor porniră 
apăsat spre inamic, urmaţi îndeaproape de rîndurile 
celor uşor înarmaţi, iar prăştierii şi arcaşii se avintară 
în pas alergător spre malul apei, închizîndu-i pe daci 
din a treia parte. 

Pînă să-şi dea seama de această manevră şi să 
ia măsuri, dacii se pomeniră loviți de suliţele grele. 
Ştiind că după prima rafală ucigătoare vor urma încă 
trei, comandantul dacilor porunci oamenilor săi să se 
apere cu scuturi. Dar scuturile mari şi greoaie, de lemn 
ori din piele de bivol, nu prezentau un adăpost sigur 
contra suliţelor grele. 

Prăştierii se opriră înşiraţi de-a lungul apei şi-şi 
încărcară praştiile cu proiectile de plumb. Simultan cu 
a treia ploaie de suliţi, cînd toate scuturile erau 


îndreptate spre primopilarii, dacii fură loviți în coastă 
de plumburile prăştierilor şi de săgețile arcaşilor. Suflul 
morţii trecu prin cete. Cînd romanii ridicară braţele cu 
suliţi pentru a patra oară, cînd praştiile se învirtiră din 
nou şuierind sinistru, cînd arcurile se încordară, dacii 
îşi pierdură răbdarea, îşi aruncară scuturile grele şi se 
năpustiră val-virtej spre romani, cu securi şi paloşe în- 
covoiate. În clipa aceea porniră proiectilele asupra lor 
lovind în plin, ciopîrţind, sfărimînd, străpungînd pe 
viteji. 

Longinus zîimbi, dîndu-şi seama cît de bine îi 
cunoaşte pe daci. Mulţumit, mai dădu un semnal şi 
pîlcurile de prăştieri şi arcaşi se pliară de-a lungul apei, 
spre grosul oastei, pierzind cîţiva oameni. Primopilarii 
se retraseră în spatele celor uşor echipați, iar aceştia, 
înarmaţi cu paloşe scurte şi scuturi ovale, porniră 
înainte. Din loc în loc o lovitură năpraznică de măciucă 
ori de secure spărgea zidul viu, dar rîndurile se 
stringeau din nou, scuturile se alăturau şi paloşele 
fulgerau în soare. 

Între timp, cavaleria, tăind dacilor drumul către 
pădure, despresură manipulul încolţit şi împreună cu el 
lovi inamicul din cealaltă parte. 

Cu toată neînfricarea şi spiritul de sacrificiu, dacii 
nu izbutiră nici măcar să rupă rîndurile celor ce-i 
împresurară şi un măcel groaznic începu, un măcel 
făcut cu sînge rece, în care nu încăpea nici mila şi nici 
iertarea, ci doar furia şi disperarea fără margini. 

Pînă la urmă citeva cete mici răzlețe de daci se 
smulseră din strîinsoarea morţii pierzîndu-se în codru. 

Rizind mulțumit, legatul Licinius îi zise 
prefectului: 

— O mică distracţie pentru recruţii noştri. Nu 
prea înţeleg rostul acestui atac şi pierderea atitor viteji 


neînfricaţi. Nu cred că în urma acestor nesăbuiţi ar 
putea fi alte trupe ascunse, căci nu le-ar fi răbdat inima 
să privească aceste hecatombe fără să sară în ajutor. 

— Legate, răspunse prefectul cu prudenţă, să nu 
fie şi asta o stratagemă, poate că această trupă a fost 
de sacrificiu, poate că a avut misiunea să ne adoarmă 
vigilenţa. Cine ştie? 

Nu termină bine de vorbit şi văzu un călăreț 
zorind dinspre miazăzi pe un cal înspumat 

Longinus întinse mîna într-acolo şi adăugă: 

— Să vedem ce ne va spune curierul. Şi cînd 
acela se apropie, exclamă mirat: O, dar acesta e 
Cappa! Ce veşti ne aduci, bravule? 

Cappa sări jos, aruncă friiele unui soldat şi 
apropiindu-se cu paşi şovăitori de oboseală îl salută pe 
Longinus: 

— Prefecte, vin dinspre Arrutela unde inspectam 
gărzile de pe drumul militar. Cam la cincizeci de stadii 
mai jos, legiunea Gemina ce se grăbea câtre noi la 
Pretorium a fost atacată de însuşi Vezina cu trupe care 
depăşesc efectivul legiunii. Numai datorită întimplării 
am aflat toate acestea şi graţie norocului am scăpat de 
urmăritori. Oamenii care m-au însoţit au fost ucişi. Pe 
mine m-a salvat acest cal fără pereche. 

— lar tu drept recunoştinţă l-ai omorit, zise 
Longinus zîimbind. După aceea, adresîndu-se legatului 
adăugă: Nu ţi-am spus, Licinius, că aici era vorba de o 
stratagemă? Vezina a vrut să ne lege la ochi cu acest 


stupid atac. 
* 


De-a lungul celor cincizeci de stadii, adică peste 
şapte mii de paşi, dacii au stricat şi au baricadat din 
loc în loc drumul ca să împiedice sosirea la timp a 


ajutoarelor. Cu toate acestea, romanii îl străbătuseră în 
două ore. 

Aflînd de la fugari că Longinus coboară valea în 
ajutorul lui Marcellinus, Vezina trimise în grabă citeva 
cete de călări, să-i stea împotrivă, dar acestea fură 
repede măturate din drum. 

Ocolind o stincă uriaşă, romanii atinseră locul 
unde se desfăşura bătălia. Valea, mai largă aici, era 
plină de oşti, iar vintul aducea vuietul luptei dominat 
de înfricoşătorul strigăt de luptă al dacilor: Marha! 
marha! 

Legiunea Gemina, proptită de cotul larg al rîului, 
întocmită într-un vast careu, se lupta cu dirzenie, 
apărînd convoaiele închise între laturile ei. 

Drumul pe care au sosit ajutoarele şerpuia sus, 
pe sub costişă şi din locul unde se opriseră, Longinus 
văzu şi-şi dădu scama de nevoia în care se afla 
legiunea condusă de Marcellinus. Vezina a ales locul de 
minune. Trupele sale, superioare ca număr, ar fi putut 
s-o prăvale în rîu şi s-o nimicească sau, în cazul cel mai 
bun, s-o oblige să se retragă, lăsînd convoaiele 
destinate legiunii Macedonica în miinile dacilor. Cu- 
noscător profund al artei războiului, Longinus aprecie, 
pe loc, calităţile de comandant ale lui Marcellinus. 
Fervoarea cu care apăra convoaiele necesare 
avangărzii armatei romane era demnă de toată lauda. 

Tribunii, nerăbdători, se apropiară de prefect 
pentru a primi ordine, dar acesta le făcu semn să 
aştepte, căci nu voia să-i scape finalul unei stratageme 
a lui Marcellinus. 

— Priviţi mai bine acolo şi învăţaţi ştiinţa 
războiului! zise el surizînd. 

Într-adevăr, ceea ce le arăta era demn de văzut. 


Una din laturile careului se desfăcu pe 
neaşteptate şi citeva sute de boi, îmboldiţi cu strigăte 
şi împunsături, cu şomoioage de paie aprinse legate de 
cozi, se năpustiră asupra dacilor. Zăpăceala fu mare şi 
în timp ce aceştia îşi pierdeau vremea cu boii, două 
cohorte îi atacară în rînduri strînse, iar careul, micşorat 
ca întindere, se închise în urma lor. 

În acelaşi timp, ostaşii lui Marcellinus, zărind 
stindardul legiunii Macedonica săltînd în semn de 
încurajare, izbucniră în urale furtunoase. 

Sub efectul celor două surprize dacii se 
descumpăniră. Vezina alerga cu tarabostarii săi de la 
un capăt al oastei la altul cu porunci şi îndemnuri şi în 
clipa cînd Longinus, desfăşurindu-şi legiunea, cobora 
spre prundul văii, reuşise să-şi organizeze apărarea. 
Din atacatoare, oastea dacilor deveni atacată şi 
curbîndu-se într-un semicerc larg, se propti cu spatele 
de rîu. 

Cohorta lui Capito, urmată de alte două, porni în 
pas alergător către aripa stingă a dacilor. 

— Asdus! strigă Caliga cu glasul întretăiat de 
alergătură, la Praetorium a fost joacă faţă de ce va fi 
aici. Păstrează-ţi calmul, băiete, dacă vrei să scapi cu 
zile! 

Asdus nu avu timp să-i răspundă căci se auzi o 
nouă comandă. Se opriră, se întoarseră la stînga, îşi 
alăturară scuturile şi cumpănindu-şi suliţele, aşteptară 
semnalul. 

Despresurat, Marcellinus se grăbi la sfat cu 
Longinus, După ce se îmbrăţişară cu duioşie, tînărul 
comandant îi mulţumi pentru ajutorul dat şi se puse 
sub ordinele sale. 

Trimbiţaşii sunară atacul şi romanii porniră cu 
pasul apăsat, aruncînd suliţele din mers. 


Asdus o aruncă pe a lui, o văzu străpungiînd un 
dac cu scut cu tot şi se miră el însuşi de puterea 
braţului său. Cumpăni a doua suliță, dar nu avu timp s- 
o arunce, căci în cîteva salturi, dacii ajunseră în faţa lor 
şi-i atacară. 

Era o ceată de oameni zdraveni, înarmaţi cu 
securi şi în curînd romanii şi-au dat seama că nu era 
chip să spargă rîndurile lor. 

Asdus, după ce se luptă un timp şi reuşi să 
doboare cîțiva inamici, se pomeni cu paloşul rupt. Se 
feri cu scutul de izbitura securii, răsturnă cu o lovitură 
de picior pe dac şi-i smulse arma din mînă. Simţind cît 
de bine se cumpăneşte securea grea în mina lui mare, 
izbi în dreapta şi în stînga, prăvălind pe cei care îi 
aţineau calea. Fortunatus, Vaier şi alţi camarazi mai 
voinici îl urmară, făcînd prăpăd în jurul lor. Văzînd 
întorsătura, Cappa ordonă atacul cu toată centuria şi 
nimici vajnica ceată de daci. 

Conduşi şi îmbărbătaţi de aprigul Vezina, dacii se 
apărau cu înverşunare, dar frîinţi de superioritatea 
romanilor, dădură înapoi, înghesuindu-se în locul 
strimt, printre sute de cadavre şi leşuri de boi. Cînd 
ultimele rînduri au început să se prăvale în rîu, Vezina 
porunci retragerea. 

In acel loc, scăpată din strînsoare, Aluta era largă 
dar puţin adîncă şi în curînd grosul oastei dacice trecu 
dincolo sub ploaia de săgeți şi plumburi. Mulţi răniţi şi 
cei loviți de proiectile se înecaseră, iar acei ce 
acopereau retragerea fură măcelăriți cu toţii. 

Sicîit de cele două cohorte de călăreţi romani, 
Vezina reuşi cu greu să ajungă la gura unei văi laterale 
şi să se piardă în codri. 

Asdus, care în timpul luptei căpătase citeva 
crestături, nu se sinchisi prea mult, socotindu-le simple 


zgîrieturi. În fierbinţeala încleştării nu se gîndi să le 
lege şi pierdu mult sînge. Către sfîrşit, ameţeala îl 
cuprinse, văzu totul învîrtejindu-se în jurul său şi căzu. 

Se trezi la atingerea unor miini mîngiietoare şi 
auzi glasuri în jurul său: 

„Mie mi-a salvat viaţa, iar pe Vincor, rănit, l-a 
scos din luptă.” 

„A sîngerat mult, dar încolo n-are nimic şi se va 
pune repede în picioare.” 

Cineva îi duse la gură o ploscă cu vin şi după ce 
bău şi simţi cum îi curge căldura prin vine, deschise 
ochii. Acei ce schimbară vorbe adineaori erau Capito şi 
Caliga şi asta îi încălzi inima mai mult decît vinul. 


Soarele scînteietor îl orbea, aerul tare de munte 
îl îmbăta. Diza îşi ridică mîinile şi se întinse ca după un 
dulce somn. Piros de o parte, Aya de cealaltă, slugile 
roată în jurul lui. Uralele ostaşilor, scoşi din gărzi, îl 
zăpăciră pe băiat într-atit, încît simţi învăluindu-l o 
puternică ameţeală. Duse mîna la ochi, Piros îl apucă 
de braţ, dar glasul gros al şefului gărzii îl trezi. 

— Trăiască tînărul nostru stăpîn Dizala! 

— Trăiască, trăiască! strigară ostaşii în cor. 

Diza scoase din pungă un pumn de monezi şi-l 
azvirli în sus. Argintii sclipiră în lumina soarelui, căzînd 
ca o ploaie. Rizind şi glumind, toţi din jur se repeziră 
să-i culeagă, ducîndu-le apoi la buze în semn de 
respect. 

Sucindu-şi capul mindru pe umerii săi osoşi, 
drepţi, Diza ridea privind hărmălaia din juru-i, dar 
săturîindu-se deodată, zise către Piros: 

— Şi acum, vreau să-l văd pe romanul tău. 

Grecul rămase cu gura căscată, Aya însă îl 
mustră. 


— Diza, nu fi copil! De abia te-ai sculat din pat şi 
te apuci de prostii. Nu ţi-am spus eu... 

— Tribunul Lucius nu e aici, a plecat de 
dimineaţă la pădure! răspunse Piros cu hotărîre. 

— Cel puţin e bine păzit? întrebă Diza îngrijorat. 

— N-ai nici o grijă, zise Aya, am poruncit să se 
dubleze paza. 

Diza o măsură cu privirea şi zise fără răutate: 

— De cînd muierile au început să poruncească 
aici? 

— Nu eşti decit un copil bolnav. 

— Copii, copii, nu vă certaţi, îi rugă Piros, hai, 
mai bine să încercăm să ne urcăm pe zid. 

Sus, pe turnul de pază, printre creneluri, în 
bătaia vîntului călduţ, bucuria de a trăi îl îmbătase. Cu 
paşi grăbiţi, dar siguri, se mişca de colo pînă colo, 
sorbind din priviri toate lucrurile dragi de care era lipsit 
de atita timp. 

Căuta să pătrundă cu vederea în desişul tainic al 
codrilor în care a vînat de atitea ori cu ceata tatălui 
său, în adîncimea văilor, unde turmele şi oamenii 
păreau nişte gingănii neînsemnate, în profunzimea 
spaţiului ceresc, în care se roteau vulturii falnici şi 
şoimii temerari. 

Soarele se ridicase ca de două suliţi şi pe 
cadranul ceasului solar făcut de Piros, umbra 
mişcătoare ajunse în dreptul cifrei unsprezece. Dinspre 
pădure veneau trei oameni. Unul mergea în faţă, 
ceilalţi doi îl urmau la cîţiva paşi. 

— Cine e omul care vine dintr-acolo? întrebă Diza 
plin de curiozitate. 

Aya căută să schimbe vorba. 

— Să mergem, aici suflă prea tare. Ai putea să 
răceşti. 


— Vreau şă stiu cine e acela care vine încoace! 
se încăpăţină tînărul. 

Pe măsură ce depărtarea dintre cei ce veneau şi 
cetate scădea, Diza îşi dădu seama că omul care 
merge în faţă era un străin şi întrebă în limba dacică: 

— Ascultă, Aya, acela de acolo n-o fi cumva 
romanul vostru? 

— De ce al nostru? se supără Aya. Să mergem! 

— O nu, acum nu plec nici mort; vreau să-l văd 
bine. cînd o să treacă pe poteca de sub zid. Vreau să 
ştiu şi eu cum arată un duşman de-al nostru ca să ştiu 
pe cine am de înfruntat cînd voi pleca la luptă. 

— Cine o să te ia la război, copil ce eşti? 

Fără să-şi ia privirile de la acela ce se apropia, 
Diza zise cu hotărire: 

— Dacă tata n-o să-mi dea voie, am să fug la 
rege şi am să-l rog în genunchi, înţelegi, surioară? 

— Nu vă mai certaţi, copii! Vă rog să nu-mi 
stricaţi bucuria acestei zile senine. i 

— Nu ne certăm, onorabile, vorbeam doar... li 
răspunse Diza în greceşte şi peste cîteva clipe 
continuă: la te uită ce cioroi zburlit mai e şi ăsta. E 
voinic şi înalt, dar nu mi-e frică de el. Ascultă, doctore, 
toţi romanii poartă barbă? 

— Nu, Diza. romanii umblă bărbieriţi, dar tribunul 
Lucius nu are brici ca să se radă. 

— Nu-i nimic, am să-l rad eu cu sabia mea, rînji 
Diza izbind cu pumnul în zid. 

Văzindu-l atît de înfierbîntat şi temîndu-se să nu 
facă vreo prostie, Piros interveni cu hotărire: 

— Te rog, Diza, pentru bătrîineţele mele, nu-l 
insulta. E tovarăşul meu de suferinţă şi mi-e prieten. 

— Şi nu uita, adăugă Aya, că e un prizonier: 
însuşi regele l-a trimis aici. Am citit eu însumi 


scrisoarea în care porunceşte să nu i se facă nici un 
rău. 

— Bine, bine, rise Diza, doar nu i-am făcut nimic, 
mă uitam numai. 

Lucius urmat de însoțitorii săi trecu pe sub turn 
fără să bage de seamă că este obiectul unei discuţii 
atit de vii. 

* 

În dimineața ajunului sărbătorilor, Lucius ieşi ca 
să se spele. Spre surprinderea sa văzu postați la uşa 
celulei sale doi paznici sprijiniți în lănci. Ei îl urmăriră 
cu privirea pînă se duse la cişmea şi se spălă cu grije, 
dar deîndată ce se şterse şi-şi pieptănă părul şi barba, 
îl poftiră să se întoarcă. Ştiind de la Piros de porunca 
dată de Aya, se supuse. Indată după aceea, uşa se 
închise şi un zăvor uriaş, cioplit dintr-o bîrnă întreagă 
de stejar, fu băgat între scoabe groase de fier. 

Lucius îşi dădea scama că nu se petrecuse nimic 
grav, totuşi inima i se strînsese la gîndul că va fi privat 
pînă şi de plimbările lui zilnice în jurul cetăţii. Desigur, i 
se spusese că regimul acesta nu va dura decit citeva 
zile, dar cine ştie? 

să nu fie aceasta un pretext pentru a-l întemniţa 
definitiv. 

Astfel trecu o oră, poate mai puţin şi Lucius îşi 
dădu seama cît de liber era pînă acum, cînd putea să 
stea cu uşa deschisă şi să iasă din incinta zidurilor. 

Deodată sunete insistente de trimbiţe răsunară 
dinspre poarta cetăţii şi îl făcură să se înfioare de o 
speranţă vagă. Insă peste o clipă îşi dădu seama că 
această speranţă nu este clădită decit pe un şubred joc 
al închipuirii. Armata romană foloseşte altfel de 
trimbiţe. Acelea pe care le auzise adineauri, aduceau 
mai mult a corn vinătoresc. 


Peste puţin timp curtea cetăţii se umplu de zarva 
glasurilor, în tumultul acesta se împletiră sunetele 
subţiri şi săltăreţe ale fluierelor şi ale altor instrumente 
ce aminteau prin tonul lor şuierător, înăbuşit — 
cimpoaiele calabreze şi siciliene. 

„Au sosit oaspeţii, murmură Lucius, oaspeţii 
aşteptaţi de către Aya”. 

Pronunţind acest nume, se minună singur de 
felul în care-l pronunţă. Simţi că acest nume nu-i este 
cu totul străin şi sună mai degrabă ca un nume de 
prieten. 

Se sculă şi se duse la uşă. Prin deschizătura 
pătrată nu se vedea mare lucru. Spatele larg al unuia 
din străjeri îi astupa o mare parte din curte. Celălalt 
străjer stătea mai la o parte, amindoi însă priveau 
înspre casa tarabostarului şi păreau a fi prada unei 
voioase nerăbdări. 

„Cred că mă înjură şi mă blestemă în clipa asta, 
se gindea Lucius, căci toate gindurile lor aleargă într- 
acolo.” 

Prin curte umblau grupuri de oameni îmbrăcaţi în 
straie de sărbătoare. Dar toţi aceştia care se adunau în 
dosul casei erau slugi. Ce se petrecea de partea 
cealaltă a casei era greu de presupus. Pe poteca ce 
şerpuia prin curtea din dos, pe lingă piatra albă a 
cişmelei, apăru figura giîrbovită a lui Piros. 

„Deci Piros nu doarme, îşi zise Lucius mirat. 
Pesemne a plecat înainte de răsăritul soarelui.” 

Grecul se opri lîngă străjeri, schimbă cu ei citeva 
fraze, apoi bătindu-l pe umăr prieteneşte pe unul din 
ei, se îndreptă spre odaia lui. 

— Lucius! strigă bătrînul. 

— Credeam că eşti acasă şi dormi, zise tribunul. 


— Da de unde, fiule, Aya m-a rugat să viu dis-de- 
dimineaţă, ca s-o ajut la unele treburi. Cînd am ieşit, 
abia mijeau zorile, şi n-am vrut să te trezesc. 

— Aşa este, m-am trezit tirziu, dar ce aş fi putut 
face trezindu-mă o dată cu găinile? 

— Ai dreptate, răspunse Piros. Dar, iată de ce am 
venit. Aici, în această legăturică, am cîteva cărţi. Mi le- 
a dat Aya ca să le citesc, dar înainte de a pleca de 
acolo mi-a mai spus: 

„Poate că prietenul tău se plictiseşte, oferă-i şi 
lui o carte, oricum, citind vremea trece pe nesimţite.” 

Spunînd acestea, bătrinul privea în altă parte ca 
să nu vadă ce mină o să facă Lucius, dar spre marea sa 
bucurie acesta îi zise liniştit: 

— Dă-mi şi mie una şi spune-i acestei fete bune 
că-i mulţumesc mult pentru grija ce mi-o poartă, cu 
toate că, poate, nici n-o merit. 

— O zei! exclamă bătrinul mulţumit peste 
măsură şi dezlegînd legătura, adăugă: îţi dau volumul 
acesta de Antiloh, e mai putin rupt, 


Sculîndu-se în picioare şi închinîndu-se către 
oaspeţii adunaţi în jurul mesei, Diza luă o cupă de 
argint plină ochi cu vin şi zise: 

— Oaspeți dragi şi prieteni. În lipsa părintelui 
meu, stăpiînul acestei case, fie îngăduit fiului său de a 
închina această cupă în sănătatea marelui Decebal, a 
cărui viaţă este pentru noi lucrul cel mai de preţ. In 
clipele grele prin care trece poporul nostru, să ne 
rugăm ca zeii să-l ocrotească, iar divinul Zalmoxis să-i 
călăuzească paşii către izbîndă! 

O larmă asurzitoare de glasuri bărbăteşti se 
înălţă către grinzile afumate ale tavanului. Oaspeţii se 


ridicară cu toţii în picioare şi-şi goliră cupele pînă la 
fund. 

Lumina roşietică a lampadarelor de bronz, 
aşezate în cele patru colţuri, ca şi aceea a făcliilor 
înfipte în ziduri, se amestecau într-un joc straniu de 
reflexe roşii, galbene, portocalii, aurind totul în jur: 
pereţii cu panopliile lor, podeaua cu pieile aşternute pe 
ea, masa încărcată cu bunătăţi şi oamenii în straiele lor 
bogate. 

Prin uşa ce dădea în tindă intrau şi ieşeau 
servitorii aducînd mereu alte tăvi, mereu alte ulcioare, 
reci şi aburite. 

După ce zarva stîrnită de urarea lui Diza se mai 
potoli, se sculă Ariort. Mare, blond, cu pieptul lat, el îşi 
scutură pletele ce-i cădeau în unduiri moi pe umerii 
largi şi rotindu-şi privirea scînteietoare, zise ridicînd 
paharul: 

— Să bem pentru izbînda noastră asupra 
ticăloşilor ce ne-au călcat ţara. Să sorbim din acest vin 
vechi şi să ne întărim sufletele. Să golim cupele 
noastre dintr-o sorbire, la fel cum vom goli ţara de 
duşmani. Să bem, vitejilor! 

Cu aceste cuvinte, fără să răsufle, deşertă uriaşa 
cupă şi o dată cu el băură toţi ceilalţi. 

Doi voinici aduseră pe o tavă mare de argint 
masiv un mistreţ fript întreg şi-l puseră cu grijă în 
mijlocul mesei. Un servitor bătrîn se apucă să-l taie. 

Atunci se ridică Udar, mai mult lat decit înalt, cu 
plete castanii şi o barbă scurtă, îngrijită. Părea un tînăr 
socotit şi aşezat. 

— Prieteni, după cum viteazul Ariort a doborit 
dintr-o singură săgeată acest mistreţ fioros pe care noi 
îl vom mînca acum, la fel doresc ca marele nostru rege 
să-l doboare pe vicleanul Traian. Oastea noastră care e 


mult mai mare şi mult mai pregătită ca în primul 
război, să-l nimicească pe duşman într-o singură luptă 
hotăritoare, astfel ca din puii hrăpăreţi ai lupoaicei 
romane să nu se aleagă nici măcar oasele. Trăiască 
vitejii ce nu se tem de moarte! 

— Trăiască, trăiască! strigară într-un glas 
comesenii. Înfierbîntaţi de vinul vechi ce spumega în 
cupe, de zeila arzătoare ca focul, de diferitele alte 
băuturi ţinute ani de zile cu miere şi ierburi, ei rupseră 
sobra orînduire ce domnea pînă atunci. Clinchetul 
cupelor împletindu-se cu larma uralelor, cu veselia 
molipsitoare a  risului stirnit de glume şi snoave 
învăluiau ospăţul într-o atmosferă de nestăvilită voioşie 
sărbătorească. 

Crezind că sosise clipa, Diza făcu semn să intre 
muzicanţii, dar un pumn trîntit în masă cu violenţă, 
făcînd să zdrăngănească vasele, atrase luarea-aminte 
a tuturor. Ameţit de băutură, se sculă Bituva. Urit dar 
voinic, el îşi holbă ochii la oaspeţi. 

— V-aţi repezit la mîncare şi băutură înainte de a 
ura mulţi ani stăpiînului şi copiilor lui. Nu se cade, 
flăcăilor! Să bem deci în sănătatea venerabilului 
Diaies, care nu se află printre noi, dar care se simte de 
o mie de ori mai fericit la masa slăvitului nostru rege. 
Să bem pentru fiul şi moştenitorul său Diza şi pentru 
dulcea şi frumoasa Aya! Să E întru mulți ani! 


Aya şedea nemişcată în odaia ei. Nu auzea larma 
ce venea din sala ospăţului, nici voioşia jocului 
tărănesc din curte. 

Şirul gîndurilor ei se îndrepta mereu către acelaşi 
ţel, cu totul străin de larma sărbătorească din jur. 
Încercase în zadar să se scuture de amărăciunea ce o 
copleşea. Acolo, în umbra zidului înalt şi mucegăit al 


cetăţii, în celula întunecoasă, închis cu zăvoare grele, 
se chinuie o fiinţă. Simţea cu durere că este legată cu 
fire nevăzute de acest om şi de soarta lui tristă, 
încercase de atitea ori să rupă aceste fire, dar erau mai 
tari ca oţelul. Oare ce putere vrăjitorească sălăşluieşte 
în acest om? Inima ei se zbătea în nedumerire, cerînd 
în zadar lămuriri judecății. 

Uşa se deschise brusc lăsînd să pătrundă 
năvalnic larma glasurilor din sala de ospăț. Aya se 
întoarse. În prag stătea Diza. 

— Dă-mi mîna, surioară, oaspeţii vor să-ţi ureze 
noroc la măritiş. 

La auzul ultimului cuvînt, Aya păli. Înăbuşindu-şi 
tulburarea, se sculă. De astă dată nu se bucura că 
pătrunde în lumea bărbaţilor. Simţea că o învăluie o 
teamă atit de mare încît Diza care-i luă mîna rece, 
tremurătoare, o întrebă mirat: 

— Ce-i cu tine, Aya? Nu cumva eşti bolnavă ori ți- 
e frică să dai ochii cu alesul inimii tale? 

Trecînd prin tinda întunecoasă, printre şiruri de 
servitori, urmată de alte două fete îi răspunse încet, 
mirîndu-se ea însăşi de îndrăzneala ei: 

— N-am să aleg pe nici unul din ei! 

Diza se opri pentru o clipă, o măsură de sus pînă 
jos şi zise, jumătate în glumă, jumătate în serios: 

— Nici măcar pe Ariort? 

— Mai ales pe el! 

Diza rise cu poftă. Era puţin cam ameţit de 
băutură. Apropiindu-şi buzele de urechea ci, îi şopti 
repede, plin de mulţumire: 

— Eu, unul, sînt de aceeaşi părere cu tine, Ariort, 
după mine, este un bou, un bou frumos, bineînţeles. Cu 
aceste cuvinte, el îi strînse mîna şi păşi mai departe. 


Orbită de lumină, ameţită de aerul îmbibat cu 
vapori de alcool şi mirosurile tari ale mîncărurilor, Aya 
îşi acoperi faţa cu mîna. Oaspeţii săriră în picioare, 
strigînd şi urîndu-i fericire. Grăsunul Daizus, care era 
mai aproape de uşă, se repezi cu două cupe pline, 
vărsînd din ele pe jos şi întinzind una din ele fetei, 
strigă: 

— Trăiască frumoasa Aya, floarea rară a 
munţilor! 

— Trăiască, trăiască! strigară cu toţii şi se 
înghesuiră ca să ciocnească cu ea. Dar tinăra fată, 
palidă, cu luminiţe reci sclipindu-i în ochi, abia atinse 
cupa cu buzele şi o dădu înapoi. 

Singurul care nu se urni din loc şi-şi păstra 
calmul era Ariort. În picioare, cu capul puţin lăsat în 
jos, o privea printre gene simțind cum un foc năpraznic 
îi mistuie sufletul. Era sigur că-l va alege pe el. Cine 
poate să i se asemuiască? Udar cel bondoc, Daizus cel 
gras şi libidinos? De ceilalţi nici nu vroia să 
pomenească. 

Văzindu-l stînd încruntat, deoparte, ceilalţi se 
dădură în lături lărgind cercul în jurul fetei. Şi pentru că 
le era teamă de el, îl poftiră să vorbească. 

Ocolind masa, Ariort se opri în faţa Avei. 
Mulţumit de cinstea ce i se făcu, luă de pe masă două 
cupe şi făcu semn servitorilor să i le umple. 

— Cinstiţi oaspeţi şi tinerii mei prieteni, zise el 
mai apoi, umpleţi-vă şi voi cîte două cupe şi aşezaţi-vă 
aici lîngă mine. Îmi pare nespus de rău că prea cinstitul 
şi nobilul Diaies nu se află printre noi ca să vadă cu 
ochii lui pe cine va alege Aya de soţ. Făgăduiala, însă, 
rămîne făgăduială şi în lipsa lui, fiul său Diza poate să-i 
ţină locul. 


Tăcu o clipă, rotindu-şi ochii injectaţi de băutură. 
Aya simţi că pămîntul îi fuge de sub picioare. Văzindu-l 
însă pe Ariort aşa mindru şi încrezător se hotărî: „La 
urma urmei, nimeni în afară de tata nu mă poate sili 
să-mi aleg un logodnic care nu-mi place. O să amin de 
data asta, apoi ei o să plece la război, va trece timp. 
Adevărul este că nu iubesc pe nici unul din ei ca să-l 
înşel cu făgăduieli deşarte. Nu, n-am să mint, am să le 
spun cinstit, pe faţă, ceea ce cred. 

— Aya, continuă Ariort, ai în faţa ta floarea 
tineretului din acest ţinut. Fiecare din noi ar dori să fie 
alesul tău. N-ai decît să faci un pas şi să iei cupa din 
mîna aceluia care ţi-e mai drag. 

Aprobară cu toţii, iar Daizus găsi de cuviinţă să 
mai adauge: 

— Aya, mai pe toţi ne cunoşti din copilărie. 
Jocurile  copilăreşti ne-au legat printr-o trainică 
prietenie. Acum cînd ai devenit femeie, ne priveşti cu 
alţi ochi. Alege dar, inimoasă Aya! 

După ce se potoli vijelia de glasuri care o 
îndemnau pe Aya să se hotărască, în mijlocul 
tineretului păşi un oaspete bătriîn. Mîngiindu-şi barba 
stufoasă, zise: 

— Ca vechi prieten al lui Diaies şi tot atit de 
bătrîn ca el, aş putea să-i ţin locul spunînd cîteva vorbe 
de povaţă pentru voi. Sînt nins de ani şi poveţele vieţii 
s-au îngrămădit în mine cu duiumul, învăţindu-mă ce e 
bine şi ce e rău. Fie-mi îngăduit deci, copii, să vă spun 
că dragostea e un lucru mare. 

Făcu o pauză ca să vadă efectul produs. Unii 
tuşiră în palmă, alţii, stăpînindu-se să nu izbucnească 
în rîs. Îşi lăsară capetele în jos. 


— Nătîngul ăsta, şopti Udar lui Daizus, ne 
vorbeşte de dragoste cu toate că a uitat de mult ce-i 
aceea. 

Numai Ariort îl privea obraznic în faţă, vroind 
parcă să-i spună: „Hai, termină o dată!” 

— Tot omul trebuie să iubească; acela care n-a 
iubit nu e om. Aşa a fost, este şi o să fie pînă cînd 
marele Zalmoxis o să ne ia pe toţi în grădina lui, iar pe 
pămînt o să domnească pustiul şi întunericul veşnic. 
lubiţi-vă, deci, copii, lua-ţi-vă partea voastră de 
dragoste de la firea cea atotputernică. Pentru asta 
alegeţi-vă fiinţe dragi, de care sînteţi legaţi sufleteşte. 
Zalmoxis să te binecuvinteze, Aya, şi să-ţi îndrepte 
mîna către cupa aceluia care ţi-e mai drag. 

O nouă vijelie de glasuri se stîrni în jur. 

— Aşa e, aşa! 

— Să aleagă, să aleagă! 

— Aşteptăm cu nerăbdare. 

Cu toţii îşi întinseră cupele către ea, neslăbind-o 
din ochi, dar Aya îi opri cu un gest hotărît: 

— Să-mi fie iertat, oaspeţi dragi, că răspund 
bunăvoinţei voastre cu o dezamăgire. N-am să beau, 
de data aceasta, din cupa nimănui şi am să vă spun de 
ce. 

Se opri ca să răsufle, miinile îi tremurau. 

— Pricina cea mai de seamă, continuă Aya cu 
glasul înăbuşit, este că mă simt tot o copilă, degeaba 
mă socotiți femeie. Apoi, tatăl meu nu e aici, iar eu i- 
am făgăduit să-l iau de bărbat pe acela pe care mi-l va 
arăta el. Singură nu pot alege, fiindcă voi toţi îmi 
sîinteţi deopotrivă de dragi. Acum, cînd ţara este 
ameninţată de duşmani, nu e timpul de cununii. Miine 
veţi pleca eu toţii la luptă şi cine ştie, poate tocmai 


acela pe care-l voi alege de soţ va muri. Nu vreau să 
cad pradă acestei dureri. 

De data aceasta se iscă aşa o larmă că multă 
vreme nu se putu înţelege nimic. Dar vocea tunătoare 
a lui Ariort acoperi totul. 

— Ce sînt gîndurile acestea, Aya? Ai uitat că tatăl 
tău ne-a poftit ca să te peţim? Cum îndrăzneşti tu să 
mergi împotriva voinţei lui? Să-ţi spun drept. Mă 
aşteptam la orice, dar la asta nu. Credeam că-l vei 
alege pe Udar sau pe Daizus, dar, dar... că ne vei trînti 
uşa în nas, niciodată! 

Cu aceste vorbe, Ariort trînti paharul de pămînt 
şi apropiindu-se de fată o fulgeră cu privirea. Inalt, 
voinic, cu părul răvăşit şi ochii injectaţi, era de-a 
dreptul groaznic. Inima Ayei se strinse de teamă căci îl 
credea în stare de orice. In acelaşi timp se simţea 
întruciîtva măgulită, că ea, o fiinţă slabă, o femeie ce 
trebuie să vorbească cu un bărbat lăsînd privirile în jos, 
a stirnit aşa o furtună şi este pricina atitor dezamăgiri. 
„Tare mult trebuie să mă iubească acest zimbru 
sălbatec de Ariort dacă... Dar nu, nu mă iubeşte; n-a 
arătat niciodată ca un îndrăgostit, e numai atins în 
mîndria lui de bărbat nestăpinit şi încrezut.” 

In jurul ei răsunau glasuri, i se puneau întrebări, 
dar ea nu mai auzea nimic şi-şi depăna gindul intim: 
„Nu iubesc pe nici unul din ei, căci inima nu-mi 
singerează la gîndul că poate vor pieri în război. In 
schimb... O Zalmoxis!” Şi îşi dădu seama că-l iubeşte 
cu tot focul tinereţei pe străinul acela închis în celula 
întunecoasă lipită de zidul rece şi mucegăit al cetăţii. 
„Acesta n-aş vrea să moară. li trecu prin gînd şi se 
cutremură, mai bine mor eu!” 

Diza, care-şi apropie gura de urechea ei, o trezi 
din visare: 


— Să mă înghită balaurul întunericului, dacă nu 
le-ai răspuns bine. Acum că s-a terminat, cere-le 
iertare şi pleacă! 

Bătrînul, care vorbise adineaori, ieşi în faţă. 

—  Liniştiţi-vă! Fata nu v-a spus nimic rău, 
dimpotrivă a vorbit ca un înţelept. Ceea ce v-a spus ea 
nu schimbă nimic şi prietenia voastră nu este nici 
măcar ameninţată să se strice. Gîndiţi-vă! Dacă ar fi 
ales pe unul din voi, ceilalţi ar fi rămas dezamăgiţi şi ar 
fi plecat cu durere în suflet. Acum însă, se poate amina 
totul pînă după război şi cine ştie — poate că acela 
care a avut cele mai puţine nădejdi, va avea cele mai 
multe dacă se va întoarce acoperit de glorie, oţelit în 
lupte. Cine ştie, poate Aya o să aleagă pe cel mai 
viteaz dintre voi. Pe Zalmoxis, liniştiţi-vă, copii, v-o jur 
că e mai bine aşa. Între timp Aya din copilă o să devină 
femeie şi o să judece altfel decit judecă azi. 

De astă dată nu se mai ridicară glasuri. Tinerii îşi 
plecară capetele, tăcuţi şi împăcaţi de argumentele 
bătrînului. Numai Ariort în încăpăţinarea lui părea tot 
atît de fioros. Îi venea să-l înşface pe bătrîn şi să dea 
cu el de pămînt, numai virsta şi rangul îl opriră să facă 
una ca asta. 

— Prieteni, oaspeţi dragi, zise cu vioiciune Diza, 
să nu stricăm frumuseţea acestei sărbători. Să uităm 
ce a fost şi să ne aşezăm la masă. Vinul tare ne 
aşteaptă, în el vom îneca orice tristeţe, iar miine ne 
vom trezi mai uniţi, mai legaţi prin prietenie. N-aş vrea 
ca în casa noastră să se strice prietenia care ne leagă 
din copilărie. Acum, mai mult ca oricînd, trebuie să fim 
prieteni, căci numai unirea între noi ar putea să ne 
ajute să biruim vrăjmaşul crunt. 


— Vrăjmaşul crunt? Cine ţi-a spus că e crunt? 
strigă deodată Ariort. Am auzit că aveţi aici unul. Aş 
vrea să văd cit este de crunt! 

— De unde ştii? întrebă Diza zimbind. 

— De unde ştiu? Din Sarmizegetusa pînă-n Aluta 
tot omul ştie că ţineţi în lanţ, în loc de cîine rău, un pui 
de lup, un roman de mare neam, un fiu de senator. 

— He-he, făcu Diza, ce veşti precise! 

— Ei, dacă sînt precise, arată-l! Vrem să vedem 
şi noi unul mai de soi, că de neam prost am văzut cu 
sutele. 

Cu aceste cuvinte, Ariort smulse o torţă din 
locaşul ei şi agitind-o deasupra capului strigă: 

— Cine vrea să vadă un crunt vrăjmaş să vină cu 
mine! De cum auzi vorbindu-se de Lucius, Aya amorţi 
de teamă. 

Cînd văzu însă hotărîrea lui Ariort se dezmetici şi 
stringînd cu putere braţul lui Diza, îi şopti: 

— Frăţioare, nu-l lăsa, e beat. Nu uita că pe 
umerii tatălui tău apasă o mare răspundere. 

— Linişteşte-le, Aya, că n-o să-i facă nimic. 

— Dar dacă... 

— N-ai nici o teamă, cît voi fi eu de faţă n-o săi 
se întîmple nimic. Vor numai să se uite la el, iar tu du- 
te liniştită în odaia ta. 

— Merg şi eu cu voi. Dacă nu eşti în stare să-l 
opreşti? 

— Bine, Aya, dar nu se cade unei femei să 
însoţească pe bărbaţi, mai ales... 

— Nu se cade, nu se cade, dar cînd vor să mă ia 
de soţie, atunci se ţin scai de mine? 

— Ei, zise Ariort scurt, ce tot şoptiţi acolo, să 
mergem! 


— Să mergem, să mergem! strigară oaspeţii 
smulgînd torţele din locul lor şi porniră către uşă. 

— Incă o dată te rog: opreşte-i! şopti Aya 
ameninţător. 

— Mai degrabă vei putea opri un fulger din zbor, 
glumi Diza. Dacă le refuzăm şi această mică distracţie, 
aşa cum sînt supăraţi, o să încalece şi o să plece, 
lăsîndu-ne cu ruşinea. Mai bine du-te în odaia ta! 

— Nu, merg şi eu! răspunse Aya cu îndirjire. 

O dată cu noaptea se lăsase răcoarea. Deasupra 
turnului de miazănoapte atirna răsturnat cu roţile în 
sus, cu oiştea sucită în stînga — Carul Mare. Tremuriînd 
de frig şi de emoție, Aya privi înspre apus şi sus de tot 
îşi găsi, strălucitoare, ca un suflet de fecioară, steaua 
ei. De mult, pe cînd era copilă, bătrînul Sofronos i-o 
arătase într-o noapte, spunîndu-i: „Noi elinii o socotim 
aducătoare de noroc.” „Să fie a mea!” îi răspunse 
atunci. Acum, Aya îşi roti privirea jur-împrejur şi şopti 
mulţumită: „Steaua cea rea lipseşte, e semn bun! O 
Bendis, zeiţa fecioarelor, Lucius ne este duşman, totuşi 
scapă-l, te implor! Apleacă-ţi urechea la ruga unei 
nefericite!” 

Focul pilpietor al torţelor risipea întunericul 
numai la cîţiva paşi, făcînd bezna şi mai neagră şi mai 
adincă în jur. Oamenii vorbeau cu jumătate de glas. 

— De ce tremuri, Aya? Ţi-e frig? întrebă Diza şi 
zărind una din slujnice urmîndu-i la cîţiva paşi, se opri 
şi-i spuse supărat: Nu simţi că e frig? Du-te şi adu o 
pelerină pentru stăpînă! 

Ariort mergea în stinga lor şi nu scotea nici un 
cuvînt. 

Ocoliră casa, tăiară curtea de-a dreptul prin iarba 
udă de rouă, trecură pe lîngă piatra albă a cişmelei şi 


coborind pe potecuţă se oprită în faţa căsoaielor 
întunecate, lipite de zidul înalt şi negru. 

Lîngă un foc aproape stins, cu tăciuni roşii mijind 
de sub spuză, stăteau cei doi străjeri: unul ţeapăn, 
sprijinit de lance, celălalt somnoros şi zgribulit abia se 
sculă de pe cojocul întins lîngă loc. 

Neştiind ce să facă, Diza întrebă: 

— Prizonierii dorm? 

— Da, stăpine, răspunse străjerul rezemat de 
lance. Bătrînul doarme de mult, iar ălălalt stinse 
opaițul cam de un ceas. 

— Puțin ne pasă cînd s-au culcat, se răsti Ariort, 
înţepat. Scoate-i afară! 

Paznicul însă nu se mişcă, privindu-l întrebător 
pe Diza. 

— Da, deschide uşile şi scoate-i afară! întări Diza 
cu o voce nehotărită. Dacă nu era Aya, sora mai mare, 
lîngă el, poate că ar fi fost mai categoric. 

Paznicii se duseră fiecare la cîte o uşă şi ridicară 
zăvoarele. Apoi aprinseră de la foc cîte o surcică de 
brad, cu care aţiţară opaiţele din odăi. 

Cu ochii măriţi de spaimă, rugindu-se zeilor, Aya 
privea către uşa din stînga şi cu toate că aşteptarea îi 
părea nesfirşit de lungă, dorea ca ea să ţină o veşnicie. 

În odaia din dreapta se iscă o încăierare de voci. 
Cea subţire, bătrinească, a lui Piros se împletea cu 
aceea groasă a paznicului. Grecul amesteca acele 
cîteva cuvinte dace într-un torent de vorbe greceşti. 
Zăpăcit de somn, bătrinul era atit de speriat, glasul său 
atît de jalnic. Încît Diza neputînd suporta se apropie de 
uşă şi-i spuse paznicului să iasă şi să-l lase în pace. 
Totuşi, Piros, neînţelegînd despre ce este vorba, scoase 
capul pe uşă. Puţinul păr ce-l mai avea în jurul ţestei 


stătea zburlit în toate părţile. Ochii săi orbiţi de făclii 
erau plini de groază. 

Aya era atit de absorbită de uşa cealaltă, că nici 
nu-l băgă în seamă pe bătriîn. După cum nu băgă de 
seamă cînd slujnica o înveli cu pelerina. 

La grupul de oameni adunaţi lîngă celula lui 
Lucius se adăugară alte grupuri, atrase de curiozitate. 
Servitorii, argaţii, ostaşii făcură un alt cerc la o 
depărtare oarecare de stăpinii lor. Acei care ştiau 
despre ce este vorba, transmiteau în şoaptă celorlalţi 
şi cu toţii, curioşi de ce o să iasă din toate acestea, 
aşteptau plini de nerăbdare. 

In cadrul uşii apăru silueta zveltă a tribunului. Se 
opri pentru o clipă în prag, ascultindu-şi bătăile inimii, 
apoi fără grabă ieşi în curte. 

Aya nu-l slăbea din ochi, urmărindu-i orice 
mişcare, orice gest. Nu părea să fi dormit în noaptea 
aceea. Paznicul neştiind despre ce este vorba şi vroind 
să-şi arate zelul, îl împinse din spate, dar Lucius nu-l 
luă în seamă şi oprindu-se la cîţiva paşi de cei adunaţi 
îşi încrucişa braţele pe piept, cercetînd, fără o umbră 
de emoție, feţele celor din jur. Zărind-o pe Aya, o privi 
cu atenţie. Paloarea, ochii plini de teamă, mîinile 
apăsate pe piept îi dădură de veste că fata nu are nici 
un amestec în această aventură nocturnă şi poate că o 
şi dezaprobă. Inainte de a stinge opaițul îi răsfoise 
cartea şi se gindise mult la ea şi la cele ce-i povestise 
Piros. „E o fată bună bună de tot”, gîndi în clipa cînd 
răsună vocea lui Ariort, atunci îl privi şi-l înfruntă. 

Erau aproape la fel de înalţi şi voinici şi totuşi atit 
de deosebiți: unul blond, fioros şi aspru, celălalt — 
brun, calm şi senin. 


— Credeam, zise Ariort în bătaie de joc, că un 
cîine rău trebuieşte pus în lanţ, dar văd că acesta este 
lăsat liber. 

Lucius nu înţelese o vorbă, dar prinse tonul 
batjocoritor. 

— Ei, puiule de lup, ai căzut în capcană. Spune- 
mi, îţi place viaţa la noi? 

Gestul miinii şi privirea care-l fixa îi dădură de 
veste lui Lucius că dacul cel semeţ i se adresează lui, 
de aceea cînd Ariort apropiindu-se mai strigă o dată: 
„Ei, de ce taci?” răspunse: 

— Dacă mi te adresezi mie, spune-mi într-o limbă 
pe care o înţeleg. 

Calm şi răspicat răsunară cuvintele în noapte. 
Vocea gravă, baritonală a romanului încorda nervii 
tuturor. Limbile şerpuitoare ale făciliilor aruncau lumini 
stranii pe feţele oamenilor, smulgind din întuneric cîte 
un obiect de metal, cîte un detaliu de îmbrăcăminte. 
Înghesuind umbrele sub picioarele lor. 

— Ce-a spus? zise repede Ariort către Diza. 

— A spus că dacă te adresezi lui, să-i vorbeşti 
într-o limbă pe care o înţelege. 

— Aşadar, şuieră Atiort, acest sclav îmi răspunde 
în bătaie de joc?! 

— Diza, frăţioare, şopti Aya, spune-i să înceteze! 
Acum că l-a văzut, ce mai vrea? 

— Nu-ţi fie teamă! răspunse Diza urmărind cu 
interes scena. 

— la întoarce-te, să te văd din spate! zise Ariort 
poruncitor. 

Lucius privi întrebător pe Diza. 

— Îţi porunceşte să te întorci ca să te vadă din 
spate. Lucius se încruntă: 

— El îmi porunceşte? Dar nu sînt sclavul lui! 


Diza, neluînd în seamă că Aya îl trăgea de 
mînecă, traduse lui Ariort, iar acela, cu faţa 
descompusă de furie, mai făcu un pas către Lucius şi-i 
răcni în faţă, duhnind a băutură: 

— Dar ce eşti, secătură? Nu eşti decit un sclav 
murdar, un vierme! Am să te strivesc sub călciiul meu. 
Puțin îmi pasă ce ai fost. Tribun — ptiu! senator — ptiu! 
Spune-mi cîţi daci captivi ai biciuit pîn-acum? 

Lucius, plictisit, întoarse faţa către Diza şi-i zise: 

— Spune-i să nu ţipe aşa, că tot nu înţeleg nimic, 
iar duhoarea vinului ce a înghiţit nu-mi produce decit 
scîrbă. 

Diza zăpăcit de curajul romanului nu avu timp să 
traducă ultima-i frază, căci Ariort, furios, proptit pe 
picioarele-i lungi, desfăcute, răcni şi mai tare: 

— Spune-mi, ticălosule, cîţi daci captivi ai biciuit 
pînă acum? 

— În numele lui Jupiter atotputernicul, se rugă 
Lucius lui Diza, tradu-mi cuvintele lui ca să scap o dată 
de el. 

— Te întreabă ciîţi daci captivi ai biciuit. 

Uimit de întrebare, Lucius tăcu o clipă, apoi zise 
rizînd: 

— Spune-i prietenului tău că va fi primul pe care- 
| voi biciui. 

Aya simţi că se înăbuşă. Piros care umărise, 
înmărmurit de frică, toată scena, îşi puse miinile în 
cap, iar Diza, uluit şi indignat în acelaşi timp, îi spuse 
lui Ariort care aştepta nerăbdător: 

— Romanul spune că vei fi cel dintii pe care-l va 
biciui. 

Cu un răcnet de fiară rănită, Ariort smulse de la 
brîu un buzdugan țintuit şi-l repezi în capul lui Lucius. 
Diza ridică fulgerător braţul, dar nu avu timp să-i 


oprească mîna. În tumultul de glasuri şi în 
învălmăşeala ce se produse, nimeni nu auzi ţipătul 
sfişietor al Ayei. Piros, uitînd de frică, se lăsă în 
genunchi lîngă corpul întins al tribunului şi, sfişiindu-şi 
poala cămăşii, căuta să oprească sîngele. 

Ariort fluieră către servitorii săi şi zise pe un ton 
indignat, dar mai domolit: 

— Înşeuaţi caii, plecăm chiar acum din casa asta, 
în care m-au insultat şi stăpinii Şi sclavii. 


Numai şapte zile de odihnă oferi Longinus 
trupelor sale sleite de sforţări îndelungate şi această 
zgircenie îi fu dictată de întorsătura lucrurilor din acel 
sfîrşit de octombrie. 

Scurta lui întrevedere cu Traian îl întări în 
credinţa că procedase bine. Impăratul era şi el de 
părere că succesul ultimelor bătălii trebuie exploatat 
pînă la venirea iernii. Îl nelinişteau şi mişcările trupelor 
inamice, căci dacii întăritaţi deveniseră prea îndrăzneţi. 
Iscoadele aduceau veşti alarmante. Decebal făcuse un 
apel înflăcărat la abnegaţia şi neînfricarea poporului 
său şi ale neamurilor dacice credincioase. Toţi cei ce 
erau în stare să poarte arma au fost chemaţi sub 
steaguri. Cu înfrigurare şi avînt întăreau dacii castelele 
şi cetăţile din calea legiunilor. Satele erau arse, 
drumurile stricate, familiile oştenilor cu turmele şi 
avutul lor luau calea munţilor împăduriţi. Toată valea 
Alutei şi dincolo de ea toate drumurile ce duceau în 
inima ţării, la Sarmizegetusa, se transformaseră în 
şantiere de lucru şi într-un vast lagăr militar. 

Longinus nu se mai îndura să trimeată iscoade în 
lagărul inamic, căci patrule întregi dispăreau fără 
veste, iar cercetaşii izolaţi nu se mai întorceau 
niciodată. Astfel a pierit unul dintre cei mai buni şi 


bravi cercetaşi, tracul Marcos Zimos, decurion din 
legiunea XIII Gemina, un bun cunoscător al limbii şi 
obiceiurilor dacice. 

Acesta pătrunsese de nenumărate ori în lagărul 
dacilor şi se plimbase de-a lungul şi de-a latul ţării, 
întorcîndu-se de fiece dată întreg şi nevătămat. 

Într-o zi însă, gărzile din apropierea Praetorium- 
ului au zărit, gonind nebuneşte spre castru, trei porci 
mari cu cîlţi aprinşi legaţi de coadă, tîrînd după ei un 
trup mutilat. După ce prinseră porcii şi dezlegară 
cadavrul, citiră pe o tăbliță legată de gitul mortului: 

„Sacrificaţi porcii zeilor voştri mincinoşi, ca să-i 
înlesniţi acestui ticălos spion trecerea în [ara 
Umbrelor.” 

Cadavrul era al lui Marcos Zimos, îl recunoscură 
după plăcuţa de alamă, actul ce-l purta la git fiecare 
ostaş roman. 

Longinus se hotărî să atace fulgerător ca să-i 
scoată pe daci din strimtoarea Alutei pînă la venirea 
anotimpului friguros. 

Oastea întregită pînă la efectivul de două legiuni, 
unităţi ecvestre şi cîteva mii de auxiliari numără peste 
cincisprezece mii de oameni. 

Indată ce Praetorium fu ocupat de legiunea întiia 
ltalica, iar locţiitorul împărătesc Lusius Quietus îşi 
stabili acolo cartierul său general, Longinus porunci 
începerea ofensivei. 

Dimineaţa aceea de toamnă, mohorită şi 
ceţoasă, cu nori grei şi plumburii, prevestea ploaie. 
Ceţurile reci coborau de-a lungul  viroagelor 
destrămiîndu-se în crengile negre ale brazilor. Aluta 
susura prin apropiere, purtîindu-şi apele prin vadul de 
piatră. Legiunile părăseau lagărul ieşind prin poarta 


pretoriană. Pe foişoarele porţii trimbiţaşii dădeau 
onorul. 

Pe măsură ce se revărsau din lagăr, cohortele se 
desfăşurau pe cit le permitea locul, aşezîndu-se în 
spatele stindardelor. Longinus, înconjurat de un grup 
de contubernali călări, stătea deoparte, în dreapta 
porţii, urmărind cu ochiul său ager trecerea trupelor. 
Aruncînd o privire spre cer, îi făcu semn lui Marcellinus 
să se apropie. 

— După cum văd, dimineaţa nu prevesteşte o zi 
frumoasă. Peste citeva clipe va trebui să cercetăm 
voinţa zeilor şi mi-e teamă că auspiciile or să fie 
defavorabile. Ce mă sfătuieşti? 

— Prefecte, dacă semnele ne vor fi favorabile 
atunci credinţa îi va întări pe ostaşi; dacă nu, să 
amînăm şi să ne supunem voinţei zeilor atotştiutori. 

— Deci, să nu forţăm lucrurile? 

— Nu, prefecte, momentul nu este prielnic. 

— Ai dreptate, cu toate că ar fi păcat să pierdem 
o zi, două. Sînt sigur că dacii nu ne aşteaptă azi. Mi s-a 
spus că ei ne cunosc bine obiceiurile. Ar fi păcat, căci 
starea legiunilor este bună şi cîtă vreme odihna 
prelungită moleşeşte, cea scurtă înviorează. 

Legiunea a V-a Macedonica ieşise din castru şi pe 
podul de birne, aruncat peste şanţ, tropotiră picioarele 
celor greu înarmaţi ai legiunei XIII Gemina. 

— Sînt mulţumit, Papirius, zise prefectul cu 
căldură în glas, legiunea ce o girezi se prezintă bine. 
Spune-mi, nu ai uitat să dai porunca să li se umple 
ploştile cu vin? 

— Mă străduiesc, prefecte, să nu uit niciodată să 
îndeplinesc o poruncă dată de superiori. 

— Sempronius, anunţă-l pe nobilul Quietus că 
legiunile sînt gata şi îl aşteaptă. 


Tribunul, aproape un copil, salută şi întorcîndu-şi 
calul porni în galop spre pretoriu. 

— E prima sa misiune şi dacă vom porni înainte, 
va fi şi prima sa luptă, zise Longinus, ca pentru sine. 
Ştii, Papirius, cînd am luptat întiia oară m-au apucat 
greţurile şi am vomitat. Am luptat în Judeea sub 
comanda tatălui slăvitului nostru împărat. Dar, hai să 
ne luăm locul căci soseşte comandantul. 

Insoţit de Manlius, şeful de lucrări, de prefecţii 
trupelor auxiliare şi un grup de tribuni, „tuciuriul” ieşea 
pe poartă în sunetele „marelui onor”. Calul alb, 
mauretan, îl purta ţopăind într-o parte, sforăind şi 
muşcînd zăbala. 

In urma cavalcadei apăru un grup de preoţi, 
auguri şi victimari. Sclavii duceau coliviile cu păsări 
sacre, iar în urmă mugeau doi tauri negri, traşi de alţi 
sclavi. 

După prezentarea raportului de către Longinus, 
după ce Quietus trecu trupele în revistă, începu lunga 
şi somptuoasa ceremonie religioasă, nelipsită ori de 
cîte ori romanii întreprindeau o acţiune militară. 

În faţa altarului, alcătuit din pietre de rîu, preoţii 
în hlamide albe, lungi piîn-la pămînt, cu capetele 
acoperite de poala hitonului, de asemenea alb, ridicară 
mîinile invocînd zeii. 

Ei înconjurară de trei ori altarul, legară cite trei 
funde de coarnele victimelor şi tăiară cîte trei peri de 
pe frunţile lor. Cuţitele lungi şi subţiri sclipiră în mîinile 
lor dibace şi victimele se prăbuşiră ca fulgerate. 

Între timp, norii se mai subţiară iar ceţurile din 
văi prinseră a se destrăma. Marele preot, încurajat de 
această întorsătură a vremii încetini ritualul, pesemne 
ca să potrivească punctul culminant al ceremoniei cu 
vreun semn ceresc mai evident. Privirea-i ageră zări 


brazii de pe muncele clătinîndu-se sub presiunea 
vîntului culmilor şi atunci cînd printre norii de 
miazănoapte apăru o geană de cer senin, smulse rînd 
pe rînd din victima despicată măruntaiele, le cercetă 
cu băgare de seamă şi le înălţă către zeii pe care-i 
întrezărea în spărtura luminoasă dintre nori. Sîngele i 
se prelingea de-a lungul vinelor miinii uscăţive, 
picurîndu-i pe hlamida imaculată. Apoi, în sunetele 
imnului de slavă cîntat de ceilalţi preoţi, aruncă 
măruntaiele în foc. 

Un murmur de mulţumire şi uşurare scăpă din 
mii de guri şi numele celor ce mergeau la luptă se 
întăriră în credinţa că zeii le vor da izbindă. 

La rîndul lor, găinile sacre ciuguliră grăunţele 
într-un anumit fel, favorabil, iar zborul păsărilor, 
slobozite din colivii, se dovedi şi el un semn prielnic 
pentru acţiunea războinică ce se punea la cale. 

După aceea Lusius Quietus îşi mişcă calul în 
mijlocul careului de cohorte şi-şi rosti cuvîntul de 


îmbărbătare. 
* 


Ca un şirag de mătănii din chihlimbar auriu 
alunecau zilele lui octombrie, senine şi mîngiietoare ca 
dragostea femeii ce cunoscuse dezamăgirile şi 
furtunile primei iubiri şi care se dăruieşte uitînd toate 
cîte au fost, nevroind să ştie ce va mai fi. 

Cetatea lui Diaies stătea ca vrăjită în mijlocul 
codrilor ruginii, profilîndu-şi turnurile crenelate pe 
albastrul nemărginit al cerului. Plaiurile, odinioară verzi 
ca smaraldul, păliseră. Funigeii purtaţi de adieri abia 
simţite îşi călătoreau lirele fine de borangic prin 
văzduhuri, agăţindu-se de tufe, aşternindu-se peste 
florile triste, lovite de bruma dimineţilor reci. 


Crîngurile şi pădurile îşi lepădau frunzele, 
aşternîndu-le la picioarele tulpinelor negre. Şi numai la 
amiază, cînd soarele dezmierda firea cu tot ce mai 
putea aduna din lumină şi căldură, frunzişul rar părea o 
uriaşă mină de pietre preţioase risipite cu dărnicie de 
mîna unui gigant. 

In pofida acestei senine şi potolite melancolii, 
oamenii scăpaţi de muncile grele ale verii păreau mai 
veseli şi mai vioi. Un du-te-vino neîncetat între cetate 
şi aşezările din jurul ei părea că nu se mai sfirşeşte. O 
parte din rodul muncii ţăranilor de pe pămînturile lui 
Diaies luau drumul cetăţii, unde se adunau mari 
rezerve în vederea războiului. Din zori şi pînă-n amurg 
caravane de catiri, cai şi boi, urcind anevoie 
povirnişurile muntelui, trăgeau carele cu coşul înalt, cu 
roţi tăiate din rotocoale de trunchiuri uriaşe, întărite în 
cruce cu stinghii bătute în cuie de tisă. Se aduceau saci 
cu grine, carne şi peşte uscat, ulcioare cu ulei, vase 
mari de lut cu vinuri, burdufuri cu seu, untură, brînză, 
coşuri cu ciuperci, baloturi cu ţesături din in, cînepă, 
lînă şi atitea alte bunătăţi. 

Veneau aici cu mic cu mare şi curtea mişuna de 
lume. Bărbaţii cei virstnici se îmbulzeau în jurul lui 
Nando care ţinea răboajele socotelilor. Acei care 
veneau de mai departe poposeau peste noapte în 
cetate, stind pînă tirziu în jurul focurilor aprinse în 
curtea cea mare. Adunările acestea nu erau numai un 
prilej de sporovăială. Strînşi aici laolaltă cu servitorii şi 
oştenii cetăţii, oamenii aflau întîmplările mai de seamă 
din ţara lor şi de aiurea. Ţăranii înstăriți şi fuduli ne- 
găsind perechea potrivită pentru copiii lor la ei în sat o 
căutau aici şi aceste adunări erau tot atitea ocazii de a 
încheia tîrguri matrimoniale. Fete frumoase, fete cu 


zestre, flăcăi mîndri şi harnici, cu sau fără învoirea 
părinţilor, se cunoşteau şi se înțelegeau aici. 

În timpuri de pace, stăpînul se afla printre ei, le 
asculta jalbele, judeca pricinile între supușii care nu se 
înțelegeau între ei. 

Nu de mult, în mijlocul acestor frămîntări Aya se 
simţea cit se poate de bine, ridea şi glumea ascultîndu- 
le cîntecele, privindu-le jocurile zglobii. Acum parcă nu 
mai avea ochi de văzut şi nici urechi de auzit; totul i se 
părea searbăd, totul o supăra. Şi tocmai acum cînd 
rămăsese singura stăpină a acestei cetăţi, Diza 
trebuise să plece, chemat de tatăl său la curtea 
regelui; tocmai acum cînd servitorii îi cereau dezlegări, 
cînd totul depindea de voinţa ei, i se părea că nu mai 
este fiica lui Diaies, stăpînul locurilor ce se întind pînă 
hăt în zare, ci o ţărăncuţă proastă, dintr-acelea care 
cască gura prin cetate. 

Dacă n-ar fi fost mereu în preajma ei bătrinul şi 
bunul Piros, care devenise de la un timp tămăduitorul 
ei sufletesc, i-ar fi venit tare greu. Dar şi el va pleca în 
curînd, căci tatăl ei o vestise printr-un răvaş să-l 
pregătească pe bătrîn de drum, să fie gata cînd va sosi 
trimisul său din Sarmizegetusa. 

Într-o zi Aya şedea în pridvor cu lucru de mînă în 
poală. Slăbise şi bujorii îi păliseră în obraji de cînd cu 
întîmplarea aceea cu Lucius şi Ariort. Ochii ei pustiiţi de 
tristeţe priveau undeva, nici ea nu ştia unde; de altfel, 
nici nu avea nevoie de ei, căci ceea ce vroia să vadă 
nu putea fi văzut decit cu ochii minţii şi ai sufletului. 

Tresări speriată, cînd o ţărăncuţă, aproape fetiţă, 
îi atinse cu buzele poala hainei, cerşindu-i o privire 
binevoitoare. Avea nişte ochi mari de ciută şi un păr 
bogat, legat la spate, cu şuviţe aurii răsucite pe 
grumaz. Cămaşa albă de cînepă îi acoperea trupul pînă 


la gleznele picioarelor mici, desculţe. Miinile ei roşii, de 
lucru, se împreunară într-o rugă fierbinte. 

Această privelişte o trezi pe Aya. Simţi că fiinţa 
asta mică este tot atit de nefericită ca şi ea. 
Înduioşată, o ridică de coate trăgînd-o lîngă ea, îi 
înlănţui mijlocul, într-o pornire firească şi o întrebă cu 
blîndeţe: 

— Ce te aduce la mine? 

În loc de răspuns, fata se porni pe plîns. 

— Hai, spune mi, nu te sfii! 

— Tata vrea să mă mărite cu unul pe care nu-l 
iubesc! 

Aya tresări, închise ochii oftînd şi zise mai mult 
pentru sine: 

— Ce să-i facem, acesta este dreptul lor, al 
taţilor şi nouă, fetelor, nu ne rămîne decit să ne 
supunem. 

— Mai bine mă arunc în prăpastie decit să-l iau 
pe burduhosul acela. 

— Nu vorbi aşa, că-i păcat! Aşa a hotărît 
Zalmoxis şi nu poţi ieşi din legile lui, răspunse Aya fără 
convingere. 

— Dar, stăpînă bună, eu nu vreau să calc legea, 
căci băiatul pe care-l iubesc este chiar din satul nostru 
şi nu este mai sărac decit acela pe care mi l-a hărăzit 
tata. 

— O fi avînd el pricină pentru asta. 

— Are, una singură. Este certat cu tatăl iubitului 
meu şi ca să-i facă sînge rău vrea să mă dea după 
urîtul acela din satul vecin. 

— Dar tatăl iubitului tău te vrea? 

— Ei toţi mă iubesc şi mă vor. Te rog, stăpină, te 
rog în genunchi, ajută-mă, vorbeşte cu tata. Tu poţi 
toate, porunceşte-i! 


Aya o apucă de mină, împiedicînd-o să cadă în 
genunchi şi începu să vorbească repede şi cu pasiune. 

— Nu pot să stau de vorbă cu un bărbat în vîrstă, 
nu pot să mă amestec în treburile lui bărbăteşti, doar 
sînt şi eu o fată ca tine şi nu orice mi-e permis. El este 
stăpinul tău, după cum mi-e stăpin tatăl meu. 
Dragostea ta ţi-a luat minţile, de nu mai vezi şi nu auzi 
nimic, de uiţi legile noastre, care nu pot fi călcate în 
picioare de nimeni. Dacă Zalmoxis însuşi o cere, 
trebuie să te supui orbeşte şi nu ai voie să-ţi curmi 
zilele. E mare păcat. 

Pieptul îi sălta năvalnic împins de bătăile 
nesăbuite ale inimii. Ochii i se împăienjeneau căutînd 
în zadar să vadă printre lacrimi. Degetele i se încleştau 
pe miinile aspre ale fetişcanei. 

— Roagă-l pe marele tarabosta, tatăl tău, n-o 
slăbea fata, sărutindu-i genunchii. 

— Eşti mai neştiutoare decît un pui de cuc. Tatăl 
meu este departe. De ar fi aici, cel puţin fratele meu, 
care cu toată tinereţea sa este totuşi un bărbat. Nu ai 
ştiut de toate acestea? Priveşte, zise Aya întinzind 
mîna către mulţimea din curte, cred că n-ai să găseşti 
printre toţi aceşti oameni nici unul singur care să nu 
ştie că tarabostarii sînt plecaţi. Numai tu nu ştii nimic. 

Fata se smulse din strinsoarea miinilor Ayei şi 
căzînd jos pe duşumele începu să-i sărute picioarele, 
văitindu-se. Părea în culmea deznădejdii, plinsul o 
uriţea, numai în ochii ei mari se vedea o mare hotărire 
şi licărea o speranţă tinerească dintr-acelea care nu 
pot fi zdruncinate decit cu anii şi după multe bătălii 
pierdute în războiul crunt cu viaţa. 

Deznădăjduită, Aya o privea, minunîndu-se de 
marea dirzenie a fiinţei care nu vroia să se supună 
sorții. Gînduri aspre, dar hotărite, îi trecură prin minte. 


„lată o fiinţă care ştie ce vrea. Este gata chiar să 
moară pentru dragostea ei şi nu-şi pierde nădejdea nici 
atunci cînd aceasta nu mai există. Dar eu? Fiica 
marelui tarabostar, ce am să fac eu pentru a-mi cuceri 
dragostea? Dar la mine e altceva, iubesc numai eu, iar 
acela pe care-l iubesc nu ştie nimic şi chiar dacă ar şti 
asta, nu înseamnă că m-ar iubi, cel mult poate s-ar 
juca cu o barbară ce sînt. Dar de ce mă frămint atita? 
Trebuie să încerc... trebuie să-i cuceresc dragostea, 
altceva nu-mi rămîne. Prostuţa care se tăvăleşte la pi- 
cioarele mele m-a învăţat şi-i sînt recunoscătoare.” 

— Scoală-te, zise Aya, scoală-te! Îl voi chema pe 
Nando şi am să-i cer sfatul. Du-te şi să te aibă în pază 


zeiţa Bendis! 

Era tîrziu şi Piros se pregătea să plece. Aya îl 
întrebă cu sfială: 

— Ce-ţi mai face bolnavul? 

— O, nu mă întreba! O duce prost. leri, 
bunăoară, mi s-a părut că-i revine cunoştinţa, dar vai, 
m-am înşelat căci după cîteva vorbe cu înţeles se porni 
din nou pe vorbe fără şir şi noimă. Sînt obişnuit cu 
toate acestea, atiţia suferinzi au trecut prin mîna mea. 

— Poate totuşi vorbele acestea nu sînt lipsite de 
tilc. 

— N-au nici unul, fata mea. La început credeam 
şi eu ca tine, dar pînă la urmă mi-am dat seama că 
zadarnic le caut sensul. Încîlcirea gîndurilor vine de la 
sine, fără voia bolnavului. E ca şi cînd ai deschide un 
balamuc şi nebunii s-ar înghesui la uşa lui scăpînd cite 
unul, cîte doi sau grămadă, luînd-o razna prin cîmpii. 

Aya dădu din cap îngîndurată, iar Piros continuă: 

— Lovitura aceea năpraznică i-a zdruncinat rău 
creierii. Mi-e teamă că nu-şi va mai reveni şi chiar dacă 


voi reuşi să-l pun pe picioare, să nu rămînă ţicnit. 
Totuşi, este grozav de rezistent, este de-a dreptul 
uimitor cum, într-un timp atît de scurt, i s-a închis o 
astfel de rană. 

Aya îşi întoarse capul în umbră, pentru ca Piros 
să nu-i vadă chipul crispat de durere, dar peste cîteva 
clipe zise privindu-l ţintă în ochi: 

— Nenorocirea i s-a tras din pricina mea. Nu pot 
să-mi iert faptul că l-am respins pe Ariort. L-am înfuriat 
şi nu şi-a mai dat seama ce face. Mi-am făcut de cap şi 
marele Zalmoxis m-a pedepsit. lată unde duce ispita 
învăţăturii şi prea multă lumină în capul unei fete. 

— Nu te învinovâăţi atit! Nu e nimeni vinovat, aşa 
a vrut soarta. 

— Taci. Piros, am să-ti spui ceva pină mai pot 
spune. Vai ce greu îmi vine... Îmi vine să înghit limba 
de ruşine... Nu, mai bine altădată, mai tirziu. De altfel, 
era mai bine să fiu ca şi celelalte: proastă şi supusă. 

— Nu sînt toate proaste şi supuse, o întrerupse 
Piros. nu mi-ai povestit chiar tu despre ţărăncuţa aceea 
nesupusă care nu s-a lăsat pînă nu şi-a atins scopul? 

Aya tăcea. Piros o privea cu băgare de seamă. 
Deodată în liniştea întreruptă doar în fisîitul feştilei, îi 
puse o întrebare: 

— Dar tu pe cine iubeşti, fata mea? 

În glasul bătrînului vraci era atîta căldură, atita 
înţelegere. Cuvintele „fata mea” sunară atit de 
mîngiios, încît fetei i se păru că stă faţă în faţă cu 
mama ei, de care abia îşi aducea aminte. Apucă mîna 
bătrînului cu degetele-i reci ca gheaţa, zicîndu-i atît de 
şoptit că abia o auzise: 

— Pe Lucius îl iubesc. 

După aceea i se aruncă la piept şi plinse mult, cu 
hohote şi sughiţuri. 


Mîngiind-o, Piros se gîndea cu amărăciune la 
jocul crud al soartei, care pentru că este oarbă, de cele 
mai multe ori o nimereşte prost. Ar fi vrut să-i spună că 
a iubi un duşman al neamului este o mare nenorocire, 
dar nu i-o spuse. Dragostea nu o poţi închide într-o 
cuşcă,  dîndu-i drept paznici: experienţa, logica, 
judecata, căci dragostea este în stare să prefacă în 
țăndări orice obstacol în calea ei. 

Aya îl puse să jure că Lucius nu-i va afla 
niciodată taina. Apoi, îl copleşi pe bătrîn cu o mulţime 
de întrebări despre omul iubit, întrebări care n-ar ii 
îndrăznit să i le pună altădată. 

Aruncîndu-şi ochii întîmplător pe o clepsidră se 
sperie că se făcuse tirziu, iar bolnavul zace singur, fără 
ajutor. Atunci, fără multă vorbă, îşi luă rămas bun de la 
Piros. 

Dînd din cap cu amărăciune, zgribulit de frig, 
bătrînul porni către ochiul de geam, slab luminat, al 
celulei. 

In faţa uşii nu mai era pază, Aya o desfiinţase. 
Piros se mutase în odaia bolnavului şi nu-l părăsea 
decit atunci cînd avea nevoie de cîte ceva din casa 
tarabostarului. 

Lucius zăcea pe spate. Respirația sa regulată 
arăta că doarme în sfîrşit un somn fără zbucium şi 


vedenii. 
* 


În seara următoare, după ce servitorii plecară, 
Aya învelită în mantaua Suttei se strecură din casă şi 
urmată de Piros se îndreptă spre celula prizonierului. În 
faţa intrării îşi apăsă pieptul cu miinile ca să potolească 
bătăile inimii şi era atît de tulburată încît bătrînul vraci 
trebui s-o ia de mină şi s-o tragă înăuntru. 


Înmărmurită, Aya privea acel chip palid încadrat 
de barba neagră ce la lumina slabă a opaiţului părea 
că nu are viaţă în el. Picioarele i se înmuiară şi trebui 
să se aşeze pe laviţă. Abia cînd ochii ei măriţi de 
groază zăriră mîna slabă a tribunului strîngînd între 
degete marginea aşternutului, teama i se potoli şi un 
val de duioşie o cuprinse. 

— Azi se simte mai bine, îi şopti Piros. Dacă şi 
mîine va dormi aşa cum a dormit ieri şi azi, rana i se va 
închide de tot, iar atunci cînd nu va mai avea 
fierbinţeală, i se va limpezi şi mintea. 

Aya îi mulţumi cu o privire caldă pentru vorbele 
bune şi se aşeză cu băgare de seamă la căpătiiul 
bolnavului. 

— Te las puţin singură cu el, adăugă bătrînul, 
căci trebuie să caut nişte ierburi în odaia mea. Fii bună 
şi schimbă-i prişniţa asta. 

Rămasă singură cu omul iubit, Aya se vlăgui într- 
atita că nu putu să stoarcă şervetul, dar se potoli şi cu 
mîinile tremurinde se apucă de treabă. Schimbă 
şervetul, potrivi perna, îi trase cojocul pînă sub bărbie, 
îi umezi buzele crăpate şi aşezîndu-se din nou pe laviţă 
îi netezi cîrlionţii negri şi rebeli. 

Îi era drag aşa palid, slab şi supt de boală cum 
era, îi era drag cu toate că nu schimbase cu el pîn- 
acum o singură vorbă, îi era drag cu toate că era 
duşmanul de moarte al neamului său. Işi dădea seama 
că l-ar fi iubit şi îngrijit toată viaţa ei. Chiar dacă ar fi 
rămas ţicnit, aşa cum spunea Piros. 

Piros nu venea. Oare ce făcea acolo? A plecat 
înadins ca s-o lase singură cu Lucius? 

„Ah, şopti ea, dacă aş fi stăpînă absolută aici, aş 
chema oamenii să te ducă cu pat cu tot, fără să te 
zdruncine cît de cît. Te-aş scoate de aici şi te-aş duce 


în odaia mea, te-aş culca în perini moi şi calde şi te-aş 
îngriji aşa cum nu te-ar fi îngrijit nici cea mai devotată 
sclavă din ţara ta. Apoi, după ce te vei fi făcut bine... 
Nu, mai bine să nu mă gindesc la ce ar fi fost atunci, 
căci atunci nu ai mai fi al meu.” 

Îi atingea cîrlionţii cu vîrful degetelor şi-şi depăna 
gîndurile mai departe. 

Deodată se aplecă atît de mult încît îi simţi 
răsuflarea şi-i auzi bătăile slabe ale inimii. Buzele 
palide, viguros tăiate o atrăgeau cu o putere căreia nu 
i se putea împotrivi, dar bolnavul oftă uşor şi-şi 
întoarse faţa la perete. Aya văzu în asta un semn şi 
speriată se dădu înapoi. Întristarea îi întunecă chipul, i 
se păru că-l pierde, că el îi ghicise gindurile şi le 
dezaprobă. Atunci, se trezi din visare, se sculă încet, îi 
schimbă şervetul încins şi se aşeză cuminte într-un 


colţ. 
A 


— Acum mă duc să văd ce-mi face bolnavul. 
Noapte bună şi nu te mai necăji! 

— Stai! strigă Aya apucîndu-l de mînă. El cum se 
simte? 

— Ah, m-ai luat atit de repede cu necazurile tale 
că am şi uitat să-ţi spun că Lucius s-a trezit de-a 
binelea şi chiar a vorbit cu mine. 

— Nu te las să pleci pînă nu-mi povesteşti tot, 
tot. 

— Bine, se învoi bătrînul. Dar mi-e teamă că ai să 
te indispui din nou. 

— Vreau să-mi povesteşti! 

— Dar să nu mă întrerupi. Căci e tirziu şi nu 
vreau să-l las singur. Azi dimineaţă trebăluiăm prin 
odaie şi nici n-am băgat de seama cînd s-a trezit. M-a 
întrebat în ce zi sîntem. 


— Deci este în toate minţile? 

— Da! Şi mi-a cerut să bea ceva întăritor şi cînd 
i-am oferit vin, a băut o căniţă plină şi mi-a spus: „Aş fi 
în stare să sorb o amforă întreagă.” 

— E semn bun, Piros, nu-i aşa? se bucură Aya. 

— După aceea mi-a căutat mîna şi mi-a strîns-o 
zicînd: „Ce mă făceam fără tine, venerabile? Cred că 
aşteptam acum pe malul Stixului şi-l imploram pe 
Haron să mă treacă dincolo fără bani. Sînt atît de sărac 
că nu am nici un as găurit la mine.” După aceea a 
adormit tot ţinindu-mă de mînă. La prînz s-a trezit şi 
mi-a cerut de mîncare. A mîncat puţin dar cu poftă şi a 
adormit din nou. Pe seară s-a trezit şi a încercat să se 
scoale, dar l-a străfulgerat o durere în cap şi renunţă. 

— O, exclamă Aya, ducînd mîna la gură. 

— Nu te speria, aşa se întîmplă cu toţi bolnavii 
care au zăcut prea mult. l-a trecut repede şi m-a rugat 
să-i povestesc tot, de-a fir a păr. Nu-ţi poţi da seama, 
Aya, ce putere de viaţă are omul acesta. Peste vreo 
patru-cinci zile va putea să-şi reia plimbările în jurul 
cetăţii. 

— Şi ce a mai spus el? Vreau să ştiu tot 

— Ah, da! Am uitat să-ţi spun de o glumă de-a 
lui. l-am făcut un compliment spunîndu-i că are un cap 
de oţel şi că duşmanii ar putea să izbească în el cît or 
vrea, că n-au ce să-i facă. „Nu-i nimic, îmi răspunse 
rizînd, data viitoare o să mi-l reteze; e mult mai simplu, 
nu găseşti?” Am ris mult de gluma asta, amindoi 

— Nu-i nimic de ris în asta, spuse Aya cu tristeţe 
şi-i dădu drumul să plece. 

Cînd Piros, pradă gindurilor negre, se întoarse 
acasă, îl găsi pe Lucius sculat, umblind prin odaie cu 
paşi şovăitori. 


Se opriră unul în faţa celuilalt în lumina slabă a 
opaiţului agăţat de grindă. Chipul palid şi slab al 
tribunului încadrat de părul şi barba negre ca smoala 
aducea mai mult cu chipul unuia întors de pe lumea 
cealaltă. 

— De ce te-ai dat jos din pat? Nu ţi-am spus că 
asta poate să te coste viaţa? De ce nu te-ai dus să te 
plimbi şi pe afară, de ce n-ai sărit zidul şi n-ai luat-o 
razna prin păduri şi văgăuni? 

— Bine, bine, iată, mă culc. Prea te porţi cu mine 
de parcă aş fi copil. 

— Dar ce eşti la urma urmei? Priveşte capul meu 
nins de ani, aş putea să-ţi fiu bunic. Păcat de atita timp 
pierdut cu tine aici. Păcat de îngrijirea ce ţi-am dat-o 
cu devotament, nu ca vraci ci mai mult ca prieten. Asta 
mi-e răsplata? Dă-mi voie să mă gindesc şi la mine. 
Sînt şi eu om, nu numai vraci şi dădacă. Şi eu, care 
tremuram de teamă că o să vină trimisul lui Diaies să 
mă ia, iar tu nu vei fi încă pe deplin lecuit. Vrei cu tot 
dinadinsul să-mi strici bucuria de a te vedea în toate 
minţile şi cu rana lecuită cît de cit. Te gindeşti numai la 
tine, soarta celorlalţi, fie ei şi prieteni, nu te mişcă 
cîtuşi de puţin. 

Lucius, care se culcase între timp, îi întinse mîna. 

— Hai, Piros, hai, tată mare, nu te supăra, doar 
te ştiu şi un mare tămăduitor de suflete. La urma 
urmei, ce sînt eu vinovat că barbarul acela ticălos mi-a 
stricat mie şi ţie toate socotelile? Vezi bine, vremea 
trece iar eu lincezesc aici ca un... ca un vierme, ca un 
trintor. Oare acesta e rostul meu în viaţă? Toate 
acestea mă dor nespus mai mult decit toate rănile 
trupului, iar cînd te văd şi pe tine nefericit din pricina 
mea, îmi vine să-mi curm viaţa asta mizerabilă. 


— Bine, bine! îi zise Piros înduioşat. Nu mai sînt 
supărat. Linişteşte-te, căci nici zbuciumul sufletesc nu- 
ţi face bine. 

Bătrînul îi mai repetă o dată ce trebuie şi ce nu 
trebuie să facă un bolnav şi după ce Lucius îi promise 
solemn să-l asculte, vru să se culce. 

— Mai stai puţin, vreau să-ţi povestesc ce am 
visat acum înainte de a te reîntoarce. 

— Dă-i drumul! 

— Nu e vorba de un vis ca toate celelalte, ci ca 
de o întîmplare aievea. În viaţa mea n-am văzut un vis 
atit de clar, în care toate simţurile omeneşti să ia parte 
ca în trezie. De aceea m-am şi sculat cu toate simţurile 
răvăşite şi n-am putut să mă liniştesc pînă n-ai venit 
tu. Se făcea că eram acasă, la Salernum. Eram culcat 
pe laviţa asta grosolană şi învelit cu acelaşi cojoc. 
Afară era cald şi frumos. De la mare venea o briză de 
aer sărat. Mi se făcuse cald şi vroiam să dau la o parte 
cojocul, dar nu puteam să mişc un deget. Deodată 
apărură trei femei îmbrăcate în hitone greceşti: unul 
de culoare violetă, altul alb ca neaua şi al treilea roşu 
ca focul. Rînd pe rînd, femeile veneau şi mă sărutau; 
atunci, le desluşeam chipul. Cea dintii era mama mea 
şi după ce mă sărută, îmi duse la buze o cupă cu vin. 
Am sorbit din licoarea aceea divină şi am simţit cum mi 
se scurge prin vine, dîndu-mi tărie. A doua era soră- 
mea. Imi aduse trandafiri şi mi-i puse la căpătii, 
ameţindu-mă cu parfumul lor. A treia era logodnica 
mea şi nu-mi aduse nimic, dar avea în mînă un brici cu 
care începu să mă radă. Mina ei aluneca uşor, mîngiios 
şi pe măsură ce-mi tăia barba, simţeam o mare uşu- 
rare şi bucurie de a trăi. După ce termină, aruncă 
cojocul la o parte, îşi înlănţui braţele în jurul capului 
meu şi mă sărută. M-am trezit brusc, cu gustul acelui 


sărut pe buzele mele şi am stat aşa, un timp, pierdut în 
visări, neputindu-mi da seama cum pot să existe 
asemenea magnifice visuri, întru nimic deosebite de 
cel mai frumos adevăr. Cînd privirea îmi căzu asupra 
cojocului acesta, l-am aruncat jos, scîrbit de realitatea 
crudă în care mă aflu, m-am sculat şi am început să 
mă agit prin odaie. 

— De ce nu mi-ai spus-o de la început că ţi-aş fi 
înţeles mai repede gestul şi nu te-aş fi certat cu atita 
asprime. 

— Nu face nimic, venerabile, sînt mai voinic decit 
crezi. Ce aş fi vrut acum este să fii atit de bun să-mi 
tălmăceşti visul, căci ştiu că te pricepi la toate. 

— Ce să-l mai tălmăcesc, Lucius. De îndată ce 
visul a fost plăcut, înseamnă că spiritele bune au pus în 
sfîrşit stăpiînire pe tine, gonind din trupul tău pe cele 
rele şi negre. Aceste spirite bune au luat înfăţişarea 
fiinţelor gingaşe şi iubitoare ale căror ginduri nu 
încetează să curgă către tine şi să te învăluie în somn. 

— Ştiu de la doica mea că briciul şi bărbierul în 
vis înseamnă minciună, înşelătorie. 

Piros, care pica de somn, zise între două 
căscaturi: 

— Nu numai popoarele dar şi seminţiile unui 
popor, citeodată familiile dinăuntrul unui trib au 
tălmăcirile lor proprii. Eu, unul, n-am auzit că briciul ar 
fi însemnat minciună, dimpotrivă aş fi spus că el 
semnifică loialitate şi adevăr. In orice caz. visele 
trebuiesc tălmăcite prin logică, nu prin credinţe 
băbeşti. 

— Îți mulţumesc că încerci să mă linişteşti; 
totuşi, faptul că am văzut-o pe Herminia bărbierindu- 
mă, mă nelinişteşte. Mulţi oameni învăţaţi, dintre care 
şi fratele meu, susţin că visele nu sînt decit jocul 


raţiunii adormite. În cazul meu, aş fi vrut să fie aşa. 
Totuşi, ce n-aş da să mai văd o dată visul acesta. 
Noapte bună, tămăduitorule! 

— Noapte bună, Lucius, răspunse Piros şi adăugă 
în gînd: „Sărmana Aya!” 


În ciuda oboselii Piros nu putu dormi. Aţipi puţin 
înainte de revărsarea zorilor şi cînd se lumină de-a 
binelea se sculă şi mai obosit şi mai abătut. 

Lucius nu dormea, îl urmărea cu luare aminte pe 
bătrîn. 

După ce vraciul se îmbrăcă şi-şi făcu patul, veni 
lîngă tribun. Fără să scoată o vorbă, îl examina, îi unse 
rana cicatrizată cu o alifie, ş-apoi dădu să plece. 

— Venerabile, în curînd vei pleca în patrie, iar eu 
voi rămîne singur în pustietatea asta. De aceea, pînă 
mai e timp, te rog să-mi faci un ultim serviciu. 

Bătrînul îşi stăpîni o mişcare de nerăbdare şi 
rămînînd locului, îl întrebă: 

— Ce anume? 

— Ceva ce are o importanţă covirşitoare pentru 
mine. 

— Fii te rog mai clar. 

Lucius se ridică în capul oaselor, îi prinse mîna şi 
fixîndu-l cu privirea-i arzătoare, zise încet: 

— Vreau să ştiu cum se desfăşoară războiul. 
Vreau să ştiu pînă unde au înaintat romanii. 

— Şi de ce mă întrebi, de unde aş putea eu să 
ştiu astfel de lucruri? 

— Vreau să ştiu încotro să apuc ca să dau de ai 
noştri, bunăoară pe care vilcea să cobor ca să ajung în 
valea Alutei. 

Piros îl privi ţintă, în tăcere, apoi zise: 

— De unde vrei să aflu toate acestea? 


— De la Aya. 

— Dar e femeie, de unde ai vrea să ştie ea? 

— Să afle. 

— Şi dacă n-o să vrea? 

— Dacă o rogi tu, o să vrea. 

— Şi dacă nu va putea? 

— Chiar dacă e femeie şi n-o preocupă războiul, 
aici mai sînt şi bărbaţi care urmăresc desfăşurarea 
războiului cu cea mai mare luare aminte. 

— Nu uita, Lucius, că Aya nu e o femeie romană 
şi că femeilor dace le sînt interzise multe lucruri. 

Lucius se încruntă şi stringîndu-i mîna cu şi mai 
multă putere, exclamă: 

— Să se descurce cum va putea! Mă mir, eşti un 
om cu experienţă şi pari a nu cunoaşte neamul 
femeiesc. 

Piros îşi eliberă încetişor mîna din strinsoare şi-i 
răspunse pe un ton iritat: 

— Eşti un egoist, Lucius. Oare în faţa intereselor 
tale, interesele altora trebuie să cedeze? Mă 
indignează faptul că atunci cînd vine vorba de Aya, ea 
poate şi trebuie să fie exploatată în folosul tău. 

— Nu înţeleg de ce-mi faci morală? 

— Taci! Inţeleg dorinţa ta de a scăpa de aici, dar 
nu înţeleg s-o primejduieşti pe Aya, buna stăpină. Căci 
numai ei îi datorez faptul că nu am nimerit într-o mină 
de sare sau de plumb, că am un tratament omenesc 
aici şi că în curînd voi pleca în patrie. Atunci, de ce să-i 
răsplătesc binele cu răul? Eşti robul ei, dar cauţi să-i 
porunceşti ca unei sclave. 

Furios, Lucius aruncă cojocul cît colo şi-şi lăsă 
picioarele pe duşumea. 

— Pe toţi sucubii! Nu înţeleg ce ai astăzi de tot 
mă dăscăleşti? Ce-mi pasă mie de bunătatea ei, tot n- 


am cu ce s-o răsplătesc. Cel mult, dacă va fi luată în 
robie, s-o răscumpăr şi s-o fac sclava mea. Crede-mă, 
s-ar simţi mult mai bine decît mă simt eu, ca rob alei. 
Dar pentru asta, pe Jovis, trebuie să fiu liber, nu crezi? 

— Pe zei! exclamă bătrînul. Eşti un demon şi 
nimic omenesc nu sălăşluieşte în sufletul tău. 

— Prin urmare, mă refuzi? Nu vrei să-mi faci un 
ultim serviciu? 

— Ah, Lucius, dacă ai şti cît de drag îmi eşti, 
chiar atunci cînd semeni cu un demon. Dacă aş fi putut 
afla eu însumi, mi-aş fi asumat riscul fără nici o teamă, 
dar mă gindesc la soarta Ayei; nu vreau s-o împing la 
dezonoare, poate chiar la moarte. Crede-mă, faptul că 
eşti privat de libertate, o doare şi pe ea. 

— Cum vine asta? 

Bătrînul îşi muşcă buzele, dindu-şi seama că 
vorbise prea mult. 

— Pe Hercule, venerabile, cum trebuie să 
tălmăcesc vorbele tale? Simt că ai un gînd ascuns pe 
care nu mi l-ai destăinuit din nu ştiu ce pricină. 

Piros îşi lovi genunchii cu palmele, îşi săltă capul 
şi privin-du-l pe Lucius în lumina ochilor, zise cu 
emoție: 

— Văd că nu mai pot tăcea, căci altfel am să-mi 
pierd echilibrul între voi doi. M-am hotărît să-ţi 
destăinuiesc ceva, dar nu înainte de a-mi jura, pe tot 
ce ai mai scump pe lume, că nu vei profita de acest 
ceva împotriva Ayei şi nu vei căuta să-i faci nici cel mai 
mic rău. Mi-am dat seama că nu e bine să tac şi că e 
mai bine să-ţi încredinţez taina. Cu tot egoismul tău, 
eşti un om de onoare. 

— Sint gata să jur şi să-mi ţin jurămîntul cu 
sfinţenie, cu condiţia să aflu ceea ce-mi trebuie ca să 
pot fugi de aici. 


— În situaţia ta, tu nu poţi să pui condiţii nici 
mie, nici Ayei, nici altcuiva, dar de pe urma tainei ce ți- 
o voi încredința, nu vei avea decît de cîştigat. De asta 
depinde poate şi libertatea ta. Dar mai întîi să-mi juri! 

Lucius se sculă, întinse mîna dreaptă şi cu tonul 
cel mai solemn pronunţă: 

— Jur pe fericirea părinţilor şi fraţilor mei. Zeii 
străbunilor şi penaţii casei mele fie-mi martori că... 

Văzind că nu ştie ce să mai spună. Piros îi suflă: 

— Că o voi socoti pe Aya, fiica lui Diaies, ca pe o 
prietenă şi nu o voi folosi drept unealtă a vicleniei şi a 
pornirilor josnice ce ar putea să mă cuprindă. 

După o clipă de gindire, Lucius repetă întocmai 
cuvintele jurămîntului. Piros care-l asculta cu emoție îşi 
săltă capul şi privindu-l ţintă în ochi zise: 

— Aya te iubeşte! 

Uluit, Lucius nu-i răspunse. 

— Ea te va ajuta în toate şi fără să-ţi ceară nimic 
în schimb. Dar ca să nu-i pricinuieşti prea multe 
suferinţe şi s-o răsplăteşti pentru dorul acesta de care 
nu e vinovată, fii respectuos faţă de dragostea ei şi nu 
uita niciodată de jurămiîntul pe care mi l-ai dat acum 
cîteva clipe. 

Lucius dădu din cap cu SMiavacIuInS: 


În cortul încăpător ardea un sfeşnic cu mai multe 
braţe, iar dimineaţa rece şi ceţoasă îşi arăta chipul 
palid, ori de cîte ori oşteanul înzăuat ridica poala 
intrării lăsînd să intre cei chemaţi la sfat. La lumina 
caldă, gălbuie, a lampadarului, în jurul unei mese mari 
din lemn de tisă erau adunaţi de acum cîțiva co- 
mandanti daci. Poala se ridică pentru o ultimă oară şi 
flăcările sfeşnicului pîlpiiră luminînd chipul celui intrat. 
Era Dieghes, fratele regelui Decebal. El făcu semn 


oşteanului să dispară, aşteptă pînă poala intrării 
rămase nemişcată şi salutind pe cei adunaţi se aşeză 
la locul de cinste. 

— V-am adunat la sfat, cinstiţi sfetnici. 

— Zalmoxis să ne lumineze minţile, adăugă 
Vezina. 

— Te ascultăm, rosti Susagus. 

— Te ascultăm! repetă ca un ecou Bituva. 

— Astă noapte, începu Dieghes, am descusut 
două iscoade. Primul n-a descleştat gura decit ca să 
mă roage să-l omor căci tot nu va vorbi. Celălalt însă 
nu a fost atit de tare şi mi-a destăinuit multe. 

Toţi tăceau, privindu-i chipul palid, şi teama li se 
strecura în suflet picătură cu picătură. Erau oameni 
neînfricaţi în viaţă şi în luptă, dar acest prinţ cu ciudate 
apucături, cu izbucnirile lui de furie şi cu rînjetul acela 
crud îi descumpănea pe toţi. 

— La nouă mii de paşi mai jos, romanii au 
construit un castru şi l-au denumit Praetorium. În acest 
castru se află, gata de atac, două legiuni: a V-a 
Macedonica şi a XIIl-a Gemina. Pe lingă aceasta, ei mai 
dispun de vreo trei mii de călăreţi şi multe trupe 
auxiliare. Spionul mi-a mai spus că îndată ce Lusius 
Quientus îşi va muta comandamentul în acest castru, 
prefectul Longinus, fie-i numele blestemat, va porni la 
atac. Iscoada ieşise din lagăr acum vreo trei zile şi 
spune că tocmai sosiseră primele cohorte ale ltalicei, 
legiune care va păzi castrul după plecarea bătrînului 
acela nebun şi nesăbuit. Ar putea să ne atace foarte 
curînd. Azi însă e vremea urită şi ei nu vor părăsi 
lagărul. Ce gînduri aveţi şi ce mă sfătuiţi? Vorbiţi! 

Sfatul se prelungi pînă aproape de prînz. Norii s- 
au împrăştiat descoperind un cer limpede şi rece de 
toamnă. Inimile comandanților se înflăcărară, limbile 


se dezlegară şi fel de fel de propuneri, una mai 
ingenioasă decit alta, au fost propuse sfatului. Fiecare 
o susţinea pe a lui, respingind propunerile celorlalţi. 
Numai Vezina şi cu Susagus erau de aceeaşi părere. 
Dieghes, care îi ascultase în tăcere, zise cu tărie: 

— Trebuie să punem o dată stavilă înaintării 
romanilor, de aceea mă alătur planului lui Vezina. ÎI 
socot înţelept şi ingenios. Să vedem acum pe cine 
însărcinăm cu îndeplinirea lui. Este nevoie de multă 
dibăcie pentru a îngemăna şi a duce la bun sfîrşit cele 
două învăluiri... 

Deodată se auzi un tropot de cal, voci, poala 
cortului se dădu la o parte şi în cadrul intrării apăru un 
oştean. 

— Vin romanii, stăpîne! 

Toţi săriră în picioare, iar Dieghes, izbind cu 
pumnul în masă, răcni: 

— Fiecare la postul lui! Vezina, ramii! Apoi, 
adresîndu-se  oşteanului care aştepta la intrare, 
întrebă: Ce unitate merge în faţă? 

— Cavaleria, stăpine. 

— N-ai băgat de seamă în ce formaţie merg? 

— Se mişcă pe manipuli. Unul lîngă rîu chiar pe 
prund, altul — între rîu şi drum şi al treilea — pe 
drumul de sub pădure. După cum mi s-a poruncit, am 
strîns veştile de la mai mulţi cercetaşi şi de la cei ce 
erau la pîndă pe brazii înalţi de pe muncele. Ei spun că 
pedestraşii merg şi ei pe trei coloane, fără să ia în 
seamă greutatea drumului, stricăciunile şi piedicele ce 
le-am pus. La urmă de tot merg trupele ajutătoare care 
repară drumul şi împrăştie opritoarele. 

— Merg şi prin pădure? 

— Da! Prin pădure se strecoară lanţuri de ostaşi 
uşor înarmaţi, mai mult prăştierii şi arcaşii. 


— Cît de mulţi sînt, după părerea ta? 

— Din cîte am înţeles sînt peste zece mii, dar 
poţi oare să-i numeri? Cercetaşii spun fel de fel. 

— Cum arată? 

— Cînd i-am văzut, păreau îndirijiţi şi răi, iar 
armele şi îmbrăcămintea lor par nou-nouţe. 

— Mai ai ceva de adăugat? spuse Dieghes, 
privindu-l ţintă în ochi. 

— Da, stăpine, aş vrea mai bine să lupt cu 
duşmanii decît să-i pîndesc pe după copaci ş-apoi să 
fug din faţa lor. Oamenii mei s-au retras fără să tragă o 
săgeată, aşa cum li s-a poruncit. 

— Cum te cheamă, viteazule? 

— Mă cheamă Ariort. 

— Eşti rudă cu bătrînul erou de la Tapae? 

— Îi sînt fiu bun. 

— Îţi doresc să nu fi mai prejos şi pe lîngă asta 
vreau să-ţi mai spun că nimeni nu te întreabă ce ai 
vrea să faci, şi că la oaste poruncile trebuie să fie 
îndeplinite cu sfinţenie. A fi viteaz nu înseamnă să te 
arunci orbeşte în luptă. Citeodată, ceea ce ai făcut tu 
azi înseamnă a avea mai mult curaj ca oricare altul. Vei 
rămîne lîngă mine, DEUS aaa 

În acel loc, pe care romanii l-au denumit Pons 
Vetus, după numele dacic de Punte Veche, valea Alutei 
era mult mai largă. Străjuită în dreapta de enorme 
stînci în spatele cărora se profilau crestele semeţe ale 
munţilor, în stînga păzită de codrii nesfirşiţi ce urcă din 
muncel în muncel, pînă la alţi munţi, cu forme mai line, 
valea aducea mai mult a capcană decit a cîmp de 
luptă. 

Îndiîrjiţi în năzuinţa lor de a răzbate în largul 
cîmpiei, romanii se izbiseră de o înverşunată rezistenţă 


din partea dacilor. Hotăriţi să-i nimicească de astă dată 
pe invadatori, Dieghes şi Vezina împiînziseră pădurile şi 
coclaurile cu trupele lor. Din fundul vilcelelor, din vîrful 
brazilor, de după stînci, de peste tot moartea îi pîndea 
pe romani. Cumplită şi neînduplecată fu ciocnirea şi 
mare vărsare de singe. Pînă aproape de scăpătat a 
durat lupta şi oastea romană a trecut prin clipe de 
mare primejdie. Numai datorită calmului, prezenţei de 
spirit şi disciplinei, lucrurile fură îndreptate şi sorții 
izbînzii trecură de partea ei. 

Dieghes, care nu-i aşteptase pe romani în acea 
zi, nu avuse timp să-şi pună în aplicare planul întocmit 
pînă-n cele mai mici amănunte şi pierduse lupta. Ţinînd 
bine minte straşnica poruncă a lui Decebal de a nu-i 
lăsa pe ostaşi să se sacrifice fără nevoie, porunci 
cetelor sale să se împrăştie. 

Hotărit să pornească mai departe chiar a doua zi 
şi să străbată acele aproape o sută treizeci de stadii 
pînă la capătul dinspre miazănoapte a văii, Longinus, 
rămas stăpîn pe cîmpul de bătaie, porunci construirea 
unui lagăr de pămînt, cu şanţuri şi valuri, în care 
oastea să se poată odihni în linişte. In mare grabă, toţi 
acei care mai puteau ţine unealta în mînă, au lucrat 
pînă aproape de miezul nopţii. 

Adăpostiţi în corturi şi în sălaşe acoperite cu 
ramuri, zgribuliţi în jurul gropilor cu jăratec, sfirşiţi de 
puteri, chinuiţi de durerea rănilor, ostaşii înghiţeau în 
grabă mîncarea, pentru ca apoi să le uite pe toate într- 
un somn adînc. 

În curînd deasupra lagărului se aşternu tăcerea, 
focurile se stinseră şi numai gărzile, plimbîndu-se pe 
valuri de pămînt, trimiteau în noapte strigătul prelung 
şi îngrijorător: „Vi-gil-a-a-a!” 


Către primul cîntat al cocoşilor, parcă anume 
scornită pentru a spori chinurile sărmanilor oameni, se 
porni o ploaie măruntă şi rece, biciuită din cînd în cînd 


de rafale de vint. 
* 


În timp ce ceilalţi, zgribuliţi sub ploaia rece, îşi 
aranjau ţinuta, Asdus, sleit de puteri, se îndreptă spre 
sălaşul lui Caliga şi-şi băgă capul în deschizătura lui. 
Bătrinul nu dormea, ci ghemuit lîngă un foc de 
vreascuri, amesteca ceva într-o străchinuţă. 

— Ce faci, tată Caliga? A 

— Tu eşti, Asdus? Ce să fac? Imi fierb restul de 
vin cu nişte buruieni, căci tare mă încearcă 
încheieturile. 

— Dar rana nu te doare? 

— Asta nouă? Rănile vechi mă dor mai rău de 
umezeală. 

— Nu ai nevoie de ceva? Acum mă duc în post cu 
acei care au scăpat teferi din bătălie. 

— Cîţi aţi pierdut în decuria voastră? întrebă 
bătrînul schimbîndu-şi poziţia şi gemînd uşor. 

— Doi morţi şi patru răniți. 

— Victis honos! (Cinste celor căzuţi!) mormăi el. 
Bone Deus, cum ne pierdem oamenii! Pînă la 
terminarea războiului o să rămînă numai stindardul. 

Faţa lui Caliga, întoarsă spre foc, părea o mască. 
Aceeaşi expresie îngheţată pentru totdeauna ca şi în 
bucata de lemn ori mucava din care sînt făcute măştile 
tragice de teatru. Ochii săi ficşi reflectau pilpiirile 
focului. 

— M-ai întrebat adineaori dacă nu-mi trebuie 
ceva. Ce să-mi trebuiască, fiule? Durerea îmi răsuceşte 
încheieturile; de durere nici nu pot dormi. Mă doare 
peste tot. Nici nu mai ştiu să deosebesc durerea rănilor 


vechi de cele noi. lar toate acestea de durerea din 
oase. Din creştet şi piînă-n călciie sînt tot numai o 
durere. Nu-mi mai trebuie nimic! Chiar dacă mi-ar 
dărui cineva un palat cu o sută de sclavi, cu băi calde 
şi un pat cu puf de lebădă, crezi că trupul acesta 
chinuit ar înceta să doară? Numai moartea cu liniştea 
şi întunericul ei ar fi putut să mă scape. 

— Nu vorbi aşa! Uite, îţi las plosca mea, este 
aproape plină. Bea. Inveleşte-te şi dormi. N 

— Îți mulțumesc. Chiar dacă voi putea adormi. În 
zori mă vor trezi din nou trimbiţele. Pe Pluto, mai bine 
să mă trezească vocea răguşită a lui Haron! 

— Lasă. o să apucăm şi noi zile mai bune. Nu te 
mai necăji! Ţine vinul! Trebuie să plec, mă aşteaptă 
oamenii în frig. 

Trist şi abătut, Asdus se mistui în noapte cu 
tovarăşii săi. Bijbiiră prin întuneric pînă găsiră corpul 
de gardă, frămiîntară noroiul pînă ajunseră în post. 
Schimbară oamenii somnoroşi şi amorţiţi şi rămaseră 
singuri la cîţiva zeci de paşi unul de altul, biciuiţi de 
rafalele vîntului amestecate cu ploaie. In faţă se 
întindea cîmpul de luptă cu mii de cadavre. intunericul 
şi picla ploii le înghiţise. Erau totuşi acolo. Se putea şti 
că sînt acolo după slabele gemete ale acelora în care 
mai pîlpfia o scînteie de viaţă, ale acelora care nu 
puteau să se descotorească de groaznica povară de 
leşuri sub care erau îngropaţi. lIci-colo se auzea 
prundişul scîrţiind sub picioare ce calcă pe furiş, 
tilhăreşte. Erau pesemne soldaţii ori sclavii care 
umblau după pradă, cîţiva ticăloşi în care lăcomia este 
mai tare decit frica şi istovirea unei zile de luptă. 
Dinspre pădure se auzeau urletele fiarelor atrase de 
mirosul sîngelui. 


Aici, pe întăritura înălţată în pripă, apele spălau 
pămîntul  bătătorit de miîntuială, ducînd la vale 
prundişul aşternut deasupra. În susurul necontenit al 
şuvoaielor clincheteau pietricelele. Paşii nesiguri ai 
sentinelelor fleşcăiau în noroi. 

In toate acestea era ceva atit de sinistru, atit de 
deznădăjduit încît lui Asdus îi venea s-o ia razna urlînd 
de groază. Prefera încleştarea crincenă a luptei cu 
toate ororile ei. Acolo, în viitoarea bătăliei, unde vaietul 
îndurerat al vieţii ce piere se întilneşte cu chemarea la 
luptă, unde glasul durerii se încrucişează cu izbucniri 
violente de minie, el se simţea mult mai la largul său 
decit aici în noapte, încolţit de toate tainele ei. | se 
părea că morţii de dincolo de şanţ se mişcă întinzînd 
mîinile palide cerînd răzbunare. | se părea că toate 
acestea vin din misterioasa ţară a umbrelor pe care n-o 
văzuse nimeni, dar pe care şi-o închipuie toţi. 

In faţa ochilor săi se perindau chipurile 
camarazilor căzuţi, aşa cum îi văzuse în ultima clipă i 
se părea că-l privesc cu invidie, vroind parcă să-i 
spună: „Ce-ţi pasă? Eşti viu!” 

Işi acoperi faţa cu mîinile nemaiputind suporta 
singurătatea cu vedeniile ei. 

— Ce-i asta, pentru ce toate acestea?! 

Trezit de propriul său glas, porni grăbit în stînga, 
pe întăritura. O panică ciudată îi cuprinse fiinţa. Se 
grăbi cu înfrigurare într-acolo de unde vintul aducea 
crimpeie de vorbă omenească. 

— Cine-i acolo? ridică glasul una din mogildeţele 
de care se apropia. 

— Eu, Asdus! 

— Ţi s-a urit de unul singur? 

— Mi-era teamă să nu adorm, decurioane, minţi 
Asdus. 


— De asta ţi-e teamă? rise celălalt ostaş. Poţi 
dormi liniştit. Daci nu mai sînt, cine să ne atace? 

— Nu de daci mi-e frică, Valer, ci de centurioni, 
minţi din nou Asdus, mirindu-se singur ce l-a apucat. 

— AŞ! făcu Valer. Intr-o noapte ca asta toţi dorm 
duşi. 

— Ce noapte blestemată, de s-ar ivi o dată zorile, 
mormăi decurionul Fortunatus. 

— Aş! Ce o să ne aducă ele? O zi şi mai 
blestemată. Trimbiţe, adunarea, terciul, apoi munca, şi 
ce mai muncă: dezbrăcarea morţilor, stringerea 
armelor, pregătirea incinerării, îngroparea duşmanilor. 
O zi de ciocili, ptiu! 

— lar seara, adăugă Fortunatus, ai uitat 
pesemne, vine percheziţia ca să descopere lucrurile 
tăinuite. 

— N-am uitat. De altfel, dacă uitam, îmi 
aminteau poimiine furcile şi căluţii. 

— Se vor găsi amatori şi de aşa ceva? întrebă 
Asdus înfiorat. 

— Ba bine că nu. Întotdeauna se găseşte un 
nebun. Eşti tînăr şi n-ai văzut prea multe în viaţă. 
Acum vreo doi ani mi-am pierdut prietenul, îl chema 
Lucret. A tăinuit cîteva fibule de aur luate de la 
germani. Un altul, invidios, l-a văzut şi l-a pirit. 

— A fost un brav ostaş dar cam lacom. Cred că 
pedeapsa a fost prea... peste măsură de grea, consimţi 
decurionul. 

— Crudă, vrei să spui, reluă Vaier, cred şi eu. 
După ce a luptat ca un Hercule, să-i sfarme oasele pe 
„Ccăluţ”. Şi pentru ce? Pentru două-trei zorzoane de 
barbari? 

— Oare nu ştia ce-l aşteaptă? întrebă Asdus. De 
ce a făcut-o? 


— De ce, de ce? A avut nărav. De fapt, legea e 
crudă numai cu cei mici, cei mari nu păţesc aşa, nici 
atunci cînd fură zeci şi sute de talanţi de aur. 

— Gura, Valer! zise Fortunatus nemulţumit de 
discuţie. Legea e lege şi nu se discută. Vezi, să nu 
păţeşti şi tu ceva. 

— Bine, decurioane, uite, am tăcut. Eu, unul, n- 
am nici un chef să mor atit de stupid. 

— Am stat destul, zise Asdus. Mă duc la postul 
meu. Cu bine! 

— Auzi-l, spuse Valer după ce tracul se mistui în 
noapte, face pe grozavul. Mucosul îşi ia slujba în serios, 
ptiu! 

— În zilele noastre, reflectă Fortunatus cu 
amărăciune, ca să avansezi nu trebuie să fii vechi în 
ale războiului. Tu, bunăoară, n-ai să faci nici o ispravă 
pentru că nu ştii să-ţi ţii gura şi eşti veşnic nemulţumit. 
Într-o bună zi ai s-o păţeşti, şi eu împreună cu tine 
pentru că-ţi sînt prieten bun şi nu ştiu să te strunesc. 

— Pe Hades, ce umezeală infernală! mormăi 
Valer în loc de răspuns. 


Sclavul oacheş se apropie cu papirusul întins pe 
o planşetă de palisandru şi-i întinse pana. Cu un oftat, 
prefectul se îndreptă, dezlpindu-şi spatele de perna 
moale şi semnă aruncînd literele nervos. 

Lăsîndu-se din nou pe pernă, se adresă de astă 
dată bătrînului său slujitor: 

— Senio, mă las în voia ta! 

— De mult ar fi trebuit, stăpîne. Nu e bine să te 
joci cu sănătatea. 

Figura giîrbovită a moşneagului, părul său alb, 
mişcările line, domestice, a unuia care ştie rosturile 
casei şi a lucrurilor din ea, umplură cortul, pîn-atunci 


pustiu şi mohorit, cu acea căldură şi intimitate ce 
emană numai de la bătrîni, părinţi ori servitorii 
devotați. Se pare că vorbele lor se scurg lin şi fără în- 
trerupere, la fel cum se scurge mierea din căuş, iar 
mişcările se perpetuă într-un ritm neîncetat şi 
neobosit. 

Bolborosind într-una, Senio îl înconjura pe 
stăpinul său cu mii de atenţii ce nu se bagă de scamă, 
dar care ar fi lăsat un gol dacă ar fi încetat pentru o 
singură clipă. Longinus avea un acces de gută. Piciorul 
drept i se odihnea pe un scăunel. 

— Vremea asta mi-aduce aminte de moarte, 
Senio. 

— O zei îndurători, zise în loc de răspuns 
bătrînul, oblojindu-i piciorul. 

— Suferi pentru mine, Senio? 

— Cum să nu sufăr, stăpine? Zi de zi aduc 
ofrande zeilor tămăduitori pentru ca să-ţi redea 
sănătatea, dar atita nu e destul, trebuie să te şi 
îngrijesc. 

— Treabă, datorie, Senio. Odihna vine pe urmă. 
Ai pus peceţile? schimbă vorba prefectul, aruncînd o 
privire către scrib. Atunci nu mai sta şi repede-te după 
tribunul de serviciu! 

În urma sclavului, de sub poala ridicată a 
cortului, privi o seară mohorită de toamnă cu ceaţă şi 
ploaie măruntă. 

Păşind fără zgomot şi dînd dezaprobator din cap, 
Senio potrivi poala la loc. 

— Ai obosit şi tu, Senio, tot umblind după mine? 

— Eu, stăpiîne, nu am dreptul să obosesc, la fel 
ca pasărea călătoare care zboară pe deasupra mării şi 
dă din aripi, nici prea tare, nici prea slab, ca să nu-şi 
piardă avintul. Calea deasupra apelor ca şi aceea a 


vieţii, este lungă şi anevoioasă... dar dincolo, la capătul 
celălalt este cald şi bine, iar soarele străluceşte pe cer. 

-— Văd că şi pe tine te-a răzbit dorul de casă. Ţi- 
e dor de copii, nu-i aşa? 

— Mi-e dor, stăpine, cum să nu-mi fie. Dar cînd 
mă gîndesc că ei o duc bine, parcă uit şi eu de 
necazuri. D-apoi a fost vreodată să te las singur? Sînt 
zeci de ani de cînd tot umblu după tine, dar acum mi 
se strînge inima cînd te văd aşa... 

— Dar ce am? întrebă Longinus, cu o adîncă 
tristeţe în glas. 

— Stăpiîne. stai mai bine liniştit şi caută să dormi. 

— Nu schimba vorba, ştiu la ce te-ai gindit. 
Ascultă, Senio, oare îl voi mai vedea vreodată pe 
Lucius? 

Bătrînul servitor ridică mîinile a rugă şi 
împotrivire, dar nu apucă să răspundă, căci la intrare 
apăru tribunul de serviciu. 

— Porunceşte, prefecte! 

— Ah, tu eşti Sempronius? Apropie-te! 

Orice urmă de durere şi melancolie se şterse de 
pe faţa lui Longinus. Cu ochii săi ageri îl cercetă pe 
noul venit. Îmbrăcămintea şi armura tînărului erau 
pătate de noroi şi sînge. Mina deasupra cotului 
bandajată, coiful stilcit de lovituri. 

— Ai preluat serviciul îndată după luptă? 

— Da, prefecte! 

— Puteai să refuzi căci eşti rănit. 

— O simplă zgiîrietură, prefecte. 

— Eşti obosit şi palid. Tribunul de serviciu va 
avea astăzi mult de lucru. Să predai serviciul lui 
Gnaeus Lenipidus, care în timpul luptei ţinea legătura 
cu rezervele. 

— Dar bine, prefecte, eu pot... 


— Îţi poruncesc! Nici o vorbă mai mult. Pînă 
atunci trimite acest sul cu un curier de nădejde la 
Praetorium. Dă-i o escortă mai mare. Cu nebunii 
aceştia de daci nu-i de glumă. Oamenii să ia în saci 
cîteva capete ale şefilor daci ucişi şi toate trofeele ce 
le-am ales astăzi cu mîna mea, pentru a fi trimise 
împăratului. Poţi pleca! 

După ce poala cortului recăzu în urma ofițerului, 
Longinus se întinse pe pat, oftînd ca un om bolnav şi 
ostenit. 

Servitorul luă de toarte mangalul încins şi 
apropiindu-l de picioarele stăpînului, puse un bulgăraş 
de răşină aromitoare peste cărbuni. 

— Senio, toată viaţa mea m-am luptat cu 
slăbiciunile omeneşti, iar acum la bătrineţe nu ştiu 
dacă le-am biruit. Tu ce părere ai? 

— Toţi oamenii le au, stăpine, numai că unii le 
arată pe faţă, iar alţii le ascund. 

— Te-am întrebat ce crezi de slăbiciunile mele? 
De altfel te-am mai întrebat, dar niciodată n-ai 
îndrăznit să-ţi judeci stăpînul. Slăbiciunea mea cea mai 
mare este fiul meu cel mic. Sună straniu vorbele 
acestea, nu-i aşa? L-am iubit mai mult decît pe ceilalţi 
copii ai mei. Nu ştiu dacă este drept aşa, dar altfel nu 
puteam. Am vrut să-l văd mare general, glorios şi 
copleşit de onoruri, dar văd că am greşit. La douăzeci 
şi patru de ani el nu numai că nu s-a acoperit de glorie, 
dar a ajuns prizonier şi nu ştiu dacă va scăpa vreodată. 

— Bine, stăpine, dar Lucius, el însuşi, nu dorea 
această glorie. 

— O ştiu şi regret că nu l-am lăsat să-şi îndrepte 
avîntul în altă parte. 

— lartă-mi îndrăzneala, stăpîne! 


— Vorbeşte, Senio! Pe tine nu mă pot supăra, 
doar am crescut împreună şi nu avem taine unul faţă 
de celălalt. 

— Am vrut să te întreb, ce-ai iubit mai mult: pe 
fiul tău sau gloria ce el ar fi trebuit să o aducă numelui 
Longinus? 

— Nu ştiu. Sînt lucruri greu de descurcat. ÎI 
vedeam ridicîndu-se voinic, cu totul altfel decit fratele 
său mai mare... li plăceau jocurile, exerciţiile în aer 
liber, doar că se plictisea repede, fugea de tot ce este 
banal. Era o fire dornică de primenire în toate. Se lupta 
curajos cu prietenii în joacă şi cu duşmanii pe cîmpul 
de luptă, dar nu-i plăceau luptele de gladiatori. Ştii ce 
mi-a spus o dată: „Tată, nu e drept să-i lase să se 
măcelărească unii pe alţii, doar nu sînt duşmani.” Am 
rămas trăznit şi l-am dojenit, dar cred că a rămas la 
părerea lui. Eu, bunăoară, eram ahtiat după luptele 
singeroase. Nimic nu mă exalta mai mult decit o arenă 
acoperită de muribunzi sau lupta corp la corp între doi 
vajnici şi neînfricaţi gladiatori. După mine, nu există 
nimic mai superb decit sacrificiul sutelor de gladiatori 
la funeraliile împărăteşti. Bineînţeles, toate depind de 
gust. Dar fiul meu Lucius m-a pus adesea pe ginduri şi 
de multe ori mă întrista cu apucăturile lui. În Germania, 
pe cînd îl aveam printre contubernalii mei, am 
constatat un lucru şi mai trist — că nu avea ambiţii de 
conducător. Fără asta, dragul meu Senio, nu se 
realizează fapte mari. Numai dorinţa mare fierbinte de 
a ajunge la glorie poate să-l ajute pe cel ambițios. 
Vedeam că nu va ajunge nici cît mine, d-apoi să mă 
întreacă. Eu sînt prea disciplinat şi credincios pentru a 
deveni ceva mai mare decit un bun general. Mi-am dat 
seama că Lucius, sînge din sîngele meu, nu poate nici 
el să fie decit un cinstit executor al ordinelor 


superiorului său. Şi mi-a părut rău atunci; mi-am văzut 
visul spulberat. In ciuda tuturor calităţilor sale, nici- 
odată nu i se vor înălța statui în forum; niciodată nu va 
păşi în Roma sub bolțile atit de rivnite ale unui arc de 
triumf...Dar tu mă asculţi, Senio? 

— Da, stăpiîne: „nu va păşi niciodată în Roma sub 
bolțile unui arc de triumf.” 

— Asta o repeţi pentru că eşti de acord cu mine 
sau ca să-mi dovedeşti că m-ai ascultat cu luare 
aminte? 

— Şi una şi alta, stăpîne. 

— Mă faci să rid, Senio, cu toate că mai degrabă 
îmi vine să pling. 

— Mai bine rizi, asta face bine unui bolnav. Dar 
cum a rămas cu dragostea părintească, acum cînd ţi-ai 
dat seama că Lucius nu va deveni un om mare? Îl mai 
iubeşti oare? 

— Da, Senio, poate mai mult, nespus de mult. N- 
aş vrea decit să fie fericit. 

— Ştiu, stăpine, eu să nu ştiu. Ştiu că l-ai iubit 
din născare şi poate de aceea i-ai şi dorit cele mai mari 
onoruri. Dar linişteşte-te, nu în glorie constă fericirea. 

— Aşa ori altfel, Lucius va rămîne marea mea 
slăbiciune şi mi-e teamă să nu înăbuşe în mine simţul 
datoriei şi mîndria mea de general roman. 

Senio îşi cunoştea stăpînul. Văzind că sprinceana 
începe să-i salte nervos, bătrînul servitor se apropie, îl 
sărută pe umăr, apoi îi duse la buze cupa cu băutură, 
de care Longinus nu se atinsese pîn-acum. 

— Bea, stăpine, bea şi te linişteşte. Ai să vezi 
cum o să se întoarcă toate înspre bine. Sînt sigur, 
inima îmi spune că Lucius va scăpa din robie. Bea şi 
dormi! Azi te-a zdruncinat calul trei sferturi de zi, de 
aceea eşti atit de neliniştit şi trist. 


* 

A doua zi, Longinus primi o scrisoare de la 
Traian. Împăratul se afla în Tracia, la Philippopolis sau 
Trimontium cum îi spuneau romanii, oraş prosper şi 
vestit pentru izvoarele sale tămăduitoare. 

„Prefectului şi bunului meu prieten Gaius Cassius 
Longinus, salut! 

Treburile imperiului mă rețin la Trimontium şi nu 
pot veni ca să văd şi să te felicit pentru tot ce ai 
înfăptuit în ultimul timp. Îţi trimit din nou alimente, 
arme şi îmbrăcăminte de iarnă, încredinţind convoaiele 
voinței zeilor  atotştiutori şi  îndurători.  Intăreşte 
castrele ce le-ai ridicat în neobosita ta sirguință în 
valea Alutei, căci în seama ta le las, impreună cu toate 
trupele. Dispune de ele după chibzuinţă. Tot în seama 
ta las şi ducerea tratativelor cu prinții Daciei 
Transalpine şi pentru că nu doresc să mă împac cu 
Decebal, caută să strici alianțele lor cu acesta. Te 
sfătuiesc să-l spionezi pe rege prin intermediul 
duşmanilor săi. Athena-Pallada fie slăvită, dintr-aceştia 
el are destui. Abţine-te, atit cit iți va sta în putinţă, de 
operațiuni mari în timpul iernii, iar pe mine nu mă 
aştepta atît de curînd. 

Află că regele Decebal a urzit asupra persoanei 
mele un complot, care era cit pe aci să mă coste viaţa, 
căci inaintea zilei a XIV a Calendelor lui octombrie a 
trimis la reşedinta mea ucigași, strecurați, cu 
pumnalele ascunse sub imbrăcăminte, într-o delegație 
paşnică. Graţie zeilor mei proteguitori, au fost 
descoperiți şi fiind puşi la cazne au destăinuit totul. 

Pentru strălucitele tale victorii te voi răsplăti cu 
onoruri şi-ţi voi ridica statui în Forum. Capetele şi 
trofeele ce le-ai trimis în tirgurile Geţilor şi Piegeților au 
avut un frumos efect pacificator. 


În privința schimbului de prizonieri fii mai larg, 
căci un ostaş roman valorează pentru mine mai mult 
decit zeci de barbari. În ultima ta scrisoare treci din 
nou cu tăcerea soarta fiului tău. Iți dau dezlegarea să-i 
propui lui Decebal un schimb de unul la sută. 

Ai grijă de sănătate, pentru că viața ta e mai 
mult decit prețioasă Statului Roman. 

Traian Imperator" 

După ce memoriză cele citite, Longinus arse 
scrisoarea şi asta o făcu nu atit din pricina secretelor 
de stat, cît pentru pasajul în care era vorba despre fiul 
său. 

* 

Aya ieşi în pridvor. Sfirşitul lui octombrie 
zămislise din tristeți nemărturisite o dimineață 
cețoasă, rece, brodată cu firele argintii ale funigeilor 
întinşi peste ierburile pălite de brumă. 

Fata privi în jur. Nimic n-o bucura. Nici aerul 
reavăn, înţepător, nici cerul azuriu cu pale de foc la 
marginea zării, nici sunetele cetăţii de obicei atît de 
familiare la acea oră. 

Păşea încet pe  scîndurile scîrțiietoare ale 
ceardacului. Cu capul lăsat în piept, fără ginduri, cu 
sufletul sfişiat de un dor neîmpărtăşit. Cînd puse 
piciorul pe treapta scării, din dosul rezemătoarei apăru 
trupul spătos al lui Nando. 

— Stăpină! 

Aya tresări privindu-l cu ochi vrăjmaşi. De cînd se 
reîntorsese de la Sarmizegelusa, tot umbla după ea şi 
n-o slăbea cu întrebările lui. 

— Stăpină, ieri am trecut pe la prizonier. E 
sănătos, voinic şi se plimbă prin odaie de colo pînă 
colo, de parcă nu are astimpăr. 

— Şi ce doreşti de la mine? 


— Păi nu eşti tu stăpînă noastră şi nu trebuie să 
te întrebăm înainte de a face cutare sau cutare lucru? 
Dă poruncă să se zăvorească uşa şi să se pună din nou 
paza în faţa ei, altfel e de rău. 

Voinţa-i amorţită nu se putu împotrivi unei alte 
voințe mai tari, de aceea îi răspunse: 

— Bine, Nando, fă aşa cum crezi tu că e mai 
bine. Nando îşi rînji dinţii şi zise: 

— Apoi dacă ar fi să fac cum e mai bine, l-aş 
fereca în lanţuri şi l-aş zvîrli în beciul cel mai întunecos. 
Dar omul nu poate să facă ce vrea, continuă vocea 
groasă, răsunînd straniu în aerul neclintit şi rece. Ştiu 
că este poruncă de la Decebal, fie-i numele slăvit, să 
nu-l strimtorăm pe dumnealui tribunul, că e om mare 
în ţara lui şi pe capul său s-ar da mulţi bani. 

Cuvintele „beci”, „lanţuri”, „capul său” au trezit- 
o pe Aya, dindu-i puteri. Sîngele îi năvăli în obraji. 
Deveni din nou stăpină pe sine şi pe supuşii săi. 

— Vorbeşti prăpăstii, omule! Cine te întreabă ce 
ai fi putut face? Porunca regelui nostru a fost să fie 
ţinut sub pază liberă. Dacă l-am închis cu zăvorul şi am 
pus paznici la uşa lui, asta am făcut-o numai în timpul 
sărbătorii Culesului, în zilele dijmei. Acestea au luat 
sfîrşit, nu avem de ce să-l păzim atita, decit atunci cînd 
va vroi să iasă la plimbare. 

Dar Nando nu-şi plecă privirea şi vocea-i groasă 
răsună şi mai plină: 

— Nu facem bine, stăpină, dacă-l lăsăm fără 
pază. De cînd l-au adus aici, pe capul nostru, multe s- 
au schimbat. Mai întîi şi întîi, de cînd l-a pălit în cap 
tarabosta Ariort, s-a înrăit cioroiul şi ne poartă mare 
pică, ş-apoi nici războiul nu merge aşa cum am dori noi 
să meargă. 


Aya, care privea, fără să ştie de ce, la încălţările 
cu care Nando strivea iarba bătută de brumă, îşi aminti 
de discuţia ei cu Piros şi într-o frîntură de clipă cîntări 
situaţia. Încălţarea vătafului se mişcă încolo şi încoace 
ştergind pojghiţa brumei, lăsînd urme de culoare 
închisă, ca nişte răni, pe iarba argintie. 

Zimbind şi prefăcîndu-se binevoitoare îi spuse cu 
căldură în glas: 

— Dar ce ştii tu despre război? Oare ai noştri nu 
sînt biruitori? 

— Deocamdată Zalmoxis ne încearcă greu, 
stăpînă, spuse Nando apropiindu-se şi punînd mîna pe 
rezemătoarea scării. 

— Merge atît de prost? 

— Vezi, stăpină, dintotdeauna femeile nu-şi 
băteau capul cu de-ale războiului. Tu însă, stăpină 
mea, eşti singura asemănătoare unui bărbat şi asta 
pentru că ai minte luminată şi ştii să citeşti la carte. 
Aşa că nu mă miră că treburile acestea bărbăteşti îşi 
găsesc loc în sufletul tău. 

— Îmi pare rău că nu m-am născut băiat, glumi 
Aya. 

— Apoi, stăpină, bucurii sînt puţine, necazuri cu 
duiumul. 

— Hai vino sus, să stăm de vorbă fără martori. 
Intrară în odaia de ospeţe. Sutta trebăluia pe acolo şi 
Aya îi porunci să-i lase singuri. 

Rămas în picioare în faţa stăpinei sale, Nando îi 
povesti tot ce ştia. Glasul său răsuna domol sub 


grinzile afumate ale tavanului. 
A 


Piros intră în odaie şi gifiind se aşeză pe laviţă. 
Era foarte agitat. 


— Ce s-a întîmplat? îl întrebă Lucius, căznindu-se 
să-şi rotunjească barba cu o foarfecă de tuns oi. 

— Stai puţin să răsuflu. Am atitea noutăţi. 

— Noutăţi? făcu Lucius surprins, întorcîndu-se cu 
spatele la mica oglindă de bronz lustruit atirnată de 
perete. 

— Da, ai auzit bine. Sînt plin de noutăţi ca un 
corn al abundentei. Dar ce văd, te faci frumos? 

Lucius aruncă foarfecă grosolană şi zise înciudat: 

— Nu m-am priceput niciodată în arta tunsului, 
iar cu instrumentul acesta de tortură m-am sluţit de 
tot. Dar, m-ai făcut curios, hai deşartă-ţi cornul 
abundenței. 

— Am şi aflat ce ai vrut să ştii. 

— Eşti un geniu! exclamă Lucius plin de bucurie. 

— Nu eu, dragul meu, nu eu, ci Aya. Treburile 
dacilor merg cît se poate de prost, cel puţin 
deocamdată, poate sorţile izbînzii se vor inversa. 

Lucius rînji. 

— Asta-i părerea Ayei desigur? 

— Da, răutăciosule. Nu uita că e de neam dacic 
şi are tot dreptul să spere. 

— Bine, acum să revenim la treabă. 

— Tatăl tău, prefectul Longinus, i-a învins în trei 
bătălii. În a doua luptă l-a bătut pe însuşi Vezina. 

Cuprins de emoție Lucius măsura odaia în lung şi 
în lat. De mult nu l-a mai văzut Piros atit de agitat. 

— O, zei, exclamă el ridicîndu-şi braţele către 
grinzile tavanului, vă mulţumesc! Mai departe, mai 
departe, te ascult cu cea mai mare nerăbdare. 

— Tatăl tău a construit un nou castru ce se 
numeşte Praetorium şi a pornit înainte cu două legiuni. 

— O, tată, ai fost întotdeauna asemănător unui 
fulger! 


— Prizonierii romani spun că pînă la începerea 
iernii, Longinus vrea să scape din strimtoare şi să se 
întărească la şes. 

— Jur pe Marte că o va face! 

— Bineînţeles că o va face dacă Nemessis cea 
oarbă îi va arunca numai zaruri mari. 

— Aici nu e vorba de zaruri ci de ştiinţa de a 
duce războiul! 

— La primăvară Decebal îşi va concentra forţele 
la ieşirea din vale pentru a da bătălia decisivă. Intr-un 
loc larg el va putea să-şi folosească marile rezerve de 
oameni. 

— Nu-l va mai ajuta nimic. Piros, ţi-o spun eu, mă 
pricep în de-ale războiului. Spune-mi mai bine dacă 
romanii au depăşit în înaintarea lor locul unde valea 
aceasta se uneşte cu valea Alutei. 

— Da, l-au depăşit şi de aceea lui Nando îi e 
teamă de incursiuni neaşteptate. 

— Să nu-i fie teamă, e prea departe de drumurile 
principale şi nimeni nu se va ocupa de ea. Acum, cînd 
ştiu tot ce-mi trebuie, nu-mi rămîne decit să mă 
pregătesc de fugă. 

—  Pregăteşte-te fiule, dar chibzuieşte şi 
îngrijeşte-ţi sănătatea. Să nu te avinţi înainte de 
primele ide ale lunii decembrie căci rana ta nu s-a 
cicatrizat şi la cea mai neînsemnată sforţare poate să 
se deschidă. 

— Bine, am să mai rabd. Nu-ţi poţi închipui ce 
bucurie mi-ai adus. 

Lucius îi puse mîinile pe umeri, apoi îl strînse la 
piept, spunîndu-i la ureche ca şi cînd îi era frică să nu-l 
audă cineva: 

— Spune-i Ayei, cînd o vei vedea, că gestul ei a 
fost magnific şi că n-am să-l uit niciodată. Mai spune-i 


că voi fi fericit să-i fiu de folos la rîndul meu, căci nu se 
ştie niciodată ce ne va hărăzi soarta în viitor. 

— Lucius, băiatul meu drag — gemu bătrînul, 
stringîndu-l la rîndul său în braţe. Tare aş vrea ca să nu 
iasă la iveală complicitatea ei în evadarea ce o 
pregăteşti, căci tu eşti prizonierul lui Decebal şi nu al 
lui Diaies şi nu de acesta din urmă depinde s-o 
pedepsească sau s-o ierte pe Aya. 

— Venerabile, îi răspunse tribunul cu gravitate, 
de acum înainte nu va mai fi nevoie de complicitatea 
ei. Am studiat cu de-amănuntul un plan şi cred să-l duc 
la bun sfîrşit de unul singur. 

— Mi-e tare frică. Orice ai spune, nu pot să-mi 
închipui cum vei ieşi din incinta cetăţii, d-apoi ce te 
paşte pe drum: asta depăşeşte limitele imaginaţiei 
mele. Nu eşti nici echipat, nici înarmat, limba 
localnicilor n-o cunoşti. Dacă nu te vor sfişia fiarele 
sălbatice, te vor sfişia cîinii pe care îi vor asmuţi pe 
urmele tale. Nu mai vorbesc de oameni, cu care ai 
putea să te întilneşti. Lucius, te implor, mai giîndeşte- 
te! 

— M-am gindit la toate, venerabile, m-am gindit, 
doar sînt militar de meserie şi nu o dată am trecut prin 
primejdii mari. Ş-apoi fără risc nu se poate. Arunc pe 
balanţă două lucruri: libertatea şi moartea, care va 
trage mai mult aceea îmi va fi soarta. Alte noutăţi nu 
ai? Mi-ai spus că ai o tolbă plină. 

— Ba da! Azi după amiază a sosit un arhitect, 
mai bine zis un constructor de cetăţi, roman de origine 
şi-l chiamă Servius Filimon. E un fost centurion şi foarte 
arătos. 

— Un trădător desigur. 

— Pesemne, dacă-l serveşte pe Decebal. 


— Şi ce caută aici acest Filimon? întrebă Lucius 
cu nelinişte în glas. 

— O să aibă mult de lucru aici. A adus vorba 
despre tine. Vezi — e bine informat. S-a interesat cum 
o duci, dacă eşti bine păzit şi dacă nu ai încercat să 
evadezi. 

— Această bestie o să mă păzească mai bine 
decit toţi dacii. Cred că are instrucţiuni precise. 

Lucius se posomori, apoi peste o clipă adăugă: 

— Zici că e arătos? Dacă Aya îl îndrăgeşte, o să 
mă păzească amindoi. 

— Eşti cinic, Lucius, protestă Piros. N-o cunoşti. 
Dealtfel. Filimon e un om trecut de patruzeci de ani. 

Lucius zimbi cu amărăciune. 

— Să nu crezi că fac scene de gelozie, dar acest 
Filimon, înghită-l Infernul, mi-a stricat toate socotelile. 
Poate totuşi nu stă mult şi pleacă? Aya nu ţi-a pomenit 
nimic despre planurile lui? 

— Are poruncă să întărească în mare grabă 
cetatea. Este însoţit de cîțiva greci — constructori şi ei, 
urmînd să sosească în curînd meşterii zidari, lemnari, 
fierari cu tot ce le trebuie pentru lucru. Poate e mai 
bine aşa, poate că zeii atotştiutori vor să te abată din 
drumul greşit pe care ţi l-ai ales. 

— Tot voi fugi, exclamă Lucius strîngînd pumnii, 
numai că trebuie să-mi GRI planul. 


De cum se crăpă de ziuă, Servius Filimon se puse 
pe treabă, împreună cu cei doi meşteri greci şi însoţit 
de Nando, colindase cetatea în lung şi în lat. Putea fi 
zărit cînd sus pe turnuri, cînd între crenelele zidurilor, 
cînd prin hrubele întunecoase, ori pe ameţitoarele 
întortochieli ale scărilor. Constructorului nu-i scăpa 
nimic din ce ar fi putut să aibă o cit de mică im- 


portanță, înălţimea şi grosimea zidurilor, tăria şi starea 
de măcinare a blocurilor de piatră, a cărămizilor şi a 
lespezilor. 

Cînd soarele se ridică de o suliță. Filimon îşi frecă 
mîinile, mulțumit că terminase atit de repede 
cercetarea  întăriturilor. Dînd felurite  însărcinări 
ajutoarelor sale, el însuşi se urcă într-un turn şi se 
apucă să facă un plan al cetăţii. Stilul său cu vîrf de 
plumb alunecă cu uşurinţă pe foaia de pergament în- 
tinsă pe o tăbliță de lemn şi oricine îl vedea, credea că 
e absorbit de treabă. De fapt, însă, lui Filimon nu-i 
scăpă nici faptul că vraciul Piros, ieşind din odaia sa, 
intră la tribun. 

Nu întîmplător îşi alesese fostul centurion roman 
acest post de observaţie. De acolo se vedea bine acea 
parte a curţii unde casele din biîrne înnegrite se 
rezemau de zidul răsăritean al cetăţii. 

Peste puţin timp îi văzu ieşind pe amindoi în 
curte. Apoi despărţindu-se, Piros apucă pe potecă, spre 
casa stăpiînilor, iar tribunul spre hruba gărzii. În curînd, 
prizonierul apăru pe poteca ce şerpuia spre crîng, în 
afara zidurilor şi era urmat la cîţiva paşi de doi daci 
înarmaţi. 

— S-a dus să se plimbe, mormăi Filimon — foarte 
bine! 

Indată după aceea, el cobori din postul său de 
observaţie şi-şi căută de treabă în curte. Soarele era 
aproape de amiază şi Filimon începu să-şi piardă 
răbdarea, cînd deodată îl zări pe Lucius revenind. 
Paznicii l-au condus pînă la uşă şi după ce intră, traseră 
Zăvorul. 

A — Măsuri de siguranţă, murmură Filimon. 
Inăbuşindu-şi un oftat de uşurare. Foarte bine. păziţi-l 
bine, să nu fugă. 


Porunci să fie întinse sforile înnodate, iar el 
numărind nodurile îşi nota cifrele pe planul făcut 
adineaori. Tot măsurîind, se apropiaseră de celula 
prizonierului şi Filimon îi porunci lui Nando să aducă o 
masă ca să-şi desfăşoare sulurile cu planuri. Intre timp, 
punîndu-i pe greci să măsoare zidul de care erau 
rezemate  căsoaiele, Filimon trecu pe lingă odaia 
tribunului, se opri şi privi printre gratiile ferestruicii. 
Asigurindu-se că în afară de Lucius nu era nimeni, 
aruncă cu repeziciune un obiect prin deschizătură, 
zicînd în acelaşi timp: 

— Citeşte şi încrede-te! 

Prima mişcare a prizonierului fu să sară la 
fereastră, să vadă cine era acela ce apăruse şi 
dispăruse atit de fulgerător în cadrul ferestruicii. Fu 
surprins zărindu-l pe Filimon, numai la cîţiva paşi, 
lucrînd la măsurători. Îl cunoştea, Piros i-l arătase în 
dimineaţa aceea. 

Văzindu-l pe Filimon cum numără nodurile şi le 
notează pe tăbliță, Lucius ar fi putut să jure că aceluia 
nu-i arde de altceva şi că e pe deplin absorbit de 
această treabă. 

Dinspre casa tarabostarului venea Nando cu 
două slugi, care duceau o masă de brad; atunci Lucius 
ridică grăbit sulul şi-i dezlegă cu miini tremurînde 
sfoara. Foaia îngustă de pergament se desfăcu fişiind 
şi dinăuntrul ei căzu un stil de bronz cu vîrf de plumb. 

„Nobile Lucius 

Îți sînt prieten şi te voi ajuta să evadezi. Tatăl 
tău, nobilul Gaius, m-a scăpat de la galere. li datorez 
viața şi i-am jurat să te salvez. Să nu iei nici o hotărire 
din propria-ți inițiativă. Te voi însoți eu pînă la lagărul 
roman. 

Servius Filimon” 


Mai jos de semnătură Lucius zări sigiliul privat al 


tatălui său. 
* 


Au trecut cîteva zile. Piros mai stătea cu Lucius 
ca să-l îngrijească, dar era atit de absorbit de 
apropiata-i plecare că despre altceva nici nu vorbea. 

În acest timp, avînd treabă cu Piros, Aya, însoțită 
de Sutta, veni de două ori în odaia lor. Şedea cuminte 
pe marginea laviţei fără să se amestece în vorbă. 
Tribunul se simţea jenat de prezenţa ei şi numai din 
cînd în cînd îi adresa cîte o vorbă, la care fata 
răspundea cu un scurt da sau nu. Aya slăbise, roşeaţa 
din obraji aproape că i se ştersese. Părul ei castaniu, 
cu ape roşietice, îi adumbrea fruntea largă, iar ochii 
verzi păreau mai mari şi mai adinci. Lucius o cerceta 
pe furiş şi o găsea încîntătoare. 

„Dacă te-ai fi pomenit, aşa, dintr-o dată, la 
Roma, îşi zicea el, lumea ar umbla după tine ca după 
„rara avis”, dar nu ştiu cît timp ai fi rezistat Romei, căci 
acest oraş îi schimbă pe toţi.” 

Fata îl asculta pe Piros care povestea ceva, 
pesemne foarte amuzant. Un viu interes se oglindea pe 
chipul ei şi numai o mică cută îi brăzda fruntea, trădînd 
un gînd chinuitor. 

„E o fată bună. Va fi o soţie credincioasă, o 
mamă bună şi devotată. Ar fi păcat să devină soţia 
unuia ca Ariort.” 

În clipa aceea îi păru rău de ce ar fi putut să i se 
întîmple fetei, şi ochii i se umeziră fără voia lui. Ea îi 
aruncă o privire fugară, de o clipă numai şi în privirea 
aceea era un noian de simţiri. După aceea, umbra 
genelor ei lungi se aşternu peste lumina ochilor şi o 
stinse. 


Peste o clipă Aya se sculă şi urîndu-i noapte bună 
plecă urmată de Sutta şi Piros. 

Veni şi ziua plecării lui Piros. Cu acest prilej 
Lucius primi încuviințarea să-l ajute. Uşa celulei fu dată 
la perete iar paznicii se aşezară la cîţiva paşi în jurul 
unui foc de vreascuri. 

Piros îşi pierduse cu totul capul. Alerga, se agita, 
vorbea cu Aya, cu Lucius, vorbea şi de unul singur, se 
împiedica, răsturna obiectele. De altfel, toate au fost 
pregătite timp de mai multe zile, el însă scotea şi 
răvăşea totul. O întreba mereu pe Aya de drum, de 
escortă, de tatăl ei, dacă-l va vedea şi dacă va avea 
fericirea să vadă Sarmizegetusa. 

— Pe tata îl vei vedea. Îți va ieşi în cale şi te va 
conduce el însuşi o bucată de drum. Faptul că Diza 
este sănătos şi se află în garda personală a regelui îl 
încîntă şi este gata să facă orice pentru tine. 

— Dar, cum rămîne cu Sarmizegetusa? nu se 
lăsa bătrînul. 

— Ar fi mai bine să nu dai pe acolo. Regele este 
bănuitor şi nu lasă nici un străin să pătrundă în 
capitală. Ş-apoi s-ar putea să te oprească aflind cît eşti 
de iscusit. 

— Nu-i nimic, să mă oprească, doar nu sînt 
începător în meseria mea. Numai să pot pătrunde în 
această cetate despre care se vorbeşte atita, dar pe 
care n-a văzut-o nimeni cum trebuie. 

— Aya are dreptate, se amestecă în vorbă 
Lucius, fii prudent, nu încerca aşa ceva, căci îţi vei 
pierde şi manuscrisul pe deasupra. 

— Ah, manuscrisul? Dar ce e scris în el, ceva 
nepermis? Doar nu sînt un spion. 


— Ascultă sfaturile altora mai pricepuţi în acest 
domeniu, interveni Lucius, dacă vrei să ajungi o dată în 
Corinth şi să-ţi revezi soţia. 

Aya îi mulţumi cu o privire caldă, apoi venind 
lîngă bătrîn îl sărută pe obraz şi-i zise hotărît: 

— Piros, bunul meu prieten, crede-mă, nu-ți 
doresc decit binele. Ţara se află în război, iar oamenii 
s-au făcut răi şi bănuitori. Altceva mai bun decit s-o 
părăseşti cît mai grabnic nu-ţi rămîne. 

— O, copiii mei, copiii mei, strigă Piros, ce rău îmi 
pare. O să vă ascult, dar să fii la o aruncătură de băț 
de faimoasa cetate şi să n-o vezi, este o adevărată 
nenorocire. Cît am călătorit, am colindat lumea 
întreagă, dar nu mi s-a întîmplat să nu vizitez capitala 
ţării prin care am trecut. 

— lar începi? se încruntă Lucius. 

— Nu te supăra, dragul meu, am vrut doar să-mi 
vărs focul inimii. Bine, hai să potrivim toate acestea în 
samare, căci după cum văd slujitorii au adus caii. 

Cu toate că nu făcea mare lucru, sudoarea îi 
scălda fruntea, iar miinile îi tremurau. Se agita 
încurcîind toate. Era pradă acelei emoţii care te 
cuprinde ori de cîte ori părăseşti locurile îndrăgite şi 
prietenii dragi, poate pentru totdeauna. 

Deodată, punîndu-şi mîinile în cap, strigă: 

— Vai, nătărău bătrîn ce sînt, am uitat ce-i mai 
important! Şi se repezea să scotocească prin unghere 
sau îl ruga pe Lucius să se urce pe laviţă şi să scoată 
smocuri de iarbă de după grinzi. Altă dată rămiînea 
înmărmurit, dus pe ginduri, ca apoi să înceapă să se 
frămînte din nou. 

Cînd Nando apăru în prag şi-i spuse că animalele 
aşteaptă să fie încărcate, se repezi afară ca să 


continue să se agite acolo, la fel cum se agitase şi în 
casă. 

Folosindu-se de ocazie, Aya îl trase pe Lucius 
deoparte Şi-i şopti repede: 

— În curînd vei fi liber, voinţa mea de a te reda 
alor tăi este neclintită. Ai răbdare şi nu fi nesăbuit. 

Lucius îi prinse mîinile, i le strînse şi-i zise cu 
tremur în glas: 

— Îţi primejduieşti situaţia, poate chiar viaţa 
pentru mine. Te conjur, dacă evadarea mea poate să-ţi 
facă un cît de mic rău, renunţă şi lasă-mă să încerc 
singur. Şi aşa îţi voi fi recunoscător o viaţă întreagă 
pentru tot binele ce mi-ai făcut. Acum treci în colţul 
celălalt, căci bărbosul tău servitor vine încoace. 

Nando se opri în prag, aruncă o privire 
bănuitoare spre prizonier, dar văzindu-l preocupat cu 
aranjarea lucrurilor într-un samar, îi spuse Ayei pe 
limba lor: 

— Stăpiînă, bătrînul acesta smintit nu va fi gata 
nici miine, iar noi trebuie s-o luăm din loc, căci ne 
apucă noaptea pe drum. 

— Nando, îi răspunse fata cu ocară, Piros este 
vestit în toată Ellada, e bogat şi are sclavi mai deştepţi 
ca tine. 

— E vestit acolo, în Ellada lui, aici însă nu-i decit 
un rob. 

— Nu mai e rob, i s-a dat libertatea! Pleacă de 
aici! 

Nando, stacojiu la faţă, făcu o plecăciune nu prea 
adîncă şi se repezi afară ca aruncat din praştie. Omul 
acesta îndărătnic şi nărăvaş era furios că stăpînă sa îl 
trimite departe de cetate, tocmai acum cînd străinii 
mişună într-însa. 


Parcă anume, spre a adeveri bănuielile şi 
temerile unei slugi credincioase, apăru Filimon însoţit 
de meşterul pietrar. 

— Unde este stăpînă-ta? îl întrebă pe Nando. 

— Acolo, în odaia bătrinului, mormăi Nando fără 
să întoarcă capul. 

În prag apăru Filimon. 

— Salve, tribune! saluta el cu indiferenţă, apoi 
începu să discute cu Aya în limba ei. 

— Nobilă Aya, am auzit că Nando pleacă departe 
cu venerabilul Piros, de aceea m-am grăbit să te întreb 
cine o să-mi elibereze în lipsa lui materialele necesare? 

— Să nu ai grijă, meştere Filimon, treaba asta am 
încredinţat-o ajutorului său, care îi ştie rostul tot aşa de 
bine ca şi Nando. 

— Prea bine, nobilă Aya, chiar acum îmi trebuie 
plumb şi grinzi. 

Făcînd cîţiva paşi prin odaie şi cercetind-o ca un 
specialist ce era, adăugă ca pentru sine: 

— Clădiri de lemn, primejdie pentru cetate. După 
mine toate acestea trebuiesc dărimate şi înlocuite cu 
încăperi solide din piatră. 

Lucius aruncă o privire lui Filimon, silindu-se să 
înţeleagă rostul celor spuse de dinsul, dar meşterul 
vorbi mai departe: 

— De altfel, treaba asta poate să mai aştepte. 
Mai întîi zidurile, turnurile, şanţurile, contraforţii, apoi 
celelalte. Treabă multă, ne apucă şi primăvara. Am o 
rugăminte, nobila mea stăpină: 

— Da, spune! 

— Muncitorii mei se înghesuie toţi într-o 
încăpere. Sînt oameni liberi şi merită să fie trataţi mai 
bine. Ce ar fi să dai poruncă, ca o parte din ei să se 


mute în această odaie? Este destul de mare, are şi o 
vatră. 

— Asta vom vedea noi, meştere. 

Lucius văzu cum Filimon îşi strînse pumnii într-un 
gest de miînie, dar asta nu dură decit o clipă. In clipa 
următoare se înclină cu cel mai profund respect. 

— Salut pe stăpina mea şi pe nobilul tribun! 

— Ce vrea, întrebă Lucius în şoaptă, după ce 
Filimon ieşi. Apoi, după ce fata îl lămuri, adăugă: Ce-ar 
fi să-i îndeplineşti rugămintea? Eu, unul, ţi-aş fi foarte 
recunoscător. M-ar bucura să simt alături oameni din 
lumea mea, să le aud glasurile, să-i aud cîntînd cînd se 
întorc de la lucru. i 

Ultimele lucruri fură încărcate pe cai. In 
zăpăceala şi emoția despărțirii, Piros vărsă lacrimi, 
boci, îi sărută şi-i îmbrăţişa pe amîndoi. leşiră cu toţii în 
curte să-l petreacă. Bătrînul arăta ciudat cu gluga 
îmblănită pe umeri şi căciuliţă de dihor în cap, darul 
Ayei. lţarii strîmţi şi creţi şi încălţările de piele cu blana 
înăuntru îl prefăcură într-un dac adevărat. 

— Aş putea să jur pe toţi zeii Olimpului, rise 
Lucius, că un tarabostar bărbos, venerabil şi nins de 
ani călătoreşte cu suita sa de servitori. 

— Adio, Aya, buna mea fată, adio, Lucius! Vedea- 
ne-vom oare? Zeii să vă aibă în pază şi să vă scoată la 
liman! 

Lucius i se alătură şi-i zise latineşte: 

—  Călăuzească-te augurii buni, binefăcătorul 
meu şi cînd vei sosi acasă să nu uiţi ce mi-ai promis. Să 
anunţi familia mea că sînt sănătos graţie ţie şi că poate 
ne vom revedea curînd. 

Cu aceste cuvinte, emoţionat peste măsură, 
plesni cu palma crupa calului, ndemnindu= la drum. 


Înaintînd fulgerător, Longinus  căută să 
folosească la maximum efectul ultimei lupte ce-l 
paralizase pe inamic. 

A patra zi după bătălia de la Pons Vetus, lăsînd 
lagărul în paza auxiliarilor şi a răniților, prefectul 
ajunse la marele cot al rîului Aluta. După ce scăpă din 
strînsoarea văii, el trecuse oştile sale pe malul drept al 
rîului şi puse temelie unei noi cetăţi, dîndu-i numele de 
Caput Stenarum. 

Locul era parcă anume creat pentru a 
supraveghea intrarea în vale şi dacii aveau aici o 
cetate. Între această fortăreață şi lagărul roman se 
aşternea doar murmurul unui pîrîu de munte. Şuviţa de 
apă ce despărţea cele două tabere, ca la două zboruri 
de săgeată de fiecare, nu prezintă nici un obstacol 
pentru oşti, rămînînd doar un simbol, un fel de hotar 
între ceea ce cuceriseră romanii şi ce le mai rămăsese 
dacilor. 

Cei doi conducători, împăratul şi regele, se 
foloseau de clipele acestea de acalmie spre a se 
pregăti de ultima şi hotăritoarea lovitură. Decebal nu 
ataca deoarece încă nu-şi întărise drumurile către 
Sarmizegetusa şi pentru că nu-i sosiseră încă 
ajutoarele în oameni şi arme de la aliaţi. Traian nu se 
încumeta nici el, căci drumurile trebuiau consolidate, 
proviziile aduse din teritoriile de acum supuse, iar solii 
săi nu reuşiseră încă să strice alianțele lui Decebal cu 
seminţiile getice. 

Pe la mijlocul lunii noiembrie, lagărul de la Caput 
Stenarum se trezi acoperit de un strat de zăpadă. 

Celţii, iberii, galii, germanii, ba chiar şi unii italici 
se bucurară la vederea zăpezii. Pentru aceşti oameni, 
obişnuiţi cu iernile aspre, era un prilej de înviorare şi 


voioşie. Meridionalii, dimpotrivă, umblau zgribuliţi, 
vineţi la faţă, miriind la minunea asta albă. 

In codrii desfrunziţi era uşor de vînat după 
urmele proaspăt lăsate pe zăpadă. Masa ostaşilor se 
îmbunătăţi simţitor. Tot mai des aveau prilejul 
bucătarii să ciopirţească cerbi, mistreți, chiar zimbri. 

Intr-o dimineaţă cu nori aducători de ninsoare, 
din cetatea de peste rîu apăru un grup de daci. Erau 
patru tarabostari călări, urmaţi de tot atiţia ostaşi 
simpli care le duceau caii de căpăstru. Oprindu-se pe 
malul pîrîului, ei fluturară un steag alb şi sunară dintr- 
un corn de bour. 

Pînă fu anunţat prefectul, pînă ce fură date 
porunci, pînă ce o decurie din gardă veni să-i 
întîmpine, trecu mult timp. Apoi, după o scurta 
convorbire între tălmaci şi delegaţi, aceştia din urmă 
fură escortaţi pînă la pretoriu. 

Longinus dădu ordin ca dacii să nu fie legaţi la 
ochi. Astfel, aceştia avură prilejul să vadă ceea ce în 
astfel de ocazii nu era voie de văzut. Dacii priveau pe 
sub sprincene la lucrările de fortificare a lagărului, la 
soliditatea construcţiilor din interior, la ordinea şi 
curăţenia ce domnea pretutindeni şi se mirau că, în tot 
lagărul acesta mare, nimeni nu-i lua în seamă. Lîngă 
porţile pretoriene se schimba garda şi ceremonialul 
secular nu era întru nimica tulburat de apariţia solilor. 
Mai încolo, pe via praetoria, mărşăluia un manipul de 
soldaţi dar nici unul din ei nu părea curios şi nici măcar 
nu întorcea capul să-i vadă pe falnicii tarabostari. 
Nimeni nu le admira căciulile, blănurile, armele 
preţioase, caii focoşi. 

Sub porticul pretoriului, militarii de toate gradele 
urcau şi coborau scările, dar nici unul nu se oprea în 


drum ca să-i privească, mai mult, nici măcar nu-şi 
încetineau pasul. 

În clipa cînd şi-au strunit caii în faţa 
comandamentului, apăru tribunul de serviciu şi-i pofti 
să intre. În faţa intrării doi pretorieni le dădură onorul. 
Tarabostarii îşi sfărimară furia între măsele, constatînd 
o dată mai mult, cu părere de rău, superioritatea 
organizaţiei militare romane faţă de aceea a dacilor. 

În vestibulul spoit cu var, cu tabule atîrnate pe 
pereţi, sclavii cu mături se apropiară de soli şi le 
curăţară  încălţările de zăpadă. După aceea fură 
introduşi în atriu şi poftiţi să şadă, dar nu se aşeză nici 
unul. Rămaseră în picioare, plimbîndu-se de colo pînă 
colo şi discutind cu jumătate glas. Curînd perdeaua din 
fund fu dată deoparte şi prefectul Longinus intră urmat 
de cîțiva ofiţeri superiori. 

După ce se salutară, schimbînd cîteva fraze de 
rigoare, se aşezară la masă pentru tratative. 

Susagus, şeful delegaţiei, cel mai isteţ şi mai 
şiret dintre marii tarabostari ai lui Decebal, spuse: 

— Sînt cel mai în vîrstă sfetnic al regelui nostru şi 
vă cunosc bine pe voi, romanii. Am fost de patru ori la 
Roma şi am călătorit prin Italia şi Achaia. Am văzut şi 
am simţit puterea voastră. Este greu să lupţi cu voi 
cînd aveţi un conducător ca Traian. Nu uitaţi însă că 
nici el nu e veşnic. Chiar dacă îi veţi ridica temple şi 
statui în pieţe, adorîndu-l ca pe un zeu, el tot va muri, 
iar altul ca el nu veţi găsi. 

— Deocamdată, îl întrerupse Longinus, aţi trimes 
nişte ucigaşi ca să-l omoare, dar divinitatea lui l-a 
ocrotit. 

Susagus îşi săltă a mirare sprincenele albe şi 
stufoase. 

— Intîia oară aud de aşa ceva. 


— Totuşi aşa este. Ucigaşii au fost prinşi cu 
pumnalele ascunse în vestminte şi au mărturisit că au 
fost trimişi de regele vostru. 

— Acestea sînt calomnii de ale duşmanilor noştri, 
să nu-i crezi, zise cu indignare Susagus. 

— Bine, bine — spuse prefectul — de acum 
înainte nici un străin nu se va apropia de divus fără a fi 
cercetat cu de-amănuntul. S-au folosit de faptul că 
este foarte popular şi din pricina treburilor războiului 
primea fără deosebire pe orişicare voia să-i vorbească. 

— Este foarte trist că învinuirea a căzut pe bunul 
nostru rege, care este departe de astfel de gînduri rele 
şi vă trimite la toţi urări de viaţă lungă. 

— Cred că nu pentru asta aţi venit la mine? 
întrebă eu ironie Longinus. 

Susagus nu răspunse de îndată şi făcînd o pauză 
de efect rosti răspicat: 

— Am venit să vă propunem pace. 

— Pace? O uimire vie se întipări pe faţa de obicei 
impasibilă a prefectului. Tăcu şi el cîteva clipe, apoi 
răspunse cu amabilitate. Să vorbim atunci de pace! 
Cum o vedeţi voi în clipa de faţă? 

— Tocmai asta am vrut să spun, chiar de la 
început, cînd m-ai întrerupt. Vroiam să spun că aşa 
conducători ca împăratul Traian apar o dată la o sută 
de ani şi dacă vă amintiţi de Domițian vă veţi da 
seama că tot imperiul vostru şi toată puterea voastră 
sînt o nimica toată fără un conducător bun. Chiar dacă 
ne veţi învinge datorită lui Traian, noi ne vom ridica din 
nou după moartea sa şi poate că vă vom învinge la 
rîndul nostru. Sîntem popoare multe de acelaşi sînge şi 
de aceeaşi credinţă şi avem miîndria noastră, nu vrem 
să fim sclavii nimănui. În clipa de faţă nici un popor nu 
este mai viteaz ca al nostru şi nu va fi uşor să ne 


biruiţi. De aceea, marele Decebal ne-a trimis să vă 
spunem cuvintul: Pace! Ţara noastră este bogată în 
toate, iar voi aveţi multe lucruri ce ne lipsesc, să fim 
deci prieteni, să facem schimb şi negoţ. Nu ne trebuie 
alte pămînturi şi nici pe vremuri nu am avut nevoie de 
ele; dacă am trecut Dunarisul cu sabia în mînă, dacă 
am pus stăpinire pe Moesia şi Panonia pînă la mare, 
asta am făcut-o numai din pricina nesăbuitului de 
Domițian, care ne provoca. Traian este un mare 
împărat şi o minte luminată cum nu a mai fost, de 
aceea spre binele imperiului său, noi îi propunem pace. 

Longinus tăcu cîtva timp, apoi zise cu gravitate: 

— Este greu să ajungi la război, dar la pace e şi 
mai greu. Lucrul acesta trebuie chibzuit. 

— De aceea Decebal te pofteşte la el, ca să 
vorbiţi şi să judecaţi, iar după ce veţi pregăti totul cu 
de-amănuntul, tu vei putea supune planul împăratului 
Traian. 

— Mi-e teamă că-mi voi depăşi atribuţiunile. 

— Cituşi de puţin, nobile prefect. Decebal are 
mult mai multe speranţe să ajungă la o înţelegere cu 
tine, om de încredere al împăratului, cunoscător al ţării 
şi al poporului nostru, mai ales că împăratul ţi-a lăsat 
mînă liberă în ducerea războiului şi a tratativelor. 

— Sînteţi bine informaţi şi sînt măgulit că regele 
mă răsfaţă cu atita cinste, dar după obiceiul şi legea 
noastră, nu pot hotărî singur şi trebuie să adun 
consiliul oştirii. Miine, la acest ceas, veţi avea 
răspunsul meu. Vreau însă să ştiu ce cale va trebui să 
urmez, din cîte persoane va trebui să se compună 
escorta mea şi dacă nu mă veţi supune la lucruri 
dezonorante legindu-mă la ochi, făcîndu-mi percheziţii 
corporale sau forţindu-mă să destăinuiesc secrete de 
stat? 


O indignare vie se întipări pe chipul venerabilului, 
tarabostar. 


AQ 
oí re VA 


Desarece Longit PU voia să-l ia cu el pe 
bătrînul Senio, Marcellinus îi oferi pe sclavul său 
Crocus, tînăr, viguros şi isteţ. 

A treia zi după vizita lui Susagus în lagărul 
roman, Longinus cu mica lui suită porni în solie. Ca 
locţiitor al comandantului, tribunul Marcellinus îl 
conduse pînă la pirîu cu o centurie de pretorieni. 

Prefectului i se dădu onorul şi în sunete de 
trimbiţe, cu tot lagărul adunat la parapete, acesta 
trecu cu ai săi piriiaşul. 


PARIEA A TREIA 


„Trux vultus, vox fera, verissima Martis imago” 
(Chip înfricoşător, voce neîmblinzită, 

adevărata imagine a lui Marte) 

Ovidiu 


În ciuda asigurării lui Susagus că va călători ca un 
mare general şi nobil senator, solia lui Longinus fu 
searbădă şi lipsită de orice fast. 

Escorta se compunea dintr-o trupă numeroasă 
de călăreţi tăcuţi şi ursuzi care împotriva protocolului 
erau peste măsură de zoriţi. După numai o zi de 
călătorie, Longinus îşi dădu seama, după îngustimea 
drumului întortochiat şi după pustietatea locurilor, că 
traseul fusese înadins ales pentru ca romanii să nu 
vadă nimic din pregătirile dacilor. Era limpede că dru- 
murile mari, pe care se circulă în timpul războiului, nu 


trebuiau văzute, fie că lucrările de întărirea lor erau de 
mare amploare, fie că nu. 

La căderea nopţii au tras la o casă mohorită, 
situată pe domeniul unui tarabosta ursuz. Acesta după 
ce-i întîmpină şi dădu porunca de găzduire, cam în silă, 
plecă şi nu mai reveni. 

Seara, înainte de culcare, încălzindu-se la focul 
unui trunchi de brad, Longinus se întreţinu mult timp 
cu Cappa. Prefectul era nedumerit şi nemulţumit 
totodată. Regele Decebal, din capul locului, îl lămurea 
— ce înseamnă să fii credul şi cît valorează 
promisiunile. 

Lemnul uriaş din vatră trosnea împrăştiind miros 
de răşină. Fumul se înălța către o deschizătură în 
bîrnele negre ale tavanului. 

Focul din vatră dogorea, învăluind odaia în lumini 
roşii, pline de neastimpăr ca şi gindurile celor doi 
romani. Pilpiirile lui jucăuşe zăboveau pentru o clipă în 
panopliile cu arme ciudate, în perii lucioşi al blănurilor 
întinse peste tot, pe vasele înşirate de-a lungul 
poliţelor. Interior misterios ca şi stăpiînii ce-l locuiesc. 
Numai în colţul opus vetrei, acolo unde se ghicea uşa 
masivă de stejar, umbra era deasă, tot atît de deasă ca 
şi în colţul cel mai tăinuit al sufletului prefectului, 
„sancta-sanctorum” în care el îşi păstra amintirea fiului 
său nefericit. 

Numai el ştia că scopul final al acestei solii era 
Lucius, mezinul său drag, nicidecum tratativele de 
pace în care nu credea şi nici nu le dorea, după cum nu 
le dorea nici împăratul. Cum se va descurca, nu ştia 
încă, socotea că timpul le va rezolva pe toate şi-i va 
dicta şi preţul. 

— Fii cu ochii în patru, Cappa. Eşti tînăr şi isteţ, 
cunoşti limba şi obiceiurile lor. Pace nu vom încheia, 


căci regele nu va primi niciodată condiţiile noastre. 
Nimeni însă nu trebuie să bănuiască că sîntem atit de 
sceptici în această privinţă. Ceea ce vom aduce cu noi, 
cînd ne vom reîntoarce, este deocamdată lucrul cel 
mai de preţ: adică starea de lucruri din regatul lui 
Decebal. 

Bătrînul tăcu, zimbind cu amărăciune. Simţi un 
ciudat şi dulce fior la gîndul că după atiţia ani închinaţi 
cu neclintire datoriei, el, incoruptibilul şi neînduplecatul 
oştean, mai are şi o datorie părintească de îndeplinit. 
De fapt, împăratul cu bunătatea-i caracteristică faţă de 
supuşii săi credincioşi nu o dată i-a sugerat ideea că îi 
dă mînă liberă în această chestiune delicată. 

O pală de vînt făcu să răbufnească fumul în 
încăpere şi Cappa, ştergindu-şi ochii de usturime 
murmură o înjurătură. 

— lartă-mă, nobile Gaius! zise şi peste citeva 
clipe adăugă: Mi-e teamă de trădare. Nu ştiu ce 
anume, pun la cale şireţii aceştia dar simt că nu-i de-a 
buna. Pe Hercule neînfricatul, nu ar fi trebuit să mă 
descurajez, dar inima-mi spune că uneltesc ceva ce nu 
intră în capul meu de militar, obişnuit cu anumite 
practici, statornicite de cînd lumea. 

— Aşa se întîmplă cînd te afli printre duşmani. Nu 
trebuie să te mire nimic, Cappa. De multe ori în viaţă 
am trecut prin acest simţămiînt. Solii trebuie să aibă 
doar logică — prea multă imaginaţie strică. 

Lîngă uşă, pe o blană de zimbru, dormea un 
somn iepuresc Asdus. Ilmplătoşat, cu mina pusă pe 
miînerul  paloşului, tînărul avea ceva din figura 
legendară a lui Hercule, pe neînfricarea căruia jură 
Cappa adineaori. Trunchiul din vatră trosni cu putere, 
împroşcind cu răşina-i aromitoare. Asdus se trezi, 


mestecînd somnoros, dar îndată capul îi recăzu şi 
adormi pe loc. 

— E obosit flucăul, zise Longinus privindu-l, dar 
ştie să doarmă milităreşte. Centurioane, cu unul ca tine 
şi ca el, nu mi-ar fi fost frică să mă avint nici în 
împărăţia lui Hades. i 

Drumul parcurs în următoarele două zile nu se 
deosebea întru nimic de acela din ajun. Locurile păreau 
cu  desăvirşire pustii. Lungimea şi  îngustimea 
drumeagurilor, marele număr al cotiturilor şi al 
vadurilor, era cea mai bună dovadă că dacii duceau 
solia pe un traseu ocolit. După informaţiile ce le aveau, 
drumul mare de la Caput Stenarum pînă la 
Sarmizegetusa nu putea să dureze mai mult de două 
zile pentru călări. 

Prin grija gazdelor solii ajunseră, ca din 
întîmplare, în preajma capitalei, noaptea tirziu. Cerul 
era înnorat, mărind şi mai mult obscuritatea. Făcliile 
purtate de către daci smulgeau din cînd în cînd cîte un 
detaliu arhitectonic, mai mult orbind însă pe acei ce ar 
fi vrut să vadă ceva. În stînga drumului apăreau mase 
mari negre, ce ar putea să fie ziduri sau clădiri, dar şi 
acestea se topeau într-o clipă-două, ca nişte fantome. 
În pilpîitul şi fumul torţelor, cavalcada se opri brusc 
lîngă un zid ale cărui contururi se pierdeau în beznă. 
După ce descălecară, solii fură conduşi pe sub bolțile 
unei porţi joase şi înguste, pomenindu-se într-o curte 
de castel nu prea mare, dar bine luminată. Un om înalt, 
slab şi oacheş, îmbrăcat cu eleganţă sobră, cobori 
voios scările şi-l întîmpină pe Longinus cu urări de bun 
venit, într-o latinească impecabilă. Cu această ocazie 
aflară că este Bicilis — secretarul regelui, însărcinat să- 
i primească şi să-i găzduiască. Acest grec, prea plăcut 


şi isteţ la vedere, îşi exprimă regretul că regele chemat 
de treburi urgente lipseşte din oraş, dar nu va întirzia 
să sosească curînd ca să-i dea nobilului Gaius Cassius 
Longinus onorurile cuvenite. Era unul dintre acei 
oameni rari, şi curteni desăvirşiţi, care copleşindu-te cu 
atenţii şi asigurări, nu te lasă să reflectezi. In preajma 
unuia ca Bicilis întrebările se sting pe buze, inutile, 
înlocuite cu soluţii împrumutate, substituite cu abilitate 
propriilor tale gînduri. 

Bicilis îi conduse curtenitor prin coridoare 
luminate de lampadare de bronz pînă la odăile 
rezervate lor, lăsîndu-i în seama servitorilor. 

Longinus îl opri pe Cappa la cină. Il aprecia într- 
un mod deosebit şi îi rezervase în viitor titlul de „ordo”, 
adică prim-centurionul legiunii, care intra din oficiu în 
consiliul militar. 

Spre marea lor mirare li se servi o masă 
îmbelşugată cu mîncăruri alese, familiare gustului latin 
şi stropite cu vinuri de calitate. Asdus şi Crocus cinară 
în odaia servitorilor şi fură ospătaţi din belşug. După 
cină Cappa se retrase în odaia sa, învecinată cu aceea 
a prefectului, iar Asdus, lăsîndu-l pe Crocus singur în 
odăiţa lor, veni să se culce în pragul comandantului. 

Adormiră fără acea presimţire apăsătoare a 
primejdiei ce-i chinuise în ajun, iar zorii zilei îi 
întîmpinară odihniţi şi învioraţi. 

— De mult n-am mai dormit într-un pat mare şi 
moale ca acesta, îi zise Longinus lui Cappa a doua zi, 
— poate chiar prea mare şi prea moale. Acum nu am 
altă dorinţă decit să stau de vorbă cu regele. Avem 
multe de spus unul altuia. 

Dar dorinţa nu i se împlini şi ziua se scursese 
fără ca să fie chemat sau cel puţin vizitat de vreun 
cutrean. Servitorii aveau grijă să nu le lipsească nimic, 


căutînd chiar să le pre-întimpine orice dorinţă. 
Rămiîneau însă muţi la încercările lui Cappa şi Asdus de 
a lega o convensaţie, din care aceştia ar fi putut afla 
sau, cel puţin, deduce ceva. 

In seara sosirii lor, ducînd hainele prefectului în 
încăperea sa, să le dea lui Crocus ca să le curete, 
Asdus se ciocni pe sală de o tînără slujitoare. Fata îl 
săgeta cu privirea şi fugi la treburile ei. Era voinică şi 
avea ochi mari de ciută. Tînărul ostaş în viaţa sa nu 
văzuse o fată mai mîndră şi din clipa aceea îşi pierdu 
liniştea sufletească. 

A doua zi, după ce-şi termină îndatoririle de 
ordonanţă, îl luă pe Crocus şi se duse s-o caute prin 
odăile seivitorilor, la bucătărie, peste tot. Nu găsi fata, 
în schimb, constată că toate uşile ce dădeau în exterior 
erau bine zăvorite. Totuşi, o uşă scundă de la capătul 
unui coridor nu era închisă şi împingind-o văzură o 
scară răsucită în spirală care ducea undeva sus. O 
urcară fără să stea pe ginduri şi se pomeniră pe terasa 
unui turn. Legănaţi de gindul că de acolo de sus vor 
putea vedea ceea ce fiecare din ei ar fi vrut să vadă: 
misterioasa capitală a dacilor, se înşelară căci turnul 
era acoperit, iar din cele două ferestre-arcade nu se 
vedea decit un colţ al curţii prin care pătrunseseră 
deunăzi în palat. 

— Pe toţi sucubii! îi scăpă lui Asdus, sîntem prinşi 
în capcană ca nişte şobolani. 

Atrăgindu-i atenţia asupra unui zgomot 
nedesluşit ce venea din spatele lor, Crocus zise cu 
profundă dezamăgire: 

— Oraşul, pe care visam atita să-l văd, se află în 
partea opusă, acolo unde privirile noastre nu ajung. 
Ascultă! am impresia că aud tropot de cai şi scîrţiitul 
carelor. Auzi sunetele acele surde? Nu pot proveni 


decit de la sonetele ce bat parii în pămînt. Se aude şi o 
trimbiţă! 

Jos, pe coridor, se despărţiră. Crocus se duse la 
treburile lui, iar Asdus se grăbi să-i raporteze lui Cappa 
cele constatate. Pe drum se întiîlni pentru a doua oară 
cu fata din ajun. Îi aţinu calea apucînd-o de mînă. 

— Cine eşti, frumoaso? 

— Dă-mi drumul, că-mi rupi braţul, zimbrule! 

— Nu te las pînă nu-mi spui cum te cheamă. 

Cu toate că arunca în jurul ei priviri pline de 
teamă, fata nu părea sfioasă şi nici nu căuta să scape 
de strînsoare. 

— Multe ai vrea, zimbrule. Lasă-mi braţul că n- 
am să fug! Şi peste o clipă adăugă cu tristeţe în glas: 
La ce bun să-mi ştii numele? În curînd vei pleca şi-l vei 
uita de îndată. 

Dădu să plece, dar se reîntoarse şi atingindu-i 
solzii de pe platoşă, zise încet: 

— Mă cheamă Sama. Cu bine, zimbrule! şi îndată 
fugi sprintenă, rîzînd încetişor. 


Şi a treia zi se scursese monoton în aşteptarea 
vreunei veşti de la regele Decebal. 

— Cappa, întrebă Longinus după cină, ai întrebat 
de ce lîncezim aici, închişi în acest oribil palat? 

— Da, nobile, Gaius, dar servitorii spun că nu ştiu 
nimic. Am insistat, am ridicat glasul, dar este cu 
neputinţă să scoţi ceva de la ei. Sînt amabili şi atit. 

— Bine am mai nimerit-o. Pe Nemessis, parcă n- 
aş avea destulă treabă că-mi pierd timpul aici. 

— Prefecte, nu ţi-am raportat încă. M-am urcat 
din nou în turnul descoperit de Asdus şi l-am zărit pe 
Bicilis jos, în curtea interioară. L-am strigat, dar fie că 


nu m-a auzit, fie că s-a prefăcut că nu mă aude, a 
dispărut peste o clipă. 

— Crezi că se ascunde de noi? 

— Aşa s-ar părea, căci după ce am coborit în 
fugă, ca să-l prind în vestibul, intrase ca în pămînt. 
Cînd am întrebat servitorii unde e de găsit, m-au privit 
ciudat, ca pe un smintit, ca pe unul care are vedenii. 
Crede-mă, vederea nu m-a înşelai pîn-acum niciodată. 

— Te cred, după cum nu-i mai cred pe ei de 
acum înainte. Ciudate apucături au duşmanii noştri, iar 
metodele lor diplomatice îmi sînt cu totul de neînțeles. 

— Eu, prefecte, din toate acestea înţeleg un 
singur lucru — regele te-a momit la el nu pentru 
tratative ci cu un scop, care anume, nu ştiu, dar 
îndrăznesc să mi-l închipui. 

Longinus se schimbă la faţă, cicatricea i se albi şi 
timp de citeva clipe îl privi greu, drept în lumina 
ochilor. 

Centurionul îl cunoştea prea bine ca să nu-şi dea 
seama că suferă, de aceea-i păru rău că-i scăpară 
acele vorbe. Dar într-un tirziu prefectul se stăpini şi-i 
spuse blind: 

— Ce-ţi închipui, Cappa, spune, fără teamă? 

— M-am gindit la fiul tău, care este prizonierului 
lui Decebal. 

— Tu ai dreptate. Acum cînd noi ne frămîntăm 
aici, Lucius al meu, presupun, este „pregătit”, Longinus 
apăsă pe ultimul cuvînt, este pregătit pentru întîlnirea 
cu bătrînul său tală. Cunosc procedeele, de la cele mai 
brutale pînă la cele mai subtile şi-l depling căci toate 
sînt neplăcute. Le cunosc prea bine, pentru că în lunga 
mea carieră de militar şi diplomat, am uzat şi eu de 
ele. Tocmai de aceea nu mă revolt pe soartă, căci 
degeaba m-aş revolta pe o zeiţă oarbă. Totuşi, cînd în 


joc este soarta fiului meu iubit, curajul şi voinţa mă 
lasă. Te rog, Cappa, încordează-ţi toată isteţimea, 
vorbeşte şi cu Asdus, şi caută să afli tot ce se poate 
despre soarta fiului meu. Servitorii din palat trebuie să 
ştie, de aceea sînt servitori. Momeşte-i, dă-le aur, căci 
nimeni nu poate rezista aurului, depinde doar de preţ. 

Prefectul scoase dintr-o cutie o pungă 
voluminoasă. 

— Ţine-o! Aici sînt numai piese străine, nici una 
romană, ca să nu le fie teamă. Dă-le cît cer, în 
schimbul unei informaţii despre fiul meu. 

— Voi face precum mi-ai poruncit, răspunse 
Cappa emoţionat. Ai toată încrederea, nobile Gaius. 

— Îți mulţumesc! Voi adăuga acest serviciu 
personal la nepreţuitele tale servicii aduse patriei, 
Cappa. 

— Nu te gîndi la asta, nobile. 

— Totuşi, poate îl condamnăm pe nedrept pe 
rege, reluă meditativ Longinus. Poate într-adevăr este 
chemat de treburi ce nu suferă întîrziere, doar este un 
conducător de stat?! 

— Se poate, dar în cazul acesta trebuia să-ţi 
aducă scuze, să-ţi ofere distracţii demne de rangul tău. 
Nu să te închidă aici, ca pe un răufăcător. 

— Dar ce sînt oare? zise Longinus ca pentru sine. 
Oare nu sîntem unul pentru celălalt nişte răufăcători? 
La ce bun prefăcătoria şi poleiala? La ce mi-ar folosi 
distracţiile cînd sufletul mi-e sfişiat de îndoieli? Crede- 
mă, Decebal procedează ca un barbar, dar procedează 
bine. Este mai puţină viclenie în actele lui decit în 
actele altor conducători de popoare. 

— lartă-mă, nobile, că te contrazic. Decebal este 
foarte viclean, asta o ştie toată lumea. De ce Sucii şi 
Costobocii nu vor să încheie alianţă cu el? De ce 


Sarmaţii, în afară de cîteva triburi, nu s-au unit cu el? 
Pentru că şi pe vremuri i-a momit, pentru ca să-i 
păcălească mai apoi. De ce a încercat de două ori să-l 
asasineze pe divus Traian? Ciudate practici în 
diplomaţie! La fel şi faptul că te ţine poprit. Toate 
acestea nu se pot explica decit prin faptul că-i fuge 
pămîntul de sub picioare. 

— De ar fi aşa cum zici tu. Dar, voi tinerii vă cam 
pripiţi. Oficial şi eu mă exprim citeodată aşa. De obicei 
una trebuie să spui şi alta să gîndeşti. Te asigur că-l 
stimez mult pe Decebal. Mi-e chiar frică de dirzenia lui. 
Voința cu care-şi apără ţara este de-a dreptul titanică, 
după cum este nemăsurată şi neînfricarea ostaşilor săi. 
Un alt rege, oarecare, din Africa, Asia, Britania sau 
Germania s-ar fi supus de mult, umilit şi redus la starea 
de păpuşă în mîinile noastre.  Pierzîndu-şi 
independenţa, el şi-ar fi păstrat viaţa şi averile. In 
istoria lumii puţini au fost ca Decebal. 

— Este lupta disperării, prefecte, el ştie că-l 
aşteaptă securea călăului în carcera Tullianum. 

— Şi totuşi nu s-a înfricoşat de această soartă 
pentru că nu concepe viaţa decit în libertate. Ca să te 
poţi lupta cu un duşman ca el, trebuie să-l cunoşti şi 
să-l înţelegi. Acum mă are pe mine. Il are şi pe fiul 
meu. Crede-mă, Cappa, că el va şti să tragă foloase din 


asta. 
* 


De cîtva timp, la ora cinei, Aya trecea prin 
încăperile străjerilor. Însoţită de Sutta, fără să 
zăbovească prea mult, ea se interesa de treburile 
oamenilor, gusta din miîncarea lor şi le lăsa din cînd în 
cînd cîte un ulcior pîntecos de vin. 


Însuşi tarabosta avea acest obicei şi dacă se 
întîmpla să nu poată veni, îl trimetea pe Nando. Acum, 
cînd erau amindoi plecaţi, era firesc să vină Aya. 

Au trecut şase zile de la plecarea lui Piros şi 
seara, după ce s-au întors de la cina străjerilor, 
dezbrăcîndu-şi stăpînă, slujnica îi zise cu necaz: 

— Stăpină, iartă-mi îndrăzneala, dar nu se mai 
poate aşa. 

— Ce-i cu tine? Ce să nu se poată? 

— Nu se cade ca tu, fiică de mare tarabosta, să 
te arăţi printre neciopliţii aceea, care-şi rîd de tine şi-şi 
bat joc de slăbiciunea ta. Oare n-ai băgat de seamă 
cum le sticlesc ochii după ulciorul cu vin? 

— Sutta, nu te amesteca! Cum îndrăzneşti să 
judeci faptele mele? 

— Dacă ţi-am greşit cu ceva bate-mă sau pune 
să mă bată străjerii tăi, dar tot nu voi tăcea. Stăpinul 
are încredere în mine şi m-a pus să veghez asupră-ţi. 
Dacă îndrăznesc să mă amestec în treburile tale asta o 
fac din dragoste şi recunoştinţă. Mi-e teamă pentru 
tine şi în acelaşi timp, pentru mine. 

— De ce să-ţi fie teamă? 

— Marele tarabosta poate să mă izgonească 
pentru că nu am vegheat bine şi te-am lăsat să faci 
ceea ce nu trebuie. 

Aya se deşteptă parcă din visul ei: 

— Sutta, mă iubeşti? 

— Te iubesc mult, stăpînă. Parcă tu nu ştii? 

— Unii spun că nu poţi avea încredere în nimeni, 
eu însă am avut-o şi în tata şi în Sofronos şi în Piros; o 
am şi în tine. Sufăr mult, Sutta. Nu ţi-am spus pîn-acum 
pricina suferinţei mele, pentru că mi-era frică pînă şi de 
ginduri. Numai lui Piros i-am spus înainte de plecare, 
căci altfel nu se putea. 


— Vezi, stăpînă, zise Sutta cu dojana, unui străin 
I-ai spus iar mie, slujnicei tale credincioase, nu. 

— Nu puteam altfel. Piros a plecat cu taina mea 
şi înainte de a pleca am avut nevoie de ajutorul său. 
Este adevărat că această taină putea fi mai degrabă 
încredinţată unei femei. 

— Eşti îndrăgostită! exclamă Sutta. Citeva clipe 
se priviră în tăcere. 

— Cine e, stăpină? 

Aya îşi acoperi faţa cu miinile. 

— Nu, nu pot... 

— Descarcă-ţi sufletul! Asta o să te uşureze. 
Dacă ţi-e teamă, pot să-ţi jur pe ce vrei că nu voi spune 
nimănui, cît voi trăi, taina ta. 

— Nu e nevoie să-mi juri. Taina mea e atit de 
grozavă, încît însăşi grozăvia ei este cel mai bun lacăt 
pentru gura ta. Îl iubesc... pe Lucius, romanul. N 

Înfricoşată, Sutta rămase cu mîna la gură. Într-un 
tirziu întrebă încet, aproape în şoaptă: 

— Ce nenorocire! Niciodată nu mi-ar fi trecut prin 
cap, de altfel ca nimănui în această cetate. Ce-i de 
făcut, stăpină? Dragoste pentru un duşman al 
neamului — aşa ceva nu se poate?! 

— Ştiu şi nici nu vreau să se poată. Vreau doar 
să fie fericit, să-i redau libertatea. 

— Stăpină, ţi-a venit un gind nebun de tot. 
Fereşte-te, leapădă-te de el pînă nu e tirziu, pînă nu se 
întîmplă o nenorocire! 

— Nu, zise Aya cu hotărire, trebuie să-i redau 
libertatea. După asta, tata poate să mă şi omoare. 

— Mai întîi mă omoară pe mine. Pe tine te mai 
poate ierta, îi eşti fiică. 

— O să iau totul asupra mea. Tocmai de aceea 
nu ţi-am spus nimic pîn-acum. Singurul lucru ce-ţi cer 


este să-mi duci şi miine un ulcior de vin în odaia 
străjerilor. Îţi făgăduiesc că-l vei duce pentru ultima 
oară. 

— Ce ai de gînd, stăpînă? Mă cuprinde teama. 

— Nimic rău, Sutta. N-am să omor pe nimeni, 
doar că am să fierb vinul cu nişte buruieni, ca străjerii 
mei credincioşi să doarmă buştean, pină-n zori, cînd 
totul se va sfirşi pentru mine. 

A doua zi dis-de-dimineaţă, trimise să-l cheme pe 
Filimon la ea. Acest om o încurca. Cu frica ce i se 
cuibărise în suflet, de cînd sosise arhitectul cu ceata 
lui, vedea în jurul ei numai iscoade. 

— Cu ce îi pot fi de folos nobilei Aya? întrebă 
Filimon apărînd în prag şi, după ce fu poftit să şadă, 
adăugă: Îţi aduci aminte că te-am rugat în ziua sosirii 
mele, să dai odaia lui Piros şi încă una, învecinată cu 
ea, pentru oamenii mei! 

Aya îl privi un timp, cîntărind foloasele ce le-ar 
putea trage din noua stare de lucruri. 

— Tocmai pentru asta te-am chemat, meştere 
Filimon, dar n-ai avut răbdare să-ţi spun ce hotărîre am 
luat. 

— lartă-mă, zise jenat dar cu bucurie Filimon, nu 
voiam să te supăr dar vine iarna, alaltăieri a nins, 
astăzi  fulguieşte. gerul poate să se lase pe 
neaşteptate. 

— Ştiu, şi sînt răspunzătoare de sănătatea 
tuturora, de aceea îţi poruncesc să te ocupi de asta. 
Începe cu odaia prizonierului. Trebuie întărită bine şi 
pregătită pentru o iarnă grea. Vreau ca pină-n seară să 
fie gata, iar pîn-atunci să-l muţi în fosta odaie a lui 
Piros. Porunceşte oamenilor să se apuce de treabă. 

Bătu din palme şi cînd în prag apăru slujnica, 
zise: 


— Sutta, te vei duce cu meşterul Filimon să muţi 
lucrurile prizonierului în odaia vecină. 

— iți mulţumesc, nobilă Aya! Aflind că le dai 
odăile, oamenii mei vor lucra cu sîrg şi pină-n seară 
totul va fi gata. 

Făcu o plecăciune adincă de tot, ca să nu i se 
vadă bucuria din priviri. 


În dimineaţa aceea Lucius se trezi cu inima grea. 
Aruncă o privire în oglinda de bronz. O barbă de 
sălbatec îi năpădise faţa; pletele i-au crescut şi-i 
cădeau pînă aproape de umeri. Intinse mîna ca să bată 
în uşă, să-i deschidă paznicul, dar balamalele scîrţiiră 
şi în prag apăru Sutta cu Filimon. 

— Salve, tribune! avem poruncă să te mutăm 
pînă-n seară în odaia vecină, căci vrem să ţi-o reparăm 
pe a ta. Cu aceste cuvinte, Filimon îi făcu semn cu 
ochii că totul merge bine. 

— Te salut, meştere Filimon! Dacă aşa este 
porunca, sînt gata s-o îndeplinesc. 

— Să trecem deci dincolo, tribune, iar fata asta o 
să strîngă şi o să aducă lucrurile tale. 

— Ale mele? glumeşti pesemne. Nu-i nimic de-al 
meu aici. 

Urmat de Filimon, Lucius trecu în odaia vecină. 
Meşterul nu închise uşa ca să nu dea de bănuit. 

— Nu avem timp de pierdut, zise repede în 
şoaptă, ascultă şi ţine minte. Miine la miezul nopţii să 
fii treaz şi îmbrăcat. Totul este pregătit. Nu pot să mai 
aştept căci poate să se întoarcă Nando sau altcineva, 
cu care nu-i de glumit. Nu vom escalada zidul, am găsit 
o portiţă secretă care printr-un gang subteran ne va 
scoate în vale, la baza stîncii celei mari. Caută să te 


mişti mai mult pîn-atunci ca să-ţi destinzi muşchii. Să 
ne ocrotească zeii pînă miine! 

— Stai o clipă, prietene. Vreau să-ţi spun o taină. 
Buna noastră stăpină Aya vrea şi ea să-mi redea 
libertatea. Nu te minuna! Nu am timp să-ţi explic 
acum. Trebuie să acţionaţi împreună, va fi mai uşor. 

— Ce întorsătură neplăcută! Ai încredere în ea? 

— Absolută. Ea mă iubeşte. Sună ciudat, dar 
acesta este adevărul. Bagă de seamă — vine Sutta. 

Fata intră cu o legătură mare în braţe. Lucius 
stătea pe laviţă, lîngă vatră, iar Filimon se prefăcea că 
cercetează lemnăria uşii. 

— Mai ai lucruri de adus? o întrebă. 

— Da, mai am, răspunse fata şi plecă. 

— Tribune, pentru numele lui Zeus Olimpianul, 
să nu-ţi tunzi barba. Ne vom îmbrăca în haine de daci 
şi trebuie să fim bărboşi. 

— N-am să uit nimic din ce mi-ai spus. 

— Tribune, nu-mi place amestecul Ayei. N-am 
avut niciodată încredere în femei. Va vroi, pesemne să- 
şi ia rămas bun de la tine. Asta adaogă la splendoarea 
clipei, dar emoţionează, împrăştie gîndurile tocmai 
atunci cînd ele trebuie să fie adunate. Trebuie 
neapărat să vorbesc cu ea? 

— Vorbeşte fără teamă şi cum va hotărî, aşa să 
fie. 

— Mă duc chiar acum. Voi căuta s-o conving să 
nu se amestece, pentru binele ei. La daci asta se 
pedepseşte necruţător. Tot devotamentul meu, 
tribune! 

Lucius îi întinse miinile şi i le strînse pe ale lui cu 
putere. 

— Vom fi prieteni, Filimon! Gestul tău nu-l voi 
uita niciodată. 


Sutta reveni, îşi puse sarcina jos şi zîimbind, 
scoase din sîn un mic răvaş; i-l întinse pronunţind un 
singur cuvînt: „citeşte”! 

După ce slujnica plecă, prizonierul închise uşa şi 
citi scrisoarea. 

„La noapte, la al doilea cintat al cocoşilor, voi 
veni cu tot ce trebuie ca să poți fugi. Fii treaz şi gata 
de plecare. Paznicii vor dormi, iar cîinii vor fi închişi la 
capătul celălalt al cetăţii. Mă va însoți Sutta şi te voi 
îndrepta pe drumul cel bun. Zalmolxis să te aibă în 
pază şi să-ți călăuzească paşii către ținta ta!” 

După ce termină de citit, Lucius simţi, spre 
nedumerirea sa, că de acum înainte nu mai poate uri, 
nici măcar dispreţui, un neam care a putut să dea 
naştere unei fiinţe ca Aya, că nu va mai fi în stare să ia 
parte cu sînge rece la distrugerea acestui neam, numai 
pentru că a îndrăznit să se împotrivească superbei 
Rome. 

Pe urmă îşi dădu scama că prietenii, în zelul lor 
de a-l salva şi fără să ştie unul de altul, au fixat două 
zile diferite pentru evadare. Faptul îl nelinişti. Ce să 
facă? Dacă Filimon nu se va înţelege cu Aya? Dacă ea îl 
va întemniţa, neavînd încredere în el pe temei că este 
trădător? 

Şi întrebările urmară una după alta. 

Îngrijorat şi ros de îndoială, Filimon o căută pe 
Aya. Rămas între patru ochi cu ea, o privi cercetător. 

— Vrei să-i redai tribunului libertatea? o întrebă 
fără ocolişuri. Şi înainte ca fata să-şi revină, căutînd să- 
şi potolească bătăile inimii, continuă, liniştit de emoția 
ei. 

— Nu-ţi fie teamă, chiar el mi-a spus-o. Şi eu am 
venit ca să-l ajut să evadeze. Dacă pleacă de unul 
singur nu prea are sorţi de izbîndă. 


— Prin urmare, zise fata, prin urmare eşti un 
trădător? 

— Nu mă judeca atît de aspru. Mi-am dăruit 
inima şi braţul lui Decebal, dar nu m-a înţeles. In loc să 
mă folosească ca arhitect, m-a trimis să spionez printre 
romani. l-am spus că treaba asta nu e pentru mine, că 
nu sînt făcut pentru aşa ceva, el însă mi-a ris în faţă şi 
mi-a spus: „Du-te unde te trimit! Dacă ai devenit 
trădător, fii pînă la capăt.” Peste o lună am fost prins, 
torturat şi pus în lanţuri pe o galeră romană. Numai 
graţie lui Gaius Longinus, tatăl prizonierului tău, am 
scăpat, dar i-am jurat că mă voi întoarce la Decebal şi- 
mi voi da viaţa la nevoie, ca să-i salvez fiul. 

— Te voi pune în lanţuri şi te voi tortura şi eu! 
spuse Aya sculindu-se brusc în picioare. 

— Ce rost are să ne ascundem unul de altul, îi 
răspunse Filimon cu amărăciune. Avem acelaşi ţel. 
Trimite-o pe Sutta la Lucius să-i scrie cîteva cuvinte 
liniştitoare. 

— Ce mi-ar dovedi asta? Ce dovezi i-ai adus că 
te-a crezut? 

— O, eşti mai deşteaptă decit te-am crezut, te 
admir! lată dovada! şi întoarse pe deget un inel ce-l 
purta cu pecetea înăuntru. Sint inițialele prefectului 
Longinus. Lucius, fiul său, le cunoaşte bine. 

— Inelul l-ai fi putut fura ori găsi pe undeva! 

— Pe Zeus Olimpianul, ce folos aş fi avut 
trădîndu-vă? Gindeşte-te, Lucius este robul lui Decebal, 
care poate oricînd să-l ucidă fără să recurgă la astfel 
de complicaţii. lar tu ce amestec ai? Doar nu eşti o 
persoană de care depinde soarta statului. Dacă nu mă 
crezi nici acum, priveşte: 

Filimon aruncă stola de pe umeri şi sfişiindu-şi 
tunica îşi dezgoli spatele. 


— Vezi urmele acestea proaspete de bici? Numai 
pe o galeră romană se pot căpăta, căci nicăieri pe 
lume nu sînt astfel de bice. 

Aya îşi lăsă capul în jos. 

— Zeii să vă ocrotească pe amindoi! Dar nu te 
voi lăsa să pleci cu el decît după ce îmi vei jura că nu 
vei călăuzi oştile romane spre cetatea tatălui meu şi că 
vei uita că ai fost vreodată aici! 

— Toată cinstea şi respectul meu pentru fiica lui 
Diaies. Împăratul Traian nu va avea de luptat numai cu 
bărbaţii. 

Filimon se lăsă într-un EREI, şi jură solemn. 


Lucius nu-şi mai găsea astîmpărul. Se sculă. Îşi 
răcori obrazul cu apă rece, îşi pieptănă părul şi barba şi 
se duse la fereastră. Cerul era acoperit de nori 
plumburii. Părea aproape negru alături de zăpada 
proaspăt aşternută în ajun. 

Două  mogildeţe se desprinseră din umbra 
zidului. Tresări, erau paznicii. Mergeau bălăbănindu-se 
şi vorbind mai tare ca de obicei. Unul dintre ei scapără 
de mai multe ori din amnar, înjurînd. Pîn-la urmă 
aprinse o torţă şi se îndreptă spre celula prizonierului. 
Lucius se retrase repede de la fereastră şi se lungi pe 
laviţă, trăgindu-şi cojocul pînă peste bărbie. In curînd, 
în pătratul ferestrii apăru un chip bărbos. Mormăind 
ceva în limba lor, paznicii încercară zăvoarele şi se 
depărtară rizînd. 

Lucius se postă din nou la fereastră. De cînd cu 
frigul, oamenii dormeau în corpul de gardă. Nu se 
vedea ţipenie. Cîinii bămăiau a pustiu. Le era frig ori 
foame, căci în lătratul acela era ceva mişcător de trist. 
Timpul se scurgea înfiorător de încet. Pe urmă, în 
liniştea nopţii, se auzi un schelălăit şi Lucius văzu o 


umbră de femeie care ducea ciinii după ea. 
strecurindu-se uşor de-a lungul zidului spre casa 
tarabostarului. 

O linişte neobişnuită se aşternu peste cetate. 
Părea că în aşezarea asta mare nu mai sălăşluieşte nici 
o fiinţă în afară de el. Şi firea parcă amorţise. Ba nu! 
Cînta cocoşul. Un altul îi răspunse pe un glas mai 
subţire. „Acum, acum! îi scanda inima. Acum trebuie 
să vină! Şi dacă totuşi n-o să vină? Nu se poate, 
trebuie să vină. Şi totuşi dacă n-o să vină, ce-i de 
făcut?” 

Trecîndu-şi mîna peste fruntea înfierbintată de 
gînduri, se potoli, mustrîndu-se pentru pripeala sa. 

„Dar, iată-i! Vin!” Abia desluşi trei mogildeţe 
îmbrăcate în alb. Au trecut deja de cişmea. 

Fără să ştie de ce, luă cojocul de pe laviţă, îl 
puse pe umeri, apoi îl aruncă şi veni iar la fereastră. 

lată-i la cîţiva paşi. Ghicindu-i chipul în cadrul 
ferestrei, Filimon îi făcu semn cu mîna. In sfîrşit, lacătul 
s-a deschis scîrţiind, zăvoarele s-au tras şi tustrei s-au 
strecurat înăuntru. 

— Salve, tribune! Să ne fie cu noroc! zise Filimon 
cu voioşie şi apucînd tolul de pe laviţă, astupă cu el 
fereastra. Aprinde opaițul! 

În cercul gălbui de lumină apăru chipul Ayei. Era 
de o paloare neobişnuită şi cu toată dirzenia întipărită 
pe el, avea ceva sfişietor. Dintr-o pornire sinceră şi 
caldă Lucius se apropie de fată şi-i întinse miinile. Ale 
ei erau reci şi tremurau uşor. 

— Îţi mulţumesc, Aya, şi nu ştiu cu ce voi putea 
să răsplătesc nobila ta pornire. Bucuria însă mi-e 
umbrită de gîndul că din pricina mea te paşte cine ştie 
ce primejdie. 


— Nu-mi mulţumi, Lucius, aşa a vrut marele 
Zalmoxis. El toate le trimite spre încercarea sufletelor 
noastre. Işi retrase cu părere de rău miinile dintr-ale lui 
şi adăugă grăbită: Poate ne vom mai întiîlni cîndva, 
undeva, dar piîn-atunci nu avem timp de pierdut. 
Filimon a pregătit şi a prevăzut totul. Acum el este 
acela care te va conduce, prin altfel de primejdii. 

Aya se aşeză pe un colţ al laviţei, cu Sutta în 
picioare lîngă ea, amîndouă grave şi îngîndurate, iar 
Filimon desfăcu o legătură. 

— Tribune, puneţi acest pieptar din piele de 
zimbru căci nu putem căra scuturile cu noi. Pentru tine 
am luat un arc şi o tolbă plină cu săgeți. Eu prefer o 
praştie bună căci am fost cîndva prăştier. 

Apoi se încălţară în tăcere cu nişte opinci moi şi 
călduroase, se  încinseră cu două săbii dacice, 
încovoiate la virf, îşi aruncară pe umeri două dulămi 
albe, îşi puseră pe cap căciuliţe şi luînd de jos cite o 
desagă cu merinde, se opriră în mijlocul odăii. 

Aya îi privea minunîndu-se. Nu-i venea să creadă 
că sînt romani. Parcă se făcuseră mai îndesaţi, mai 
aşezaţi, mai încruntaţi la chip, ca nişte daci adevăraţi. 
Oare numai haina-l face pe om, oare numai haina 
şterge deosebirile între neamuri? Ce bine ar fi să fie 
aşa, căci atunci n-ar mai fi războaie, n-ar fi atita 
prăpăd în lume. Din păcate sub straiele acestea de 
daci bat două inimi de romani, care de abia aşteaptă 
să-şi revadă fraţii de neam şi de arme. 

— Sîntem gata, nobilă Aya, zise grav Filimon, zeii 
să te aibă în pază! 

Cu aceste cuvinte stinse opaițul, ridică ţolul de la 
fereastră şi după ce privi cu băgare de seamă prin ea, 
deschise uşa. 


leşind, Lucius se lovi de Aya şi-i cuprinse cu grijă 
umerii. Fata stătu o clipă locului şi cînd Sutta ieşi în 
urma lui Filimon, îşi aruncă braţele pe după grumazul 
tribunului şi-l sărută sfios. 

— Vreau să rămîn cu amintirea asta, nu te 
supăra, Lucius. 

Tribunul o cuprinse şi o sărută pe amindoi ochi. 

— Fii binecuvintată, Aya! N-am să te uit 
niciodată! Te voi păstra mereu în inima mea! Se opri o 
clipă jenat, apoi,  hotărindu-se, adăugă: Dacă, 
păzească-te zeii, vei cădea în mîinile romanilor, spune- 
le că te afli sub ocrotirea mea şi a tatălui meu. Rămii 


cu bine, Aya! 
* 


Şase zile s-au scurs fără ca situația să se 
schimbe. Cu toate asigurările primite de la mai marele 
servitorilor că regele trebuie să sosească cît de curînd, 
regimul de domiciliu forţat nu se îndulcise. La 
întrebările lui Cappa de ce nu li se dă voie să se plimbe 
în afara zidurilor palatului, i se răspundea că în această 
privinţă nu au nici o dispoziţie. 

Longinus devenise irascibil. Cappa umbla negru 
de furie, îşi permise chiar să răcnească la acel 
„magistru al curţii” cum îl poreclise în bătaie de joc. 
Bineînţeles, omul nu avea nici o vină; nu era decit un 
umil servitor, care nu putea să facă nimic de capul său. 

Dar, ce era mai ciudat în această lume ciudată, 
era că aceşti slujitori „molii şi rustici”, după expresia 
prefectului, nu se înflăcărau la vederea aurului. Cappa, 
bunăoară, nu putu să-şi închipuie că aşa ceva este 
posibil. Mituirea şi cumpărarea conştiinţei omeneşti era 
un fenomen foarte frecvent pe teritoriul imperiului 
roman şi mai ales în Orient. Era firesc ca toţi — de la 
stăpîn la sclav — să întindă mîna fără ruşine şi 


remuşcare, oferind în schimb marfa odioasă a trădării 
secretelor încredințate. Cei mici o vindeau ieftin şi fără 
mofturi, cei mari — cu emfază şi scump. 

Prima încercare a lui Cappa a fost cu totul 
stupidă. A întins unui servitor, care i s-a părut mai 
desgheţat, un galben, făcîndu-i cu ochiul semn să vină 
la el, dar omul a luat moneda, s-a înclinat cu demnitate 
şi s-a dus la treburile lui. Formula binecunoscută, de 
astă dată nu s-a potrivit de loc. Descumpănit, Cappa 
era gata să-i ia pe rînd, cu speranţa că va da de unul 
mai coruptibil, dar un eveniment cu totul neaşteptat l-a 
oprit în loc. 

Singurul care nu se plictisea şi căruia situaţia 
asta începuse să-i placă, era Asdus. Mai întîi din 
întîmplare, apoi din dorinţă din ce în ce mai arzătoare, 
el o căuta pe Sama — slujnica cea frumoasă. 

În dimineaţa zilei a şaptea uşa camerei lui Asdus 
se crăpă şi după ce Sama văzu că sclavul Crocus 
lipseşte, se strecură înăuntru şi trase zăvorul. Asdus 
alergă la ea şi o cuprinse în braţe, dar ea îl îndepărtă 
încetişor şi trăgîndu-l în colţul cel mai îndepărtat al 
odăii, îi şopti cu glasul întretăiat de emoție: 

— Zimbrule, acum două zile m-ai rugat să aflu 
ceva despre fiul tarabostelui tău, acela care era 
surghiunit în cetatea lui Diaies. 

— ŞI, ai aflat? Vorbeşte, Sama, vorbeşte! 

— Am aflat, dar mi-e frică grozavă să-ţi spun. 

— Să nu-ţi fie teamă! Mai degrabă mă las jupuit 
de viu decit să te trădez. 

Sama se mai codi un timp, apoi zise dintr-o 
suflare: 

— Ştii, noi servitorii de la palat auzim multe. Pe 
aici trec mulţi oameni de vază şi mai mărunţei, iar 
slujitorii lor mănîncă şi dorm la noi. Seara la o ulcică de 


vin li se dezleagă limbile. Noi femeile nu avem ce 
căuta printre bărbaţi, dar unele află de la soţii lor, 
pricepi? 

— Dar spune o dată ce-ai aflat! 

— Aseară au venit nişte zidari greci şi traci care 
lucrează la cetatea lui Diaies şi au stat de vorbă cu 
tarabosta Bicilis. l-au spus că nu mai au şef şi nu ştiu 
ce să facă. Stai, zimbrule, nu mă zgilţii căci tu nu ştii 
despre ce este vorba. Filimon, un roman fugit de pe la 
voi, mare meşter de cetăţi, a lăsat-o baltă şi a fugit cu 
fiul bătrînului tău tarabosta. 

— Cum vine asta? vrei să zici că meşterul Filimon 
a fugit cu fiul prefectului, cu prizonierul? 

— Da, chiar aşa. 

— Unde? Spune, nu mă înnebuni! 

— Cum unde? Acasă la el. 

— Păi casa lui e la Roma. 

— Atunci la Roma a fugit. 

— Cum la Roma. Ştii tu undei Roma? Tu le cam 
încurci. Sama. 

— N-am încurcat nimic. Tu eşti tare de cap ca un 
zimbru. 

— Poate a fugit la ai lui, în lagărul roman? 

— Întocmai, la ai lui. 

— Dacă ar fi aşa cum spui tu, ar fi grozav. 

— Aşa e, dragule, aşa e! 

— Şi cînd s-a întîmplat asta? 

— Chiar a doua zi după ce aţi picat voi. Cu 
aceste vorbe Sama îi luă capul între miini şi lipindu-şi 
gura de urechea lui, îi şopti atit de încet că abia o 
auzea: Cică regele tocmai se pregătea să trimită după 
prizonier. 

— Prea aduce a basm întimplarea asta. O fi 
adevărată. Sama? 


— Dar nu-mi arde de glumă, zimbrule. Ţi-am 
spus ce am auzit şi i-am văzut pe zidarii aceia; erau 
tare speriaţi, săracii. Nu-i de glumă cu toate astea, să 
ştii. Tarabosta Bicilis i-a adunat atunci pe toţi aceia 
care au vorbit cu zidarii şi a jurat pe numele sfint al lui 
Zalmoxis că-i va omori pînă la unul dacă nu-şi vor ţine 
gura. 

— Şi totuşi ai aflat? 

— Am aflat pentru că mai rugat tu. Acum ce o fi, 
o fi! Asdus o strînse cu duioşie la piept şi deodată 
întrebă îngrijorat: 

— Dar, dacă i-a prins pe fugari? 

— Da de unde, pe aci le-a fost drumul! 

— Pe Mithra cel veşnic, nemaipomenit! şi 
ştergîndu-şi năduşeala, adăugă: Îţi mulţumesc, îţi 
mulţumesc mult! Mă duc de îndată să-i raportez 
prefectului. 

Dar Sama păli şi punîndu-i mîna pe gură, se rugă 
înfricoşată: 

— Să nu-i spui, zimbrule! Dacă ţii la mine să nu-i 
spui. Dacă se află, mă omoară! Mă aruncă în prăpastie. 
Jură-mi pe Zalmoxis că nu-i vei spune nimic! 

— Trebuie să-i spun, înţelege-mă, doar este 
vorba de fiul său. Nu pentru mine te-am rugat să afli. 

— Atunci cu mine cum rămîne? zise trist, 
îndepărtîndu-l uşurel. Să ştii că mă aruncă în prăpastie! 

El însă o cuprinse şi dezmierdind-o, îi şopti cu 
pasiune: 

— N-o sa cadă nici un fir de păr de pe capul tău, 
Sama. căci nimeni n-o să afle niciodată nimic. Tu nu-l 
cunoşti pe prefect; pe cuvintul său poţi să te bizui. 

— Atunci pune-l pe el să jure că nu mă va trăda. 


— E prea mare ca să îndrăznesc să-i cer aşa 
ceva. dar îţi jur pe Mithra şi pe Zalmoxis al vostru că n- 


am să-i spun cine mi-a povestit toate acestea. 
A 


— Soarta mă răsfaţă, Cappa. În sfîrşit, mi-a ieşit 
zarul cel mare. Acum cînd Lucius e liber, nu-mi mai 
pasă. Decebal poate să crape de necaz. li voi pune 
condiţiile noastre şi voi pleca. 

— Da. prefecte, altceva mai bun nu poţi să faci. 
Dacă fiul tău era o momeală la care vroia să te prindă, 
atunci el n-o mai are. 

— Athena-Pallada fie slăvită! Mă simt uşurat şi 
simt cum cresc forţele în mine. Acum pot să ridic glasul 
şi să-l sfidez pe rege. 

— Îndrăznesc să-ţi dau un sfat, nobile Gaius. 

— Indrăzneşte. Cappa! 

— Nu întinde coarda prea tare! Decebal e tare 
aţiţat. Ti-am spus că e viclean, dar n-ai vrut să mă 
crezi. Păzeşte-te de el! 

— În limitele bunei cuviinţe, Cappa, doar n-o să 
ne certăm ca nişte grăjdari?! 

— Dar mai ales să nu simtă că ştii despre 
evadarea fiului tău. 

— Cred că asta nu are acum o importanţă atit de 
mare. 

— Ba da, prefecte. Este în joc viaţa noastră a 
tuturora. Mai bine să te prefaci neştiutor şi să-ţi bazezi 
neclintirea pe virtutea romană. Să creadă că interesele 
statului precumpănesc pe acelea ale tatălui. 

Longinus tresări şi-l scrută cu o privire ageră. 

— Crezi că o să meargă atit de departe? 

— Da, cred! Fata care i-a dezvăluit lui Asdus 
secretul este o slujnică din palat şi o vor omori cu 
siguranţă dacă vor afla că nesocotise porunca dată. 


Nu-l vor cruța nici pe Asdus, învinuindu-l că e iscoadă. 
El va fi primul al cărui cap va cădea. 

— Asdus? Vai mie! Nu voi fi tocmai eu călăul lui! 

— Tocmai de aceea nu trebuie să-l înfurii pe 
rege. Prea mult şi-a bazat el manevrele pe fiul tău. Sint 
sigur că va continua să se prefacă şi-şi va juca bine 
rolul. Dacă nu-l mai are pe fiul tău, are cel puţin 
cinvingerea că tu nu ştii nimic şi va căuta să stoarcă 
folos din asta. 

— Bine, Cappa. Acum adu-mi-l pe Asdus! 

Longinus îşi exprimă recunoştinţa dăruindu-i lui 
Asdus o sută de galbeni, aproape jumătate din ce luase 
cu el în călătorie. 

Fostul cărăuş trac nu ar fi cîştigat în toată viaţa 
lui atiţia bani, de aceea ieşi zăpăcit şi uluit, dar după 
amiază cînd se întîlni cu Sama, îi întinse punga grea şi-i 
spuse: 

— Banii sînt ai tăi, de aceea ti-i dau. Păstrează-i 
bine pînă se va termina războiul. Te voi căuta şi dacă 
soarta nu ne va fi potrivnică, ne vom găsi, căci drept 
să-ţi spun — o altă nevastă nu-mi doresc. lar dacă îmi 
va fi scris să mor, ori nu ne vom mai întîlni niciodată, 
atunci să ai o zestre frumoasă. 

— Nu-mi trebuie bani. Pe tine te vreau, zimbrule, 
Şi te voi urma oriunde. 

— Uşor de zis, Sama. Noi vom pleca de aici 
escortaţi după cum am şi venit. Poate ne va ajuta 
norocul şi ne vom întîlni. Pîn-atunci ţine banii; la tine n- 
o să-i caute nimeni. 

— Bine, zimbrule, o să-i păstrez pentru noi, căci 
nici eu nu-mi doresc un alt bărbat. Am să fug la 
romani. Părinţii mei au un petec de pămînt lîngă 
Acidava; am să cer voie să-i văd, aşa cum am făcut în 
fiece primăvară şi pe urmă am să văd eu ce am să fac. 


În ochii ei Asdus văzu atita hotărîre că nu mai 
zise nimic. Era om simplu şi nu-i plăcea să scornească 
adînc în suflet şi nici să se gindească la ce va fi în 
viitor, de aceea lăsă în seama întîmplării descurcarea 
acestor treburi. 

Afară viscolea şi se lăsase un ger năpraznic. 
Timpul se scurgea lînced printre zidurile palatului, cînd, 
deodată, se împrăştie vestea reîntoarcerii lui Decebal. 

Curînd după aceea, însoţit de cîţiva ostaşi din 
gardă, Bicilis se prezentă la Longinus şi-l pofti la rege. 
Prefectul voi să-şi cheme însoțitorii şi se interesă de 
procedura legată de eticheta curţii, dar grecul îi tăie 
vorba, prea puţin curtenitor, zicîndu-i că deocamdată 
este vorba de o întrevedere particulară, care nu obligă 
la formalităţi nici una din părţi. 

Uimit, Longinus îl urmă şi după ce fu condus sub 
escortă într-o altă aripă a palatului, fu introdus într-o 
sală nu prea mare, în care se afla Decebal cu cîţiva 
curteni. 

Dintr-o privire ageră prefectul recunoscu pe 
Susagus, sfetnicul care conduse delegaţia la Caput 
Stenarum şi pe încă vreo doi ce-l însoțeau atunci. I 
recunoscu şi pe Vezina, pe care îl biruise la Arutela. 

Apropiindu-se de jilţul regesc, Longinus se înclină 
cu demnitate şi-l salută pe Decebal în numele 
poporului roman şi al împăratului. 

Regele nu-i răspunse, doar îl pofti cu un gest să 
ia loc pe un scaun pliant aşezat la picioarele jilţului 
său. 

Văzindu-l îngîndurat şi încruntat, Longinus nu 
prevedea o discuţie plăcută. Regele nu părea a fi prea 
vorbăreţ şi nici curtenitor. Prefectul, la fel ca şi fiul său 
Lucius, acum o jumătate de an, îi cerceta în grabă 
chipul, căutînd să-i citească gindurile sub fruntea 


înnegurată, înaltă şi largă, să-i ghicească pornirile în 
pumnii încleştaţi pe minerele jilţului, să-i simtă voinţa 
în lumina ochilor stinse de pleoape grele, ascunsă în 
încleştarea gurii viguros tăiate. Constată însă că acest 
chip bărbătesc, voluntar, încadrat de o barbă deasă, 
castanie, uşor încreţită, cu ochii mari umbriţi de 
sprincene stufoase, aduce mult cu chipul lui Zeus 
Olimpianul aşa cum l-a dăltuit Phidias, la fel de măreț, 
la fel de enigmatic. 

În cariera sa, Longinus văzuse mulţi conducători 
de popoare şi fiecare i s-a părut criticabil din punct de 
vedere fizic. Adeseori prinții şi regii i se părură, sub 
masca majestăţii lor, slabi sau caraghioşi, meschini ori 
fanfaroni. Unul ca Decebal nu i-a fost dat încă să vadă, 
era întruchiparea voinţei şi a dirzeniei, a puterii ce se 
impune, a majestăţii ce nu putea să nu insufle respect 
şi teamă. Şi atunci îi veni în minte, fără voinţa lui, un 
vers al  nefericitului Ovidiu, mort undeva pe 
meleagurile acestea;:,,Trux vultus, vox fera, verissima 
Martis imago.” 

În prelungita sa tăcere, regele îl studia la rîndul 
său pe acela care îi dăduse atitea crunte lovituri şi-i 
sfărimase, în mai multe rînduri, rezistenţa. Ce 
înşelătoare sînt aparențele. De unde atita isteţime şi 
dirzenie în acest bătrîn nu prea înalt, uscăţiv şi slăbuţ. 
Nici cicatricea ce-i brăzda faţa nu i se potrivea acestui 
om cu înfăţişare de cărturar sau filozof. Era greu de 
presupus că în bătălia decisivă tot el va conduce oştile 
romane, căci Traian avea mulţi generali mai mari ca 
acesta. Totuşi, cine ştie? Lusius Quietus se află în 
Moesia, Cornelius Palma în Orient. Cine ştie? 

Sfetnicii tuşeau în barbă, jenaţi de tăcerea 
prelungită. 


La un semn, Bicilis ieşi în faţă şi ascultind cu 
luare a minte ceea ce spunea regele, traducea lin, fără 
poticneli. Vorba lui Decebal, gravă şi poruncitoare, iar 
a lui Bicilis potolită şi insinuantă, erau parcă anume 
făcute ca să nu se asemene, să nu se concureze. 

— Nobile Gaius Cassius Longinus, te afli în faţa 
slăvitului Decebal, rege al tuturor dacilor şi ai cinstiţilor 
săi sfetnici. Indicîndu-i cu gesturi graţioase şi pline de 
respect pe cei prezenţi, le zise pe nume: Vezina, 
Susagus, Cotis, Mucapor, Comozous, Diaies... 

Longinus întoarse capul şi-l privi o clipă pe acela 
în a cărui cetate fiul său Lucius zăcuse prizonier. 

„„„Andena, Bituva, Cerzula, toţi mari tarabosta şi 
conducători de seamă. 

Se opri apoi, ca să asculte ce-i spunea regele cu 
vocea-i adîncă şi gravă. 

— Să nu te mire că nu ai fost primit aşa cum se 
cuvine cînd soseşte un sol, pentru că regele şi obştea 
nu pun nici un preţ pe solia ta. 

Longinus tresări scăpînd un gest de indignare. 

— Ştim cu ce scopuri ai venit la noi şi te înşeli 
dacă socoti că sîntem gata să depunem armele. Asta 
nu se va întîmpla niciodată. Între noi şi voi este sînge şi 
blestem şi totul se va sfirşi cu pieirea voastră sau a 
noastră. Altă cale nu există. 

— Atunci de ce m-aţi chemat? îl întrerupse 
Longinus. Gîndul acestei solii de la voi porneşte. 

— Da, de la noi şi iată-te în miinile noastre. 

— Sînteţi lipsiţi de onoare! 

După ce Bicilis tălmăci ultima frază, regele se 
încruntă şi vorbi cu o voce tunătoare: 

— Cunoaştem onoarea romanilor — vorba bună 
pentru discursuri la ospeţe! Eşti un duşman primejdios 
şi iată-te prizonierul nostru; de acum înainte n-ai să ne 


poţi face nici un rău. Eşti robul nostru împreună cu fiul 
tău şi dacă nu ne vei dezvălui planurile voastre de 
cotropire a Daciei, vă vom ucide pe amindoi. Gîndeşte- 
te bine! Mai întîi vei asista la moartea în cele mai 
groaznice chinuri a fiului tău, apoi vei muri tu. Ca să-mi 
salvez neamul de distrugere, voi recurge la toate 
mijloacele! 

Longinus îşi potoli ticul cu un mare efort de 
voinţă şi, tot atît de calm ca şi înainte, îi răspunse: 

— Dacă crezi că vei afla ceva de la mine, să ştii 
că nu sînt omul potrivit, o rege! 

— Te înşeli, romanule, acum timpul lucrează 
pentru mine. 

— Da, ai dreptate. Metoda supliciului moral am 
aplicat-o şi eu. Dar nu cu solii care, de cînd lumea, sînt 
socotiți inviolabili. Te înşeli dacă socoti că voi cădea 
pradă acestui supliciu. Nu mă cunoşti nici pe mine, nici 
pe fiul meu, după cum nu cunoşti nici virtutea romană. 

— Asta o zici tu acum. Dar ce vei spune atunci 
cînd îl vei vedea pe fiul tău zvircolindu-se în mîinile 
călăului? Ca să nu împingem lucrurile pînă acolo, te 
sfătuiesc să vorbeşti! Vreau să cunosc totul despre 
planurile voastre. 

Longinus zîmbi unui gînd luminos: 

„Fiul meu? Pe Athena-Pallada. Fiul meu este liber 
ca pasărea cerului.” 

Apoi îi răspunse tare: 

— Dacă aşa este voia sorții, atunci doi romani 
vor muri fără şovăire pentru gloria Romei. 

Cu aceste vorbe Longinus îl privi cu coada 
ochiului pe Diaies. Tarabosta părea trist şi abătut şi nu 
se ştie pentru ce lui Longinus îi fu milă de el. 

— Luaţi-l, porunci regele întunecîndu-se la chip. 
Ţine-ţi-l închis pînă nu-şi schimbă gîndul! 


Longinus se ridică, aruncă o privire indiferentă 
regelui şi, fără să scoată o vorbă, plecă escortat de 
ostaşi. 

În odaia devenită închisoare, pe Longinus îl 
aştepta un tînăr oacheş, voinic, cu barba tăiată scurt. 
După plăcuta înfăţişare a acestuia, familiară ochilor 
unui roman, conchise că este un om din lumea lui. 

— Cine eşti? îl întrebă. 

— Mă numesc Protagos, îi răspunse acela cu o 
plecăciune respectuoasă. Sînt pus să te veghez şi să-ţi 
împlinesc dorinţele. 

— În afară de dorinţa de a scăpa cît mai repede 
din acest cuib de viespi, nu-i aşa? 

—  Întocmai, nobile, ba chiar şi altele pe 
deasupra. 

— Îmi placi. Pari un om sincer. 

— Pe cît îmi permite slujba. 

— Eşti grec, nu-i aşa? Ce te-a făcut să serveşti un 
rege barbar? Eşti dezertor ori sclav fugit? 

— Nici una, nici alta. Sînt libert şi-l slujesc pe 
rege de bună voie. 

— Crezi că trădîndu-ne serveşti o cauză dreaptă? 

— Una din îndatoririle mele este de a nu băga în 
seamă şi chiar de a nu răspunde la anumite întrebări. 

— Mi-am închipuit. Totuşi, îmi pare bine că voi 
avea în preajmă unul din lumea mea. 

— Acum, nobile, dacă ai vreo dorinţă posibilă în 
situaţia ta, spune-mi-o! 

Longinus cuprinse odaia cu o privire ageră şi 
zise: 

— Să mi se aducă lucrurile înapoi, dacă ceea ce 
mi s-a luat nu este considerat trofeu de război. 

— Toate lucrurile sînt depozitate în camera 
servitorilor tăi, cu care nu ai voie să te vezi. Ţi s-au luat 


doar cărţile, ca să nu-ţi sustragi gindurile de la 
rugămintea regelui, armele, ca să nu le poţi folosi 
asupra mea şi nici asupra propriei tale persoane. Ţi s- 
au mai luat banii şi lucrurile de preţ, ca să nu mă poţi 
cumpăra pe mine. 

— Bine ticluit. 

— Aici, pe masa asta ai tot ce trebuie ca să scrii 
ceea ce nu ai vrut să spui de faţă cu alţii. Regele 
doreşte să afle tot ce se referă la planurile şi pregătirile 
de război ale romanilor. Cînd vei avea nevoie de ceva 
trage de acest şnur şi voi veni de îndată. Salve, nobile! 

Rămas singur, Longinus cercetă cu cea mai mare 
atenţie odaia, dar pînă la urmă constată că nici pereţii, 
nici uşa masivă nu par să aibă vreo tainiţă sau un cît 
de mic orificiu prin care se poate asculta sau privi din 
afară. Apoi se îndreptă către cutia de palisandru 
rămasă la locul ei, alături de micul altar al zeiţei 
Athena-Pallada. Cutia era goală, dar nu-i părea rău nici 
de bani, nici de preţioasele podoabe, ci numai de inelul 
cu sigiliu, de care nu se despărţea niciodată. 

— Inelul, inelul, murmură el cu părere de rău. 

Işi stăpîni cu greu blestemul şi, luînd foile de 
papirus de pe masă, voi să le rupă în bucăţi. 

— Păcat, murmură din nou, este de cea mai bună 
calitate şi costă o groază de parale. 

Stăpiînirea de sine nu-i aduse liniştea. Dorind să 
scape de focul ce-l mistuia, deschise în grabă altarul şi 
se cufundă în rugă, implorind-o pe Athena-Pallada să-l 
lumineze şi să-l susţină în clipe de grea cumpănă. Ştia 
că lăsîndu-se prins de către Decebal, făcuse o mare 
nesăbuinţă, devenind un impediment în calea celui mai 
destoinic dintre cezari. 

Se rugă apoi zeiţei Roma, suprema şi implacabila 
forţă, care dispune deplin de supuşii ei, înălţindu-i în 


glorie sau cufundîndu-i în mizerie, cerîndu-le sacrificii, 
pînă la cel suprem, căci numai prin toate acestea era 
posibilă existenţa ei însăşi ea simbol al puterii şi al 
eternității. 

* 

— Stăpînă, stăpînă, scoală-te! Şeful gărzilor vrea 
să-ți vorbească. Toată cetatea e în picioare. ÎI caută, 
stăpînă, îl caută pe romanul tău. 

Abia la vorbele „îl caută” Aya sări din pat. Se 
simţea refăcută de somnul lung. 

— Sutta, zise ea îmbrăcîndu-se, decit să apari 
aşa plinsă şi speriată cum eşti, mai bine să stai 
încuiată în casă. Nu vreau să strici treaba. 

Şi pentru că Sutta nu răspunse, lăsîndu-şi ochii în 
jos, o întrebă cu severitate: 

— Nu cumva ai şi făcut vreo nesăbuinţă? Ai 
vorbit cu careva? 

— Nu m-a văzut, stăpină. l-am vorbit cu uşa 
închisă. l-am spus doar că mă duc să te trezesc. 

Dimineaţa era pătrunzător de rece. Peste noapte 
se lăsase un ger năpraznic. Văzind-o pe Aya, şeful 
gărzii îi căzu la picioare. 

— Stăpînă bună! strigă el cu spaimă în glas, 
stăpină mea bună! Prizonierul roman a fugit. Vai de 
noi! Dacă eu nu l-am păzit cum trebuie, porunceşte să 
mi se taie capul pe loc! Era bine închis şi totuşi a 
dispărut ca un duh rău care ştie iarba lacătelor şi 
descîntecul zăvoarelor. l-a vrăjit şi pe cîini, căci nimeni 
nu i-a auzit lătrînd în noaptea asta blestemată. Nicăieri 
nu am găsit vreo scară, ori frînghie cu care s-ar fi putut 
da jos de pe zid. Nicăieri nici o urmă. Credeam că în- 
nebunesc, stăpină. Ce să fac, ce răspuns să-ţi dau ţie, 
ce răspuns să dau stăpiînului cînd va veni? 


Privindu-l cu milă pe acest disperat, Aya se 
bucura la gindul că Lucius al ei era departe, că între el 
şi paznici se aşternuse o noapte lungă de iarnă, că la 
adăpostul acestei nopţi negre şi tăcute el se 
îndepărtase destul şi că orice ar întreprinde aceşti 
nenorociţi, înspăimiîntaţi de judecata stăpinirii, el le va 
scăpa. Ceea ce va porunci ea acum va fi zadarnic, de 
ochii lumii şi Lucius al ei nu va mai fi prins niciodată. 

Alături de străjeri dirdiiau cei şase zidari greci, 
sculaţi cu noaptea-n cap şi speriaţi de zarvă. Doi 
străjeri ţineau dulăii cu racilele puse la git. Văzindu-i 
Aya se cutremură şi teama o cuprinse din nou. Dacă 
ceva neprevăzut îi oprise pe fugari în drum, aceste 
fiare, mari cît nişte viței, le vor veni de hac, fără doar şi 
poate. 

Stăpină, porunceşte să pornesc în căutarea 
fugarului! se ruga străjerul. 

Aya, care în gîndul ei nu-l despărţea pe Lucius de 
Filimon, tresări la cuvintele paznicului, dindu-şi seama 
că acesta nu ştie nimic de complicitatea 
constructorului. Îi veni un gînd şi adresîndu-se 
megşterilor zidari îi întrebă: 

— Unde e meşterul Filimon? Poate ne va da el un 
sfat? 

— Nu l-am văzut încă, răspunse unul dintre ei. 
Credeam că doarme în odaia sa. 

— Sutta, zise Aya întorcîndu-se şi făcîndu-i cu 
ochiul, du-te de-l scoală pe meşter; pesemne e beat 
dacă nu s-a trezit de atita gălăgie. 

Slujnica pricepu şi intră în casă. Peste o clipă, cei 
de afară o auziră bătînd şi strigind: „Meştere Filimon, 
meştere Filimon.” Pe urmă reapăru în ceardac şi 
desfăcîndu-şi braţele a părere de rău, zise: 

— Nu răspunde, stăpînă. Ce i s-o fi întîmplat? 


— Să vină unul dintre voi, porunci Aya zidarilor, 
să-l trezească pe şeful vostru, asta nu e treabă de 
femeie. 

Acela cu care vorbise adineaori se desprinse de 
ceată şi intră sfios în casă, urmat de Sutta. 

Aya aştepta, bucurîndu-se că timpul se iroseşte 
pe tărăgăneli. Astăzi, după atita timp, frigul dimineţii îi 
rumeni obrajii şi cu toate că plecarea lui Lucius lăsă în 
sufletul ei un imens gol, bucuria vieţii o cuprinse din 
nou. Golul, ca orice gol, se cerea umplut pentru a 
restabili cumpăna firii şi fata ştia că-l va umple cu grijă 
pentru iubitul ei. 

Cei doi se întoarseră şi grecul speriat spuse că 
meşterul nu se află în odaie. 

— Căutaţi-l! porunci Aya. 

Slujitorii, toţi cîţi erau, se repeziră în toate părţile 
strigînd şi chemînd. Uşile fură date de perete, 
încăperile din casa, acareturile, magaziile şi grajdurile 
cercetate., dar Filimon nu fu găsit nicăieri. Un slujitor, 
acela care-l servea de obicei pe Filimon, se apropie de 
Aya şi-i spuse îngrijorat că din odaia romanului au 
dispărut armele şi unele haine, precum şi taşca sa de 
piele în care-şi ţinea hirtiile. 

— Ce vrei să spui cu asta? 

— Ştiu eu, stăpină? Poate a fugit şi el din cetate. 

— Ce tot spui? Este un om de credinţă, trimis de 
însuşi regele Decebal. 

— Nu te supăra, stăpină, zise omul, n-am vrut să- 
| vorbesc de rău, am bănuit doar. 

Şeful străjerilor care se apropiase între timp şi 
auzise totul, se amestecă în vorbă: 

— Stăpînă, îngăduie-mi să cercetez urmele în 
afara cetăţii şi să pornesc în căutarea fugarului. Timpul 
trece! 


Apoi, apropiindu-se şi mai mult, îi şopti: 

— Stăpină, crede-mă, nu am fost beţi. De un 
pahar de vin nu se îmbată omul. Altă dată am băut mai 
mult şi nu am uitat de datorie. Oamenii mei n-au băut 
decit ce ai adus tu aseară. 

În trăsăturile lui schimonosite de frică era ceva 
ce o punea pe ginduri, era dorinţa de a o face complice 
la toate cîte s-au petrecut. Avu o tresărire dar nu se 
trăda; ştia că nu poate tăgădui cele spuse, mîndria nu-i 
permitea s-o facă. 

— Du-te! îi zise. Du-te şi fă-ţi datoria! 

Cîinii fură duşi în celula prizonierului. Li se dădu 
să miroase îmbrăcămintea ce mai rămăsese şi 
nerăbdători porniră pe urme. Trecînd printr-o uşă 
scundă, ajunseră printr-un gang săpat pe sub stincă 
cea mare, la o altă uşă, îmbrăcată în tăblii de fier. 
Zăvoarele ruginite erau deschise dar uşa nu se deschi- 
dea, sprijinită cu ceva greu de partea cealaltă. Mai 
trecu un timp pînă ce ciţiva oameni ieşind pe poarta 
mare înconjurară cetatea, coboriră în văgăuna adincă 
de sub stîncă şi dădură la o parte pietroaiele cu care 
fugarii au astupat-o. Aici, sub cerul liber, pe zăpada 
proaspăt aşternută, se vedeau limpede două rînduri de 
urme ce coborau spre piriu. 

Atunci, spre uşurarea tuturor, reieşi că Filimon 
era capul răutăţilor, că era trădător şi că el pusese la 
cale şi adusese la îndeplinire fuga prizonierului. Se 
înviorară cu toţii, simțind că vina, dacă nu toată, cel 
puţin o parte din ea, o poartă trădătorul care se 
aciuiase la curte, intrase sub pielea regelui şi-l trădase 
pîn-la urmă. 

Porniră cu toţii la vale, furioşi şi dornici de 
răzbunare, traşi din răsputeri de dulăii stătuţi, pe 
urmele proaspete ale romanilor. 


Unul dintre slujitori se întoarse în cetate şi-i 
povesti stăpînei sale cele constatate, fără să bănuiască 
că aceasta ştie mai bine decit el cum s-au petrecut 
lucrurile. 

Cu toate că locuitorii cetăţii şuşoteau fel de fel în 
legătură cu prizonierul, implicîndu-i pe toţi străinii în 
povestea evadării acestuia, cu toate că făceau aluzii 
străvezii la însăşi Aya, toate acestea se stinseră în 
curînd sub spuza prudenţei. Nici unul dintre slujitori nu 
era dornic să scormonească jăratecul din teamă să nu 
aţiţe flacăra miniei stăpînului lor, marele tarabosta. 


Trecuseră citeva zile. Viforul de afară se potolise 
şi o vreme blindă, plină de sore, se aşternu peste 
meleagurile acelea străine, o vreme, prin însăşi 
farmecul ei, dătătoare de speranţe. 

În mohoreala vieţii lui Longinus se strecură, 
îmbătătoare ca o şuviţă de vin chihlimbarul, încrederea 
că toate cîte i s-au întîmplat nu sînt decit elementele 
unei farse macabre, dintr-acelea ce se joacă la teatru. 

Protagos apărea şi dispărea discret, răspundea 
scurt, fără să se lase ademenit de încercările bătrînului 
de a-l cîştiga de partea sa. Nu uita niciodată să-i 
amintească prizonierului că cele trebuincioase scrisului 
se află pe măsuţa de alături. 

Într-o zi, Longinus, pierzînd şirul zilelor, îl rugă pe 
Protagos să-l ajute să-l restabilească. Libertul îl lămuri 
cu promptitudine. 

— Cit de implacabilă este scurgerea timpului 
cînd eşti lipsit de libertate, zise Longinus ca pentru 
sine. 

Simţind o notă personală, intimă, de regret, 
grecul căută s-o folosească. 


— Aşa e la început, nobile. Se spune că cei 
întemnițați de ani de zile termină prin a pierde 
noţiunea timpului. 

Longinus tresări. Simţind că Protagos căuta să-l 
înfricoşeze, spuse zimbind: 

— Nu este cazul meu, tinere, căci regele a 
promis să mă ucidă şi, pironindu-şi privirea pe chipul 
grecului ca să nu-i scape nici o nuanţă. De fapt, mai 
întîi vrea să-l ucidă în chinuri pe fiul meu, apoi pe mine. 

Protagos nu suportă această privire grea şi-şi 
lăsă ochii în jos, apoi se duse la masa cu cele 
trebuincioase scrisului şi zise ceva mai tare ca de 
obicei: 

— Uitasem să-ţi spun, nobile, că azi se împlineşte 
timpul lăsat ţie pentru gindire şi că trebuie să scrii... 

— Aşa? Cu atit mai bine. Să se termine o dată, 
zise Longinus, şi apropiindu-se îi puse mina pe umăr. 

— Protagos, de cînd te am în preajma mea, 
vrîind-nevrind te-am îndrăgit şi de aceea îţi deplîng 
soarta. 

Grecul îl privi ciudat, dar nu răspunse. 

— Sînt comandant de oaste şi ştiu să citesc în 
sufletele oamenilor. Ştiu că treaba ce o faci îţi repugnă. 
Ştiu că nu aprobi procedeele regelui Decebal. 

Libertul îşi întoarse privirea şi dădu să plece. 

— Protagos, continuă Longinus, meriţi o viaţă 
mai bună şi aş fi putut să te ajut. Locul tău nu e aici, la 
daci, soarta cărora este pecetluită. Crede-mă, sînt un 
om cu experienţă. De astă dată nu va fi cruţare şi 
praful se va alege din regatul lui Decebal. Pînă nu e 
prea tirziu, gindeşte-te ce destin te aşteaptă. In cazul 
cel mai bun vei reuşi să fugi la vreun prinţ şi mai 
barbar, care te va extrăda împreună cu alţi fugari, de 
teama romanilor. 


Protagos dădu din nou să plece, dar Longinus îl 
opri cu un gest voluntar. 

— Eşti tînăr, Protagos, şi ai putea să te bucuri de 
viaţă. Ca libert, toate căile îţi sînt deschise. Ceea ce 
faci acum este o slujbă dezonorantă, un joc periculos şi 
pentru ce, te întreb eu? Alege pînă nu e tirziu. Alege 
pînă nu ai pierdut totul! 

— Vrei să mă corupi, nobile? 

— Nu, îţi vorbesc prin glasul raţiunii. Ai putea 
desigur din nesăbuinţă să-i aduci la cunoştinţă regelui 
toate acestea şi el, drept recunoştinţă, îţi va arunca un 
os, ca unui cîine credincios. Nu vreau să te corup, 
vreau însă să mă ajuţi, ajutîindu-te pe tine însuţi. 

— Trebuie să plec! 

— Mai stai o clipă şi chibzuieşte bine! Pînă-n 
prezent eu nu mi-am călcat niciodată cuvintul. Jur pe 
acest altar, sfint şi scump mie. Fie-mi martoră Athena- 
Pallada că tot ce-ţi voi oferi în schimbul ajutorului tău ţi 
se va da. 

Şi pentru că Protagos îl privi întrebător, îl lămuri: 

— Vei redeveni cetăţean roman şi dacă vrei, 
client al familiei Cassia. Vei căpăta slujbă sau bani, 
după dorinţă, şi nimeni nu te va opri să-ţi faci o 
situaţie. 

Şi pentru că Protagos dădu să deschidă uşa, 
adăugă încet de tot: 

— Poţi să ai încredere în mine, Protagos. 
Gîndeşte-te! 

A doua zi. dis-de-dimineaţă, Protagos deschise 
uşa odăii prizonierului, lăsîndu-l pe Bicilis să treacă 
înainte. 

Longinus avu o tresărire, crezind că libertul îl 
trădase, dar se înşela. O singură privire a acestuia îl 


linişti. Avea grecul o căutătură în care, ca în apa unui 
izvor cristalin, se oglindea totul. 

— Cum se simte nobilul Longinus? întrebă Bicilis 
pe un ton în care vibra ameninţarea. 

— Mulţumesc zeilor, bine! 

— Foaia de papirus e albă, nici o slovă nu o 
înnegreşte. Ai uitat porunca regelui? Ai uitat ce 
consecinţe poate avea îndărătnicia ta? 

— Singurul care-mi poate porunci este împăratul 
Traian. lar regelui tău îi amintesc că sînt sol şi nu 
prizonier de război. 

— Atunci să nu te plîngi de soartă. 

— Numai cei nesăbuiţi şi laşi se pling de soartă. 
Ea este oarbă şi e absurd să crezi că e dreaptă. Sîntem 
obligaţi de fire să ne luptăm cu ea, dar nu şi s-o 
învingem. Faceţi cu trupul meu ce vreţi, căci forţa e de 
partea voastră, gîndurile şi voinţa mea însă nu vă vor 
aparţine niciodată. 

— EilDacă eşti atit de neclintit,citeşte această 
scrisoare şi semneaz-o! 

Scoase din sîn un sul şi i-l întinse. 

Longinus îl luă şi fără să-şi schimbe poziţia 
comodă, îl citi. 


„Salut divinului Traian, 

Mă aflu la Sarmizegetusa lipsit de libertate, 
încredințindu-mi soarta voinței zeilor şi bunătății tale. 
Viața mea atirnă de un fir de păr pe care numai tu eşti 
în putere să-l întăreşti ori să-l retezi. 

Regele iți cere, în schimbul eliberării mele, să-ți 
retragi oştile dincolo de trecătorile munţilor. In clipa în 
care oştirile tale se vor afla în cimpia danubiană, el îmi 
va da drumul, altminteri voi pieri în cele mai groaznice 


chinuri. Dacă totuşi îmi este sortit să-mi sfirşesc zilele 
în robie, te implor să ai milă de nefericita mea familie. 
Credinciosul tău general şi servitor 
Gaius Cassius Longinus.” 


Prefectul lovi foaia cu dosul palmei rizînd. 

— Presupun că tu eşti autorul acestei epistole, 
menită să înduioşeze şi să stoarcă lacrimi, dar preţul 
este nemăsurat de mare. Nici măcar eu, care sînt în 
cauză, nu aş fi fost de acord, dar împăratul? Interesele 
Romei nu pot fi opuse interesului unui umil conducător 
de oşti, care şi-a trăit viaţa. Vă pierdeţi vremea în 
zadar! 

Protagos, care cunoştea conţinutul scrisorii, îşi 
lăsă capul în piept şi Longinus surprinse în atitudinea 
lui o umbră de dezaprobare. 

Bicilis îşi pierdu răbdarea. 

— Ei, prefecte, alege! Semnătura sau moartea? 
Îţi repet, vei asista mai întîi la supliciul fiului tău, iar 
după aceea... Ştii prea bine că durerea trupească este 
mai tare decit orice. 

— Nu întotdeauna, Bicilis, nu întotdeauna. Pe 
lîngă asta, nu vă mai cred. Chiar dacă o semnez, tot 
mă veţi omori, cu atit mai mult, căci vă e teamă de 
răzbunarea mea. 

— Te înşeli, prefecte! Regele se va ţine de 
cuvînt. Şi noi avem jurăminte care nu pot fi călcate. 

— Îmi închipui că trebuie să le aveţi, şi cu toate 
acestea, nu voi semna! la-o căci îmi arde mîna! 

Bicilis cu un zîmbet ironic o puse pe masă. 

— Din porunca prea luminatului rege, dacă n-o 
semnezi, miine vei ti pus în lanţuri şi aruncat în cea 
mai neagră hrubă, iar poimiine dat pe mîna călăului. 


— Vrei să zici că mai întîi voi asista la supliciul 
fiului meu? 

Bicilis tresări şi răspunse iritat: 

— Da. Mai întîi îl vei vedea murind pe el. 

Protagos ieşi în urma lui Bicilis, dar se reîntoarse, 
curînd, cu mîncarea de dimineaţă. 

Prizonierul nu părea să fie impresionat de vizita 
lui Bicilis şi nici pofta de mîncare nu-i scăzu după asta. 

Terminînd de prînzit, Longinus bău vinul din cupă 
Şi zise: 

— Protagos, băiete, nu te invidiez şi n-aş fi vrut 
să fiu în locul tău, chiar clacă zeii mi-ar promite 
tinereţea şi vigoarea ta. Stăpiînii tăi sînt sperjuri, iar 
metodele lor sălbatice şi lipsite de rațiune. Nici cei mai 
disperaţi romani n-ar proceda astfel, cu atît mai mult 
elinii, din neamul cărora ai avut norocul să te naşti. 

După ce Protagos îi aduse ligheanul ca să-şi 
spele mîinile, Longinus continuă pe un ton meditativ: 

— Nu mai am decit ziua asta şi nu ne vom mai 
vedea niciodată, dacă bineînţeles regele se va ţine de 
cuvînt şi mă va ucide împreună cu fiul meu. De mine 
nu-mi pare rău, eu mi-am trăit viaţa, dar ce vină are 
Lucius? De ce să cadă secerată înainte de vreme 
această mlădiţă plină de seva vieţii? Ştiu, eu sînt de 
vină şi asta nu mi-o voi ierta pînă-n ultima clipă. 

Tăcu un timp, apoi continuă cu tristeţe: 

— Sînt un om sfîrşit. băiete. Decebal nu mă va 
scăpa din gheare. Cred că şi din leşul meu va căuta să 
stoarcă folos. Nu te-aş sfătui să pariezi pe mine nici un 
as găurit, dar atit cît am de trăit, o zi şi o noapte, nu 
voi înceta să-mi frămiînt mintea şi să-mi încordez voinţa 
pentru binele patriei mele. Nu vreau să fiu o povară 
pentru împărat, nu vreau să fiu o piedică în calea 


oştirilor romane, răzbunătoare. Dar ce pot face singur 
şi neajutorat? Mă înţelegi, băiete, mă înţelegi? 

Deodată Protagos, pradă unui zbucium ce nu-l 
putea înfrîna, apucă mîna bătrînului şi ducînd-o la 
buze, îi şopti atit de încet că abia îl auzise: 

— Nobile Gaius, te voi ajuta eu. Ca dovadă că 
sînt sincer, îţi destăinuiesc un secret. Fiul tău a evadat 
şi se află printre ai săi. 

Longinus, uimit de această pornire spontană, vru 
să zică: „ştiu!”, dar amintindu-şi de promisiunea dată 
lui Asdus şi temîndu-se totuşi de o capcană, se stăpini. 
Prefăcîndu-se copleşit de veste, exclamă: 

— Fiul meu a evadat? E în siguranţă? Eşti sigur 
de ceea ce spui? Protagos, dragul meu, e cea mai bună 
veste ce mi-a adus-o vreodată cineva. Fii binecuvîntat! 
O zei, sînteţi prea generoşi. 

— Este adevărul adevărat. Fiul tău nu se mai află 
aici de cînd ai sosit la Sarmizegetusa şi regele este 
negru de furie. Prea multe speranţe şi-a pus el în 
confruntarea voastră. Tocmai de aceea te-a momit la 
el. 

— O, acum nu-mi pasă. Fie ce o fi! 

— Nobile Gaius, de multă vreme dezaprob 
faptele regelui. Poate că n-are încotro, de aceea 
recurge la ticăloşii, dar eu îl dezaprob. Mi-e silă şi aş 
vrea să fug la capătul pămîntului ca să nu fiu părtaş la 
toate acestea. 

Longinus îl mîngiie părinteşte pe cap. 

— Nu e nevoie să fugi la capătul pămîntului, e 
prea departe. Fugi la romani, la Caput Stenarum şi du 
împăratului din partea mea o scrisoare; caută-l pe fiul 
meu şi povesteşte-i tot ce ai văzut şi ai auzit. Spune-i 
că nici o clipă nu l-am uitat; că eram gata să-mi calc 
principiile pentru a-l vedea liber. Spune-i că nu ne vom 


mai vedea, căci am de gînd să-i dejoc planurile regelui 
Decebal. Spune-i că îl binecuvintez şi-l rog să mă 
răzbune. 

— Sînt hotărît să fug, nobile, dar dacă mă vor 
prinde cu scrisoarea ta? 

— Nu te vor prinde. Cunoşti destul de bine ţara 
asta şi oamenii ca să te poţi strecura. Să fii liniştit, 
scrisoarea nu va conţine decit o rugăciune şi 
semnătura mea. Împăratul va înţelege că, în clipa cînd 
o va citi, nu voi mai fi printre cei vii şi nu va mai fi 
nevoit să-şi schimbe planurile pe care eu eram cit p-aci 
să i-le încurc. 

— Ce ai de gind să faci? exclamă Protagos 
îngrozit. 

— Ceea ce îmi dictează onoarea şi datoria. Dacă 
am avut nesăbuinţa să mă las păcălit de regele 
Decebal, trebuie s-o ispăşesc. Ascultă-mă acum, 
Protagos! Pentru a duce la bun sfîrşit planul meu, am 
nevoie de inelul cu sigiliu. Trebuie neapărat să-l am. 
Ziceai că se află printre lucrurile mele în odaia lui 
Crocus. Caută o posibilitate să mi-l aduci. Acum, un 
sfat. Dacă vrei să reuşeşti în planul tău, ia-l cu tine pe 
Asdus. |lmbracă-l în haine de dac. El ştie limba 
băştinaşilor şi e voinic şi neînfricat ca un Hercule. Chiar 
tu mi-ai spus că Asdus locuieşte împreună cu sclavul 
Crocus şi nu e atit de rău păzit ca centurionul Cappa. 
Banii mi i-au luat, dar nu toţi. Am asupra mea o pungă 
cu galbeni; am păstrat-o în sîn. Foloseşte-o pentru 
cauza noastră. 

După ce-i dădu banii, zise emoţionat! 

— Acum, cu bine! Să te călăuzească Athena, 
zeiţa înţelepciunii. 

Bătrînul se sculă şi îmbrăţişindu-l pe tînărul grec. 
adăugă: 


— Ai un suflet nobil. Protagos. 
A 


A doua zi dimineaţa, Bicilis îl chemă pe Protagos, 
dar ostaşul din gardă nu-l găsi nicăieri. Nedumaerit, 
Bicilis se duse singur la prizonier, dar găsi uşa încuiată. 
După ce bătu şi strigă, necăpătind nici un răspuns, 
puse ostaşii să spargă broasca. 

Presimţind ceva ireparabil, năvăli în odaie şi sc 
opri înlemnit de uimire. 

Sub lampadarul aprins, Longinus, ţeapăn, întins 
ca un arc, zăcea în scaunul său, cu capul răsturnat pe 
spetează. Blana de pe duşumea era învălmăşită de 
picioarele întinse drept înainte. Chipul livid al 
prizonierului era grav şi, în pofida furiei ce-l cuprinse, 
Bicilis se cutremură în faţa gestului eroic al bătrinului. 

Trecîndu-şi mîna pe faţă. Bicilis se dezmetici şi 
răcni către ostaşii înmărmuriţi în prag: 

— Unde-i secătura aceea de Protagos? Ce staţi 
cu gurile căscate? Să mi-l găsiţi de sub pămînt. Daţi-i 
de urmă, urmăriţi-l dacă a fugit. Îl vreau viu sau mort! 
Aţi înţeles?! 

După ce rămase singur, închise uşa şi se apropie 
de mort, cercetindu-l. Pe degetul mijlociu, al miinii 
drepte văzu un inel. Capacul, pe care erau gravate 
inițialele prefectului, era deschis iar în locaşul minuscul 
mai erau urme de praf alb. 

„S-a otrăvit, şuieră grecul printre dinţi, năpirca s- 
a otrăvit!” 

Pe una din foile de papirus din mijlocul mesei era 
scris frumos şi citeţ: 

„Rege Decebal, pe drept cuvint eşti un 
nenorocos. Şi fiul şi tatăl ti-au scăpat din gheare. 
Tremură de răzbunarea primului,  înfioară-te de 
blestemul celui de-al doilea!" 


Bicilis luă foaia în mînă, o ţinu cîtva timp. 
neştiind ce să facă, apoi hotărîndu-se o duse la una din 
flăcările lampadarului şi o arse. După aceea stinse 
luminile şi plecă. 

Contrar aşteptării, regele nu se înfurie la auzul 
înfiorătoarei veşti, doar se încruntă dureros şi păli la 
chip. Părea obosit şi lăsîndu-se în jilţ îşi propti capul în 
mîini. Într-un tîrziu, cu o voce ce părea a altuia, 
porunci: 

— Cheamă sfetnicii, cîţi or fi! Pînă se vor aduna 
trimite cei mai buni călăreţi în căutarea trădătorului 
Protagos. Să mi-l aducă viu! Promite o sută de galbeni 
aceluia care va pune mîna pe el. Vreau să dau o pildă 
straşnică străinilor de care mi-e curtea plină; la cîteva 
zile numai, unul după altul, mai întîi Filimon, apoi 
ticălosul acesta... Bicilis, fii cu ochii în patru dacă ţii la 
viaţa ta! 

— Sînt legat de tine pe vecie, stăpîne, zise grecul 


şi îngenunchind, îi sărută mîna. 
x 


Străjerii s-au întors, obosiţi şi plouaţi, povestind 
cu înflorituri cum, în goana lor după fugari, au ajuns 
pînă la avanposturile romanilor. Prevenind-o pe Aya de 
pericolul unei incursiuni asupra cetăţii, către care ar fi 
putut conduce cei doi fugari oastea romană, şeful 
străjerilor o rugă să trimită neîntirziat o scrisoare la 
tarabosta Diaies ca să-l lămurească despre cele 
întîmplate. 

Cei şase meşteri zidari, rămaşi fără conducător, 
cerură voie să plece la Sarmizegetusa, să nu stea 
degeaba tocmai acum cînd era atita treabă de făcut în 
ţara asta mare. După o scurtă chibzuinţă, Aya le dădu 
voie să-i însoţească pe cei doi oameni pe care-i 


trimitea cu scrisoarea. Alese ea însăşi oamenii dintre 
cei mai tăcuţi şi mai cumsecade. 

După asta, cetatea păru şi mai pustie. Zilele se 
scurgeau asemănătoare una cu alta ca şi cînd ar fi fost 
o singură şi plictisitoare zi. Norii grei, aducători de 
zăpadă, întunecau zilele, nopţile în schimb păreau mai 
luminoase din pricina zăpezii. 

Într-una din zilele acestea mohorite, se întoarse 
Nando cu oamenii săi. Aya, copleşită de griji, uitase de 
prietenul ei de zile triste, de aceea îl asaltă pe vătaf cu 
întrebări, cerîndu-i să povestească toate de-a fir a păr. 
Nando, care nu era vorbăreţ din fire şi pe deasupra nu- 
i putea suferi pe străini, îi povesti sec şi în puţine 
cuvinte cum, după patru zile de drum şi două de 
aşteptare, vraciul Piros fusese în sfîrşit predat gărzilor 
romane de la gura Tsiernei. In drumul lor de întoarcere 
mai  zăboviseră două zile la Sarmizegetusa, în 
aşteptarea lui Diaies, care-l însoțea pe rege într-o 
inspecţie. 

După asta Nando îi înmînă două răvaşe, unul de 
la Piros şi altul de la tatăl ei. 

Nando, pesemne, aflase de evadarea celor doi 
romani încă din Sarmizegetusa, căci era neguros şi 
ursuz şi o privea ciudat, pe sub sprîncene, pe tînăra sa 
stăpină. 

După ce se închise în odaie, Aya dintr-o pornire 
neînţeleasă deschise mai întîi scrisoarea lui Piros. 

„Scumpă Aya, iată-mă în sfirşit liber, dar zeii îmi 
sint martori că nici atunci cînd eram robul tău nu mă 
simțeam mai prost. lti scriu după cum m-ai rugat. 
Nando este un om ursuz şi nesuferit şi cit a durat 
drumul, dacă a schimbat două vorbe cu mine. E drept, 
nu cunoaşte limba mea şi nici eu nu sint tare în limba 
voastră, totuşi cite o dată şi un zimbet ori un semn 


spune mai mult decit cuvintele răstite şi aruncate cu 
dispreț. Erau clipe cind mi era teamă că unelteşe ceva, 
dar asta e doar o părere şi chiar dacă ar fi vrut să 
scape de mine, n-ar fi putut din pricina îinsoţitorilor săi, 
oameni aşezaţi şi cumsecade. Dar zeii s-au îndurat şi 
piîn-la urmă, după ce am aşteptat ascunşi prin coclauri, 
a apărut o patrulă romană. Scriu în grabă, dar vreau să 
ştii tot ce mi s-a întîmplat. însoțitorii mei sînt 
neîncrezători in romani şi se tin deoparte fără să 
descalece, ca în caz de nevoie să poată scăpa cu fuga. 
Imi îndrept căluțul spre romani şi le spun în puține 
vorbe povestea mea. Apoi, făcindu-le semn dacilor să 
aştepte fără teamă, îmi termin răvaşul. Scumpă Aya, n- 
o să te uit niciodată, după cum nu-l voi uita nici pe 
Diza şi nici pe mărinimosul tău tată. Te las cu bine şi 
sper că ne vom revedea cîndva. Pun răvaşul pe un ciot 
şi le fac semn dacilor să-l ia după ce mă voi depărta, în 
drum spre patrie. Adio, Aya!” 

După ce stătu un timp, pradă aducerilor aminte, 
desfăcu şi cealaltă scrisoare. 

„Fiica mea, evadarea prizonierului cu ajutorul 
trădătorului Filimon este o lovitură grea pentru mine. 
In bunătatea sa regele mă cruță, totuşi nu o dată am 
întrevăzut reproşuri în privirea sa. El îşi dă seama că 
vinovatul principal este Filimon, adică omul său de 
încredere, totuşi eu unul nu mă simt bine. Acum, cînd 
doi duşmani care cunosc bine cetatea şi drumul către 
ea ne-au scăpat, nu pot să am linişte. Cetatea, aşa 
cum e, nu poate rezista unui atac şi viaţa ta, precum şi 
a Slugilor noastre, este în mare primejdie. Indată ce voi 
putea, mă voi repezi acasă, deocamaată însă treburile 
statului nu mă lasă. Singurul bărbat, în hotărirea căruia 
poți să ai incredere, este Nando. Trece cu vederea 


ciudățeniile lui şi dă-i mină liberă să facă aşa cum 
crede el de cuviință. Al tău tată iubitor.” 

Din această scrisoare Aya îşi dădu seama că 
taică-său nu bănuieşte nimic. Oamenii trimişi de ea nu 
au vorbit ce nu trebuia. Totuşi, pîn-la urmă adevărul va 
putea ieşi la iveală şi ea va trebui să-şi ispăşească 
păcatul. Pîn-atunci era fericită că iubitul ei scăpase, că 
ea reuşise să-l schimbe întrucitva, să-i fringă mîndria şi 
felul său de a fi. Vorbele ce i le-a adresat el în ultima 
clipă au fost vorbe profund omeneşti, iar recunoştinţa 
sa — mare. Desigur, nu era convinsă că această 
recunoştinţă nu va pieri cu timpul, dar deocamdată era 
mulţumită şi aproape fericită. Sărutarea ce i-o pusese 
pe ochi, simbol al credinţei şi al respectului său, o 
simţea şi acum şi o socotea cea mai scumpă amintire 
din scurta ei viaţă. Războiul abia începe şi Lucius ar 
putea încă să piară. = 

De la evadarea lui Longinus au trecut zece zile. 
Aya ţinea riguros socoteala timpului de la acel fapt de 
neuitat, crestind zilele în minte ca pe un răboj. 

În a unsprezecea zi, pe la prînz, buciumul 
pîndarului vesti sosirea lui  Diaies.  Simţindu-se 
vinovată, Aya nu-l mai aştepta cu voioşia de pe 
vremuri, cînd plecările şi sosirile lui erau prilej de 
tristeţe şi bucurie. Atunci i se arunca de git bucurîndu- 
se de sărutările şi dezmierdările părinteşti şi aştepta cu 
nerăbdare darurile aduse din patru zări. Acum însă, 
simţea că nu mai este cea de pe vremuri, că-l minţea. 
Dacă ar fi ştiut că de acum încolo între el şi odrasla 
mult iubită se aşternuse umbra sinistră a trădării, al 
sacrilegiului, ar fi blestemat-o în loc s-o îmbrăţişeze, ar 
fi biciuit-o în loc s-o sărute. 


Nebănuitor, întors dintr-o lume unde nu se 
vorbea decit de război, lume care a uitat să zimbească, 
o cuprinse în braţe, căutînd în lumina ochilor ei 
alinarea rănilor sale sufleteşti. Totuşi, schimbarea în 
felul ei de a fi nu trecu neobservată, îl dezamăgi şi-l 
lipsi de partea de bucurie pe care nădăjduia s-o 
găsească. 

Increderea şi dragostea îl legară la ochi şi 
ciudata înstrăinare, abia simțită, o atribui vîrstei şi 
schimbărilor firii legate de ea. Din astă pricină îi veni şi 
gîndul plin de resemnare că în curînd o va pierde, o va 
lăsa să zboare din cuibul ei, ca să-şi facă un alt cuib, 
aiurea, revărsîndu-şi dragostea asupra unui alt bărbat, 
tînăr, căutînd să-şi îndeplinească de acum înainte o 
altă menire, aceea de soţie şi mamă. 

Datina strămoşească cerea ca de la o anumită 
vîrstă şi pin-la împlinirea fecioriei, fetele să fie 
înstrăinate de taţii lor şi pînă la măritiş să nu apară în 
faţa ochilor părinteşti, petrecîndu-şi timpul între femei. 
In ciuda obiceiului, Diaies n-o înstrăinase pe Aya, care 
în lipsa mamei, creştea în voie şi libertate ca un flăcău. 
Din pricina faptului că tarabosta nu voia să se 
recăsătorească, toate mergeau pe dos după părerea 
majorităţii şi dacă n-ar fi fost mare demnitar şi sfetnic 
al regelui, ar fi trebuit să răspundă în faţa obştei 
pentru aceste ciudăţenii stricătoare de datini. Nici 
slujitorii din cetate, acei ce au crescut în această lume 
aparte, obişnuiţi cu obiceiuri aduse de prin străini, nu 
priveau cu ochi buni felul în care tarabosta îşi creştea 
copiii, mai ales fata. 

Atunci cînd, de sărbătoarea culesului, Diaies îi 
scrisese fiicei sale să-şi aleagă de soţ pe Ariort, fiind 
cel mai frumos, viteaz şi bogat tînăr de prin părţile 
muntelui, el nu căuta decit împlinirea obiceiului. N-o 


mai putea păstra pe Aya lingă el fără să stirnească 
oprobiul general. 

Ariort avusese grijă să aducă la cunoştinţa lui 
Diaies indignarea sa, dar bătrînul în loc să se supere se 
bucură, mai ales după ce Diza îl lămuri despre intenţia 
Ayei de a se căsători după război. Hotărîrea fiicei sale i 
se păru plină de înţelepciune şi n-o condamnă pentru 
asta. Dar nici Ariort, nici Diza şi nici slugarnicul Nando 
nu au suflat nici un cuvînt despre ieşirea nesăbuită a 
celui dintii, cînd îl rănise pe Lucius Longinus. De aceea, 
cînd Aya îi povesti tatălui său cele întimplate în lipsa 
lui, acesta îşi dădu seama că Ariort nu este o pereche 
potrivită şi se bucură, o dată mai mult, de isteţimea 
fiicei sale. Diaies visa pentru Aya o viaţă plină de 
strălucire la curtea regelui, nu degeaba îi dăduse o 
educaţie elină şi nestăpinitul, furiosul Ariort, neştiutor 
de carte, îi apăru acum într-o lumină cu totul 
nefavorabilă. Dacă ar fi ştiut adevărata pricină a 
refuzului fiicei sale, de a-l lua de bărbat pe Ariort, ar fi 
dat-o după primul tînăr ieşit în cale, dar el n-avea de 
unde să ştie şi deocamdată îl preocupa altceva. 
Sforţările în care se zbătea ţara, pregătirile înfrigurate 
pentru a putea face faţă duşmanului necruţător, toate i 
se păreau şubrede şi pline de groaza neprevăzutelor 
calamităţi. De la un timp, încrederea sa în victorie se 
clătinase mult, scoţindu-i în faţă un adevăr trist, că 
numai o minune ar fi putut să-i scape de urgie; dar un 
om umblat, un sfetnic regesc nu prea credea în minuni. 

Chiar din prima noapte, după ce se frămîntase 
mult înainte de a adormi, hotărî s-o ducă pe Aya, cu tot 
ce avea mai de preţ, la poalele muntelui Cogheonul, 
unde-şi construise, mulţi ani în urmă, o casă, un 
refugiu sufletesc, atit de necesar unui om de stat. 


Locul acela tihnit, departe de patimi omeneşti, 
izolat de restul lumii prin codri seculari, văi neumblate 
şi prăpăstii, era cel mai bun adăpost pentru aceea pe 
care o iubea mai mult decit orice pe lume, aceea care, 
leită maică-sa, îi amintea de Unerete şi fericire. 


După lăsarea întunericului, Protagos îl scoase pe 
Asdus din palat pe o uşă secretă, rar folosită şi uitată. 
La o stadie de oraş fugarii cumpărară doi cai buni de la 
un gospodar înstărit şi, înarmaţi pînă-n dinţi, se 
aştemură la drum. 

Protagos cunoştea prea bine ţara ca să se 
încumete pe şleaul cel mare, de aceea alesese un 
drum ocolit, prin păduri, mai lung dar mai puţin 
umblat. 

Întreprinderea era temerară, căci în vreme de 
iarnă riscau să se întilnească cu lupii, ale căror haite 
dădeau tircoale aşezărilor omeneşti, dar altceva decit 
să-şi pună nădejdile în iuţeala cailor şi a tolbelor pline 
cu săgeți nu le rămiînea. Cu toate acestea, întîlnirea cu 
oamenii li se părea şi mai primejdioasă. 

Rarele cătune îi întimpinau mute, cufundate în 
beznă; doar cîinii băteau ici-colo. Alteori vedeau focuri 
în desişul pădurii. Cine ştie cine se încălzea la acele 
focuri, tilharii, vînătorii sau poate vreun pilc de oşteni 
întîrziaţi. Spre norocul fugarilor, gerul se înmuiase şi 
tropotul cailor se îneca în stratul de zăpadă căzută în 
ajun. 

Tăcut şi mohorit, Asdus îşi îndemna calul. Nu 
avusese timp să-şi ia rămas bun de la Sama, de altfel 
Protagos nici nu-i dăduse voie. Era de părere că 
femeile strică întotdeauna socotelile bărbaților. 
Centurionul Cappa nu ştia de fuga lor, căci era arestat 
în odaia sa. Gîndul că-şi lăsase tovarăşii de suferință 


pradă sorții nemiloase, iar el galopează liber pe drumul 
salvării îl chinuia nespus. 

Către miezul nopţii, caii au început să obosească 
şi vrînd nevrînd, fugarii au trebuit să poposească lingă 
o casă părăsită. 

Intrară cu cai cu tot în clădirea cu acoperişul 
prăbuşit, astupară uşa cum putură şi făcură un foc de 
vreascuri. Afară începu să fulguiască din nou. 

Cînd au început să mijească zorile, Asdus care 
era de strajă auzi zvon de voci şi-l trezi pe tovarăşul 
său. În lumina puţină a zorilor, văzură printr-o spărtură 
un grup de călări şi mulţumiră zeilor că au zăbovit cu 
odihna, căci altfel s-ar fi întîlnit cu ei. Călăreţii mergeau 
agale, pesemne nu se grăbeau nicăieri şi în curînd 
trecură de ascunzătoarea celor doi, pierzindu-se după 
o geană de pădure. Zăpada, ce căzuse peste noapte, 
astupase urmele fugarilor, îndepărtind primejdia, dar 
întîmplarea le ascuţi simţurile, făcîndu-i şi mai pru- 
denti. 

— Peste un ceas, două, zise Protagos pregătindu- 
se de drum, Bicilis va asmuţi hăitaşii pe urmele 
noastre, va împînzi drumurile cu ostaşi. 

— Dacă nu cumva a şi făcut-o. 

— Orice ce se poate întimpla, totuşi e greu de 
presupus cu ne-a descoperit lipsa după căderea nopţii. 
Nu cumva ţi-e teamă, Asdus? 

— Nu mi-e teamă de moarte, mi-e teamă că nu 
vom putea îndeplini porunca prefectului. La nevoie aş 
putea să-i viu de hac unei cete mai mici, dar cu uriaşii 
călăreţi din garda regală, dacă vor fi şi mulţi, n-am să 
mă pot măsura. 

Merseră un timp la trap ca să nu-şi încingă caii 
din capul locului. 


— Protagos, întrebă Asdus chinuit de nelinişte, 
este adevărat că prefectul vrea să-şi pună capăt zilelor 
sau te-am înţeles greşit? Tu mi-ai povestit toate în 
grabă şi cum eram zoriţi nu am avut cînd să mă 
gîndesc la toate cîte s-au întîmplat. 

— Cred că e deja mort. Aseară, după ce i-am 
adus inelul, a scris scrisoarea şi a pecetluit-o cu sigiliul 
de pe acel inel; apoi, arătîndu-mi-l, mi-a spus: „Ştii de 
ce am ţinut să am inelul, Protagos?” „Ca să-ţi pui 
sigiliul pe scrisoare” i-am răspuns, iar el dădu trist din 
cap. „Puteam s-o semnez cu mîna. Inelul acesta este 
mult mai preţios. Aici, sub capacul sigiliului, am otravă, 
un praf alb care omoară pe loc, fără chinuri.” „Să nu 
faci asta, nobile, că e păcat!” i-am spus îngrozit, dar el 
m-a mîngiiat şi mi-a răspuns: „Nu-i nici un păcat, 
dimpotrivă — o faptă bună”. N-a vrut să mai vorbească 
despre asta şi mi-a poruncit să-i aduc apă caldă. După 
ce s-a spălat, şi-a pus o tunică curată, s-a înfăşurat în 
toga lui de zile mari şi s-a aşezat în jilţ, poruncindu-mi 
să pun ulei mult în lampadar şi să-i aprind toate 
luminile. Mi-a mai cerut apă de băut şi după ce i-am 
pus-o la îndemiînă, mi-a spus: „Acum du-te! Timpul 
este preţios; să nu-l pierdem, nici eu, nici tu.” 

— De ce a făcut-o, Protagos, de ce? Oare nu era 
altă ieşire? Mai ales acum cînd ştia că fiul său este 
liber. Regele voia doar să-l sperie şi nu l-ar fi omorit 
niciodată. 

— De ce, de ce? îl îngină Protagos. Păi tocmai în 
asta stă tot eroismul său. A vrut să moară ca să-i 
dezlege mîinile împăratului, ca să nu-l împingă la vreo 
nesăbuinţă. 

Asdus dădu cu tristeţe din cap. 

— Nu prea înţeleg eu socotelile lor. 


— E mai simplu decit crezi tu. Cîndva am să te 
lămuresc pe-ndelete, acum fii cu ochii în patru şi 
ciuleşte-ţi urechile. 

Asdus nu mai scoase o vorbă, rămînînd în urmă. 

Treptat, trecură la galop şi în fuga nebună a 
cailor uitară totul, în afară de primejdie. 

Cînd soarele se ridicase ca de o suliță, luminînd 
palid prin picla norilor, Protagos coti pe un drum 
lăturalnic, croit de-a dreptul prin pădure, departe de 
aşezări omeneşti. 

Pe seară, descălecară şi, trăgîndu-se la adăpostul 
pădurii, îşi îngrijiră caii obosiţi, mîncară din traistă şi 
după lăsarea nopţii ieşiră din nou la drum. 

Protagos mergea înainte oprindu-se din cînd în 
cînd şi ascultînd. 

— Nu cumva te-ai rătăcit? întrebă Asdus. 

— Cunosc prea bine aceste locuri ca să mă 
rătăcesc. In timp de pace aici îi plăcea regelui să 
vineze şi nu o dată îl căutam cu vreo scrisoare ce 
trebuia să-i fie înmînată fără întirziere. Prin apropiere 
se află o casă de vinătoare unde aş vrea să înnoptăm. 

— Nu e mai bine să ne ferim de case? Unde sînt 
case sînt şi oameni. 

— N-a mai rămas decit bătrinul pădurar cu 
nevastă-sa. Bătrîna e un fel de animal negrăitor, iar cei 
trei fii sînt la oaste, tocmai în valea Tsiernei. 

Peste un timp, auziră hămăit de cîini şi 
îndreptîndu-se cu băgare de seamă într-acolo, văzură 
licărind o luminiţă. 

De după ocolul din birne ascuţite la virf, dulăii, 
simţindu-i, se porniră pe un lătrat nebun. Peste cîteva 
clipe se auzi bufnitura unei uşi umflate de umezeală şi 
o voce groasă, hodorogită, repezită ameninţător în 
noapte. 


— Hei, cine-i acolo? 

Protagos îşi puse palmele pilnie la gură şi hăuli 
într-un anumit fel, ciudat şi nemaiauzit vreodată de 
către Asdus. Îndată după asta se auziră paşi, lovituri, 
înjurături şi cîinii încetară de a mai lătra, mirîind doar 
din cînd în cînd. 

În ferestruica porţii apăru un chip bărbos. 

— Moş Gaga, să trăieşti! Sînt eu, Protagos. 

— Protagos? Păi ce stai acolo, intră: Uite că 
deschid poarta. 

— Sînt cam grăbit, moş Gaga. Duc o scrisoare de 
a regelui, ştii? 

— Ştiu! Eşti însoţit de cineva? 

— Da, de un oştean din gardă, iar tu ai ceva 
oaspeţi? 

— Da de unde! De un an de zile e pustiu la noi. 
Fiii mi-au plecat, baba a asurzit de tot. Hai, intraţi, să 
văd şi eu un chip de om. 

Bătrînul Gaga aprinse o torţă, deschise poarta şi 
bucuros peste măsură luă caii de dirlogi îndemniîndu-i 
în curte. 

În casă era cald şi o moleşeală plăcută îi 
cuprinse. Moşul sărută cu supunere pecetea scrisorii, 
luînd-o drept a lui Decebal; asta era plăcerea lui cea 
mai mare. Carte nu ştia şi toate sulurile pecetluite erau 
pentru el minuni vrăjite. 

Gaga cu baba lui surdă îi ospătară cu vînat fript 
şi vin, le uscară opincile şi obielele şi văzîndu-i obosiţi, 
îi îndemnară să se culce. Intre timp le încălziră odaia 
alăturată şi le aşter-nură blăni pe laviţe. 

— Ce plăcut e aici, zise Asdus oftînd, după ce au 
rămas singuri, să tot stai, să tot dormi. 

—Şi mie îmi place aici la Gaga, cu toate acestea 
i-am spus să ne trezească la al doilea cîntat. Acum, să 


nu ne pierdem vremea şi să dormim acele cîteva ore 
cîte ne-au mai rămas pîn-atunci. 

Somnul le era scurt dar înviorător. Caii se 
odihniseră şi ei, în grajdul cald, lîngă ieslele pline de 
grăunţe şi la despărţire, în poartă, Protagos îi dărui 
moşului o monedă de argint cu chipul unui tetrarh 
macedonean, o copie bătută destul de grosolan la 
monetăria dacă. Gaga sărută moneta şi-i mulţumi. 

— Sînt bucuros, zise el la despărțire, că aţi venit 
în pustietatea noastră. De cînd cu războiul, nimeni nu 
mai vine să vineze. Pădurea mişună de vînat, urşii, 
lupii şi vulpile s-au obrăznicit şi dau tîrcoale casei. 
Cerbii şi bourii se plimbă peste tot, iar mistreţii grohăie 
şi umblă după jir şi ghindă, cu sutele. 

— Şi nouă ne-ar plăcea să stăm de vorbă şi să 
vînăm împreună, dar treburile nu ne lasă. 

— Nu-i nimic, feţii mei, veţi veni altă dată cînd s- 
o termina războiul. 

— Ce să se termine? De abia începe. 

— Of, of! şi feciorii mei m-au lăsat. Îi voi vedea 
eu oare sau ne vom întîlni în grădinile lui Zalmoxis? Nu 
cumva vă duceţi la cetatea lui Diaies? 

— Tocmai într-acolo ne grăbim, moşule. 

— Vara trecută nişte ostaşi au dus într-acolo un 
ostaş roman cu gluga lăsată pe ochi. Ştii, era unul de 
neam mare. Oamenii lui Diaies umblă din cînd în cînd 
pe aici dar nu se opresc decit la întoarcere. 

— Cu bine, moş Gaga. Sîntem tare grăbiţi. 

— Cu bine. feţii mei. Să nu greşiţi drumul cumva. 
Dincolo de rariştea aceea cotiţi la dreapta, pe plai, şi 
tot ţineţi aşa cu muntele pleşuv în faţă. 

— Nu ne rătăcim noi, rămii sănătos! 

Cînd se depărtară, Asdus îl întrebă îngrijorat: 


— Ai de gind să treci pe liugă cetatea aceea, a 
lui... cum îi zice? 

— Diaies? Nu, frăţioare, doar nu sînt tîmpit. l-am 
spus aşa bătrînului ca să nu-i dau de bănuit şi ca să-mi 
încurc urma. L-am păcălit pe bunul om. Păcat! 

În zori de zi ajunseră la un pîrîu cu malurile 
îngheţate, dar prin mijlocul căruia apa iute îşi croia 
drumul la vale. In stînga, sub dealul împădurit, copacii 
se răreau din ce în ce mai mult. 

Protagos se opri şi cercetind locurile, zise: 

— Acesta-i piriul care desparte cele două tabere, 
dacică şi romană. Dincolo de pădure începe şesul prin 
care curge Aluta, iar de aci, drum de două ceasuri se 
află castrul de la Caput Stenarum. 

Asdus se învioră şi spuse plin de nerăbdare: 

— Atunci ce mai aşteptăm? Să ne aştemem la 
drum. Caii sînt odihniţi şi vor rezista la cel mai iute 
galop. 

Dar Protagos nu era de aceeaşi părere. După 
socoteala sa, urmăritorii, avind la dispoziţie cai de 
schimb, ar fi trebuit să ajungă înaintea lor la Caput 
Stenarum, mai ales acei ce au alergat pe şleaul mare. 

— Mi-e teamă, zise el, ca toată partea asta 
învecinată cu tabăra romană să nu fie împinzită de 
oşteni şi iscoade cu porunca de a nu lăsa să treacă 
nimeni necercetat. 

El îşi îndemnă calul peste piriu şi merse prin 
pădurea ce se rărea din ce în ce mai mult. Făcea un 
mare ocol, depărtindu-se de ţintă, pentru a nu fi nevoit 
să iasă în loc deschis. 

Oprindu-se la adăpostul ultimilor copaci, priviră 
în vale. Jos, înspre soare-răsare, se risipeau ultimele 
costişe ale dealurilor pierzîndu-se în nesfirşita zare 
înceţoşată. In lumina lăptoasă a cerului înnourat, totul 


era alb. Doar ici-colo cîte un pilc de copaci, cîte un 
arbore izolat. Vilcelele şi viroagele tivite pe margini cu 
tufe negre. In zare, drept sub năluca gălbuie a soarelui, 
se desluşea un mare patrulater negru. 

— Castrul roman, strigă cu voioşie Asdus. 

— Da! Şi între noi şi el nimic ce să ne ascundă. 
Va trebui să lăsăm caii aici, legaţi de copaci ca să nu 
se ia după noi. Pe jos vom fi mai puţin bătători la ochi, 
decit pe caii aceştia roibi. 

— Nu văd ţipenie de om, se încăpăţină Asdus, ce 
ar fi să străbatem distanţa asta în galop? 

— Ca să-ţi frîngi gitul în vreo groapă? Aici nu e 
drum. Fără cai, am putea să coborim pe viroagele 
acestea, la adăpost de priviri. 

— Fie, cum vrei! Tu eşti conducătorul. Păcat de 
cai. O să-i mănînce lupii. 

— De asta-ţi arde acum? Tot o să-i mănînce 
cîndva. Am putea să-i legăm mai slab şi să le dăm ceva 
de ronţăit, pînă ne vom depărta, pe urmă se zmulg ei 
singuri. 

Aşa făcură. Apoi, tirindu-se prin zăpadă pînă la 
prima viroagă, apucară pe fundul ei; se tîrîră din nou 
pînă la o altă viroagă, ceva mai în dreapta. Dar şi 
viroaga a doua se lărgi, risipindu-şi malurile în lături, 
scoţindu-i din nou pe fugari într-un loc deschis. De aci 
castrul roman se vedea prost şi părea încă tare 
departe, cu toate că nu-i despărţeau decit vreo două 
stadii. 

După o lungă chibzuială se hotărîră să parcurgă 
distanţa mergind repede, la nevoie, alergind. Dar în 
clipa cînd erau gata să se ridice în picioare, Protagos 
zări în stînga lor, apărînd de după o movilă un cîrd de 
călăreţi. Abia avu timp să-l oprească pe Asdus. Erau 
opt călăreţi şi mergeau la pas, scrutînd zarea. Fugarii 


se tîrfră înapoi în viroagă şi, ascunzindu-se în dosul 
unor tufe, urmăreau cu sufletul la gură evoluţia 
călăreţilor. Aceştia se opriră şi după un sfat scurt, apu- 
cară la deal, către pădure. 

— Vezi, zise Asdus, dacă eram călări, scăpăm cu 
fuga. 

— Nu prea, căci ei sînt mai jos şi ne-ar fi tăiat 
calea. Să aşteptăm pînă se depărtează. Acum se 
îndreaptă către locul unde ne-am lăsat caii, dar pînă îi 
descoperă poate vom ajunge alergînd la castru. 

După ce călăreţii se pierdură după o ridicătură, 
fugarii porniră la vale. 

Nu mai rămăsese decit o stadie pînă la tabăra 
romană. Se vedeau deja străjerii plimbîndu-se pe valuri 
de pămînt şi fumurile bucătăriilor ridicîndu-se drept în 
sus în aerul neclintit. Fugarii se simțeau siguri de 
izbîndă, cînd din dosul unui pîlc de arbori, mai jos şi în 
stinga lor, apărură vreo zece călăreţi. Fugarii 
înmărmuriră. Unul din călăreţi făcu semn şi ceilalţi 
împrăştiindu-se în semicerc pormniră în galop, 
spulberind zăpada. 

Asdus îşi smulse paloşul din teacă şi se pregăti 
de luptă. Protagos trase arcul afară şi potrivi o 
săgeată, împingind tolba în faţă ca să-i fie la îndemnă. 

Călăreţii se apropiau vertiginos şi cînd nu-i 
despărţeau decit vreo două sute de paşi, Asdus răcni 
ca un ieşit din minţi: 

— Ai noştri! 

Protagos nu pricepu ce vrea să zică, dar Asdus îi 
strigă: 

— Să nu cumva să tragi, sînt mauri, sînt ai noştri 
1 

Era o patrulă romană, o decurie de călăreți 
mauri. Imbrăcați în uniforme de iarnă, fără panaşe la 


căşti, de departe puteau fi luaţi drept călăreţi din garda 
regelui Decebal. 

Asdus îşi băgă paloşul în teacă şi se repezi către 
ei cu braţele întinse. 

Protagos rămas locului simţea cum îl trec 
năduşelile. „Am avut noroc, straşnic noroc!” şoptea el 
mereu, ca pe un descîntec. Zbuciumul şi oboseala 
ultimelor zile îl cuprinseră, moleşindu-l dintr-o dată. 

Călăreţii îi înconjurară. 

— Cine sînteţi? strigă cu severitate şeful. 

— Salve, decurioane! Sînt Valerius Asdus, soldat 
din prima cohortă a legiunii Macedonica. Am însoţit 
solia prefectului Longinus la daci şi am fugit din 
porunca lui de acolo. 

— Dar tu cine eşti? 

— Eu sînt Protagos, libert, fost în slujba lui 
Decebal şi am asupra mea o scrisoare importantă către 
împărat. 

— Incurcată treabă, zise tuciuriul decurion. 
Băieți, luaţi-le armele! lar voi urcaţi-vă pe crupele 
cailor şi să mergem. Regiunea este împinzită de 
iscoadele duşmanului. De dimineaţă mişună patrulele 
lor. 

— Pe noi ne caută, zise Asdus, sărind pe cal în 
spatele unui călăreț. 

Din clipa în care patrula de călăreţi mauri intră 
pe poartă, vestea se împrăştie ca fulgerul prin tot 
lagărul roman. 

Cînd fugarii, fără prea multă zăbavă, fură 
introduşi la Marcellinus, toţi acei ce nu aveau de lucru 
se strinseră în piaţa din faţa comandamentului. 
Tribunul de serviciu nu putu să facă nimic. 

Marcellinus se afla la pretoriu şi porunci ca 
fugarii sa fie aduşi de îndată. Văzindu-i intrînd, se sculă 


şi fără să ţină seama de regulament, îşi puse miinile pe 
umerii lui Asdus şi-l privi ţintă în ochi. 

— Ce s-a întîmplat, Asdus? întrebă el cu o voce 
sugrumată. 

— Salve, tribune! Îți raportez că am primit 
poruncă de la prefect să-l însoțesc pe libertul Protagos, 
fost în slujba lui Decebal şi că numai el poate să-ţi 
povestească tot ce s-a întîmplat. 

Marcellinus îl săgeta cu o privire cercetătoare pe 
tînărul grec, se aşeză din nou pe scaunul său şi zise: 

— Apropie-te şi povesteşte! 

Atît cît a durat descrierea evenimentelor triste 
din Sarmizegetusa, Asdus a stat lîngă uşă, în poziţie de 
drepţi, muncit de gîndurile lui simple. Nu înţelegea 
nimic din ceea ce povestea Protagos, căci acesta 
vorbea greceşte, tresărea doar atunci cînd în şiragul 
vorbelor străine se împletea un cuvînt latin, sau vreun 
nume. 

Ascultind, Marcellinus se lovea din cînd în cînd 
uşor cu pumnul în piept, murmurînd cuvinte pline de 
reculegere. 

După ce grecul isprăvi de vorbit şi se retrase un 
pas înapoi, Marcellinus sărută pecetea cu inițialele 
protectorului său şi puse scrisoarea într-un scrin. Apoi, 
apropiindu-se de Protagos îl întrebă: 

— Eşti libert? 

— Da, nobile. 

— De unde de fel? 

— Din Pergam. 

— Ce te-a îndemnat să-ţi părăseşti patria, şi să-l 
serveşti pe Decebal? 

Protagos ezită o clipă, apoi se hotărî: 


— Nedreptatea ce mi s-a făcut de către slujbaşii 
împărăteşti. Din pricina lăcomiei lor mi-am pierdut 
averea şi logodnica. 

— De cînd îl slujeşti pe rege? 

— La primăvară voi împlini trei ani de cînd mi-am 
părăsit oraşul natal. 

— De atunci multe s-au schimbat în provincia 
Asia. Divus Traian a înlocuit toţi demnitarii venali, 
pedepsindu-i aşa cum se cuvine. Cine ştie, poate vei 
reuşi să-ţi refaci viaţa. 

— Mai întîi trebuie să fiu iertat. 

— Dar ce ai făcut la Decebal? 

— La început m-a folosit ca scrib, dar apreciindu- 
mi vigoarea trupească, m-a numit curier special. Viaţa 
mea se scurgea în neastimpăr şi asta mă făcea să uit 
durerea. Am fost foarte dezamăgit cînd regele m-a pus 
să-l supraveghez şi să-l iscodesc pe un sol roman. 

Marcellinus bătu din palme şi-i porunci ostaşului 
apărut în uşă să-l cheme pe tribunul de serviciu. Apoi i 
se adresă din nou lui Protagos: 

— Tu însuţi îi vei duce scrisoarea împăratului. 
Eşti un om instruit şi nimeni nu va putea să-i relateze 
tristele întîm-plări mai bine ca tine. 

Intră şi tribunul de serviciu. 

— Rufinus, îi spuse Marcellinus, porunceşte ca 
omul acesta să fie bine găzduit. Are nevoie de hrană şi 
odihnă. Pe lingă asta, să pregăteşti o centurie de 
călăreţi, pentru a-i escorta căci este purtătorul unei 
scrisori către divus Traian. 

După ce au plecat, Marcellinus îşi îndreptă 
atenţia către Asdus şi în privirile lui era multă duioşie. 

— Apropie-te, Asdus, şi povesteşte-mi la rîndul 
tău tot ce s-a întîmplat de cînd aţi plecat din Caput 
Stenarum. 


* 

Între timp, la Praetorium, împăratul Traian se afla 
într-o mare dilemă. Trecuseră două zile de cînd sosise, 
escortat de călăreți romani, un dac cu o scrisoare din 
partea regelui Decebal. 

Consternat de conţinutul acelei scrisori, 
împăratul adună în grabă consiliul. 

Consilierii luară cunoştinţă de textul scrisorii şi-şi 
exprimară indignarea în faţa perfidiei regelui Decebal, 
care, contrar practicii diplomatice, arestase un sol 
împărătesc, dar nici unul din ei nu putu să găsească 
vreo ieşire din această demonică încurcătură. După 
patru ore de dezbateri, în timpul cărora părerile s-au 
dovedit a fi împărţite, împăratul amină consiliul pentru 
a doua zi, recomandînd sfetnicilor săi să mediteze între 
timp cu toată seriozitatea. 

A doua zi, unii s-au exprimat pentru sacrificarea 
lui Longinus, îndulcindu-şi verdictul cu presupunerea 
că Decebal, pînă la urmă, nu va îndrăzni să ia viaţa 
unui sol roman. Alţii erau pentru începerea neîntiîrziată 
a ofensivei generale. Aceştia ţineau pesemne mult la 
Longinus şi sperau să-l smulgă inamicului cu forţa. In a 
treia categorie intrau acei consilieri prudenţi şi abili 
care preferau calea tratativelor. Ei susțineau că 
Decebal poate fi adormit cu promisiuni şi tărăgăneli din 
care să nu rezulte nimic precis, dar care să-i lase 
tiranului dac iluzia că-şi va atinge ţinta. 

Printre aceştia erau Adrian, Manlius şi bătrînul 
Priferinus Poetus. Împăratul li se alătură acestora din 
urmă şi porunci întocmirea scrisorii. 

Lui Decebal i s-a răspuns cu vorbe în două 
înţelesuri, prin care Traian voia să-l facă a crede că nu 
pune prea mare preţ, dar nici unul mic pe Longinus, 
pentru ca nici să-l lase să piară, nici să-l răscumpere cu 


sacrificiul atit de mare ca retragerea trupelor din 
Dacia, fapt cu care senatul roman n-ar fi fost de acord. 

Descumpănit de actul arbitrar al lui Decebal, 
Traian nu urmărea deocamdată decit tărăgănarea 
chestiunii, pînă la găsirea unei soluţii salvatoare. 

A doua zi, curierul dac fu trimis la Decebal cu 
acest răspuns. 

În ajunul sărbătorii Saturnaliilor însă sosi la 
Praetorium escorta cu cei doi fugari din Sarmizegetusa. 
Împăratul, cu toată ora tîrzie, porunci să-i fie aduşi şi 
rupînd cu nerăbdare pecetea scrisorii lui Longinus, îşi 
dădu seama cu mare tristeţe că acela care o scrisese 
nu mai era printre cei vii. Scrisoarea conţinea doar o 
rugăciune pentru morţi, urmată de o urare pentru cei 
vii. Marea conştiinţă şi simplitatea cu care acesta a 
ştiut să găsească o ieşire din impas îl uimi. Işi aminti cu 
amărăciune de acei cîţiva sfetnici care i-au propus să-l 
sacrifice pe Longinus intereselor Romei şi socoti, pe 
drept cuvînt, că exemplul prefectului, care se 
sacrificase de bună voie, ar putea să le fie pildă pentru 
viitor. 

După ce ascultă relatarea lui Protagos şi îi puse 
cîteva întrebări, porunci ca deocamdată să fie luat în 
pază liberă. 

Pe urmă ţinu să-l vadă şi pe Asdus. 

Uriaşul trac îl uimi cu voinicia-i nemaivăzută şi ca 
să-l încurajeze, căci ostaşul văzindu-l se intimidase, îl 
întrebă cum a căpătat decorația ce o are pe piept. 
Aflînd că o primise după lupta de la Arrutela, chiar din 
mîna dispărutului prefect, împăratul îi promise că nu-l 
va uita în viitor. 

Aflind, cu această ocazie, despre recenta 
evadare a fiului lui Longinus, Traian porunci să-i fie 
adus îndată ce se va întoarce din misiune. Lucius, în 


timpul ultimelor evenimente, se afla la Pons Aluti şi 
urma să se întoarcă curînd. 

Impăratul întocmi îndată o scrisoare către regele 
Decebal, în care îi oferea o sută de captivi daci în 
schimbul cadavrului prefectului şi a lucrurilor personale 
ale acestuia. De astă dată Traian nu riscă să trimită un 
roman şi porunci ca scrisoarea să fie dusă de un captiv 
dac. Aceeaşi escortă care îl adusese pe Protagos şi pe 
Asdus primi poruncă să-l ducă pînă la Caput Stenarum. 

Dar cu asta înlănţuirea evenimentelor nu luă 
sfîrşit, căci între timp sosi o nouă scrisoare de la 
Decebal. De astă dată o aduse centurionul Cappa. 
Marcellinus, lămurit în privinţa conţinutului acesteia, 
găsi de cuviinţă să-l oprească pe curierul dac pînă ce 
împăratul nu va lua cunoştinţă de noua cerere a 
regelui Decebal. 

Nu greşise şi împăratul îi fu recunoscător pentru 
prudenţa cu care îi interpretase ordinul. 

Cappa, deşi obosit, ţinu să plece neiîntîrziat la 
Praetorium, unde ajunse în toiul nopţii. Împăratul fu 
sculat, aşa cum dăduse poruncă să se facă pînă nu va 
fi rezolvată definitiv trista întîmplare a prefectului 
Longinus şi-l primi pe centurion. 

In scrisoarea adusă de Cappa, Decebal îi scria: 

„In urma tristului sfîrşit al prefectului Gaius 
Cassius Longinus, în care noi nu avem nici o vină, 
deoarece niciodată nu am fi hotărit pieirea lui, ofer 
luminăţiei tale cadavrul prea destoinicului general şi 
zece captivi romani, în schimbul ticălosului trădător, 
libertul Protagos şi a centurionului Junius Cappa, care 
mi-a jurat că se va reîntoarce la curtea mea. Dacă te 
vei hotărî la acest schimb, trimite parlamentari la pîrîul 
ce desparte taberele noastre în a treisprezecea zi 


înaintea calendelor lui lanuarie. Sfetnicul Comozous va 
trata în numele meu.” 

— Ştii tu ce-mi scrie acest rege barbar? Ştii ce-mi 
propune? 

— Ştiu, divus, căci mi-a citit scrisoarea. Nu am 
vrut să jur pe numele sfint al lui Jovis că mă voi 
reîntoarce, decit cu condiţia să cunosc pentru ce mă 
trimite la tine. Aflind că este vorba de predarea 
cadavrului pe care n-aş fi vrut să-l pîngărească 
duşmanii, am jurat cu bucurie, dar cu o condiţie. 

— Care? 

— Să-mi dea lucrurile personale ale dispărutului 
ca să le predau familiei îndurerate. La început nu vroia 
să audă de aşa ceva, dar văzînd hotărîrea mea de a nu 
ceda, se învoi. 

— Şi le-ai adus, om destoinic ce eşti? 

— Le-am adus. Am lăsat în păstrarea tribunului 
Papirius Marcellinus armele, decoraţiile, inelul cu sigiliu 
şi altarul Athenei Pallada. De asemenea i l-am cerut pe 
sclavul Crocus, om învăţat, pe care Marcellinus i l-a 
împrumutat prefectului pe timpul soliei şi pe care 
Decebal îl credea proprietatea defunctului. 

Emoţionat, împăratul îi întinse mîna şi 
centurionul îndoindu-şi genunchiul i-o sărută. 

— O, dacă toţi ofiţerii mei ar face ca tine! Ai 
făcut mai mult decit poate un om şi-ţi voi da mai mult 
decît mi-a cerut pentru tine dispărutul tău comandant. 
Inainte de a pleca în solie, el mi-a trimis un raport în 
care pentru meritele, devotamentul şi eroismul tău 
cere să fii decorat şi avansat. Toate acestea le meriţi 
cu prisosinţă; în afară de asta, îţi voi dărui un domeniu 
în Latium şi te voi propune la rangul de cavaler. 

Copleşit, Cappa tăcu un timp, apoi zise cu 
tristeţe: 


— Mărinimia ta, divus, este într-adevăr mare, dar 
la ce-mi vor folosi aceste favoruri cînd am jurat să mă 
reîntorc în vizuina lupului? Nu ştiu pentru ce mă vrea, 
dar nici nu mă aştept la bine. 

— Are el planurile lui, dar nu va reuşi în ele, căci 
sînt hotărît, în calitatea mea de mare pontif, să te 
dezleg de jurămînt în faţa întregii oştiri. Un jurămînt 
stors cu forţa de către un rege barbar nu valorează 
nimic, mai ales dacă ne gindim pentru ce scop nobil l- 
ai depus. Perfidul rege nu-şi va atinge scopul. Nici pe 
libertul acela, cum îl cheamă?... 

— Protagos, împărate. 

— Aşa! Nici pe Protagos nu-l voi extrăda. 
Consider, pentru demnitatea mea, viaţa voastră mai 
scumpă decit funeraliile aceluia a cărui memorie va 
dăinui în inimele noastre, căruia îi voi înălța statui după 
moarte, dacă n-am reuşit să i le înalţ în timpul vieţii. 
Sînt fericit că cel puţin fiul său este liber şi că obiectele 
ce ai reuşit să i le smulgi regelui Decebal se vor 
reîntoarce în sînul familiei Longinus. i 

Cappa părea nehotărit şi neguros. li era frică să-l 
contrazică pe împărat, dar pîn-la urmă zise: 

— Divine, am depus cel mai solemn jurămînt, 
invocînd urgia lui Jovis, peste capul meu şi al familiei 
mele, blestem asupra memoriei străbunilor. Mi-e 
teamă că voi comite cel mai mare sacrilegiu. 

— Nici un cuvînt mai mult. Am dreptul să dezleg 
cele mai mari jurăminte. Hotărtirea mea rămîne 
nestrămutată. Eşti ostaş roman şi aparţii în primul rînd 
Romei. Miine, după ce te vei fi odihnit, vei duce două 
scrisori lui Marcellinus, dintre care una destinată lui 
Decebal. Scrisoarea ce o are curierul dac oprit la Caput 
Stenarum va fi înlocuită cu asta nouă. Poţi pleca, 
eroule! 


Întorcîndu-se la unitate, bine dispus şi fără să 
bănuiască ce veste îl aştepta, Lucius Longinus poposi 
la Praetorium. Tribunul de serviciu, anunţat de şeful 
gărzii, îi comunică porunca împăratului de a i se 
înfăţişa. 

Traian era ocupat cu rezolvarea corespondenţei 
sosite din Roma, totuşi îl primi neîntîrziat. 

Traian îi aduse trista veste cu delicateţă şi 
menajamente, prezentind fapta bătrînului său general 
ca pe un act de mare eroism. Văzindu-l copleşit de 
această veste îngrozitoare, îl linişti făcînd apel la 
raţiunea divină, care singură dirijează destinele 
omeneşti, urmărind pesemne un scop, care după 
părerea sa nu poate fi altul decit propăşirea veşnicei 
Rome. li spuse să se reîntoarcă la unitate şi luînd cu el 
lucrurile defunctului, să plece în concediu, în Italia. Îi 
promise scrisori de recomandaţie către Senat, către 
prefectul Sura şi către marii pontifi ai Urbei, în care le 
va cere concursul pentru cinstirea memoriei 
regretatului prefect. li propuse apoi să intre în rîndul 
contubernalilor săi pentru ca să-şi facă datoria pe lîngă 
înaltul comandament. 

Lucius refuză această propunere generoasă şi-l 
rugă pe împărat să-l lase în continuare sub comanda 
lui Papirius Marcellinus în calitate de comandant al 
primei cohorte. 

— Se vede la ce şcoală ai fost instruit, zise 
admirativ împăratul. Modestia şi curajul sînt proprii 
familiei voastre. De la un timp, între hotarele 
imperiului s-a încetățenit obiceiul de a menaja tinerii 
de mare rang. Asta a şi făcut din ei nişte strălucitoare 
nulităţi. Desigur sînt şi excepţii şi asta mă consolează. 
La urma urmei, ce le putem pretinde? Ei servesc fără 
soldă şi nu iau parte la împărţirea prăzii. 


— Îţi mulţumesc, auguste, pentru grija ce o ai 
faţă de memoria părintelui meu. Consider că nu am 
nici un drept să trag foloase de pe urma sacrificiului 
său. Acum ştiu că în timpul prizonieratului meu, grija 
lui de părinte m-a urmărit pretutindeni. Socot că 
datoria de a-l răzbuna mi se impune chiar dacă va fi 
trebuit să mor pentru acest scop. 

— Actul eroic al tatălui tău este în primul rînd un 
serviciu adus imperiului roman, deci numai imperiul ar 
putea să-l răzbune. Îţi vei face mult mai bine datoria de 
fiu plecînd la Roma şi luînd măsuri pentru ca memoria 
tatălui tău să fie cinstită aşa cum se cuvine. Ştii cît de 
greu se mişcă demnitarii noştri! Ei găsesc oricind 
motive de amiînare. 

Timp de citeva clipe împăratul îi cercetă chipul. 

— Dacă, totuşi, ţii să ai cadavrul tatălui tău, şi ca 
fiu ai dreptul să mi-l ceri, va trebui să-i sacrificăm pe 
acei doi oameni oneşti şi curajoşi, atît de legaţi de 
soarta defunctului. Mă refer la centurionul Cappa şi la 
libertul Protagos, pe care Decebal îi cere cu insistenţă. 

— Nu, auguste! Ar fi prea neomenos să cer una 
ca asta. Voi pleca, cum mi-ai poruncit, la Roma şi voi 
insista să i se dea cinstirea pe care o merită. 

— Mă bucur, căci nu mă aşteptam de la un 
Longinus la un alt răspuns. Va trebui însă să mai 
aştepţi, căci sînt chemat urgent la Philippopolis. Acolo 
mă aşteaptă cîțiva soli. Ducînd acest război cu dacii nu 
trebuie să uit nici pe parții care s-au sumeţit şi 
încearcă să lovească imperiul în clipe de primejdie şi 
nici războiul ce-l duce viteazul meu Palma în Arabia. 
Peste o lună, cînd mă voi întoarce, mă voi putea ocupa 
pe-ndelete de actele şi scrisorile ce-ţi sînt necesare. 
Pîn-atunci te vei întoarce la unitate şi vei întocmi un 
raport despre tot ce ai văzut şi ai auzit la daci. 


— Auguste, am şi înaintat un astfel de raport lui 
Marcellinus, locţiitorul tatălui meu. 

— Foarte bine! Deocamdată, n-ar fi rău să 
elaborezi un plan de acţiune pentru o incursiune cu 
scopul capturării cetăţii unde ai fost întemnițat. Ai 
putea să conduci tu însuţi operaţia, căci care altul 
cunoaşte mai bine drumul şi poziţia acestei cetăţi. 

— Auguste, răspunse Lucius cu emoție, cetatea 
este veche, neînsemnată din punct de vedere strategic 
şi situată departe de drumurile principale. 

— Vrei să zici că nu merită osteneala? Dar, după 
cîte ştiu, ei o folosesc la ceva şi au vrut chiar s-o 
reclădească _ trimiţind pe renegatul acela... cum îl 
cheamă? 

— Servius Filimon, auguste. 

— Intocmai! De altfel, în lipsa mea, legatul 
Licinius făcuse o greşeală trimiţindu-l fără zăbavă pe 
acest Filimon, pentru reabilitare, în Orient. 
Recomandaţia ta şi a tatălui tău au fost suficiente 
pentru a-l ierta. l-am citit declaraţiile. Scrie mult şi 
amănunţit despre pregătirile dacilor, dar nu pomeneşte 
deloc de cetatea din care aţi fugit voi amindoi. 

— Auguste, mă simt obligat să-ţi fac o 
mărturisire. 

— Te ascult, încuviinţă împăratul întrucitva 
mirat. 

— Eu şi Filimon sîntem legaţi de jurămiînt. 

— Jurămiînt? Te referi la jurămînlul de oştean? 

Tulburarea sufletească a tribunului ajunsese la 
culme. 

— Nu, auguste, un alt jurămiînt. Ştiu că ceea ce-ţi 
spun pare copilăresc şi că jurămîntul sacru ce l-am 
depus ca oştean anulează orice alt jurămint ce-l 
contrazice, dar, crede-mă, nu am putut proceda altfel. 


În joc este viaţa şi cinstea unei fecioare. Fiica lui 
Diaies, stăpînul cetăţii, ne-a înlesnit evadarea. Fără 
ajutorul ei nu am fi avut prea multe şanse de a ajunge 
în tabăra romană. Singura condiţie ce ne-a pus-o a fost 
să nu conducem trupele romane spre cetatea tatălui 
ei. 

Traian se încruntă, dar nu spuse nimic. 

— Auguste, continuă Lucius, de şapte ani servesc 
în armată şi-mi cunosc bine îndatoririle. Să nu crezi că 
nu m-am gîndit înainte de a-i jura! Dar crede-mă, 
cetatea nu prezintă nici un interes şi va cădea de la 
sine. 

Traian zimbi. 

— Nu degeaba ţi-am vorbit despre tribunii 
militari, tinerii de mare rang, care-mi dau mereu de 
furcă. Un simplu centurion, un veteran, n-ar fi avut 
atitea scrupule. Dar, spune-mi cel puţin, e frumoasă 
fata? 

— În felul ei, da. Dar mai ales inimoasă... 

— O, exclamă împăratul şi voia bună îi reveni, 
după cum văd avem aliaţi printre duşmani. Bănuiesc 
că aş fi prea indiscret dacă ţi-aş cere şi alte detalii, nu-i 
aşa? 

Întinzîndu-i mîna pentru sărutare, împăratul 
adăugă: 

— Poţi să pleci, tribune! 

Coborînd scările pretoriului, Lucius simţea că-i 
dogoreşte obrazul de ruşine. 

„Sînt şi eu o strălucitoare nulitate”, gîndi el cu 
amărăciune. „Un impediment în faţa marilor realizări 
ale divinului Traian.” Dar cînd se gîndi la Aya şi la 
sacrificiul ei, simţi că ceea ce făcuse, pentru ce 


pledase, depăşeşte o formală datorie de oştean. 

Înainte de a părăsi tabăra împărătească de la 
Praetorium, Lucius ceru voie să vorbească cu Protagos, 
aflat în arest liber. Aflind amănuntele ultimelor zile ale 
tragediei tatălui său, îi mulţumi libertului şi îi promise 
să se ocupe de viitorul său. Deocamdată îi dădu un act 
prin care îl înscria în familia Cassius Longinus, în 
calitate de client. 

Întors la Caput Stenarum, primi condoleanţele 
tovarăşilor săi de arme, în frunte cu Marcellinus. După 
aceea avu o întrevedere mişcătoare cu Junius Cappa, 
fostul său centurion, cu care nu se văzuse din clipa 
cînd acesta plecase noaptea din Sucidava după 
ajutoare. 

Aflînd de la Cappa despre rolul ce-l jucase Asdus 
în trista poveste a tatălui său, ţinu să-l vadă şi pe 
acesta. Aspectul fizic impresionant al tracului, 
povestea simplă a vieţii lui şi întîmplarea, graţie căreia 
ajunsese ostaş roman, îl mişcară pe Lucius şi pentru că 
se simţea obligat faţă de diînsul, îi propuse să intre la el 
ca ordonanţă. Asdus, pentru care Lucius încă din 
Sucidava era întruchiparea măreției ostăşeşti, primi cu 
recunoştinţă. 

De atunci Asdus, obişnuindu-se cu noua lui 
situaţie, deveni un fel de umbră a tribunului şi treptat- 
treptat între ei se înfiripă o prietenie ciudată. 
Intelegerea unuia şi rezerva respectuoasă a celuilalt 
reuşiră să arunce o punte peste  obstacolul 
deosebirilor. 

Pentru a ajunge din urmă lipsa de exerciţiu din 
timpul prizonieratului, Lucius îl lua ca partener la 
scrimă. Astfel, isteţul Asdus învăţă puţin cite puţin şi 
subtila artă a mînuirii paloşului, aflînd secrete care nu 
pot fi învăţate la obişnuitele exerciţii militare. 


În serile lungi de iarnă, trebăluind pe lîngă şeful 
său, Asdus îi făcea confidente. Astfel, Lucius află 
despre Sama, fata din palatul lui Decebal, pe care 
Asdus o îndrăgise. Nu-i tăinui nici faptul că prefectul îi 
dăruise mulţi bani şi că el îi încredinţase iubitei sale pe 
care pierduse orice speranţă la a o revedea. 


Într-una din primele zile ale lui ianuarie, străjile 
de la poarta pretoriană zăriră gonind înspre tabăra 
romană un călăreț. La o depărtare de vreo două 
zboruri de săgeată îl urmăreau cîţiva daci călări. 

Călărețul cu pricina, tot dac după îmbrăcăminte, 
trecuse la pas pîrîul şi făcînd semne cu o basma albă, 
se aşternu din nou în galop. Urmăritorii, dîndu-şi 
seama că nu mai pot pune mina pe el, se opriră lîngă 
pîriu, suduind şi blestemînd. 

Fugarul se opri în faţa porţii şi dezmierdîndu-şi 
calul înspumat, strigă ceva în limba lui. Era tînăr, 
aproape copil. 

— Cine eşti şi ce cauţi aici? îl somă şeful gărzilor. 

Dar fugarul nu pricepea vorbele latine şi căuta 
să-l lămurească în limba sa. Avea un glas subţire şi 
cristalin care răsuna puternic în aerul rece. 

— Cheamă-l pe tălmaci! porunci decurionul unui 
străjer. Cu ăsta nu poţi să le înţelegi. 

Nu trecu mult şi tălmaciul apăru la meterez. 

— Cine eşti? Ce cauţi aici? strigă el. 

— Sînt Sama, logodnica soldatului Asdus. 

—  Auziţi-l, rise tălmaciul întorcîndu-se către 
străjeri, el este „logodnică”! 

Se porniră cu toţii pe ris. Tălmaciul îl întrebă din 
nou: 


— Vrei să zici că eşti „logodnic”, nu-i aşa? ŞI 
chiar dacă-i aşa, cum poţi tu să fii logodnicul unui 
bărbat? Mi se pare că eşti într-o ureche. 

— Ba sînt în toate minţile, căci sînt fată. Cu 
aceste cuvinte, călăreţul îşi smulse căciuliţa şi un păr 
bogat de culoarea spicului de griu i se revărsă pe 
umeri. 

— O-o-o! făcură ostaşii. 

— Pe Venus, strigă decurionul, e fată şi una 
frumoasă! 

— Asta-i bună! exclamă tălmaciul. A cui 
logodnică zici tu că eşti? 

— A soldatului roman Asdus. 

— Asdus, Asdus? Şi mai cum? Ce nume mai are? 

— Cum să-l mai cheme? Asdus! Nu-ţi ajunge? se 
răsti fata. Ce vă tot chioriţi la mine? N-aţi mai văzut 
fete? Daţi-mi drumul înăuntru că-l găsesc eu. 

— Da bătăioasă mai eşti! Dă-l încolo pe Asdus al 
tău, parcă eu nu sînt un logodnic arătos? Tălmaciul îşi 
scoase pieptul şi-şi puse ţanţoş mîna în şold. 

— Dacă nu-ți place de mine, continuă el, alege 
un altul. Ei toţi sînt... logodnici, niciunul nu te va 
refuza. 

— Îmi dai drumul ori ba? se răsti din nou fata. 
Gură spartă ce eşti. Cînd o afla Asdus al meu cum te-ai 
purtat cu mine, îţi fringe oasele, sfrijitule! El e cel mai 
voinic dintre toţi. 

— Dar ce cauţi aici? Cu ce scop ai venit? Crezi că 
noi dăm drumul aşa, la oricine? 

— Eu nu sînt oricine. Sînt logodnica lui Asdus, 
care a venit la Sarmizegetusa cu solul vostru, marele 
tarabosta roman. Acela care a băut otravă. 


Risul pieri ca prin farmec după ce tălmaciul le 
traduse ultimele cuvinte ale fetei. Ostaşii se priviră 
unul pe altul. 

— N-o fi cumva tracul acela uriaş din cohorta 
întîia? îşi dădu părerea un străjer. 

— Acela pe care tribunul Longinus îl luă de 
ordonanţă? întrebă decurionul. 

— Apoi care altul să fie? Doar el l-a însoţit pe 
prefect în solie. 

— Hai Pater, deschide-i poarta, că dăm de dracu! 
lar tu, Diophantus, spune-i să nu se supere că am ris 
puţin. A fost aşa, doar o glumă. 

Porţile scrişniră din ţiţini şi doi străjeri, luînd calul 
de  dirlogi, o duseră la cantonamentul tribunului 
Longinus, unde ştiau că-l pot găsi pe Asdus. 

Sama, voinică, frumoasă, cu părul despletit 
curgîndu-i pe spate, ca mierea din căuş, se simţea bine 
în această împărăție a bărbaţilor şi zimbea cu 
bunăvoință tuturor ostaşilor ce-i ieşeau în cale. 

Vestea înconjură castrul şi peste citeva clipe, 
majoritatea oştenilor ştiau şi povesteau unii altora 
despre miraculoasa apariţie a unei amazoane dacice. 
Imaginea ei schimbată după închipuirea fiecăruia 
deveni pentru un timp întruchiparea uneia dintre 
dorinţele cele mai arzătoare, atit de greu de împlinit în 
război, dar cu atît mai seducătoare şi mai rivnită. 

Ostaşii care nu aveau de lucru se luară după 
acest ciudat cortegiu, rizînd şi glumind cu voie bună. 

Un centurion grăbit îi opri cu asprime, întrebînd 
ce înseamnă toată povestea asta şi aflind despre ce 
este vorba, se răsti la cei doi străjeri: 

— Ce, aţi înnebunit? Plecaţi din post în timpul 
serviciului şi o plimbaţi în alai prin tot lagărul? 
Întoarceţi-vă îndată la locul vostru, iar tu, porunci el 


unui decurion, du-o la pretoriu, s-o vadă şi s-o 
cerceteze tribunul de serviciu. Hai, ce mai stai? Ceilalţi, 
împrăştiaţi-vă, vedeţi-vă de treabă! 

Tribunul de serviciu tocmai urca scările cînd 
apăru decurionul cu fata. Se opri încruntîndu-şi 
sprincenele. Ascultă nerăbdător cele spuse de ostaş, 
care nici el nu ştia prea bine despre ce este vorba, 
aruncînd din cînd în cînd priviri fetei. 

Atraşi ca bondarii de o floare mîndră, ostaşii se 
opreau din drum ca să privească fata şi în clipa cînd 
tribunul ieşea gesticulînd, urmat de Marcellinus şi de 
tâălmaciul comandamentului, se adunase din nou o 
ceată mare. 

Comandanții priveau şi ei amuzaţi. Înfăţişarea 
călăreţei predispunea la voie bună. În acest loc rigid şi 
sobru, unde toate urmăreau utilitatea; în acest loc al 
bărbaţilor, fata călăreaţă aducea o notă de frivolitate. 
Deborda de prospeţimea tinereţei şi aceşti ostaşi o 
priveau ca pe o minune. Singurele femei admise în 
lagăr, închise în colţul lor de lîngă porţile decumane, 
acolo unde ostaşul în puţinele lui clipe libere îşi 
cheltuia solda, erau marchitanele şi tirfele, cu 
şiretlicurile şi prefăcătoria lor, obosite, sulemenite. 

— Prevăd mari încurcături, zise Marcellinus 
tribunului, fără să-şi poată stăpini zimbetul. 

După ce tălmaciul îl lămuri chiar din spusele 
fetei, îşi dădu seama că apariţia acesteia face parte şi 
ea din tragedia prefectului Longinus, un fel de epilog 
dar mai puţin trist. Porunci deci tălmaciului s-o 
însoţească pînă la cantonamentul tribunului Lucius 
Longinus. 

Cortegiul de curioşi se înjghebă din nou. Soldaţii 
porniră maşinal, atraşi parcă de vrajă. Maurii, numizii 
plescăiau din limbă, zimbind rînjit la minunea blondă, 


atit de apreciată în ţările lor dogoritoare. Galii şi briţii 
îşi netezeau mustăţile lungi de aceeaşi culoare ca şi 
părul amazoanei, latinii, gesticulind vehement, îşi 
şopteau unii altora obscenităţi. 

În faţa clădirii scunde, unde locuiau tribunii, se 
opriră şi tălmaciul aflind unde anume stă Longinus, 
strigă: „Asdus. Asdus!” 

Cînd acesta apăru în uşă, numai în tunică, cu 
unul din calceii tribunului în mînă şi cîrpa în cealaltă, 
toate privirile se îndreptară curioase către el. 

— Asdus, zimbrule! strigă Sama şi sări sprintenă 
de pe cal. 

Buimac, zăpăcit de atitea priviri, pricepind şi 
nepricepînd despre ce este vorba, Asdus nu se mişcă 
din loc, parcă era de lemn. 

Dar Sama era lîngă el şi-l stringea în braţe. 

— Asdus, zimbrule! Nu ţi-am spus eu că voi fugi 
la romani? 

— Sama! biigui el. Tu... ai venit? 

Mulțimea rîdea şi glumea fără răutate. 

— Eşti norocos, Asdus! 

— Acum pune-te pe trai, tracule! 

— Ce mai uriaşi o să facă ăştia doi! 

— Taci, tu, neruşinatule! 

— Tot nu înţelege ce spun. 

— Da, dar te înţelege el. 

— Crezi tu că aude acum ceva? Uite cum o 
stringe... Fir-ar să fie de viaţă! 

— Să vină acum vreun comandant să-l stringă 
puţin cu regulamentul. 

— Ce-i veni fetei să sosească aici, printre dulăii 
ăştia hămesiţi? 

— Păi nici nu poate rămîne în lagăr. 

— S-o dea în păstrare unei marchitane. 


— Unei megere dintr-acelea? Păi, aceea o 
îndrumează, cît ai zice peşte, pe calea cea dreaptă. 

— Hei, voi guri sparte ce sînteţi! strigă tălmaciul. 
Nu vă e ruşine? la căraţi-vă la treburile voastre, dacă 
nu vi s-a urit cu binele! 

Cînd ultimii gură-cască coteau după colţ, apăru 
Lucius. Privi nedumerit în urma lor, apoi îl văzu pe 
Asdus ţinînd de miini o fată în straie dacice. 

La apariţia comandantului, Asdus încremeni în 
poziţie de drepţi. Sama dindu-se la o parte îl privea pe 
tribun cu ochii ei inocenți. Tălmaciul se apropie 
respectuos şi-l lămuri în şoaptă de tot ce se petrecuse. 

— Ah, exclamă, zimbind Lucius. Mă bucur, mă 
bucur din inimă. Asdus, du-o pe Sama la tine în odaie! 
Pe urmă vino la mine să vorni ce să facem cu ea. 


— Salut, comandante! Raportez că m-am întors 
din concediu la termen, zise tribunul Longinus, intrînd 
în atriu. 

— Lucius, prietene! exclamă Marcellinus și 
venindu-i în întîmpinare îl strînse la piept. Fericitule, vii 
din lumea noastră? Ei, cum a fost? 

— Cum să fie? Ştii doar că nu m-am dus să mă 
distrez. l-am văzut pe ai mei, i-am îmbrăţişat, l-am 
plîns împreună pe tata. La Roma am alergat mult pînă 
m-am asigurat că toate dispoziţiunile şi recomandările 
augustului vor fi îndeplinite. Dar tu, cum te simţi? 

— Lasă asta! Spune-mi ce se vorbeşte la Roma în 
legătură cu moartea prefectului? 

— Vestea mă precedase cu mult, nu ştiu prin ce 
miracol, iar numele tatălui meu era pe buzele tuturor. 
În palate şi în cartierele mărginaşe, la mari ospeţe şi la 
chefurile plebei din popine, epopeea sa se povesteşte, 
se recită, se cîntă chiar. Cînd mă recunoşteau, mă 


pomeneam ovaţionat şi nu ştiam cum şi pe unde s-o 
şterg mai repede, căci sînt o nulitate şi nu înţeleg să 
împart gloria cu taică-meu. 

Emoţionat, Marcellinus îşi întoarse faţa în umbră. 

— Ce-i cu tine, Papirius? 

— Nimic! Ştii, l-am iubit ca pe propriul meu tată. 
Pe al meu l-am pierdut cînd eram de o şchioapă. 

— Ce-ar fi să mergem la mine? Ai multă treabă? 

— Nu, să mergem! 

Bătu din palme şi poamei soldatului să-l cheme 
pe tribunul de serviciu. Apoi, revenind la temă, 
adăugă: 

— Lucius, epopeea tatălui tău nu poate să nu 
impresioneze. Romanii simt instinctiv ceea ce este 
măreț. Acum, cînd s-a ivit un erou aevea, s-au 
înflăcărat plini de încîntare. 

Lucius îi strînse mina cu recunoştinţă, în uşă 
apăru tribunul de serviciu. 

— Poruncă, comandante! 

— Lupercus, rezolvă în locul meu aceste hirtii. 
Vreau să mă duc la cantonament, să stau de vorbă cu 
Longinus. 

Afară, păşind pe pămîntul îngheţat bocnă, 
Marcellinus lovi înciudat cu piciorul un bulgăre de 
zăpadă rostogolit de pe marginea drumului. 

— Cum e vremea pe acolo? 

— În tot cazul, nu ca aici. La Salernum înfloreşte 
mirtul, iedera îşi primeneşte frunzele, iar pescarii cîntă 
în larg. Şi acum mai simt freamătul pinilor în urechi. 

— Ţara asta, Marcellinus făcu un gest larg, e 
foarte frumoasă, dar are un cusur — iernile prea aspre. 
lată, peste cîteva zile calendarul anunţă primăvara, iar 
cerul promite noi ninsori. Boreas ţiuie în ureche şi-ţi 
îngheaţă măduva în oase. 


— Vinul ce l-am adus o să ţi-o dezgheţe. Am mai 
adus şi altceva, dar deocamdată e secret. 

— Mă faci să mor de curiozitate, glumi Papirius. 

— La mine e cald. În lipsa mea, Asdus o construit 
o vatră tracică, o minune a tehnicii casnice; nu înţeleg 
de ce nu facem şi noi astfel de vetre în Italia? 

— Avem noi alte lucruri mai bune. Ş-apoi nu 
avem atita lemn pentru foc. 

Intrară în odaia caldă şi Asdus, văzindu-l pe 
comandantul legiunii, luă poziţia de drepţi, dar 
Marcellinus îl bătu pe umăr şi-i spuse să-şi vadă de 
treabă. 

Lucius porunci ordonanţei să aducă vinul şi îl 
pofti pe Marcellinus să ia loc lîngă vatra încinsă. 

— Bun băiat, Asdus al tău. O să ajungă departe! 

— E tare fericit căci i-am adus veşti de la Sama, 
pe care am încredinţat-o prietenului nostru Bassus, de 
la Drobeta. La întoarcere, am poposit în casa acestuia. 
Fata s-a făcut şi mai frumoasă, poartă strai roman şi o 
rupe binişor latineşte. 

Toţi din familia lui Bassus au îndrăgit-o şi de fapt 
ea le duce casa. 

— Mă bucur mult pentru amîndoi. 

Asdus intră cu o amforă aburită. Turnă din ea 
într-un vas de argint. Apoi scoase dintr-un cotlon al 
vetrei nişte pui rumeniţi şi servi totul pe o tavă. 

— Asdus, zise Marcellinus, toarnă-ţi şi ţie vin, 
vreau să ciocnesc cu tine. 

Măgulit de cinste, Asdus îl privi întrebător pe 
Lucius şi acesta încuviinţă din cap. Atunci flăcăul îşi 
turnă şi lui vin într-o ulcică, ciocni cu şefii săi, zise cu 
jumătate de gură „Vivat” şi bău pe nerăsuflate. 


Marcellinus turnă citeva picături pe jos în cinstea 
zeilor şi sorbi încet, gustind cu plăcere, trăgînd adînc 
aroma vechiului vin. 

— O, pe Dionisos! mă răsfeţi cu bunătăţi, Lucius. 
De mult n-am băut vin vechi şi n-am mîncat pui de 
Lucania. Mă simt în empireu. 

— Mă bucur că pot să-ţi ofer această plăcere. 
Asdus, i-ai dus lui Caliga o ploscă de vin? 

— Încă nu, tribune. 

— Să i-l duci neapărat, e doar tatăl tău adoptiv. 
Ora de instrucţie s-a terminat. Pînă la prima strajă de 
noapte nu am nevoie de tine. Du-te! 

— Am înţeles, tribune. 

După ce Asdus umplu plosca şi plecă, prietenii 
gustară un timp în tăcere din bunătăţi. 

Într-un tîrziu, Marcellinus, hotărîndu-se, întrebă: 

— Ce face Fulvia? 

— Fulvia? Surioara mea a înflorit ca un trandafir. 

— Nu m-a uitat? întrebă din nou Papirius. 

— Am adus vorba despre tine, la urmă de tot, 
după ce-l plinserăm pe tata, dar întrebarea i-am citit-o 
în priviri chiar din ziua cînd am sosit. Ţine mult la tine, 
Papirius. Nici o clipă gîndurile ei nu te-au trădat. Mama 
a surprins-o adeseori rugîndu-se pentru tine. Cînd, în 
sfîrşit, am început să discutăm despre chestiunile 
noastre personale, ea m-a asaltat cu întrebări. M-a 
întrebat dacă eşti posomorit, dacă umbli mereu în 
armură, dacă femeile te plac? 

— Femeile? zise Papirius. Care femei? 

— Tocmai asta am întrebat-o şi eu. Dar o 
fetişcană ca ea nu poate să priceapă şi nici să-şi 
închipuie viaţa noastră plină de privaţiuni. Ea n-a văzut 
în viaţa ei decît parăzi. „Bine, bine, mi-a răspuns 
atunci, dar tu ne-ai povestit de fecioara aceea, fiica 


unui nobil dac, în al cărui castel ai fost închis. Ce, ea nu 
era femeie?” Crede-mă Papirius, am avut mult de furcă 
cu scumpa mea surioară. A trebuit să-i povestesc de-a 
fir a păr întîmplările de aici şi mereu mă întrerupea: 
„Dar Papirius ce zicea?” sau „Ce făcea Papirius în acest 
timp?” Toate erau strîns legate de persoana ta ca şi 
cînd tu puteai să fii simultan în mai multe locuri. După 
ce am terminat de povestit, mi-a spus: „Ştii, Lucius, 
toate acestea nu mă sperie cituşi de puţin. Aş avea 
curajul să le suport dacă aş fi avut în preajmă pe tine şi 
pe... Papirius.” „Sau numai pe el, fără mine” am necă- 
jit-o, dar ea nu mi-a răspuns nimic, privind undeva, în 
gol. 

— Îți mulţumesc mult de tot pentru aceste veşti. 
Acum cînd ştiu că Fulvia nu m-a uitat şi se roagă 
pentru mine, îmi va fi mult mai uşor să suport viaţa 
asta dură. O iubesc mult, Lucius, aşa cum poate iubi un 
om posac şi tăcut ca mine şi dacă pîn-acum nu i-am 
cerut mîna şi nici nu i-am spus că o iubesc, asta numai 
din pricina războiului, din pricina incertitudinii şi a 
faptului că vieţile noastre, ale tuturor, atîrnă într-un fir 
de păr. Tu eşti singurul căruia i-am încredinţat secretul 
dragostei mele şi mi se pare că nu eşti un custode prea 
bun. 

— Nu puteam altfel, căci îmi sînteţi deopotrivă 
de dragi. Am vrut să vă ajut pe amindoi. Intr-o zi, 
Fulvia m-a întrebat dacă eu te-am văzut vreodată 
rizind. Ce era să-i zic? Mirat, i-am răspuns: „Prin 
urmare nu-ţi place? De ce nu-ți cauţi unul zimbăreţ?” 
Ce crezi că-mi răspunde zgiita?: „Nici nu mă gindesc. 
Noi, femeile, cînd iubim un bărbat, îl iubim aşa cum 
este.” Auzi-o? „Noi femeile!” 

Marcellinus zimbi dînd încetişor din cap. 


— Bine că mi-ai spus. Trebuie să iau lecţii de ris. 
Tăcură un timp. Marcellinus sorbi din cupă, apoi 
întrebă: 

— Despre Herminia nu-mi spui nimic? Lucius 
deveni grav. 

Papirius îi puse mîna pe umăr şi privindu-l în 
lumina ochilor, întrebă îngrijorat: 

— Ce s-a întîmplat, Lucius? 

— Am terminat cu Herminia. 

Marcellinus se lăsă pe spetează şi păru că 
ascultă ţiuitul vîntului în streşini. Într-un tîrziu, zise cu 
gravitate: 

— Povesteşte-mi, prietene! 

— Ea era la Roma cînd am sosit, iar eu, fără să 
ştiu, l-am trimis pe Senio cu bagajele la fratele meu şi 
m-am grăbit tăind ţara de-a curmezişul de la Ancona la 
Salernum. După două zile de tristeţe şi reculegere, 
petrecute în sînul familiei, am aflat mai mult din aluzii 
decit din spuse că Herminia nu s-a întristat prea mult 
cînd a venit vestea înrobirii mele şi nici nu şi-a 
schimbat felul ei de a fi. La început, mama şi Fulvia au 
explicat asta prin optimismul ei de totdeauna, mai apoi 
însă, observînd-o cu atenţie, şi-au dat seama că 
Herminia, în graba ei după plăcerile vieţii, mă socoti 
pierdut pentru totdeauna, un fel de afacere ratată. Intr- 
o zi, cuprinsă de disperare, soră-mea o întrebă: 
„Herminia, ce o să se întimple dacă îl vor omori pe 
Lucius al nostru?” şi logodnica mea îi răspunse: „Vai de 
mine, va fi o mare nenorocire. Bărbaţi care să întru- 
nească atitea calităţi sînt rari în zilele noastre.” După 
tonul cu care au fost spuse aceste cuvinte, Fulvia şi-a 
dat seama, o dată pentru totdeauna, că Herminia nu 
este în stare să iubească pe cineva cu adevărat. 

Marcellinus părea dezamăgit. 


— Spune mai departe, zise el. 

— Ca să nu fie obligată la anumite convenţii, 
Herminia plecă la Roma unde-şi continuă viaţa 
mondenă ca şi cînd nu s-ar fi întîmplat nimic. Aflînd de 
la Senio că am evadat şi că mă aflu la Salernum, îşi 
puse în grabă doliu pentru tatăl meu şi se grăbi să mă 
vadă. Dacă nu aş fi ştiut ceea ce ştiam, mi-ar fi fost 
greu să-i reproşez ceva. Era tandră şi atentă şi căuta 
să recapete încrederea alor mei. Dar într-o zi, cînd îi 
povesteam  întimplările tragice ale anului trecut, 
ajungînd cu povestirea la Aya, la dragostea şi sacrificiul 
ei, Herminia mă întrerupse. „Ce proastă, în loc să te 
pună în lanţuri şi să te închidă cu şapte lacăte, ea te-a 
lăsat să-i scapi. Şi asta se numeşte dragoste?” 

— Chiar aşa ţi-a spus? 

— Chiar aşa. Aceste vorbe mi s-au săpat adînc în 
minte şi n-o să le uit niciodată. Mi-am dat seama, fără 
comentarii, că e proastă şi îngimfată şi se crede de 
neînlocuit. Cînd mă gindesc că era cit p-aci să-mi 
devină soţie mă apucă groaza. Eu care mi-am visat din 
totdeauna un cămin trainic, cu copii, dragoste şi 
armonie, am binecuvintat-o pe Aya. Providența mi-a 
scos-o în cale ca să-mi deschidă ochii şi să mă ferească 
de năpastă. 

— Dragul meu, îl întrerupse Papirius, nu sînt un 
mare cititor în suflete, dar am impresia că ai îndrăgit-o 
pe Aya... 

— Este purul adevăr. Cînd am plecat din viaţa ei, 
îmi părea nespus de rău c-o pierd, dar eram ferm 
convins să n-o mai caut niciodată. Speram prin asta s-o 
eliberez, speram că mă va uita. Nu ştiu ce simte ea 
acum, eu însă nu pot s-o uit. Din zi în zi ce trece, Aya 
se cuibăreşte tot mai bine în inima mea. Plecînd în 
patrie speram că ambianța şi mediul familiar mă vor 


face s-o uit şi să-mi respect cuvintul dat Herminiei, dar 
logodnica mea m-a dezlegat ea însăşi de orice 
obligaţie. 

— Eşti un om de onoare, Lucius. Ştiu că nu eşti în 
stare să comiţi o josnicie. Şi cum a fost despărţirea, 
furtunoasă? 

— Cituşi de puţin. Am luat-o de o parte şi i-am 
vorbit foarte calm. La început părea că se înăbuşă la 
constatarea că n-o mai iubesc. Mi-a şi spus-o. Credea 
că nu există bărbat pe lume care să n-o iubească şi 
socotea că are tot dreptul să aleagă, iar alesul trebuia 
să fie cel mai fericit om din lume. 

— Cred că fata asta nu e în toate minţile. 

— Greu de spus. In tot cazul are simţul practic 
foarte dezvoltat. Indată ce-şi dădu seama că nu 
glumesc, îşi pierdu interesul pentru mine şi plecă fără 
să-mi facă scene. 

— Mă bucur că ai scăpat de ea. Acum, dacă ţi-ai 
dat seama că o iubeşti pe Aya, caut-o! Vei avea un ţel 
în viaţă şi vei fi fericit. 

— Faptul că mă aprobi îmi dă tărie. De altfel, am 
hotărît de mult s-o caut pe Aya. Cu toate că nimeni, 
niciodată, nu s-a grăbit pe drumul întoarcerii din 
concediu, eu am făcut-o. Mi-era dor să respir acelaşi 
aer cu Aya, să ştiu că fiece pas mă apropie de ea. 

— Cit timp trăieşti — speri! 

— Da, nu-mi rămîne decit să sper, zise Lucius, 
apoi se sculă, luă de pe poliţă o cutie mare din coajă 
de tei, cu o frumoasă scenă bucolică pictată pe capac 
şi i-o întinse cu plecăciune. 

— lată şi surpriza! Un dar din partea surioarei 
mele, fiorosului, ursuzului, taciturnului Papirius. 

— O! exclamă acesta. Şi Fulvia mă răsfaţă. Îi sînt 
nespus de recunoscător. 


Marcellinus desfăcu funda roşie cu care era 
legată cutia şi ridică capacul. Erau fructe din patrie: 
portocale, smochine, struguri uscați, acoperite cu 


ramuri de mirt înflorit. 
* 


Aya n-a mai plins niciodată. N-a plîns nici atunci 
cînd tatăl ei o lăsase singură în casa de la poalele 
muntelui Cogheonul, în paza credinciosului Costas. 

Plecarea părintelui îi sfişia inima. ÎI ştia ducîndu- 
se printre urgii, poate pentru totdeauna, dar în sinea sa 
simţea un fel de uşurare, căci de la un timp nu mai 
putea suporta marele ei secret, aşezat ca un blestem 
între ea şi acela care-i dăduse viaţă. Nu mai putea 
suporta nici privirea, nici vorbele sale blinde, pline de 
căldura părintească; se socotea nedemnă de ele şi i se 
părea mereu că le pîngăreşte. 

De aceea se simţi uşurată cînd el, înainte de a se 
mistui în codru, îi făcu un ultim semn cu mîna. Se simţi 
uşurată, deşi din clipa aceea se simţi singură cum nu 
fusese niciodată de cînd se ivise pe lume. 

După larma cetăţii plină de oameni, după 
zbuciumul atitor suferinţe şi primejdii, liniştea văgăunii 
de sub munte o cufundase parcă în apele reci şi negre 
ale unui lac fără de fund. 

Aşezarea omenească de pe micul plai număra de 
tot vreo zece case, unele arătoase, cu dichis şi 
cioplitură, altele mai simple şi mai mici, dar toate 
întocmite trainic din biîrne mari, acoperite cu șiță şi 
împrejmuite cu garduri înalte de pari ascuţiţi. 

În freamătul neîncetat al cetinii bătută de vuituri, 
se amesteca peste tot susurul izvoarelor reci şi limpezi 
ca cleştarul. Aerul tare, de munte, îmbălsămat de 
răşină, ameţea ca o cupa de vin vechi, băut pe 
nerăsuflate. 


De dincolo de vale, venea zvon de ape de la 
urlătoare. Ciîteodată slab, altădată cînd bătea vintul 
dintr-acolo, tare şi năvalnic, acest zvon era nelipsit, 
parcă anume scornit ca să trezească din visări pe 
locuitorii acelor locuri. 

Aici, la adăpost de intemperii, atrase de căldura 
sălaşurilor omeneşti, se aciuau o mulţime de păsări din 
acelea ce nu părăsesc meleagurile în timpul iernii. 
Veveriţele roşii săreau sprintene prin cetină. Vulpile 
dădeau tîrcoale coteţelor. Codrii din jur colcăiau de 
vietăţi, jderi şi rîşi, urşi şi mistreți, cerbi şi zimbri, 
îndemniînd voinicii la vînătoare. 

Casa cea mai arătoasă, aşezată mai la o parte, 
lîngă poteca ce cobora la vale, aparţinea lui Susagus, 
dar în afară de slugi, nimeni din familia marelui sfetnic 
n-o locuia. Fiind cea mai încăpătoare şi cea mai bogată 
casă din aşezare, însuşi regele Decebal poposea în ea 
ori de cite ori venea la muntele sfint. O altă casă, cea 
mai depărtată de a lor, era proprietatea Ariorţilor, dar 
de la moartea bătrînului se părăginise şi n-o locuia 
decît un paznic văduv şi ursuz. 

In colţul de miazăzi al tăpşanului, sub o stîncă 
ieşită în afară ca o streaşină se afla căsuţa unui bătrîn 
singuratic, căruia localnicii îi ziceau „pustnicul Dada” şi 
care era vrăciuitor şi cititor în stele. 

Celelalte case aparțineau  vinătorilor și 
crescătorilor de oi de prin partea locului. 

Sus pe munte, acolo unde nu mai suie brazii, 
într-o peşteră întunecoasă sălăşluia marele preot, 
întemeietorul, cum i se spunea. Alături, în alte peşteri 
mai mici şi în bordeie, trăiau aproape o sută de 
preacuvioşi „călători prin nori”. 

Într-o zi, îmbolnăvindu-se fiica lui Costas, fu 
chemat pustnicul Dada şi Aya îl văzu pentru întiia oară. 


Cu toate că nu semăna cituşi de puţin nici cu Sofronos, 
nici cu Piros, căci era înalt, spătos şi bărbos, bătrînul îi 
plăcu, amintindu-i cu sfătoşenia sa de cei doi dascăli ai 
ei, dispăruţi. 

Dada o întrebă de sănătate şi de sănătatea alor 
ei. Îi spuse printre altele că le cunoştea cetatea şi că a 
veghiat la căpătiiul mamei ei cînd era pe moarte. Pe 
atunci Aya avea numai doi ani. 

— Cheamă-mă ori de cîte ori ai nevoie de vraci 
ori sfătuitor. Tatăl tău nu m-a chemat cînd a fost pe 
aici şi-l înţeleg prea bine. 

Bătrînul ştia cite în lună şi în stele; cunoştea 
toate lighioanele pămîntului după nume şi nărav, 
cunoştea plantele şi florile cîte cresc pe meleagurile 
Daciei şi chiar pe meleagurile învecinate, ştia toate 
stelele din cer şi toate poveştile legale de ele şi de 
ursita oamenilor. 

Multe din minunăţiile firii ascunse pin-acum 
pentru Aya, tălmăcite de bătrîn, căpătară duh şi noimă. 
Citeodată ea se împotrivea, întemeindu-se pe cele 
auzite cîndva de la alţii, dar bătrinul nu se supăra. 

— Nu are nici o însemnătate, spunea el, ce s-a 
spus despre un lucru sau altul, de folos este faptul că 
s-a spus ceva. Cit va sta lumea asta în picioare 
lucrurile se vor tălmăci mereu, din ce în ce mai bine. 

Seara, la lumina opaiţelor, toţi ai casei se 
stringeau în odaia mare cu lucru de mînă, ascultind 
povestirile lui Dada. Costas, care văzuse lumea şi 
bătuse războaie, se încumeta şi el cu cite o vorbă. 

Timpul trecea pe nesimţite. Aya se obişnuise cu 
noul loc şi traiul ce-l ducea. 

Cînd zăpada începu să se topească şi 
meleagurile se umplură cu susurul şuvoaielor ce se 
scurgeau pretutindeni către pîriul umflat şi furios ca un 


balaur, Aya îşi petrecea timpul mai mult pe afară decit 
în casă. Călare ori pe jos, întovărăşind vînătorii şi 
băieţii lor nevirstnici, ea cutreiera împrejurimile. 

Adeseori, cînd un ţăran sau păstor venea cu 
daruri la vraci, ca să-l cheme la vreun bolnav, fata îl 
însoțea pe Dada cu plăcere. 

Cu acest prilej, Aya îşi dădu seama că munţii 
aceştia, ce păreau pustii, ascundeau destule aşezări 
omeneşti şi că oamenii aceia simpli trăind laolaltă cu 
orătăniile şi fiarele erau buni şi drepţi. 

În curînd, zăpada se duse aproape toată. Pe 
alocuri la umbra stîncilor ori în văgăuni adinci mai 
întîrziau pete albe, fără strălucire, grunjoase, cu 
răsuflători în jurul firavelor tulpiniţe ce tînjeau către 
lumină. Cetina veche, de an, se înnegrise şi parcă 
intrase în pămînt sub năvala, de jos în sus, a firelor de 
iarbă şi a muşchiului nou. 

Într-o frumoasă zi, pe seară, se auziră sunete de 
corn. Bărbaţii ieşiră cu toţii să vadă despre ce este 
vorba şi în curind aduseră vestea că luminăţia sa, 
regele Decebal, însoţit de vreo sută de ostaşi, a 
poposit în aşezarea lor. 

În jurul casei lui Susagus era forfotă mare. 
Oştenii descălecaţi îngrijeau de cai, aprindeau focurile 
pentru cină, dădeau jos de pe cai o mulţime de 
burdufuri umplute cu nu se ştie ce. 

Aya ieşi şi ea în poartă, dar văzînd atiţia bărbaţi, 
se retrase în casă. Peste un timp se auziră glasuri 
voioase, paşi grăbiţi răsunară pe duşumele şi în odaia 
ei năvăli Diza. 

Abia îl recunoscu în straiele acelea de oştean, cu 
coif, cu sabie, împlătoşat şi numai după ce strigă: 
„Aya, surioară!” l-a strîns la piept. Diza îşi lepădă coiful 


şi voind să pară bărbat, se ţinea drept şi mindru, cu 
toate că buzele îi tremurau ca unui copil. 

După primele dezmierdări, se aşezară pe laviţă 
ţinîndu-se de miini, vorbind amîndoi o dată. 

Apoi veni Costas cu o cupă de vin, urmat de 
nevastă-sa cu de-ale miîncării. După ei intră Sutta, 
ruşinată de înfăţişarea ostăşească a băiatului. 

Diza îi dădu mîna să i-o sărute şi-i zise: 

— De cînd nu te-am văzut, Sutta, te-ai făcut 
frumoasă. Să ştii că ţi-am văzut logodnicul. E la 
Sarmizegetusa şi făureşte maşini de război. Mi-a plăcu 
de el, s-a făcut băiat isteţ. Aflînd că plec încoace m-a 
rugat să-ţi duc urări de sănătate şi să-ţi înminez un 
dar. 

Diza scoase din briu o legătură şi desfăcînd-o, îi 
întinse Suttei o salbă de cîteva monede de argint. 

Ochii slujnicei luciră de bucurie, înviorîndu-i 
chipul posomorit de atita timp. 

După aceea, Diza porunci slugilor să-i lase 
singuri şi după ce uşa se închise în urma lor, scoase din 
aceeaşi legătură o salbă prețioasă, lucrată în bronz 
aurit şi presărată cu nestemate verzi. 

— lar asta, zise el, un dar pentru scumpa mea 
surioară. 

— O, Diza! ce bun eşti, strigă Aya. 

Şi-o potrivi la git, se duse la oglindă, se învirti 
prin odaie sub privirile mulţumite ale fratelui. 

Şi pentru că timpul era scurt şi slujba îl chema la 
datorie, o rugă să se astîmpere şi să-i povestească tot 
ce s-a întîmplat în cetatea lor de cînd plecase. Dorea 
să ştie cum a plecat salvatorul său Piros şi dacă a 
trecut cu bine graniţa. Voia să cunoască cu de- 
amănuntul povestea tristă a evadării celor doi romani. 


Cînd ajunse aici, Aya se întrista şi-i povesti foarte 
pe scurt ca despre ceva foarte neplăcut. 

Fără să bănuiască cît de cît adevărul, Diza o lăsă 
în pace. 

— Cine ar fi putut să creadă că Filimon îl va trăda 
pe rege? El este capul răutăţilor, zise Diza şi se sculă în 
picioare. Trebuie să plec, Aya. Miine în zori urcăm 
muntele. Păcat că eşti femeie şi nu poţi lua parte la 
sfinţirea apei adusă de vitejii noştri cu mare primejdie 
de la Dunaris. 

— In burdufurile acelea e apă? întrebă Aya. 

— Da, zise Diza cu mîndrie, cu apa asta ne vom 
împărtăşi înainte de luptă. Miine voi trece să-mi iau 
rămas bun. 

In curte, pustnicul Dada stătea de vorbă cu 
Costas. Văzindu-l pe Diza se înclină adînc şi zise 
zimbind: 

— Să trăieşti, Dizala, fiul luminatului Diaies. Eu 
sînt acela care a vegheat la căpătiiul mamei tale cînd 
ai venit pe lume. 

— El este pustnicul Dada, îl lămuri Aya, un mare 
înţelept, fără care aş fi murit de urit în pustietatea 
asta. 

— De cînd te ştiu, zise Diza rizînd, ai avut în 
preajma ta filozofi şi înţelepţi, pînă la urmă vei deveni 
şi tu o înţeleaptă. 

A doua zi în zori, locuitorii aşezării ieşiseră cu 
mic cu mare ca să-l vadă pe rege suind cu oştenii şi 
curtenii săi către lăcaşul sfint. Puţini îl văzuseră în ajun, 
căci trudit cum era se retrăsese în odăile sale îndată 
după sosire. Casa încăpătoare a sfetnicului său, 
Susagus, îl adăpostise pe el şi pe curtenii săi. Susagus 
lipsea,  aflindu-se într-o solie la neamurile din 
miazănoapte. 


Aya, îmbrăcată în straiul ei cel mai frumos, veni 
mai tîrziu. Văzînd-o, oamenii se dădură la o parte şi o 
îndemnară să iasă în faţă. 

In curînd, dinspre casă se auziră sunete de corn. 
Călărimea se orîndui de o parte şi alta a drumului şi pe 
porţile larg deschise ieşi un grup de vajnici călăreţi. 

Aya nu-l văzuse niciodată pe rege, dar îl ghici 
îndată căci un altul mai falnic nu se afla printre acei 
călăreţi. 

Oamenii începură să strige şi să slobozească 
chiote de bucurie. 

Regele mergea la pas, fără grabă, strunind din 
friie calul jucăuş, răspunzind cu voie bună la urările 
supuşilor săi. 

Văzindu-l atît de binevoitor, unii mai îndrăzneţi 
ieşeau din rînduri şi apropiindu-se plecaţi, îi sărutau din 
mers încălţările. Pe cîţiva mai virstnici regele păru că-i 
recunoaşte şi unora, zicîndu-le pe nume, le dădu mîna 
ca să i-o sărute. 

In dreptul Ayei zăbovi şi o privi îndelung căci se 
deosebea mult de celelalte fete şi făcînd semn unui 
oştean ce-l urma de-aproape, îl întrebă ceva. Abia 
atunci, preocupai pînă acum de chipul regelui, Aya 
recunoscu în oştean pe Diza alei. 

— Prin urmare, asta e sora ta, fiica luminatului 
Diaies? zise regele destul de tare. N-am ştiut că 
ascunde aici aşa o comoară. 

Aya se îmbujora şi-şi lăsă ochii în jos şi cînd îl 
auzi din nou, poruncindu-i să se apropie, nu ştia cum 
ajunse pîn-la cal şi cum sărută mîna întinsă. Dar cînd 
regele o luă de bărbie şi o privi în ochi, simţi că nu 
poate suporta această privire adînc pătrunzătoare. 
Simţi că o cuprinde ruşinea pentru trădarea ei. În acea 
scurtă încrucişare de priviri i se păru că regele ştie tot 


şi o pune la încercare. Îi fu nespus de greu să se 
stăpiînească şi să nu-i cadă la picioare, să se pocăiască 
de păcatul ei şi să-şi aştepte moartea. Dar regele, 
zimbindu-i, trecu mai departe, lăsînd-o sleită de puteri, 
înconjurată de atenţia invidioasă a femeilor din jur. 

Femeile nu puteau lua parte la ceremonie şi 
conduseră alaiul pînă la poalele muntelui, vorbind 
despre rege, sfetnici şi oşteni, minunîndu-se de straiele 
şi podoabele lor scumpe şi frumoase. Muierile bătrine 
îşi aminteau cu plăcere de alte vremuri, cînd regele şi 
curtenii săi, mai tineri, însoţiţi de alţi oşteni, tineri şi ei 
pe atunci, veneau la muntele sfint turburîndu-le prin 
mîndreţea şi voinicia lor. 


leşindu-i întru-ntîmpinare, marele preot îi ură lui 
Decebal bun venit şi invocă harul lui Zalmoxis să 
pogoare pe fruntea-i trudită de stăpinitor ale celor 
lumeşti. 

Apoi, printre şiruri de asceţi, desculți, în cămeşi 
lungi, sure, cu frunţile plecate smerit, Preacuviosul îl 
duse la peştera mare ce se căsca neagră la picioarele 
unei semeţe stînci. Cîţiva preoţi mai de vază îi urmară 
cu torţele aprinse. 

Afară, mulţimea  oştenilor, a oamenilor din 
împrejurimi şi a preoţimii mărunte adăsta, vorbind în 
şoaptă ca să nu tulbure sfinţenia locului. 

Pe locul bătătorit din faţa peşterii se afla un 
mare cerc, pavat cu lespezi, în mijlocul căruia, pe un 
soclu de granit, se înălța altarul. De jur împrejur, plaiul 
îşi întindea covorul mlădios al tufelor de afini, presărat 
cu stei şi bolovani, întretăiat de poteci şerpuitoare. 

Ziua era senină, doar ici-colo, prin văzduhul rece, 
si-neliu, alunecau nori albi, pufoşi. 


Din clipa cînd marele preot venise întru 
întîmpinarea regelui şi pînă dispăruse cu el în peşteră, 
Diza nu-l slăbi din ochi. Prea cuviosul era mai mult mic 
decit înalt, uscat la trup şi galben la faţă. Părul său alb 
ca neaua îi cădea pe umeri iar barba mătăsoasă îi 
ajungea pînă la brîu. De sub sprincenele-i stufoase, din 
orbite adinci priveau răscolitor ochii cenuşii, lucitori şi 
voluntari. O teamă tainică, de neînțeles, îl cuprinse pe 
Diza în clipa cînd ochii săi întîlniră pe acei ai bătrînului. 
Şi regele avea privirea pătrunzătoare dar care nu-l 
înfricoşa, nu se strecura în adîncul inimii ca aceea a 
marelui preot. 

Pesemne, oricine îl privea în ochi pe marele 
preot simţea acelaşi tainic fir, căci prietenul său 
Sintula, fiul lui Cotis, îi şopti: 

— Ai băgat de seamă ce ochi are întemeietorul? 
Îţi îngheaţă sîngele cînd te priveşte! 

Nevoind să pară fricos, Diza îi răspunse tot 
printr-o întrebare: 

— Crezi că ne-a privit pe vreunul anume? Are el 
timp pentru aşa ceva? 

— Ba, eu cred că el vede şi ştie tot. Taică-meu 
mi-a spus că întemeietorul ştie tot ce e pe lume. El 
cunoaşte semnele cerului şi ce se petrece în fundul 
pămîntului; prezice viitorul şi are stăpiînire asupra 
duhurilor bune şi rele. 

Aceste vorbe îl speriară şi mai mult pe Diza şi i 
se păru şi lui că marele preot îi privise anume pe ei. 

Flăcăiaşii uitară repede sperietura. Atitea alte 
lucruri noi le atrăgeau atenţia. După ce vorbiră de una- 
alta, văzură doi vulturi falnici deasupra capetelor lor. 
Priveau cu încîntare cum stăpinitorii văzduhurilor 
alunecau în cercuri line, apoi cu o uşoară zvicnire a 
aripilor se săltau în sus pentru ca să coboare din nou 


ameţitor de repede. Zburătoarele nu se mai saturau de 
acest joc îmbătător, voind parcă să uimească lumea 
făpturilor tîrîtoare de sub ei cu măiestria lor. 

— Falnici cum n-am mai văzut, zise Diza. 

— Ce aş trage o săgeată în ăsta care-i mai fudul, 
răspunse Sintula. 

Cei din faţă, sfetnicii şi ofiţerii se întoarseră către 
ei, iar Cotis, tatăl lui Sintula, îi privi încruntat. 

Băieţii tăcură ruşinaţi, dar nu pentru multă 


vreme. 
x 


Rămas singur cu marele preot, Decebal îi 
încredința temerile şi speranțele, îi destăinuia 
secretele şi uneltirile politice, îi aducea la cunoştinţă 
ultimele fapte din ţară şi de aiurea, îi vorbea fără ocoliş 
despre izbînzile şi nereuşitele sale, îşi vărsa zbuciumul 
sufletesc, depănîndu-şi visele de biruinţă. 

Această spovedanie făcută părintelui sufletesc al 
tuturor dacilor cu îndoielile şi înflăcărările ei îl uşura 
mult pe rege. 

Bătriînul şedea neclintit, cu mîinile în poală, 
privind pilpiirea neîncetată a torţei din faţa sa şi numai 
după ce Decebal se opri, nemaiştiind ce să spună, îşi 
stinse focul privirii între pleoape, rămiînînd un timp 
tăcut şi îngîndurat. 

După citeva clipe de tăcere apăsătoare, preotul 
îşi săltă capul şi-l privi pe rege în ochi. 

— Decebal, fiul lui Scorilo, tatăl tău a stat aici cu 
mine pe acelaşi butuc. E mult de atunci. În vremea 
aceea anii nu se îngrămădiseră peste mine ca buştenii 
smulşi de ape într-o viitură. Marele Zalmoxis ne privea 
cu dragoste şi ne asculta păsurile cu îngăduinţă. Acum 
însă e cu totul altceva. Temerile de pe atunci s-au 
prefăcut în ameninţare înfricoşătoare, neplăcerile 


trecătoare în urgie. Ştiu că altfel nu se putea. Port şi eu 
o parte din vină, căci te-am sfătuit nu o dată. Ştiu că 
am stiîrnit o furtună care poate să ne măture de pe faţa 
pămîntului. Vor trebui multe jertfe, va curge multă 
sudoare şi sînge pentru a îndepărta prăpădul. Toate 
sînt în mîna lui Zalmoxis. Muritorii nu pot şti nimic. 
Adeseori soarta ne aruncă în hău atunci cînd nimic nu 
pare să ne amenințe, altădată ne scoate la liman cînd 
toate nădejdile par pierdute, Datoria ta este să loveşti 
atit timp cit te ţii în picioare, să te aperi cînd vei cădea 
în genunchi, să te zvircoleşti cînd te vor dobori, dar să 
nu te opreşti o clipă, căci oprirea e moartea. Sînt crunţi 
şi puternici duşmanii noştri. Ei au cucerit o lume 
întreagă, de secole se războiesc şi şi-au făcut din asta 
o meserie, dar ei sînt oameni iar tot ce e om e trecător. 
Multe împărăţii s-au năruit cu timpul, se va nărui şi a 
lor. Cine ştie, poate chiar ţie ţi-e dat să-i nimiceşti. O 
singură bătălie mare în care îi vei birui îţi va readuce 
prietenia şi sprijinul ticăloaselor seminţii, multe şi de 
acelaşi sînge cu noi, care îi cred pe romani de nebiruit. 
Dacă toate neamurile ce ne înconjoară, şi sînt ca 
frunza şi iarba, vor vedea că tu îi poţi bate pe romani, 
ele se vor arunca în luptă alături de tine şi-i vor strivi 
pe duşmani. Romanii ştiu asta, îi cumpără cu bani şi-i 
dezbină ca să nu fie unitate între fraţi. Luptă şi ai 
speranţă! Luptă cu credinţă şi singe rece, dar nu te 
înflăcăra! Inflăcărarea ne orbeşte ca şi lumina prea 
puternică. 

Decebal asculta cu capul plecat, dar pe măsură 
ce bătrînul depăna firul sfaturilor, se înviora, ochii săi 
căpătau luciri de oţel, gura se stringea într-o linie 
fermă, pumnii se încleştau cu hotărîre. Tot ce-i spunea 
preotul, ştia şi el, dar faptul că gîndurile sale se 
potriveau atît de bine cu ale înţeleptului îi insufla curaj 


şi încredere în sine. Nu se mai simţea singur şi avea 
certitudinea că procedase bine, că făcuse tot ce i-a stat 
în putinţă. 

Glasul molcom al bătrinului i se vărsa în vine ca 
o licoare miraculoasă, potolind febra neastimpărului, 
îndulcind amărăciunea neputinței, dîndu-i curaj să 
înfrunte cele mai mari primejdii şi greutăţi. 

— Totuşi, ai făcut cîteva greşeli de neiertat, fiul 
lui Scorilo, cîteva nesăbuinţe care pot să te coste 
scump şi asta pentru că nu te-ai învrednicit ori te-ai 
lenevit să te repezi la mine înainte de a le înfăptui. 
Dorinţa de a-l omori pe Traian nu este o greşeală în 
sine, căci sînt rari prinții înzestrați şi hotăriţi ca el. Cu 
moartea acestuia multe s-ar fi schimbat, mulţi ani ar fi 
trecut în alte preocupări, poate chiar în luptă pentru 
putere. Dorinţa de a-l ucide a fost lăudabilă, a fost 
poate cea mai bună ieşire din impasul în care ne aflăm. 

Aici, bătrînul îl atinse cu miîna-i descărnată, 
silindu-l să-l privească în ochi. 

— Dar tu trebuia să-l fi ucis cu adevărat. Trebuia 
să pregăteşti mai temeinic atentatul; trebuia să-ţi alegi 
oamenii cu grijii, trebuia să ştii cu de-amumuitul cine 
se află în preajma împăratului şi să nu trimiţi vechi 
cunoştinţe de ale lor. Acum e tirziu să reîncepi. 
Cunoscîndu-ţi dorinţa. Traian se va păzi cu străşnicie. 

Bătrînul îl atinse din nou şi-l săgeta cu privirea. 

— lar povestea aceea cu Longinus nu-mi place 
de loc. De ce nu mi-ai cerut sfatul înainte de a-l momi? 
Crezi poate că sfetnicii tăi cu mintea înecată în osînză 
îți sînt de-ajuns? Ei ştiu doar să se îndoape cu cărnuri 
grase şi să se ameţească cu vin. Ştii bine că nu se cade 
să stau mereu în preajma ta. Ce ar mai zice poporul de 
sfinţenia mea? Tu însă puteai să vii mai des la mine, 
căci nu ne desparte decit cale de o zi-două. Cit 


preţuieşte o zi-două într-o viaţă de om? Singurul tău 
sfetnic valoros, omul care simte suflarea vremurilor 
noastre, este Vezina care, după cum ştii, a stat mulţi 
ani, de bună voie, în preajma mea, stăpînindu-şi 
pornirile cărnii păcătoase, luminîndu-şi mintea cu 
înţelepciunea noastră. Ştii bine că eu l-am îndemnat să 
te ajute să cîrmuieşti ţara, ca unul în vinele căruia 
curge sînge de prinţ. Fratele tău Dieghes este un furios 
şi un  nesăbuit, păzeşte-te să-i dai  însărcinări 
importante. 

Tăcu un timp, apoi reîncepu mai violent: 

— Dacă totuşi ai ştiut să-l prinzi pe vicleanul dar 
viteazul Longinus, de ce n-ai ştiut să-l păzeşti pe fiul 
său? De ce nu l-ai ţinut aproape de tine? De ce nu l-ai 
ferecat în lanţuri? Blestem pe capul lui Diaies care cu 
toţi ai lui n-a ştiut să-l păzească! Blestem pe capul 
aceluia care, în loc să-şi trimită copiii la mine, îi dă pe 
mîna dascălilor străini! Blestem pe aceia care în clipe 
grele nu cunosc cumpătarea şi strică datinile! la seama 
rege şi deschide-ţi larg ochii! Pînă mai ai timp schimbă 
ce e de schimbat, înconjoară-te cu oameni hotăriţi, 
plini de vigoare! Adu-ţi aminte de vorbele mele! Dacă 
va fi să pierzi marea bătălie ce ţi-ai pus în cap s-o dai, 
mulţi te vor lăsa, te vor trăda şi se vor tîrî în genunchi 
în faţa romanilor ca să le cerşească iertarea. Află de la 
mine, care ştiu să citesc în sufletele oamenilor, că deşi 
doi dintre străinii aciuiaţi la curtea ta te-au părăsit, şi 
asta tot din pricina ta, tot ei, aceşti disperaţi te vor 
sprijini cu credinţă pînă la ultima lor suflare. Ai ceva de 
spus în apărarea ta? 

— N-am nimic de spus, Prea-cucernice. 

— Atunci scoate-ţi straiul şi îngenunchează! 

Se sculă, supus ca un copil, îşi aruncă mantia de 
pe umeri, îşi scoase cămaşa şi dezvelindu-şi spatele 


vînjos, se lăsă în genunchi cu mîinile împreunate pe 
piept. 

Bătrînul luă din cui un bici, se apropie de rege şi-l 
lovi de cîteva ori. Braţul său nu putea să izbească tare, 
totuşi biciul, împletit grosolan din cînepă, dădu la 
iveală cîteva picături de sînge. 

— Fiul lui Scorilo şi urmaş al blîndului Diurpaneu, 
ţi-am biciuit umerii ca să nu uiţi niciodată că pe ei se 
sprijină ţara şi poporul tău! Scoală-te! Cu aceste 
cuvinte, îi întinse mîna şi Decebal i-o sărută cu 
smerenie. 

Regele se îmbrăcă şi se aşeză din nou pe butuc 
ca şi cînd nu s-ar fi întîmplat nimic. 

— Acum, zise preotul, să vorbim de viitor. S-a 
strîns destulă lume în preajma locaşului sfint pentru ca 
tot ce se întîmplă aici să se împrăştie prin toată ţara, 
dar asta nu-i de ajuns. Oamenii tăi de credinţă să plece 
în diferitele unghere şi să povestească la cît mai mulţi, 
să le insufle credinţă şi bărbăţie. Spune-mi, ai printre 
oştenii tăi de neam bun, tineri necăsătoriți şi cu cît mai 
puţine păcate? 

— Am ciţiva. 

— Bine. Deşi au trecut doar patru primăveri de 
cînd am trimis sol lui Zalmoxis, iar după datină ar fi 
trebut să treacă cinci, timpul nu ne lasă să mai 
aşteptăm un an; de aceea vom trimite chiar azi unul, 
ca să-l implorăm pe marele zeu să ne ajute în clipe de 
răstrişte. După ce voi sfinţi apa, vom purcede la 
alegerea solului. 

— După cum ţi-e voia, prea sfinte. 

Bătrînul se apropie de uşă, o deschise şi bătu din 
palme. Din întunecimea gangului apărură aceiaşi patru 
preoţi, scoaseră făcliile din locaşul lor şi luminară calea 
celor doi stăpiînitori ai Daciei. 


* 

În drumul său, un nor răzleţ se apropie de 
munte. Îndată ce atinse culmea el se întunecă şi se 
făcu plumburiu. Agăţindu-se de stînci, se învălătuci şi 
se răsuci ca un balaur, acoperind cu scamele lui 
soarele, care pîn-acum strălucea nestingherit pe un cer 
ca peruzeaua. 

— Piei, piei necurate! strigară cîţiva călugări, 
ameninţind norul şi mulţimea le ţinu isonul: Piei, piei! 

Ciţiva dintre cei mai voinici oşteni îşi încordară 
arcurile slobozind în norul cu pricina un stol de săgeți. 
Cîteva dintre acestea atinseră clăbucii suri, dispărînd 
printre ele şi strigăte de bucurie izbucniră din sute de 
piepturi. Arcaşii mai traseră o dată şi încă o dată 
însoţind fiecare săgeată cu  ameninţarea...Piei, 
necurate! 

leşind din peşteră, întemeietorul şi regele se 
opriră în prag, lăsîndu-i pe arcaşi să îndeplinească 
nestinglieriţi datina. 

După aceea marele preot păşi în mijlocul 
mulţimii, se întoarse cu faţa spre munte şi ridicîndu-şi 
braţele către nor strigă cu glasu-i slab dar limpede: 

— Piei, necurate! Nu întuneca împărăţia senină a 
marelui, slăvitului şi binefăcătorului Gebeleizis! 

Repetă ameninţarea de mai multe ori, odihnindu- 
şi braţele în răstimpuri, pînă cînd norul se destrămă în 
petece răzlețe şi se topi în drumul său spre 
miazănoapte. 

Un strigăt de bucurie şi uşurare izbucni din 
piepturile celor adunaţi. 

Pustnicul Dada stătea de o parte pe un loc mai 
înalt şi privea netulburat peste capetele oamenilor. A 
fost şi el pe vremuri un călător prin nori, însă, dornic de 
bucuriile vieţii, se scîrbi repede de viaţa austeră. Intr-o 


zi, invidioşii săi tovarăşi îl prinseră cu o muiere şi-l 
pîrîră marelui preot. Acesta îl mustră cu asprime. ÎI 
biciui şi-l izgoni din tagmă. Pe vremea aceea, peste 
preoţii de pe muntele sfînt domnea un alt întemeietor. 
Dada plecă fără păreri de rău, colindă ţara în lung şi în 
lat, sluji în oaste, se război pe meleaguri străine, dar 
scîrbindu-se şi de ostăşie, învăţă meşteşugul vrăciuirii 
găsindu-şi în asta menirea. 

Mult mai tîrziu, aflind de moartea marelui preot 
şi a cîtorva dintre prigonitorii săi, reveni la locul de 
baştină, stabilindu-se la poalele muntelui, printre 
simplii păcătoşi, simțindu-se mult mai bine printre ei şi 
ajutindu-i după puterile sale. 

Intre timp, marele preot sfinţi apa adusă cu atita 
trudă şi primejdie din fluviul Dunaris şi scoţind din 
burduf un căuş din această apă, bău el, apoi îi dădu să 
bea regelui, zicînd: 

— Decebal, fiul lui Scorilo, stăpiînitor înţelept şi 
viteaz peste toţi dacii, împărtăşeşte-te tu cel dintii, iar 
în ajunul marii bătălii împărtăşeşte-ţi oştenii cu cîte un 
strop din această apă sfintă scoasă din marele Dunaris, 
ce ne străjuieşte ţara de cînd lumea. 

In tăcerea grea ce se aşternu, marele preot îşi 
roti ochii de jur împrejur, înfricoşindu-i pe cei adunaţi 
cu privirea lor ciudată, plină de foc şi într-un tîrziu, 
înălţindu-şi glasul, strigă: 

— Voi, sfetnici şi mari tarabosta, voi oşteni şi 
oameni buni strînşi aici, ascultați cu băgare de seamă. 
Niciodată, de cînd stă ţara în picioare şi dăinuieşte 
poporul nostru, nu au fost mai prigonite datinele şi 
credinţa moştenite din străbuni. Păcatul, lăcomia, 
nesăbuinţa şi nestăpinirea de sine domnesc pe me- 
leagurile unde, pe vremuri, a trăit printre noi marele 
Zalmoxis. Marele Zeu şi-a întors faţa de la noi şi nu ne 


mai ia în seamă. Acum, cînd ţara este împresurată de 
duşmani, în clipe de primejdie, avem nevoie de 
ajutorul său. De aceea, unul dintre voi, un tînăr 
neprihănit, neîngreunat de păcate, trebuie să plece în 
împărăţia sa, să cadă în genunchi în faţa tronului său, 
să-l roage să ne ierte şi să ne vină într-ajutor. Solia 
către Marele Zeu este cea mai mare cinste la care 
poate visa un muritor, cinste ce se revarsă asupra 
întregului neam al solului. Cine o primeşte, să iasă în 
faţă! 

Încă de la primele vorbe Diza nu-l slăbea din ochi 
pe marele preot şi inima îi bătea tare, să spargă coşul 
pieptului. Vorbele înălţătoare, cinstea uriaşă, nevisată, 
dar mai ales privirea aceea ciudată, nefirească a 
ochilor întemeietorului, l-au înflăcărat. Se ştia cel mai 
tînăr dintre toţi, necăsătorit şi de neam mare, de aceea 
cînd răsună chemarea păşi înainte fără să şovăie. 

Sfetnicul Cotis, alb ca varul, se întoarse către fiul 
său, dar Sintula făcuse deja un pas înainte, alăturîndu- 
se lui Diza. Un al treilea tînăr, mai virstnic cu vreo doi 
ani, ieşi şi el din rînduri. 

Pustnicul Dada tresări. La asta nu se aşteptase. 
Nu se scurseră decit patru, iar după datină, solii către 
Marele Zeu erau trimişi din cinci în cinci ani. Se sperie 
cînd îl văzu pe Diza ieşind din rînduri şi-l cuprinse mila 
pentru acest flăcăiaş. Dar şi mai mult îi era milă de 
Aya. Ştia că nici o datină, oricît ar fi ea de înălţătoare, 
nu o va face să uite năpraznica moarte a fratelui ei. 
Gîndindu-se totuşi, că sorții ar fi putut să cadă asupra 
altuia, se linişti. 

— lată! strigă preotul cu înflăcărare, iată trei 
mlădiţe de neam vechi care sînt gata să ducă rugile 
noastre în împărăţia senină a lui Zalmoxis. lată trei fii 
demni de poporul lor viteaz şi netemător de moarte! 


Fiţi binecuviîntaţi! Unul dintre voi chiar astăzi se va 
înfăţişa Marelui Zeu, îl va privi în toată strălucirea sa şi 
va căpăta viaţă şi fericire veşnică. Fiţi binecuvîntaţi. Să 
se tragă la sorţi! 

Un preot se apropie cu trei crenguţe, deopotrivă 
de lungi şi i le întinse întemeietorului. Acesta luă una 
din ele, o frînse din mijloc şi dîndu-i-o înapoi zise: 

— Care va trage crenguţa scurtă va fi fericitul 
ales pentru solie! 

Preotul amestecă crenguţele, le strînse în pumn, 
lăsînd afară doar trei capete şi se apropie de cei trei. 

In tăcerea nefirească ce se aşternuse pe întreg 
plaiul, tinerii traseră toţi trei o dată şi pustnicul Dada îl 
văzu pe Diza fluturind cu mîndrie deasupra capului 
crenguţa cea scurtă. 

„Eh, nu a avut noroc”, oftă bătrînul vrăciuitor 
cutremurat de un rece fior. 

Regele însuşi, cam palid, cu privirea obosită, se 
apropie de cel ales de soartă şi-i puse mîinile pe umeri: 

— Fii demn de însărcinarea ta, Dizala, fiul lui 
Diaies! 

Pîn-acum îmbujorat, Diza deveni palid, iar ochii îi 
luceau nefiresc cînd stringea mîinile celor doi tovarăşi 
ai săi. 

— Te invidiez, Diza, îi şopti Sintula cu sinceritate. 

— Cu bine, băiete! zise celălalt. Ne vom întilni 
curînd. 

In stinga peşterii, nu departe de locul unde 
stătea pustnicul Dada, se afla o bucată de stîncă 
prăbuşită cine ştie cînd de sus, de pe culme. Un capăt 
al acesteia cobora lin, ca o podişcă, celălalt însă era 
retezat drept şi se înălța cam de zece picioare 
deasupra pămîntului. Deasupra, stînca era dreaptă şi 
destul de lată ca să încapă pe ea cîţiva oameni. 


Sub capătul retezat oştenii plantaseră mai multe 
sulițe cu virful ascuţit în sus. La un semn al regelui doi 
dintre cei mai voinici oameni îl prinseră pe Diza de 
subsuori şi-l duseră în faţa marelui preot. 

— Dizala, fiul lui Diaies, zise acela, apăsînd 
ciudat pe ultimul cuvînt, cînd vei ajunge în faţa Marelui 
Zeu nu te înfricoşa, căci el este bun şi iubitor al celor 
fără de păcate. Spune-i că eşti trimis de neamul dacilor 
aflat la mare nevoie. Roagă-l să-şi întoarcă faţa către 
noi, să ne ierte greşalele şi să ne ajute să-i biruim pe 
duşmani şi să-i izgonim pentru totdeauna de pe 
meleagurile noastre sfinte, moştenite din  moşi 
strămoşi. Drum bun şi fericire veşnică, Dizala! Ne vom 
revedea în curînd! 

Abia acum, atit de aproape de acest bătrîn cu 
privirea ciudată, Diza îşi dădu seama că de fapt merge 
la moarte şi un fior îl scutură din creştet pînă-n tălpi. 
Cînd oştenii îl duseră către stincă, picioarele i se 
înmuiară şi nu voiau să-l asculte, iar cînd îl suiră sus, îşi 
simţi trupul scăldat de sudoare, iar miinile reci ca 
gheaţa. Un nod scîrbos i se pusese în git şi nu-l putea 
înghiţi, iar în clipa cînd privi în jos şi văzu ascuţişurile 
suliţelor lucind, îl cuprinse o spaimă fără de margini. 

Dar oştenii nu-i lăsară timp de gindit. Unul îl 
apucă de subsuori, celălalt de picioare, era uşurel 
băiatul, şi făcîndu-i vînt, încet şi cu socoteală, îl 
aruncară aşa ca să cadă pe virfurile suliţelor înfipte în 
pămînt. 

Într-o frîntură de clipă Diza îşi revăzu scurta viață 
cu bucuriile, plăcerile şi speranţele ei. Cerul îl înduioşa 
pînă la lacrimi, şi ce-i mai ciudat, văzu limpede pe acel 
petec albastru, în acea ultimă frîntură de clipă, pe cei 
doi vulturi falnici. Din pricina scurtimii impresiei, i se 
păru că zburătoarele sînt ţintuite pe cleştarul albastru. 


Atunci, mai mult din îndemnul cărnii înfricoşate 
decit al minţii, Diza ţipă sfişietor şi se zvircoli amarnic. 

Marele preot tresări, strimbîndu-şi gura a dispreţ. 
Regele schimbă feţe-feţe, iar toţi ceilalţi se înfiorară. 

Zvircolindu-se în cădere, Diza nu mai nimeri în 
mijlocul suliţelor şi fu străpuns numai de două de la 
margine. Una îi străbătu mijlocul pieptului, cealaltă îi 
trecu prin şale, lîngă şira spinării. 

Pustnicul Dada îşi acoperi faţa ca să nu-l vadă 
zbătindu-se ca o ginganie prinsă în ace. „l-am auzit 
primul țipăt cînd a apărut pe lume şi cel din urmă cînd 
a părăsit-o. Ce soartă!” 

Dar cel mai mult suferea Cotis, care adineaori 
respirase uşurat că-i scăpase fiul. Acum, ştia bine: se 
va trage din nou la sorţi şi nu între trei ci numai între 
doi. Sfetnicul era învăţat şi umblat prin lume, credinţa 
oarbă în ciudăţeniile datinilor se clătinase de mult în 
mintea sa. Nu în zadar marele preot îi ura pe înalții 
demnitari. 

Costas îşi făcu loc prin mulţime şi se apropie de 
Dada. În privirile credinciosului servitor al familiei 
Diaies era multă durere. Nu-şi spuseră nimic de teamă 
să nu fie auziţi de către cei din jur, îşi strinseră doar 
mîinile. 

Marele preot şi regele, urmaţi de cîţiva demnitari 
şi sfetnici, porniră grăbiţi spre stincă. După o scurtă 
cercetare, văzind că Diza n-a murit, întemeietorul 
ridică mîinile spre cer şi strigă cu mare ocară: 

— Blestem pe neamul tău, Diaies! Odrasla ta e 
un om rău, prefăcut şi fricos! Zalmoxis nu l-a primit în 
împărăţia sa. Un altul mai destoinic îi va lua locul şi va 
gusta fericirea în locul lui. 

Apoi, cu un gest poruncitor, zise scurt: 

— Luaţi-l de aici! 


Ostaşii scoaseră suliţele, le şterseră cu grijă de 
sîngele blestemat şi le plantară din nou, iar pe Diza îl 
ridicară şi-l duseră departe de văzul oamenilor, 
aruncîndu-l după un bolovan. 

De astă dată, dintre cei doi rămaşi, sorții îl 
aleseră pe cel virstnic. Ostaşii îl aruncară în suliţi aşa 
cum trebuie şi viaţa i se curmă fulgerător. 

Dezamăgită de încercarea nereuşită a primului 
sol, de astă dată, mulţimea izbucni în strigăte 
prelungite de bucurie. 

Intemeietorul, cu chipul luminat de izbîndă, îşi 
înălţă braţele şi dîndu-şi capul pe spate, îşi cufundă 
privirea în albastrul adînc al cerului. 

— ÎI văd! strigă el cu un glas ce dădea fiori. Îl văd 
cum se înalţă către tronul marelui Zeu. Să-i mulţumim 
veşnicului,  seninului Gebeleizis, să-l  preamărim 
înălţindu-i cîntarea de slavă! 

Glasul său se pierdu în vuietul sutelor de glasuri. 

„Tu care eşti veşnic, 

Atotştiutor, 

Mare şi iertător. 

Ascultă ruga noastră...!” 

Incălziţi de rugăciune, mulţumiţi de privelişte, 
oamenii se împrăştiară, nerăbdători să povestească 
măreţele întîmplări celor rămaşi acasă. Oştenii 
aburcară burdufurile cu apa sfinţită pe cai şi porniră la 
vale în urma alaiului regesc. 

Numai Costas rămase pe loc ca să-l plingă pe 
tînărul său stăpîn şi să-l ajute pe Dada să-i lege 
groaznicele răni. Pe seară, cei doi rămaşi credincioşi 
omeniei, îl duseră pe Diza cu mare băgare de seamă, 
coborînd cu greu povirnişul muntelui şi adăpostindu-l 
pe rănit în căsuţa lui Dada. 


A treia zi după trista întîmplare, Diza muri în 
groaznice chinuri. Din noaptea cînd Dada o pregăti 
sufleteşte înainte de a-i arăta pe fratele ei mucenic, 
Aya l-a vegheat fără odihnă şi toate i se păreau un vis 
lung şi urit. Nenorocirea se prăvăli asupra ei ca o stincă 
uriaşă, strivind-o, schilodind-o sufleteşte şi adăugind 
asta la cealaltă nenorocire a sa, fata nu-şi dorea decit 
moartea. Mila, durerea, neputinţa în faţa trupului 
sfirtecat al fratelui i-au secat lacrimile, împietrindu-i 
inima. Stătea ţeapănă la căpătiiul lui, cu părul 
despletit, în haine mohorite, privind ca vrăjită chipul de 
ceară al aceluia, căruia viaţa părea să-i fi hărăzit numai 
fericire. 

Aţipea ca să se trezească de fiece dată scăldată 
în sudori, mereu cu acelaşi gînd obsedant: „Pentru ce, 
pentru ce?” Şi pe măsură ce se chinuia, creştea 
nedumerirea ei în faţa vieţii, ursitei, răutăţii omeneşti. 
Prea era tînără ca să înţeleagă însemnătatea celor 
petrecute, ca să nu se revolte împotriva acestor stări 
de fapt ce i se păreau năluciri. 

Ultimele cuvinte ale lui Diza au fost:,,Ce vulturi 
falnici! Păcat că nu ştiu să zboare şi stau înţepeniţi pe 
cer”. 

Acei ce se aflau la căpătiiul muribundului nu 
puteau să tălmăcească aceste vorbe, socotindu-le 
simple aiurări, cînd, de fapt, în ele era ascuns un 
adevăr, un fapt sorbit cu nesaţ în ultima clipă a vieţii. 

Aya şedea ca o stană de piatră, în timp ce 
femeia lui Costas îl spăla şi-l îmbrăca în straie noi pe 
mort. Nu scosese un geamăt măcar atunci cînd Sutta şi 
fata lui Costas îl bociră după datină. 

După aceea. Dada şi Costas o chemară la sfat şi 
o întrebară: 


— Unde-l îngropăm, stăpînă? Aici nu-i bine. căci, 
„călătorii prin nori” îl vor dezgropa şi-l vor arunca la 
cîini. 

— Atunci unde Dada? 

— Asta te întreb şi eu. De ars, nu putem să-l 
ardem, căci mai e copil. 

— Ce ar fi să-l ducem la cetate, îşi dădu părerea 
Costas, şi să-l îngropăm lîngă strămoşii lui? 

Pradă disperării, Aya strigă: 

— Oameni buni, faceţi ce vreţi, faceţi cum 
credeţi că-i mai bine; eu una nu mai pot, nu mai pot...! 

— Linişteşte-te, stăpînă, zise Costas. Dada şi cu 
mine îl vom duce la cetate. Aşa va fi mai bine, mai 
cuviincios şi mai drept. Poate vom da de stăpin, acolo, 
ca să-l îngroape el însuşi. Tu rămii aici şi odihneşte-te 
pînă ne-om reîntoarce. Cel mult a patra zi de azi încolo 
vom fi înapoi. 

De cu seară pregătiră doi cai, de care legară un 
pat din crengi de brad. Dis-de-dimineaţă îl puseră pe 
mort pe el, îl acoperiră cu cetină aromitoare, se suiră şi 
ei pe doi căluţi şi porniră la drum. 


PARIEA A PATRA 


„Una salus victis, nullam sperate salutem” 
(Singura salvare a celor învinşi 
este de a nu spera în salvare) 


Aflind că Decebal îşi adună ostile în preajma 
aşezării dacice Acidava şi că pîn-acum reuşise să 
stringă sub steagul său peste şaizeci de mii de 
luptători, Traian hotărî să-i meargă întru întimpinare, 
pînă va da de un loc prielnic desfăşurării unei mari 
bătălii. 

În curînd acest loc fu găsit şi deoarece împăratul 
nu era sigur că apropiindu-se şi mai mult de duşman, 
va mai găsi o poziţie tot atit de avantajoasă, dădu 
poruncă să se construiască un castru în care la nevoie, 
să poată fi adăpostită întreaga oştire. 

Soarele nu răsărise, cînd, anunţate de apropierea 
dacilor, legiunile echipate de luptă părăseau tabăra, 
ieşind pe poarta pretoriană şi cele două porţi 
principale, din dreapta şi stînga. 

Ostaşii cu pleoapele încă grele de somn, cu febra 
primăverii revărsîndu-li-se prin vine, cu presimţirea 
vagă a spaimelor ce vor urma, păşeau grăbiţi, invadînd 
cîmpia dintre castru şi piriiaş cu  patrulaterele 
cohortelor, ocupînd la semnul călăreţilor cu mantale 
roşii locurile destinate lor. 

Poate nicicînd n-au foşnit prin ierburile fragede 
ale acelei cîmpii virgine miile de paşi ale unei oştiri şi 
nu au răsunat prin văzduhul pur poruncile repezite de 
voci sonore, aspre, grave. Poate nicicind nu s-au 
profilat pe zările acelor meleaguri siluetele neobişnuite 
ale stindardelor încununate cu vulturi, împodobite cu 
cercuri, plăcuţe, bare, cu franjuri, ciucuri, coroane. 

„Răsare soarele!” exclamă cineva, mirîndu-se 
parcă şi capetele se întoarseră către răsărit. Peste o 
clipă, oastea întreagă privea într-acolo unde se arătase 
strălucitorul Phoebus. Actul de veci, sărbătorit zi de zi 
cu acelaşi interes şi curiozitate, cu aceeaşi bucurie şi 
evlavie, sustrase pentru citeva clipe armata autorităţii 


comandanților, ei înşişi aflindu-se sub aceeaşi vrajă. 
Era clipa solemnă cînd toţi supuşii, pînă şi cei mai 
mizeri, îl puteau privi pe stăpînul lor dătătorul de viaţă, 
fără să fie orbiţi de strălucirea lui. 

Apoi privirile se întoarseră din nou către ţinta 
imediată, auzul se ascuţi pentru a prinde din zbor 
porunci, mîinile se încleştară mai tare pe arme, 
picioarele călcară mai vîrtos pămîntul. 

O ceată de călăreţi, cu steagul împărătesc la 
mijloc, ieşi pe poarta castrului şi, ocolind oastea, se 
opri în flancul ei drept. 

Traian îşi scoase coiful şi-l întinse unui tribun. 
Palele vîntului îi răvăşiră părul de pe frunte. Chipul său 
era grav şi calm. Privi o clipă soarele, mijindu-şi ochii, 
apoi se uită la stindardul său, ai cărui ciucuri auriţi 
sclipeau în lumină şi, îndemnîndu-şi calul, porni de-a 
lungul rîndurilor de oşteni. Incepu trecerea în revistă şi 
pe măsură ce înainta, unităţile îl ovaţionau furtunos. 

Trecu de aripa dreaptă a oastei protejată de 
două cohorte ecvestre italice, manipuli de arcaşi şi 
prăştieri şi legiunea încercată de veterani a XIV 
Gemina — Martia Vitrix. Se opri puţin în faţa centrului 
ocupat de legiunile a V Macedonica şi cealaltă Gemina, 
a XIII — Pia Fidelis, cele mai mîndre dintre toate; 
acvilele lor străvechi erau acoperite de sus pînă jos de 
falere triumfale. La aripa stînga a oştirii veghea legiu- 
nea Apollinaris din Poetovio, glorioasă şi ea, întărită în 
coastă de trei ile, de cîte o mie de călăreţi, gali, briţi şi 
iliri şi de alţi manipuli de arcaşi şi prăştieri. Apoi, 
împăratul porni prin intervale, printre cohortele uşor 
înarmate ale  consularilor, pilcurile  pestriţe ale 
auxiliarilor şi legiunea Italica, a lui Adrian, din rezervă. 

Totul era în bună ordine. Ici-colo, Traian se 
oprea, dînd sfaturi, cerind lămuriri, apoi grupul 


împărătesc reveni în faţa frontului larg al oştilor. 
Ovaţiile îi îndulciră trăsăturile sobre ale chipului, 
umplîndu-i inima de mîndrie şi recunoştinţă. 

„Legiunile mele, speranţa Romei, apărătoarele 
graniţelor! îşi zise. Dacă n-aţi fi, ce s-ar alege din 
imperiu? Zburînd de la un capăt la altul, îl apăraţi cu 
sudoare şi sînge”. 

În zarea înceţoşată de piclă, la marginea dinspre 
miazănoapte a cîmpiei, apărură contururile vagi ale 
oştirii duşmane. Împăratul părea că n-o bagă în seamă; 
numai pentru o clipă îşi aruncă privirea într-acolo, apoi 
se întoarse cu faţa la ai săi şi făcu semn preoţilor să 
înceapă serviciul divin. 

Gravi, în hlamide lungi pînă la pămînt, cu 
capetele acoperite de poala batonului, doi cîte doi, cu 
mîinile încrucişate pe piept, ca nişte arătări dintr-o altă 
lume, apărură augurii. Ajunşi în faţa împăratului, îi 
făcură o plecăciune adincă, ca unuia ce avea pe frunte 
pecetea divinității. 

După ce Traian le răspunse cu o înclinare a 
capului şi le făcu semn să înceapă, preoţii evoluînd în 
aceeaşi ordine perfectă se întoarseră şi-şi plecară din 
nou capetele în laţa rîndurilor nesfirşite de oşteni. 

Ajutat de doi sclavi, împăratul descăleca şi toţi 
călăreţii îi urmară exemplul. Alţi sclavi au adus un 
altar, trepiede de ars mirodenii, coteţe cu găini sacre şi 
colivii cu zburătoare. Victimarii duceau un taur şi un 
cal, amindoi albi ca laptele şi gătiţi cu panglici 
multicolore. În urmă de tot păşeau grav patru ilamini 
cu torţe aprinse. Începea serviciul divin, impresionant, 
dar scurt. 

Flaminii au dat foc grămezii de vreascuri de pe 
altar aţiţind flacăra cu ulei din urne. Aruspicii scoteau, 
unul cîte unul, măruntaiele victimelor şi cercetîndu-le 


cu băgare de seamă le aruncau în foc. Cînd mirosul 
cărnii arse ajunse la nările celor din jur, preotul cel 
mare îşi ridică braţele către cer. 

„O Jupiter, prea mare şi prea bun, sau, dacă îţi 
place un alt nume, pe care nu-l ştie nimeni, ascultă-mi 
ruga fierbinte şi din înălţimea atotputerniciei tale 
dăruieşte biruinţă străvechei Rome, care te-a cinstit 
din totdeauna înălţindu-ţi temple strălucitoare! Ajută-i 
pe oştenii aceştia să izbîndească asupra vrăjmaşului! 
Dă-le victoria asupra neamurilor ticăloase întru slava ta 
şi a Romei, căreia i-ai hărăzit veşnicia! Fie ca ruga 
noastră, înălţindu-se cu fumul sacrificiului, să ajungă la 
tronul tău!” 

După asta, grăbind ceremonia, căci orizontul se 
înnegrise de pilcurile duşmane, auspicii sloboziră 
păsările din colivii, dădură grăunţe găinilor sacre şi 
cercetind semnele, le găsiră favorabile. Atunci mai- 
marele preoţilor se întoarse către împărat, îşi aruncă 
poala hitonului de pe cap şi închinîndu-se adînc, grăi 
rar, cuprins de o mare bucurie: 

— Divine Cezar, marele Jupiter şi neînvinsul 
Marte ne-au primit jertfele, îngăduindu-ne victorie. 
Purcede la aruncarea lăncii! 

După ce preoţii s-au retras, iar slujitorii au strîns 
obiectele cultului, s-a ordonat încălecarea. La o 
poruncă dată de Lusius Quietus, acvilele şi semnele de 
cohorte fură săltate în sus, iar pilcul trimbiţaşilor din 
garda pretoriană sună prelung în goarnele lor răsucite 
în chip de balauri. 

Impăratul îşi îndemnă calul dincolo de locul unde 
adineaori mai fumega rugul şi se opri pe malul 
pîriiaşului. Stătu citeva clipe nemişcat, ca o statuie 
ecvestră, privind cum oştile duşmane învăluie zarea. 
Se vedeau bine nenumăratele steaguri cu cap de lup. 


Vîntul intrînd în gura căscată a acestora umfla şi 
unduia pungile lungi de pînză roşie. De departe păreau 
nişte balauri vii planînd deasupra oştirii şi ocrotind-o de 
duşmani. 

Fără să privească înapoi, împăratul întinse 
braţul, luă lancea din mîna unui contubernal şi ridicînd- 
o încet o cumpăni deasupra umărului său drept. Strigă 
apoi tare, ca să fie auzit de cît mai mulţi: 

— Mars, vigila! (Fii atent, Marte!) şi aruncă cu 
putere lancea. 

i Arma zbură şi se înfipse vibrînd în malul celălalt. 
Intinzînd braţul către inamic, împăratul mai strigă o 
dată: 

— Pavor et Pallor (Spaima şi  Paloarea), 
nedespărţiţii tovarăşi ai zeului războiului, ajutaţi-l 
semănînd groaza şi moartea între duşmani! 

Alăturîndu-se apoi generalilor săi, Traian se opri 
lîngă stindard şi-şi rosti cuvîntul de îmbărbătare. Glasul 
său răsuna puternic şi clar în acel ceas al dimineţii. 

— Oşteni, zise el, prin voinţa Romei şi a noastră 
chibzuire, ne aflăm aici în faţa oştirii lui Decebal. 
Incleştarea va fi pe viaţă şi pe moarte, dar şi răsplata 
celor norocoşi va fi mare. Decebal este un rege temut 
şi viteaz şi trebuie să-l batem, căci altfel fruntariile 
imperiului roman vor rămîne descoperite urgiei sale 
răzbunătoare. Cine nu-şi aduce aminte de năvălirile 
dacilor în Panonia, Moesia, Tracia şi Dacia Minor? Ei ne- 
au risipit satele, ne-au incendiat oraşele, pustiind ţara 
de la Pontul Euxin pînă-n Marea Adriatică. Să nu vă fie 
teamă de mulţimea duşmanilor, căci legiunile noastre 
încercate sînt mult mai puternice. Aveţi încredere în 
comandanții voştri şi îndepliniţi-le întocmai poruncile! 
Fiţi calmi şi disciplinaţi şi veţi fi biruitori. 


După tăcerea profundă de pin-acum, ovaţiile au 
izbucnit ca o furtună din senin. Părea că însuşi 
cleştarul cerului se risipeşte în ţăndări! 

— Vivat! Vivat! 

— Du-ne la victorie! 

— Vivat Traian Imperator! 

— Vivat! 

* 

În faţa oştirii nu rămăsese decît puzderia 
pîlcurilor vrăjmaşe şi numai vreo două zboruri de 
săgeată mai despărţeau cele două tabere, cele două 
lumi învrăjbite. 

Dacii încă mai evoluau, ocupîndu-şi locurile pe 
cîmpul înflorit, bătut de vînt, scăldat de soare. Pirîiaşul 
susura lin printre malurile-i joase, acoperindu-le pe 
alocuri, culcînd iarba. Soarele se ridicase ca de o suliță. 

Făcînd un semn cu capul înspre daci, Caliga zise 
lui Fortunatus: 

— Au soarele în faţă. Noi sîntem mai norocoşi. 

— Prea sînt mulţi, răspunse celălalt acru. 

— Cine a ridicat un vițel, va ridica şi un bou, zise 
Caliga rîzînd. Dacă l-am bătut pe Vezina, pe Dieghes, îl 
vom bate şi pe Decebal. 

— Ehe, dar pîn-atunci ce ne mai aşteaptă. 

— Ce, te-au vizitat în vis lemurii, de eşti aşa 
abătut? 

— Lasă-i pe străbuni în pace! Să nu vorbim acum 
de umbrele lor! 

Un veteran dăscălea un recrut speriat. 

— Cînd vom porni la atac să nu cumva „să 
mănînci ceapă” (să plingi) căci prima lovitură cu 
paloşul ţi-oi croi-o eu cu latul peste spate. 

— Este adevărat, întreba un alt tînăr pe vecinul 
său, că dacii nu au frică de moarte? 


— Parcă noi avem? răspunse acela. Soarta celor 
vii este moartea. Ce, ai vrea să mori în pat de 
bătrîneţe? 

Tînărul ar fi ales fără şovăire ultima soluţie, dar 
nu îndrăzni s-o spună. 

Celălalt mai zise ca pentru el: 

— Ceasul morţii nu-l ştie nimeni! şi scuipînd în 
palme se încleşta mai vîrtos pe lemnul lucios al suliţei. 

Acesta era ceasul ostaşilor şi nici un comandant 
nu ar fi îndrăznit să-i strunească. Atita timp cit ei se 
aflau la locul lor, aşteptînd porunca de atac, le era 
permis să vorbească, să ridă. să se îmbărbăteze. 
Acesta era ceasul lor şi pentru că poate era ultimul din 
viaţă, nimeni nu avea voie să li-l ia. 

Dacii s-au oprit, stabilindu-şi definitiv formaţia 
într-un semicerc uşor arcuit în afară. Călăreţii lor 
sprinteni, pe cai mărunți dar plini de foc, zburau în faţa 
rîndurilor strigînd comenzi. 

Faţă-n faţă cu legiunea Macedonica, în centrul 
oastei dacice, se afla un corp de cavalerie. Tot unu şi 
unu, aleşi pe sprinceană, călăreţii se mîndreau cu 
armele şi caii lor. Romanii îi priveau nedumeriţi, 
neputînd ghici rostul lor în acel loc. 

Spre deosebire de romani, care stăteau pe o 
pantă uşor înclinată, într-o poziţie prielnică pentru 
aruncarea suliţelor grele, dacii se aflau pe un şes plat. 
Ei aveau în centru, de o parte şi de alta a corpului de 
cavalerie, pilcuri numeroase de oşteni de elită. La 
flancuri ca de obicei se afla călărimea. Sarmaţii la aripa 
dreaptă, iar la cea stînga călăreţi ciudaţi, nu de prin 
partea locului. Mulţi dintre romani erau nedumeriţi. 

— Ăştia sînt parți. Îi cunosc prea bine, zise 
Caliga. 


— Dar ce caută aici, peste mări şi ţări? întrebă un 
curios. 

— Regele parţilor i-a trimis lui Decebal trei sute 
de călări. Ajutorul nu e mare, dar îl pune rău pe acel 
rege cu împăratul nostru. 

— Asta de ce a făcut-o, întrebă rîzînd Valer, de 
prea multă minte? 

— Pesemne. Dacă eşti rege nu e neapărat să fii 
şi deştept. 

Cei din jur rideau cu poftă. 

Impăratul cu generalii săi se retrase pe o movilă 
singuratică din spatele oastei, de pe care se vedea 
bine dispozitivul celor două tabere. 

— Poruncesc să nu se treacă piriul. Îi vom 
aştepta pe poziţia noastră. Să-şi ude ei picioarele şi să 
alunece pe pămîntul acesta moale. Formaţia lor nu 
este prea reuşită, iar corpul de cavalerie din centru, 
dacă nu ascunde în spatele său vreo surpriză, e de-a 
dreptul stupid. 

— Mi-e teamă de surpriză, zise Quietus. Sînt 
aproape sigur că l-au pus ca paravan. In dosul cailor 
înalţi se ascunde ceva. 

— Atunci, să se aducă douăzeci de baliste în 
spatele legiunii Macedonica, poate va fi nevoie să-i 
zăpăcim cu proiectile grele. Manlius, ia măsuri fără 
zăbavă! Unitatea de prăştieri de acolo nu e bine 
aşezată. Mutaţi-o în faţa parţilor uşor înarmaţi care nu 
au cu ce să se apere de plumbii praştiilor. În schimb, 
anarţii şi britologii să fie combătuţi de primopilari. 

Peste un timp, văzind că poruncile date de el au 
început să fie îndeplinite, împăratul se întoarse către ai 
săi: 

— Zeii să ne ocrotească! începeţi provocările! 


Încă un tribun cobori gorganul şi trecînd în galop 
prin faţa frontului, strigă porunca împărătească. 

Ici-colo ieşiră din rînduri soldaţi izolaţi şi se 
apropiară de piriu. Erau oameni isteţi, mucaliţii 
armatei, răi de gură şi glumeţi, cunoscători ai limbii şi 
ai obiceiurilor duşmane. 

Incepea actul imediat premergător al bătăliei, un 
act de mare importanţă. Începea încălzirea spiritelor. 

Şi de dincolo se apropiau oameni ageri la minte. 

— Hei, voi de colo! strigă un roman pocind 
vorbele dacice, făcîndu-le prin asta mai muşcătoare. 
Hei, voi lăţoşilor, veniţi încoace, să vă tundem cu 
paloşele! 

De la vreo sută de paşi un dac îi răspunse cu o 
voce tunătoare, la fel de prost mînuind limba latină: 

— Ba, veniţi voi încoa, să vă retezăm capetele şi 
să vă scăpăm de beleaua bărbieritului zilnic! 

— Cine te-a învăţat aceste prostii? răspunse un 
alt roman, nu cumva regele vostru barbar, care nu ştie 
cu care capăt al lingurii se mănîncă? 

— Ehe, răsună de acolo un alt glas. În privinţa 
asta să nu-i duci grija, mîncătorule de linte. Regele 
nostru mănîncă din vase de aur, cu linguri tot de aur. 
Impăratul vostru spîn şi tuns a venit aici cu gîndul de a 
i le lua, căci s-a săturat să tot mănînce cu mîna din 
talgere de cositor. 

— Că regele vostru este barbar se vede din 
faptul că întemniţează pe soli. El crede că un sol îi este 
trimis ca să-l ucidă? 

— Nu-ţi bate capul, de acum înainte, după ce vă 
vom omori pe toţi, nu veţi avea pe cine trimite să-i 
sărute picioarele. 

— Dar cu ce vreţi să ne omoriţi cînd v-aţi lăsat 
măciucile acasă, să-şi facă muierile furci din ele? 


— Avem noi săbii ascuţite pentru această treabă. 

— Mai întîi trebuit să ştii s-o ţii în mînă, sabia nu-i 
nici coasă, nici seceră. 

Duelul verbal se încinse de-a lungul întregului 
front, devenind din ce în ce mai înfocat. Voci răzlețe sc 
auzeau şi din rînduri. Cîteodată asistenţa exprimîndu-şi 
părerea ori susţinindu-şi reprezentanţii fluiera şi 
hăulea. 

- Am auzit, răcnea un dac mare şi gras, că în voi 
e atita sărăcie încît mîncaţi ciori şi şobolani. 

- lar noi am auzit că muierile voastre fată ca 
iepuroaicele, iar voi vă mîncaţi pruncii, de mulţi ce sînt. 
Noi nu sîntem chiar atit de cruzi şi vom face cu 
femeile, voastre cît mai mulţi copii, căci la noi se simte 
lipsa ele sclavi. 

— Auziţii? răspunse dacul, el crede că va merge 
tot atît de uşor ca şi cu muierile Sabinilor, pe vremea 
cînd erau hoţi de cai. Femeile noastre vă vor tăia la toţi 
acel lucru cu care se fac copiii. 

— Porci din turma diavolilor, n-ar strica să vă 
spălaţi mai des, căci vă mănîncă riia! 

- Cioroi hămesiţi, vi s-a lungit nasul de foame. 
Veniţi să vă dăm țarină! 

— Pînă atunci ciorile şi corbii voştri o să vă sugă 
ochii, iar cadavrele vor putrezi neîngropate. 

- De unde ştii, profeţiile? Chiar în astă seară vă 
veţi tîrî în genunchi, unul cîte unul, ca să ne pupaţi 
în...! 

După aceea urmară cuvinte atît de tari, urmate 
de gesturi atit de obscene şi participanţii acestui duel 
verbal înfierbîntindu-se peste măsură se porniră să 
zbiere şi să se maimuţărească cu atita vehementă, 
încît ostaşii celor două armate pierzîndu-şi cumpătul 
începură şi ei să se amenințe cu pumnii şi armele. 


Astfel, oamenii trudiţi şi posaci, care acum un ceas nu 
prea aveau chef de luptă, fără să-şi dea seama cine 
sînt adevărații provocatori şi aţiţători, scuipau în palmă 
şi încercau tăişul cu buricul degetului. 

Acum, cînd trompetele răsunară prelung şi 
alarmant, nimeni nu mai tremură la auzul lor. Ghiduşii 
celor două tabere se despărţiră scuipînd şi înjurînd ca 
să-şi ia locul în rînduri. 

Şi în tabăra dacilor se auzi chemarea cornului de 
zimbru şi al buciumului. 

După aceea se aşternu o linişte atit de nefirească 
încît ostaşii îşi auzeau bătăile precipitate ale inimilor şi 
zvicniturile sîngelui în timple. 

După cum prevăzuse Traian, dacii se urniră cei 
dintii, încrezători în numărul şi forţa lor. 

Ostaşii se priviră în ochi. Vecinii de rînd îşi 
strinsoră mîinile. Unii se îmbrăţişară chiar şi în liniştea 
amenințătoare a aşteptării se auziră, şoptite, acele 
vorbe care nu se spun cu orice ocazie ci numai atunci 
cînd moartea îşi filfiie aripile negre în preajmă. 

Asdus intră în rînd, lîngă Caliga şi acesta, 
stringîndu-i mîna, îi şopti: „Ultima forsan” (Poate e 
ultima clipă). 

Şi printre rînduri, ca freamătul frunzişului răscolit 
de vînt se împrăştiară aceste vorbe pline de adincă 
resemnare şi sens: 

— Ultima forsan! 

— lartă-mă, frate! 

— Să fie pace între noi! 

— Dacă mor, ai grijă de ai mei! 

— Nu mă mai pizmui, prietene! 

— Sărută-mi copiii, dacă rămîn aici! 

— Ultima forsan, uuna forsan 


Dacii se apropiau. Paşii lor grei foşneau prin 
ierburi. Primele rînduri trecură pîrîul  plescăind, 
mergînd cu paşi grăbiţi şi săltăreţi, aruncînd cu mişcări 
mîndre ale capetelor pletele pe spate. 

Ostaşii se scuturau de moleşeala prelungitului 
stat în picioare, îşi îndreptau spatele amorţit sub 
povara platoşei şi a armelor. Acei care erau la prima lor 
bătălie îşi băgau capul printre umeri, îşi încordau 
muşchii, strîngînd nervii într-un ghemotoc. Fără voia lor 
căutau sprijin sufletesc la vecinii lor mai încercaţi. 

Comandanții îşi îmbărbătau ostaşii. 

— Capul sus, capul sus! 

— Nu vă pierdeţi cu firea, băieţi! 

— Curaj! Soarta îi răsfaţă pe cei îndrăzneţi! 

Dacii erau la o aruncătură de băț. În ritmul 
foşnetului de paşi li se auzea respiraţia precipitată. 
Mirosea tare a sudoare, pielărie şi obiele ude. 

Romanii aşteptau gravi şi nemişcaţi şi asta îi irita 
pe dacii dornici să se măsoare cu ei. 

Comandanții romani intrară grăbiţi în rînduri 
aşezindu-se în dosul pavezei de scuturi, neslăbind din 
ochi semnul legiunii. 

Comanda răsună scurt, neînduplecat. 

Săltindu-şi  scuturile în dreptul pieptului, 
primopilarii îşi ridicară braţele, le îndoiră din cot, le 
duseră înapoi şi cu un şuier sinistru primul stol de suliţi 
grele se abătu asupra dacilor. Ciîţiva călăreţi loviți 
căzură. Caii se cabrară şi se smulseră din rînduri, 
nechezind jalnic. Dar călărimea din centrul oastei nu 
primi lupta. Intorcîndu-se la dreapta şi la stinga, se 
scurse cu chiote câtre flancuri, descoperind o 
înspăimiîntătoare falangă, de cel puţin o mie de ostaşi, 
aleşi pe sprînceană dintre cei mai voinici. Suliţele lor 
mai scurte în faţă şi din ce în ce mai lungi către 


rîndurile din fund se zbiîrleau printre scuturi mari, bine 
închegate, ca ţepii unui arici uriaş. 

Romanii înlemniră la vederea acestui mecanism 
uman şi se ghemuiră sub scuturi. Lucius privi înfrigurat 
spre stindard, dar Marcellinus, interceptindu-i privirea 
îngrijorată, îl linişti cu un gest grăitor. 

Aproape îndată după asta fu dată porunca de 
repliere. 

Era şi timpul, căci falanga se apropia 
neîndurător. Fără să strice rîndurile, cohorta se retrase 
în spatele liniilor descoperind douăzeci de baliste 
pregătite şi încărcate. 

Falanga îşi încetini mersul, ezitind parcă. 
Comandantul ei nu avu timp de gîndit, căci pirghiile 
loviră cu plesnet asurzitor în pernele amortizoare, 
umplute cu lînă, şi zece bolovani enormi se prăbuşiră 
asupra falangei. 

Într-o singură clipă proiectilele făcură în 
monolitul ei spărturi înfiorătoare, cu zeci de trupuri 
zvircolindu-se în agonia morţii. La o comandă falanga 
se împărţi în două, dar înainte de a se scurge în lături, 
cu un vijiit sinistru, alţi zece bolovani se abătură peste 
daci. 

În învălmăşeala care urmă, ostaşii se tălăzuiră 
încolo şi încoace, ciocnindu-se între ei, încurcîndu-se în 
suliţele lor lungi. 

Atunci primele zece baliste, încărcate din nou, 
desăvirşiră opera lor distrugătoare. 

Îndată după asta, cohorta întîia fu readusă la 
locul ei. Văzînd dezastrul falangei, ostaşii prinseră curaj 
şi se aruncară în luptă fără şovăire. 

Între timp încleştarea se produse pe tot frontul 
cu succese schimbătoare. 


La aripa dreaptă, în timp ce jumătate din 
călărimea sarmată se angajase cu cele două cohorte 
de călăreţi italici, cealaltă jumătate învălmăşise 
rîndurile legiunii a XIV Gemina, obligind-o să lupte corp 
la coip cu  pedestrimea ageră şi numeroasă. 
Comandantul legiunii răguşise zbierind ca să-şi adune 
ostaşii sub acvilă dar, cu toate că asta era şi dorinţa 
lor, nu-i lăsau dacii. 

La aripa stingă, stratagema cu prăştierii nu 
reuşise căci parții fură mutaţi în ultima clipă în spatele 
călăreţilor celți, anarţi şi britologi. Dintr-o greşeală de 
neiertat romanii nu făcură, la rîndul lor, o schimbare şi 
prăştierii după ce-şi irosiră proiectilele se pomeniră 
risipiţi de călăreţii protejaţi de armuri şi scuturi. Cînd, 
în sfîrşit, fu adusă o cohortă din rezervă, călăreţii 
înghesuiau cu vehemenţă flancul stîng al romanilor. 
Părţii se urniră şi ei cu strigăte sălbatice, rotindu-se 
neîncetat pe caii lor iuți, hărţuindu-i rău pe romani. 
Cele trei cohorte de călăreţi abia mai puteau face faţă 
iureşului dacilor mult mai numeroşi. Pericolul învăluirii 
era iminent. 

Impăratul privea de sus, de pe gorgan, cu 
nelinişte, căutînd soluţii salvatoare. 

— Toate acestea din pricina îngîmfării, zise el 
lovindu-se în semn de pocăință în piept. L-am 
subestimat pe Decebal. Dacă îi reuşea şi stratagema 
cu falanga, am fi pierdut bătălia. 

Generalii, neliniştiţi şi ei, îşi apropiară capetele 
de al cezarului. După o scurtă consfătuire, noi şi noi 
curieri porneau cu porunci. 

In curînd cele două cohorte de călăreţi italici, 
ajutaţi de cîteva ile de auxiliari îi respinseseră pe 
sarmaţi, iar cohortele consulare ale uşor înarmaţilor 
strecurindu-se în învălmăşeala luptei reuşiră să-i 


înlocuiască pe ostaşii legiunii XIV, continuînd să lupte 
corp la corp cu dacii. Cei din Gemina putură astfel să 
se adune din nou sub stindard şi să-şi încheie rîndurile. 
La un semnal de trimbiţă, consularii s-au retras, nu 
fără pagube, lăsînd în urma lor zidul neclintit al 
legiunii. 

La aripa stingă, călăreţii văzindu-şi spatele 
acoperit de greu-înarmaţii legiunii Italica, ajutaţi de 
arcaşii şi prăştierii regrupaţi, putură să evolueze în 
linişte, zădărnicind încercările de învăluire ale dacilor. 

Traian răsuflă uşurat. 

Şi dacii făcură cîteva schimbări şi masări de 
trupe. Vezina aduse în locul falangei pe Ratacenzii, 
pedeştri de elită, temuţi în luptă corp la corp. Tot unu 
şi unu, bine instruiți şi destul de disciplinaţi, aceştia 
făceau faţă cu succes atacurilor din centru. 

— Decebal e un mare conducător de oşti, zise 
Traian admirativ, dacă îl mai lăsam vreo doi ani, nu 
mai aveam speranţe de a-l birui. 

Generalii dădură din cap cu amărăciune; curierul 
trimis nu de mult aduse vestea că numărul răniților 
devenise alarmant. In corturile amenajate între castra 
şi cîmpul de bătaie, vracii cu toţi sclavii lor nu 
pridideau cu lucrul şi de pe acum se simţea lipsa 
feşelor şi leacurilor. 

Numărul trupelor dacice, neangajate încă era de- 
a dreptul neliniştitor şi în cazul unei noi învălmăşiri, 
romanii n-ar fi putut rezista luptei corp la corp. 

Legiunea Macedonica, la al patrulea ceas de la 
începerea luptei, era aproape epuizată de efortul 
enorm de a ţine piept Ratacenzilor şi împăratul anunţat 
de către Marcellinus hotărî s-o înlocuiască cu Italica, 
care se afla în rezervă cu efectivul incomplet, căci i s- 
au luat două cohorte pentru întărirea flancurilor. 


În agonia aşteptării Lucius şi Capito făceau 
sforţări supraomeneşti ca să păstreze calmul şi 
disciplina cohortei. 

Vestea înlocuirii se împrăştiase deja printre 
ostaşi, îmbărbătindu-i, dîndu-le putere de a rezista. 

Protejat de Asdus de o parte şi de Valer de 
cealaltă, sărmanul Caliga, livid la chip, abia se mai 
ţinea pe picioare. Dar Valer căzu curînd cu capul 
despicat de o groaznică lovitură. Prietenul său bun 
Fortunatus îi luă locul furios şi dornic de răzbunare, dar 
într-o repliere, alunecă şi căzu. Dacii îl înhăţară într-o 
clipa, îl aruncară în genunchi şi-i retezară capul în 
văzul camarazilor îngroziţi. 

Extenuat cum era, Caliga îşi aminti totuşi de 
starea de descurajare ce-l cuprinsese pe Fortunatus 
înainte de luptă. „Avea presimţiri, sărmanul”, murmură 
bătrînul. 

Soarele se oprise parcă în zenit. Aerul vibra de 
aburii pămîntului amestecați cu duhoarea respirației, a 
sudorii, a sîngelui. Ca din amfore fragile, sparte din 
nebăgare de seamă, lichidul preţios se vărsa 
pretutindeni cu abundență. Sub leşurile morţilor se 
stringeau băltoace roşii, lipicioase în care alunecau 
picioarele celor vii. 

Urlete, strigăte, chemări, vaiete pline de groaza 
morţii, pline de împotrivire în faţa soartei, de regretele 
vieţii ce se curmă înainte de vreme. Lovituri, buşituri, 
zăngănit, scrişnetul metalului de metal. Tiîrşiitul şi 
plescăitul picioarelor pe fleşcăita, oribila zeamă, 
plămădită din pămînt, iarbă, flori şi sînge, umpleau 
spaţiul pînă la refuz. 

„Ulala! Marha! Barra!” aruncate ca la comandă 
de mii de glasuri răguşite, cu furia vibrînd frenetic în 
gitlej, blesteme cutremurătoare. Injurături 


monstruoase, amestecate cu apeluri înfocate, chiar 
poruncitoare, către feluritele zeități proteguitoare, în 
care oamenii superstiţioşi îşi puneau nădejdile, se 
amestecau cu sunetele nearticulate, neomeneşiti, 
necontrolate de rațiune, slobozite parcă de carnea 
înfiorată a muşchilor suprasolicitaţi, de bătăile inimii 
gata-gata să se spargă, de foalele încinse ale 
plămiînilor cărora nu le mai ajungea aerul. 

Ostaşii cădeau mereu. Unii nu se mai sculau şi 
după o fulgerătoare cercetare, făcută de camarazi, 
rămiîneau pe loc, să fie călcaţi de picioarele talazurilor 
omeneşti sau scoşi din rînduri, zbătindu-se şi urlînd 
animalic, treziţi din coşmarul ceţos al luptei, de 
sfişietoarea constatare că sînt mutilaţi pe vecie; 
privindu-şi îngroziţi şi albi ca varul ciotul miinii din care 
se scurgea nepreţuitul vin al vieţii, sau înecîndu-se în 
propriul lor sînge ce se scurgea dintr-o groaznică rană 
la cap, sau înnebuniţi de durerea ochiului străpuns, 
cufundîndu-se într-un univers sinistru în care se 
încolăcesc în cercuri fulgere roşii şi negre. 

Intervenind într-o încleştare, Lucius primi o 
lovitură de sabie în partea stinga a platoşei. Izbitura fu 
atit de puternică că-l răsturnă de pe cal. 

Asdus, martor al scenei, se repezi la 
comandantul său. Un alt ostaş apucă calul de dirlogi. 
Astfel Lucius fu scos din luptă înainte de a fi copleşit de 
dacii care săriseră văzindu-l căzînd. 

Dar, peste cîteva clipe, Lucius îşi veni în fire, se 
sculă şi-l linişti pe Asdus că nu păţise nimic grav. 

Indată după aceea, sleită şi zdrenţuită, legiunea 
Macedonica primi poruncă să se retragă. Adăpostiţi în 
spatele legiunii ce le luă locul în luptă, oamenii 
răsuflară, în sfîrşit, uşuraţi. Buzele crăpate de sete 
sorbeau cu nesaţ apa din ploşti. Cu miini tremurătoare 


îşi scoteau platoşele şi-şi trăgeau tunicile ude, lipite de 
corp, ca să le stoarcă. Picioarele înmuiate de oboseală 
nu-i mai ţineau şi oamenii se trinteau la pămînt, 
nepăsători la tot ce se petrecea în jur. Mulţi, des- 
cumpăniţi de grozăviile prin care au trecut, nu-şi 
găseau liniştea, alţii păreau nebuni de tot. Unii 
veterani, hîrşiţi în război, adormeau pe loc, fără să le 
pese de ce a fost şi ce va urma. 

Asdus, după ce luă în grabă citeva înghiţituri din 
ploscă, scoase cu băgare de seamă armura 
comandantului său, îi legă rana cît mai strîns, apoi 
îndreptîind cu garda paloşului marginile tăioase ale 
crestăturii făcute în platoşă, i-o puse din nou. Apoi, îi 
buşumă murgul şi şi-l şterse de sudoare şi abia după 
ce-şi îndeplini îndatoririle de ordonanţă, se gîndi la el 
însuşi: se duse la Caliga şi-l rugă să-i desfacă curelele 
platoşei. 

Departe de a se potoli, vuietul luptei deveni şi 
mai năpraznic şi mai furios. Trecuse de amiază şi 
soarele atirna nefiresc şi ameninţător pe cerul piclos. 

Într-un tîrziu apăru Marcellinus. Cappa îşi adună 
garda stegarilor. Centurionii îşi inspectară unităţile şi-şi 
numărară oamenii. 

Marcellinus zăbovi o clipă lîngă Lucius şi acesta îl 
întrebă încet, alăturîndu-şi calul de al prietenului: 

— Ce-i nou, Papirius? 

— Dacii şi-au pierdut cumpătul, Lucius. Rezervele 
lor sînt dubioase şi pînă se vor odihni pîlcurile de elită 
trebuie să-i distrugem. Avem poruncă să atacăm cu 
toate rezervele. De astă dată consularii şi cohortele 
proaspete vor merge înainte. Vom ataca pe rînd ca să 
dăm oamenilor posibilitatea să se odihnească. la 
seama, coarda nu trebuie întinsă prea mult! Totul 
depinde de noi — comandanții. Cu bine, Lucius! 


Dar, spre mirarea tuturor, un curier zorit aduse o 
nouă veste: legiunea Macedonica avea poruncă să se 
deplaseze la aripa dreaptă, în spatele legiunii a XIV 
Gemina. 

In afară de o nouă aminare, nu era nimic 
îmbucurător în asta. Infernul părea că pusese stăpiînire 
pe întregul cîmp de luptă. 

Ciudată înfăţişare şi demnă de milă avea 
legiunea, cînd strecurindu-se printre alte unităţi 
mergea către locul indicat. Zdrenţăroşi, murdari, pătaţi 
de sînge, aproape toţi legaţi cu feşe şi cîrpe rupte din 
tunici, soldaţii, cu feţele supte, cu privirile obosite şi 
halucinante, îşi tirşeau picioarele prin fleşcăita mizgă 
ce nu de mult era un cîmp înflorit. 

Un nou răgaz la adăpost de primejdie era totuşi 
binevenit şi în clipa cînd legiunea se opri în locul 
indicat, unii ostaşi glumeau şi rideau. 

Asdus ceru voie să vorbească cu Caliga şi Lucius 
îl urmări cu privirea. Se legase de acest uriaş. li plăcea 
privirea lui limpede, felul vioi, neşovăielnic cu care îi 
executa poruncile. II mişcau relaţiile între acesta şi 
Caliga, grija ce o aveau unul pentru altul. Văzu 
tresărirea bătrînului cînd Asdus îi atinse umărul. Caliga 
era tras la faţă şi se girbovise. 

li veni o idee şi trimise îndată un ostaş să-l 
cheme. Cînd bătrînul i se înfăţişă, zise: 

— Decurioane, îţi  încredinţez o misiune 
importantă. 

— Poruncă, comandante! 

— Aleargă la carele noastre şi spune-i lui 
Hibernius că-i poruncesc să trimită aici, pe cîmpul de 
luptă, băutură pentru cinci sute de ostaşi şi cît mai 
multe feşe. În curînd vom înlocui legiunea Gemina şi 
pînă ne va veni şi nouă rîndul la odihnă, vreau să am la 


îndemiînă cele trebuincioase. Să nu te mişti de lingă 
sclavi şi memorează-ţi bine locul ca să nu te rătăceşti 
în acest furnicar. 

Caliga deschise gura, dar nu putu să articuleze o 
vorbă. 

— Ce este, Caliga! Ai ceva să-mi spui? 

Bătrînul aruncă o privire fugară şi neliniştită spre 
Asdus. 

— Am înţeles, comandante | 

— Să nu-ţi fie teamă pentru Asdus, decurioane. 
De altfel nu poţi să-l ajuţi cu nimic. Cînd te va şti în 
siguranţă va fi mai atent la inamic. 

— Trimite-l pe el, comandante. Eu nu am pe cine 
lăsa la decuria mea, zise repede Caliga şi se sperie el 
însuşi de îndrăzneala sa. A 

Lucius însă nu se supără. Il cunoştea prea bine 
pe acest destoinic ostaş. 

— Decuria ta nu mai are decit patru oameni 
teferi şi o voi împărţi la alţi decurioni, iar treaba la care 
te trimit numai tu o poţi duce la bun sfîrşit. Cu zgiîrcitul 
de Hibernius trebuie să te cerţi. Pe Asdus nu l-ar lua în 
seamă. Hai, ce mai stai?! 

Caliga salută cu mina întinsă şi se îndepărtă 
grăbit. 

Cei din Macedonica urmărind asalturile disperate 
ai celor din Gemina, văzînd cum se prăbuşesc din cînd 
în cînd, cum sînt scoşi din luptă cei răniţi, aşteptau cu 
înfrigurare ordinul să-i înlocuiască. Cei din Gemina erau 
la capătul puterilor şi tot mai des aruncau priviri 
disperate către comandant. Fiecare din ei implora în 
gînd providenţa să-l cruţe, pînă vor fi înlocuiţi, dar 
comandantul nu întrupa această providenţă; el însuşi 
aştepta semnalul de la împărat. 


Asdus urmări cu o privire duioasă pe Caliga şi 
după ce-l pierdu în viermuiala cîmpului de luptă, se 
apropie de comandant şi puse mîna pe dirlogii calului. 

—  Asdus, zise Lucius, bătrînul suferă că l-am 
îndepărtat de primejdie, dar aşa e mai bine pentru voi 
amîndoi. Tu mi-eşti drag pentru că l-ai îngrijit şi l-ai 
ajutat pe tatăl meu în clipe grele, iar de Caliga mi-e 
milă pentru că este cel mai în vîrstă ostaş din legiune. 

Atunci Asdus făcu un pas şi sărută mîna 
tribunului cu care acesta mîngiia gitul calului. 

Nimeni nu băgă de seamă această ieşire, căci, 
chiar în clipa aceea, răsună glasul puternic al lui 
Marcellinus: 

— Atenţiune! Legiunea Macedonica... 

Comandanții de cohorte repetară comanda şi în 
timp ce ostaşii legiunii Gemina se repliau printre 
rîndurile  rărite ale  Macedonicei, în faţă răsări 
tălăzuitorul zid al inamicilor. 

Dacii au vrut să folosească prilejul pentru a rupe 
rîndurile romane, dar manevra a fost executată prompt 
şi fulgerător şi avîntul lor s-a spart de zidul de scuturi. 

Dacii erau de nerecunoscut. Mulţi dintre ei îşi 
scoseseră platoşele şi zalele, pînă şi cămeşile. Goi pînă 
la brîu, înfierbîntaţi, lucioşi de sudoarea ce le şiroia pe 
faţă şi piept, păreau nişte demoni uriaşi, albi. Ochii lor 
injectaţi, bărbile şi pletele ude, încîlcite, muşchii 
braţelor încordaţi într-o sforţare extremă, pe mulţi îi 
făcea să se cutremure. 

— Curaj, ostaşi, strigă Marcellinus. Loviţi-i fără 
teamă căci sînt la capătul puterilor. Loviţi-i cu sînge 
rece şi veţi birui! 

Comandantul dac, un terabosta mare şi gras, 
simţi primejdia şi porunci schimbarea oamenilor săi 
epuizați, dar nu era uşor să-i stăpîneşti; parcă intrase 


necuratul în ei. Erau asemenea unei herghelii de cai 
înnebuniţi, în galop. 

Tarabosta scos din sărite îi lovea cu latul 
paloşului şi zbiera ca un ieşit din minţi. Alţi cîțiva şefi 
daci ieşind din rînduri se năpustiră cu caii în proprii lor 
ostaşi, dindu-i înapoi. 

Numai aşa reuşiră ei să-i dezmeticească; mulţi 
au căzut loviți de romani, dar pînă la urmă dacii 
înfierbiîntaţi se  mistuiră printre rîndurile trupelor 
proaspete. 

Dar manevra greoaie şi calitatea inferioară a 
înlocuitorilor dădură prilej romanilor să spargă pe 
alocuri rîndurile şi să le învălmăşească. Marcellinus, 
văzînd cum stau lucrurile, ordonă replierea, alinierea 
strinsă şi atacul masiv cu toată legiunea. Şocul fu atît 
de puternic, încît în faţa zidului de fier al scuturilor, din 
care ţişneau ca nişte fulgere paloşele, dacii începură să 
se retragă. Ei nu se retrăgeau de teama morţii şi nici 
pentru că panica pusese stăpinire pe ei, ci pentru 
simplul motiv că nu puteau rezista acestei implacabile 
apăsări. 

— Barra, barra! strigară romanii, învioraţi de 
acest succes şi de acum înainte părea că nimic nu-i 
poate opri. Pas cu pas cohortele  împingeau 
îngrămădirea dezordonată a trupelor dace în care cu 
greu ar fi putut cineva face ordine. 

În curînd, în locul primejduit, apăru însuşi regele 
Decebal înconjurat de o ceată de călăreţi din gardă. EIl 
cercetă poziţia trupelor sale şi căută să pună ordine în 
ele, dar ostaşii entuziasmați de prezenţa sa, doar se 
înflăcărau, fără să-şi dea seama că în acel moment de 
primejdie, nu înflăcărarea, ci supunerea oarbă era 
necesară. 


Cavaleria romană ajutată de arcaşi reuşise să-i 
ţină în frîu pe sarmaţi, nelăsîndu-i să intervină şi toată 
aripa stinga a oastei dacice se afla în primejdie. 

De pe movila sa, Traian aprecie bine clipa 
hotăritoare. Stindardul împărătesc se înclină de trei ori 
pînă la pămînt şi în clipa cînd se înălţă din nou 
rămînînd neclintit, două mii de mauri şi o mie de 
numizi ascunşi în pădure ţişniră din desiş, apropiindu- 
se vertiginos de cîmpul de luptă. 

Văzind primejdia, sarmaţii se împărţiră în două. 
O parte rămase locului ca să-i ţină în frîu pe călăreţii 
romani, ceilalți se  năpustiră cu chiote întru 
întîmpinarea maurilor. Fiind însă mai puţin numeroşi şi 
neavînd răgazul necesar ca să-şi ia avint, în ciocnirea 
ce se produse se învălmăşiră, fără să reuşească să-i 
oprească pe atacanţi. 

Aripa stinga a dacilor fu dată peste cap. Trupele 
care făceau faţă legiunii Macedonica îşi întoarseră 
frontul către răsărit ca să apere grosul armatei dacice, 
lăsînd o linie subţire de disperaţi să-i ţină în friu pe 
romani. g 

Acesta a fost începutul sfirşitului. In zadar 
Decebal, Vezina şi Dieghes alergau de colo pînă colo, 
organizînd tot ce se mai putea organiza, căci şi la aripa 
cealaltă călăreții aliaţi, nemaiputînd rezista unui atac 
masiv, se retraseră. Primii care au dat dosul au fost 
parții. Aflînd ce se petrece la capătul celălalt, anarţii şi 
britologii de asemenea s-au mistuit în cîmpie. 
Dezastrul părea să fie iminent. 

Centrul a fost spart de către legiunile Italica şi a 
XIII Gemina. Dar după obiceiul lor, dacii nu vroiau să 
fugă şi buluciţi în grupuri mari, de mii de ostaşi, se 
apărau cu disperare, lăsîndu-se măcelăriți cu sutele, 
retrăgindu-se încet sub apăsarea atacului. 


Cu tot succesul, împăratul era neliniştit. După 
calculele sale, romanii, care îşi angajaseră toate 
rezervele, luptîind ore în şir fără odihnă, şi-ar fi irosit 
avintul înainte de a reuşi să măcelărească această 
masă imensă de inamici. Era hotărit să sune retragerea 
peste cel mult o oră. Numai aşa ar fi putut să-şi 
salveze armata de epuizare şi efectul ei nedespărţit — 
panica, dar nu a fost nevoie, deoarece Decebal, 
supraestimînd rezistenţa romanilor, dădu el întîi ordinul 
de retragere. Acest lucru îi ceru lui şi comandanților săi 
un efort supraomenesc căci ostaşii refuzau să 
părăsească cîmpul de luptă. Pînă la urmă grosul oastei 
se urni din loc, lăsînd drept pavăză rînduri subţiri de 
viteji, oameni de sacrificiu, mîndri de această misiune, 
dornici de a muri ca nişte eroi. 

Resturile cavaleriei dacice se adunară din nou 
sub comanda lui Vezina, acoperind retragerea de 
atacurile călărimii romane. 

Legiunea Maeedonica primise ordin să învăluie 
cetele de rezistenţă ale dacilor şi să le atace de partea 
cealaltă. Pentru ostaşii epuizați de luptă, flămînzi şi 
însetaţi, aceasta era o ultimă încercare. Au trebuit să 
ocolească prin cîmpul de luptă, unde adineaori se 
luptaseră sarmaţii cu maurii. Peste tot cai morţi sau 
agonizind. Sărmanele animale, căutînd să se salte, 
nechezau jalnic, altele alergau de colo pînă colo în cău- 
tarea stăpinilor lor morţi. 


Negăsindu-şi cohorta acolo unde o lăsase, Caliga 
înjură sclavii nerăbdători s-o şteargă de pe cîmpul de 
luptă şi se duse să-şi caute unitatea. Văzindu-l plecat, 
sclavii aruncară burdufurile cu apă şi coşurile cu feşe şi 
se risipiră, iar bătrînul umblă timp de un ceas, neputînd 
identifica în şirurile şi patrulaterele de ostaşi pe ai săi. 


Pînă la urmă recunoscu pe doi camarazi din 
centuria a doua care duceau cu greu un rănit. 

— Unde-i legiunea noastră? întrebă el. 

— E dincolo, îi răspunse unul cu o voce stinsă, îi 
atacă pe daci de la spate. 

De abia atunci Caliga observă că acela pe care-l 
duceau era primul centurion Capito. Îngrozit, rămase 
pironit locului. Nu ştia nici el de ce, dar îl credea pe 
ordo nemuritor. Pe acest om, voinic şi voluntar nu-l 
văzuse niciodată aşa, alb ca varul, cu capul atîrnîndu-i 
neputincios. 

Se luă alergind după ei. 

— Ce e cu ordo, băieţi? E grav? 

— la mai lasă-ne în pace, nu vezi că ne grăbim? 
zise unul. 

Celălalt, un ostaş mai tînăr, îşi întoarse pentru o 
clipă capul: 

— İl ducem pentru că e ajutor de comandant. 
Ceilalţi mor pe loc fără îngrijire. 

Şi deoarece bătrînul nu-i slăbea de loc şi-i urma 
ca vrăjit, adăugă: 

— l-au sfirtecat pîntecele de sus pînă jos. E ca şi 
mort. Caliga se opri pe loc. Işi iubea comandantul, aşa 
cum poate iubi un suflet aspru — şi pentru cele bune şi 
pentru cele rele. Capito îşi începuse cariera cînd el, 
Caliga, era deja ostaş bătrîn, şi se înălţase sub privirile 
lui uimite, întrucitva invidioase. 

„Acum, s-a zis cu el! Tocmai cînd ajunse la cel 
mai mare grad, la care poate rivni un om din popor. 
Oare şi Asdus va păţi la fel?” 

Atunci, ros de nelinişte, alergă cit îl lăsau 
picioarele lui bătrîne să-l caute pe Asdus. 

„Numai să-l găsesc printre cei vii. L-am adoptat, 
i-am dat numele meu. Flavius Valerius Asdus! Nu sună 


de loc rău! Va veni timpul cînd toţi o să-i zică aşa, cu 
respect şi teamă, nu ca mie, al cărui nume îl uitaseră 
cu toţii”. 

Işi pipăi din mers plăcuţa de aramă care-i atirna 
de git. 

„Numai aici scrie: Flavius Valerius Martinus, şi în 
fabula legiunii, încolo toată lumea mă porecleşte 
Caliga (încălțăminte soldăţească). Soarta nu m-a 
răsfăţat cu onoruri ca pe ordo, totuşi Caliga e viu, iar 
Capito ca şi mort...” 

Bătrînul alerga  împiedicindu-se de trupuri 
omeneşti, daci şi romani de-a valma, unele ţepene şi 
grave, altele schimonosite de agonie, sau zvîrcolindu- 
se încă în ghearele morţii. Trecu pe lîngă citeva focare 
de rezistenţă ale dacilor. Sute de zdrenţe omeneşti, 
însîngerate, se apărau cu dirzenie. Romanii îi atacau cu 
înverşunare, cîntînd „barritus”, cîntec de luptă grav şi 
răscolitor. 

Caliga îşi recunoscu unitatea după semnul 
cohortei, căci nu sînt două la fel. Inima îi bătea tare şi 
numai cînd îl zări pe tribunul Longinus pe murgul său 
înspumat, iar alături pe Asdus, se opri murmurînd: 

„Fiule, eşti viu! O Cibelle, mama tuturor zeilor, fii 


binecuvintată!” 
* 


Ultimele pîlcuri răzlețe de daci se apărau cu 
înverşunare pe mormanele tovarăşilor ucişi. Ei cîntau 
cîntece de pe urmă, majestuoase, pline de taina 
meleagurilor de dincolo de moarte, pline de aşteptarea 
nerăbdătoare a făgăduitelor grădini ale lui Zalmoxis, 
unde viaţa continuă să-şi depene firul, blîndă şi paşnică 
în mijlocul desfătărilor fără seamăn. Dar, pentru a 
ajunge acolo, trebuie să fii viteaz şi să mori ca un erou. 
Porţile împărăției senine ale zeului suprem sînt închise 


pentru laşi. De aceea, ei luptau şi mureau pîn-la unul, 
istoviţi, dar bucuroşi, încercînd cu ultimele puteri să 
doboare cît mai mulţi duşmani, să-şi paveze cu leşurile 
acestora drumul spre fericire veşnică. Erau mîndri că 
regele lor, marele Decebal, îi alesese tocmai pe ei ca 
să-i stăvilească pe blestemaţii de romani. 

Ostaşii romani primiseră poruncă să nu ia 
prizonieri Aceşti daci furioşi nu erau buni de nimic, nici 
măcar pentru a fi sclavi la ocnele cele mai 
întunecoase. Nimeni nu i-ar fi putut îmblinzi vreodată. 
De aceea romanii îi omorau fără grabă cu sînge rece. 
Era primejdios să se apropie de aceşti disperaţi şi 
romanii îi ucideau cu suliţi, cu săgeți, cu praştii. Dacii 
culegeau de pe jos săgețile şi plumbii, smulgeau 
suliţele din trupurile camarazilor ucişi şi arucîndu-le la 
rîndul lor, adesea se răzbunau pe ucigaşi. 

Era greu să le vie de hac acestor supraviețuitori, 
pe care moartea îi ocolise pînă acum tocmai pentru că 
erau cei mai viteji şi iscusiţi dintre toţi. 

Soarele apunea, străpungind piclele depărtării. 
Lucius îşi trimise oamenii, sub comanda lui Cappa, să 
caute răniţi pe cîmpul de luptă, iar el, urmat de Asdus, 
se îndreptă încet către lagăr. 

În drum dădură de o ceată de daci asaltată de un 
manipul de romani. Scena i se păru zguduitor de 
frumoasă şi Lucius îşi opri calul ca să o admire. 

Urcaţi pe un morman de cadavre, dacii, înalţi şi 
voinici, stăteau în cerc, adăpostiţi de scuturi şi cîntau 
un cîntec tărăgănat, majestuos. In mijlocul cercului era 
unul, pesemne şeful, care-şi mişca sabia în tactul 
melodiei. Romanii uluiţi stăteau în jur răsuflînd greu, 
odihnindu-se înainte de un nou atac. Centurionul scos 
din sărite de pierderile suferite şi de neputinţa unităţii 


sale de a-i veni de hac acestui pumn de desperaţi, 
strigă deodată: 

— Ce aţi înlemnit? Nu vedeţi că sînt puţini şi 
extenuaţi! Daţi-i drumul înainte, să terminăm o dată cu 
ei. Avem poruncă să nu ne scape niciunul. Dacă nu-i 
omorîm acum ne omoară ei mai tîrziu. Înainte, băieţi! 

Dar, în clipa aceea Lucius recunoscu în şeful 
dacilor pe Ariort. Se apropie de centurion şi-i zise: 

— Centurioane, am o răfuială cu dacul acela din 
centru şi aş vrea să mă măsor cu el. Opreşte-ţi o clipă 
oamenii. 

Apoi zise lui Asdus să traducă lui Ariort 
provocarea: 

— Ariort! strigă Asdus şi după ce dacul îl privi, 
făcînd semn să înceteze cîntecul, adăugă: Tribunul 
Lucius Longinus, pe care l-ai jignit şi l-ai rănit în 
cetatea lui Diaies te provoacă la luptă. Primeşti?! 

Ariort îl privi atent pe Lucius şi-l recunoscu. Zise 
ceva ostaşilor săi şi răspunse cu hotărîre: 

— Primesc şi jur că de astă dată îl voi ucide! 

Dacii i-au făcut loc şi cu un salt uriaş sări jos de 
pe mormanul de cadavre. 

Totul amuţi în jur. Romanii se dădură în lături, 
lărgind cercul iar Lucius descăleca. 

— Tribune, îi şopti Asdus îngrijorat, eşti rănit şi 
obosit, nu te lupta cu el. Lasă-mă pe mine, căci mă 
înfioară teama că te va omori. Permite-mi cel puţin să- 
ţi sar în ajutor. 

— Nici nu mă gindesc. Ce vrei, să-mi pierd 
onoarea? Zarul a fost aruncat! 

Şi, înlăturîndu-l pe Asdus, îl înfruntă pe Ariort. 

Dacul avea o sabie lungă şi încovoiată la virf, 
ceea ce era în avantajul său, în schimb Lucius era mai 
odihnit. Amîndoi însă erau răniţi. 


Neslăbindu-l din ochi pe Ariort, Lucius strigă lui 
Asdus: 

— Băiete, stai pe aproape şi tălmăceşte-i 
potrivnicului meu tot ce-i voi spune. 

Ariort atacă primul şi armele scrişniră, scoţind 
scîntei. Se pîndeau, săreau, loveau; Ariort, cu patimă şi 
înverşunare, Lucius calm, stăpîn pe sine. Amîndoi la fel 
de iscusiţi, nu reuşeau să se domine, dar într-o clipă de 
neatenţie, Lucius făcînd un pas înapoi, se poticni de un 
leş şi căzu. Sabia lui Ariort vijii sinistru. Lucius se 
rostogoli şi sabia lui Ariort se înfipse în leş. În clipa 
următoare tribunul fu din nou în picioare. Duelul 
reîncepu şi părea că nici unul nu va reuşi să-l domine 
pe celălalt. 

Dacii începură din nou să cînte, pesemne ca să-l 
încurajeze pe Ariort. 

Lucius pară lovitura lui Ariort şi în clipa 
următoare, cînd vîrful săbiei acestuia îi crestă muşchiul 
braţului stîng, cu o mişcare dibace îi smulse dacului 
arma din mînă. Sabia descrise un cerc şi se înfipse în 
pămînt. Ariort sări în lături, dar se poticni la rîndul său, 
căzînd pe spate. Într-o clipită Lucius îi puse piciorul în 
piept şi ridică paloşul. 

—  Adu-ţi aminte, zise el răspicat şi Asdus 
tălmăcea vorbele îndată, adu-ţi aminte de clipa cînd m- 
ai batjocorit. Cînd ai lovit un om fără apărare. De ce nu 
mi-ai dat atunci un paloş ca să mă apăr? 

— Omoară-mă! hirîi Ariort cu o tresărire de 
ciudă. Omoară-mă! Nu mi-e frică de moarte! 

Ariort zvicni din tot corpul ca să se ridice, dar 
Lucius îl apăsă mai tare cu piciorul. Apoi spuse lui 
Asdus: 

— Dă-mi cureaua ta, băiete! 


Întinse mîna, luă cureaua grea, bătută în ţinte şi-i 
zise lui Ariort: 

— M-ai întrebat atunci cîţi captivi daci am biciuit 
şi ţi-am răspuns cinstit că tu vei fi primul. Ţine! 

Cu aceste cuvinte îl plesni cu toată puterea peste 
obraz. 

Ariort duse instinctiv mîna la chip şi după ce o 
trase înapoi ruşinat, cei din jur văzură o dungă 
însîngerată de-a curmezişul frumosului chip. Văzindu-şi 
şeful dezonorat, dacii scoțind răcnete furioase săriră de 
pe mormanul lor, dar fură înconjurați într-o clipită de 
romani. Auzind zgomotul luptei, Ariort îşi adună 
puterile şi apucînd piciorul tribunului îl zvîrli de pe 
piept. Nu avu însă timp să se ridice căci Lucius îl lovi 
pentru a doua oară, Ariort urlă şi căzu moale pe spate. 
Avea ochiul drept scurs. Lucius se cutremură de fapta 
sa. Nu avea de gind să-l mai lovească, o făcuse 
instinctiv cînd Ariort îl apucase de picior. 

Centurionul se apropie şi zise: 

— Te felicit, tribune! Graţie ţie am terminat şi noi 
cu furioşii aceştia. Acum, să ne odihnim. Salve, 
tribune! 

Lucius nu-i răspunse, se întoarse şi încalecă. 

— Asdus, zise apoi, leagă-l pe Ariort şi aburcă pe 
cal în spatele meu. 

Merseră cîtva timp în tăcere. Trimbiţele sunau 
adunarea. Lupta încetase pretutindeni. Pe măsură ce 
sîngele i se potolea în vine, Lucius se desmeticea. Ceea 
ce făcuse sub imperiul răzbunării nu i se mai părea atit 
de măreț şi nici necesar, dimpotrivă simţi că o scîrbă 
greţoasă îl strînge de git. 

„De ce m-am răzbunat? Pentru ce toate acestea? 
Ariort ar fi murit şi aşa. Ar fi murit ca un erou împăcat 
cu sine şi cu lumea asta, care i-a fost atit de vitregă. Ar 


fi murit cîntînd imnuri de slavă efemerului vis de 
fericire.” N 

Erau singuri în noapte. In depărtare se aprindeau 
focuri de strajă. Trimbiţele sunau insistent. Mirosul 
sîngelui dulceag şi greţos devenea insuportabil. Lucius 
se opri şi întorcîndu-se brusc porunci: 

— Asdus, dezleagă-l şi lasă-l aici! 

Şi, pentru că flăcăul obosit şi somnoros îl privea 
năucit, repetă mai tare: 

— N-auzi? Dezleagă-l şi lasă-l aici! Mai am puţină 
apă în ploscă. Pune-i o prişniţă pe ochi. N-am vrut să-l 
rănesc. 

Rupse apoi din poala tunicii sale o fişie şi i-o 
întinse. 

— Leagă-i rana cu astal, 


Cînd Ariort îşi reveni, nu-şi dădu seama nici ce 
este cu el, nici unde se află. Mai întîi i se păru că este 
pradă unui coşmar, ca acela după un chef grozav, 
curînd însă îşi dădu seama că este ceva mult mai rău. 
Cu toată strădania nu putu să-şi amintească nimic. 
Capul îi era copleșit de o durere surdă în care din cînd 
în cînd se înfigea lama unei alte dureri — ascuţite, de 
nesuportat. Îşi simţea trupul greu, ca de plumb şi nu 
era în stare să mişte un deget. O mizgă greţoasă îi nă- 
vălea mereu din fundul stomacului către gitlej. Voia să 
scape de ea şi nu putea. Umărul şi şoldul rănit se 
lipiseră de cămaşă şi le simţea plutind într-o amorţeală 
rece. 

Deodată, după o străfulgerare de durere, îl 
săgeta un gînd: 

„Ochiul meu!” Şi din clipa aceea îi reveni în 
minte înfri-coşătoarea zi a bătăliei. 


„Ochiul, ochiul meu!”  îngăimă el, simțind 
cuvintele ieşindu-i cu totul altfel din gitlej, decit le ştia 
el cum sună. Erau nişte stilcituri de vorbe ca şi cînd 
gitul îi era de smoală, iar limba de lemn. 

„Ochiul meu!” 

Gîndul acesta stăruitor îl îndemnă să-şi încerce 
privirea. Cuprins de o teamă nelămurită, îşi dezlipi 
pleoapele şi ele ca de plumb, dar o durere cumplită îl 
cutremură, scăldîndu-i trupul în sudori. Scrişni din dinţi. 
Trase aerul adînc în piept şi mai încercă o dată. 

Văzu cerul cu puzderia lui de stele, dar acestea 
jucau ciudat şi erau ca în ceaţă. Simţi un şuvoi de 
lacrimi curgîndu-i din ochi. După aceea, privirea i se 
limpezi şi gîndurile i se aşezară la loc, ca şi stelele. 

Stătea pe spate, răbdind vitejeşte cumplita 
durere. 

Işi mişcă mîna, o duse la ochi şi degetele-i 
pipăiră o cîrpă udă. 

„Ce-i asta, se miră el, o prişniţă? Cine mi-a pus- 
o?” întoarse capul gemînd. 

Tremurul scînteietor a mii de stele învăluia 
noaptea într-O dulce abureală de lumină. Işi dădu 
seama că se mai afla pe cîmpul de luptă. Cadavre cu 
suliţi şi săgeți înfipte în ele, coifuri, scuturi. Un steag, 
mişcat uşor de boare îşi plingea parcă morţii. 

Incet, cu mare trudă, mai-mai să-şi piardă 
cunoştinţa, Ariort se ridică în capul oaselor. Cîrpa căzu 
de pe ochiul rănit. Cu o sfişietoare părere de rău îşi 
dădu scama că nu vede cu el. Duse mîna încet, oprind- 
o în răstimpuri nehotărit şi cînd buricele degetelor, în 
loc să întiîlnească tăria globului, se afundară în găvanul 
fleşcăit, îşi trase repede mîna înapoi. El, care nu se 
temuse de moarte, se înfricoşa în faţa beteşugului său. 
Gemu îndurerat: „Chior, pocit pentru tot restul zilelor!” 


Căută cu înfrigurare jungherul, îl scoase şi-l ridică 
în dreptul inimii, dar în clipa următoare mîna îi căzu 
neputincioasă. Moartea nu i se mai părea 
ademenitoare ca atunci, în toiul luptei. Ştia că a-şi face 
singur seama este un fapt lipsit de glorie, blestemat de 
credinţă, o cufundare în beznă, o veşnică rătăcire a 
sufletului în căutare de odihnă. Ilzbăvirea va trebui s-o 
caute tot în luptă. Pînă atunci se va descurca şi cu un 
singur ochi. Se va obişnui şi va dobori încă mulţi 
duşmani. 

Luînd această hotărire, se uşură nespus. Dorul 
de viaţă, eliberat de blestem, îl cuprinse, se lipise de el 
ca o femeie  drăgăstoasă, trezindu-i simțurile, 
îndemniîndu-l la acţiune. 

Privi în jur cu băgare de scamă, ascultind cu 
urechile ciulite. Departe, înspre miazăzi, drept sub 
furca alburie a Căii Robilor, mijeau focurile lagărului 
roman. Ce alta putea să fie? Cei din neamul său au fost 
învinşi şi s-au risipit. Cît vedea cu ochiul, nu zări o 
singură fiinţă teafără, în stare să umble. Auzea din cînd 
în cînd cîte un geamăt, poate ultimul, venind din 
noapte; încolo, doar mirosul dulceag al singelui 
amestecat cu izul pămîntului umed şi abia simţitele 
mhezme ale florilor, a ierbii fragede, aduse de boarea 
călduţă. 

Privi stelele şi hotărî să apuce către apus, acolo 
unde Carul Mare îşi înfigea oiştea în cheia bolţii cereşti. 
Ştia bine aceste locuri. Dincolo de rîu încep codrii şi se 
va pierde în ei, căutîndu-şi rostul. Bijbii în jurul său şi 
ridică de jos o sabie. | se păru grea, aşa slăbit cum era, 
dar n-o schimbă cu alta. Căută un coif potrivit şi un 
scut rotund de sarmat. Îşi scoase cămaşa, dezlipind-o 
cu greu de pe răni. Rupse fişii din poala ei, puse 
pămînt pe locurile vătămate şi le legă strîns. Apoi 


dezbrăcă pe pipăite un mort şi-şi puse hainele lui. 
Ridică de pe jos cîteva ploşti, clar clătinîndu-le la 
ureche văzu că sînt goale şi mistuit de sete, se grăbi 
către apus. 

Merse încet, împleticindu-se şi poticnindu-se în 
cadavre, stăpînindu-şi durerea, silindu-se să fie atent la 
toate din jurul său. Din cînd în cînd, îi revenea în minte 
un gînd stăruitor: „De ce romanul îi cruţase viaţa? De 
ce nu se răzbunase după cum cere legea răzbunării?” 
întorcea întrebarea pe toate părţile, doar-doar îi va da 
de rost. De acest gind se anina un altul: „Cine i-a pus 
cîrpa udă pe rană?” O ţinea şi acum în mînă, deşi era 
îmbibată de sînge. „Oare tot romanul i-o puse?” Faptul 
neînsemnat în sine îl obseda. 

Noaptea se lumina pe nesimţite, stelele păleau. 
Întorcînd capul, văzu în urma sa o geană de lumină 
tivind zarea, iar pe poala cerului, deasupră-i, pe Zorel 
aruncînd văpăi. Văzu stre-curindu-se printre leşuri, 
spinările încovoiate ale fiarelor, atrase de mortăciuni. 
Trecu foarte aproape de un lup care rupea cu lăcomie 
dintr-un cal. Fiara îşi rînji colții printre fălcile înroşite de 
singe şi zburlindu-şi părul de pe grumaz, mirii 
ameninţător. Ariort o lăsă să-şi vadă în pace de praznic 
şi fiara urmărindu-l cu ochii ei de jăratec nu se urni din 
loc. 

Cînd ajunse la capătul cîmpului de bătaie, acolo 
unde ieri se afla aripa dreaptă a oastei dacice şi unde 
s-au ciocnit mase mari de călăreţi, se strecură cu greu 
printre stîrvurile cailor. 

Simţi în sfîrşit iarba foşnind sub paşii săi. 
Mergiînd, smulgea din cînd în cînd smocuri de fire 
zemoase, ude de rouă şi le sugea cu lăcomie. Cînd 
ajunse la rîu, dădea geană-n geană de somn. 


Ariort privi rîul cu apele-i umflate şi se bucură ca 
un copil. Căută un loc unde malul era mai jos, îşi 
lepădă armele şi căzînd în genunchi, ca în faţa unui 
altar, bău pe nerăsuflate. După aceea îşi cufundă capul 
în unda tulbure şi simțind o mare alinare, nu-l scoase 
decit atunci cînd i se tăie răsuflarea. Rămase citva 
timp în genunchi, privind lumea asta mare cu tot ce 
are ea mai bun, doar că o privi de astă dată cu o sin- 
gură lumină şi asta îl duru. 

Căută cîrpa ce-i servise ca prişniţă, o spălă cu 
grijă, o stoarse, o flutură ca să se zviînte şi o privi cu 
băgare de seamă. Pinza nu era de prin partea locului; 
țesătura era mai deasă şi mai fină, de culoare slab 
verzuie. Se vedea că e ruptă din poala unei tunici 
romane, căci avea de-a lungul tivului un meandru 
stacojiu. Acum ştia că duşmanul, dintr-o pornire 
neînţeleasă, o rupsese din poala sa şi i-o pusese pe 
rană. Pe vremuri o astfel de mărinimie ar fi stîrnit în el 
izbucniri violente de furie, de astă dată însă nu le avu. 
Ţinu un timp cîrpa în bătaia vîntului de dimineaţă, apoi 
îşi legă ochiul cu ea. 

După aceea, se sculă, îşi luă armele şi simțind că 
nu va avea puteri să străbată înot nici măcar acest mic 
şi domol rîu, se duse să caute un vad. Primejdia 
trecuse, putea să nu se mai grăbească. 

Pe cerul verzui apărură stoluri negre de corbi. 
Păsările morţii zburau dînd greoi din aripi şi croncănind 
cu voioşie. Sus de tot, se roteau în cercuri line vulturii. 


După ce înaintară pînă la Sucidava, distrusă de 
daci, romanii îşi aşezară tabăra pe malul stîng al 
Marisului, aşteptind să le vină din urmă convoaiele cu 
cele necesare vieţii. 


Plouase citeva zile în şir şi drumurile erau 
desfundate. Se umbla greu şi se lucra anevoie, dar 
răgazul era binevenit pentru oamenii care, de la lupta 
cea mare, au dus-o numai în corvezi şi marşuri. 

Dar în curînd drumurile se uscară şi oastea porni 
înainte de-a lungul rîului cu ape line, adinci şi 
învîrtejite, pe lîngă luncile sale pline de freamătul 
plopilor, sălciilor şi răchitelor. 

Istovite sub greutatea sarcinilor, cohortele se 
strecurau, una după alta, ocolind cu prudenţă răcoarea 
foşnitoare a pădurilor, aruncînd priviri neîncrezătoare 
în jur. 

Noaptea, cînd romanii, împrejmuindu-se în grabă 
cu şanţuri şi valuri de pămînt, îşi odihneau trupurile 
ostenite, se aprindeau în beznă, licărind ca nişte 
licurici, focurile de strajă ale dacilor. Erau semnalele 
transmise, din culme în culme, către inima ţării şi în 
clipirile lor erau ascunse ştirile precise despre numărul, 
drumul urmat şi locurile de popas a legiunilor romane. 

Strinşi în jurul focurilor,  ostaşii ascultau 
povestirile acelora care colindaseră această ţară cu 
prilejul primului război, ale acelora care au pătimit aici 
ca prizonieri sau iscoade, care au asudat şi au singerat 
sub zidurile cetăților dacice. Ştiau că nu va fi uşor să 
străbată aceste meleaguri, să urce  costişele 
prăpăstioase, să se strecoare prin fundul văilor adinci, 
să se afunde în codrii întunecoşi, pîndiţi şi urmăriţi de 
vitejii daci. 

În sfîrşit, după zile de marşuri, romanii se opriră 
în preajma localităţii Germisara, distrusă şi ea, şi se 
apucară să construiască un castru definitiv. Înălţat pe 
malul drept al Marisului, acesta fu legat printr-un pod 
de vase de malul stîng, unde s-a construit un vast 
castru de pămînt, pentru adăpostirea convoaielor de 


căruţe şi maşini, a magaziilor intendenţei şi a 
grajdurilor. 

În castrul cel nou, întărit după toate regulile 
fortificațiilor, împăratul îşi stabili cartierul său general 
şi de aici oastea urma să se împartă în mai multe 
grupuri ca să atace concentric Sarmizegetusa. 

În aceste pregătiri şi incursiuni de recunoaştere 
trecu tot Aprilie şi sosiră idele lunii Mai. Luna zeiţei 
primăverii, Maia, cu tot alaiul ei de splendori nu 
adusese nici o bucurie oamenilor, dimpotrivă au trebuit 
să muncească din răsputeri ca să facă faţă 
împrejurărilor în care se pregătea una dintre cele mai 
periculoase acţiuni din istoria Romei. 

Pregătirile îi luau tribunului Longinus tot timpul şi 
pe seară, cînd se întorcea ostenit la cantonament, 
urmat de nu mai puţin truditul Asdus, se trîntea în pat 
adormind pe loc. În timpul zilei treburile îi copleşeau. 
Cohorta trebuia instruită, exersată, echipată, nu putea 
fi neglijat nici un amănunt. 

Dacă  pîn-acum, unităţile erau urmate de 
convoiul de căruţe cu cele necesare vieţii, muncii şi 
luptei, de acum încolo despărţindu-se de trunchiul 
armatei, ele aveau nevoie de mobilitate şi 
independenţă. 

Pentru a se avinta în misiuni periculoase, pe 
drumuri impracticabile sau de-a dreptul prin desişul 
codrilor, cohortele trebuiau antrenate şi obişnuite să 
poarte totul cu ele; fiecare ostaş era aidoma unui catîr 
încărcat pînă la limita rezistenţei lui. 

Legiunile Macedonica şi a XIII Gemina aveau de 
îndeplinit una dintre cele mai grele misiuni — să urce 
pe valea rîului care izvora la miazăzi de Sarmizegetusa 
şi se vărsa în Maris în dreptul Germisarei. Pe această 
vale se aflau cele mai multe cetăţi dacice, unele 


socotite inexpugnabile din pricina poziţiei şi tăriei 
zidurilor. Era şi firesc ca această vale, cea mai 
accesibilă şi cea mai lungă de prin partea locului, 
artera principală care lega oraşul de scaun de restul 
ţării, să fie păzită cu străşnicie. 

Împăratul ştia că regele Decebal neavînd nici o 
speranţă să-l bată în cîmpie îl atrăgea în locuri strîmte, 
unde totul le venea într-ajutor dacilor şi totul sta 
împotriva oastei romane. A pătrunde în acele locuri pe 
care însăşi natura le apără şi unde se concentrase tot 
ce era mai bun şi mai credincios cauzei dacice, ar fi 
fost poate fatal pentru romani. Tocmai de aceea 
împăratul şi generalii săi nu precupeţiră nici un efort, 
nu neglijară nici un amănunt, înainte de a porni la atac. 

În ajunul plecării împăratul trecu în revistă cele 
două legiuni. El zăbovi ceva mai mult în faţa primei 
cohorte a legiunii Macedonica. li era dragă această 
glorioasă unitate şi pe mulţi dintre oşteni îi cunoştea 
personal. Cu bunăvoinţa-i de totdeauna, el se întreţinu 
cu Lucius şi îi aminti că acum are prilejul să-şi răzbune 
părintele. Zăbovi apoi lîngă stegarul legiunii, Junius 
Cappa reînnoindu-şi promisiunile făcute iarna trecută 
la  Praetorium. Spuse citeva cuvinte veteranului 
reangajat Caliga şi-şi aminti şi de voinicul Asdus. După 
ce mai vorbi cu cîţiva ostaşi pe care-i cunoscuse în 
diferite ocazii, împăratul se întoarse lingă Marcellinus 
şi-i mulţumi pentru starea exemplară a legiunii. 

Lucius era alături. Zimbindu-i la despărţire, 
împăratul îşi alătură calul de al lui şi-i zise încet: 

— Dacă te vei întîlni cumva cu fecioara care te-a 
ajutat să evadezi, să nu uiţi de datoria ta de ostaş 
roman. 

Şi, ameninţindu-l în glumă cu degeml, adăugă: 


— Dar nici s-o laşi să se prăpădească printre 
urgiile războiului nu ar fi demn de tine. Cum o cheamă? 

— Aya, fiica lui Diaies, auguste, răspunse Lucius 
tot atit de încet simțind că roşeşte. 

Traian făcu semn cu mina că inspecția a luat 
sfîrşit. Marcellinus se întoarse către legiune şi strigă: 

— Atenţiune, Mecedonica! Augustului împărat, 
divinului Nerva Traian, salut! 


În zbucium şi încordare treceau zilele, adăogînd 
noi fapte la cele vechi. 

Romanii înaintau cu dirzenie, dacii se apărau cu 
înverşunare. 

Cetățile, după zile şi zile de asalt şi încleştări 
mortale, cădeau una după alta. In faţa tehnicii şi 
disciplinii romane se  prăbuşeau  impunătoarele 
fortificaţii, înălțate pe stinci semeţe, la răscruce de 
drumuri, pe locuri înalte ce închideau strimtorile la 
gura văilor, ori în cumpăna apelor; se năruiau zidurile 
groase, luau foc turnurile şi foişoarele. 

Şi de o parte şi de alta curgea multă sudoare şi 
sînge, iar încordarea şi înrăirea atinseră culmea. Dacii 
îi hărţuiau pe romani zi şi noapte, romanii îi vinau ca 
pe nişte fiare. Femeile dacice îşi răzbunau cumplit 
morţii, arzindu-i şi jupuindu-i de vii pe prizonieri. 
Romanii îi mînau în robie pe acei care nu au fost 
omoriţi în clipe de miînie. Detaşamente de numizi şi 
mauri, băgînd spaima cu neobişnuita lor înfăţişare, 
colindau ţara în lung şi în lat, hăituind pe localnici cum 
hăituiesc vînătorii vînatul, mînînd pe drumul sclaviei 
rînduri nesfirşite de nenorociti. 

Între Aluta şi Tsierna, între Maris şi munţi, ţara se 
zbătea în ghearele morţii. Mii de oameni luau calea 
bejeniei,  ascunzindu-se în locuri sălbatice şi 


inaccesibile. Mănoasele văi largi ale Marisului şi ale 
Alutei au rămas pustii, cîmpurile nelucrate, viile şi 
livezile neîngrijite, stupinele şi stinele părăsite. Cu 
bruma de avere încărcată în căruţe şi pe cai, locuitorii 
se refugiau la munte în aşteptarea vremurilor mai 
bune. Nici un bărbat în stare să miînuiască o armă nu 
rămiînea la vatră şi lăsîndu-şi femeile, copiii şi bătrînii 
să se descurce singuri, după puterile şi priceperea lor. 
Plecau sub steagurile regelui Decebal. Încleştarea era 
pe viaţă şi pe moarte; nimeni nu se aştepta la 
îndurare, fiecare prefera moartea sclaviei. Setoşi de 
sînge şi răzbunare, dacii îşi vindeau scump vieţile. 

Romanii, pregătiţi de astă dată cu tot ce le lipsea 
în primul război, înarmaţi cu experienţă, cunoaşterea 
locurilor şi obiceiurilor, îi strîingeau pe daci în cleştele 
nemilos al capcanei. 

Zdrenţuite şi obosite de asediul cetăților din 
preajma Sarmizegetusci, legiunile Macedonica şi a XIII 
Gemina, părăsind valea, se îndreptară de-a dreptul 
peste dealuri către ultimul punct de rezistenţă ce se 
mai afla în acea parte, la apus de cetatea de scaun. 

Işi stabiliră tabăra pe o înălţime cu povirnişuri 
line, cam la o milă şi jumătate de cetate. 

Lucrînd la întărirea lagărului, oştenii aruncau din 
cînd în cînd cîte o privire către dealul grebănos cu 
pereţii abrupți de stîncă roşie şi oftau din rărunchi. 
Strîns între două piraie apropiate, dealul se înălța 
semeţ. Zidurile erau groase şi alcătuite din blocuri 
mari. Patru turnuri masive o străjuiau la colţuri, iar al 
cincilea la mijlocul zidului pe partea cealaltă. Dinspre 
miazănoapte, se aflau, la o mică distanţă de zidul înalt, 
încă două întărituri pătrate, un fel de bastioane. 
Dinspre răsărit dira albicioasă a unui drum pavat cu 


lespezi era străjuită de trei turnuri de piatră, unul jos şi 
două mai sus, de o parte şi alta la distanţe egale. 

Nu degeaba oftau ostaşii. Dintre toate cetăţile 
asediate pînă acum, aceasta părea de necucerit. 

După o zi de odihnă, în timpul căreia 
comandanții făcură recunoaşteri, teama se mai risipi. 
Centurionul Cappa, care în primul război cu dacii luase 
parte la asediul acestei cetăţi, conduse cercetările şi 
raportă că cetatea reclădită în ultimii ani este de astă 
dată mai puternică şi că asediul trebuieşte pornit 
dinspre soare-răsare, unde poviîrnişul este domol şi 
unde pîraiele, depărtindu-se unul de altul, lăsau destul 
loc desfăşurării operaţiunilor. 

În zorii celei de a treia zi, romanii, făcînd un 
mare ocol, trecură piriul într-un loc prielnic şi apărură 
în faţa cetăţii, de astă dată dinspre răsărit. Dar îndată 
ce începură lucrările de pregătire ale asaltului, sosi un 
curier de la înaltul comandament. Marcellinus primise 
poruncă să plece neîntirziat cu legiunea sa sub zidurile 
Sarmizegetusei, lăsînd Gemina să se descurce singură 
cu asediul cetăţii de pe stînca roşie. Curierul mai aduse 
şi cîteva scrisori întîrziate din pricina evenimentelor, 
dintre care una era adresată tribunului Lucius 
Longinus. 

Tot de la curier, comandanții aflară vestea 
căderii cetăţii dacice de la miazănoapte, ultima din 
acea parte. De asemenea curierul le aduse la 
cunoştinţă că în preajma Sarmizegetusei se află locul 
de concentrare al robilor luaţi în acesta parte a ţării şi-i 
sfătuia pe comandanţi să-l viziteze cu prima ocazie. 

Scrisoarea era răspunsul lui Bassus, căruia 
Lucius îi scrisese acum o lună la Drobeta şi sub 
protecţia căruia se afla Sama, iubita lui Asdus. 


Parcurgind în grabă rîndurile epistolei, Lucius o 
bagă în sîn şi preocupat de cu totul altceva porni spre 
cortul său. 

Vestea despre marele lagăr al robilor daci i se 
înfipse adînc în minte, răpindu-i liniştea sufletească. 
Cuprins de nelinişte, din ce în ce mai apăsătoare, şi 
plin de nerăbdarea de a porni cît mai degrabă. Işi 
amintea mereu cuvintele curierului: „Cînd veţi ajunge 
la Sarmizegetusa, nu vă va fi greu să găsiţi prilejul de a 
vizita lagărul robilor daci, printre care se află şi multe 
femei.” Risul cinic cu care-şi încheia fraza îi încorda lui 
Lucius simţurile. Îşi dădu seama că şi acum, ca de 
obicei, se fac abuzuri şi din masa sclavilor, considerată 
pîn-la licitaţie avut obştesc, se smulg florile cele mai 
frumoase pentru a îndestula poftele acelora care deţin 
puterea. Marcellinus care era de faţă îi surprinse 
privirea, îl înţelese şi fără să zică un cuvint îl cuprinse 
cu mîna pe după umeri. 

Recunoscător prietenului său pentru această 
tăcută încurajare, porni spre altora Sile 


Asediul Sarmizegetusei încă nu începuse cînd 
legiunea Macedonica îşi ocupă locul între Apollinaris şi 
a XIV Gemina. 

Împresurînd cetatea şi avînd veşti precise că în 
afara zidurilor ei nu rămăsese nici un conducător dac 
capabil să ridice steagul revoltei în vreo parte a ţării şi 
să-i amenințe de la spate, romanii nu se grăbeau. Fiece 
zi era în folosul lor şi spre nenorocirea celor asediați, 
căci marele număr al oştenilor şi al acelor refugiaţi în 
incinta cetăţii însemna tot atitea guri de hrănit din 
rezervele vitale, oricît ar fi ele de mari. 

Propunerea unor tratative din partea regelui 
Decebal fu respinsă şi solii fură izgoniți din lagăr în 


huiduielile întregii armate. Acum cînd îl avea în mînă 
pe Decebal, cu rudele, sfetnicii şi generalii săi, cînd 
aproape toate focarele de rezistenţă fuseseră lichidate, 
cînd primea ajutorul multora dintre foştii aliaţi ai 
regelui dac, împăratul nu mai dorea pace, aşa cum a 
dorit-o în primul război, cînd o şedere mai prelungită 
într-o ţară ostilă putea să-i fie fatală. 

Simultan cu asediul Sarmizegetusei, Cornelius 
Falco, zdrobind rezistenţa dacilor în trecătoarea 
Tsiernei şi sfărimîndu-le ultima stavilă la Tapae, porni 
spre miazănoapte. Trecîind aproape de pămînturile 
iagizilor şi tauriscilor, băgă spaima în aceste seminţii, 
şovăitoare de felul lor. Prinții şi nobilii care veneau să i 
se închine erau primiţi cu îngăduinţă. Falco îi punea să 
jure credinţă, le lua bani, oprea ostateci, dar le cruța 
pămînturile şi aşezările. 

Legiunea Claudia Pia Fidelis, cu _ unităţile-i 
ajutătoare, care pătrunsese în Dacia prin strimtoarea 
Angustiae, dinspre răsărit, urmărea acelaşi lucru. 
Această oaste, în număr de vreo zece mii de oameni, 
după ce-i înfricoşă pe Costoboci şi Dacii Mari de la 
miazănoapte, făcu joncţiunea cu legiunea Flavia Felix a 
lui Cornelius Falco. 

In aproape toate localităţile importante din Dacia 
fură construite castre provizorii, instalate garnizoane şi 
fu pusă temelia organizării administrative a provinciei 
în devenire. 

Curierii băteau fără încetare drumurile între 
castrele nou înfiinţate şi înaltul comandament, ducînd 
şi aducînd porunci şi rapoarte, împrăştiind veştile 
despre prăbuşirea Daciei la picioarele eternei Rome. 
Traian, escortat de trupele sale de preto-rieni, părăsi 
Germisara şi ajuns în preajma cetăţii de scaun a 


regelui Decebal îşi stabili cartierul general într-un 


castru nou. 
* 


Îndată după instalarea pe poziție, în zori de zi, 
Lucius îl căută pe Marcellinus şi-l văzu ieşind din 
comandament împreună cu Manlius, şeful de lucrări al 
armatei. Prietenul îl zări şi-i spuse să-l aştepte puţin. 
Peste un timp el îşi luă rămas bun de la Manlius şi veni 
radios către Lucius. 

— De ce eşti atit de posomorit? îl întrebă. 

— Papirius, am auzit adineaori că împăratul este 
aşteptat de la o zi la aha. Presupuniînd că atunci nu voi 
mai putea scăpa, te rog să mă învoieşti pentru o 
jumătate de zi ca să vizitez lagărul de robi de prin 
apropiere. 

— Ţi-e teamă să nu fie şi Aya acolo? 

— Mi-e teamă de toate cînd vine vorba de ea şi 
trebuie să fac tot ce-mi stă în putinţă; nu pot să 
nesocotesc nimic, nu am dreptul. Nu pentru liniştea 
mea proprie o caut, aş fi fost prea egoist; o caut pentru 
ea însăşi. Nu vreau să mai sufere, vreau să fie fericită. 

— Mi-ai spus o dată că ai un indiciu unde ar fi 
putut să fie. 

— Da, de la Sama, iubita lui Asdus. Cică ar fi 
auzit de la servitorii din palatul lui Decebal că sfetnicul 
Diaies, de la evadarea mea şi a lui Filimon, temîndu-se 
că ne vom reîntoarce cu oaste, ar fi părăsit cetatea şi 
că ar fi dus-o la muntele sfint — Cogheonul. 

— Ştii unde se află? 

— Nici măcar Cappa nu ştie. Asdus se informează 
mereu, dar ştirile sînt ciudat de contradictorii. 

— Pesemne dacii ţin în mare taină locul unde se 
află lăcaşul sfint. 


— Tocmai asta mă exasperează. Am impresia că 
dacii preferă să moară decit să divulge duşmanilor 
ceea ce pentru ei este lucrul cel mai sacru din lume. 

— Dacă vom pune mina pe cîțiva slujitori din 
palat, după ce vom răzbi în cetate, atunci poate vom 


afla. 
* 


Începură zilele înfrigurate ale asediului. 
Zgomotul asurzitor, freamătul de voci şi un continuu 
du-te-vino domneau în jurul Sarmizegetusei. Cuprinşi 
de febra nerăbdării, ostaşii se înrăiră şi-şi puseră în 
gînd să termine o dată cu acest ultim punct de 
rezistenţă. Aruncînd din cînd în cînd cite o privire către 
zidurile înţesate de daci, romanii îşi scuipau în palme 
apucînd mai vîrtos coada hirleţului sau a bardei, a 
tirnăcopului sau a ciocanului. 

Mulțimea dacilor închişi în cetate părea hotărită 
să se apere cu înverşunare, ba să şi atace la nevoie, de 
aceea romanii îşi împărţiră oastea în două, o parte 
păzea, cealaltă lucra; şi aşa cu rîndul zi şi noapte. 

Locuri potrivite pentru construirea şi apropierea 
maşinilor şi turnurilor de asalt nu erau multe, numai 
dinspre apus şi miazăzi şi acolo se înghesuiau ostaşii- 
meseriaşi, acolo construiau un „agger” adică întărituri 
de pămînt cu şanţuri, abatize, palisade, acolo se 
amenajau platforme pentru baliste şi catapulte, rampe 
de acces pentru tarane şi turnuri mobile. 

In această activitate clocotitoare zilele treceau 
una după alta, mai calde, mai reci, cu vînt sau liniştite, 
cu ploi şi furtuni. Nici un ostaş nu-şi bătea capul cum 
va trece şi această ultimă încercare a războiului, care 
ar putea să-l ducă pe malurile sumbre ale rîului Lethe 
ca să bea din apa uitării sau să-l cruţe scoţindu-i sorții 
norocoşi ai izbinzii şi poate ai gloriei. Nici unul nu se 


ostenea gîndind că poate în curind mama îl va boci 
lovindu-se năpraznic cu pumnii în piept, în schimb 
fiecare se şi vedea, pentru un timp măcar, răsfăţatul 
Lubentinei, zeiţa dragostei şi al lui Dionysos — zeul 
vinului. 

În lagărul roman domnea o vigilenţă ascuţită şi 
asta cu atît mai mult cu cît dacii se dovediră a fi de o 
îndrăzneală fără margini. 

Un oştean de al lui Decebal, curajos pînă la 
necugetare şi mai furios decit toate cele trei furii la un 
loc, pusese stăpiînire pe spiritele asediatorilor. 

În fruntea unei cete de voinici disperaţi, sfidînd 
moartea, năvălea ca un duh distrugător, cădea ca un 
trăsnet, nimicind totul în calea sa. 

Acest geniu al răzbunării avea un singur ochi şi 
asta îi înspăimiînta pe ostaşii superstiţioşi mai mult 
decit dacă ar fi avut un corn în frunte. Strigătul — 
„Vine Chiorul” era cea mai cumplită alarmă. 

Citeodată ziua, dar mai ales noaptea, cu 
vioiciunea şopirlei şi îndrăzneala şoimului, Chiorul se 
abătea asupra celui mai slab punct, peste vreun 
retranşament în lucru, în mijlocul ostaşilor care 
trudeau la vreo maşină, în timpul schimbării gărzilor, 
cînd unitatea era prea avintată sau izolată de vreun 
impediment. 

Multe vieţi au fost curmate pe neaşteptate, 
multe lucrări zădărnicite, fără ca cineva să-i poată veni 
de hac viteazului dac. Nu era chip să-l păcălească, nici 
să-l atragă în cursă; avea Chiorul un simţ aparte, care-l 
prevenea de primejdie. 

Puţini dintre acei ce-l priviseră în faţă scăpaseră 
cu viaţa şi, înspăimintaţi, îl credeau supraom, duh 
nepămiîntean, îi exagerau vigoarea şi-i atribuiau puteri 
supranaturale. 


Unitatea tribunului Longinus se afla, pe versantul 
sudic extrem, lîngă colţul răsăritean al întăritorilor 
dacice. Aici, dealul era abrupt, iar sectorul 
retranşamentului era limitat în stinga de o rîpă 
prăpăstioasă prin care se scurgea o şuviţă de apă, iar 
în dreapta de un turn izolat, construit de daci pe un 
pripor. Aici, terenul nu permitea lucrări regulate de 
asediu şi misiunea legiunii Macedonica era, 
deocamdată, de a se întări pe poziţie. 

Pădurea de fag destul de deasă din acea parte 
fusese tăiată de daci încă din primăvară şi tot 
versantul era năpădit de lăstăriş, care putea oferi atit 
asediaţilor cît şi  asediatorilor adăpost pentru 
eventualele incursiuni. La început, comandamentul 
roman ordonă curățirea locurilor dar îndată se răsgîndi, 
contramandînd acel ordin, socotind vegetaţia mult mai 
de folos pentru asalt decit ar fi fost ea pentru cei din 
cetate. 

„Chiorul” nu-i sicîise deocamdată, deşi năvălise 
în două rînduri în stînga riîpei, în sectorul legiunii XIV 
Gemina şi arsese aproape în întregime scuturile de 
scînduri, mobile, împinse din nesăbuinţă prea devreme 
pe teşitura unui pripor, prea aproape de ziduri. 

Deşi  deformările credulilor şi superstiţioşilor 
ostaşi îi atribuiau  „Chiorului”  neverosimila și 
supranaturala putinţă de a se afla în acelaşi timp în 
locuri diferite, comandanții, însă, îşi dădeau seama că 
în cetatea de scaun a regelui Decebal se strinsese tot 
ce era mai falnic în ţara asta şi că mulţi viteji neobosiţi 
şi curajoşi iau parte la zădărnicirea pregătirilor romane 
şi că strigătul „Vine Chiorul” se referă mai mult la 
acţiune decit la acei ce o conduc. Era evident că, fără 
să vrea, Chiorul îi jefuieşte de laurii victoriei pe 
tovarăşii săi de arme şi asta n-ar fi fost atit de 


important dacă n-ar fi contribuit la nedumerirea şi 
spaima romanilor. 

Comandamentul  cîntări bine acest fapt şi 
socotindu-l pe cît de vătămător pe atit de binevenit 
ducerii asediului, căută să tragă foloase din ambele lui 
laturi. 

Cînd legendarul Chior sau poate un altul, nimeni 
nu putea să jure, arsese paravanele-scuturi, centuria 
care stătea de pază, cuprinsă de panică, o luă la fugă 
înspăimintată de ceata de diavoli apărută ca din 
pămînt, cu făclii gata aprinse deşi nimeni nu văzuse 
licărind vreo lumină. Surpriza şi spaima erau atit de 
mari încît nici o unitate oricît ar fi fost de vitează şi de 
disciplinată nu i-ar fi putut face faţă. Cînd, îndemnați 
de loviturile şi blestemele centurionului, oamenii se 
adunară şi porniră la contraatac, cînd sosiră ajutoarele, 
totul se sfirşise. Dacii se topiseră în noapte, care părea 
şi mai neagră în jurul celor douăzeci de paravane 
mistuite de flăcări. 

Aflînd despre acest caz, Lusius Quietus hotărî să- 
| folosească drept exemplu armatei întregi. Faptul că 
centuria în cauză pierduse în timpul atacului doar patru 
oameni, fu socotit drept cea mai bună dovadă de 
laşitate şi a doua zi comandantul, aspru mustrat, primi 
poruncă să pedepsească unitatea cu decimarea. 

Groaznica sancţiune penală se desfăşură într-un 
loc ferit, în prezenţa delegaților trimişi de cohorte. 
Judecătorii scoaseră din rîndurile centuriei pe fiecare al 
zecelea ostaş şi după ce nefericiţilor li se citi verdictul 
fură daţi pe mîna lictorilor, care îi decapitară. 

Cruda măsură îşi avu efectul. Martorii decimării, 
printre care se afla şi lunius Cappa, povestiră unităţilor 
din care făceau parte de oribila moarte, lipsită de 
glorie şi care pe deasupra arunca o umbră nefastă nu 


numai asupra moştenitorilor lor, dar şi asupra 
glorioasei legiuni din care făcuseră parte. 
Supraviețuitorii, acei pe care Fortuna nu-i atinsese cu 
sorții ei, nu scăpau nici ei de ruşine şi pentru a se 
reabilita trebuiau ori să moară în luptă, ori să se 
acopere de glorie. Centurionul, singurul care nu fugise 
în faţa dacilor, în afară de cei patru care au căzut de la 
început, deşi sorții nu-l atinseră, ceru să fie decapitat şi 
el, dar judecătorii, socotindu-l demn şi curajos, îl 
absolviră de ruşine, reabilitindu-l ca oştean. 

Chiorul şi alţi viteji daci continuau să pricinuiască 
mari necazuri romanilor, dar aceştia neavînd de ales 
între două morţi nu mai fugeau în faţa lor. O dată, nu 
lipsi mult să-l prindă, dar scăpă din încercuire omorînd 
mulţi romani. Totuşi, cîţiva din ceata sa fură prinşi şi 
puşi la chinuri. De la aceştia romanii aflară numele 
eroului chior. Îl chema Ariort. 

Cînd Lucius Longinus auzi despre asta, îşi aminti 
întîmplările acelei seri, cînd îl biruise pe acest Ariort, 
devenit acum sperietoarea întregii armate. Se simţea 
vinovat pentru faptul că într-un moment de slăbiciune 
sufletească îl cruţase pe acest crunt şi neînduplecat 
vrăjmaş. Ariort nu-l cruţase atunci cînd era lipsit de 
apărare şi pesemne nu l-ar fi cruțat nici pe cîmpul de 
luptă. | se părea chiar, că lăsîndu-i viaţa acestui dac 
furios, e vinovat de moartea celor opt ostaşi romani 
decimaţi. 

Cu toată strădania dacilor de a zădărnici lucrările 
de asediu, romanii s-au întărit bine pe poziţii, iar 
vigilenţa sporită, după exemplul crud al decimării, puse 
stavilă incursiunilor din cetate. Din ce în ce mai rare, 
atacurile dacilor îşi pierdură din intensitate şi încetară 
de tot. Unii romani presupuneau că Ariort-Chiorul 
fusese rănit sau omorit şi că nimeni nu-l mai poate 


egala în isteţime şi îndrăzneală. Presupunerea avu 
darul să potolească spiritele şi să împrăştie spaima, iar 
către primele ide ale lunii lui lulius, toate erau în 
ordine, totul era pregătit pentru asalt. 

Inainte de a da poruncă pentru asalt, împăratul 
cu statul său major făcură înconjurul cetăţii, cercetînd 
cu de-amănuntul poziţiile romane şi starea trupelor. 
Traian, deşi ambițios, ca toţi cuceritorii, ţinea mult la 
viaţa şi bunăstarea oamenilor încredinţaţi lui. Pe lîngă 
faptul că un asediu neglijent pregătit ar putea duce la 
pierderea multor vieţi, el ar putea să fie fatal şi din 
pricina întîrzierii. Erau încă mulţi daci liberi în ţara asta 
şi o dată cu sosirea anotimpului friguros ei ar fi putut 
pricinui mari neajunsuri unei armate împotmolite în 
faţa unei cetăţi greu de cucerit. 

Ziua se dovedi bună pentru inspecţie şi 
recunoaştere. Cerul piclos învăluia totul într-o lumină 
domoală şi permitea o observaţie justă a cetăţii şi a 
obiectivelor, o apreciere reală a distanțelor, detaliilor şi 
dimensiunilor. 

Întăriturile dacilor, formate din cetatea propriu- 
zisă, aşezată pe culmea dealului nu prea înalt în 
comparaţie cu înălțimile înconjurătoare, şi dintr-un 
complex de terase întărite pe versanţii abrupți, dar mai 
scunzi, unite amiîndouă printr-o şea întărită şi ea cu 
grijă, ofereau o privelişte impunătoare, chiar temerară 
pentru ochii unui profan. 

Oprindu-şi suita de generali şi însoțitori în dreptul 
părţii sudice a cetăţii şi contemplind-o un timp, 
împăratul zise: 

— În comparaţie cu unele cetăţi din josul rîului, 
care se află acum în miinile noastre, Sarmizegetusa 
nu-mi pare nici prea tare şi nici prea importantă din 
punctul de vedere strategic. Lipsa turnurilor de 


flancare a zidurilor pare ciudată şi mă face să 
presupun că cetatea de scaun a regelui Decebal nu a 
fost construită pentru a susţine asedii de lungă durată. 
Nu e decit o incintă destul de impunătoare pentru a 
adăposti palatul, sanctuarele şi unele instituţii, incintă 
în care el ar fi putut să se retragă în timpul unei 
răscoale locale, cel mult. Singura ei tărie constă în 
oastea de elită care o apără. Cu ea vom avea de furcă, 
nu cu zidurile cetăţii. 

— Dar de cincisprezece zile de cînd am încercuit- 
o, zise Lusius Quietus, ei tot consumă din rezervele lor 
de alimente. Oricit ar fi ele de mari, se vor termina în 
curînd. In mod firesc, cetatea ar suporta două-trei mii 
de guri, dar nu de şapte ori pe atita. Oamenii se 
înghesuie printre ziduri ca sardelele într-un butoi. 

— Totuşi, intră în vorbă Manlius, şeful de lucrări, 
pe mine mă preocupă mai mult rezervele lor de apă 
sau poate sursa de apă, dacă o posedă. In tot cazul, 
dealul pare să aibă un izvor căci de pe şeaua aceea de 
acolo se prăvălesc două piriiaşe, unul dincoace şi altul 
dincolo. Ele nu se datorează numai ploilor, dovadă sînt 
rîpele acestea adinci. 

— Desigur, îşi dădu părerea Priferinus, debitul 
lor, la început normal, s-a împuţinat simţitor în ultima 
vreme. Mulțimea dacilor din cetate bea, nu glumă, şi o 
foloseşte la lucrări de apărare. 

— Aveţi cu toţii dreptate. Într-adevăr, cît timp vor 
avea apă va fi greu să-i biruim. După mine, Traian 
scăzu glasul pîn-la şoaptă şi făcîndu-le semn să-şi 
apropie caii de-al său, după mine trebuie să încercăm 
să punem mina pe şeaua care leagă cetatea de 
ansamblul de bastioane dinspre răsărit. Astfel îi vom 
împărţi în două şi-i vom lipsi de sursa de apă. Este 
evident că izvorul se află în locul cel mai jos al dealului. 


Deşi locurile sînt prăpăstioase şi nu doresc să-mi pierd 
oamenii în zadar, vă sfătuiesc să vă gîndiţi la propune- 
rea mea. 

Manlius surise şi scărpinîndu-se în barba ce-i 
crescuse în timpul asediului, zise: 

— Auguste, am şi elaborat o stratagemă. 

— Ai să mi-o spui la comandament, aici sînt prea 
multe urechi, zise Traian arătîind către ostaşii ce 
forfoteau în jur cu fel de fel de treburi. Apoi, întorcîndu- 
se către medicul şi secretarul său Criton, îl întrebă: Ai 
notat tot ce-am spus? 

— Da, divine. 

Criton nota mereu în tăblițe, atit cuvintele 
împăratului, necesare acestuia pentru memorii, cît şi 
propriile sale ginduri. Poemul său „Getica” se apropia 
de sfîrşit şi fiorii deznodămiîntului îl îndemnau la lucru. 
De mult voia să viziteze ruinele din jurul cetăţii, dar fie 
că nu avea timp, fie că nu era lăsat să pătrundă în 
zonele periculoase, încercările sale de a evoca aspectul 
Sarmizegetusei paşnice, dinainte de război, rămiîneau 
în proiect. Se mulțumea doar să le privească de la 
distanţă, împrăştiate pe versanţi şi de-a lungul văii. 

După dimensiuni şi materialul folosit, ruinele 
păreau să fie ale unor case sau vile impozante, 
pesemne construite de mari demnitari şi bogătaşi, 
proprietari de vaste terenuri. Deşi construite fără un 
plan anume, toate la un loc, împreună cu haotica 
îngrămădire a caselor din cartierele mărginaşe, căzute 
acum în ruină, ele îl îmbiau pe Criton să reconstituie 
tabloul înfloritor al acestei capitale barbare, să-l cînte 
în iambii Împrumutați de la Virgiliu. Prietenii şi însuşi 
împăratul îşi băteau joc de el, numindu-l în glumă 
„medicul poeţilor şi poetul medicilor”, dar puţin îi păsa 
că n-au încredere în talentul său; le va dovedi pîn-la 


urmă ce poate. Şi, zimbind discret sieşi, legăna un gind 
tainic, pe care nu i-a destăinuit niciodată nimănui: „Şi 
augustul Traian scrie memorii după tiparul lui «De bello 
galico» al marelui Caesar, denumindu-le «De bello 
dacico», dar fie vorba între mine şi mine, emulul nici 
măcar nu l-a egalat pe maestru, d-apoi să-l întreacă.” 

Deocamdată, spre marea sa surprindere şi 
decepţie, Criton privea cum soldaţii, distrugători ca 
totdeauna, cară pietrele ruinelor fostului oraş, 
folosindu-le la întărirea  retranşamentelor, ori 
depozitîindu-le lîngă baliste ca să le arunce miine, cu 
mare gălăgie, în capul acelora care cu trudă şi migală 
le-au adus şi le-au întocmit în case şi edificii, acum 
risipite. 

— Criton, zise împăratul bine dispus, la ce visezi 
poete? 

— Divine, mă gindeam la faima trecătoare a 
acestui oraş barbar, pe care nu am avut norocul să-l 
admir cînd era înfloritor, nu am norocul să-l contemplu 
pe-ndelete nici acum cînd a căzut în ruină, dar poate 
voi avea norocul, graţie puterii de evocare poetică, să-l 
cînt pentru generaţiile viitoare. 

Împăratul şi generalii rideau plini de voie bună. 

— Deşi eşti un poet mediocru, zise Traian, ai 
totuşi intenţii bune pentru care te felicit. Un singur 
lucru mă nedumereşte, cum poţi tu să te inspiri pentru 
un poem înălţător în aceste împrejurări prozaice? 

— Nu ştiu nici eu, divine, barem dacă aş fi scris 
memorii de război. 

Traian nu se supără la această aluzie, deşi o 
pricepu, îl ameninţă doar cu degetul, rizînd discret. 

— Deocamdată, iubite medic, în calitatea ta de 
secretar, notează, ca să nu uit, să mi-l cheme pe 
Papirius Marcellinus după amiază la comandament. 


Cu aceste cuvinte, Traian îşi încheie 


recunoaşterea şi-şi îndemnă calul către lunca rîului. 

După ce făcu ocolul obişnuit al zidurilor, regele 
Decebal se duse în marele sanctuar ca să se roage. De 
cînd romanii împresuraseră Sarmizegetusa, venea 
seară de seară în acest loc sfint. 

În ciuda calamităţilor asediului, al zgomotului din 
afara şi dinăuntrul cetăţii, în ciuda prezenţei ostaşilor 
în preajma locaşului sfint, numai aici în incinta rotundă 
a blocurilor mari de piatră, unite într-o armonie sobră, 
printre coloanele dispuse într-o ordine plină de tilcul 
revelaţiilor şi a simbolurilor eterne, călcînd pe aceste 
lespezi sonore, ascultind foşnetul dumbrăvii sacre, 
înfiorată de vintul înălțimilor, numai aici putea regele 
să se concentreze, să mediteze, să-şi cumpănească în 
linişte gîndurile negre cu cele luminoase. 

Ostaşii, atit de mulţi în cetate că pînă şi aici, în 
jurul sanctuarului îşi făcuseră sălaşe, se retraseră către 
ziduri, căutindu-şi de lucru în altă parte, ca să nu-l 
stinjenească pe conducătorul lor. 

Mai marele preoţilor din Sarmizegetusa îl aştepta 
îngenunchiat în faţa altarului. Pe două coloane scunde, 
în vase de cult, ardeau răşini aromatice. Regele 
îngenunche alături şi se rugă fierbinte marelui 
Zalmoxis, apoi preotul îl binecuvîntă şi-l lăsă singur cu 
gîndurile sale. 

Şi erau multe, aceste ginduri, prea multe pentru 
un om, chiar pentru un om neobişnuit — cum era 
Decebal. Şuvoiul lor, tulbure şi rece, îl tîra îngheţindu-i 
inima de spaimă, spaimă nu pentru sine, ci pentru 
poporul său. Ştia prea bine că unui rege învingător i se 
iartă toate greşelile, celui învins nici una. 


Zbătindu-se în ghearele îndoielii, îşi punea, nu 
mai ştia nici el pentru a cita oară, întrebarea: Cine-i 
vinovatul? Fără să vrea, se surprindea căutînd vinovaţi 
printre înaintaşii săi. Pentru ce şi cui i-a venit 
necugetatul gind de a înfrunta Roma — zeiţa căreia i 
se închină toate neamurile pămîntului şi care nu are 
pereche în lume? Cutezanţa a fost mare, dar nu pentru 
acel ce o săvirşise întîi, ci pentru el — Decebal, căruia 
soarta îi rezervase ultimul şi tragicul rol. 

Nu putea şi nu voia să admită că este singurul 
vinovat, dimpotrivă, i se părea că dintre toţi regii 
Daciei este cel mai nevinovat; i se părea că soarta l-a 
ales anume pentru a ispăşi nesăbuinţele altora. Oare 
nu se vede asta din faptul că regele Duras îi cedase de 
bună voie puterea, pe care mîinile sale bătriîne nu mai 
erau în stare s-o ţină? 

Dacă totuşi el, Decebal, şi-a tîrît poporul în 
această groznică aventură, acum nu mai are încotro, 
căci la rîndul său el este cel tîrît. Se străduia din 
răsputeri să nu se confunde cu poporul, să-l scoată din 
cauză, căci îşi dădea bine seama că Roma îi vrea 
poporul, nu pe el; de la popor, ea poate lua totul, de la 
el — doar capul, cu care fiii ei o să se joace, aruncîndu- 
| ca pe o minge unii altora. 

Acum era tirziu şi de prisos a le reproşa 
înaintaşilor nesocotinţele lor; sînt de mult oale şi 
ulcele. La ce bun să le impute morţilor greşeala de a se 
fi amestecat în mocirla luptelor civile care au zguduit 
Roma acum un secol, sau faptul că au făcut negoţ de 
sclavi daci, umplind pieţile romane cu fraţi de acelaşi 
sînge, luaţi prizonieri în luptele interne ce au sfişiat pe 
vremuri ţara. Toate acestea au atras atenţia Romei, 
care nu se grăbeşte, dar nici nu uită vreodată. 


Foşnetul dumbrăvii şi neîncetata alunecare a 
norilor pe cerul înserării îi potoliră zbuciumul sufletesc, 
împăcîndu-l cu soarta. Gindurile negre cedau treptat 
locul celor luminoase, speranţei că încă nu este totul 
pierdut. Căuta cu înfrigurare ieşiri din acest sinistru 
ungher în care l-au înghesuit duşmanii. Incepea să le 
vadă pe toate oglindite ideal în dorul negrăit pentru 
dreptate, în neasemuită frumuseţe a libertăţii. A lupta 
şi a se împotrivi cu dirzenie soartei era singura ieşire 
din impas. Speranţa îi încălzea sufletul, dîndu-i credinţă 
că totul depinde de isteţimea şi vitejia apărătorilor 
Sarmizegetusei. Această speranţă se înfiripă încet, 
crescînd din ce în ce mai mult, chemînd într-ajutor 
realitatea cu toate posibilităţile ei, cufundindu-l în 
lumea plină de sevă a amănuntelor salvatoare. 

Dacă va reuşi să-i ţină în loc pe romani pînă la 
începerea ploilor de toamnă, atunci toate se vor putea 
schimba. 

Cetatea avea multe cusururi, nu era zidită 
anume pentru a face faţă asediilor îndelungate, totuşi 
datorită mulţimii apărătorilor şi hotăriîrii lor, ea ar putea 
rezista. 

Cu toată stricteţea încercuirii, dacii se strecurau 
din şi în cetate, aducînd veşti, ţinind legătura cu 
numeroasele cete retrase în regiunea muntoasă, 
ascunse prin coclauri sălbatice şi împădurite, aşteptind 
doar un conducător care să le adune şi să le ducă la 
luptă. 

Regele ştia că nu poate să părăsească cetatea, 
asta i-ar descuraja pe apărătorii ei. Atunci, pe cine ar fi 
putut să trimită în locul său? Vezina zăcea şi acum în 
pat, în urma rănii primite în lupta cea mare. Dieghes 
nu este iubit de popor din pricina firii sale iuți şi 
înclinate către cruzime. Susagus, care cu toată virsta 


sa este un mare general, are nevoie de oaste de-a gata 
şi nu va fi în stare să şi-o înjghebe. Ceilalţi sfetnici, 
graşi şi comozi, nu ar fi fost în stare nici măcar să se 
strecoare afară din încercuire, d-apoi să colinde 
meleagurile şi să adune cetele printre mii de primejdii. 
Cine atunci? Acest lucru trebuie chibzuit. 

Şi din nou îl asaltau grijile mărunte dar pline de 
însemnătate pentru viaţa şi reuşita apărătorilor 
Sarmizegetusei. 

Deunăzi, făcînd ocolul cetăţii, băgase de seamă 
că întăriturile de pe şeaua dealului sînt joase şi slabe, 
şi porunci să se lucreze fără preget la întărirea lor. 
Nepunînd prea mare temei nici pe complexul de 
apărare de pe cele trei terase, ordonă mutarea în 
cetate a conţinutului hambarelor, magaziilor, precum şi 
al atelierelor de arme şi unelte. De cîteva zile, meşterii 
fintînari tot căutau alte izvoare, oricît ar fi ele de 
adinci, dar nu găsiră nimic şi se apucară să 
construiască o nouă cisternă pentru a acumula mai 
multă apă în cetate. 

Dar, pentru toate acestea trebuia loc, iar cetatea 
este tixită de oameni şi lucruri. Vor trebui să mai 
dărime o aripă a palatului, după cum au dărimat chiar 
de la început, înainte de asediu, partea sa cea mai 
vastă, dinafară zidurilor. 

De pe acum se simţea lipsa materialelor de 
construcţie. Una dintre dumbrăvile sacre a şi fost 
tăiată, iar pietrele din vechiul sanctuar al lui Buerebista 
au fost folosite la întărirea zidurilor. 

Toate aceste neajunsuri, înainte nebăgate în 
seamă, scoase acum la iveală în funcţie de pregătirile 
romanilor, trebuiau îndepărtate cu cea mai mare 
grabă. Duşmanii nu se grăbesc să atace, scormonesc 
pămîntul, sparg stîncile, construiesc turnuri de asalt, 


barăci proteguitoare pentru „berbeci” şi „căngi”, rabdă 
atacurile năpraznice ale cetelor lui Ariort, dar nu se 
unesc din loc. Regele îşi cunoştea bine poporul; îi 
cunoştea vitejia, credinţa, elanul, după cum îi cunoştea 
şi înclinația către plictis şi izbucniri nestăpinite ale firii; 
ştia bine că supuşii săi nu au nici răbdarea şi nici 
tenacitatea latinilor. Tocmai de aceea nu putea să-i 
lase singuri, deşi prezenţa sa printre dacii risipiţi şi 
pribegiţi ar fi fost necesară. Din nou dorinţa de a-şi 
găsi un înlocuitor puse stăpinire pe gindurile sale. Cine 
ar fi putut să fie? Parcă-i cunoştea pe de rost pe toţi 
bărbaţii de valoare aflaţi în cetate? 

În curînd mîncarea va fi drămuită cu stricteţe. 
Bicilis cu scribii săi socotesc rațiile în aşa fel ca să le 
ajungă pîn-la toamnă. Şi din nou un gînd amar îi otrăvi 
clipele limpezi de judecată. Oare romanii îl vor lăsa cu 
nădejdea asta? Oare va putea rezista pîn-la toamnă? 
Aşa după cum el doreşte să reziste, tot aşa doresc ei 
să-l scoată. Totul depinde de tăria sufletească a 
oamenilor săi. 

Ceea ce îl bucura nespus, era faptul că în cetate 
se aflau puţini civili. Acele citeva sute de femei 
curajoase, cele mai multe soţii şi fiice de militari, la 
nevoie erau gata să moară cu arma în mînă ca să-şi 
vîndă scump viaţa. Ele îşi făceau datoria cu abnegaţie, 
îndeplinind o sumedenie de treburi la care miinile 
femeieşti sînt de neînlocuit. Majoritatea nobililor de 
mare rang şi al bogătaşilor din Sarmizegetusa şi-au 
pus, încă din iarnă, la adăpost familiile, trimiţindu-le în 
taină la popoare megieşe cu care aveau legături 
strînse de rudenie, prietenie, ori de afaceri. 

Furat de gînduri, Decebal nici nu băgă de seamă 
că se întunecase de-a binelea. Gărzile intrau în prima 
strajă de noapte. Năluca străvezie a lunii, care îşi făcu 


jumătatea drumului încă din timpul zilei, se înfiripă pe 
cer,  luminind  fantomatic împrejurimile. Norii, 
fugărindu-se în tării, o stingeau şi o aprindeau ca pe o 
lanternă. 

Regele se sculă de pe lespede, îşi trecu mîna 
peste fruntea-i înaltă şi porni încet către ieşire. Ostaşii 
din gardă, aşteptindu-l, vorbeau cu voci scăzute. 
Decebal îi privi şi deodată un gînd îi trecu prin minte. 

— Ariort, apropie-te! 

— Poruncă, luminăţia ta. 

— Cît am stat şi m-am rugat, Zalmoxis m-a 
luminat cu un gind: să-ţi pun din nou la încercare 
credinţa şi vitejia. 

— Sînt gata oricînd. 

Regele îşi legăna gindul în tăcere, apoi făcîndu-i 
semn lui Ariort să-l urmeze, ocoli sanctuarul şi urcă pe 
o scară de piatră pe terasa superioară. Ostaşii de pe 
întăritură îi dădură onorul. 

Oprindu-se în mijlocul noului sanctuar, abia 
început, zise: 

— L-am început acum doi ani, dar n-am reuşit 
decit să-i pun temelia şi soclurile. Materialul pietros 
este împrăştiat pe tot drumul de la rîu pîn-aici; după 
aceea meşterii s-au apucat să dreagă cetăţile, iar eu 
am fost copleşit de griji. Poporul nostru este aidoma 
acestui sanctuar. Temelia lui este aici în această 
cetate, iar pietrele împrăştiate pe tot cuprinsul ţării şi 
după cum nu se pot înălța ziduri fără temelie, la fel şi 
temelia fără ziduri nu-şi are rostul. 

Decebal tăcu, privind undeva departe, dincolo de 
valea plină de focuri de strajă romane, dincolo de 
muncelele rotunde, înalte, care dominau dealul 
Sarmizegetusei. Apoi, întorcîndu-se spre Ariort, îl 
învălui cu o privire blindă, iubitoare. 


— Ariort, eşti fiu şi nepot de eroi; tu însuţi eşti un 
erou; de aceea ţi-am găsit o treabă pe măsura ta. In 
clipa de faţă, printre atiţia nobili şi demnitari, numai tu 
vei putea s-o duci la bun sfîrşit. 

Abia acum, sub năvala de laude, Ariort îşi lăsă 
privirea în jos. 

— Porunceşte stăpine! zise încet. 

— De astă dată nu pot să-ţi poruncesc ci, doar, 
să te rog în numele tuturor acelora care sînt închişi 
între zidurile acestei cetăţi. Treaba la care aş vrea să 
te trimit ar putea fi făcută doar de mine, dar eu nu pot 
pleca de aici. Eu, Sarmizegetusa şi apărătorii ei sîntem 
temelia neamului nostru risipit, pribegit, doar tu vei 
putea aduna pietrele împrăştiate pe tot cuprinsul ţării. 

— Vrei să mă trimiţi aiurea, luminăţia ta? Nu vrei 
să mă laşi să mor aici şi să trec vitejeşte în grădinile 
marelui Zalmoxis? 

— De murit, poţi să mori oriunde cu cinste, dar 
viaţa ta e prețioasă tuturora. Am vrut să te rog să pleci 
cu un pumn de viteji, să colinzi dealurile şi munţii 
noştri, să aduni cetele răzlețe de voinici şi să-i sîcii pe 
romani cu isteţimea şi vitejia ta pînă la venirea 
toamnei. După aceea, vom izbi din două părţi şi poate 
cu voia lui Zalmoxis, îi vom izgoni pe vrăşmaşi de pe 
pămîntul nostru sfînt. 

Ariort îşi scutură pletele cu mîndrie; ochiul său 
de culoarea oţelului scînteie plin de hotărîre. 

— Cinstea e prea mare, stăpine. Poate ai uitat că 
am împlinit doar douăzeci şi trei de primăveri. 

— Cu atit mai bine. Un tînăr viteaz şi isteţ face 
mai bună ispravă ca unul în vîrstă. Primeşti, Ariort? 

— Voia ta e poruncă, stăpine! 

Decebal scoase de pe deget un inel şi i-l puse lui. 
După asta îl îmbrăţişa, spunîndu-i: 


— Te vei duce mai întîi pe Muntele Sfînt, să te 
binecuvînteze Întemeietorul. Îi vei arăta inelul meu şi-l 
vei ruga să-ţi dea şi el un semn al puterii, după aceea 
îţi vei lua călăuze de credinţă şi vei colinda munţii în 
căutarea alor noştri. Ţine toate aceastea în cea mai 
mare taină şi trimite-mi veşti. Dar, asupra amănuntelor 
ne vom înţelege chiar acum la sfat. Pe cine ai vrea să 
iei cu tine? 

— În primul rînd pe Udar, Daizus şi Bituva cel 
tînăr, prietenii mei cei mai buni. 

— Bine, viteazule. Să mergem chiar acum la 
Susagus să-i cerem sfat. 


Luna, cînd ieşea, cînd se cufunda în scaunele 
străvezii ale norilor şi această pulsaţie a luminii selene 
dădea lucrurilor înconjurătoare a înfăţişare fantastică. 

Cohorta lui Longinus, ca şi celelalte din legiune, 
era gata de asalt. Centuriile înarmate uşor, dar 
îngreunate de scări, funii cu cîrlige şi scuturi mari de 
asediu, aşteptau la poalele dealului. Posomoriţi şi 
gravi, ostaşii stăteau tăcuţi, în rînduri dese. 

Trecu un timp. Luna apusese pe după un deal. 
Tăcerea nopţii nu era întreruptă decit de foşnetul 
lăstărişului răscolit de vînt, cînd din cetate se auziră 
trimbiţele de alarmă. 

— Dincolo, şopti Caliga lui Asdus, ai noştri au şi 
pornit la asalt. Noi vom porni ceva mai tirziu şi fără 
zgomot. 

Văzură cerul brăzdat de sute de săgeți 
incendiare. Peste cîteva clipe se auziră şi pocniturile 
corzilor de la catapulte, încă nu se destrămascră direle 
de fum lăsate de săgeți, cînd se auziră plesnetele 
balistelor şi zgomotul asurzitor al bolovanilor prăbuşiţi 
peste cetate. Şi tot aşa, cu schimbul, săgețile mari 


îmbibate cu smoală şi pucioasă, descriind curbe fan- 
tastice, se înfigeau în acoperişuri, iar bolovanii se 
prăvăleau în pauze ca să-i împiedice pe asediați să 
stingă focul ce izbucnea cînd ici, cînd colo. 

Intr-un loc izbucni incendiul şi pe fondul său roş- 
negru se vedeau siluetele dacilor agitindu-se şi 
alergînd pe ziduri. 

În curînd toate celelalte zgomote fură dominate 
de sunetele surde, zguduitoare, repetate la intervale 
egale, ale „berbecilor” care încercau tăria zidurilor. 

Cînd asaltul cetăţii principale era în toi, s-a dat 
porunca de atac. 

Caliga şi Asdus îl încadrară pe tribun, păşind 
alături de el, iar noul stegar, centurionul Meldigianus îi 
urma cu semnul cohortei, ţinîndu-l culcat să nu se 
vadă. 

Oamenii mergeau ghemuiţi sub scuturile mînjite 
cu noroi, ca să nu lucească, păşind cu grijă şi tupilîndu- 
se prin lăstăriş. 

Cit se vedea în noapte, între rîpă şi turnul izolat 
din dreapta, părăsit de daci chiar de la începutul 
asediului, o masă cenuşie se tîra fără zgomot, pipăind 
cu tentaculele ei pripoarele dealului. Ostaşii urcau 
anevoie, ţinîndu-şi răsuflarea şi doar frunzele fragede, 
înfiorate de vint, fremătau în jurul capetelor 
înfierbîntate de suiş. 

Lucius mergea înainte, atent la toate, trăgînd cu 
urechea la cel mai neînsemnat zgomot din jurul lui. Un 
ostaş calcă greşit şi piciorul îi alunecă pe piatră. 
Capătul unei scări se lovi de scut. Un clinchet slab se 
auzi în spate. De fiece dată îl treceau sudorile şi 
aruncînd cîte o privire către meterezul negru din faţă-i. 
Aştepta să izbucnească strigătul de alarmă al dacilor. 
Dar nu se întîmplă nimic şi cînd se opriră la cîţiva paşi 


de zid, răsuflă uşurat. Sus, profilîndu-se pe cer, se 
vedeau coifurile şi lăncile străjerilor. 

Zgomotul asediului de partea cealaltă a cetăţii 
ajunsese la paroxism. Un număr dublu de săgeți 
incendiare se abătea asupra Sarmizegetusei, bolovanii 
duduiau, berbecii de fier zguduiau zidurile. Se auzea 
strigătul de luptă „Barra!” şi sunetul alarmant al 
trimbiţelor. 

Gîndindu-se că tot acest vacarm şi gălăgie se 
făceau pentru a-i susţine în greaua şi primejdioasa lor 
acţiune, cei din Macedonica prinseră curaj. Nemişcaţi 
sub scuturi cenuşii, păreau o stîncă ieşită la iveală din 
străfundurile dealului. Işi dădeau seama că acum totul 
depinde de stăpînirea de sine, iuţeala şi precizia 
mişcărilor lor şi fiecare îşi potolea bătăile inimii 
cercetînd întăriturile pe cît le permitea întunericul. 

Ordinul dat de Marcellinus fu transmis în şoaptă 
şi îndată scările împinse înainte cu băgare de seamă 
fură proptite de palisada care încununa zidul, iar funiile 
cu „pisici” agăţătoare aruncate în sus. 

Aproape în aceeaşi clipă, sus izbucniră strigătele 
de alarmă şi sute de picioare tropotiră pe scîndurile 
podinilor. Dar, romanii se şi suiau, adăpostindu-se sub 
scuturi. Alţii doar cu paloşul între dinţi urcau scările de 
funii. Un teribil „barra!” scos din mii de piepturi zgudui 
cerul. Cîteva corpuri se prăvăliră jos. 

Asdus le urmări căderea cu părere de râu şi 
cuprins de dorinţa de a-şi ajuta camarazii mai slabi, îi 
strigă lui Caliga: „Stai aici, lîngă comandant” şi se 
năpusti către scara de pe care tocmai se prăvăli un 
ostaş, gemiînd dureros. 

Scara se îndoia şi pîria sub greutatea sa, dar el o 
urcă cu vioiciune, tocmai la timp ca să-i împiedice pe 
doi daci s-o răstoarne. Aveau de furcă cu ghearele care 


se înfipseră în lemnul palisadei şi izbind cu securile 
voiau să le degajeze. Asdus îl străpunse pe unul dintre 
ei, mai urcă două trepte, feri lovitura năpraznică a 
securii cu scutul şi folosindu-se de clipa de uimire a 
dacului, îl răsturnă pe spate. Sărind pe palisadă izbi în 
dreapta şi în stînga, mulţumind zeilor pentru forţa sa şi 
tribunului Longinus că-l învățase atit de bine să 
mînuiască paloşul. La adăpostul trupului său masiv se 
mai urcară doi romani. Ştiindu-şi spatele acoperit, 
porni în stînga prăvălind toţi duşmanii ce-i ieşeau în 
cale. Apăraţi de cei trei îndrăzneţi se mai urcară vreo 
zece şi încheindu-şi scuturile apărau cu înverşunare 
micul loc de la capătul scării. 

— Vivat, victorie! se auziră strigătele romanilor 
înghesuiți la baza zidului. Ei văzură cu bucurie semnul 
cohortei profilat pe cer, căci unul dintre acei care se 
suiseră după Asdus era stegarul Meldigianus iar 
celălalt însuşi tribunul Longinus. 

— Comandante! strigă Caliga suindu-se după 
ceilalţi, comandante! Ţi-ai făcut datoria, acum retrage- 
te. E periculos aici, iar viaţa ta e prețioasă acum. ŞI 
fără să mai aştepte, ajutat de un alt veteran reangajat, 
îl luară de subţiori şi-l traseră din viltoare. Stegarul îl 
urmă pe comandant şi ostaşii îi legară la repezeală 
rana de pe braţul stîng. 

Acum, cînd nucleul legiunii puse piciorul pe acest 
bastion, ceilalţi prinseră curaj şi în curînd se auziră 
strigăte de victorie şi în alte puncte, alte cohorte 
răzbiseră sus şi luptau la metereze. 

Mulțimea dacilor, sosită într-ajutor, se înghesuia 
pe puţinele scări interioare ce coborau de pe podişcă în 
curte. Furia succesului şi al disperării pusese străpinire 
pe vrăjmaşi. 


Groaznica  tăluzuire plină de imbolduri şi 
blesteme, gemete şi gifiituri, de strigăte de luptă, 
umpluse acel colţ al cetăţii acoperind cu vuietul ei 
zgomotul asediului din cealaltă parte, împinşi de sus în 
jos de către romanii înflăcăraţi de succes, dacii cedau 
terenul pas cu pas. Toată şeaua dealului se umpluse 
de pilcuri de călăreţi şi pedestraşi. Comandanții daci, 
descumpăniţi de această întorsătură, alergau de colo 
pînă colo zbierînd, îndemniînd, organizind în grabă 
apărarea dincolo de rîpă. 

Cinci mii de romani puseră stăpinire pe bastionul 
de miazăzi. Acesta se afla pe terasa cea mai joasă a 
ansamblului de fortificaţii. Mai sus de aceasta mai erau 
două terase, amîndouă întărite independent. În stînga, 
dincolo de ripă, se afla şeaua dealului, întărită şi ea 
dinspre poviîrniş cu ziduri scunde, valuri de pămînt şi 
palisadă. 

Dacii se  retraseră dincolo de vilcea şi-şi 
construiau în grabă o baricadă. Romanii în aşteptarea 
ordinelor se adăpostiră în dosul scuturilor, stînd într-un 
genunchi ca să nu se expună săgeţilor dacice. 

Marcellinus  chemă  tribunii la sfat într-un 
sanctuar ciudat, cel mai mare din cele trei de pe terasa 
cucerită. Era rotund, fără acoperiş, cu pereţii întocmiţi 
din lespezi şlefuite, de culoare închisă. În mijloc se mai 
afla o incintă rotundă mai mică, din coloane scunde. 

Au fost trimişi curierii către comandament cu 
raportul exact. Situaţia legiunii Macedonica, deşi 
biruitoare, nu era dintre cele mai fericite. Dacă 
ajutoarele nu vor sosi la timp, dacii îi vor putea mătura 
de pe acest bastion. Oamenii erau uşor înarmaţi numai 
cu scuturi şi paloşe. Cei doi manipuli de arcaşi şi 
prăştieri erau insuficienţi pentru a ţine piept unităţilor 
masive ale arcaşilor şi suliţaşilor daci. 


O cohortă a fost însărcinată cu aducerea de jos a 
suliţelor grele şi a proviziilor necesare. După părerea 
lui Marcellinus atacul trebuia dezlănţuit imediat ca să 
nu le lase timp dacilor să se consolideze pe şea şi să 
aducă maşini. Dar, ajutoarele nu puteau sosi atit de 
repede.  Îngrijoraţi, comandanții se mulţumiră să 
cerceteze cu de-amănuntul întăriturile dacilor. 

— Lucius, zise Marcellinus, tu ai mai fost aici, nu- 
ti aduci aminte de locuri? 

— Nu, Papirius, m-au dus de mînă şi aveam ochii 
legaţi. Mai mult, mi se pare că piciorul meu n-a călcat 
niciodată pe aceste lespezi. Ştiu că am suit călare pe 
drumuri pietruite, de-a lungul unor străzi zgomotoase. 
Am auzit zgomotul de ciocane pe nicovală şi al 
topoarelor despicînd trunchiuri de copaci. Pe urmă m- 
au purtat prin săli şi coridoare pînă am ajuns în faţa 
ochilor luminăţiei sale Decebal. Sala în care m-a 
interogat nu mi-a făcut o impresie deosebită. Pe urmă 
m-am pomenit într-o celulă de temniţă şi asta e tot ce 
ştiu despre aceste locuri. Asdus însă mi-a povestit că 
aripa palatului unde a fost închis sărmanul meu tată 
dădea spre miazănoapte şi cînd a evadat cu Protagos 
ei au mers tot spre miazănoapte şi apoi au cotit spre 
răsărit. 

— Atunci, palatul trebuie sa fie în colţul nordic al 
cetăţii principale şi acolo nu vom ajunge atit de curînd. 
Deocamdată trebuie să tăiem conducta de apă care 
alimentează cetatea. Pentru asta sîntem aici. 

După două ore de aşteptare înfrigurată, chiar în 
clipa cînd dacii au hotărît să-i atace şi au început să 
treacă vilceaua, sosiră ajutoarele, cohorte amestecate 
din toate patru legiunile, conduse de Prilerinus, cel mai 
bătrîn comandant de legiune. 


Vijelios fu acest atac, neînchipuit de înverşunată 
apărarea. Mult sînge cursese de ambele părţi. Dacii nu 
erau prea numeroşi, pesemne Decebal nu îndrăznea să 
retragă apărătorii de pe celelalte întărituri decît în 
limita posibilităţilor, aşa că pîn-la urmă, copleşiţi, ei 
părăsiră şeaua, retrăgindu-se o parte în cetatea mare, 
alta în bastioanele de pe terase. 

Dacă apărătorii Sarmizegetusei nu au avut noroc 
în partea răsăriteană a cetăţii, pierzind într-o singură 
noapte bastioanele de jos, în schimb, dinspre apus, 
atacul fu respins cu mare succes. 

Romanii nu au putut pune piciorul nici măcar 
pentru o clipă pe ziduri din pricina mulţimii şi dirzeniei 
apărătorilor. Mulţi pieriră opăriţi de apă clocotită, arşi 
de vii de smoală, striviţi de pietre. Poarta apuseană 
spartă de un berbec se dovedi a fi zidită temeinic în 
spate, iar două turnuri mobile de asalt fură incendiate 
de oameni de sacrificiu daci. 

Indată ce romanii s-au retras pe poziţiile lor, dacii 
şi-au îndreptat toată atenţia în partea opusă şi în zori 
de zi au ieşit cu miile pe poarta răsăriteană, invadînd 
vijelios şeaua dealului. 

Deşi sub comanda lui Papirius Marcellinus se 
aflau peste şapte mii de oameni, situaţia era foarte 
gravă. Înghesuiţi într-un loc strîmt, avînd în dreapta 
întăriturile de pe dîmburile superioare, iar în faţă cîteva 
mii de daci gata pentru sacrificiul suprem, romanii 
puteau fi uşor prăvăliţi în ripele prăpăstioase ce se 
căscau în spatele lor. 

Dîndu-şi seama de pericol şi îngrozindu-se la 
gîndul că ar fi putut să piardă poziţia cucerită cu atitea 
sacrificii, Marcellinus,  lăsîndu-l pe  Prilerinus cu 
ajutoarele ce le-a adus să le ţină piept dacilor ieşiţi din 
cetate, se năpusti cu toată legiunea sus către întărituri. 


Neavînd maşini şi nici unelte de asediu, porunci atacul 
„in testudo”. 

Una după alta, centuriile, acoperindu-se cu 
scuturi se tîrau ca nişte broaşte țestoase, căţărindu-se 
una peste alta, încet, neîndurat, prăvălindu-i pe daci 
sub greutatea unită a trupurilor protejate de scuturi, 
îmbinate într-un mecanism înfricoşător. Şi pentru că 
dîmburile despărțite de ziduri nu erau înalte, pentru că 
buştenii şi pietrele aruncate de sus alunecau de pe 
acoperişul de scuturi cu zgomot, dar fără să facă rău, 
romanii îndemnați şi dirijaţi de comenzi scurte şi clare 
ajunseră repede sus. 

Dacii făcură zid viu în faţa magaziilor, 
hambarelor şi atelierelor, apărîndu-i cu dirzenie pe 
camarazii lor care transportau cu febrilitate tot ce se 
putea căra cu spatele. Ostaşii de pe ziduri ridicau pe 
frînghii legături de arme şi unelte, baloturi, burdufuri, 
saci. 

Apoi, nemaiputind rezista iureşului, cetele se 
risipiră treptat, dînd foc clădirilor cu tot ce mai 
rămăsese în ele, retrăgindu-se pas cu pas către poarta 
cetăţii. 

Auzind strigătele de victorie ale ostaşilor din 
Macedonica, Priferinus trecu şi el vilceaua, împingind 
cetele dacilor înapoi. 

Uimiţi de dirzenia dacilor, romanii nu o dată s-au 
oprit în loc, sleiţi şi înfricoşaţi. Cu multă trudă reuşeau 
comandanții să-i dezmeticească, să-i încurajeze şi să-i 
pornească din nou la atac, cu atît mai mult cu cît 
printre ostaşi se împrăştie zvonul că dacii folosesc 
săgeți otrăvite şi că mulţi camarazi au murit în chinuri 
groaznice din pricina unor simple zgirieturi. 

Ziua se apropia de amiază, dar soarele nu se 
vedea din pricina norilor deşi de fum şi cenuşă. 


Romanii, pe jumătate înăbuşiţi, cu ochii înlăcrămaţi de 
usturime, se tălăzuiau cu disperare, gata-gata s-o rupă 
la fugă, oriunde, numai să iasă din acest infern. 

Dar cea mai cumplită încleştare se produse în 
preajma porţii, atunci cînd Decebal porunci retragerea 
supravieţuitorilor în cetate. Atunci, ca nu cumva 
romanii să năvălească înăuntru, pe urmele celor ce se 
retrăgeau, o ceată de daci, dornici de a se sacrifica, 
făcu zid în faţa porţii şi cîntînd cîntece de pe urmă, se 
lăsară măcelăriți pîn-la unul. 

Îndată ce poarta fu închisă şi nici un dac viu nu 
se mai afla în afara cetăţii, apărătorii prăbuşiră peste 
capetele asediatorilor o ploaie de proiectile, atit de 
năpraznică, încît comandanții ca să evite panica, 
porunciră retragerea şi adăpostirea. 

Stecurindu-se printre rîndurile dese ale ostaşilor 
culcaţi peste tot în vilcea, în sanctuare, în dosul 
valurilor de pămînt şi al palisadelor, Caliga se apropie 
de Lucius Longinus şi-i zise: 

— Comandante, am fost în vilcea şi am cercetat 
locul de unde izvorăşte apa. Cred că alte surse nu sînt 
pe acest deal şi dacii din cetate aduc apa de aici cu 
ajutorul conductei. Să ne folosim de acalmie şi să 
încercăm s-o tăiem. 

— Aşteaptă-mă aici, Caliga, mă duc să-i cer 
dezlegare comandantului. 

Marcellinus se afla în sanctuarul rotund şi stătea 
la căpătiiul lui Priferinus, rănit grav în ultima clipă. 
Vraciul legiunii îi lega rana adîncă din piept şi dădea cu 
amărăciune din cap. 

Lucius îl privea întristat pe falnicul Priferinus, 
acum neputincios, galben ca ceara, cu şuviţele părului 
rar lipite pe frunte. 


— La tine în cohortă ce se aude? întrebă 
Marcellinus. 

— Un centurion mort, iar Meldigianus — stegarul, 
rănit grav şi desigur mulţi ostaşi. Dar cu toată tristețea 
acestei clipe, trebuie să-ţi raportez că decurionul 
Caliga a cercetat izvoarele de apă şi doreşte să taie 
conducta. Am venit să-ţi cer dezlegarea. 

— Se aprobă. Am încredere în Caliga. 


Pentru misiunea ce o avea de îndeplinti, Caliga 
îşi alese trei oameni din decuria sa, curajoşi şi isteţi şi, 
pentru că Asdus în ruptul capului nu voia să-l lase 
singur, pîn-la urmă îl luă şi pe el. 

Îi dăscăli un timp, apoi privindu-i înşiraţi în faţa 
sa: Godes, cel mititel, Scullus — mijlociu, Callistrat — 
înalt şi Asdus — uriaş, rise cu poftă. 

— Parcă aţi fi o scară, pe care voi urca către 
tronul zeiţei Gloria. Să mergem! 

— Să mergem, zise înfiptul Godes, poate ne 
pricopsim cu vreo decorație. 

— Sau cu o rugăciune pentru morţi, adăugă 
Callistrat. Făcură un ocol prin întăriturile părăsite de 
daci şi făcîndu-şi rost de cazmale, tirnăcoape, frînghii şi 
ţăruşi, se îndreptară către izvor. 

Locul unde surplusul de apă se vărsa în vilcea 
era pavat şi adăpostit de dimbul terasei a doua. In jur 
creşteau cîţiva copaci. Peste tot unde era vreun 
adăpost şedeau sau dormeau ostaşii sleiţi de puteri. 
Unii îşi legau rănile, alţii mîncau din traistă sau îşi 
puneau la punct echipamentul. 

Caliga, cercetind locul cu băgare de seamă, se 
puse să ciocănească în lespezi ca să stabilească 
direcţia ţevii. Apoi, porunci ajutoarelor sale să scoată 
cîteva lespezi. Cînd îşi dădu seama încotro se 


îndreaptă ţeava, îl trimise pe Godes cu ţăruşii pe dimb 
şi după ce ochi direcţia, îi spuse să-i bată în pămînt. 

Ostaşii din jur îi priveau cu nepăsare văzindu-şi 
de odihnă. Unii, mai curioşi, intrară în vorbă. 

— Ce faceţi acolo? 

— Ce să facem! răspunse Caliga, căutăm locul 
unde Decebal şi-a ascuns comoara. 

— iți arde de glume! 

— Ba de loc. Vreau să-i îmbogăţesc pe aceşti 
flăcăi amăriţi. 

— Şi pe tine nu? 

— Eu o să-mi opresc partea leului. 

Ostaşii rideau. Acest veteran cu faţa brăzdată de 
cicatrici, ciudat ca un spiriduş al pămîntului, era tare 
nostim. Il priveau cu plăcere, rideau de gluma cu 
„comoara lui Decebal”, se gindeau la sfîrşitul acestui 
război şi la răsplata binemeritată. 

— Nouă nu ne dai nimic din comoară? întrebă 
unul. 

— Vă dau, cum să nu, dar trebuie să-mi daţi şi 
voi o mînă de ajutor. 

— Dacă-i vorba de săpat, răspunse acela, ne 
lăsăm păgubaşi. N-am săpat destul în amărita asta de 
viaţă? 

— Săpăm noi singuri, dar ne trebuie un paravan 
ca să nu ne atingă vreo săgeată otrăvită şi să nu ne 
lovească vreo piatră în cap, cînd vom cobori acolo. 

Caliga arătă mai jos, spre şeaua dealului 
acoperită toată cu cadavre. Proiectilele dacilor nu 
puteau ajunge piîn-la dîmb, dar acolo jos, la numai o 
sută de paşi de cetate, era periculos. 

Unul, îndesat şi spătos, se ridică cam anevoie şi 
zise celor din jur: 


— Hai să-i ajutăm, băieţi, că sînt oameni de 
treabă şi tot pentru noi se ostenesc. 

Se mai ridicară cîţiva scărpinîndu-se în ceafă. 

Liniştit în această privinţă, Caliga îi puse pe ai săi 
să sondeze terenul între cei doi ţăruşi şi treaba nu era 
uşoară din pricina balastului bătătorit de pe întăritură 
şi a obiectelor aruncate claie peste grămadă. După ce 
curăţiră porţiunea ţăruşată şi dădură de pămînt moale, 
se apucară să sondeze din loc în loc. 

— Decurioane, zise Asdus îndreptîndu-şi spatele, 
am dat de piatră. 

— Treceţi cu toţii acolo şi dezveliţi-o. Vreau să 
ştiu dacă nu e un simplu bolovan. 

În curînd cei din jur văzură ieşind la iveală o 
lespede mare cu patru inele de fier prinse în ea. 

— la puneţi mîna, care sînteţi mai voinici şi 
urniţi-o din loc, porunci Caliga. 

După multe încercări, în timpul cărora Asdus 
frinse două tirnăcoape, reuşiră s-o salte puţin şi Caliga 
băgă repede un lemn sub ea. Dedesubt se auzi 
clipocitul apei mărit de ecoul golului din puț. În sfîrşit, 
cu sforţări unite, lespedea fu îndepărtată. 

Sosiră şi ostaşii cu paravanul; era mare şi-l 
duceau cu greu vreo douăzeci de vlăjgani. 

— E lucru de miîntuială şi cîrpăcit din ce am avut, 
zise acela care se învoise întîi, dar prin tăblia asta nu 
trece nici fulgerul lui Jovis. 

După cercetări amănunțite, Caliga stabili direcţia 
conductei care pornea din puț spre cetate şi indică 
locul unde trebuie pus paravanul. Era locul cel mai jos 
al şeii dealului şi se afla cam la optzeci de paşi de 
cetate. 

Dacii urmărind mişcările romanilor îşi dădură 
seama, în sfîrşit, despre ce era vorba şi o mare agitaţie 


începu pe ziduri. Conducta şi izvorul erau prea bine 
mascate ca să le treacă prin gînd că romanii o vor 
dibui atît de repede. 

— Ei, acum pe treabă, băieţi, zise Caliga, căci 
nimeni nu poate şti ce se va întîmpla! 

O ploaie de săgeți şi pietre se abătu asupra 
paravanului, dar acesta, mare şi bine proptit în drugi 
înfipţi în pămînt, oferea un bun adăpost. Ţeava din 
argilă arsă se afla doar la trei picioare sub nivelul 
pămîntului. O sparseră pe o întindere de vreo zece paşi 
şi astupară bine capătul ei dinspre izvor. 

Înfiorătoare blesteme şi teribile ameninţări 
porniră dinspre cetate. Lui Caliga i se făcu frică. După 
ce se retraseră ghemuiţi sub scuturi, el alergă la 
Marcellinus, îi raportă reuşita operaţiei şi-l imploră să 
sune alarma. Îi era teamă că dacii, disperaţi, vor 
încerca o ieşire masivă din cetate. Dar asta nu se 
întîmplă. Pesemne le era teamă de o nouă stratagemă 


din partea romanilor. 
* 


Zilele treceau una după alta, monoton, fără să 
aducă altă schimbare în viaţa cătunului de la poalele 
Muntelui Sfînt, decît aceea a anotimpului. 

Veni şi vremea marilor călduri, cînd la munte 
plouă o dată la trei zile, cînd se coc roadele, cînd puii 
fiarelor încep să iasă la vînat, îndepărtîndu-se tot mai 
mult de vizuini, încercîndu-şi puterile; era vremea cînd 
păsăretul tînăr, încrezător în aripile lui, săgeta de sine 
stătător tăriile cerului. 

Muierile  spetindu-se de trabă tinjeau după 
bărbaţii plecaţi la luptă. Copiii lăsaţi de capul lor se 
ţineau de joacă şi în loc să ajute la nenumărate treburi, 
trăgeau din arcuri de alun în momii cărora le ziceau 
„romani”. Olăcarii veneau tot mai des şi, grăbiţi, suiau 


muntele către lăcaşul sfint al întemeietorului. La 
întoarcere, momiţi cu o cană de bere, aruncau cu 
zgircenie două-trei vorbe. Dar vorbele lepădate se 
adunau, se aninau una de alta, alcătuind treptat- 
treptat imaginea neliniştitoare a urgiei ce se apropia. 

Au început să apară băjenarii din şes. La început 
puţini, în cete răzlețe, apoi din ce în ce mai mulţi. 
Poposeau în poiană, obosiţi şi flămînzi. Prea cucernicii 
„călători prin nori” îi binecuvintau, le dădeau cîte un 
coltuc de piine, un boţ de brînză, o căniţă de lapte 
pentru prunci şi-i trimeteau mai departe în pustietăţi. 

Neliniştea îi molipsise şi pe cei din cătun. Se 
adunau seara, ici-colo, cîntărind veştile. Bătrînii urcau 
pripoarele către sălaşele preoţilor, le cereau sfat şi se 
întorceau mai liniştiţi. O dată ce întemeietorul cu ai lui 
nu se mişca din loc, rămiîneau şi ei la vetrele lor, pe 
locurile unde s-au născut, lingă mormintele 
strămoşilor. Totuşi, aşa ori altfel, această nelinişte le 
otrăvea sîngele. Mulţi îşi stringeau pe-ndelete ago- 
niseala ca s-o aibă la îndemină cusută în poclăzi, ca 
într-o zi s-o aburce pe cai, laolaltă cu pruncii şi să ia 
calea pribegiei. 

Aya nu se lăsa înfricoşată de toate acestea, dar 
inima ei se sfişia între două gînduri chinuitoare, sîngera 
pentru două fiinţe dragi. 

Înainte de a pleca în solie la Costoboci, Diaies 
venise în fugă s-o vadă. De atunci trecuseră luni de zile 
şi nici o veste, cît de mică, nu-i veni de la părintele ei. 
Din mulţimea veştilor despre lupte şi asedii în care 
romanii erau mereu învingători, Aya nu putea deduce 
ce ar fi putut să i se întimple. Costas credea că 
tarabosta  Diaies sosind din solie a rămas la 
Sarmizegetusa asediată. Din cetatea înconjurată de 
duşmani se strecurau din cînd în cînd oameni curajoşi 


cu veşti pentru Întemeietor şi Aya îl puse pe Costas să- 
i descoase, dar niciunul nu-l văzuse pe Diaies în 
preajma regelui. Cine ştie, poate tatăl ei, după 
blestemul aruncat de marele preot, a fost întemnițat 
chiar de ai lui, ca unul în care nu poţi avea încredere; 
sau poate la întoarcere din solie a fost prins de romani, 
sau... 

Dar acestea erau presupuneri şi tocmai pentru 
că Aya nu avea nici o certitudine, speranţa nu înceta 
să-i încălzească inima. 

Despre Lucius nu putea să-şi închipuie decit că 
este mereu ameninţat de primejdie. Ca oştean putea fi 
oricind omorît. Ştia că luptele erau crîncene, că nu era 
cruţare din nici o parte şi pentru o neştiutoare ca ea 
toate acestea luau o înfăţişare foarte depărtată de cea 
adevărată, dar nu mai puţin înfricoşătoare. Adeseori 
visîndu-l în somn, înconjurat de duşmani, rănit ori 
hăituit, prins, legat şi chinuit, după ce ea căuta 
zadarnic să-i vină într-ajutor, se trezea scăldată în 
sudori. Cîteodată însă, visele luau o întorsătură ciudat 
de plăcută şi îl vedea pe Lucius frumos, voinic şi viteaz, 
răzbătind prin mii de primejdi ca s-o salveze. După 
astfel de vise dătătoare de nădejdi, îi revenea curajul 
de a trăi şi de a răbda, dar mai ales de a-l aştepta. 
Lucius i-a spus atunci, la despărţire, că n-o va uita şi i-a 
oferit numele său drept pavăză, dacă va cădea în 
mîinile romanilor. 

De cînd sosise vestea că cetatea de scaun este 
asediată şi că meleagurile de sub munte sînt tot mai 
des cutreierate de călăreţi negri, cruzi şi nestăpîniţi, 
care vînează oameni şi umblă după prăzi, neastîmpărul 
pusese stăpiînire pe cei din cătun. Azi o familie, miine 
alta şi pe la mijlocul lunii lui Cuptor, la poalele Muntelui 


Sfint nu a rămas decit Aya cu familia lui Costas, 
pustnicul Dada şi paznicul ursuz al casei lui Ariort. 

Costas tot mai des aducea vorba că n-ar fi rău să 
plece din timp într-un loc mai ferit, dar Aya amina 
mereu. 

Intr-o dimineaţă, Aya ieşi însoţită de Sutta ca să 
culeagă zmeură prin apropiere, căci Costas nu-i dădea 
voie să se depărteze prea mult de casă. Tocmai cînd 
ajunseră le zmeuriş şi culeseră citeva boabe, îl auziră 
pe fiul lui Costas chemîndu-le. Fetele se grăbiră spre 
casă şi cînd ieşiră în poiană băiatul le spuse că se 
apropie o ceată de daci. 

Inima Ayei începu să bată tare. Credea că vine 
tatăl ei, dar se înşelase. Atunci cînd călăreţii apărură la 
capătul potecii văzu că sînt oşteni. Soarele dimineţii îi 
lumina din spate, aruncînd văpăi, străpungînd cetina 
cu snopi de raze orbitoare şi nu li se puteau desluşi 
chipurile. Erau cu toţii vreo douăzeci. 

Intre timp, călăreţii descălecară şi apropiindu-se, 
unul dintre ei strigă: 

— Aya! Ce bucurie că te văd. 

— Udar, prietene, zise Aya recunoscîndu-l, bine 
ai venit! 

— Ce frumoasă te-ai făcut! şi luînd-o de 
amiîndouă mîinile, o privea cu încîntare. Am venit toţi 
patru, toţi peţitorii tăi. 

Şi cînd ceilalţi se apropiară, adăugă: 

— Nu-i mai recunoşti? 

— Daizus, Bituva, Ariort, îngăimă Aya, neştiind, 
să se bucure ori să se întristeze. 

— Nu te bucuri că am venit? întrebă Daizus. Nu 
ne-am văzut din toamna trecută. 


— Prieteni dragi, zise atunci fata, fiţi bineveniţi! 
Ariort stătea de o parte încruntat şi cu legătura aceea 
pe ochi părea mai virstnic şi mai aşezat. 

Văzind că Aya îl priveşte nedumerită, Udar zise 
cam în glumă: 

— Nu-l mai recunoşti? E şeful nostru, eroul 
Sarmizegetusei. De frica lui romanii se ascundeau în 
gaură de şarpe; şi cu toate că în isprăvile sale am luat 
şi noi parte, cîntecele îl slăvesc doar pe el, pe Ariort 
Chiorul. 

— Chiorul? Dar ce i s-a întîmplat? 

— Ajunge! îl opri Ariort. N-o mai zăpăci cu trăncă- 
neala ta. Am să-i povestesc eu însumi. 

— De unde veniţi? întrebă Costas. 

— O să afli toate, glumi Daizus, dar numai după 
ce ne vei ospăta. De două zile n-am avut un bob de 
mac în gură. 

— Poftiţi în casă, prieteni dragi, zise Aya, dacă nu 
vă temeţi de blestemul ce o apasă. 

— Eh! oftă Udar. Sîntem cu toţii blestemaţi. 
Zalmoxis şi-a întors faţa de la noi. De alfel, am ospătat 
şi cu tatăl tău. 

— Cu tata? se învioră Aya. Unde e, spuneţi-mi! 

— Am să-ţi povestesc toate chiar acum, Aya, zise 
Ariort apropiindu-se, iar voi duceţi-vă de vă spălaţi şi 
vă îngrijiţi! 

Intrară în odaie. Deşi părea mai fioros, nu mai 
era acelaşi om şi ceva în felul său de a fi o mişcă pe 
Aya. 

— Ţi-ai perdut ochiul? zise ea cu părere de rău. 
Ariort tăcu un timp, întorcîndu-şi mereu ochiul legat în 
umbră, ca şi cînd i-ar fi fost ruşine de beteşugul său. 
Deodată, ridicîndu-şi brusc capul, zise pe nerăsuflate: 

— Ştii cine mi l-a scos? 


— De unde aş putea să ştiu? răspunse fata uluită 
de chipul său răvăşit. 

— Mi l-a scos romanul acela care a stat închis la 
voi în cetate. 

Aya nu se aştepta la aşa ceva şi inima îi zvicni 
dureros. 

— Da, spuse Ariort şi era ceva de bocet în glasul 
său, mi l-a scos fiul lui Longinus în seara bătăliei celei 
mari. Dar nu asta mă doare, ci faptul că nu m-a omorit, 
că nu s-a răzbunat, că nu m-a luat rob şi m-a lăsat pe 
cîmpul de luptă, oblojindu-mi ochiul cu o cîrpă udă, pe 
cînd zăceam fără cunoşinţă! Eu l-aş fi ucis dacă eram 
mai tare. El însă m-a cruțat. De ce? 

Şi privind-o cu ochiul său scînteietor, părea cu 
totul răvăşit. Broboane de sudoare îi năpădiră fruntea 
printre cîrlionţii aurii. 

— Poate nu mă crezi? lată dovada! Scoase din 
brîu fişia ruptă din poala lui Longinus şi i-o aruncă pe 
genunchi. 

— Cu asta m-a oblojit. Era să-mi pierd minţile în 
noaptea aceea. Parcă nici nu e oştean; parcă i-aş fi 
prieten. La naiba! 

Dar Aya nu-i mai asculta tînguielile. Era fericită 
din nou, întîia oară din clipa cînd Lucius, la despărţire, 
o sărutase pe ochi. 

„Lucius al meu e viu... gîindea ea mingiind cu 
buricele degetelor fişia de pînză verzuie cu meandrul 
stacojiu... Lucius al meu trăieşte, e viteaz şi inimos. L-a 
cruțat pe Ariort de dragul meu, căci dragostea mea l-a 
îmblînzit. Acum ştiu pentru ce trăiesc.” 

Dar cuvintele amenințătoare ale lui Ariort o 
treziră din visare: 

— Asta a fost răzbunarea lui. O răzbunare 
vicleană. Decît să mă omoare şi prin asta să mă facă 


fericit pe lumea cealaltă, m-a lăsat viu cu amintirea 
ruşinii mele. De astă dată îl voi căuta şi-l voi omori. 

Aya se înspăimîntă, căci îl cunoştea bine pe 
Ariort. Potolindu-şi turburarea, zise tare: 

— Potoleşte-te! Nu te-ai gindit că romanul acela 
ar putea fi bun şi milos? 

— Ha, ha! rise în silă Ariort. Asta n-o pot crede. 
Ce, e muiere? 

— Bine, Ariort, rămii cu părerea ta. Acum vreau 
să aud veşti de la taică-meu; nu-ți dai seama că sînt 
nerăbdătoare? 

— Cu taică-tău e o poveste întreagă, răspunse 
Ariort, potolindu-şi cu greu zbuciumul. Mai are puţin 
pînă i se închide rana şi... 

— Vai de mine! Care rană? Mă sperii, Ariort. 

— Păi, n-a venit un om din partea sa, să te 
prevină? 

— N-a venit niciun om. 

— A păţit ceva pe drum. Tatăl tău era încredinţat 
că eşti înştiinţată. 

— N-a venit nimeni. Hai, povesteşte-mi, nu mă 
mai chinui! 

— Intorcîndu-se din solie, tatăl tău aflase despre 
moartea lui Diza şi blestemul ce vă apasă pe toţi. De 
aceea nu s-a mai dus la rege, ci acasă. Străbătind 
şesul, se încăierară cu o patrulă de mauri care îl răniră 
grav cu o suliță. A fost adus de ai săi în cetate mai 
mult mort decit viu şi a zăcut mult timp. 

Apoi l-a trimis pe şeful gărzii cu poruncă lui 
Costas să te ducă pe Plaiul Mioarelor. Este o stină 
acolo, care aparţine unui frate de lapte al său, ca să te 
adăpostească. 

— Atunci, de ce n-a venit nici omul, nici el însuşi? 


— Trimisul era de credinţă şi dacă n-a ajuns 
înseamnă că a fost omorit pe drum sau luat în robie, 
iar taică-tău n-a putut să vină pentru că s-a sculat din 
pat şi s-a dus de unul singur la mormîntul lui Diza. 
Slujitorii l-au găsit, jos, în nesimţire, sîngerînd din rana 
deschisă. Trebuie să-ţi mai spun că ticălosul de Nando, 
vătaful, aflind de blestem, l-a jefuit şi a plecat. l-a luat 
vitele, caii, armele şi tot ce se putea căra în samare. 

Aya îşi îngropa faţa în palme, oftînd cu durere. 

— Bietul tată, toate nenorocirile s-au îngrămădit 
peste el. Moartea lui Diza, blestemul, războiul, jaful, 
grija pentru mine şi acum rana asta... Cum de a putut 
îndura toate acestea? 

—  Linişteşte-te. Acum s-a înzdrăvenit şi peste 
vreo zece zile se va putea urca pe cal. 

— Sînt tare bucuroasă că pînă la urmă a scăpat 
cu bine, dar tu Ariort cum ai reuşit să ieşi din cetate? 

— N-a fost atit de greu. Regele m-a trimis, cu cei 
trei prieteni de-ai mei să adun cetele pribegite, iar 
toamna cînd drumurile se vor desfunda, să-i lovim pe 
duşmani de la spate. Acum voi urca muntele ca să-l 
rog pe întemeietor să-mi dea un steag sfinţit în jurul 
căruia să adun vitejii. Mă aşteaptă greutăţi fără număr 
şi pline de neprevăzut, dar n-am încotro. Asta e singura 
noastră scăpare. Aya, miine iau calea munţilor şi a 
codrilor, dar pîn-atunci vreau să te ştiu pusă la adăpost 
de primejdii. l-am jurat tatălui tău că voi avea grijă de 
tine. 

— Îţi mulţumesc pentru grijă, Ariort. Voi îndeplini 
porunca tatei, dar nu sîntem încă pregătiţi. Chiar acum 
am să-i spun lui Costas să se apuce de treabă şi mîine- 
poimiîine vom porni la drum. 

Ariort îi luă mîna şi mîngiindu-i pielea mătăsoasă, 
zise cu visare în glas: 


— Dacă voi scăpa teafăr din acest război, voi 
veni să te mai peţesc o dată, dacă-ţi mai plac aşa chior 
cum sînt. 

„Dacă Ariort, îşi zise Aya, ar şti de dorul meu m- 
ar omori pe loc; şi asta ar face-o mai mult din ură 
pentru duşman decit din dragoste pentru mine.” 

Ţinîndu-i mîna, Ariort o privea stăruitor, 
aşteptînd pesemne răspunsul la întrebare. Ea, care nu 
putea să zică decit „nu”, îşi retrase încetişor mîna 
dintr-ale lui fără să-i spun! nimic, îi zimbi doar. 

Ariort tălmăci gestul ei în felul său. Totul era atit 
de nesigur; ţara se zbătea în ghearele morţii; nimeni 
nu ştia dacă va apuca ziua de miine, iar el, pe al cărui 
umeri apăsa o răspundere atit de mare, umblă cu 
gîndul la însurătoare. 

Sculîndu-se, zise cu grabă: 

— Cu bine, Aya. Zeii să te ocrotească! Pleacă cit 
mai degrabă de aici, căci romanii nu vor pregeta să 
apară în curînd. Adăposteşte-te acolo unde ţi-a 
poruncit tatăl tău — să ştim amindoi, şi el şi eu, unde 
să te găsim. Cu bine, Aya! 

— Cu bine, Ariort! 

După ce uşa se închise în urma lui, Aya oftă 
uşurată. Mai şezu un timp nemişcată, legănîndu-şi 
gîndurile, apoi privi pînza ruptă din poala iubitului ei şi 
ridicînd-o încet, o duse la buze. O întinse apoi din nou 
pe genunchii săi şi o mîngiie cu mişcări line ale 
degetelor, murmurînd încetişor. 

„Dacă ai scăpat nevătămat din lupta cea mare, 
vei scăpa şi de acum încolo. Nu voi pleca de aici. Te voi 


aştepta, iubitul meu.” 
* 


De dimineață toate privirile erau îndreptate spre 
miazăzi. 


Acolo, în zarea înceţoşată de depărtare, 
deasupra liniei crenelate a munţilor, se tîrau mase mari 
de nori. Cu o încetineală înnebunitoare, ei se lăţeau, 
creşteau în înălţime şi numai ochii ageri ai muntenilor 
ştiau că asta nu e decit o părere şi că de fapt norii se 
apropie. 

Deocamdată, văzduhul rămînea neclintit, după 
cum a fost într-una de mai multe zile, dar speranţa, atit 
de binevenită la restrişte, le şoptea asediaţilor că în 
curînd se va simţi răcoroasa adiere a vintului aducător 
de salvare. 

Nu era fiinţă în Sarmizegetusa care, cu ochiii 
pironiţi în vălătucii aceia îndepărtați, tiviţi cu o bandă 
aurie, să nu dorească cu nerăbdare, să nu cheme cu 
sufletul la gură apropierea binefăcătoare a ploii. Pînă şi 
străjerii, puşi să pindească fără odihnă mişcările 
duşmanilor, îşi întorceau din cînd în cînd capetele ca să 
se asigure că norii mult aşteptaţi se apropie. 

Timp de mai multe zile apărătorii cetăţii nu au 
căpătat decit o căniţă de apă pe zi, iar în ultimele trei 
zile nu au avut un strop de apă în gură, vorbele le 
ieşeau hîrfite din gitlejurile uscate, printre buzele 
crăpate de arşiţa setei. Puţina apă stătută de pe fundul 
rezervorului era păstrată pentru ziua aceea, hidoasă ca 
un coşmar, cînd romanii se vor încumeta să-i atace din 
nou. Şi, ciudat lucru, aşteptau ziua aceea cu nerăb- 
dare, ca pe o izbăvire. Ştiau că va fi ultima zi a vieţii 
pentru unii, ultima zi a libertăţii pentru alţii, dar era 
mai bine aşa decit sleiţi de istov să fie luaţi de duşmani 
cu mîinile goale. Fiecare îşi dorea o moarte glorioasă, 
cu arma în mînă. dar ca să poţi ţine vîrtos acea armă 
trebuie să bei. Trebuie să bei! Să bei! 

Ca un refren obsedant al unui bocet, gîndul „să 
bei” sfredelea creierii. 


Duşmanii o ştiau, şi-şi băteau joc de nenorocirea 
lor. Înadins, sătui de apă, ei tot ridicau ploştile la gură. 
În văzul cetăţii întregi; înadins risipeau lichidul preţios, 
vărsîndu-l cu nepăsare pe bărbi şi haine şi fiece strop 
vărsat, irosit, îi ardea pe daci ca plumbul topit. Alţi 
romani îşi scoteau tunicile şi-şi turnau în cap căldări 
pline ochi. 

Acest dezmăţ, această crudă risipă a „apei 
sfinte” îi înnebunea pe asediați. Mulţi, pierzindu-şi 
minţile, se aruncau de pe ziduri, ori coborau 
năpustindu-se la duşman ca să-i ia apa. S-au produs 
încăierări între oştenii năuciţi de chin şi comandanții 
care nu voiau să se calce porunca, ştiind ce mo- 
lipsitoare sînt exemplele rele, nesăbuite. 

Dar zilele treceau şi Decebal îşi dădu seama că 
aşa nu se mai poale. Decit să aştepte sleirea totală, 
decit să rabde batjocura duşmanilor, era mai înţelept şi 
mai demn să se încerce străpungerea încercuirii 
romane. Mulţi vor muri pe loc de o moarte eroică, alţii 
după ce vor fi băut din ploştile duşmanilor sau din rîu. 
Unii însă vor avea norocul să se smulgă din încercuire 
şi se vor pierde în codri. 

Decebal hotări să facă acest pas. De cu seară se 
zvonise că ostaşii vor primi ultima raţie de apă şi vor 
porni la atac, dar în zori de zi străjerii treziră cetatea cu 
strigăte: 

— Nori în zare! Vine ploaia! 

Speranţa se cuibări din nou în inimile lor 
chinuite. Nu mai lua nimeni în seamă schimonoseala 
cruzilor duşmani, toţi priveau către miazăzi, către norii 
imenşi, saturați de apă, ce cuprindeau zarea din două 
părţi. 

Spre prînzişor suflă un vînt răcoros, iar soarele se 
ascunse sub poala unui nor plumburiu. Către amiază 


vîntul se înteţi şi norii, acum răzleţi, dar tot mari şi 
grei, îşi urcară în slăvi clăbucii albi ca neaua. Deasupra 
dealului celui mai înalt se zvircoli un fulger, bubuitura îl 
ajunse în cîteva clipe, despicînd năpraznic cerul şi 
piaza cu dungi piezişe a ploii se abătu peste codrii 
sinelii. 

Cu înfrigurare, cei din cetate întindeau foile de 
cort, înşirau vasele prin curte, săpau gropi în pămînt, 
îşi scoteau pînă şi cămăşile ca să le îmbuibe cu apă şi 
să le stoarcă apoi. Cu lăcomia celor păţiţi, nu voiau să 
le scape nici o picătură din băutura dătătoare de 
puteri. Printr-o înţelegere tacită datinele au fost uitate 
şi nici un ostaş nu-şi încorda arcul ca să tragă în 
balaurii care întunecă luminoasa împărăție a lui 
Zalmoxis; de astă dată li se părea că înşişi zeii le vin 
într-ajutor. 

Bubui în dreapta, în stînga, în jur. Ici-colo, prin 
împrejurimi se deşertară hirdaiele cerului. Apoi, printr- 
o spărtură ieşi soarele, mai luminos, mai orbitor în 
rama neagră a norilor. După aceea norii se destrămară 
sub năvala vintului ce se înteţi şi în privirile 
halucinante ale  nefericiţilor, se  duseră către 
miazănoapte, fără grabă, nepăsători, fără să mai 
risipească din bogăţia lor un strop. De pe culmile 
împădurite, spălate din belşug, sosiră  adieri 
răcoritoare, înmirezmate şi către seară, doar ici-colo 
cîte un nor rătăcit mai păta albastrul profund al cerului. 

Speranţa, atit de vie adineaori, se stinse în ochii 
obosiţi de atita privit, în inimile îndurerate de 
dezamăgire. Pustiiţi, murmurind blesteme cu buzele 
însîngerate, oamenii simţiră şi mai avan chinul 
groaznic al măruntaielor arse de sete. 

Regele ieşi din încăperile sale şi urmat de cîțiva 
conducători se îndreaptă către mijlocul cetăţii. Era tras 


la faţă şi palid, mergea încet şi resemnat, ca un 
condamnat la moarte. 

De ciîtva timp băgase de seamă că unii din 
supuşii săi îi evită privirea şi ştia bine ce înseamnă 
asta. Mizeria trupească, chinul cumplit al cărnii, erau 
mai tari decit vorbele de îmbărbăture. Faptul că răbda 
deopotrivă cu ei teribila sete; faptul că mai răbda pe 
deasupra şi groaznica umilinţă de a nu mai fi de folos 
poporului său, nu erau băgate în seamă. Timpul ela- 
nului trecuse, sîngele nu mai alerga cu iuţeală, ci se 
tira viscos prin vinele uscate de arşiţa setei. Şi pentru 
că suferea pentru el însuşi mai puţin decit pentru toţi 
aceşti codamnaţi laolaltă, inima i se sfişia de durerea 
neputinței. 

Totuşi îşi dădea seama că poporul său e mai tare 
decit oricare altul pe lume, că orice alt popor s-ar fi 
sumeţit după atita deznădejde, ar fi preferat fără 
şovăire robia morţii. 

Mulțimea se desfăcea mută lăsîndu-l să treacă; 
nici un murmur, nici un vaiet, doar o imensă suferinţă, 
amestecată cu puţină dojana. Ştia că în orice urgie 
lumea caută un vinovat, că aşa era firesc să fie, că şi el 
nu de mult căuta vinovaţi printre înaintaşii săi, 
revoltîndu-se în faţa priveliştii de a duce singur povara 
pedepsei. Acum însă o primea de bună voie, simțind că 
un mare conducător trebuie să rămînă mare pîn-la 
capăt. Povestea vieţii sale va fi scrisă acum de învingă- 
tori şi ei vor avea grijă să-l amestece cu noroiul; dar 
puţin îi păsa ce vor spune despre el duşmanii. Ştiind că 
soarta sa este pecetluită, nu-şi dorea decit un singur 
lucru: ca poporul său să-l păstreze veşnic în amintirea 
sa şi să-l pomenească cu un cuvint bun. Ştia că orice ar 
fi făcut romanii, poporul său nu va putea fi şters de pe 
faţa pămîntului şi-şi va perpetua fiinţa; că nu o dată se 


va revolta, încercînd să-şi scuture jugul; că pîn-la urmă 
se va potoli, obişnuindu-se cu noua oblăduire; orice s- 
ar întîmpla poporul va păstra în suflet amintirea cli- 
pelor înălţătoare ale acestei uriaşe încleştări, în care el, 
Decebal, a jucat un rol tragic dar măreț, ingrat dar 
demn. 

Punînd piciorul pe scara podiului de pe care 
vorbea de obicei, se opri descumpănit şi trecîndu-şi 
mîna pe faţa obosită, ca şi cînd ar fi vrut să gonească 
gîndurile cel copleşeau, privi mulţimea adunată. 
Potolindu-şi zbuciumul sufletesc stîrnit de priveliştea 
mizeriei trupeşti în care se zbăteau supuşii săi, urcă 
scările şi făcu semn că vrea să vorbească. O linişte 
nefiresc de apăsătoare se aşternu peste cetate. 

— Oameni buni, zise el eu un glas ce nu şi-l mai 
recunoştea, Zalmoxis ne încearcă greu pentru 
nesăbuinţele noastre şi ale înaintaşilor noştri. Voința sa 
este sfîntă; între aceste ziduri ne vom cînta cîntecul cel 
de pe urmă. Duşmanul vrea sa ne ia cu istovul şi 
trebuie să hotărim aici ce e de făcut; să aşteptăm pînă 
romanii o să ne ia cu mîinile goale sau, pînă mai putem 
ţine sabia în mină, să străpungem rîndurile lor? Nu 
vreau să mai poruncesc; alegeţi voi singuri calea. 

După ce regele termină de vorbit, liniştea mai 
domni un timp peste cetate. Apoi capetele se 
întoarseră unele către altele, un murmur de glasuri 
trecu ca o adiere prin frunziş şi într-uh tirziu izbucniră 
glasuri răzlețe. 

— La luptă! 

— Ce să mai aşteptăm aici?! 

— Tu eşti conducătorul, altul nu avem! 

— De ce să murim de moarte ticăloasă?! 

— Vrem să murim cu arma-n mînă! 

— Du-ne la luptă, Decebal! 


Şi toţi aceşti nenorociţi, storşi de vlagă, se 
înflăcărară la gîndul luptei şi un vuiet năpraznic de 
glasuri se rostogoli printre ziduri: 

— La luptă! Moarte duşmanilor! 

Ostaşii şi-au smuls săbiile şi oţelul sclipi, rănind 
ochii cu mii de fulgere. Suliţaşii îşi loveau scuturile cu 
lemnul lănciilor. 

Sfatul se întruni îndată după asta şi alegînd din 
sînul comandanților pe cei mai holăriţi şi mai viteji, le 
porunci să purceadă neîntirziat la pregătirea ieşirii din 
cetate. Nu mai aveau cavalerie căci îndată după 
distrugerea conductei de apă. caii au fost tăiaţi şi 
mîncaţi. leşirea fu hotărită pentru a doua zi, înainte de 
revărsatul zorilor, în acel ceas tainic cînd somnul 
duşmanilor va fi mai profund, cînd, obosiţi de veghe, 
străjerii vor moţăi. Pîn-atunci aveau multe de făcut. 
Trebuiau împrăştiate pietrele cu care erau zidite porţile 
pe dinăuntru, revizuit echipamentul, ascuţite armele. 
Femeile mai voinice şi viteze se îmbrăcară bărbăteşte 
ca să iasă împreună cu soţii şi taţii lor, să se smulgă 
din încercuire sau să moară. 

Pînă seara tirziu cetatea era în clocot şi în 
pregătiri înfrigurate. Cei mai mulţi, năuciţi de cumplita 
sete, nu se gindeau la ce va fi şi aşteptau doar clipa 
cînd vor căpăta căniţa de apă făgăduită, rămasă pe 
fundul rezervorului pentru ziua marii încercări. 


La a doua strajă de noapte, cînd apărătorii 
Sarmizegetusei se odihneau înainte de a porni la 
disperata lor acțiune, pîndarii dădură alarma. 

Buimăciţi de somnul greu, dacii se repeziră la 
ziduri ca să facă faţă acestui vijelos şi neaşteptat atac. 

Romanii socotind întîmplarea cu ploaia un semn 
de bun augur, pentru ei, se duceau la atac voioşi şi 


plini de hotărire. Noi maşini de asalt, turnuri, barăci 
proteguitoare pentru „berbeci”, urcară panta. Printre 
acestea, manipuli de ostaşi adăpostiţi sub scuturi, ca 
nişte balauri în carapace de fier, se năpustiră cu scări, 
fascine, saci cu nisip. 

În lumina fantomatică a butoaielor cu catran, 
aprinse peste tot, a torţelor fumeginde pe care le 
agitau ostaşii în mers, a săgeţilor incendiare, şanţurile 
pe jumătate umplute în timpul primului asalt, fură 
astupate cu repeziciune; scările cu gheare şi cîrlige 
sprijinite de creneluri. 

De astă dată, socotind că momentul prielnic nu 
putea fi pierdut, romanii nu precupeţiseră nici un efort, 
nu neglijaseră nici un amănunt. Legiunea Macedonica 
ataca dinspre şeaua dealului, pe locul cucerit acum opt 
zile cu atita istovire şi sacrificii. Din partea aceea însă, 
zidurile erau înalte şi groase, taranele nu reuşeau nici 
măcar să le crape. Balistele instalate pe dimburi 
aruncau cu un sinistru vijiit bolovanii grei, catapultele 
proiectau în cerul negru ca de smoală stoluri de săgeți 
aprinse. Arcaşii şi prăştierii trăgeau într-una de pe 
turnuri mobile. 

Totuşi, primul atac fu respins cu mari pagube. 
Urmară al doilea şi al treilea iureş şi de abia la al 
patrulea, un manipul pusese piciorul pe colţul de 


miazănoapte al zidului. 
A 


Văzind că soarta cetăţii depinde de apărarea 
acestui sector, Decebal alese citeva sute din cei mai 
viteji ostaşi, le dădu să bea din apa ce mai rămăsese 
pe fundul cisternei şi-i trimise să înlocuiască pe oştenii 
din partea periclitată a cetăţii. Cu o dirzenie fără 
seamăn, romanii ţinuseră o oră încheiată poziţia 
cucerită, dar apoi fură aruncaţi de pe zid. 


Între timp, unul din „berbeci” încercă poarta de 
răsărit şi o sparse. Spre marea uimire a romanilor 
poarta nu fusese zidită în spate. Ei nu ştiau că dacii 
dărimaseră deunăzi ei înşişi zidul pentru ieşirea din 
zori. Spărtura fu lărgită. In cadrul ei se dădu o luptă 
crîncenă, dar romanii năvăliră, deschiseră poarta larg 
şi împinseră cetele dacilor înăuntru, copleşindu-i prin 
număr şi vigoare. 

O altă unitate, de pretorieni, trupă de elită, 
escaladă zidul dinspre apus. În urma acestor 
îndrăzneţi, romanii năvăleau în număr tot mai mare, 
luptînd pe zidul larg cît o şosea. La fiece scară ce 
cobora de pe zid în curtea cetăţii se dădeau în- 
verşunate bătălii. Pîn-la urmă dacii fură împărţiţi în 
grupuri şi măcelul începu. 

In furia şi disperarea lor, apărătorii dădeau foc 
clădirilor şi încleştindu-se cu duşmanii corp la corp 
săreau în foc împreună cu ei; îşi omorau femeile şi 
copiii ca să nu cadă în miinile năvălitorilor, aruncîndu- 
se apoi cu pieptul dezvelit în ascuţişul paloşelor 
romane. 

Prăpădul şi urgia erau de nedescris. În jurul 
clădirilor ce se năruiau în flăcări cu vuiet şi trosnet, 
într-o arşiţă care pirlea bărbile şi părul într-o clipită, în 
mijlocul unui vacarm în care sunetele violente se 
topeau unul în altul, în această împărăţia a nebuniei, 
cruzimii şi spaimei, Lucius Longinus îşi păstra cu greu 
cumpătul şi luciditatea atit de necesare unui 
comandant. După cum a şi fost prevăzut, conducătorii 
erau neputincioşi în a-i opri pe ostaşi în dezlănţuita lor 
furie. Toate poruncile şi sfaturile date în ajun au fost 
uitate. Chiar şi acei ostaşi conştiincioşi care încercau 
să se stăpinească şi să ia prizoneri, se înrăiră văzînd că 
dacii îşi căutau moartea. 


Citeva cete de daci reuşiseră să spargă 
încercuirea şi repezindu-se pe ziduri acum nepăzite de 
nimeni, coboriră pe scările pe care se urcaseră 
adineauri romanii şi se mistuiră în noapte. 

Una din aceste cete, mai numeroasă, compusă 
din ostaşi din gardă îl tîrîră fără voia lui pe regele 
Decebal şi coborînd vilceaua prăpăstioasă la adăpost 
de lăstăriş reuşiră să scape de urmărire. Strecurîndu-se 
printre retranşamentele romane păzite doar de gărzi, 
ei năvăliră în grajdurile cohortei ecvestre de gali, 
omoriră sentinelele şi grăjdarii şi sărind pe cai, se 
făcură nevăzuţi. Totul se petrecu atit de repede încît 
acei cîţiva martori care îi văzură apărînd şi dispărînd ca 
nişte năluci, nu-şi putură închipui că printre ei se afla 
însuşi regele Decebal. 

Stăpînindu-şi cu greu cohorta de la măcel, 
tribunul Longinus se grăbi să înconjoare aripa palatului 
care mai rămăsese nedărimată şi în clipa în care ultimii 
apărători căzură străpunşi pe scările de la intrare, 
porunci oamenilor săi să păzească clădirea de cetele 
prădalnice ale auxiliarilor, iar el, urmat de Cappa, 
Asdus, Caliga şi încă cîțiva aleşi de el, pătrunseră în 
palat. 

După ce trecură grăbiţi prin cîteva încăperi 
goale, ieşiră într-o curticică interioară tocmai în clipa 
cînd doi daci dădură buzna alergind, pesemne căutînd 
scăpare. 

În frîntură de clipă, cînd dacii înmărmuriră, 
înainte de a se întoarce şi fugi, la lumina pilpiitoare a 
torţelor, Cappa recunoscu pe unul dintre ei. 

— Bicilis! strigă el. Puneţi mîna pe el! Luaţi-l de 
viu! 

Ostaşii dădură să-i înconjoare, dar însoţitorul lui 
Bicilis, ostaş din gardă, punînd paloşul în mîna grecului 


şi strigîndu-i: „Omoară-te!” se repezi cu capul aplecat 
spre zid şi înainte ca cineva să-l poată opri, se prăbuşi 
cu ţeasta spartă. 

Romanii, uluiţi de acest chip de a se sinucide, 
înlemniră. Bicilis, palid şi răvăşit, se dădu înapoi, ţinînd 
cu amîndouă mîinile sabia îndreptată către inimă. 
Cappa şi Asdus se repeziră ca să-l oprească, dar nu era 
nevoie căci grecul lăsă sabia să-i scape jos. 

— Nu pot, nu pot! murmură el şi căzu moale pe 
lespezi. 

Cînd îl ridicară, era zdreanţă şi din ochii săi 
năuciţi curgeau lacrimi. Îl durea că e laş printre atiţia 
viteji. Cei din jur îl priveau cu dezgust. 

— Tribune, strigă Cappa jubilînd. lată-l pe Bicilis, 
secretarul lui Decebal. E poate cea mai bună pradă ce 
am luat vreodată. 

Lucius se apropie şi-l privi cu atenţie pe unul din 
călăii tatălui său. 

— Ne cunoaştem bine. Am nevoie şi eu de el. 
Ostaşi, păziţi intrările! Tu, Caliga, aleargă de-l caută pe 
comandantul Marcellinus şi adă-l aici! 

— Bicilis, zise apoi grecului. lţi aduci aminte de 
mine? Şi scoţîndu-şi coiful, puse un ostaş să-i lumineze 
faţa. 

— Fiul prefectului Longinus, îngăimă prizonierul. 

— A sosit ora răfuielii, Bicilis. 

Grecul căzu în genunchi, împreunînd mîinile a 
rugă 

— Îndurare, nobile tribun, îndurare! 

— Eşti un laş şi nu mai semeni cu miîndrul 
secretar de pe vremuri. Ce ai făcut cu cadavrul 
părintelui meu? 

— Regele a poruncit să fie îngropat. 

— Unde? 


— E greu de explicat. Eu însumi trebuie să te duc 
acolo. 

— Amii clipa fatală nemernicule, zise Cappa 
printre dinţi. Am şi eu cu tine o socoteală. 

— Îndurare, scîncea grecul, îndurare! Nu sînt 
chiar atit de rău cum vă închipuiţi. Toată viaţa mea n- 
am făcut decit să îndeplinesc poruncile altora. N-am 
făcut nimic din propria-mi iniţiativă. 

Însoţit de un centurion şi de Caliga, intră grăbit 
Marcellinus. Pesemne bătrînul îi povestise pe drum 
despre ce este vorba. 

— Vă felicit! Aţi făcut o frumoasă captură. Ostaşi, 
căutaţi cîteva scaune şi aduceţi-l pe Mimus, care se 
pricepe la cazne. Să aducă tot ce-i trebuie ca să-i 
descleşteze gura ăstuia... 

Se apropie de Bicilis şi-l privi cu atenţie. Văzindu- 
i buzele crăpate de arşiţa setei, zise: 

— Mi-e sete. Daţi-mi de băut! 

Ciţiva ostaşi îi întinseră ploştele. El le clătină la 
ureche, opri pe aceea care i se păru mai plină şi bînd 
încetişor, plescăind din limbă de plăcere, îl privea pe 
prizonier. După aceea, vărsă rămăşiţa pe jos, tot aşa 
încet, cu zimbetul la gură. 

ÎI observa pe grec cum se uită înnebunit la şuviţa 
de apă ce se scurge din ploscă şi era mulţumit. 

— Dar de cei stai în genunchi, Bicilis? Scoală-te! 
Nu se cade unui demnitar să se umilească în halul 
acesta. 

Bicilis dădu să se scoale, dar nu putut, atit de 
sfîrşit era. Doi ostaşi îl săltară cu brutalitate. 

— Daţi-i să bea! porunci Marcellinus. 

Grecul apucă plosca şi bău pe nerăsuflate. Miinile 
îi tremurau iar vasul clănţănea lovindu-se de dinţi. 


— Ajunge! zise Marcellinus şi i-o smulse. Nu 
vreau să mi te moleşeşti. Trebuie să fii tare în clipele 
ce vor urma. 

Sosiră soldaţii cu scaunele iar peste cîteva clipe 
apăru şi Mimus, o huidumă de om, cu chip de brută. 
Acesta puse scutul plin cu jăratec jos pe lespezi, luă 
poziţia de drepţi şi zise: 

— Poruncă, comandante! 

— Ah, tu eşti, Mimus. Ţi-am găsit puţină treabă 
pe aici. Trebuie să aflăm unele lucruri de la acest 
demnitar dac. 

— Am înţeles, răspunse călăul de ocazie şi se 
puse pe treabă, metodic, fără grabă. Scoţind din taşca 
sa tot de ce avea nevoie, băgă nişte scule în foc şi 
încercînd tăria unui capăt de funie între miini, se 
apropie de prizonier. 

Bicilis făcu un pas înapoi şi se lovi de zid. Privi în 
jur cu ochii rătăciţi. La toate uşile erau postați ostaşi cu 
torţe aprinse. Sus, în deschizătura curţii, se perindau 
rotocoalele de fum luminate de reflexele roşii ale 
incendiului. O stea mare, albă, curată ca un suflet de 
fecioară, apărea şi dispărea în fum. 

— Indurare! strigă Bicilis sfişietor, cînd călăul îl 
apucă de mină. 

— Lasă-l deocamdată, porunci Marcellinus. Mai 
întîi să-i punem întrebări şi să vedem dacă nu e dispus 
să vorbească fără să fie forţat. Lucius Cassius 
Longinus, ce ai de întrebat? 

— Ceea ce vreau să aflu sînt chesiuni personale. 

— N-are a face, întreabă! 

— Bicilis, unde a fost îngropat părintele meu? De 
astă dală răspunde fără ocolişuri! 

— ţi spun tot, nobile Longinus. Trupul părintelui 
tău a fost îngropat dincolo de rîu, pe versantul dealului 


de miazăzi, la picioarele unui fag uriaş, sub o piatră 
mare pe care am pus să se sape inițialele regretatului 
prefect. 

— Nu cred că l-ai regretat tu, dar informaţia ta 
pare precisă. Acum spune-mi unde se află muntele 
Cogheonul! 

Bicilis se aştepta la alte întrebări, de aceea 
răsuflă uşurat şi zise repede: 

— Fiind grec şi închinîndu-mă zeilor olimpieni, nu 
sînt legat de jurămiînt şi pot să-ţi răspund fără să 
păcătuiesc. Muntele Sfint se află spre miazăzi-apus de 
Sarmizegetusa, la jumătate de drum de aici pînă la 
Drobeta şi se ajunge acolo urmînd cursul rîului Sargetia 
pînă la locul unde se varsă în Rîul Mare, apoi urcă pe 
valea acestuia pînă la izvoare. 

Lucius îşi scoase tăbliţa cerată şi stylul şi-şi notă 
informaţia. 

— Eu unul sînt mulţumit, zise apoi. Marcellinus îi 
privi atent pe prizonier. 

— Intr-adevăr, informaţiile par exacte, dacă nu 
ne minte nătărăul ăsta. Cappa e rîndul tău. 

— Bicilis, unde se află regele Decebal? Pîn-acum 
n-a fost găsit nicăieri, nici printre cei vii şi nici printre 
morţi. 

Grecul, deşi înfricoşat, răspunse fără ezitare: 

— Nu ştiu, centurioane. Ultima dată l-am văzut 
după apusul soarelui, cînd a ieşit din odăile sale. 

— Nu se poate să nu ştii! se răsti Cappa. Ne vei... 

Dar Bicilis nu avut timp să răspundă căci intră 
centurionul care a fost trimis să cerceteze palatul. 

— Comandante, am răscolit totul. În sala mare e 
grozăvie. Toţi sfetnicii cei mari şi cîţiva comandanţi de 
oaste sînt morţi. Au băut otravă din cupe ca la un 
festin. Am prins cîțiva slujitori şi multe femei cu copii 


care s-au ascuns în palat. Un servitor, luat din scurt, 
mi-a spus că regele nu se află printre ei, în schimb 
Vezina, Dieghes, Susagus şi încă mulţi alţii, nu le ţin 
minte numele, sînt morţi. Am pus pază peste tot, cum 
mi-ai poruncit. 

— Bine. Veghează ca incendiul să nu se întindă şi 
asupra palatului. Apoi, întorcîndu-se către Bicilis, zise: 

— Norocul nostru că eşti laş şi nu te-ai dus la 
festin să guşti din otravă. De fapt, locul tău era acolo. 
Cine serveşte un popor curajos ar fi trebuit să aibă 
curajul să moară o dată cu el. Mai departe, Cappa! 

— Unde e regele, Bicilis? Nu ne pune răbdarea la 
încercare. 

— Jur pe Zeus Olimpianul că nu ştiu unde se află. 
Mi-e frică de luptă şi sînge şi n-am ieşit de loc din 
palat. Oricît m-aţi chinui nu ştiu ce să vă spun. 

— Dar unde te grăbeai cînd te-am prins? 

— Ostaşul din gardă m-a anunţat că palatul este 
asaltat de romani şi am vrut să mă ascund undeva. 

— Prin urmare cunoşti locuri tainice unde se 
poate ascunde. Nu cumva regele e acolo? 

— Nu sînt tainiţe în acest palat. Alergam în 
neştire. 

— Dar unde se află hirtiile regelui? 

— Arhiva era alături de cubicului meu, dar încă 
de ieri regele mi-a poruncit s-o ard. 

— Şi ai distrus-o, nenorocitule? 

— Da, aşa era porunca. 

— Comandante, zise Cappa lui Marcellinus, toate 
acestea trebuiesc verificate, binevoieşte să trimiţi 
oameni să caute tainiţe şi cenuşa arhivei arse. 
Deocamdată nu mai am întrebări de pus. 

Marcellinus îl trimise din nou pe centurion şi 
întorcîndu-se către Bicilis întrebă cu asprime: 


— Unde se află tezaurul regelui Decebal? 

Bicilis din alb se făcu verde, dar ca să nu se bage 
de seamă că este emoţionat, răspunse repede, cam 
prea repede: 

-— Regele nu mi-a spus niciodată unde-l ţine şi 
cred că nici nu-l mai are, căci a cheltuit totul pe război 
şi pe daruri făcute aliaţilor săi. 

— Şi totuşi, avem informaţii precise că şi-a 
ascuns comoara. Era prea bogat ca să cheltuiască 
totul. Unde sînt vasele, armele preţioase, lingourile de 
aur? g 

— Iţi jur că nu ştiu. Regele nu destăinuia nimănui 
acest lucru. 

— Pentru că asta ne preocupă cel mai mult, te 
vei strădui să-ţi aminteşti căci altfel vei fi pus la cazne. 

Dar Bicilis nu apucă să răspundă căci ostaşii 
postați în uşă strigară: „Atenţiune! Comandantul 
suprem!” Se auzi zgomotul de paşi şi în prag apăru 
Lusius Quietus însoţit de Manlius şi Adrian. 

Toţi salutara cu mina întinsă. 

— Am aflat, zise „Maurul” cu vocea-i guturală, că 
aţi prins o pasăre rară şi m-am grăbit s-o văd şi eu. 
Prin urmare, acesta este Bicilis, adăugă el apropiindu- 
se. Nu se aseamănă de loc cu stăpinii săi. Văd că aţi 
instituit un tribunal. Foarte bine! Vom asista şi noi. 

Scaunele fură oferite generalilor. Lucius şi Cappa 
se dădură la o parte, iar Marcellinus, apropiindu-se de 
prizonier, continuă investigaţiile. 

— După cum am spus, avem informaţii precise 
despre existenţa tezaurului şi nu te putem crede că nu 
ştii unde a fost ascuns. De aceea, te vom sili să-ţi aduci 
aminte ce ai uitat. 

Marcellinus făcu semn călăului, dar Bicilis se tîrî 
în genunchi, umilindu-se, adresîndu-se tuturor: 


—  Cinstiţi judecători, voi mă credeţi mai 
important decit sînt cu adevărat. Nu am fost decit un 
secretar, un scrib şi tălmaci la curtea regelui, vă jur! 

— Şi un grec şiret, şi lacom pe deasupra. [i-ai 
făcut socoteala că poate vei scăpa şi vei dezgropa 
comoara numai pentru tine, nu-i aşa? şi Marcellinus 
făcu semn lui Mimus. 

Călăul se apropie, îi smulse hainele, îl trînti jos, îi 
legă strîns mîinile şi picioarele, apoi se duse la 
mangalul său improvizat. Suflă din bojocii săi enormi 
stîrnind o vijelie de scîntei, scoase cu cleştele cîrligul 
înroşit în foc şi aşezindu-se pe genunchii prizonierului, 
întrebă zimbind cu înţeles: 

— Să-i scot ochii? 

— O, nu! răspunse Marcellinus, tărăgănînd 
vorbele. Orb fiind, nu ne va putea arăta locul unde este 
ascuns tezaurul. 

— Atunci să-i gîdil tălpile? E un loc gingaş... 

— Nici asta, căci nu va putea merge. La început 
fă-i ceva să-l doară puţin. 

— Ehe, zise Mimus şi chipul său de brută se 
însenină, asta nu e greu de loc. 

Şi cît ai clipi din ochi, îl lovi cu cîrligul ascuţit în 
muşchiul pieptului şi răsuci fierul sub piele. 

Bicilis urlă animalic, se zviîrcoli dînd din buze ca 
peştele scos pe uscat. Ochii îi ieşiră din orbite. Mirosul 
cărnii fripte se împrăştie în jur. 

Călăul scoase din foc un alt instrument şi 
imobilizîndu-l din nou pe prizonier, aştepta porunca. 

— Nu-u-u! ţipă Bicilis. Nu trebuie! Nu pot răbda. 
Vă spun, vă spun tot! 

— Dezleagă.-l, zise Marcellinus călăului şi acela, 
după ce-i îndeplini porunca, se depărta cu părere de 
rău. 


— Scoală-te şi vorbeşte Bicilis! De astă dată însă 
fără şiretlicuri, căci te vom pune la cazne grozave. 

— Îți spun, îţi spun, nobile, se căina acela 
clătinindu-se pe picioare şi  frîngindu-şi mîinile. 
Lacrimile umilinţei i se prelingeau pe obrajii albi ca 
varul. Îţi spun tot. Numai unde se află regele nu ştiu. 
Crede-mă! 

— Comoara! Unde-i comoara?! 

— Vă duc acolo, vă duc chiar acum. Locul e 
blestemat şi atît de tainic că nimeni în afară de mine 
nu-l poate găsi. 

Marcellinus se întoarse către Quietus şi acela 
îrcuviinţă cu o înclinare a capului. 

—  Daţi-i de băut  prizonierului, porunci 
Marcellinus, şi legaţi-i rana! 

Un centurion năvăli pe uşă, se struni, salută şi 
zise apropiindu-se de „Maur”: 

— Comandante, am ceva important de raportat. 

— Vorbeşte! 

— Acum aproape o oră, o ceată numeroasă de 
ostaşi din garda regelui s-a smuls din încercuire şi 
neobservată s-a strecurat printre întăriturile noastre. 
După aceea au năvălit în grajdurile auxiliarilor, au 
omorît oamenii de pază şi, luînd aproape o sută de cai 
galici, s-au mistuit în noapte. Un grăjdar, care pricepe 
vorba lor, după ce a fost rănit şi s-a prefăcut mort, l-a 
auzit pe unul dintre ei zicînd: „la calul acesta frumos 
pentru rege!” După aceea, grăjdarul îşi pierdu 
cunoştinţa şi numai după ce-şi reveni în fire, dădu 
alarma. 

— O! făcu „Maurul”, mi-ai adus o veste mare. 
Notează-ţi numele grăjdarului ca să-l cităm pe ordinul 
de zi. Trebuie organizată urmărirea şi cît mai 
neîntirziat. 


— Comandante, zise Marcellinus, avem aici trei 
ostaşi care au socoteli personale cu Decebal, toţi trei 
din legiunea ce o comand. Ţi-i recomand ca pe cei mai 
buni urmăritori. 

— Cine sînt? întrebă „Maurul”. 

— Tribunul Lucius Longinus, prim-centurionul 
Junius Cappa şi ostaşul Valerius Asdus care a escaladat 
primul zidurile Sarmizegctusei. 

Caliga, care era postat la una din uşi cu Asdus, îi 
dădu un ghiont şi-i făcu şiret cu ochiul. 

Privindu-i pe toţi trei înşiraţi în faţa sa, Quietus 
zise: 

— Am auzit multe lucruri frumoase despre voi. 
Însuşi augustul se interesează de soarta voastră. 
Falnici bărbaţii viteji oşteni. Dacă aveţi răfuieli 
personale cu Decebal, atunci nu văd alţi urmăritori mai 
buni. Tu, Longinus, organizează expediţia, iar noi cu 
Marcellinus ne vom duce să cezgropan comoara. 


În fruntea unui manipul de călăreţi italici. Cappa 
adulmeca urmele cetei de daci care l-a scapat pe 
regele Decebal. Unitatea mergea la pas pe urmele 
cailor imprimate în pămîntul înmuiat de ploaia care cu 
atita cruzime ocolise în ajun cetatea chinuită de sete. 
Cohorta lui Longinus îl urma la o distanţă de vreo două 
stadii. Tribunul luase în expediţie numai pe cei mai 
sănătoşi şi voinici, adică vreo treisute de pedeștri şi ca 
să nu-i îngreuneze în marş, încarcă bagajele pe 
douăzeci de catiri. Asdus şi Caliga mergeau în primele 
rînduri. 

După o noapte de nesomn şi teribile sforţări, 
ostaşii mergeau apatic. O linişte sacră se aşternea 
peste dealuri cu pante domoale, peste plaiuri verzi, 
peste crînguri şi codri, peste văi şi vilcele. Fagii 


seculari, înfioraţi de vint, sunau din frunză. Pămiîntul 
jilav, cu iarbă grasă, povestea grav, prin semnele sale, 
despre tragica fugă a regelui Decebal, nu de mult 
stăpîn al acestor locuri, acum pribeag şi hăituit ca o 
fiară. 

Ostaşii se minunau de fertilitatea acestor locuri, 
parcă ale nimănui. Doar ici-colo pe cite o costişă, 
adăpostită de vinturi boreale, citeva vii şi livezi în 
preajma unui cătun părăsit, cu bordeie risipite, case 
înnegrite de incendiu. Rar de tot, pe virful vreunei 
culmi, cîte o stîină rămasă singură cu amintirea 
păstorilor pribegiţi sau mînaţi în robie. 

Colindind aceste pămiînturi bogate, ei se şi 
vedeau în garnizoană, ducînd o viaţă plină de belşug şi 
răgazuri binefăcătoare, petrecute în sînul familiei, în 
munci casnice şi la vinătoare. Deocamdată însă îl vinau 
pe regele Decebal şi asta era mult mai periculos decit 
să vinezi un mistreţ ori zimbru. Deocamdată trebuiau 
să fie răbdători şi cu ochii în patru. 

Inima lui Asdus se topea văzînd toate acestea, 
dar el şi le dorea numai împreună cu Sama şi se 
bucura că războiul se sfirşise, deşi nu ştia prin ce 
greutăţi va mai trece pînă o va vedea pe iubita sa. 

Frumuseţea bucolică a unei vieţi tihnite la ţară îl 
îmbia şi pe Lucius, clădind un decor vag fericirii sale 
îndepărtate, poate chiar închipuite. Faptul că ieşise viu 
şi nevătămat din acest crunt război îl încînta nespus, 
nu atit pentru el, cît pentru Aya. Pe ea dorea s-o caute, 
s-o găsească şi s-o pună la adăpost de primejdii. 
Fericirea ei devenise pentru el o ţintă neabătută. 
Soarta îl ajutase din nou, scoţindu-i în cale pe Bicilis. 
Acum, cînd ştia unde s-o caute pe Aya, după această 
misiune, îi va fi uşor să capete încuviințarea de a porni 
spre muntele Cogheonul. 


La prînz făcură o haltă într-un aluniş. Cappa, 
anunţat printr-un curier, se opri şi el. Într-o poiană a 
crîngului găsiră urmele unui foc şi oasele unui cal 
proaspăt roase. 

La căderea nopţii, cînd nu se mai puteau desluşi 
urmele, Cappa îşi opri călăreţii şi aşteptă să vină din 
urmă tribunul. Fu dată poruncă severă de a nu se 
aprinde focul. Ostaşii mîncară din traistă şi adormiră pe 
loc, echipați cum erau. Străjile, ca să nu pice de somn, 
se schimbau din două în două ore. 

Incă nu se luminase de ziuă şi fură din nou în 
picioare, Aşa scurtă cum era, odihna îi învioră şi în ziua 
aceea mergeau mult mai uşor, dar pe la prînz, 
ajungînd la un pîrîu cu ape line, văzură că urmele nu 
trec dincolo. Era limpede că dacii temindu-se de 
urmărire şi-au continuat drumul prin apă, dar încotro? 

Cappa era tare supărat. A se împărţi în două era 
periculos; a aştepta pînă cînd cercetaşii se vor duce în 
susul şi în josul pîrîului era pierdere de timp. Nimeni nu 
ştia ce să facă şi atunci Caliga ceru voie să-şi dea 
părerea: 

— Comandante, zise el, cît se vede cu ochii, 
pîrîul curge de la miazăzi spre miazănoapte. Decebal 
cu ceata sa n-are ce căuta în părţile de miazănoapte, 
ocupate de ai noştri şi s-a dus în sus către izvoare, la 
munte. Văd în zare un codru des şi cred că acolo a 
părăsit lunca. 

Comandanții îi dădură dreptate şi oastea porni la 
deal. Intr-adevăr, după vreo două ore de mers, cam în 
dreptul pădurii de stejari, zăriră din nou urmele. Pe 
pămîntul pietros şi uscat ele abia se vedeau. 

Era limpede că fugarii nu s-au odihnit pîn-acum 
şi dacă se vor odihni, apoi numai aici în această 
pădure, după ce şi-au încurcat urmele. 


Romanii mergeau prin codru cu mare băgare de 
seamă trimiţind în faţă şi în lături cercetaşi. După ce 
urcară o costişă abruptă merseră prin desiş pînă 
dădură de o poiană cu resturile unei tabere părăsite de 
curînd. Focul încă nu se stinsese iar resturile unui alt 
cal, mîncat de fugari, mai erau calde. 

Dacii pesemne pierduseră mult timp cu odihna în 
acest loc şi prinzind de veste că sînt urmăriţi plecaseră 
grăbiţi. 

Cappa nu-şi găsea astimpărul şi zorea mereu 
înainte. Trecură o vale adîncă şi urcară un alt deal. Aici 
stejărişul era mai rar şi pe urmă se risipi în pilcuri. Cînd 
ajunseră pe culme, urmăritorii se opriră înmărmuriţi. 
Pe vastul plai golaş şerpuia o potecă, iar la capătul ei 
de dincolo un şir de călăreţi tocmai intra într-un crîng. 

Cappa trimise în grabă un om să-l anunţe pe 
tribun, iar el în fruntea celor două sute de călăreţi ai 
săi porni în galop. 

Cînd Lucius cu ai săi ajunse la marginea pădurii 
nu-i mai văzu pe călăreţi şi îngrijorat porni în marş 
forţat după ei, ca să le poată veni într-ajutor, în caz de 
nevoie. 

Dacii, ştiind că sînt urmăriţi zoreau pe caii lor 
galici, mari, greoi, cu săritura ţeapănă, dar caii italici, 
sprinteni, vînoşi, micşorau mereu distanţa şi în clipa 
cînd dacii se apropiau de liziera de dincolo a crîngului, 
romanii îi şi ajunseră. 

Văzind că nu au încotro, dacii, mai puţini de o 
sută, se opriră, se întoarseră cu faţa la urmăritori şi 
primiră lupta. Romanii îi atacară vijelios, aruncînd din 
fugă suliţele, ochind în cai, şi în timp ce unii se 
angajară în luptă cu călăreţii, ceilalţi omoriră pe cei 
căzuţi de pe cai. Dacii, deşi sleiţi de puteri, se apărau 
vitejeşte, avînd însă de luptat cu cîte doi-trei duşmani 


fiecare, cădeau mereu. Cappa, pe calul său focos, 
zbura de la un grup la altul, căutîndu-l pe Decebal dar 
nu-l găsi nicăieri. In clipa cînd îşi dădu seama cu regret 
că îşi pierduse timpul în zadar urmărind o ceată 
oarecare şi se gindea cu ciudă că totul va trebui să fie 
luat de la capăt, un ostaş veni grăbit către el, strigînd: 

— Centurioane, priveşte într-acolo! 

Cappa îşi puse mina straşină la ochi şi văzu un 
pumn de călăreţi îndepărtîndu-se la adăpostul pilcurilor 
răzlețe de copaci, zorind către răsărit. 

Murmurînd un blestem, centurionul strigă cu 
voce tunătoare: 

— Cincizeci de oameni după mine, ceilalţi 
înconjuraţi-i pe aceştia şi terminaţi o dată cu ei. 

Işi numără în grabă călăreţii şi lovindu-şi furios 
calul cu călciiele, porni în galop. 

Mica ceată a dacilor avea cai mai buni, căci 
urmărirea ţinu pînă către apusul soarelui. 

Gonind nebuneşte, caii obosiţi şi înspumaţi 
ajunseră din urmă pe fugari, care îşi căutau salvarea 
într-un alt stejăriş, lipit de coastă. Jos, în valea 
năpădită de pădure deasă, din loc în loc sclipea pinza 
unui rîu. IÎntr-acolo zoreau fugarii cu speranţa să se 
piardă în desiş, dar era tîrziu. 

Erau vreo zece şi goneau nebuneşte, întorcînd 
mereu capetele bărboase, săgetindu-i pe romani cu 
priviri pline de ură. Văzîndu-se din nou încolţiţi, şapte 
dintre ei se opriră brusc, punîndu-se de-a curmezişul 
potecii ca să Întîrzie urmărirea şi să dea răgaz celorlalţi 
să ajungă pînă la codru. 

Dar aceşti şapte viteji fură măturaţi din drum în 
cîteva clipe. Totuşi această scurtă zăbavă opri avîntul 
romanilor şi caii obosiţi peste măsură trebuiau încălziţi 
din nou. 


Cu toate acestea, îndemnind caii nebuneşte, 
romanii îi ajunseră din urmă şi pe ultimii fugari. Cappa 
privea ca vrăjit spatele lat al celui din faţă, singurul 
care nu şi-a întors capul o clipă înapoi. Acum ştia că 
acela este Decebal. 

—  Împrăştiaţi-vă în cerc! strigă centurionul. 
Înconjuraţi-i! Luaţi-i de vii cu orice preț! 

Văzindu-se înconjurați, dacii se opriră lîngă un 
stejar gros. Cei trei ostaşi, toţi tineri şi vînjoşi, îl 
înconjurară pe rege. 

Acum cînd tropotul nebunesc încetase, în liniştea 
păduricii nu se auzea decit gifiitul oamenilor şi fornăitul 
cailor. Romanii strîngeau cercul. 

— Predaţi-vă! strigă Cappa în limba dacică. Vă 
cruţăm viaţa. 

În loc de răspuns, dacii îşi traseră săbiile. Caii, 
dînd din capete, îşi scuturau clăbucii de spumă şi 
respirau din greu. Neştiutori de ce se petrece, supuşi 
oamenilor, deşi nu-i recunoşteau de stăpiîni, caii îşi 
trăgeau sufletul bucuroşi de odihna picată tocmai la 
timp. 

— Încă o dată vă spun, predaţi-vă! Nu vrem să 
vărsăm sîngele regelui vostru. 

Nici de astă dată dacii nu răspunseră, doar 
zimbiră unui gînd luminos. Regele descăleca, lovi calul 
cu mîna şi după ce acesta sări în lături şi începu să 
pască iarba în jurul său, se apropie de stejar şi se 
aşeză în genunchi. Ridicîndu-şi mîinile către soarele ce 
dădea să apună, învălui firea cu o privire plină de 
regrete şi strigă: 

— Zalmoxis, mare şi luminos, iartă-mă! 

După asta se sculă, scoase sabia şi se rezemă de 
tulpina stejarului. 


Se auzi tropotul a zeci de cai şi sunetul unei 
trompete. Romanii după ce terminaseră cu dacii, 
veneau într-ajutor. 

— Luaţi-i, porunci Cappa scurt. 

Călăreţii se apropiară de stejar, scoţind colacii de 
fringhii de la oblinc. Unul, apropiindu-se la cîţiva paşi 
aruncă laţul peste un dac, dar acesta îl reteză din zbor. 
Acesta a fost semnalul. Dacii îl priviră pentru ultima 
oară pe regele lor şi acesta le zimbi cu tristeţe. Atunci 
cei trei viteji se năpustiră orbeşte învirtind săbiile 
deasupra capetelor. Numai unul, încolăcit de arcane 
căzu viu de pe cal, ceilalţi doi fură străpunşi de suliţi. 

Acum cercul se stringea în jurul lui Decebal. 

— Legaţi-l de copac! porunci Cappa. 

Călăreţii  descălecară apucînd frînghiile de 
capete. 

Decebal privi în jur, fără să-i ia în seamă pe 
romanii ce-l pîndeau. Părea că ochii săi, larg deschişi, 
adună şi sorb frumuseţile acestui colţ al ţării sale mult 
iubite. 

Era atita freamăt reţinut în acel crîng. Printre 
frunzele înfiorate de adiere răsuna cîntecul păsărilor. 
Văzduhul, cald şi înmirezmat, era plin de zumzet şi 
hîrnjoană de gingănii. Jos, printre tulpinile rariştii, 
scînteia măreţul soare, învăluind firea cu lumina-i de 
aur, potolită de asfinţit. 

Apoi, îşi înălţă privirea către un crîmpei de cer, 
limpede şi azuriu şi chipul său aspru se însenină. Un 
zimbet luminos, plin de bucuria lucrurilor nemaivăzute, 
îi înflori pe buze. 

Ultimul lucru ce-l văzu, profilat pe acel petec de 
cer, era o crenguţă de stejar. Ea se mişca lin şi părea 
că-i urează drum bun. 


În clipa următoare, mîna sa ridică sabia în 
dreptul gitului şi cu o mişcare fulgerătoare, lama 
ascuţită se înfipse în beregată. Apoi mina căzu, un val 
de sînge gilgii din rană şi Decebal, rege al tuturor 
dacilor, se prăvăli în genunchi, apoi într-o parte, şi 
rămase nemişcat cu ochii aţintiţi către un tărim 


necunoscut. 
* 


Manipulul lui Cappa se întorcea cîntînd. Stegarul 
sălta semnul în ritmul melodiei bătăioase. 

Lucius ajuns cu pedestraşii săi la locul primei 
ciocniri cu fugarii, dădu semnalul de oprire. Ostaşii 
sătui de atîta goană erau mulțumiți. 

— Dacă l-au prins pe rege, viu sau mort, zise 
Caliga lui Asdus, atunci războiul s-a terminat. 

Asdus era şi el tare bucuros şi uşurat. 

— Noi, ăştia, răspunse Asdus, am venit degeaba. 
Ordo Cappa s-a descurcai singur. 

— Niciodată nu e rău să fii prudent. 

In aşteptarea celorlalţi. Lucius îşi îndemnă calul 
către locul unde adineaori s-a dat lupta. Ciţiva călăreţi 
de ai lui Cappa îşi legau rănile şi se uitau urit la dacii 
prinşi de vii, legaţi de copaci. 

Gîndindu-se că în curînd o să dea ochii cu regele, 
Lucius era tulburat. Chipul mîndru de stăpiînitor îi 
rămăsese bine întipărit în minte şi nu putea să şi-l 
închipuie pe Decebal legat, rănit sau mort. O clipă îşi 
plimbă privirea peste chipurile  bărbăteşti ale 
prizonierilor daci. Erau vreo zece, cei mai mulți tineri; 
mai ales unul căruia abia i-au dat tuleiele, îi amintea 
de Diza. E drept că i-a cam uitat chipul. Atunci, în 
noaptea aceea, la lumina torţelor, nu-l văzuse bine. 
Ariort era eroul principal, pe el îl urmărea atunci cu 
privirea şi pe Aya, a cărei emoție îl mişcă profund. 


Acest flăcăiandru legat strîns de copac, cu umărul 
sîngerînd, părea mai voinic şi mai înalt decit fratele 
iubitei sale. Ar fi trebuit să-i descoase pe aceşti 
prizonieri, să-i întrebe de soarta lui Diza. Erau cu toţii 
ostaşi din gardă şi pesemne îl cunoşteau. Sau poate e 
mort de mult; poate se află printre cadavrele acestea 
împrăştiate peste tot sau printre celelalte, acolo unde 
l-au prins pe rege? 

Călăreţii s-au apropiat şi Cappa agitind o sabie 
însîngerată, strigă plin de voioşie: 

— Tribune, poporul dac nu mai are conducător. 
Victorie! 

Sărind jos de pe cal, el îi întinse sabia şi Lucius o 
luă maşinal. 

— lată paloşul său. Minunată lucrătură. Straşnic 
trofeu. Apoi, desprinzind un sac prins de cergă, îl 
descinse la gură şi bijbiind cu mîna în el, scoase 
triumfător, ţinînd de păr, un cap însîngerat. 

Lucius tresări. Acest cap mort, cu sîngele 
prelingîndu-se în ţurţuri viscoase, îl privea cu ochii larg 
deschişi şi cu toate că aceşti ochi sticloşi se uitau cu 
seninătate, cu toate că trăsăturile feţei, înmărmurite în 
paloarea albăstruie a morţii, erau calme, Lucius se 
cutremură. Şi după moarte acest om ştia să 
stăpiînească. 

Un vaier prelung, plin de o neţărmurită durere, 
izbucni din piepturile prizonierilor daci. Unul mai în 
vîrstă spuse ceva în limba lui, tare şi invocator, apoi 
strigă:  „Zalmoxis!” şi ceilalţi repetară „Zalmoxis, 
Zalmoxis!”, dar ultimele lor cuvinte se topiră în 
strigătele romanilor. 

— Victorie, victorie! 


Şi, fără să li se dea vreo poruncă, romanii au 
strîns cercul în jurul trofeului macabru şi au început să 
cînte. 

În acest vălmăşag de manifestări triste şi 
voioase, inima lui Lucius bătea tare. Nu simţea nici 
bucurie nici tristeţe, simţea doar o sfişiere, sfîrşitul şi 
începutul a ceva ce nu poate fi exprimat în cuvinte. Îşi 
privea camarazii şi se simţea străin printre ei; nu-i 
înţelegea ca altă dată. Bucuria lor brutală de luptători îi 
era neînţeleasă. Era singurul care nu cînta. Ba nu. se 
înşelase, nici Asdus nu cînta; poate din convingere, 
poate imitindu-l, aşa cum îl imita în toate. Clipa 
misterioasă cînd privise în ochii morţi ai aceluia care 
nu se temuse de teribila Romă, îi insufla respect şi 
reculegere; nu putea s-o profaneze cu nimic. 

Cappa, rînjind sinistru, scutură capul în mîna 
întinsă şi întorcîndu-l cu faţa spre el, zise: 

— Ai vrut să mă ai rege, dar iată că te am eu 
acum! şi cu un zgomot înnăbuşit capul lui Decebal 
recăzu în sac. 

— Cum a murit? întrebă Lucius, numai ca să nu 
tacă. 

— Cum ar fi putut să moară? se miră Cappa. 
Desigur, ca un erou. A invocat numele lui Zalmoxis şi 
şi-a tăiat beregata. 

Dacă cu o clipă înainte, Cappa i s-a părut odios, 
acum, după acest răspuns cinstit şi firesc, Lucius îl 
absolvi de păcat. Aşa era Cappa, militar „ab imis 
unguibus usque ad verticum summum” (din tălpi pînă 
în creştet); aşa cum erau de altfel mai toţi militarii 
romani. 

În această „vînătoare” romanii au avut cinci 
morţi şi doisprezece răniţi, dar capul lui Decebal făcea 
mult mai mult. 


Încă un colţ al acestei ţări, tainice şi bogate în 
toate, fu jalonat cu morminte. A doua zi în zori, cînd 
romanii porniră pe drumul întoarcerii, pe plaiul 
dealului, între cele două crînguri de stejari, au rămas 
singuri, faţă-n faţă, un tumul, muşuroi de pămînt şi un 
trofeu roman. Sub primul se odihneau dacii vijelioşi şi 
aprigi, sub ce de-al doilea — cenuşa fiilor Romei le 
veghea somnul de veci. 


Pe plaiul întins din faţa castrului, în mijlocul 
careului de cohorte, rugul mai pilpiia pe alocuri. 
Maimarele preoţilor se apropie şi cu o lopăţică de bronz 
umplu urna cu cenuşa caldă. Sclavul, care ţinea urna, o 
clătină de mai multe ori cu mişcări line, graţioase, ca s- 
o răcească, apoi o întinse cu plecăciune preotului. 
Sacerdotul o luă, se întoarse şi urmat de şirul preoţilor 
se apropie de împărat. 

— Divine cezar, zise el grav, îţi înmînez urna cu 
cenuşa aceluia care devotat Romei şi-a dat viaţa ca un 
erou pentru binele ei. De acum încolo năluca sa nu va 
mai rătăci în bezna nopţii, iar spiritul său purificat prin 
foc se va aşeza liniştit printre larii familiei Cassia. 

Veni clipa solemnă. Lucius, scuturat de un fior, 
înălţă capul. 

Traian ridică urna şi zise tare: 

— Honor supremus! (Ultimul onor). 

Marcellinus păşi în mijlocul careului. 

— Atenţiune, legiunea Macedonica. Regretatului 
nostru prefect, ilustrului bărbat, eroicului Gaius Cassius 
Longinus, ultimul onor! 

Mîna lui Marcellinus căzu despicînd aerul şi chici 
mii de voci cutremurară văzduhul. 

— Honor supremus! 


Vuietul acestei strigări se rostogoli către cele 
patru zări, către muncelele înalte ale Sarmizegetusei, 
către codrii nesfir-şiţi, către zimţii albăstrui ai munţilor 
îndepărtați. Era în acest strigăt un triumf şi o 
ameninţare, o mulţumire şi o sfidare. 

Pentru a doua oară, la interval de numai trei zile, 
răsunau plaiurile de strigătele romanilor. Acelaşi vuiet, 
dar plin de miîndria victoriei, a răsunat în acest loc 
atunci cînd primcenturionul şi stegarul legiunii, Junius 
Cappa, urcat pe un podiu, a săltat cu o mînă capul lui 
Decebal, iar cu cealaltă braţul acestuia, retezate întru 
spaima neamurilor învinse şi bucuria poporului roman. 
Lucius nu luase parte la prezentarea trofeului căci se 
mai tîra pe drum cu pedestraşii săi, îngreunat de răniţi 
şi prizonieri, în urma călăreţilor nerăbdătorului Cappa. 

La semnul lui Lusius Quietus, Lucius se apropie 
cu pasul apăsat de împărat. 

Traian îi întinse urna şi zise cu multă căldură în 
glas: 

— Ţine cenuşa aceluia care ţi-a fost tată, mie 
prieten, Romei un fiu devotat. Graţie sacrificiului său 
am biruit mai lesne pe aceşti daci, dintre toate 
naţiunile lumii cea mai războinică şi mai neînfricată. 
Multe nume vor fi uitate cu timpul, acela al lui Gaius 
Cassius Longinus însă va rămîne veşnic în memoria 


poporului roman. 
* 


Seara, în cort, de faţă cu cîţiva prieteni, Lucius 
făcu libaţiuni pentru sufletele morţilor, iar Marcellinus 
rosti un panegiric pentru regretatul său protector. 

Se împrăştiară tîrziu, lăsîndu-l pe Lucius trist, dar 
împăcat cu conştiinţa sa. 

După plecarea tuturor, Marcellinus îi zise: 


— Miine avem o zi grea. În adunarea generală se 
va citi ordinul de zi pe armată cu distincţii, decoraţii şi 
propuneri de avansare. Pot să-ţi spun de pe acum că, 
printre alţii, Asdus al tău va fi încununat cu „corona 
muralis” clasa întîi şi va fi avansat la gradul de 
decurion. 

— Mă bucur mult pentru el. 

— lar tu şi stegarul Meldigianus, care din păcate 
se află la spital, veţi primi „corona muralis” clasa a 
doua. Bătrînul Flavius Valerius Martinus, adică Caliga, 
va căpăta titlul de veteran onorific, cu insignă de 
poartă, şi va fi propus pentru un premiu special. 
Cappa, care a plecat la Roma cu trofeul, va fi 
proclamat cel mai destoinic ostaş al războiului dacic. Îl 
aşteaptă o carieră nevisată vreodată de un centurion, 
iar împăratul vrea să-l facă cavaler şi să-i dăruiască un 
domeniu în Latium. 

— Numai despre meritele tale n-ai vorbit. 

— Eu unul n-am făcut nimic deosebit, nici n-am 
avut posibilitate. Pentru mine, vremea  bravurii 
personale a trecut. Am pînă acum citeva decoraţii şi-mi 
ajunge. Gloria legiunii în a cărei comandă voi fi 
confirmat miine, se va răsfringe puţin şi asupra mea. 

— O, Papirius, pe Bona Dea! Dar asta înseamnă 
titlul de prefect. 

— Deocamdată nu, căci nu am stagiu, totuşi voi 
avea funcţia de prefect. 

— După merit, Papinius, 


A doua zi dis-de-dimineaţă, Asdus îi trezi gata 
echipat pentru paradă. 

Inainte de a pleca la inspecția legiunii, 
Marcellinus scoase dintr-o cutie cîteva plăcuțe de 
bronz şi i le întinse prietenului său. 


— Vezi dacă asta îţi spune ceva? Lucius le privi 
cu atenţie şi tresări. 

— Citeva din ele aparţin ostaşilor pe care i-am 
avut sub comandă la Sucidava. Asta, bunăoară, e a 
centurionului Agatus, iar astea două ale decurionilor 
Carbo şi Calvio. Au fost luaţi prizonieri împreună cu 
mine şi au ajuns pînă în preajma Sarmizegetusei. A 
trecut un an de atunci. 

— Tocmai de aceea ţi le-am arătat, căci de unii 
îmi amintesc şi eu. 

— De unde le ai? întrebă Lucius, turburat de o 
presimţire nefastă? 

— Au fost găsite printre osemintele prizonierilor 
romani care au săpat groapa pentru tezaurul dacic. 

— Au fost sacrificaţi!! exclamă Lucius îndurerat. 

— Da, ca să nu se ştie locul unde a fost îngropată 
comoara. Regele a procedat cu prudenţă: după cea 
abătut cursul rîului Sargetia, a ascuns aurul în groapa 
săpată în albie de aceşti nenorociţi. 

— Şi apoi i-a ucis. 

— Au fost săgetaţi. 

— Bieţii mei camarazi. Cînd m-au luat de lîngă ei, 
l-am îmbrăţişat pe Agatus şi inima îmi bătea tare de 
presimţire nefastă. 

— Te doare pentru că ţi-au fost camarazi, cu care 
ai împărţit necazurile, dar să ştii că nici jumătate din 
romanii luaţi prizonieri nu au supravieţuit. Nici nu-mi 
închipuiam că au fost atit de mulţi. Unii au murit de 
istovire în mine, cariere de piatră şi saline. Am văzut 
cîţiva, zilele acestea; sînt îmbătrîniţi înainte de vreme, 
schilodiţi şi descărnaţi, cu încheieturile roase de 
lanţuri. Au fost cu toţii internaţi în spitalul de campanie 
înfiinţat la Dermisara, localitate vestită aici prin apele 
calde şi curative. Dar Roma îi va răzbuna în curînd. 


Mulţi daci vor muri în arenele circurilor ispăşind crimele 
săvirşite aici. Tu ştii cîţi sclavi avem în clipa de faţă? 

— Îmi închipui că trebuie să fie foarte mulţi. 

— În raportul prezentat împăratului este înscrisă 
cifra de cincizeci de mii de bărbaţi între cincisprezece 
Şi cincizeci de ani. 

— Dacă mai adăogi la acest număr şi pe cei 
căzuţi pe cîmpul de luptă, presupun că Dacia va fi 
golită de bărbaţi. 

— Ei! nu chiar de tot. În lagărele noastre mai sînt 
zeci de mii de copii şi bătrîni care vor fi lăsaţi pe loc 
pentru nevoile noii colonii. Mulţi mai colindă ţara în 
cete înarmate şi ne atacă, şi mai mulţi s-au refugiat în 
locurile greu accesibile, la munte. 

— N-ai pomenit nimic de femei. 

— Sint prea puţine, pesemne dacii le-au ascuns 
bine, punîndu-le la adăpost din timp. In tot cazul, fii 
liniştit, Aya nu se află printre ele, am pus oamenii mei 
să cerceteze cu de-amănuntul. 

— Eşti prea bun, Papirius. Am cutreierat şi eu 
lagărele în timpul meu liber. Asdus cu cîţiva camarazi 
de-ai săi, cunoscători ai limbii dacice, m-au ajutat 
dîndu-şi toată silinţa, dar în zadar. 

— Ai fi vrut ca Aya să se afle printre robi? 

— Ştiu eu? Ar fi mai simplu s-o scap din sclavie 
decit s-o caut în pustietăţile acestea nesfirşite. Sint 
totuşi atît de nerăbdător, iar aici mereu mă mai reţine 
cîte ceva. 

— Fii pe pace! Miine se va şti răspunsul la 
demersul meu, iar poimiine poate vei pomi spre 
Cogheon. Am vrut să-ţi asigur această zonă pentru 
cercetări. Împăratul nu doreşte să pustiiască ţara, e şi 
aşa destul de pustiită; de acum încolo unităţile trimise 
în toate părţile vor reprima doar cetele rebelilor, dacii 


ce ni se vor închina, însă, vor fi strămutați în cîmpie. 
Dar să nu anticipăm... 

— Aştept cu nerăbdare, Papirius. 

— Să mergem! Ostaşii sînt nerăbdători. Vestea 
despre bogăţiile dezgropate s-a şi împrăştiat. Sînt cu 
toţii în delir, căci, după o apreciere aproximativă, 
valoarea tezaurului se ridică la vreo zece mii de talanţi 
aur. In sfîrşit, blestemata foame a aurului va fi potolită. 

— „Auri sacra fames”, cită Lucius cu melancolie. 

— Dacă mai adaugi valoarea a cincizeci de mii 
de sclavi, şi a nenumăratelor turme de vite, cai şi oi, 
asta aduce mai mult a vis decît a realitate. Criton mi-a 
spus că augustul îşi deapănă de pe acum visul de a 
construi la Roma cel mai mare şi mai frumos for din 
cîte au existat în lume, băi publice, un nou apeduct, un 
canal de irigație între Tibru şi Ostia, un nou port la 
gurile fluviului, să repare Circul Maximus şi să continue 
Via Appia de la Beneventum pînă la Brundisium. Criton 
e cam visător şi-i place să exagereze, dar de astă dată 
cred că spune adevărul. Augustul i-ar fi spus: „Pînă am 
bani şi pe Apolodor, trebuie să mă grăbesc să realizez 
toate acestea. Chiar dacă nu voi termina unele 
construcţii, le vor termina alţi cezari după mine”. 

— Cu banii ce-i are poate să facă şi mai mult. 

— Desigur. Il cunosc prea bine pe augustul; el se 
înflăcărează greu, dar nu se răceşte niciodată. Dar să 
mergem! Sună adunarea. 

Cerul era acoperit de nori şi era răcoare. Pe 
plaiurile din jurul Sarmizegetusei, unde acum citeva 
zile se dezlănţuiau demonii năpraznici ai războiului, era 
linişte şi pace. Din castru ieşeau, scînteind de metale şi 
culori, cohortele învingătoare, începea ziua mult 
aşteptată a răsplăţii. 


% 


Pentru misiunea sa de cercetare a regiunii 
muntoase, cuprinse între Sarmizegetusa şi Drobeta, 
regiune cu drumuri încă necunoscute romanilor, dar 
folosite mult de către băştinaşi, Lucius Longinus îşi 
căuta o călăuză. 

După căderea cetăţii de scaun a regelui Decebal, 
mulţi daci veniră să li se închine învingătorilor. S-au 
găsit destui dintre acei care văzind prăbuşindu-se 
ultimul punct de rezistenţă şi nefiind direct angajaţi în 
lupta cu năvălitorii, au găsit cu cale, din diferite pricini, 
să li se supună. 

Toţi aceştia veneau în grabă la sediul 
comandamentului roman, aducînd daruri, fiecare după 
starea sa. Aşezindu-se în tabără, în preajma castrului şi 
supravegheați de romani, ei aşteptau cu răbdare, zile 
în şir, clipa cînd le va veni rîndul să se prosterne la 
picioarele temutului împărat sau al unui general de al 
său. 

Romanii, mari admiratori ai dirzeniei şi ai 
curajului, îi dispreţuiau pe aceşti renegaţi, socotindu-i 
totuşi indispensabili în acţiunea de pacificare şi 
organizare a noii provincii, iar în viitor, poate cei mai 
ferventi propagatori ai culturii latine. 

Printre aceşti tarabostari, cu trepăduşii şi 
slujitorii lor, Lucius îşi găsi, pînă la urmă, un om, care 
momit de avantajele oferite lui în viitor, se prinse a-i fi 
călăuză. Şi, ciudat lucru, printre aceşti oameni dornici 
de a-şi dovedi devotamentul slugarnic, care se angajau 
cu plăcere în diferite misiuni de cercetare şi 
recunoaştere cu rolul de călăuze, tălmaci sau in- 
formatori, cînd veni vorba de a-i conduce pe romani la 
muntele sfint, eu greu se găsi unul singur şi nici acela 


de sînge dacic, ci un celt din neamul Anarţilor, trăitor 
din copilărie în Dacia. 

După ce-l interogă şi se convinse că omul 
cunoaşte cu de-amănuntul regiunea de munte, Lucius 
îl opri la dispoziţia sa. 

Părăsiră castrul înainte de revărsatul zorilor şi se 
aşternură la drum cîntînd. 

Asdus, care în lipsa lui Meldigianus, făcea pe 
stegarul, sălta semnul cohortei în tactul melodiei şi 
băţul greu, încărcat de falere, părea o surcică în mîna 
sa uriaşă. 

Poteca, pe care îi ducea călăuza, încăleca dealul 
domol, îndreptîndu-se către miazăzi. Se opriră în virf, 
ca pe un hotar între cunoscut şi necunoscut. Castrul 
din vale părea un muşuroi de furnici. De cealaltă parte, 
nesfiîrşita vălurire a colinelor se cufunda în picla 
depărtării. Lumina gingaşă a zorilor, crescînd pe 
nesimţite, se revărsa peste poala răsăriteană a cerului. 

Marcellinus, care-i conduse o bucată de drum, îşi 
opri calul. 

— Regret, Lucius, că nu pot să mă avint şi eu 
după tine în tainica Barbarie, atit de ademenitoare 
pentru un militar. Tare aş vrea să uit pentru un timp că 
sînt comandant, să mă odihnesc de veşnica trudă a 
supravegherii. Cînd mă gîndesc că multe detaşamente 
ca acestea au pornit azi să cutreiere ţara în lung şi în 
lat, iar eu rămîn pe loc, mă apucă un dor de ducă 
nestăvilit. 

Privind rîndurile călăreţilor, opriţi la o oarecare 
distanţă, le admiră ţinuta, bărbăţia şi voia bună. Căştile 
din piele de bivol le atîrnau de piept, iar vintul li se juca 
în păr. Mulţumit, Marcellinus îi zise prietenului său: 


— Voi sînteţi acum ochii şi mîinile noastre; prin 
voi vom şti cît este de întinsă această ţară şi ce se 
petrece în ea. 

— Îmi pare şi mie nespus de rău, zise Lucius, că 
ne despărţim, chiar şi pentru puţin timp. Eşti mai 
vîrstnic şi mai copt la minte şi te-am socotit totdeauna 
ca pe un frate mai mare. 

— Tocmai de aceea ţin să te previu să fii 
prudent. Misiunea ta nu este un alai de peţitori ce se 
grăbeşte la casa miresei. Pe alocuri, sub spuza 
supunerii, poate să mai mocnească jarul revoltei; fii cu 
băgare de seamă! 

Neastimpărul cu care Lucius frămînta frîul 
calului, îi trăda nerăbdarea şi prietenul său ştia că asta 
se datoreşte mai mult dorinţei de a o căuta pe Aya, 
decit fiorului unei recunoaşteri militare. 

— Timpul trece şi călăuza voastră pare 
nerăbdătoare, adăugă Marcellinus, privind dacul ce se 
oprise pe cărare, aşteptîndu-i. 

— Papirius, prietene, îţi mulţumesc pentru tot 
ajutorul tău şi te rog să nu fii îngrijorat. 

— Du-te! zise Marcellinus alăturîndu-şi calul de al 
prietenului şi desfăcînd larg braţele, îl strînse la piept. 
O vei găsi, Lucius, adăugă el încet. li vei da de urmă 
Ayei! 

La îndemnul recunoştinţei, Lucius răspunse atît 
de spontan îmbrăţişării, încît solzii loricei uşoare a lui 
Marcellinus scrişniră pe relieful platoşei sale. 

— Pe Venus Atotbiruitoare! Papirius, o voi găsi! 
Cînd m-am sculat, am marcat ziua de azi cu o piatră 
albă. Rămii cu bine, bunul meu! 


Bucuresti August 1966 

